
Stephenui 


Taip mes stengiamės plaukti pirmyn, kovodami su srove, 
bet ji vis neša ir neša mūsų laivelius atgal į praeitį. 


E Scott Fitzgerald „Didysis Getsbis“ 


* Vertė Gražina Zolubienė, V., 1995, p. 166. 


Aurora 


Aš esu aš. 

Papasakosiu jums vieną istoriją. 

Sako, tie žodžiai, kuriuos ką tik parašiau, kiekvienam rašan- 
čiam sunkiausi. 
pirmuosius savo mažojo brolio rašytinius bandymus. Jo pasako- 
jimų pradžia visada patraukia mane paprastumu. 

Taigi, pradėjau. 

Turiu perspėti, kad aš ne profesionali rašytoja. Tiesą sakant, 
nepamenu, kada paskutinį kartą vedžiojau rašiklį popieriuje. Juk 
visada kalbėjau kūnu. Kadangi to nebegaliu, nusprendžiau išsa- 
kyti tai, kas sukasi galvoje. 

Rašau neturėdama jokių ketinimų tai išspausdinti. Įtariu, kad 
labiau tai darau iš savimeilės. Esu pasiekusi tą gyvenimo tarpsnį, 
kurio visi bijo, - mano dienos pilnos praeities, nes ateities nedaug likę. 

Rašyti - vis šiokia tokia veikla. 

Ir dar manau, kad mano pasakojimas - mano ir mano giminės 
istorija, kurios pradžia siekia beveik šimtą metų iki man gimstant, — 
bus įdomus. 

Žinau, visi taip mano apie savo giminės istoriją. Ir neklysta. Kiek- 
vienos žmogiškos būtybės esimas pakeri, kiekvieno žmogaus gyve- 
nime didžiulė trupė atlieka teigiamų ir neigiamų veikėjų vaidmenis. 

Ir beveik visada kur pakeliui įvyksta stebuklas. 

Aš gavau princesės iš visiems žinomos pasakos vardą. Gal dėl 

to visada ir tikėjau stebuklais. O tapusi vyresnė supratau, kad ta 
pasaka yra didžiojo gyvenimo šokio alegorija, - tą šokį visi šo- 
kame nuo pat gimimo akimirkos. 

Ir negalime liautis šokę iki mirties. 

Taigi, mielas Skaitytojau, - galiu į tave kreiptis, nes, reikia 
manyti, mano pasakojimas rado auditoriją, jei jau tu jį skaitai, - 
leisk papasakoti savąją istoriją. 

Kadangi daugelis veikėjų mirė dar man negimus, pasistengsiu 
juos atgaivinti vaizduotėje. 

Perkratydama galvoje dviejų kartų išgyventą istoriją, kurią 
papasakosiu, matau joje vyraujančią temą. Be abejo, tai meilė ir 
jos nulemta būtinybė rinktis. 

Daugelis jūsų iškart pagalvosite, kad kalbu apie vyro ir moters 
meilę, - ir tikrai čia jos netrūks. Bet yra ir daugiau stiprios meilės 
pavidalų, nė kiek nenusileidžiančių galybe - pavyzdžiui, tėvų meilė 
vaikui. Ji taip pat gali būti griaunantis, naikinantis apsėdimas. 

Kita ryški šio pasakojimo tema yra beprotiški arbatos kiekiai, 
kokius, pasirodo, žmonės gali išgerti, - bet aš krypstu į šalį. Prašau 
atleisti - tai senų žmonių įprotis. Taigi tęsiu toliau. 

Vesiu jus į priekį ir įsiterpsiu ten, kur, man atrodys, reikia kai 
ką išsamiau paaiškinti, nes ši istorija paini. 

Kad būtų dar painiau, manau, pradėsiu savo sakmę nuo tam 
tikrų įvykių pabaigos, nuo tada, kai man, likusiai be mamos, buvo 
aštuoneri. Uolos viršūnė, nuo kurios atsiveria Danvorlio įlanka - 
mano mylimiausia vieta pasaulyje. 

Kartą gyveno... 


Danvorlio įlanka, 
Vakarų Korkas, Airija 


Pavojingai arti uolėto jūros skardžio atbrailos stovėjo smulkutė 
figūrėlė. Stiprus vėjas nuo jūros plaikstė už nugaros supūstus 
vešlius varinius jos plaukus. Iš po kulkšnis siekiančio plono 
balto medvilninio drabužėlio matėsi smulkutės basos pėdos. Ji 
laikė ištiesusi rankas delnais žemyn į pilkus putojančius jūros 
vandenis, užvertusi į dangų blyškų veidą, tarsi atiduodama save 
stichijoms kaip auką. 

Granija Rajan stovėjo užhipnotizuota šio vaiduokliško regė- 
jimo. Jos pojūčiai buvo pernelyg sujaukti, kad leistų suvokti, ar 
tai, ką mato priešais, yra tikra, ar sukurta vaizduotės. Ji trumpam 
užsimerkė ir vėl atsimerkusi pamatė, kad figūrėlė ten pat. Sme- 
genis pasiekus reikiamiems signalams, ji atsargiai žengė porą 
žingsnių artyn. 

Labiau prisiartinusi Granija suvokė, kad tai viso labo vaiko 
figūrėlė, o baltas medvilninis drabužėlis - naktiniai marškiniai. 
Granija matė virš jūros dunksančius juodus audros debesis ir 
pirmieji sūrūs artėjančio lietaus lašai nutvilkė jai skruostus. 
Smulkučio žmogiško pavidalo gležnumas prieš nuožmios ga- 
lybės siautulį — tai privertė ją skubiau žengti artyn. 

Vėjas čaižė jai ausis ir ėmė niršiai kaukti. Granija sustojo per 
dešimt jardų nuo mergaitės, kuri vis dar stovėjo nejudėdama. 
Matė, kaip pamėlę kojų piršteliai atkakliai įsispyrę laiko ją ant 

uolos, o vis stiprėjantis vėjas blaško liaunutį stuomenį kaip 
gluosnio vytelę. Ji priėjo arčiau prie mergaitės ir sustojo tiesiai už 
nugaros, neišmanydama, ko griebtis. Granijai kilo instinktyvus 
noras tiesiog pribėgus ją sučiupti, bet jei išgąsdinta mergaitė 
būtų atsisukusi, vienas žingsnis į šalį galėjo baigtis tragedija, 
apie kurią baisu ir pagalvoti, - vaiką būtų ištikusi neišvengiama 
mirtis ant putotų akmenų nukritus nuo šimto pėdų skardžio. 

Granija stovėjo ir ją vis labiau ėmė panika beviltiškai laužant 
galvą, kaip ištraukti vaiką iš pavojaus. Bet, jai dar nieko nenu- 
sprendus, mergaitė lėtai atsisuko ir įrėmė į ją nereginčias akis. 

Granija instinktyviai ištiesė rankas. 

— Nebijok, nieko tau nedarysiu. Eikš pas mane, ir nieko tau 
nenutiks. 

Mergaitė tebestovėjo įsmeigusi į ją akis, nekrustelėdama iš 
vietos ant pat uolos krašto. 

— Parvesiu tave namo, tik pasakyk, kur gyveni. Čia tu gali 
žūti. Būk gera, noriu tau padėti, - meldė Granija. 

Ji žengė dar vieną žingsnį artyn ir tada mergaitė, sakytum, 
pabudo iš sapno, jos veidu perbėgo baimės šešėlis. Staiga ji pa- 
sisuko dešinėn ir ėmė bėgti tolyn nuo Granijos uolos pakraščiu, 
paskui dingo iš akių. 


— Jau buvau besiunčianti paieškos būrį tau įkandin. Dėl 
Dievo meilės, ta audra kaip reikiant įsisiautėjo. 

- Mama, man trisdešimt vieni metai, iš jų pastaruosius de- 
šimt gyvenau Manhatane, - ironiškai atsakė Granija žengdama 
į virtuvę ir kabindama savo šlapią striukę virš „Reiberno“ vi- 
ryklės. - Nebereikia manim rūpintis. Prisimink, aš jau didelė 
mergaitė. - Žengdama prie motinos, dengiančios stalą vaka- 
rienei, ji nusišypsojo ir pabučiavo ją į sprandą. - Iš tikryjų. 

— Gal ir taip, bet pažinojau už tave stipresnių vyrų, kuriuos 
tokia perkūnvėtrė nubloškė nuo uolėto skardžio. - Katlina Rajan 
mostelėjo į virtuvės langą, už kurio siautėjantis vėjas monoto- 
niškai plakė į stiklą rudas nužydėjusios visterijos vijoklio ša- 
keles. - Ką tik užplikiau karštimo. - Nusišluosčiusi rankas į pri- 
juostę, Katlina pasuko prie „Reiberno“. - Nori, įpilsiu? 

— Va čia tai puiku, mam. Gal prisėstum ir kelias minutes pa- 
ilsintum kojas, o aš mums abiem įpilsiu? - Granija nuvairavo 
motiną prie virtuvės stalo ir ištraukusi kėdę iš užstalės meiliai 
pasodino. 

— Bet tik penkias minutes, šeštą grįš vaikinai ir norės vaka- 
rienės. 

Pildama stiprią arbatą į puodelius, Granija kilstelėjo antakį, 
be žodžių parodydama, ką mano apie motinos tarnavimą vyrui 
ir sūnui. Per dešimt metų, kol nebuvo namie, niekas nė trupučio 
nepasikeitė - Katlina visada pataikavo savo vyrams, jų porei- 
kius ir norus keldama aukščiau savųjų. Tačiau kontrastas tarp 
motinos ir jos pačios gyvenimo, kuriame emancipacija ir lyčių 
lygybė buvo norma, vertė Graniją jaustis nejaukiai. 

Vis dėlto... su visa jos laisve nuo to, ką daugelis šiuolaikinių 
moterų laikytų senamadiška vyrų tironija, kuri iš jų labiau pa- 
tenkinta gyvenimu - motina ar duktė? Granija liūdnai atsiduso 
motinai į arbatą pildama pieno. Ji iš anksto žinojo atsakymą. 

— Na va, tu kaip visada, mama. Nori sausainio? - Granija 
pastatė priešais Katliną skardinę dėžutę ir atvožė dangtelį. Kaip 
įprasta, ji buvo pritutinta su vaniliniu kremu keptų ir burboniškų 
sausainių bei smėlinių žiedų riekučių. Dar vienas vaikystės re- 
liktas - kai kurioms figūra besirūpinančioms jos bendraamžėms 
niujorkietėms jis būtų sukėlęs siaubą it miniatiūrinis branduo- 
linis ginklas. 

Paėmusi porą sausainių Katlina tarė: 


14 Lucinda Riley 


- Nagi, paimk ir tu vieną, palaikyk man kompaniją. Dievaž, 
iš tiek, kiek tu valgai, nė pelė neišgyventų. 

Granija klusniai krimstelėjo sausainio ir pagalvojo, kad jau 
dešimt dienų, kai parvažiavo namo, jai net šonai braška nuo 
gausių motinos naminių kepinių. O juk Granijos apetitas dar 
labai neblogas, palyginti su kitomis jos pažįstamomis iš Niu- 
jorko. Negana to - ji išties naudojo orkaitę pagal paskirtį, o ne 
kaip lėkščių podėlį. 

— Prasiblaškei pasivaikščiojusi, ką? — išdrįso paklausti Kat- 
lina, atsikąsdama jau trečio sausainio. - Kai tik pajuntu, kad nie- 
kaip neišnarplioju kokios kebeknės, einu pavaikštinėti ir grįžtu 
jau žinodama atsakymą. 

- Tikrai... - Granija gurkštelėjo arbatos. - Mam, lauke ma- 
čiau kažkokią keistenybę. Prie pat jūros skardžio krašto stovėjo 
aštuonerių ar devynerių metų mergaitė su naktinukais. Ilgais, 
banguotais rusvais plaukais... atrodė kaip nakviša, nes kai prisi- 
artinau, atsisuko į mane ir akys buvo... - ji ieškojo reikiamo žo- 
džio, - tuščios. Tartum manęs nematė. Paskui, rodos, pabudo ir 
nuskuodė kaip pabaidytas kiškis taku palei skardį. Kaip manai, 
kas ji tokia? 

Granija matė, kad Katlina išbalo kaip drobė. 

— Mam, tau negera? 

Katliną nupurtė smarkus drebulys. Ji pastėrusi spoksojo į 


dukterį. 

— Sakai, ką tik matei vaikštinėdama? 

- Ką tik. 

— O Marija, Motina Dievo. - Katlina persižegnojo. - Jie su- 
grįžo. 


— Kas tie jie, mam? - susirūpinusi paklausė Granija, maty- 
dama, kaip jos pasakojimas sukrėtė motiną. 
- Ko jie grįžo? - Katlina įsmeigė akis į tamsą už lango. - Ko 


Mergaitė ant jūros skardžio 15 


jiems čia prireikė? Maniau... maniau, viskas baigta, amžiams din- 
go. - Katlina sugrabaliojo Granijos ranką. - Tikrai matei mažą 
mergaitę, o ne suaugusią moterį“ 

- Tikrai mažą, mam. Kaip sakiau, jai aštuoneri ar devyneri. 
Man buvo baisu dėl jos - visiškai basa, atrodė sušalusi. Tiesą 
sakant, pamaniau, ar tik man nesivaidena. 

- Netoli tiesos, Granija, netoli tiesos, - sumurmėjo Kat- 
lina. - Jei jie ir grįžo, tai tik prieš kelias dienas. Aną penktadienį 
buvau užkopusi į kalvą ir praėjau pro jų namus. Jau buvo de- 
šimta vakaro, bet nešvietė nė vienas langas. Senoji gūžta buvo 
užrakinta. 

— Kuri gi? 

— Danvorlių rūmai. 

— Didžiulis dykas pastatas pačioje kalvos viršūnėje už mūsų? - 
paklausė Granija. - Metų metus negyvenamas, ar ne? 

— Taip, kai buvai maža, tie namai buvo tušti, bet... - Katlina 
atsiduso, - kai apsigyvenai Niujorke, jie grįžo. O paskui, kai 
įvyko ta... nelaimė, išvyko. Niekas nesitikėjom šiose vietose juos 
kada nors vėl pamatyti. Ir visi tuo buvom patenkinti, - pabrėžė 
ji. - Tarp jų ir mūsų buvo tokia istorija, siekia senus laikus. Na, — 
Katlina pliaukštelėjo per stalą ir pamėgino stotis, - kas buvo — 
pražuvo, o tau patarsiu laikytis nuo jų atokiau. Sakau tau, šitiems 
namams jie nieko gero neneša, vien nelaimes. 

Granija žiūrėjo, kaip motina priėjo prie „Reiberno ir kietai 
sukandusi dantis nuo degiklio nukėlė sunkų ketaus puodą su va- 
karienės valgiu. 

- Jei tas mano matytas vaikelis turi mamą, toji juk norėtų 
žinoti, kokiame pavojuje šiandien buvo atsidūrusi jos duktė, - ji 
pamėgino prakalbinti motiną. | 

— Ji neturi mamos. - Katlina mediniu šaukštu ritmiškai maišė 
viralą. 

— Toji mirusi? 

— Taip. 

- Štai kaip... o kas globoja vargšą vaikelį? 

- Neklausk manęs apie jų šeimyninius reikalus, - gūžtelėjo 
Katlina. - Nežinau ir nenoriu žinoti. 

Granija susiraukė. Šis motinos atsakas buvo visiškai kitoks 
nei įprasta. Motiniška Katlinos širdis iškart atsiliepdavo į bet 
kieno nelaimę. Ji pirmoji atskubėdavo, jei kam nors iš namiškių 
ar draugų kas atsitikdavo ir prireikdavo pagalbos. Ypač jei tai 
būdavo vaikas. 

—-Nuo ko mirė jos motina? 

Medinis šaukštas liovėsi sukęs ratus puode ir stojo tyla. Ga- 
liausiai Katlina sunkiai atsiduso ir atsigręžė į dukterį. 

- Na ką, jei aš nepapasakosiu, turbūt vis tiek išgirsi iš ko nors 
kito. Ji atėmė sau gyvybę - štai kaip buvo. 

— Kitaip sakant, nusižudė? 

— Nesvarbu, kaip pavadinsi, Granija. 

— Seniai? 

— Prieš ketverius metus - nušoko nuo jūros skardžio. Kūną 
rado po poros dienų, nuneštą į Inčidonio salos paplūdimį. 

Dabar atėjo eilė patylėti Granijai. Galiausiai ji atsargiai pra- 
tarė: 

- Ties kuria vieta ji nušoko? 

— Kiek suprantu, ten, kur šiandien matei jos dukterį. Many- 
čiau, Aurora ieškojo mamytės. 

- Žinai jos vardą? 

- Aišku, žinau. Tai jokia paslaptis. Lajelų giminei seniau pri- 
klausė visas Danvorlis, ne tik rūmai. Kadaise jie buvo šių apy- 
linkių šeimininkai. Septintajame dešimtmetyje pardavė žemę, 
bet pasiliko rūmus ant jūros skardžio. 

- Lajelai... kažkur mačiau šitą pavardę. 

— Mūsiškės bažnyčios šventoriuje pilna jų kapų. Taip pat 
ir jos. 

— Otuir anksčiau matei ant skardžio tą mergytę - Aurorą? 

— Tėtis dėl to ir išsivežė tą vaiką. Po josios mirties vargšė ma- 
žytė vaikštinėdavo ją šaukdama palei skardį. Regis, buvo kone 
pamišusi iš sielvarto. 

Granija matė, kad motinos veido išraiška truputį sušvelnėjo. 

— Vargšas vaikelis, - atsiduso. 

— Taip, buvo graudu žiūrėti - ir už ką jai šitaip. Bet tą giminę 
tiesiog persmelkęs blogis. Paklausyk, ką sakau, Granija, tik ne- 
manyk su jais susidėti. 

— Kažin kodėl jie grįžo? - beveik pati sau sumurmėjo Granija. 

— Tegul jie žinosi, tie Lajelai. Nieko nežinau ir nenoriu apie 
juos girdėti. Na, gana sėdėti sudėjus rankas - gal padėtum pa- 
dengti stalą vakarienei? 


Vos išmušus dešimtą Granija, kaip ir kas vakarą, kai grįžo namo, 
užlipo į savo miegamąjį antrame aukšte. Pirmame aukšte mo- 
tina sukosi virtuvėje dengdama stalą pusryčiams, tėvas snaudė 
krėsle priešais televizorių, o brolis Šeinas sėdėjo kaimo alinėje. 
Šiedu vyrai valdė penkių šimtų akrų ūkį, beveik visą žemę pa- 
vertę melžiamų karvių ir avių ganyklomis. Dvidešimt devynerių 
metų „vaikas“, kaip iki šiol jų namuose buvo meiliai vadinamas 
Šeinas, regis, neturėjo nė mažiausio noro palikti lizdą. Vieną 
moterį keitė kita, bet jos retai peržengdavo jo namų slenkstį. 
Kalbėdama apie užtrukusią sūnaus viengungystę Katlina kraipė 
galvą, bet Granija žinojo, kad motinai be jo būtų ne gyvenimas. 

Ji įsirangė į patalus ir klausydamasi lietaus barbenimo į 
lango stiklus vylėsi, kad vargšė Aurora Lajel dabar šiltai apkam- 
šyta saugiame prieglobstyje. Pasklaidė knygos lapus, bet ėmė 

žiovauti ir pajuto, kad nesusikaups. Gal nuo gryno oro suėmė 
toks mieguistumas - Niujorke ji retai eidavo gulti nesulaukusi 
vidurnakčio. 

Granija vargiai galėjo prisiminti, kad vaikystėje vakarais 
motinos nebūtų buvę namie. Jeigu jai tekdavo nakčiai išeiti at- 
likti gailestingumo priedermės prie sergančio giminaičio lovos, 
pasiruošimas šiai misijai, kad šeima neliktų alkana ir be švarių 
rūbų pamainos, prilygdavo karinei operacijai. O tėvas, kiek 
Granija prisiminė, per pastaruosius trisdešimt ketverius santuo- 
kinio gyvenimo metus apskritai niekada nebuvo kitur praleidęs 
nakties, tik savo lovoje. Visą gyvenimą jis kas rytą kėlėsi pusę 
šešių, eidavo į karvidę ir iš fermos pareidavo jau sutemus. Vyras 
ir žmona visada žinojo, kur yra antroji pusė. Abiejų gyvenimas 
buvo neatskiriamai susiliejęs į viena. 

O jungiamoji gija buvo jųdviejų vaikai. 

Kai prieš aštuonerius metus ji su Metu apsigyveno po vienu 
stogu, abiem atrodė savaime aišku, kad kada nors jie turės vaikų. 
Kaip ir kitos šiuolaikinės poros, laukdami tam palankaus meto 
jie iki kaklo pasinėrė į asmeninio gyvenimo ir darbų sūkurį, ne- 
gailėdami degino laiką ir jėgas. 

Ir štai vieną rytą Granija, atsibudusi ir kaip visada užsitem- 
pusi sportines kelnes ir palaidinę su kapišonu, pasileido bėgte 
palei Hadsoną į Baterio parką, o pakeliui sustojo Žiemos so- 
duose pasimėgauti puodeliu latės su riestainiu. Tada tai ir nutiko. 
Ji gurkštelėjo kavos ir užmetė akį į vaikišką vežimėlį, pastatytą 
prie gretimo staliuko. Graniją staiga suėmė nenugalimas noras 
paimti iš vežimėlio kūdikį ant rankų ir meiliai priglausti prie 
krūtinės švelnią baltapūkę galvelę. Kūdikio motina nervingai 
šyptelėjo jos pusėn, paskui atsistojusi stumtelėjo toliau nuo ne- 
pageidaujamo dėmesio, ir Granija parbėgo namo dusdama nuo 
pažadinto jausmo. 

Vildamasi, kad tas jausmas išnyks, ji visą dieną praleido stu- 
dijoje minkydama molį ir uoliai lipdydama naujausią užsakymą, 
bet jausmas niekur nedingo. 

Šeštą išėjo iš studijos, nusiprausė po dušu ir persirengė dra- 
bužiais, derančiais naujos meno galerijos atidarymui, į kurį tu- 
rėjo tą vakarą eiti. Įsipylė į taurę vyno ir priėjo prie lango, pro 
kurį matėsi mirgantys Naujojo Džersio žiburiai kitapus Had- 
sono upės. 

— Aš noriu vaiko. 

Granija gerokai gurkštelėjo vyno. Ir susijuokė dėl ką tik pa- 
sakytų žodžių absurdiškumo. Tad vėl juos pakartojo, kad pasi- 
tikrintų. 

Jie ir vėl skambėjo teisingai. Ne tik teisingai, bet ir visai na- 
tūraliai, sakytum, tokia mintis ir reikmė būtų lydėjusi visą gyve- 
nimą, ir visos tai paneigiančios priežastys staiga tiesiog išgaravo 
ir dabar atrodė juokingos. 

Granija atėjo į galerijos atidarymą ir ėmė šnekučiuotis su 
įprastais tokių renginių lankytojais — dailininkais, meno ko- 
lekcininkais. Bet mintyse perkratinėjo tądien priimto visą gy- 
venimą apversiančio sprendimo praktinius aspektus. Ar jiems 
reikės kraustytis kitur? Ne, bent jau artimiausiu metu - jų loftas 
Traibekoje erdvus, o Meto kabinetą lengva paversti vaikų kam- 
bariu. Šiaip ar taip, jis retai ten sėdi, dažniausiai pasiima nešioja- 
mąjį kompiuterį į svetainę ir dirba. Jie gyvena penktame aukšte, 
bet krovinių lifte pakaks vietos vežimėliui. Baterio parkas, kur 
pilna puikiai įrengtų Žaidimų aikštelių ir galima pakvėpuoti 
grynu paupio oru, lengvai pasiekiamas pėsčiomis. Granija dirbo 
namie įrengtoje studijoje, taigi net pasamdžius auklę ji per kelias 
sekundes atsirastų prie kūdikio. | 

Grįžęs namo Metas lygiai taip pat užsidegė jos sumanymu. 
Jie nieko nelaukdami su dideliu malonumu pradėjo vykdyti 

planą - abiem labai patiko, kad turi slaptą jungtinį projektą, 
kuris juos suriš, sucementuos, kaip ir jos tėvus. Tai buvo trūks- 
tama grandis, kuri turėjo juos visiems laikams suvienyti į ne- 
dalomą visumą, susidedančią iš viena be kitos negalinčių egzis- 
tuoti dalių. Į šeimą iš esmės. 


Granija gulėjo siauroje vaikystės lovelėje, klausydamasi aplink 
storas akmenines jų namo sienas piktai kaukiančio vėjo. Susi- 
rado popierinę nosinę ir smarkiai išpūtė nosį. 

Tai buvo prieš metus. Žiauri tiesa tokia, kad „jungtinis pro- 
jektas“ jų nesuvienijo. Jis juos išskyrė. 


Kitą rytą Granijai pabudus nakties audra buvo praūžusi kaip 
prisiminimų šuoras, kartu nusinešdama pilkus debesis. Saulė at- 
vėrė retą žiemos reginį - už Granijos kambario lango apšvietusi 
kalvotą gamtovaizdį, išryškino aplink sodybą besidriekiančius 
bekraščius žaliuojančius laukus, kuriuose buvo it pribarstyta 
baltų vilnų kamuolėlių - besiganančių avių. 

Granija iš patirties žinojo, kad tokia padėtis vargu ar ilgai 
truks: Vakarų Korko saulė - nelyginant įnoringa dievaitė: čia ji 
epizodiškai įžengia į sceną suspindėti visa didybe, čia akimoju 
dingsta, kaip ir pasirodžiusi. 

Dešimt dienų dėl nepaliaujamo lietaus negalėjusi atlikti kas- 
rytinio bėgiojimo ritualo, Granija šoko iš lovos ir išrausė vis dar 
neiškrautą savo lagaminą ieškodama palaidinės su kapišonu, 
timpių ir sportbačių. 

— Kokia ankstyva šįryt ir žvali, - tarstelėjo motina Granijai 
nulipus laiptais į virtuvę. - Košės? 

— Gerai, kai grįšiu. Einu pabėgioti. 

- Na, tik nepersitempk. Žiūriu, išėjus iš veido - nė lašo rau- 
donumo žanduose nelikę. 

— To ir tikiuosi pasiekti, mam, - prisiverstinai šyptelėjo Gra- 
nija. - Aš tuoj. | 

— Nepersišaldyk, gerai? - šūktelėjo Katlina bedingstančiai 
iš akiračio dukteriai pavymui. Pro virtuvės langą ji žiūrėjo, kaip 
Granija bėga siauru keliuku palei senovinę krūsninę akmenų 

tvorą, vedančiu į kelią ir galiausiai į taką, kylantį jūros skar- 
džio link. 

Granijai parvažiavus namo, Katliną pribloškė dukters išvaizda: 
po trejų metų, kuriuos buvo jos nemačiusi, žydinti gražuolė, vi- 
siems apsukdavusi galvą skaisčiu kaip rožė veidu, banguotais 
šviesiais plaukais ir spindinčiomis turkio žydrumo akimis, atrodė 
lyg išsunkta. Kaip pasakė savo vyrui Džonui, Granija dabar buvo 
panaši į skaisčiai rožinį sijoną, per apsirikimą įdėtą skalbti su 
tamsiais drabužiais. Ištraukus iš skalbyklės iš pirmykščio pavidalo 
liko tik blankus prisiminimas. 

Katlina žinojo priežastį. Granija jai pasakė paskambinusi 
iš Niujorko ir paklaususi, ar galėtų trumpam grįžti namo. Be 
abejo, ji sutiko, nudžiuginta netikėtos progos pamatyti dukterį. 
Tačiau Katlina negalėjo suprasti Granijos motyvų - juk dabar jai 
ir jos Žmogui būtinai reikėjo būti kartu, guosti vienam kitą, o ne 
išsilakstyti į skirtingas pasaulio puses. 

Mielasis Metas kas vakarą jai skambino norėdamas pasikal- 
bėti, bet Granija užsispyrusi neatsakinėjo į skambučius. Katlinai 
jis visada buvo prie širdies: tvarkinga išvaizda, minkšta Konek- 
tikuto tarme ir nepriekaištingomis manieromis Metas Katlinai 
priminė kino žvaigždes, apie kurias ji kadaise audė mergaitiškas 
svajones. Metas jai atrodė nei daugiau, nei mažiau kaip Robertas 
Redfordas jaunystėje. Galva neišnešė, kodėl prieš keletą metų 
Granija už jo neištekėjo. O dabar iš prigimimo užsispyrusi jos 
duktė aiškiai gali visai jį prarasti. 

Katlina ne kažin kiek buvo mačiusi šio pasaulio, bet apie 
vyrus ir jų savimeilę nusimanė. Jie nulipdyti iš kito molio negu 
moterys, turi mažiau kantrybės, kai juos atstumia, ir jai buvo vi- 
siškai aišku, kad telefonas ne visada skambės kas vakarą - Metas 
numos ranka. 

Nebent dar kas nors įvyko, ko Katlina nežino... 

Nurinkusi indus nuo pusryčių stalo ir sukrovusi į kriauklę 
ji atsiduso. Granija buvo auksinis vaikas - vienintelė iš Rajanų 
klano išskridusi iš gimtojo lizdo ir padariusi viską, kas įma- 
noma, kad šeima, ypač motina, galėtų ja didžiuotis. Apie šitą 
laimės vaiką klausinėdavo giminaičiai, sukišę nosis į Granijos 
atsiųstas įvairių laikraščių iškarpas, kuriose buvo aprašomos 
naujausios jos parodos Niujorke, žavinčios pinigingus klientus, 
kurie užsakydavo Granijai bronzoje įamžinti jų vaikų veidus ir 
namų augintinius... 

Ir visa tai vyko Amerikoje - tai tebebuvo airių svajonių vir- 
šūnė. 

Katlina iššluostė dubenėlius ir stalo įrankius ir sudėjo į me- 
dinę indaują. Žinoma, Katlina suvokė, kad niekieno gyvenimas 
nėra idealus. Ji tarėsi, kad Granija niekada nepasiges mažų ko- 
jyčių trepsėjimo, ir su tuo susitaikė. Argi ji neturi šaunaus, tvirto 
sūnaus, kuris vieną dieną gali padovanoti anūkų? Bet paaiškėjo, 
kad ji klydo. Kad ir koks buvo rafinuotas Granijos gyvenimo 
būdas pasaulio centre, kaip Katlina įsivaizdavo Niujorką, vaikų jai 
vis dėlto trūksta. Ir, kol jų neatsiras, jos duktė nebus laiminga. 

Katliną persekiojo mintis, kad Granija pati prisišaukė ne- 
laimę. Nors yra daug naujamadiškų vaistų, turinčių padėti įvykti 
gamtos stebuklui, niekas negali pakeisti jaunystės. Kai gimė Gra- 
nija, ji pati buvo devyniolikos. Ir tryško energija, kuri leido ne- 
praėjus porai metų turėti kitą mažylį. Granijai trisdešimt vieni. 
Kad ir ką sau manytų šiuolaikinės karjeros moterys, neįmanoma 
turėti visko iškart. 

Tad, nors ir užjautė dukterį dėl netekties, kartu buvo paten- 
kinta tuo, ką ji turi, ir nepuoselėjo lūkesčių dėl to, ko neturi. Su 
tokiomis mintimis Katlina pakilo į viršutinius kambarius kloti 


lovų. 

Granija gaudydama kvapą parkrito ant drėgnos apsamanojusios 
uolos. Pūtavo ir pūkštė kaip pensininkė — aiškiai atsiliepė per- 
sileidimas ir judėjimo stygius pastaruoju metu. Atgavusi kvapą 
Granija nuleido galvą tarp kelių ir sportbačiais apautomis ko- 
jomis paspyrė šiurkščios žolės kuokštus. Jie užsispyrę nesileido 
atkertami nuo tvirtų šaknų, kurios laikėsi įsikibusios žemės. Ak, 
jei šitaip joje būtų laikiusis mažytė gyvybė... 

Keturi mėnesiai... kai jie su Metu jau patikėjo, kad niekas ne- 
begresia, - juk visi žino - paprastai sulaukus tokio laiko galima 
nusiraminti. Ir Granija, iki tol kankinta paranojiškų baimių, 
pradėj o atsipalaiduoti ir davė valią vaizduotei, atsiduodama sva- 
jonėms apie artėjančią išsiilgtą motinystę. 

Abu su Metu pranešė naujienas ir vieniems, ir kitiems sene- 
liams - Meto tėvai Eleina ir Bobas pasikvietė juos į „LEscale“ 
restoraną šalia didžiulių savo namų uždarame Bel Heiveno ko- 
tedžų rajone Greniče. Bobas tiesiai paklausė, kada jiedu pagaliau 
susituoks, jei jau Granija laukiasi. Šiaip ar taip, tai bus pirmas 
jų anūkas, ir Bobas aiškiai leido suprasti, kad jis turi gauti jų 
pavardę. Granija ėmė išsisukinėti (speičiama į kampą vis labiau 
irzo, ypač ant Meto tėvo) ir atsakė, kad jie su Metu apie tai pa- 
sikalbės. 

Po savaitės. jų buto Traibekoje telefonspynės garsiakalbis 
pranešė, kad „Blumingdeilio“ sunkvežimis atgabeno visus vaikų 
kambario reikmenis. Granija, pernelyg prietaringa, kad laikytų 
tuos daiktus savo lofte, liepė sukrauti juos į rūsį ir ketino ten 
laikyti, kol priartės laikas. Žiūrėdama į kampe statomas dėžes 
dėželes, Granija matė, kad Eleina nieko nepamiršo. 

- Še tau ir žygis į „Blumį“ rinktis lovytės ar man patinkančių 
sauskelnių, - vėliau vakare niurzgė Granija Metui, nerodydama 
jokio dėkingumo. 

- Mama tik stengiasi mums padėti, Granija, - teisino ją 

Metas. - Ji gi žino, kiek man tenka plūktis, kad šį tą užkalčiau, 
o tavo uždarbis, nors ir nemenkas, bet nenuolatinis. Gal dabar, 
kai jau pakeliui mažiukas, - Metas palietė nesmarkiai, bet paste- 
bimai padidėjusį Granijos pilvuką, - man pagaliau pamąstyti, ar 
neįsitraukus į tėčio verslą. 

— Na jau ne, Metai! - užprotestavo Granija. - Juk sutarėm, 
kad to niekada nebus. Nuėjęs dirbti pas tėtį nebeturėsi savo gy- 
venimo ir jokios laisvės. Juk žinai, koks jis kartais būna valdingas. 

Granija liovėsi kapsčiusi žolę, neįstengusi išrauti su šaknimis, 
ir nukreipė žvilgsnį į jūrą. Ji niūriai nusišaipė iš sušvelninto savo 
pasakymo per aną pokalbį su Metu. Bobas nuo ryto iki vakaro 
maniakiškai siekė kontroliuoti sūnų. Ji galėjo suprasti jo nusi- 
vylimą, kad Metas nerodo jokio noro perimti šeimos verslą — 
darbuotis investicijų bendrovėje, - bet niekaip nesuprato, kodėl 
tėvas taip mažai domisi sūnaus karjera ir ja nesididžiuoja, nors 
šis to nusipelnė. Metui darbas puikiai sekėsi, jis jau buvo di- 
delis savo srities - vaikų psichologijos - autoritetas. Vadovavo 
katedrai Kolumbijos universitete ir nuolat buvo kviečiamas skai- 
tyti paskaitų įvairiuose kituose Valstijų universitetuose. Be to, 
Bobas nuolat menkino Graniją, laidydamas smulkias, bet tul- 
žingas pastabėles apie jos išsiauklėjimą ir išsilavinimo lygį. 

Žvelgdama atgal Granija pagaliau galėjo lengvai atsidusti, 
kad jie nesileido šelpiami Meto tėvų. Net pačioje pradžioje, kai 
ji dar tik stengėsi pelnyti vardą kaip skulptorė, o Metas gynėsi 
filosofijos daktaro laipsnį ir jie vos išgalėjo susimokėti mažyčio 
vieno miegamojo butuko nuomą, ji paranojiškai spyrėsi dėl pa- 
ramos. Ir, kaip manė Granija, buvo dėl ko: šalia spindinčių, ne- 
priekaištingai apsirengusių Konektikuto mergaičių, su kuriomis 
ji susipažino per Metą ir jo šeimą, negalėjo būti didesnio kon- 
trasto nei naivi vienuolyno mokyklos auklėtinė iš Airijos už- 
kampio. Gal viskas jau iš anksto buvo pasmerkta... 

- Labas. 

Išgirdusi kažkieno balsą, Granija pakilo nuo žemės. Apsi- 
dairė, bet nieko nepamatė. 

— Ar girdi - labas. 

Balsas skambėjo jai už nugaros. Norėdama pamatyti, kas 
kalba, ji atsisuko. Ten stovėjo ne kas kitas kaip Aurora. Laimė, 
šiandien jau mūvinti džinsus, apsivilkusi striukę su kapišonu, ta- 
baluojančią ant jos kaip ant pagalio, ir užsidėjusi vilnonę kepurę, 
po kuria buvo sukišti įspūdingi rusvi plaukai, tik viena sruoga 
netyčia buvo išsipešusi. Veidelis buvo smulkutis, širdies formos, 
didžiulės akys ir putlios rausvos lūpos neproporcingos smul- 
kiam masteliui, pagal kurį buvo nulipdyti kiti bruožai. 

- Labas, Aurora. 

Išgirdus Granijos pasveikinimą Auroros akyse pasirodė 
nuostaba. 

- Iš kur žinai, koks mano vardas? 

— Aš tave vakar mačiau. 

— Argi? Kur? 

— Čia, ant skardžio. 

- Tikrai? - Aurora susiraukė. - Neprisimenu, kad vakar čia 
būčiau atėjusi. Ir tikrai su tavim nekalbėjau. 

— Tu ir nekalbėjai su manim, Aurora. Aš tave mačiau, tik 
tiek, - paaiškino Granija. 

- Tai iš kur žinai mano vardą? - Auroros angliška tartis buvo 
gryna ir aiški. 

— Paklausiau savo mamos, kas galėtų būti toji mergaitė nepa- 
prastai gražiais rusvais plaukais. Ir ji man pasakė. 

— Ojji iš kur žino? - valdingai kamantinėjo vaikas. 

- Ji visą gyvenimą gyvena šitame kaime. Sakė, jūs išvažiavot 
prieš keletą metų. 

— Taip, tikrai. Bet dabar grįžom. - Aurora nukreipė akis į 

jūrą ir išskėtė rankas, tarsi norėdama apglėbti visą pajūrį. - Ir 
man čia patinka - o tau? 

Granija juto, kad Auroros klausimas iš tiesų yra teiginys, su 
kuriuo jai nevalia nesutikti. 

- Žinoma, patinka. Aš čia gimiau ir augau. 

— Taigi, - Aurora grakščiai įsitaisė ant žolės šalia Granijos ir 
įsmeigė į ją mėlynas akis. - O koks tavo vardas? 

— Granija - Granija Rajan. 

— Na, kažin, ar apie tave esu girdėjusi. 

Granija vos nenusišypsojo klausydamasi Auroros kalbėjimo 
suaugusiųjų maniera. 

— Manau, ir negalėjai girdėti. Manęs čia nebuvo beveik de- 
šimt metų. 

Auroros veidelis nušvito džiaugsmu ir ji suplojo smulkiomis 
rankutėmis. 

- Vadinasi, mes abi tuo pat metu grįžom į savo mylimą vietą. 

— Taip išeitų. 

— Taigi, galime sudaryti viena kitai draugiją! Tu gali tapti 
mano nauja drauge. 

- Miela iš tavęs girdėti, Aurora. 

— Ką gi, tu turbūt vieniša. 

— Gal tu ir tiesą sakai... - nusišypsojo Granija. - O kaip tu? 
Ir tu čia viena? 

— Kartais, - gūžtelėjo Aurora. - Tėtukas visada turi daug 
darbo, dažnai išvažiuoja, ir tada galiu pažaisti tik su šeimininke. 
O jai nelabai išeina žaisti. - Aurora suraukė vos įžiūrimomis 
strazdanėlėmis nusėtą retroussė nosytę. 


* riestą (pranc.). 

— Ajajai, - tarė Granija, nerasdama geresnio žodžio. Vaiko 
keistumas ją nuginklavo ir kartu išmušė iš vėžių. - Bet mo- 
kykloje tu juk turi draugų? 

— Aš neinu į mokyklą. Tėtis nori, kad būčiau namie su juo. 
Vietoj mokyklos turiu guvernantę. 

— O kurji šiandien? 

- Mums su tėtuku ji nepatiko, tai mes ją palikom Londone, - 
sukrizeno Aurora. - Tiesiog susikrovėm daiktus ir palikom. 

- Aišku, - tarė Granija, nors iš tikrųjų jai beveik niekas ne- 
buvo aišku. 

— O tu turi darbą? - paklausė Aurora. 

— Turiu. Aš skulptorė. 

— Tai gal tu iš tų, kurie iš molio lipdo statulas? 

— Maždaug taip, - atsakė Granija. 

- O tai gal išmanai ir apie papjė mašė? —- Auroros veidelis 
nušvito. - Man taip patinka papjė mašė! Anksčiau turėjau auklę 
ir ji man parodė, kaip daryti dubenėlius, mes juos nuspalvinda- 
vome ir aš dovanodavau tėtukui. Gal galėtum ateiti ir mes kartu 
pasidarytume papjė mašė? Būk gera. 

Graniją sužavėjo Auroros užsidegimas ir nuoširdumas. 

- Gerai, - pati nepajuto, kaip linktelėjo. - Kodėl gi ne. 

— O gal dabar einam? - Aurora sugriebė ją už rankos. - Mes 
užliptume į kalną, nueitume į namus ir aš ką nors nulipdyčiau 
iki tėtuko išvažiavimo. - Aurora ištiesė ranką ir timptelėjo Gra- 
niją už palaidinės. - Būk gera, einam! 

— Ne, Aurora, dabar negaliu. Turiu kai ką nuveikti. Be to, 
mano mamytė manys, kad prapuoliau, - pridūrė Granija. 

Ji pamatė, kaip Auroros veidelis ištįso, dingo žiburiukai 
akyse ir nusviro pečiai. 

— Aš neturiu mamytės. Turėjau, bet ji mirė. 

— Labai tave užjaučiu, Aurora. - Granija instinktyviai ištiesė 

ranką ir švelniai paplekšnojo vaikui petį. - Turbūt tau labai jos 
trūksta. 

- Labai. Ji buvo nuostabiausia pasaulyje, nepaprasta. Tėtukas 
vis sako, kad ji buvo angelas, dėl to kiti angelai ją pasiėmė, kad 
būtų danguje, kuriam ir priklausė. 

Granija suvirpėjo suvokusi, kaip Aurora kenčia. 

— Visiškai tikiu, ką sako tavo tėtukas, - pritarė ji. - Na, tu 
bent jį turi. 

- Iš tikrųjų, - sutiko Aurora, - ir jis pats geriausias tėtis pa- 
saulyje, ir pats gražiausias. Žinau, jeigu jį pamatytum, įsimy- 
lėtum. Kaip ir visos damos. 

— Vadinasi, man reikia su juo susitikti, ar ne? - nusišypsojo 
Granija. 

- Taip, - staiga Aurora nuo žolės stryktelėjo ant kojų. - Turiu 
eiti. Būk čia rytoj tokiu pat metu. 

Tai buvo ne prašymas, o įsakymas. 

— Gal... 

- Tai gerai. - Aurora spontaniškai puolė Granijai į glėbį ir ją 
apkabino. - Atsinešk viską, ko reikia papjė mašė, tada galėsim 
eiti į mano namus ir iš pat ryto padaryti tėtukui dubenėlių. Viso 
labo, Granija. Rytoj susitiksim. 

- Iki. - Granija pamojo ranka žiūrėdama, kaip Aurora it ga- 
zelė straksi ir šokinėja per uolas. Jos judesiai buvo grakštūs net 
su striuke ir sportbačiais. 

Aurorai dingus iš akių, Granija įkvėpė visais plaučiais, pa- 
sijutusi lyg apduota, pakerėta mažutės nežemiškos būtybės. 
Pakilo purtydama galvą, kad išblaivėtų, ir svarstė, ką pasakytų 
motina, išgirdusi, kad ryt ji ruošiasi į Danvorlio rūmus pažaisti 
su Aurora Lajel. | 


Atėjus vakarui, kai tėvas ir brolis pakilo nuo stalo (palikdami 
išvalgytas lėkštes ir naudotus įrankius), Granija kartu su Katlina 
ėmėsi plauti indus. 

= Šiandien vėl sutikau Aurorą Lajel, - lyg niekur nieko tarė 
Granija šluostydama lėkštes. 

Katlina kilstelėjo antakį. 

- Ir ji vėl buvo su naktinukais, persirengusi vaiduokliu? 

- Ne, buvo visiškai apsirengusi. Keistoka mergaitė, tiesa? 

— Na, niekada nesidomėjau, kokia ji. - Katlina kietai su- 
čiaupė lūpas. 

— Pažadėjau užeiti pas ją į namus ir padėti daryti papjė mašė. 
Regis, ji jaučiasi vieniša, - pasisakė Granija. 

Patylėjusi Katlina tarė: 

— Sakiau tau, Granija, perspėjau, kad su ta šeima nesusi- 
dėtum. Bet tu jau didelė mergaitė ir negaliu tau uždrausti. 

- Betgi, mam, ji tiesiog maža miela mergytė. Atrodo sutri- 
kusi... be motinos. Kas jau čia bloga, jei pabūsiu su ja porą va- 
landų? 

— Daugiau nebekartosiu, Granija. Jau girdėjai, ką manau, ir 
nusprendei, kaip norėjai. Daugiau nėra ko kalbėti. 

Stojusią tylą nutraukė telefono skambutis. Granija nė nesi- 
ruošė atsiliepti, lygiai kaip ir motina. Septintąkart suskambus 
telefonui Katlina užspaudė sau burną delnais. 

- Tu juk žinai, kas skambina, gerai matau. 

— Nežinau, mam, - nenuoširdžiai atsakė Granija, - iš kur 
galiu žinoti? Tai gali būti kas tik nori. 

- Abi žinom, kas tokiu metu skambina, vaike, man jau nebe- 
patogu su juo kalbėti. 

Telefonas vis netilo, ir prie ausį rėžiančio įkyraus garso vi- 
siškai nederėjo dirbtinė motinos ir dukters ramybė. Galiausiai 
jis liovėsi, ir moterys ėmė stebeilyti viena į kitą išpūtusios akis. 

— Nebegaliu kęsti tokio kietaširdiškumo po savo stogu, Gra- 
nija. Nebežinau, ką jam sakyti. Ką gi tas vargšas tau padarė, kad 
taip su juo elgiesi? Tave ištiko netektis, bet turbūt tai ne jo kaltė, 
tiesa? 

— Atleisk, mama, - Granija papurtė galvą, - bet tu tiesiog 
nesupranti. 

— Ką gi, pirmąkart pasakei tokį dalyką, kuriam pritariu. Bet 
kodėl man nepaaiškini? 

— Mam! Gana! Negaliu... - Granija iš nevilties ėmė grąžyti 
rankas. - Negaliu, ir tiek. 

— Mano galva, Granija, tai nelabai gerai. Kad ir kas būtų nu- 
tikę, tai veikia visus namus, ir mums visiems reikia žinoti, kokia 
padėtis. Manau, kad... 

— Čia Metas, vaikel, - tarė tėvas pėdindamas į virtuvę su te- 
lėefonu rankoje. - Mes šauniai šnektelėjom, bet turbūt jis norėtų 
kalbėtis su tavim. - Džonas atsiprašydamas vyptelėjo ir įdavė jai 
ragelį. 

Granija smeigė į tėvą žudikišką žvilgsnį ir išplėšė telefoną 
jam iš rankų. Pasišalinusi iš virtuvės, nusinešė telefoną į savo 
miegamąjį. 

— Granija, čia tu? 

Užsidarius savo kambaryje ir prisėdus lovūgalyje, nuo pa-' 
Žįstamų švelnių Meto balso gaidelių jai gerkle ėmė lipti kietas 
gumulas. 

— Metai, aš gi prašiau manęs neieškoti. 

- Žinau, mažyt, bet, Dievuliau, neįsivaizduoju, kas gi dedasi. 
Ką aš padariau? Kodėl mane palikai? 

Granija laisva ranka įsirėmė į džinsais aptemptą šlaunį vos 
valdydamasi. 

- Granija! Ar girdi, brangioji? Būk gera, jei pasakytum, ką aš 
ne taip padariau, gal galėčiau pasiteisinti. 

Granija ir dabar nieko neatsakė. 

- Granija, meldžiu, kalbėk su manim. Čia aš, Metas, vyras, 
kuris tave myli. Mus sieja aštuoneri bendro gyvenimo metai. 
Einu iš proto nežinodamas, kodėl tu išėjai. 

Granija giliai įkvėpė. 

— Prašau, nebeskambink man. Aš nenoriu su tavimi kalbėti. 
Ir mano tėvus liūdini, trikdai juos kas vakarą. 

- Klausyk, Granija, suprantu, tau buvo tikrai skaudu prarasti 
kūdikį, bet mes galim vėl pabandyti, ar ne? Myliu tave, brangioji, 
ir viską padarysiu, kad... 

— Sudie, Metai. - Nebegalėdama daugiau klausytis, Granija 
paspaudė mygtuką pokalbiui užbaigti. Liko ten pat sėdėti, įbe- 
dusi nieko nematančias akis į išblukusias savo vaikystės kam- 
bario apmušalų gėles. Į tą raštą ji kas vakarą žiūrėdavo liūliuo- 
jama mergaitiškų svajonių apie būsimą laimę. Kai pasirodys jai 
skirtas žavus princas ir nusineš ją ten, kur viešpataus tobula 
meilė. Metas toks ir buvo, ir net geresnis... ji dievino jį nuo pat 
pirmos akimirkos, kai susitiko jų akys. Ir tai išties buvo pasaka. 

Granija išsitiesė lovoje ir apsikabino pagalvę. Nieko neliko 
iš jos tikėjimo, kad meilė viską nugali, kad jai įveikiamos bet 
kokios kliūtys, visos problemos, kokių tik gali kilti gyvenime, ir 
viskas baigiasi jos triumfu. 

Metas Konelis atsidrėbė sofoje, laikydamas delne mobilųjį tele- 
foną. 

Dvi savaites nuo tada, kai Granija ėmė ir išėjo, Metas laužė 
galvą narpliodamas visas įmanomas priežastis, dėl ko ji taip pa- 
darė. Niekas nepadėjo. Ką jam daryti, kad pataisytų padėtį? Gra- 
nija visiškai aiškiai leido suprasti, kad šiuo metu nenori su juo 
turėti jokių reikalų... negi jų ryšys tikrai nutrūko? 

— Po šimts! - Metas nušveitė mobilųjį ant grindų ir pamatė, 
kaip iš jo nugarėlės iššoko akumuliatorius. Taip, viskas aišku, taip 
ją paveikė persileidimas, bet kam ir jį išmesti iš savo gyvenimo? 
Gal jam reikėjo iškart sėsti į lėktuvą ir skristi pas ją į Airiją? O jei 
ji būtų nenorėjusi jo matyti? Jei būtų pasidarę dar blogiau? 

Metas atsistojo, akimirksniu priėmęs sprendimą. Žengdamas 
prie nešiojamojo kompiuterio pagalvojo, kad bet kas bus geriau 
už dabar kankinančią nežinomybę. Net jei Granija tiesiai pa- 
sakys, kad viskas baigta, tai bus geriau, nei klaidžioti patamsiais. 

Metas įsijungė kompiuterį ir ėmė studijuoti skrydžių iš Niu- 
jorko į Dubliną tvarkaraštį. Bežiūrinėjant subirbė telefonspynės 
signalas. Jis neatsiliepė. Nieko nelaukė ir tikrai nieko nenorėjo 
matyti. Skambutis įkyriai birbė toliau, ir galutinai susierzinęs 
Metas perėjo per svetainę ir paspaudė garsiakalbio mygtuką. 

— Kas ten? 

— Labas, zuiki, ėjau pro šalį, pamaniau - pažiūrėsiu, kaip lai- 
kaisi. 

Metas nedvejodamas paspaudė lauko durų spynos atraki- 
nimo mygtuką. 

- Atleisk, Čarle, užeik. 

Jis paliko praviras duris ir grįžo prie skrydžių peržiūros. 
Čarlė buvo vienas iš nedaugelio žmonių, kuriuos jis dar galėjo 
kęsti: Ši vaikystės draugė kartu su kitais senais draugužiais dingo 
iš akiračio, kai jis susiėjo su Granija. Ji nejaukiai jautėsi su jo 

senuoju Konektikuto būreliu, tad jis ėmė jų lenktis dėl Granijos. 
Prieš kelias dienas Čarlė nei iš šio, nei iš to paskambino ir pasakė 
iš jo namiškių girdėjusi, kad Granija išsidangino atgal į Airiją. Ji 
atlėkė per visą miestą ir atnešė jam picos. Buvo smagu ją matyti. 

Po kelių minučių dvi rankos apsivijo jo pečius ir Čarlė mei- 
liai pakštelėjo į skruostą. Šalia nešiojamojo kompiuterio ant 
stalo atsirado raudonojo vyno butelis. 

— Pamaniau, tau dabar bus pats tas. Gal įsipilam po taurę. 

- Kaip šaunu. Ačiū, Čarle. 

Kol Čarlė atkimšo butelį ir įpylė vyno į taures, Metas toliau 
lygino skrydžių laiką ir kainas. 

- Ko ieškai? - paklausė nusispyrusi batus ir parietusi kojas 
ant sofos. 

- Skrydžių į Airiją. Jei Granija negrįžta, reiks man vykti pas ją. 

Čarlė kilstelėjo dailiai išpešiotą antakį. 

— Manai, protinga“ 

— O ką, po velnių, man dar daryt? Tupėti čia ir kraustytis iš 
proto, daužyti galvą į sieną bandant suvokti, kas įvyko? 

Čarlė atmetė žvilgančių tamsių plaukų kupetą ir gurkštelėjo 
vyno. 

— O jeigu jai reikia truputį atsitraukti? Susigyventi su... na, 
pats žinai. Gali dar labiau pabloginti padėtį, Meti. Ar Granija 
sakė, kad nori tave matyti? 

— Velniai rautų, ne! Aš tik jai skambinėju, o ji liepia liautis. — 
Metas pakilo, palikęs nešiojamąjį kompiuterį, truktelėjo vyno ir 
prisėdo prie Čarlės ant sofos. - Gal ir tiesą sakai, - atsiduso. - 
Gal reikia duoti jai laiko, kad sugrįžtų į save. Kūdikio netektis jai 
buvo smūgis. Tu gi žinai, kaip mama ir tėtis troško išvysti atei- 
nančias kartas. Tėtis sunkiai slėpė nusivylimą, po persileidimo 
apmokėdamas ligoninės sąskaitą. 

- Galiu įsivaizduoti, - Čarlė pavartė akis. - Subtilumas juk 

niekada nebuvo didžiausia tavo tėčio dorybė, tiesa? Nepasaky- 
čiau, kad būtų mane kada užgavęs, bet jūs man buvot kaip sava 
šeima, buvau prie jo pripratusi. Bet įsivaizduoju, kad pašaliniam 
žmogui, tokiam kaip Granija, galėjo būti ir nelengva. 

— Taip taip. - Metas įsirėmė alkūnėmis į kelius ir nuleido ant 
rankų galvą. - Gal aš tiesiog ne viską padariau, kad ją apsaugo- 
čiau. Žinau, kaip jai buvo nesmagu dėl skirtingos mūsų padėties. 

— Meti, zuikeli, tu tikrai padarei viską, ką galėjai. Tu net mane 
išmetei į šiukšlyną, kai atsirado Granija. 

Metas dirstelėjo į ją ir susiraukė. 

- Na jau, tu juk nerimtai? Tie laikai, kai mes susitikinėjom, 
juk negalėjo amžiais tęstis? Prisimink, abu taip sutarėm. 

- Žinoma, Meti. - Čarlė nusišypsojo jį ramindama. - Tai vis 
tiek kada nors turėjo nutikti, taip? 

- Be abejo. - Metas apsiramino girdėdamas ją garsiai tariant 
jo paties mintis. 

- Žinai, - nutęsė Čarlė, - kartais, matydama savo drauges 
išgyvenant tokias pat traumas dėl santykių su vaikinais, aš dė- 
koju dangui, kad tebesu viena. Vargu ar pažįstu bent vieną, kuri 
šiandien gerai sutartų su gyvenimo draugųu, nors tikrai maniau, 
kad jums, žmonės, viskas bus, kaip turi būti. 

- Taip ir buvo, - liūdnai atsakė jis. - Bet tu juk nesiruoši 
senmergiauti visą likusį gyvenimą? Iš mūsiškio Greničo pulkelio 
buvai pati perspektyviausia - studenčių klubo pažiba, pirmūnė 
ir gražiausia kurso mergina. Dabar - klestinti žurnalo redak- 
torė... po šimts, Čarle, gali gauti ką tik panorėjusi. 

- Aha, gal čia ir visa bėda, - Čarlė atsiduso, - gal aš pašė- 
lusiai išranki ir niekas man neįtinka. Na, dabar ne metas apie 
mane kalbėti. Va tau tikrai nesaldu. Ir kaip tau padėti? | 

- Gerai, bandom... ar man ryt sėsti į Dublino lėktuvą ir ban- 
dyti gelbėti mūsų ryšį? - paklausė jis. 

— Meti, čia tik tavo reikalas, - Čarlė suraukė nosį, - bet jei 
nori žinoti, ką manau, - palikčiau kurį laiką Graniją ramybėje. 
Jai tikrai yra apie ką pagalvoti. Neabejoju, ji grįš pas tave, kai tik 
bus pasiruošusi. Argi neprašė palikti jos ramybėje? Tad kodėl 
tau nepaklusti damos prašymui ir vėl nepamėginti po kokių 
poros savaičių? Be to, man pasirodė, tu apsivertęs darbais. 

— Taip ir yra, - dustelėjo Metas. - Gal ir tiesą sakai. Duosiu 
jai ramybę, kaip prašė. - Jis ištiesė ranką ir paplekšnojo ant sofos 
ištiestą jos koją. - Ačiū, sesute. Tu juk visada buvai už mane? 

- Taip, zuikeli, - Čarlė prisimerkusi nusišypsojo. - Aš visada 
būsiu už tave. 


Po kelių dienų vėl subirbė Meto telefonspynės skambutis. 

- Sveikas, sūneli, čia mama. Galiu užeiti? 

— Žinoma. - Metas atidarė jai lauko duris, nustebintas šio 
ekspromto. Jo tėvai šią miesto dalį retai pagerbdavo savo apsi- 
lankymu ir niekada neateidavo neperspėję. 

— Kaip tu, mielasis? - Eleina pabučiavo sūnų į abu skruostus 
ir jam iš paskos įėjo į vidų. 

— Gerai, - atsakė Metas, pernelyg prislėgtas ir pavargęs iš- 
spausti daugiau. Žiūrėjo, kaip mama išsinėrė iš kailinių, kreste- 
lėjusi galvą pasitaisė subtiliai pašviesintus plaukus ir savo idealia 
šešto dydžio figūra elegantiškai įsitaisė ant sofos. Jis suskubo pa- 
stumti toliau nuo smailiakulniais bateliais apautų jos kojų savo 
sportbačius ir porą alaus butelių. - Kokie vėjai atpūtė? 

— Buvau mieste, surengėm labdaros pietus, o pakeliui namo 
važiavau pro šalį, - nusišypsojo Eleina. - Norėjau pažiūrėti, kaip 
mano vaikas laikosi. 

— Gerai, - pakartojo Metas. - Gal tau suorganizuoti ko atsi- 
gerti, mam? 

— Norėčiau stiklinės vandens. 

— Tvarka. 

Eleina nusekė akimis sūnų, einantį prie šaldytuvo įpilti van- 
dens. Atrodė išbalęs, nusikamavęs - visu kūnu tarsi sakė, koks 
jis nelaimingas. 

— Dėkui, - tarė ji, gavusi vandens. - Na, kaip, iš Granijos 
nieko negirdėti? 

— Skambinau jai prieš kelias dienas ir trumpai pasikalbėjau, 
bet ji nenori su manim kalbėtis. 

- Išsiaiškinai, dėl ko ji išėjo? 

— Ne, - Metas truktelėjo pečiais. - Nežinau, dėl ko. Dievaž, 
mam, jai tas vaikutis buvo viskas. 

- Tą dieną, kai matėm ją ligoninėje, atrodė visai rami, tik iš 
vonios išėjo tartum apsiverkusi. 

- Aha, o kitą dieną po darbo atėjau jos aplankyti ir sužinojau, 
kad pati išvyko iš ligoninės. Grįžau čia ir radau raštelį, kuriame 
buvo parašyta, kad ji išvažiavo į Airiją pas tėvus. Nuo tada nė 
karto atvirai nesikalbėjom. Žinau, kad kenčia, bet nežinau, kaip 
prie jos prieiti. 

— Neabejoju, ir tu kenti, vaikeli. Tai buvo ir tavo vaikas, kaip 
ir jos, - Eleinai buvo nepakeliama žiūrėti, kaip jos sūnus galuo- 
jasi vienas su savo skausmu. 

— Tikrai kad nekas. Norėjom būt šeima. Aš apie tai, taip sa- 
kant, svajojau... velniai griebtų! Atleisk, mam. - Metas iš visų 
jėgų stengėsi sulaikyti ašaras. - Aš myliu ją ir tą mažytę būtybę, 
kuriai nepavyko, kuri buvo mūsų dalis... man... 

— Ak, vaikeli... - Eleina atsistojo ir ištiesė rankas apkabinti 
sūnų. - Kaip man tavęs gaila. Jei tik galėčiau kuo padėti... 

Metas mieliau būtų sutikęs, kad motina nebūtų jo užklupusi 
tokio prislėgto. Sukaupęs visas jėgas stengėsi susiimti. 

— Aš jau didelis berniukas, mam. Patikėk, viskas bus gerai. 

Tik norėčiau žinoti, kas privertė Graniją pabėgti. Nors užmušk, 
nesuprantu. 

— O kas, jei kiek pabūtum pas mus? Man nepatinka, kad tu 
čia vienas. 

— Ačiū, mama, bet turiu krūvą darbo. Tiesiog reikia tikėtis, 
kad atėjus metui Granija išsilaižiusi žaizdas atsitokės. Ji visada 
veikė savo galva. Regis, dėl to ją šitaip ir myliu. 

— Ji tikrai nepaprasta, - pritarė Eleina. - Ir neatrodo, kad 
labai paisytų taisyklių, kurioms dauguma mūsų paklūstame. 

— Gal dėl to, kad nebuvo auklėjama joms paklusti, - paprieš- 
taravo Metas, nenusiteikęs klausytis jokių motiniškų komentarų 
arba „ar aš nesakiau“ dėl jo meilės objekto pasirinkimo. 

— Ak, Metai, ne taip mane supratai, - paskubėjo jį pertarti 
Eleina. - Aš nuoširdžiai žaviuosi Granija ir jumis abiem, kad 
sugebėjote peržengti ribas ir būti kartu tik dėl to, kad mylite 
vienas kitą. Gal ir kitiems vertėtų paklausyti savo širdies, o ne 
auklėjimo įdiegtų nuostatų. - Eleina atsiduso. - Man jau metas 
grįžti. Tavo tėvas ruošiasi per tradicinę kasmetinę žiemos vaka- 
rienę susitikti su savo golfo draugužiais. 

Metas paslaugiai nukabino Eleinos kailinius ir padėjo apsi- 
rengti. 

- Ačiū, kad atėjai, mama. Dėkingas tau. 

— Miela buvo tave pamatyti, Metai. - Ji pabučiavo jam į 
skruostą. - Ar žinai, kaip tavimi didžiuojuosi? Jei tik norėsi pa- 
sikalbėti, visada mane rasi, vaikeli. Suprantu, kaip... tu jautiesi. - 
Jos akyse šmėstelėjo liūdesio šešėlis, bet išnyko spėriai, kaip ir 
pasirodęs. - Iki, Meti! 

Metas jai išėjus uždarė duris ir pajuto, kad ji tikrai jį atjaučia 
ir supranta. Ir pagalvojęs, kaip ją už tai myli, pirmąkart suvokė, 
kaip mažai žino apie šią moterį, kurią slepia spindinti idealios 
žmonos ir motinos, kilusios iš Konektikuto, išorė. 


Kitą rytą, Katlinai išvažiavus į Klonakiltį apsipirkti savaitei, Gra- 
nija nuėjo į klėtį, kur buvo laikomi seni laikraščiai, ir pasiėmė 
gerą krūvą. Pasiknaisiojusi po suverstą tėvo dirbtuvę, trium- 
fuodama iš jos išėjo su apipelijusia sienų apmušalų klijų dėžute. 
Susikrovusi visa tai į pirkinių maišelį, Granija pasuko taku, ve- 
dančiu prie jūros skardžio. Jei Aurora neateis (juk vakar nebuvo 
tiksliai sutarta, kokiu laiku susitiks), tiesiog grįš namo. 

Žingsniuodama Granija mąstė, kad jos siela it apmirusi. Sa- 
kytum, kažkas kitas gyvena jos gyvenimą, o ji nieko nejusdama 
brenda per klampų it sirupas skystį. Ji tiesiog nepajėgė verkti, likti 
akis į akį su Metu arba svarstyti, ar jos reakcija protinga. Tai būtų 
reiškę susidurti su kančia, tad saugiausia ir geriausia išeitis - už- 
sidaryti nuo Meto. Kas buvo, tas buvo, niekur nedingsi. 

Granija atsisėdo ant uolos, nuo kurios vėrėsi vaizdas į jūrą, ir 
atsiduso. Kai jie bėgant laikui matydavo išyrant draugų poras, ji 
išties tikėjo, kad jie kitokie. Granija susidrovėjusi nuraudo prisi- 
minusi jų, dviejų pasipūtėlių, pokalbius. Kaip liepsna degino iš 
atminties išnirę pasakymai - „mums niekad taip nenutiks' arba 
„vargšeliai - bet mums pasisekė“. Ir jiedu tapo viską jaukiančio 
ir ryjančio verpeto aukomis - šįkart vyro ir moters pastangos 
darniai sugyventi buvo nesėkmingos. 

Granija užsižiūrėjo į šaltą, pilką jūrą ir staiga pajuto didžiulę 
pagarbą savo tėvams. Jiems kažkaip pavyko padaryti tai, kas ne- 
įmanoma, - pasiekti kompromisą, išsaugoti tarpusavio pakan- 

tumą, o svarbiausia - trisdešimt ketverius metus likti laimin- 
giems. 

Gal dėl visko kalti pernelyg dideli šių dienų žmonių lūkes- 
čiai. Pasikeitė poreikių hierarchija. Poroms nebereikia rūpintis, 
kaip išmaitinti vaikus ar kaip prasimanyti pensą kitą. Arba bai- 
mintis, kad jų palikuonys gali mirti nuo pavojingų vaikiškų ligų. 
Dabar pirkdami drabužius ilgai žiemai ne tiek rūpinamės, kaip 
apsiginti nuo šalčio, kiek sukame galvą, kokio dizainerio etiketę 
pasirinkti. Šių dienų Vakarų visuomenėje reta moteris išlydė- 
dama bučiuoja savo vyrą, kaip darydavo anksčiau, kai nežino- 
davo, kada jį vėl pamatys ir ar jis grįš iš mūšio. Išvada - mums 
nebereikia rūpintis, kaip tiesiog išgyventi. 

„Dabar mes reikalaujame laimės. Manome, kad jos nusipel- 
nome, - balsu ištarė Granija, labiau pavydėdama savo tėvams 
tarpusavio pakantumo ir stojiškumo, negu juos dėl to užjaus- 
dama. Jie ne kažin kiek teužgyveno materialių vertybių, jų ho- 
rizontai liko siauri. Juos džiugino nereikšmingos smulkmenos, 
bet jie dalijo vienas kitam šypsenas taip parodydami, kad su- 
pranta vienas kitą ir saviškius. Jų pasaulėlis mažas, bet šiapus 
jo ribų bent jau garantuotai saugu. O štai jiedu su Metu gyveno 
plačiai atvertoje metropolijoje, kurioje ir vieno, ir kito galimybės 
siekė dangų ir buvo pavojingai mažai suvaržymų. 

— Labas, Granija! 

Jai už nugaros pasigirdo Auroros balsas. Atsigręžus ir ją iš- 
vydus Granijai dingtelėjo, kad Aurora it elfas be garso įžengė į 
jos teritoriją. 

- Labas, Aurora. Kaip laikaisi? 

- Ačiū, labai gerai. Eime? 

- Gerai. Pasiėmiau, ko mums reikia. 

- Žinau. Jau mačiau, kas yra tavo maišelyje. 

Granija klusniai atsistojo ir abi patraukė į rūmus. 

— Gal tu galėtum susitikti su tėtuku? - pasiūlė Aurora. - Jis 
savo kabinete. Nesvarbu, kad jam skauda galvą, - jam dažnai 
skauda. 

— Tikrai? 

— Tikrai. Tiesiog dėl to, kad jis neužsideda akinių ir per- 
tempia akis skaitydamas darbo popierius. 

— Betgi kaip tai paika, ar ne? 

— Ką gi, mamytė juk mirusi, tai nėra kas juo rūpinasi. Tik aš. 

— Nė kiek neabejoju, kad labai gerai darai, - patikino Aurorą 
Granija joms žengiant pro vartus, vedančius į sodą prie namų. 

— Darau, ką galiu, - atsakė ji stumtelėdama vartus. - Štai ir 
mano namai, Danvorlio rūmai. Du šimtus metų jie priklausė La- 
jelų šeimai. Ar čia kada nors lankeisi? 

— Ne, - atsakė Granija, pro vartus žengdama įkandin Au- 
roros, ir vėjas, švilpęs pro ausis joms kopiant palei jūros skardį, 
staiga nuščiuvo. Nuo jo rūmų gyventojus kiek įmanoma saugojo 
pastatą juosianti gervuogių ir laukinių fuksijų, kuriomis garsėja 
Vakarų Korkas, gyvatvorė. 

Granija išpūtė akis, nustebinta rūpestingai prižiūrimo žavaus 
geometrinio -sodo, kuris it nepriekaištingai parišta aksominė 
prijuostė puikavosi priešais rūstų pilką pastatą ties jo viduriu. 
Kaip pertvarėlės suformuotos žemos gyvatvorės iš abiejų pusių 
rėmino į rūmus vedantį keliuką. Ir, kaip Granija pastebėjo šiuo 
keliuku sekdama paskui Aurorą, gėlynas buvo prisodintas rožių 
krūmų - dabar jie buvo apmirę ir bespalviai, bet vidurvasarį tu- 
rėjo suteikti šiai atšiauriai aplinkai trūkstamo švelnumo. 

— Mes niekad nevaikštom pro paradines duris, - pasakė Au- 
rora, sukdama į dešinę taku, vedančiu rūmų paradinių durų 
link, bet už kampo sukančiu į užpakalinę pastato dalį. - Tėvelis 
sakė, kad per tas nelaimes jos buvo užrakintos ir kažkas pametė 
raktą. Va durys, pro kurias vaikštom. 

Granija sustojo erdviame kieme, į kurį buvo galima įvažiuoti 
nuo kelio automobiliu. Čia buvo pastatytas naujutėlis reindžro- 
veris. 

— Eikš, - tarė Aurora, atvėrusi duris. 

Granija nusekė jai iš paskos į koridorių, iš jo - į didžiulę vir- 
tuvę. Joje visą sieną užėmė milžiniška pušinė velsietiška indauja, 
net girgždanti nuo mėlynai išpieštų baltų lėkščių ir įvairiausių 
kitų indų naštos. Prie kitos sienos buvo viryklė, prie trečios - gili 
senovinė plautuvė tarp dviejų senų melamino stalviršių. 

Tai buvo ne ta buveinė, kurioje jautiesi jaukiai ir patogiai, 
kur susirenka visa šeima, o motina stovėdama prie „Reiberno“ 
gamina ką nors gardaus vakarienei. Ši patalpa buvo spartietiška, 
funkcionali ir atšiauri. 

— Man nereikėjo neštis laikraščių, - pasakė Granija, rody- 
dama į šūsnis ant stalo. 

— Oi, tėtukas jais prakuria židinius visuose namuose. Jis labai 
bijo šalčio. O dabar gal pasidarom vietos ant stalo, kad galėtume 
darbuotis? - Aurora viltingai pakėlė akis į Graniją. 

— Gerai... bet, kaip tau atrodo, gal reikėtų kam nors pasakyti, 
kad aš čia esu? 

— Oi, ne, - Aurora papurtė galvą, - tėvelis nenori, kad jam 
trukdytų, o poniai Miter jau sakiau, kad ateisi. - Ji ėmė versti 
laikraščių šūsnis ant grindų po stalu ir parodė Granijai atlais- 
vintą vietą. - Ko dar reikia? 

— Reikia vandens klijams sumaišyti. 

Granija, nepatogiai jausdamasi, kad nepranešta apie jos apsi- 
lankymą, iškrovė savo maišelį. 

- Įpilsiu. 

Aurora susirado pergrūstoje spintelėje ąsotį ir pripylė van- 
dens. 

- Ir didesnio indo klijams maišyti. 

Aurora, suradusi ir tokį daiktą, pastatė ant stalo priešais 
Graniją. Aurora spindinčiomis akimis su jauduliu žiūrėjo, kaip 
ji maišo klijus. 

— Argi ne smagu? Man labai patinka tokie užsiėmimai. Pas- 
kutinė auklė man nieko neleisdavo daryti, nes per daug rūpi- 
nosi, kad neišsipurvinčiau. 

— Aš visą gyvenimą tik ir purvinuosi, - nusišypsojo Gra- 
nija. - Darau skulptūras iš labai panašių medžiagų. Eikš, sėsk 
šalia, parodysiu, kaip lipdyti dubenėlį. 

Paaiškėjo, kad Aurora sparčiai ir noriai mokosi, ir po va- 
landos šlapias laikraštinis dubenėlis buvo išdidžiai padėtas ant 
viryklės kaitvietės. 

— Kai išdžius, galėsim nuspalvinti. Turi dažų? - paklausė 
Granija, kriauklėje plaudamasi rankas. 

— Ne, Londone turėjau, bet palikau. 

— Gal ką nors rasiu savo namuose. 

— O aš galiu ateiti pažiūrėti tavo namų? Man atrodo, smagu 
gyventi viensėdyje. 

- Aš ten ne visą laiką gyvenu, Aurora, - paaiškino Granija. — 
Gyvenu Niujorke. Tik svečiuojuosi pas tėvus. 

— Aaa... - Auroros veidelis ištįso. - Vadinasi, greitai išva- 
Žiuosi? 

- Taip, tik nežinau kada. - Šluostydamasi rankas prie kriauklės 
pakabintu rankšluosčiu Granija juto, kaip Auroros žvilgsnis gręžia 
jai nugarą. 

— Kodėl tu liūdna? - paklausė Aurora. 

— Aš ne liūdna, Aurora. 

— Netiesa - liūdna, iš akių matau. Kas nors tave įskaudino? 

— Ne, Aurora, viskas man gerai. - Granija juto, kaip ima 
rausti nuo įremto įdėmaus vaiko žvilgsnio. 

- Žinau, kad tau liūdna. - Aurora ant krūtinės sukryžiavo lai- 

butes rankas. - Žinau, kaip būna, kai liūdna. O kai man liūdna, 
einu į savo stebuklingą vietą. 

— Kurė 

- Negaliu sakyti, nes ji pasidarys nebestebuklinga. Arba nebe 
mano. Tau irgi reikia turėti tokią vietą. 

- Žinai, puiki mintis. - Granija žvilgtelėjo į laikrodį ant ran- 
kos. - Man jau reikia eiti. Pietų metas. Tu turbūt išalkai. Ar kas 
nors tau paruoš valgyti? 

— Et, ponia Miter turėjo kažko palikti. - Aurora nerūpes- 
tingai mostelėjo į sandėliuko pusę. - Turbūt vėl sriubos. Kol dar 
neišėjai, gal nori daugiau apžiūrėti mano namus? 

— Aurora... aš... 

- Nagi! - Aurora čiupo Graniją už rankos ir nusitempė prie 
durų. - Noriu, kad pamatytum. Čia labai gražu. 

Granija buvo išvesdinta iš virtuvės į didelį holą, kurio 
grindys buvo išklotos baltomis ir juodomis plytelėmis, o elegan- 
tiški ąžuoliniai laiptai vedė į viršutinį aukštą. Per holą ji buvo 
nutempta į didžiulę svetainę su langais nuo grindų iki lubų, pro 
kuriuos buvo matyti sodas. Čia buvo nepakenčiamai karšta - di- 
delis malkomis kūrenamas židinys alsavo karščiu iš elegantiško 
marmurinio aptaiso gilumos. 

Granija dirstelėjo virš židinio ir skulptorės akį patraukė veidas 
paveiksle. Tai buvo jauna moteris širdies formos veidu, kurį vai- 
nikavo vešlios ticianiškos garbanos. Veido bruožai buvo smulkūs 
ir, kaip pastebėjo Granija, simetriški - tikro grožio ženklas. Ve- 
riamai žydrų akių žvilgsnis baltame veide buvo nekaltas, bet iš- 
mintingas. Specialistės akimi Granija nustatė, kad paveikslas nu- 
tapytas talentingo dailininko. Ji atsigręžusi pažvelgė į Aurorą ir 
iškart pamatė panašumą. 

- Tai mano mama. Visi sako, kad aš į ją panaši kaip du van- 
dens lašai. 

- Taip ir yra, - tyliai pasakė Granija. - Kuo ji buvo vardu? 

Aurora giliai įkvėpė. 

- Lili. Jos vardas Lili. 

— Labai tave užjaučiu, Aurora, kad ji mirė, - švelniai pasakė 
Granija, vaikui įdėmiai žvelgiant į paveikslą. 

į savo motiną. 

— O kas gi čia, Aurora? 

Granija pašoko už nugaros išgirdusi vyro balsą. Atsigręžė 
galvoje šmėstelėjus minčiai, kiek pokalbio bus nugirdęs įsibro- 
vėlis, ir neteko žado. 

Prie durų stovintis vyriškis - Granija sau papriekaištavo už 
klišę, bet tai buvo faktas - buvo toks gražus, kokio ji nebuvo ma- 
čiusi. Aukštas, ne mažiau kaip šešių pėdų ūgio, tankiais juodais 
kaip varno sparnas plaukais - jie buvo tvarkingai sušukuoti, tik 
kokį centimetrą per ilgi, tad garbanų galiukai raitėsi ant sprando. 
Lūpos buvo pilnos, bet ne moteriškai putlios, o gilios tamsiai 
mėlynos akys buvo apvestos tankiomis juodomis blakstienomis. 

Įgudusia akimi Granija pagavo nepriekaištingą kaukolės 
formą - aštrius kaip skustuvas skruostikaulius, tvirtą smakrą ir 
tobulą nosį. Tą veidą Granija panoro gerai įsiminti, kad paskui 
galėtų atkurti skulptūriniame portrete. 

Ir visa tai vainikavo liekną, idealaus sudėjimo stotą. Jos 
žvilgsnį patraukė laibi, jautrūs pirštai, tai susigniaužiantys, tai 
atsileidžiantys ir šitaip išduodantys vidinę įtampą. Visas vaizdas 
buvo elegancijos įsikūnijimas - ši savybė paprastai jai nesisiejo 
su vyriška lytimi. Bet toks elegantiškas žmogus vos pasirodęs 
turėjo kiekvienam apsukti galvą - nesvarbu, vyrui ar moteriai. 

Granija nevalingai atsiduso — tai buvo profesinė reakcija į 
kone tobulą vyriškio išvaizdą, kuri, išdavikiškai sustiprinta mo- 
teriškos prigimties, trumpam atėmė jai žadą. 

— Kas jūs? - paklausė jis dar kartą. 

— Tai mano draugė Granija, tėveli, - nutraukė tylą Aurora ir 
Granijai palengvėjo. - Prisimeni? Sakiau, kad vakar sutikau ją 
ant jūros skardžio. Ryte mes taip smagiai pasėdėjom virtuvėje — 
padarėm dubenėlį iš klijų ir laikraščių. Kai jį nuspalvinsiu, tau 
padovanosiu. - Aurora priėjusi apkabino tėvą. 

— Džiaugiuosi, kad tau buvo smagu, mažute. - Jis švelniai 
paglostė jai plaukus ir puse lūpų šyptelėjo Granijai - tas šypsnys 
buvo su vos juntamu įtarumo atspalviu. - Taigi, Granija, atvy- 
kote paviešėti į Danvorlį? 

Tamsiai mėlynos akys vertinamai ją nužvelgė. Granija kiek 
įmanydama pasistengė susitelkti, pajuto, kad džiūsta burna, ir 
prieš prabildama nurijo seilę: 

- Aš kilusi iš šio kaimo, čia gimiau, bet jau dešimt metų gy- 
venu užsienyje. Atvykau aplankyti saviškių. 

- Aišku. —- Jo akys nuklydo prie žavingų jūros tolių, pro 
aukštus prancūziškus langus atsiveriančių anapus sodo. - Reto 
grožio, stačiai stebuklinga vieta. Tau čia patinka, ar ne, Aurora? 

— Pats žinai, tėtuk. Čia mūsų tikrieji namai. 

- Išties taip. - Jis vėl prisiminė čia esant Graniją. - Atleiskite, 
neprisistačiau. - Jis žingtelėjo į ją su vis dar jam į klubus įsiki- 
busia Aurora ir ištiesė ranką. - Aleksandras Devonšyras. - Ir 
spustelėjo jai ranką ilgais, laibais pirštais. 

Granija iš visų jėgų stengėsi atsikratyti siurrealistinio įspūdžio. 

— Devonšyras?! Maniau, tai Lajelų šeima... 

Tamsūs antakiai beveik nepastebimai krustelėjo aukštyn. 

- Jūs neklystate ta prasme, kad tai Lajelų giminės rūmai, aš 
juose atsidūriau po vedybų. Mano žmona, - Aleksandras žvilg- 
telėjo į tapytą portretą, - buvo Danvorlio rūmų savininkė, ir 
atėjus metui jie atiteks mūsų dukrai. 

— Atleiskite... Nesupratau. 

— Nesijaudinkite, Granija, jau įpratau, kad mane čionykščiai 
vadina ponu Lajelu. - Aleksandras tvirčiau priglaudė dukterį ir 
pasinėrė į savo mintis. 

- Gal jau eisiu namo, - pasakė nejaukiai pasijutusi Granija. 

— Ak, tėveli, kam jai eiti? Gal galėtų su mumis papietauti? - 
Aurora maldaujamai iš apačios pažvelgė tėvui į akis. 

— Ačiū už kvietimą, bet tikrai man jau metas. 

- Suprantu, - tarė Aleksandras. - Labai miela, kad pabuvote 
su mano dukra. 

— Su ja daug smagiau negu su senąja aukle, tėtuk. Ar ji nega- 
lėtų manęs prižiūrėti? 

— Mažute, net neabejoju, kad Granija tikrai turi ką veikti. - 
Aleksandras atsiprašydamas jai nusišypsojo pro dukters viršu- 
galvį. - Ir mes nebegalime jos daugiau trukdyti. 

- Patikėkit, man nebuvo jokio vargo. Vien malonumas. 

— Gal ryt vėl ateisi ir atsineši dažų, kai dubenėlis bus iš- 
džiūvęs? - ėmė prašyti Aurora. 

Granija klausiamai pažvelgė į Aleksandrą ir gavo pritarimą. 

- Žinoma, pažiūrėsiu, gal ką ir rasiu. 

Granija- pasuko durų link ir Aleksandras prisiartinęs vėl iš- 
tiesė ranką. 

- Ačiū, Granija. Labai miela, kad nepagailėjote laiko pabūti 
su mano dukra. Prašom nesivaržyti, bet kada užeikite - lauk- 
sime jūsų. Kai manęs nebūna, su Aurora gyvena ir ją globoja 
ponia Miter. - Jis išlydėjo Graniją iš svetainės ir vedinas Aurora 
su viešnia perėjo per holą į virtuvę. - Aurora, gal gali suieškoti 
ponią Miter ir pasakyti, kad mes abu jau pasiruošę pietauti? 

- Gerai, tėtuk, - klusniai atsakė ji. - Iki, Granija, iki rytojaus. 

Aurora apsigręžė ir užlipusi laiptais dingo iš akių. | 

Aleksandras eidamas per virtuvę pirma Granijos parodė 
kelią prie lauko durų. Jas atidaręs atsisuko. 

- Atleiskite, Aurora kartais labai įtaigi. Nepasiduokite įkal- 
bama būti su ja ilgiau, nei pati norėsite. 

- Juk sakiau - man pačiai buvo smagu. 

Nuo Aleksandro artumo, kai jam laikant atdaras duris juos 
skyrė tik keli coliai, Granijai akyse sutavaravo. 

- Šiaip ar taip, saugokitės. Žinau, kokia ji. 

— Gerai. 

- Na ir puiku. Tikiuosi, greitai jus vėl čia pamatysime. Iki 
pasimatymo, Granija. 

- Iki pasimatymo. 

Einant per kiemą, paskui prie vartų vedančiu taku, jai bepro- 
tiškai norėjosi atsigręžti ir pažiūrėti, ar jis tebestovi prie durų. Išė- 
jusi už vartų spėriu žingsniu pasileido taku palei jūros skardį, kol 
priėjo savo mylimą uolą. Suglumusi ant jos šlumštelėjo be kvapo. 

Susiėmusi galvą rankomis mėgino susigaudyti jausmuose. 
Vaizduotėje prieš akis stovėjo Aleksandro veidas. Ją pribloškė 
ir kone išgąsdino, kad vyriškis, su kuriuo bendravo ne daugiau 
kaip penkias minutes, jai padarė šitokį įspūdį. 

Ji pakėlė galvą ir pažvelgė į jūrą. Šiandien ji buvo rami, tyki — 
mieganti pabaisa, kuri pabudusi akimoju gali viską aplink nu- 
siaubti. 

Atsistojusi ir pasukusi namų link, Granija susimąstė, ar šis 
palyginimas netinka ir ką tik jos sutiktam žmogui. 


— Sveikas, čia aš. Gali įleisti? 

- Žinoma. - Metas paspaudė įėjimo mygtuką ir nelaimingas 
grįžo prie televizoriaus puse akies žiūrėti beisbolo. 

Čarlė įėjusi uždarė duris. 

- Nupirkau mums pavalgyti iš kinų restorano. Čia, zuiki, tavo 
mėgstama traški antiena, - pridūrė eidama į virtuvę. - Išalkai? 

- Nea, - burbtelėjo Metas Čarlei suradus virtuvėje porą 
lėkščių ir atkimšus atsineštą vyno butelį. 

— Tau reikia valgyti, meiluti, visai susibaigsi. - Ji nužvelgė 
jį ant žemo staliuko dėliodama lėkštes ir atsineštus valgius. — 
Imk. - Čarlė įvyniojo į ploną paplotėlį šiaudeliais pjaustytų an- 
tienos gabaliukų su sojų padažu ir padavė jam. 

Atsidusęs Metas pasilenkė paimti suktinuko ir be noro atsi- 
kando. 

Čarlė suvyniojo jam kitą paplotėlį ir gurkštelėjo vyno. 

— Gal pasipasakok, ką? | 

— O ką čia pasakot? - truktelėjo pečiais Metas. - Mano mer- 
gina mane paliko dėl kažko, ko aš nežinau arba nesuprantu, ir 
su manim nesikalba - nenori aiškinti. - Jis iš nevilties papurtė 
galvą. - Jei žinočiau, ką ji galvoja mane padarius, bent jau su- 
mąstyčiau, ko griebtis. - Jis taikėsi kąsti suktinuko. - Beje, tavo 
pasiūlyta tylos taktika nepasiteisino. Granija nė karto man ne- 
skambino. Kiek dar galima apsimetinėti šaltakraujiškam, a? — 
niūriai užbaigė jis. 

— Atleisk, Meti. Tikrai maniau, kad jei kurį laiką duosi Gra- 
nijai ramybę, ji atsišauks. Maniau, ji tave myli. 

- Ir aš taip maniau. - Metas rūgščiai susiraukė. - Gal klydau. 
O gal tiesiog jos jausmai man kažkaip pasikeitė. - Gal, - Metas 
išsiblaškęs perbraukė pirštais plaukus, - ji tiesiog manęs nebe- 
nori. Nes, kad ir kiek laužau galvą, nė velnio neprisimenu, kuo 
galėjau ją įskaudinti. 

Čarlė guodžiamai uždėjo ranką Metui ant kelio. 

- Gal kūdikio netektis pakeitė jos jausmus... - Čarlė gūžte- 
lėjo. - Atleisk, kalbu banalybes. 

- Nėruž ką - nes ką čia ir pasakysi? Ji išėjo, ir kuo toliau, tuo 
vis mažiau betikiu, kad grįš. - Jis pažvelgė Čarlei į akis. - Kaip 
manai, gal man, kaip pirmiau buvau sumanęs, skristi į Airiją? 

— Nežinau, Meti. Nenoriu varinėti pesimistinių kalbų, bet 
dabar man atrodo, kad ji aiškiai nenori turėti su tavim nieko 
bendra. 

- Taigi, tikrai kad. - Metas ištuštino savo vyno taurę ir pri- 
sipylė dar. - Aš save apgaudinėju mėgindamas patikėti, kad ne 
viskas baigta, o jai jau viskas aišku. 

— O ką, jei palauktum iki savaitgalio - gal ji paskambins? Ir 
jei paskambins, galėtum pasisiūlyti pašokti lėktuvu į Airiją. 

— Gal ir taip, bet mane jau ima varginti blogiuko vaidmuo. 
Be to, turiu darbo iki kaklo ir ateinančias dvi savaites būsiu iš- 
vykęs skaityti paskaitų. 

— Vargšas mūsų Metukas, - susijausminusi nutęsė Čarlė, - 
kaip tau dabar sunku. Patikėk, viskas vienaip ar kitaip pasitaisys. 
Pats žinai, visiems būna juodų dienų... kai atrodo, kad jau pa- 
saulio pabaiga. 

- Taigi taigi, taip ir yra — pradėjau savigailos seansą, - su- 
tiko Metas. - Atleisk. Žinai ką, nebesėdėk su manim. Puikiai su- 
prantu - netikęs iš manęs pašnekovas. 

— Draugai tam ir yra, Meti, kad būtų šalia, kai reikia. Galim 
sekundei pakeisti temą - užėjau pas tave su prašymu, - pasakė 
Čarlė. 

— Kokiu? - Metas, įsijautęs į savo bėdas, nelabai klausėsi. 

— Po poros dienų į mano butą ateina interjero dekoruotojai. 
Užtruks kokį mėnesį - sakau, gal tą laiką galėčiau pagyventi 
laisvame kambaryje tavo namuose? Aišku, mokėčiau nuomą, - 
pridėjo Čarlė. - Žinai gi, vakarais ir savaitgaliais manęs beveik 
nebūna namie. 

— Ką tu, jokių mokėjimų. Sakiau, esu apsivertęs darbais ir 
retai rodausi namie, tad gali čia kraustytis kada tik nori. - Metas 
atsistojo, pasiknaisiojo ant darbo stalo ir suradęs padavė jai 
raktą. 

— Ačiū, zuiki. 

— Nėr už ką. Tiesą sakant, nekreipk dėmesio, ką pirma sa- 
kiau, - man gal ir pravers draugija. Tu man padarysi paslaugą, 
ne aš tau. 

— Jei taip, tai šaunu. Labai tau dėkinga. 

Metas paplekšnojo jai koją. 

— Ir aš tau dėkingas, kad pabūsi su manim. 

— Nėr už ką, Meti, - nusišypsojo Čarlė, - tikrai nėra už ką. 


— Kur šiandien susiruošei? - Katlina nužvelgė Graniją, besi- 
sagstančią paltą. - Plaukai išplauti, pasidažiusi. 

- Jei nori žinoti, ruošiuos susitikti su Aurora. O šiose vietose 
motėrims neįprasta trinkti galvą ir pasiryškinti blakstienas? — 
lyg ko išsigindama atsakė Granija. 

— Vadinasi, eini į Danvorlio rūmus? 

- Taip. 

Katlina sukryžiavo rankas. 

— Sakau tau, Granija, nesivelk į jų reikalus. 

— Mam, aš tik noriu pralinksminti vienišą mergaitę ir su 
niekuo ten neprasidedu! Kas tau nepatinka? 

— Sakiau ir sakysiu: šitiems namams toji giminė neša ne- 
laimes. Ir dar pasakysiu - tau užtenka savų bėdų, kad užsi- 
krautum dar ir svetimas. 

- Mama, susimildama! Aurora - našlaitė, vaikas be motinos, 
ką tik atsikraustė ir nieko čia nepažįsta. Ji tokia vieniša! - susier- 
zinusi išbėrė Granija. - Iki. 

Granija išėjo trinktelėjusi durimis ir Katlina atsiduso. 

— Taip, - sušnibždėjo pati sau, - o tu motina be vaiko. 

Katlina sunkia širdimi ėmėsi rytinės namų ruošos. Svarstė, ar 
Džonui pasakyti apie Graniją ir jos viešnages Danvorlio rūmuose. 
Aną savaitę Granija ten lankėsi kasdien, o vakar grįžo namo tik 
su tamsa. Iš dukters akių motinai buvo nesunku išskaityti, kad ją 
ten kažkas traukia, lygiai kaip traukdavo jos pirmtakus... 

— Na ką, vaikeli, - tarė sau Katlina klodama Šeino lovą, - kuo 
greičiau grįši į Niujorką pas savo žmogų, tuo bus geriau. Mums 
visiems. 


Granija jau žinojo, kad kopiant palei jūros skardį rūmų link kur 
nors išdygs Aurora ir nulydės ją prie vartų. Granija mėgo žiūrėti 
į ją, žengiančią priešais, - dar nebuvau regėjusi tokio grakštaus 
vaiko. Aurora ne šiaip ėjo, bet plaukė, ne bėgo, bet šoko. Štai 
ji ir vėl pasirodė it klaidžiojanti žaltvykslė, efemeriška būtybė, 
nužengusi iš knygos, iš kurios motina jai kadaise skaitė senąsias 
airių legendas. 

- Labas, Granija. - Aurora ją apsikabino, paskui įsitvėrė į 
ranką ir nusivedė kalvos šlaitu aukštyn. - Žiūrėjau pro savo kam- 
bario langą, kada ateisi. Man atrodo, tėtukas nori tavęs kažko pa- 
klausti. 

- Tikrai? 

Granija aną savaitę išvis nematė Aleksandro. Aurora sakė, 
kad baisiai kamuojamas migrenos jis nesikelia iš lovos. Granijai 
susirūpinus dėl jo sveikatos, Aurora atsainiai gūžtelėjo. 

— Tyliai ramiai pabūna vienas ir greitai atsigauna. 

Kad ir kaip sau priekaištaudavo, nakčiai atsigulus jai niekaip 
neidavo iš galvos Auroros tėvas. Buvo keistai džiugu, kad Alek- 
sandras būdavo kažkur viršutiniuose kambariuose ir galėdavo 
bet kurią akimirką pasirodyti, ir kartu graužė sąžinė. Ji negalėjo 
suprasti, dėl ko jis ją taip veikia, - viena buvo aišku: dabar ji ma- 
Žiau galvojo apie Metą nei anksčiau. Ir tai tik į gera. 

- Dėl ko jis nori su manim susitikti? — nesusilaikiusi pa- 
klausė Granija. 

Aurora sukrizeno. 

- Paslaptis. 

Ji šokio žingsniu nuplasnojo prie vartų ir Granijai priėjus jau 
buvo spėjusi atlapoti. 

— Gal tu Londone mokeisi šokti, Aurora? Manau, tau turėjo 
sektis. 

— Ne, mamytė būtų neleidusi. Ji nekentė baleto. - Joms įėjus 
užvėrusi vartus Aurora pasitrynė nosį. - Bet aš norėčiau pasimo- 
kyti - palėpėje susiradau senų knygų su daugybe paveikslėlių, 
kuriuose gražuolės damos stovi ant pirštų galų. Jei mamytei ne- 
būtų taip nepatikę, man atrodo, norėčiau būti tokia kaip jos. 
jai pasakyti, kad Lili mirusi ir jai jau tikrai vis vien, ar duktė mo- 
kysis šokti, ar ne, bet ne jai derėjo apie tai kalbėti. Tad ji tylėdama 
įžengė paskui Aurorą į virtuvę. 

— Na, - nusišypsojo jai Aurora ir įsirėmė rankomis į šonus, — 
ką šiandien veiksim? Ką slepi savo stebuklingame krepšyje? - 
nekantriai paklausė. 

Granija klusniai išėmė guašo dėžutę ir nedidelį rėmelį su drobe. 

- Sakyčiau, jei bus graži diena, galėtume eiti į lauką ir nuta- 
pyti gamtovaizdį. Ką tu į tai? 

Aurora linktelėjo. 

— Ar mums nereikia molberto? 

- Galim ir pačios lengvai pasidaryti, bet jei nori, galėčiau pasi- 
imti tave į Korką ir ten nusipirktume dailės reikmenų parduotuvėje. 

Auroros veidelis nušvito. 

- Važiuotume autobusu? - paklausė ji. - Visada svajojau pa- 
sivažinėti autobusu. 

Granija kilstelėjo antakį. 

— Negi nesi juo važiavusi? 

— Ne, čia jie beveik nevažinėja, o kai gyvenom Londone, mus 
visur vežiojo tėtuko vairuotojas. Gal, kai susitiksit, paklausk tė- 
tuko, ar leidžia man važiuoti. 

Granija linktelėjo ir joms pasukus į svetainę, iš kurios abi 
ruošėsi eiti į terasą, laiptais su skalbinių krepšiu nulipo namų 
šeimininkė ponia Miter. Granija jau buvo porą kartų netyčia ją 
sutikusi - ponia Miter jai pasirodė visai maloni moteriškė. 

- Galim persitarti žodžiu, Granija? - pasiteiravo ponia 
Miter. - Prie keturių akių, - sušnibždėjo. 

- Aurora, eik į lauką ir paieškok vietos, kurioje galėtume 
piešti gamtovaizdį. Aš ateisiu po poros minučių. 

Aurora linktelėjo ir atidariusi vieną iš grindis siekiančių 
langų išėjo į terasą. 

— Ponas Devonšyras prašė jūsų paklausti, ar negalėtumėte 
šiandien arba rytoj su juo pavakarieniauti. Jis norėtų pasikalbėti 
apie Aurorą. 

— Supratau. 

Matyt, Granija atrodė susirūpinusi, tad ponia Miter paplekš- 
nojo jai ranką ir nusišypsojo. 

- Nesijaudinkite, nėra ko. Ponas Devonšyras, kaip ir aš, dė- 
kingas jums už tai, kad šitiek laiko leidžiate su Aurora. Ar galė- 
čiau jam pasakyti, kada jums labiau tinka - šįvakar ar ryt? Ma- 
tote, jis aiškiai nenori kalbėtis girdint Aurorai. 

- Šįvakar tinka. 

— Galiu jam perduoti, kad ateisite apie aštuntą? 

- Prašom. 

— Gerai. Ir leiskite pasakyti, kad jūs - tas žmogus, kurio tam 
vaikeliui reikėjo. Su jumis ji stačiai atgijo. 

Koja už kojos žingsniuodama per svetainę ir eidama į te- 
rasą pas Aurorą, Granija stengėsi nespėlioti, apie ką su ja nori 
kalbėtis Aleksandras. Abi draugės maloniai praleido rytą blau- 
siai šviečiant saulei - Granija Aurorą ėmė mokyti perspektyvos 
pagrindų. Kai pasidarė šalta, jos nuėjo į virtuvę piešti eskizo. 
Aurora užsikorė Granijai ant kelių ir ši ėmė rodyti jai, kaip į 

mėlynus dažus įmaišius truputį raudonų galima pavaizduoti 
tolumoje, įlankos pakraštyje, dunksančių uolų švelniai alyvinį 
atspalvį. Užbaigusios abi pasigrožėjo savo rankdarbiu ir Aurora 
apsikabino Granijos kaklą. 

— Ačiū, Granija. Kaip gražu - galėsiu pasikabinti savo kam- 
baryje, kur tik gyvensiu, kad man visada primintų namus. 

Virtuvėje pasirodė ponia Miter ir pamaišė sriubą ant vi- 
ryklės. Granija jos pasirodymą suprato kaip užuominą, kad jai 
metas eiti, ir atsistojo. 

— Ką rytoj veiksim? — nekantriai paklausė Aurora. - Šįvakar 
paklausi tėtuko, ar man galima važiuoti autobusu į Korką? 

Granija nustebusi pastatė akis į Aurorą. 

— Iš kur žinai, kad šįvakar ateisiu? 

- Žinau, ir tiek. - Aurora pabaksnojo sau nosį. - Tai paklausi, 
gerai? | 

- Gerai, būtinai, - linktelėjo Granija. 


Motinai Granija pasakė, kad šįvakar namie nevakarieniaus. Ši į 
tai kilstelėjo antakį, bet nieko nesakė. 

- Išeinu, - tarstelėjo Granija nusileidusi laiptais. - Susitiksim 
vėliau. 

Katlina nužvelgė ją nuo galvos iki kojų. 

- Išsipuošusi, lyg ruoštumeis susitikti su kavalieriumi. Negi 
tikrai, Granija? 

— Ak, mama, Auroros tėvas tik nori apie ją su manim pasi- 
kalbėti. 

Granija paskubomis šmurkštelėjo į prieškambarį ir pagraba- 
liojusi ant lentynos susirado žibintuvėlį. 

- Ir ką man sakyti taviškiui, jei paskambins ir paklaus, kur 
jo moteris? 

Granija nesiteikė atsakyti į šį klausimą - išeidama trinktelėjo 
durimis ir nužygiavo rūmų link. Jai visiškai nėra ko graužtis, o 
motinai nėra ko klausinėti, kodėl ji taip elgiasi. Ir Metas nebeturi 
teisės jai aiškinti, su kuo jai susitikinėti ir ką veikti. Niekas kitas, 
tik jis sugriovė jų ryšį. Tai, kad jos motina visada jautė silpnybę 
Metui, nieko nekeičia. Tris savaites vakarais sėdėjus namie nieko 
nenutiks, jei kartą kur nors išeis. 

Apsiginklavusi pasiteisinimais, Granija įjungė žibintuvėlį ir 
patraukė keliuku. 

Priėjusi prie užpakalinių Danvorlio rūmų durų pabeldė, bet 
niekas neatsiliepė. Neišmanydama, ką toliau daryti, pati įėjo į 
vidų ir dvejodama sustojo tuščioje virtuvėje. Galiausiai nedrą- 
siai pravėrė virtuvės duris ir įžengė į holą. 

- Sveiki, - ištarė, bet vėl neišgirdo jokio atsako. - Sveiki... 

Perėjusi holą pabeldė į svetainės duris. Jas atidariusi pamatė 
Aleksandrą sėdintį krėsle prie židinio ir skaitantį kažkokį doku- 
mentą. Jis krūptelėjo pamatęs Graniją ir susidrovėjęs atsistojo. 

- Labai atsiprašau, regis, neišgirdau, kaip atėjote. 

— Nieko baisaus, - atsakė nejaukiai pasijutusi Granija - jo 
akivaizdoje jai vėl kas lyg užrišo liežuvį. 

— Leiskite padėti nusivilkti paltą ir prašom sėsti prie židinio. 
Man taip šalta šituose namuose, - pasakė jis padėdamas jai nusi- 
mesti paltą. - Galiu pasiūlyti taurę vyno? O gal džino su toniku? 

— Mielai išgerčiau vyno. 

— Prašom jaustis kaip namie, tuoj grįšiu. 

Granija nenuėjo sėstis į krėslą prie židinio - kambaryje ir taip 
buvo karšta. Ji pasirinkoelegantišką, bet nepatogią damastu trauk- 
tą sofą ir prisėdusi pagalvojo, kaip šiame kambaryje vakare 
jauku. | 

Aleksandras grįžo su buteliu vyno ir dviem taurėmis. 

- Ačiū, kad atėjote, Granija, - pasakė paduodamas jai taurę 

vyno ir grįžo į savo krėslą prie židinio. - Be kita ko, noriu jums 
labai padėkoti už tai, kad Aurora su jumis praleido tokią smagią 
savaitę. 

- Ką jūs, man tai vienas malonumas. Pačiai buvo smagu nė 
kiek ne mažiau negu jai. 

— Vis tiek labai miela, kad ją lankėte. Aurora man sakė, kad 
jūs skulptorė. Ar tai ir jūsų profesija? 

- Taip. Turiu dirbtuvę Niujorke. 

- Kaip nuostabu gyventi iš savo talento, - atsiduso Aleksandras. 

- Ir aš taip manau, - išdrįso pasakyti nuomonę Granija. — 
Kita vertus, niekada neturėjau progos verstis kuo kita. 

- Na, kur kas geriau pasiekti aukštumų vienoje srityje, negu 
būti vidutinybei turint devynis amatus. Čia į mano daržą, - pa- 
reiškė jis. 

- Galima paklausti, ką konkrečiai dirbate? 

- Žarstau pinigus visame pasaulyje - tai yra kitų žmonių pi- 
nigus. Darau juos turtingus, iš to ir pats kraunuosi turtą. Jei no- 
rite, galite vadinti mane maitvanagiu. Tai, ką darau, man neteikia 
jokio malonumo. Visiškai beprasmė veikla, - paniuręs pridūrė 
Aleksandras. 

— Manau, jums turėtų būti sunku, - pasakė Granija. - Na, 
šiaip ar taip, turite šios rūšies patirties. Aš nė nežinočiau, nuo 
ko pradėti. 

- Dėkui už gerą žodį, bet aš nieko nesukuriu, o jūs kuriate 
kažką apčiuopiama, kas teikia džiaugsmą tai įsigijusiam Žmogui. — 
Aleksandras gurkštelėjo vyno. - Mane, neturintį jokio talento, vi- 
sada žavėjo menams gabūs žmonės. Norėčiau pamatyti jūsų kū- 
rinių. Ar rengiate parodas? 

- Kartais rengiu, nors pastaruoju metu daugiausia kuriu 
skulptūras pagal užsakymus. 

Jis pakėlė į ją akis. 

- Vadinasi, galėčiau ir aš duoti užsakymą? 

— Na, taip, - truktelėjo pečiais Granija. - Manau, galėtumėt. 

— Tai gerai - taip ir padarysiu! - Jis šyptelėjo. - Pasiruošusi 
vakarieniauti? 

— Taip, jei ir jūs pasiruošęs, - neryžtingai atsakė Granija. 

Aleksandras atsistojo. 

- Einu poniai Miter pasakyti, kad laukiame. 

Granija nulydėjo jį akimis - jai buvo mįslė, kaip toks vyriškis 
gali jaustis ne savo rogėse. Kiek buvo patyrusi, turtuoliams, ku- 
riems šypsosi sėkmė, apdovanotiems panašia į Aleksandro iš- 
vaizda, būdinga arogancija, savaiminis pasitikėjimas savimi, ky- 
lantis iš juos supančio visuotinio Žavėjimosi. 

- Jau paruošta, - pasakė Aleksandras iškišęs galvą pro du- 
ris. - Eisime į valgomąjį, regis, ten gerokai šilčiau negu virtuvėje. 

Granija nusekė paskui Aleksandrą į holą, o iš ten - į kam- 
barį, į kurį vedė kitos durys. Iki spindesio nublizgintas ilgas 
raudonmedžio stalas buvo viename gale padengtas dviem. Ir čia 
židinyje smagiai pleškėjo ugnis, tad Granija pasuko prie atokiau 
stovinčios kėdės. 

Aleksandras atsisėdo šalia jos galustalėje, ir įėjusi dviem 
lėkštėmis nešina ponia Miter padėjo jas ant stalo. 

- Dėkoju, - jis linktelėjo namų šeimininkei išeinant iš kam- 
bario. Žvilgtelėjęs Granijai į akis šyptelėjo. — Atleiskite, patie- 
kalas jums prieš akis toks paprastas, bet kulinarinė fantazija 
nėra didžiausia jos dorybė. 

- Tiesą sakant, kumpis su daržovių grūstiniu ir mėsos sulčių 
padažu - mano vienas mėgstamiausių valgių, - nuramino jį 
Granija. 

— Na, kieno vežime sėdi... be to, dėl šio patiekalo visada galiu 


* Airiškas patiekalas - su kitomis daržovėmis trintos virtos bulvės. 


60 Lucinda Riley 


būti ramus, kad ponia Miter jį padoriai pagamins. Prašom, - pa- 
rodė į lėkštę, - pirmyn. 

Kurį laiką jiems tylomis kramtant Granija vogčiomis dirs- 
čiojo į stalo kaimyną. Galiausiai pati pertraukė tylą: 

— Taigi, dėl ko norėjote mane matyti? 

- Norėjau paklausti, ką planuojate veikti kitą mėnesį, - tarė 
Aleksandras. - Jei tiesiog svečiuojatės pas tėvus, turbūt ketinate 
netrukus grįžti į Niujorką? 

Granija sudėjo į lėkštę peilį ir šakutę. 

- Jei atvirai, dar nenusprendžiau, ar tikrai grįšiu. 

- Ar iš to galėčiau spręsti, kad nuo kažko bėgate? 

Tai buvo įžvalgi pastaba, juolab kad pasakyta vos kartą trum- 
pai matyto Žmogaus. 

— Manau, galima ir taip sakyti, - palengva ištarė ji. - Iš ko 
supratote? 

- Ką gi, - Aleksandras baigė valgyti ir nusišluostė lūpas ser- 
vetėle. - Pirmiausia, nuo jūsų dvelkia tokiu rafinuotumu, kad 
jis vargiai galėjo būti įgytas Danvorlio kaime. Antra, aš gal net 
anksčiau negu Aurora pamačiau jus vaikštančią palei jūros 
skardį. Jūs akivaizdžiai buvote pasinėrusi į kažkokius apmąs- 
tymus - padariau išvadą, kad greičiausiai laužote galvą dėl ko- 
kios nors problemos. Ir galiausiai tokia moteris kaip jūs įpras- 
tomis aplinkybėmis kažin ar turėtų laiko ir noro kiekvieną dieną 
leisti aštuonerių metų vaiko draugijoje. 

Granija pasijuto raustanti. 

— Sakyčiau, visai tikslus mano padėties apibūdinimas - taip 
ir yra. 

— Mano dukra jus, regis, nepaprastai pamėgo, o ir jūs, kiek 
matau, jos nesibodite... 

— Man ji atrodo nuostabi mergytė, mums buvo labai smagu 
dviese, - pertraukė jį Granija. - Bet ji vieniša. 


Mergaitė ant jūros skardžio 61 


— Taip, tikrai vieniša, - pripažino Aleksandras atsidusda- 
mas. 

- O gal vis dėlto vertėtų ją leisti į mokyklą? Vietos pradinė 
visai nebloga ir tik už mylios nuo čia - ten ji galėtų susirasti 
bendraamžių draugų. 

- Nėra prasmės. - Jis papurtė galvą. - Neįsivaizduoju, kiek 
laiko čia pasiliksim, o Aurorai dabar mažiausiai reikia megzti 
ryšius, kuriuos reikės nutraukti. 

— O kaip dėl internatinės mokyklos? Juk, kad ir kur būtu- 
mėte, tai jai suteiktų bent kiek stabilumo, - pasiūlė Granija. 

- Aišku, man buvo atėjusi į galvą tokia mintis, - atsakė Alek- 
sandras. - Tik bėda, kad po motinos mirties Aurorai išsivystė 
tam tikrų sutrikimų, - emocinių sutrikimų, - kurie neleidžia 
priimti tokio sprendimo. Tad, nors tai ir nėra ideali išeitis, jai 
tenka mokytis namie. Ir čia jau priartėjome prie priežasties, dėl 
kurios jus šįvakar ir pakviečiau. 

— O ta priežastis — tai... 

- Ponia Miter mums tarnavo, kai gyvenome Londone, ir ma- 
loniai sutiko kelioms savaitėms vykti su mumis, kai iš ten išsi- 
kėlėme. Bet jos šeima grįžo į Londoną ir ji akivaizdžiai nori kuo 
greičiau vėl būti su saviškiais. Susisiekiau su įvairiomis agentū- 
romis ieškodamas auklės Aurorai ir namų šeimininkės Danvor- 
liui, bet iki šiol man nieko nepavyko rasti. O pats turiu išvykti 
jau po kelių dienų. Tad ir noriu jūsų, Granija, paklausti - ar su- 
tiktumėte čia pagyventi su Aurora ir ją pagloboti, kol rasiu ir 
nusamdysiu tinkamus žmones? 

Šito Granija mažiausiai tikėjosi išgirsti. 

— Man... 

Aleksandras kilstelėjo ranką nutraukdamas jos kalbą. 

- Suprantu, jūs ne auklė, ir nežiūriu į jus kaip į auklę. Ta- 
čiau padėtis tokia, kad Aurora negali su manimi važiuoti ir aš 

skubiai turiu surasti jai globėją, kuriuo galėčiau pasitikėti ir 
su kuriuo ji gerai jaustųsi. Tikiuosi, neįsižeidėte dėl tokio pra- 
šymo. | 

- Visai ne, - atsakė ji. - Priešingai, jaučiuosi pagerbta, kad 
manimi pasitikite, juk manęs beveik nepažįstate. 

— O, pažįstu jus, Granija, - nusišypsojo jis. - Aurora apie jus 
tik ir tekalba. Po jos motinos mirties dar nemačiau, kad ji būtų 
taip palinkusi į kokį žmogų. Tad atleiskite, kad drįsau jūsų pra- 
šyti. Visiškai suprantu, jūs galite turėti kitų planų. Duodu žodį, 
tai truktų tikrai ne ilgiau kaip mėnesį, tiesiog tada turėčiau laiko 
padaryti tai, ką reikia... - jo balsas pritilo, - ir surasti žmogų 
ilgesniam laikui ją prižiūrėti. 

— Mėnesį... Aleksandrai, - Granija prikando lūpą, - nežinau, 
ar galiu. 

- Prašau, neskubėdama apie tai pagalvokite. Nebūtina dabar 
sakyti „taip arba „ne“. O kitas dalykas, kurio norėčiau jūsų pasi- 
teirauti, - ar, kol esate čia, galėčiau užsakyti jums Auroros skulp- 
tūrinį portretą? Tokiu atveju jūs tuo pat metu ir kurtumėte. Aš 
atsilyginčiau ir už skulptūrą, ir už dukters globą. Galiu pridurti — 
nepašykštėčiau. 

Granija pasijuto grimztanti į tamsiai mėlyną jo akių gelmę ir 
sudraudė save. 

— Man reikia grįžus namo viską apgalvoti, nes iš tikro dar 
nežinau, ką ketinu daryti. 

- Be abejo, - linktelėjo Aleksandras. - Gal galėtumėte ne- 
delsdama pasakyti, kai tik apsispręsite? Aš išvykstu sekmadienį. 

Sekmadienis - po keturių dienų. 

— O ką darysite, jei atsisakysiu? - paklausė ji. 

- Neturiu supratimo, - truktelėjo pečiais Aleksandras. - Gal 
įkalbėsiu ponią Miter pasilikti už dvigubą atlyginimą. Šiaip ar 
taip, jums dėl to nereikia sukti galvos, atsiprašau, jei įstūmiau jus 

į keblią padėtį. Atleiskite, kad drįsau prašyti, bet Aurora manęs 
melste meldė. 

— Galima jums atsakyti rytoj? 

- Žinoma. O dabar nepykite, atrodo, man prasideda bjauri 
migrena. 

— Ko gi čia pykti. Galėčiau kuo nors padėti? 

Aleksandras įsmeigė į ją akis, kuriose buvo beribis liūdesys. 

— Ne, būtų gerai, jei galėtumėte. - Jis ištiesė ranką ir uždėjo 
delną jai ant plaštakos. - Ačiū, kad klausiate. 


Palei jūros skardį žingsniuodama namo Granija juto sąžinės 
priekaištus, kad visiškai nesipriešino Aleksandro rankos pri- 
silietimui. Tą akimirką ji viską būtų padariusi, kad tik jam pa- 
dėtų. Ji nieko nežinojo, kas jis ir koks jis. Bet kančia, kurią iš- 
vydo jo akyse, įstrigo į širdį ir nepaleido nei įtykinus į namus, 
nei užlipus laiptais, nei kritus į patalus pakirstai keisto nuo- 
vargio. 

Pati mintis juokinga... ji - sėkmingai Niujorke kurianti skulp- 
torė, kurios gyvenimas... ką ji sau mano net svarstydama apie 
persikėlimą į tuos prakeiktus namus ant jūros skardžio prižiūrėti 
mergaitės, kurios dar prieš savaitę nė akyse nebuvo mačiusi? Kad 
pamalonintų vyriškį, apie kurį nieko nežino? Negana to, Lajelų 
giminės paveldas ir Granijos šiomis dienomis su jais palaikomi 
ryšiai neaišku dėl ko, bet akivaizdžiai žeidė jos motiną. 

Ir vis dėlto... vis dėlto... 

Laikrodžio tiksėjimui tirpdant nakties valandas, Granija 
juto, kad ją kažkas neša į pavojingus vandenis. Umai ji panoro 
tučtuojau susigrąžinti tą ramų, saugų, normalų būvį, kurį pa- 
Žino per pastaruosius aštuonerius metus. 

Negi jau tikrai jos ryšio su Metu pabaiga? 

Ji pabėgo taip beatodairiškai, tokia įsiskaudinusi... kaip iš- 
gąsdintas žvėrelis... 

Ir nė karto nedavė jam progos pasiaiškinti. O kas, jei ji viską 
ne taip suprato? Jei visa įvykių virtinė buvo tik nelaimingas su- 
tapimas ir jos susikurtas scenarijus turi paprastą ir nekaltą pa- 
aiškinimą? Kad ir kaip suksi, ji tiesiog prarado kūdikį... išsiilgtą 
kūdikį. Gal ne kas kita, kaip tik jos emocinė būsena vertė išsi- 
sukinėti nuo tikrovės? Gal dėl sukrėtimo ir hormonų suirutės ji 
perdėtai reagavo? Granija atsiduso ir vėl apsivertė ant kito šono 
savo siauroje lovelėje. Buvo pasiilgusi didžiulės dvigulės lovos, 
kuria dalijosi su Metu. Ir to, kas joje juos siejo. Jai trūko to gyve- 
nimo... trūko jo. 

Granija apsisprendė. Gal dabar kaip tik laikas išsiaiškinti, 
leisti Metui išdėstyti savą įvykių versiją. 
dinasi, Niujorke devinta vakaro. Blogiausiu atveju Meto mobi- 
lusis bus išjungtas ir veiks tik fiksuotojo ryšio atsakiklis lofte. O 
geriausiu atveju jis atsilieps vienu arba kitu. 

Granija atsisėdo, įjungė šviesą ir susirado mobilųjį. Daugiau 
nebesvarstydama paspaudė mygtuką ties Meto vardu ir ėmė 
laukti, kol pasigirs sujungimo signalas. Iškart pasigirdo Meto 
balso pašto atsakiklis ir Granija paspaudė mygtuką „baigti po- 
kalbį“. Tada surinko lofto telefono numerį ir po dviejų laukimo 
signalų išgirdo atsiliepiant. 

— Klausau. 

Tai buvo moteriškas balsas, ir ji pažino, kieno. 

Granija be amo spoksojo į tuštumą balsui vėl pakartojus: 

— Klausau. 

Dieve, Dieve, Dieve... 

— Kalbėkite - kas skambina? 

Granija nykščiu giliai nuspaudė mygtuką ir išjungė pokalbį. 


Rytą Granijai ir Aurorai įžengus į rūmus, Aleksandras virtuvėje 
pasirodė viltingu veidu. 

— Gerai, sutinku. Paglobosiu Aurorą - mėnesį tikrai galėsiu. 

— Nuostabu! Ačiū, Granija. Neįsivaizduojate, ką man reiškia, 
kad Aurora saugiai bus su žmogumi, kuris jai patinka. - Alek- 
sandras mestelėjo žvilgsnį Aurorai. - Džiaugiesi, Aurora? 

Nė vienam iš suaugusiųjų nereikėjo garsaus atsakymo. Jis 
buvo parašytas Auroros veide. 

— Ooo, labai! - Priėjusi ji apkabino tėvą, paskui grįžusi ap- 
kabino ir Graniją. - Ačiū, Granija. Pažadu, būsiu gera ir klau- 
sysiu. 

— Nė kiek neabejoju, - nusišypsojo Granija. 

— O gal rasite laiko atsiversti ir vadovėlius, besimėtančius 
viršutiniuose kambariuose, ką? - kilstelėjo Aleksandras antakį 
žvilgtelėjęs Granijos pusėn. - Londono guvernantės mėnesiui jai 
uždavė nemažai namų darbų. Kažin ar bent kartą juos atsivertė. 

— Tėtuk, betgi aš mokausi dailės. 

— Nesirūpinkite, pasistengsiu, kad Aurora paruoštų bent 
kiek užduočių. 

- O tu tėvelio paklausei, ar galima važiuoti autobusu į Kor- 
ką? - nekantraudama paklausė Aurora ir atsisuko į tėvą. - Gra- 
nijai reikia nusipirkti šiek tiek dailės reikmenų ir ji sakė, kad 
galėtų mane pasiimti. Galima, tėtuk? Aš dar niekada nevažiavau 
autobusu. 

— Manau, nieko nenutiks, važiuok, jei Granijai nebus vargo 
su tavim. 

— Ką jūs, jokio vargo, - atsakė Granija. 

— O gal kartu galėtumėte įsigyti ir ko reikia skulptūrai, dėl 
kurios vakar kalbėjome? - paklausė Aleksandras. 

— Aišku, galėčiau, jei iš tikro norite. Galėčiau parodyti savo 
darbų internete. 
mingas, jei imtumėtės —- be abejo, turime sutarti dėl atlygio ir 
už Auroros priežiūrą, ir už skulptūrą. Dar noriu paklausti - gal 
kaime ką nors pažįstate, kas galėtų kelias valandas per dieną 
apsiruošti namuose. Nemanau, kad tai turėtų būti palikta jūsų 
kompetencijai. 

Granija prisiminė motinos antipatiją Lajelams ir susimąstė, 
ar tik kiti kaimo žmonės nebus panašiai nusiteikę. 

— Galiu paklausti, - netvirtai pasakė, - bet... 

Aleksandras kilstelėjo ranką ją pertraukdamas. 

— Suprantu - tarp čionykščių mūsų šeimos reputacija ne- 
kokia. Iš tikrųjų aš, kaip palyginti naujas gyventojas, niekada iki 
galo neįsigilinau į priežastis, bet galiu jus patikinti, kad to prie- 
šiškumo šaknys siekia senus laikus. 

— Airijoje žmonės ilgai nepamiršta praeities, - pritarė Gra- 
nija. - Bet žiūrėsim, pamėginsiu, gal pavyks. 

Aurora timptelėjo Graniją už rankovės. 

— Eikim - dar imsim ir pavėluosim į autobusą. 

- Jis bus lygiai dvyliktą. Turim dešimt minučių. 

— Tai aš jus palieku, merginos, - linktelėjo Aleksandras. — 
Dar kartą dėkoju, Granija, prieš išvažiuodamas su jumis susi- 
tiksiu aptarti kai kurių dalykų. 

Su pakiliai nusiteikusia Aurora įlipusi į miesto link riedantį auto- 
busą, grįžo apsikrovusi pirkiniais iš dailės parduotuvės, o į savo 
namus Granija įžengė motinai kaip tik dengiant vakarienės stalą. 

— Na, panele, leiskite paklausti, kur buvote visą dieną? 

— Korke. - Granija numetė prieškambaryje ant grindų pir- 
kinių maišus ir nusivilko paltą. - Man reikėjo medžiagų. 

— Girdėjau, važiavai su drauge, - tarė Katlina dėliodama 
lėkštes jautienos troškiniui. 

— Tikrai taip. Su Aurora. Ji pirmąkart važinėjosi autobusu ir 
pilna įspūdžių. Leisk, padėsiu, mam. | 

Katlina tarsi neišgirdusi toliau dėliojo indus. 

Granija atsisėdo prie stalo, netrukus prisidėjo tėvas su broliu, 
ir ji pasijuto taip, tarsi pati būtų sučiupta pabėgusi iš pamokų ir 
važinėjusis autobusu. 

Po vakarienės, kai Šeinas jau buvo pasišalinęs į alinę, o tėvas 
kitame kambaryje įsitaisęs savo krėsle, Granija prišoko motinai 
padėti plauti indų. 

— Gal užsikaiskim vandens ir išgerkim arbatos? - įsidrąsi- 
nusi pasiūlė. - Turiu naujienų. 

— Grįžti.į Niujorką pas savo mieląjį? - Katlinos veidas pra- 
giedrėjo, bet Granija papurtė galvą. 

— Ne, mama, atleisk, bet kažin ar kada nors taip bus, - liūdnai 
pasakė ji, statydama virdulį ant „Reiberno“. 

— Klausyk, Granija, ko negaliu suprasti, tai dėl ko taip yra. 
Žinau, tau buvo baisiai skaudu prarasti kūdikį, bet... 

— Mam, ne vien šita priežastis, bet labai prašau, tikrai ne- 
noriu apie tai kalbėti. 

- Bet iš Meto balso suprantu, kad jis nori pataisyti reikalus, 
kad ir ką būtų padaręs. Kodėl jam nedavus progos, vaikeli? - pa- 
mėgino ją įkalbinti Katlina. 

Granija užplikė du puodelius arbatos ir atnešė ant stalo. 

- Patikėk, mama, jei būtų galima kaip nors viską pataisyti, 
labai to norėčiau. Bet, man atrodo, per vėlu. Kaip tu mėgsti sa- 
kyti, laiko nesugrąžinsi. Turiu galvoti, kaip toliau gyventi. 

— Ir ką ketini daryti? 

- Ką gi, žinau, tau turbūt nepatiks, - Granija sriubtelėjo de- 
ginančio karštimo, - bet Auroros tėvas mėnesiui išvažiuoja ir aš 
sutikau per tą laiką pagloboti ją Danvorlio rūmuose. 

— O Marija, Motina Dievo! - Katlina delnais susiėmė skruos- 
tus. - Kuo toliau, tuo gražiau. 

— Klausyk, mam, kaip šiandien man sakė Aleksandras, kad 
ir kas būtų nutikę, viskas buvo seniai. Ir su vargše mergyte tai 
neturi nieko bendra. Kaip ir su manim, - kapotai ištarė Granija, 
kiek galima stengdamasi nesikarščiuoti. - Aleksandras nori, kad 
ten būdama sukurčiau Auroros skulptūrą. Jis man mokės ir, kol 
susigulės reikalai su Metu, turėsiu pinigų, mam. Juolab kad kol 
kas neįsivaizduoju, ar išvis grįšiu į Niujorką. 

Katlina sėdėjo veidą užsidengusi rankomis. 

— Jėzaumarija! Toks jausmas, lyg istorija kartotųsi. Bet tu 
tiesą sakai, - ji pakėlė akis į dukterį. - Kodėl praeitis turėtų su 
tavimi turėti ką bendra? 

- Žinai ką, mama, jei žinočiau, kokia ta praeitis, gal ką nors 
suprasčiau. Šiaip ar taip, ketinu priimti jo pasiūlymą. Kodėl gi ne? 

- Kodėl gi ne... - sukuždėjo Katlina. Ji pasistengė susiimti. - 
Na, man atrodo, abi klaidžiojam tamsoje. Aš neturiu supratimo, 
kas atsitiko tarp jūsų su Metu, o tu negali suprasti, kodėl man 
neramu, kad tu bendrauji su Lajelais. Sakai, ponulis nesiruošia 
būti, kol tu gyvensi Danvorlio rūmuose? 

— Ne, jis turi išvažiuoti. 

— Ir ką tu manai apie Auroros tėvą? 

- Iš pažiūros simpatiškas vyriškis, - truktelėjo pečiais Gra- 
nija. - Nelabai jį pažįstu. 

— Manau, jis buvo... yra... geras žmogus. Tačiau bet kas, kam 
tenka nelaimė susidėti su ta paderme, rodos, nuo jų užsikrečia — 
tu irgi neapsaugota, Granija. - Katlina pagrūmojo dukteriai 
pirštu. 

— Mama, mažiausiai ko noriu, tai užgauti tau širdį, bet kol 
nesužinosiu... 

- Taip, tiesa, - neleido jai baigti Katlina. Ji nežymiai šyptelėjo 
ir liūdnai paplekšnojo dukteriai ranką. - Jau ėmiau galvoti, kad 
nori pabėgti. 

- Tik mėnesiui, mam, - pabrėžtinai tarė Granija. - Bent ne- 
sipainiosiu tau po kojų. 

- Negi tikrai manai, kad to noriu, Granija? Po dešimties 
metų, kuriuos tavęs nemačiau? Man buvo ir bus vienas malo- 
numas, kad tu šalia. 

- Ačiū, mama. Dar norėjau paklausti - ar galėčiau čia ateiti 
su Aurora ir supažindinti ją su tavim? - ryžosi pasiteirauti Gra- 
nija. - Net neabejoju, ją pamačiusi viską suprasi. Ji tokia miela 
mergytė... 

— Nespirk manęs, Granija. Tikiu, ką apie ją sakai, bet šiuose 
namuose kai kam gali per daug sukilti jausmai. Kol kas palikim 
tai vėlesniam laikui. 

— Supratau. - Ji nusižiovavo. - Atleisk, aną naktį prastai mie- 
gojau. Einu gulti. - Granija atsistojo ir kriauklėje išskalavo savo 
puodelį. Priėjusi pabučiavo motiną į viršugalvį. - Labanakt, 
mamyt. Saldžių sapnų. 

— Ir tau, vaikeli. 

Išgirdusi Graniją užsidarius viršutiniuose kambariuose, Kat- 
lina atsistojo ir nupėdino į svetainę šnektelėti su vyru. 

— Man neramu dėl mūsų dukrelės, - atsiduso sėdusi į krėslą 
priešais Džoną. - Ji ką tik sutiko mėnesį pagyventi Danvorlio 
rūmuose ir prižiūrėti Lajelų vaiką. 

— Nagi nagi... - Džonas atplėšė akis nuo televizoriaus ir įsi- 

— Ir ką dabar daryti? - paklausė jo Katlina. 

— Manau, nieko. Ji jau didelė mergaitė. 

- Džonai, ar nematai, kas dedasi? Žinai gi, kaip Granija užsi- 
sklendžia, kai kas nors jai užduoda širdį. Dabar tas pat. Matosi, 
kaip ji kenčia, bet neatsiveria. 

— Tokia jau ji yra, Katlin. Į tėvą, - santūriai atitarė jai 
Džonas. - Kiekvienas vis kitaip kapanojamės iš sunkumų, ir ne- 
gali sakyt, kad vienas tai daro teisingai, kitas ne. 

— Tau nekeista, kad ji nė ašaros neišvarvino praradusi savo 
mažiuką? 

— Sakau, kiekvienam išeina savaip, širdel. Duokim jai ramybę. 

— Džonai, - Katliną jau ėmė vesti iš kantrybės kaip visada 
ramus vyro požiūris į tai, kas jai atrodė katastrofa, - mūsų duktė 
visus motiniškus jausmus sudėjusi į tą vaiką. Iš Auroros ji pasi- 
darė pakaitalą to, ką prarado. Negana to, gal net ruošiasi iškeisti 
Metą į tos mergaitės tėvą. Ir, kol švaisto jiems savo jėgas, nebe- 
galvoja apie savo gyvenimą ir nesistengia jo tvarkytis. 

— Ak taip, Katlina, - Džonas galiausiai sureagavo į žmonos 
nerimą, - suprantu, tau neduoda ramybės tokia padėtis ir tu 
nori apsaugoti mūsų dukrelę, bet aš visai nematau, kad čia būtų 
galima ką padaryti. Ką pasakysi? 

- Nieko, - ilgai tylėjusi ištarė Katlina - suprato, kad laukė iš 
Džono patarimo, kurio jis negali duoti, bet vis tiek suirzo, kad 
nieko neišgavo. Ji atsistojo. - Einu gultis. 

- Ir aš tuoj eisiu, - atsiliepė Džonas žmonai atsukus nugarą. 

Jis atsiduso. Kai Katlina sunerimdavo dėl kurio nors iš numy- 
lėtųjų savo vaikelių, jis žinojo, kad vargiai pavyks ją numaldyti. 

Po trijų dienų brolis pavėžėjo Graniją į Danvorlio rūmus. 
"- Dėkui, Šeinai, - pasakė Granija lipdama iš mašinos. 

— Nėr už ką, Granija, - nusišypsojo jis. - Pasakysi, kai reikės 
tave pamėtėti su mažąja. Laimingai. 

Granija iš bagažinės išsiėmė kelionkrepšį ir pro duris iš 
kiemo pusės įėjo į virtuvę. Čia jai į glėbį kaip žiežirba stryktelėjo 
Aurora. 

— Atėjai! Visą rytą tavęs laukiau! 

- O kaipgi, atėjau, - nusišypsojo Granija. - Negi manei, kad 
neateisiu? | 

Aurora papūtė rausvas lūputes. 

— Kartais suaugusieji ką nors pažada, bet nepadaro. 

— Na, tai aš ne iš tų suaugusiųjų, - nuramino ją Granija. 

— Gerai. Tėtukas sakė, kai ateisi, parodyti tavo kambarį. Iš- 
rinkau greta manojo, kad nesijaustum viena. Eime. 

Aurora paėmė Graniją už rankos ir išsivedė iš virtuvės į holą 
ir ten abi pakilo laiptais. Per aikštelę ji nulydėjo Graniją į žavų 
miegamąjį, kuriame stovėjo lova kalstyto plieno galais, užtiesta 
balta nertine lovatiese. Sienos buvo rausvos, gėlytėmis mar- 
gintos užuolaidos rėmino įspūdingo grožio jūros kyšulio vaizdą 
pro langą. 

— Rausva - mano mėgstamiausia spalva, - pasakė Aurora sė- 
domis šokinėdama ant plačios lovos. - O tavo? 

— Man patinka rausva, žydra, purpurinė... - Granija prisėdo 
ant lovos prie Auroros ir ėmė ją kutenti. - ...geltona, raudona, 
oranžinė, žalia... 

Aurora ėmė kikenti iš malonumo ir šitaip jas rado Alek- 
sandras, pabeldęs į duris ir įžengęs vidun. 

— O Viešpatie! Kas per triukšmas. 

- Atleisk, tėveli. - Aurora kaipmat atsisėdo tiesiai. - Tikiuosi, 
tau nesutrukdėm. 

— Ne, mieliausia, tikrai ne. - Jis nusišypsojo, bet Granijai ta 
šypsena veikiau priminė niūrią grimasą. Atrodė mirtinai išbalęs. 

— Jei Aurora pusvalandžiui paleis jus iš savo gniaužtų, Gra- 
nija, prieš man išvažiuojant galėtume aptarti keletą dalykų, - pa- 
siūlė Aleksandras. 

— Gerai. - Granija išsiropštė iš lovos. - Gal surastum tuos 
vadovėlius, apie kuriuos tėtis man sakė, netrukus virtuvėje galė- 
tume pavartyti. 

Aurora klusniai linktelėjo ir nuėjo į savo kambarį už sienos, 
o Granija su Aleksandru nulipo į pirmą aukštą. Jis nusivedė ją į 
nedidelę biblioteką, kurioje stovėjo rašomasis stalas su kompiu- 
teriu. 

— Prašom sėsti, Granija. 

Ji paklausė ir Aleksandras jai padavė spausdintą popieriaus 
lakštą. 

— Čia visi numeriai, kuriais galima su manimi susisiekti. 
Įrašiau ir savo advokatą Hansą - jei nepagautumėte manęs, ge- 
riausia su juo pasikalbėti. Jis žino, kad galite skambinti. 

— Galima paklausti, kur ruošiatės keliauti? 

- Į Valstijas, paskui galbūt į Šveicariją... - truktelėjo pečiais 
Aleksandras. - Atleiskite, kad negaliu konkrečiau atsakyti. Dar 
užrašiau santechniko ir elektriko pavardes, jei namie kiltų kokių 
nesklandumų. Katilas namams šildyti ir karštam vandeniui 
tiekti įjungtas pagal laikmatį pagalbinėse patalpose. Sodininkas 
ateina kartą per savaitę, jis atneša ir malkų į židinius. 

— Tvarka, - pasakė Granija, - atrodo, radau laikiną namų tvar- 
kytoją. Tai ponios, turinčios parduotuvę kaime, duktė, rodos, gera 
mergaitė. 

- Puiku. Ačiū, Granija. Čia rasite mano jums išrašytą čekį, 
jame yra, mano galva, reikiama suma jums už šį mėnesį ir atlygis 
už skulptūrą. Dar pridėjau, kad užtektų einamiesiems reikalams, 

tarkim, maistui, ir papildomoms išlaidoms - iš jų sumokėsite 
namų tvarkytojai. Viską rasite surašyta šiame lape. O jei pri- 
reiktų daugiau, kaip sakiau, prašom kreiptis į mano advokatą. 

Granija žvilgtelėjo į čekį. Ten buvo įrašyta dvylika tūkstančių 
eurų. 

— Betgi tiek per daug - aš... 

- Žinau, kad jūsų skulptūros kainuoja mažiausiai po dešimt 
tūkstančių dolerių, Granija. 

— Taip, bet paprastai klientai prieš mokėdami visą sumą nori 
pamatyti galutinį rezultatą. | 

— Man to nereikia, - atsakė Aleksandras. - Pakaks apie fi- 
nansus. Jei ne jūs, būčiau negalėjęs išvažiuoti. 

- Ką jūs, man tik džiaugsmas, - pasikartojo Granija. - Man 
nepaprastai patinka Aurora. 

— Tad žinokite, jog tai abipusis jausmas. Dar nemačiau, 
kad po motinos mirties mano duktė prie ko nors šitaip linktų. 
Mane, - Aleksandras atsiduso, - tai labai šildo. 

Jo akyse vėl pasirodė prigimtinis liūdesys ir Granija vos val- 
dėsi neištiesusi rankos ir jo nepaglosčiusi. 

— Būkite ramus, aš globosiu ją, kaip jūs pats globotumėte, - 
švelniai pasakė ji. 

— Žinau. Dar turėčiau perspėti... nežinau nė kaip pasakyti... 
Aurora kartais kalba apie savo motiną, lyg toji vis dar būtų čia, 
šiuose namuose. - Aleksandras papurtė galvą. - Abiem mums 
aišku, kad tai tiesiog netektį patyrusio vaiko fantazija. Patikė- 
kite, čia nėra jokių vaiduoklių, bet jei Aurorą tokia mintis guo- 
džia, man atrodo, nieko čia bloga. 

— Žinoma, nieko, - ne iš karto pritarė Granija. 

— Na ką, manau, viskas. Išvažiuoju maždaug po valandos. 
Į Korko oro uostą mane nuveš taksi. Žinoma, galite kiek tinkama 
važinėti mano automobiliu, rakteliai pakabinti sandėliuke. 

— Ačiū. - Granija atsistojo. - Einu, pažiūrėsiu, ką beveikianti 
Aurora, mėginsiu ją įkalbėti bent kiek pasėdėti prie knygų. 

— Kai tik galėsiu, būtinai skambinsiu, - linktelėjo Aleksand- 
ras, - bet nesijaudinkite, jei kurį laiką iš manęs nieko nebus gir- 
dėti. Ir Aurorai taip pasakykite. O beje, - jis mostelėjo į viršutinį 
stalčių kairėje rašomojo stalo pusėje, - jei netyčia man kas nors 
atsitiktų, visi popieriai, kurių gali reikėti, yra sudėti čia. Mano 
advokatas pasakys, kur padėtas raktas. 

Granija žiūrėdama Aleksandrui į veidą sudrebėjo. 

- Tikėkimės, tokiu reikalu man neteks skambinti. Pasimaty- 
sime po mėnesio. Laimingos kelionės. 

- Dėkui jums. 

Ji pasuko durų link. 

— Granija... 

— Klausau. 

Aleksandras staiga plačiai nusišypsojo. 

- Lieku jums skolingas vakarienę, kai grįšiu. Jūs man tiesio- 
gine prasme išgelbėjote gyvybę. 

Granija linktelėjo ir be žodžių išskubėjo pro duris. 


Sėdėdamos vaikų kambaryje ant sofos prie lango, Granija su 
liuku rieda į pakalnę. Granija instinktyviai apkabino Aurorą per 
pečius, bet mergytė atrodė rami. Ji pakėlė akis į Graniją. 

- Nebijok, man neliūdna. Aš pripratusi, kad jis mane palieka, 
kai turi išvažiuoti dėl darbo. O šįkart išvis gerai, nes turiu tave. — 
Aurora atsiklaupė ir apsikabino Granijos kaklą. - Granija... 

— Ką? 

— Kaip sakai, gal galėtume eiti į poilsio kambarį, užsikurti 

židinį ir pasiskrudinti ant ugnies zefyrų kaip Enidos Blaiton' 
knygoje, kurią ką tik skaičiau? 

- Man atrodo, žavinga mintis. Taip ir padarysim po valan- 
džiukės, kai būsi išsprendusi aritmetikos uždavinius, o aš per tą 
laiką paruošiu vakarienę. Sutarta? - Granija ištiesė ranką. 

Aurora suspaudė ją ir nusišypsojo. 

— Sutarta. 


Tą patį vakarą, artėjant nakčiai, paguldžiusi Aurorą ir per jos 
gudravimą kur kas ilgiau balsu skaičiusi knygą, nei buvo sutarta, 
Granija nulipo į pirmą aukštą ir nuėjo į poilsio kambarį. Pri- 
tūpusi priešais židinį pakurstyti ugnies, įsiklausė į namų tylą ir 
susimąstė, kodėl sutiko ją prižiūrėti. Granija suprato, kad tiesiog 
tokia buvo šoko sukelta pirma reakcija, kai aną vakarą savo lofte 
išgirdo Čarlės balsą. Ar protinga dėl to mėnesį įkalinti save sve- 
timuose namuose, vieną su beveik nepažįstamu vaiku? 

Ji norėjo, kad Metas paskambintų į jos tėvų namus, norėjo, 
kad motina jam pasakytų, jog jos čia nebėra, norėjo, kad jis ži- 
notų, jog tai, ką jai padarė, jos nesužlugdė ir ji jau pradeda atsi- 
tiesti... 

Ji pasistengė mintyse pakeisti Meto veidą Aleksandro pa- 
veikslu. O gal tik jos vaizduotėje buvo tas žvilgsnis, kai jis pa- 
žadėjo grįžęs pakviesti vakarienės? Negi ji pasidarė tokia pa- 
žeidžiama, kad užkibo už kelių žodžių, galbūt pasakytų iš 
mandagumo ir nieko daugiau nereiškiančių? 

Granija atsiduso supratusi - kad ir kokie būtų Aleksandro 
motyvai, mėnesį ji galės tik spėlioti nedarydama jokių išvadų. 

Pirmame aukšte išjungusi šviesas, užkopė laiptais į savo mie- 


* Enid Blyton (1897-1968) - anglų vaikų rašytoja. 

gamąjį. Prieš išsitiesdama didelėje patogioje lovoje ilgai gulėjo 
greta jos kambario įrengtoje gilioje vonioje ant liūtų kojų. Įsitai- 
siusi ant pagalvių, po kelių savaičių nakties miego siauroje love- 
lėje pagaliau mėgavosi erdvės prabanga. 

Rytoj, pagalvojo sau išjungusi šviesą, pradės piešti Auroros 
eskizus, mėgins pagauti veido formą, nuspręs, kokia dažniausiai 
būna jos akių išraiška... 

Graniją suėmė miegas ir jos akys užsimerkė. 


Katlina sėdėjo prie virtuvės stalo delnais apglėbusi stačiasienį 
arbatos puodelį. Girdėjo, kaip kitame kambaryje eina į pabaigą 
dešimtos valandos žinios. Išklausęs orų prognozę, Džonas kartu 
su šviesomis išjungs televizorių ir nueis į virtuvę įsipilti nakčiai 
vandens stiklinės. 

Katlina atsistojo ir priėjo prie durų į kiemą. Atidarė ir žvilg- 
telėjo kairėn. Namuose ties aukščiausia jūros skardžio vieta 
nešvietė nė vienas langas. Granija turbūt jau atsigulė. Katlina 
uždarė laukujes duris ir jas rakindama bei užšaudama skląsčiu 
nusipurtė pati stebėdamasi, kodėl jai taip sunku ant širdies pa- 
galvojus, kur dabar yra jos duktė. Grįžusi į virtuvę rado prie 
kriauklės Džoną, leidžiantį vandenį į stiklinę. 

- Einu į lovą, širdel. O tu?-- jis mestelėjo žvilgsnį žmonai ir 
švelniai jai nusišypsojo. 

Katlina visa krūtine atsiduso ir delnais pasitrynė veidą. 

— Oi, Džonai, nerandu sau vietos. 

Džonas pastatė stiklinę su vandeniu ant grotelių indams nu- 
varvinti ir priėjęs apkabino žmoną. 

— Na ko gi tu? Visai nepanašu į tave. Imk ir papasakok man, 
kokia bėda. 


— Aš dėl Granijos... ji ten, visiškai viena tuose namuose. Su- 

prantu, ką sakai, aš dabar visai kaip kvailutė, bet, - ji pakėlė į jį 
akis, - pats žinai, ką manau apie tą šeimą dėl visa ko bloga, ką 
per juos patyrėme. 

- Žinau, žinau. - Džonas švelniai užkišo žmonai už ausies 
žilstančių plaukų sruogą. - Bet tai buvo taip seniai. Granija ir tas 
vaikelis - nauja karta. 

- Arjai papasakoti? - Katlina akimis meldė jį duoti atsakymą. 

Džonas atsiduso. 

— Negaliu pasakyti, ar tai būtų gerai, ar blogai. Bet gerai matau, 
kad nieko jai nesakydama nerandi ramybės. Jei tai tave nuramins, 
tada geriau papasakok. Tai vis tiek nieko nenulems. Abu žinom, 
kad ateinančių kartų negalima kaltinti už tėvų nuodėmes. 

Katlina padėjo galvą ant plačios vyro krūtinės. 

— Suprantu, Džonai, suprantu. Bet tai, ką jie padarė mūsų 
šeimai... - Ji papurtė galvą. - Pats žinai, jie gi mūsų vos nepri- 
baigė. - Ji baimingai pažvelgė į jį. - Ir dar mačiau, koks buvo 
Granijos veidas, kai ji ėjo pas Auroros tėvą. Toji giminė dviem 
kartoms sugriovė gyvenimą, ir dabar vėl tai vyksta mano akyse. 

— Na jau, širdel, mūsų Granija iš kietesnio molio, - ramino 
ją Džonas. - Abu žinom - niekas mūsų dukters nepalenks, jei ji 
nenorės. 

— O kas, jeigu jai jo reikia? 

„- Tada nelabai ką ir padarysi. Granija - suaugusi moteris, 
Katlina, nebe vaikas. Bet kam galvoti, kad būtinai nutiks blo- 
giausia? Jo net nėra namuose, ji tik prižiūri jo dukterį jam ne- 
sant, tad nėra ko spėlioti, kad... 

Katlina atšlijo nuo Džono ir ėmė beviltiškai grąžyti rankas. 

— Ne, ne! Klysti! Mačiau tą jos žvilgsnį, Džonai, iš akių ma- 
čiau, kad galvoja apie jį. O kaip Metas? Gal jam paskambinti, 
pasakyti, kad atvažiuotų... ji nežino, nesupranta. 

— Ramiau, Katlina. - Džonas atsiduso. - Negalima kaišioti 

nosies į dukters reikalus. Kažko apie Metą ji nesako, ir tai ne 
mūsų reikalas, kol nepasakys. Bet gal tau pasidarys geriau, jeigu 
papasakosi jai apie praeitį. Niekam tuo nepakenksi, o Granija 
galbūt supras, dėl ko su tokia sunkia širdimi ją ten išlydi. 

Katlina pakėlė į jį akis. 

— Sakai? 

- Tikrai. Tada ji galės pati nuspręsti. O aš nusprendžiau, kad 
mums jau pats laikas į lovą. Ir kadangi aš jos tėvas, duodu tau 
žodį - niekam neleisiu skriausti mūsų dukters. 

Kiek apsiraminusi Katlina šyptelėjo vyrui. 

— Ačiū, mielasai. Žinau, kad neleisi. 


Graniją pažadino garsus trinktelėjimas. Atsisėdusi lovoje ir ieš- 
kodama šviesos jungiklio svarstė, ar tik tas triukšmas nebuvo 
sapnas. Pažiūrėjo į laikrodį šalia lovos - buvo penkios minutės 
po trečios. Nieko nebebuvo girdėti, tad ji išjungė šviesą ir atsi- 
gulusi mėgino užmigti. 

Tačiau laiptų aikštelėje toliau nuo jos kambario girgždan- 
čios grindų lentos privertė vėl pašokti lovoje. Įsiklausiusi išgirdo 
žingsnius, paskui kažkur koridoriuje atsidarė durys. Išlipusi iš 
lovos Granija atsargiai pravėrė savo kambario duris ir iškišo 
galvą pro durų plyšį. Laiptų aikštelės gale esančios durys buvo 
praviros, pro jas sunkėsi blausios šviesos pluoštas. Granija ėmė 
žingsniuoti į tą pusę klausydamasi, kaip po kojomis girgžda 
grindys. Priėjusi atlapojo duris ir pamatė, kad miegamasis už- 
lietas mėnulio šviesos, sklindančios pro prancūziškus langus, 
vedančius į balkonėlį su baliustrada. Kambaryje tvyrojo sting- 
dantis šaltis - langai buvo plačiai atverti. Besidaužančia širdimi 
nervingu žingsniu patraukė prie grindis siekiančio dvivėrio 
lango ir įžengė į balkoną. 

Ten buvo Aurora - vaiduokliškas pavidalas mėnesienoje į 
jūrą ištiestomis rankomis: lygiai tokią Granija ją pamatė pirmą 
kartą. 

- Aurora, - sukuždėjo Granija, pojūčių perspėta, kad ba- 
liustrada, sauganti vaiką nuo kritimo iš mažiausiai dvidešimties 
pėdų aukščio, siekia jai vos iki pusės šlaunų. - Aurora, - švelniai 
pakvietė ir vėl nesulaukė jokios reakcijos. Instinktyviai pasiekusi 
griebė ją už rankos, bet ir tai liko be atsako. - Eikš į vidų, mieloji. 
Čia gali žūti. 

Pro plonus naktinius marškinius pajuto, kad Aurora šalta 
kaip ledas. 

Staiga mergaitė parodė ranka į jūrą. 

— Ji ten, štai ten... matai ją? 

Granija nukreipė akis į uolėtą jūros skardį, į kurį rodė Au- 
roros pirštai, ir jai užgniaužė kvapą. Ten, kur ji pirmąkart pa- 
matė Aurorą, apšviestas mėnulio it šešėlis stovėjo tamsus silu- 
etas... Granija sunkiai nurijo gumulą gerklėje, užsimerkė ir vėl 
lant paniką truktelėjo Aurorą už rankos. 

— Aurora! Nagi, eime į vidų! 

Aurora atsisuko blyškiu kaip mėnulio šviesa veidu. Ji be žo- 
džių nusišypsojo Granijai ir leidosi įvedama į vidų - iš pradžių 
į miegamąjį, paskui per laiptų aikštelę į savo kambarį. Apkam- 
šiusi Granija ją apklojo lovos gale padėta atsargine antklode, kad 
būtų šilčiau, bet vaikas nieko nepasakė, tik apsivertė ant šono 
ir užsimerkė. Granija sėdėjo prie lovos, kol Aurora ėmė lygiai 
kvėpuoti ir buvo aišku, kad užmigo. Paskui, pati drebėdama iš 
šalčio ir baimės, išėjo pirštų galais iš kambario ir grįžo į savo 
miegamąjį. | 

Atsigulus jai prieš akis stovėjo siluetas ant jūros skardžio. 

Negali būti... negali būti, juk tai tikrai tik įsivaizdavimas... 

Jai niekada nebuvo būdinga nežinomybės baimė - juokdavosi iš 
motinos, kai toji kalbėdavo apie dvasių pasaulį, kuriuo tikėjo, ir 
visa tai priskirdavo pernelyg audringai vaizduotei. 

Bet šiąnakt... šiąnakt... ant jūros skardžio uolų... 

Granija atsiduso. Juk tai absurdiška. 

Užsimerkusi mėgino užmigti. 


Atsibudusi Granija išvydo blausiai pro langus įspindusią saulę. 
Pasirąžė, pasivertė ant šono ir pamatė, kad jau po aštuntos. 
Namie ji paprastai nubusdavo išgirdusi brazdant tėvą ir brolį, su 
aušra išeinančius į karvidę. Vėl atvirtusi ant pagalvių prisiminė 
praėjusios nakties keistenybes ir nusipurtė. Negi tikrai tai buvo 
tik jos vaizduotė? Ryto šviesoje išlipus iš lovos ir apsirengus ne 
kitaip ir atrodė. 

Aurora jau buvo virtuvėje ir valgė iš dubenėlio javainius. Pa- 
mačius Graniją jos burnos kampučiai nusviro. 

— Norėjau atnešti tau pusryčius į lovą, - patempė lūpą. 

- Labai miela, bet man bus smagu ir pačiai pasidaryti. - Gra- 
nija pripylė virdulį ir užkaitė ant viryklės. - Kaip šiąnakt mie- 
gojai? - susirūpinusi paklausė. 

— Oi, ačiū, labai gerai, - atsakė Aurora. - O tu? 

— Irgi, - sumelavo. - Išgertum arbatos? 

- Ne, ačiū. Aš geriu tik pieną. - Auroros ranka su javainių 
šaukštu sustingo pusiaukelėje tarp dubenėlio ir burnos. - Gra- 
nija, kartais sapnuoju labai keistus sapnus. 

— Tikrai? 

- Tikrai, - šaukštas vis dar buvo pusiaukelėje, - kartais sap- 
nuoju mamą, stovinčią ten, ant jūros skardžio. 


. 
wv.-- ou) 


kaip šaukštas keliauja Aurorai į burną. Granijai atsisėdus Aurora 
susimąsčiusi ėmė kramtyti. Ji pakėlė akis į Graniją. 

- Betgi tai tik sapnas, ar ne? Mamytė mirusi, ji negali grįžti, 
nes yra danguje. Bent tėtukas taip sako. 

- Taip, - Granija ramindama Aurorą uždėjo ranką ant gležno 
jos petuko, - tėtis teisus. Į dangų nuėję žmonės nebegali grįžti, 
kad ir kaip norėtume... 

Šįkart Granijai širdį vėl pervėrė netekties skausmas. Brangus 
jos vaikelis niekada nepažins gyvenimo jokiu pavidalu, jis mirė 
joje, nespėjęs pats pirmąkart įkvėpti oro. Bet ji vis tiek įsivaiz- 
davo, kuo galėjo tapti jos kūdikis... koks galėjo būti jo - ber- 
niuko arba mergaitės - gyvenimas. Akyse ėmė tvenktis ašaros ir 
ji tik vargais negalais jas suturėjo tankiai mirksėdama. 

- Bet kartais jaučiu, kad ji čia, - toliau kalbėjo Aurora, - ir 
tikrai ją matau. O kai pasakau tėtukui, jis žegnojasi ir siunčia. mane 
pas daktarą, užtai jam daugiau nebesakau, - liūdnai užbaigė ji. 

- Eikš pas mane. - Granija ištiesė rankas ir prisitraukusi 
Aurorą pasisodino ant kelių. - Manau, labai mylėjai mamytę, 
Aurora, ir ji tave mylėjo. Ir nors tėvelis teisybę sako - žmonės 
negrįžta iš dangaus, - vis tiek jaučiame, kad jie su mumis, rūpi- 
nasi mumis ir myli. 

- Ir manai, tai nieko bloga? - Aurora pakėlė į ją rimtą veidelį 
laukdama patvirtinimo. - Negalvoji, kad aš išprotėjusi? | 

— Ne, negalvoju, kad išprotėjusi. - Granija glostė raudonai 
auksines jos garbanas ir ėmė sukti sruogą aplink pirštą. - Na, - ji 
pabučiavo Aurorą į kaktą, - turiu vieną mintį: šįryt paruošime 
truputį pamokų, kad tėtukas būtų patenkintas, o aš galėsiu nu- 
sipiešti kelis tavo portreto eskizus - jis užsakė tavo skulptūrą. O 
popiet ką norėsim, tą darysim. Turi pasiūlymų? 

— Ne, - gūžtelėjo Aurora. - O tu? 

— Na, galėtume pašokti į Klonakiltį užkąsti sumuštinių ir 
paskui eiti į paplūdimį. 

Aurora iš džiaugsmo suplojo rankomis. 

— Ooo! Labai norėčiau! Man patinka prie jūros. 
- Taip ir sutariam. 

Aurora atsisėdusi prie stalo ėmė stropiai spręsti aritmetikos 
uždavinius, paskui raštu atsakinėjo į geografijos klausimus. Gra- 
nija greitais brūkštelėjimais eskizavo ją iš kelių žiūros taškų, kol 
perprato anatominę struktūrą. Įdienojus Granija sumanė išsi- 
virti kavos ir tada suprato, ko trūksta. 

- Aurora, ar kur nors namuose yra radijas ar grotuvas? - pa- 
klausė. - Savo dirbtuvėje aš mėgau klausytis muzikos. 

- Mamytė nemėgo muzikos, - atsakė toji nepakeldama galvos. 

Granija kilstelėjo antakį, bet nepradėjo gvildenti šios temos. 

— O televizorius? 

— Namuose Londone buvo. Mėgau žiūrėti. 

— Na ką, tėtis man paliko šiek tiek pinigų, tad gal nusipirkim? 
Nori? 

Auroros veidukas nušvito. 

- Labai noriu, Granija. 

— Kaip manai, tėtis nesibars? 

— Oi ne, jis pats žiūrėdavo Londone. 

- Tai gerai, nusipirksim miestelyje prieš eidamos prie jūros. 
O aš savo brolio Šeino paprašysiu paskui jį sureguliuoti. Jis pui- 
kiai nusimano apie tokius dalykus. 

- Ar galėsim paplūdimyje suvalgyti ledų? 

- Taip, - nusišypsojo Granija, - tikrai galėsim. 

Nusipirkusios televizorių, abi papietavo Klonakiltyje, paskui 
Granija nuvairavo į greta plytintį žavingą Inčidonio paplūdimį, 
kuriuo garsėja tas miestelis. Ji žiūrėjo, kaip Aurora sukasi ir šoka 
plačiai besidriekiančioje baltutėlio smėlio plynėje, ir jai knie- 
tėjo užfiksuoti dievišką vaiko judesių grakštumą. Įgimti mažos 
mergaitės, niekada negavusios profesionalių šokio pamokų, ge- 
bėjimai buvo tiesiog stulbinami. Rankomis ji aplink save brėžė 

įstabias figūras, subtilias linijas, kojos be jokių pastangų kėlė ją 
nuo žemės tobulais žetė. Aurora pribėgo prie Granijos ir sveikai 
įraudusi krito ant kopos smėlio. 

— Mėgsti šokti? - pakalbino ją Granija. 

— Mėgstu. - Aurora susidėjo rankas už galvos ir įsižiūrėjo į 
debesų laivus. - Iš tikrųjų tai nemoku, bet... - ji nutilo. 

— Nagi? - paskatino Granija. 

— Atrodo, mano kūnas pats žino, ką daryti. Kai šoku, viską 
pamirštu ir esu laiminga. - Auroros veidu staiga perbėgo šešėlis 
ir ji atsiduso. - Norėčiau, kad visada taip būtų. 

- Nenorėtum mokytis šokti? Na, taip, kaip reikėtų, tai yra 
lankyti baleto pamokas. 

— O, kaip norėčiau. Bet tėtukas kadaise tą patį sakė mamytei, 
oji neleido. Kodėl - nežinau. - Aurora suraukė riestą nosytę. 

— Na, - atsargiai pasvarstė Granija, - gal ji manė, kad tu per 
maža. Manau, tikrai neprieštarautų, jei dabar pamėgintum — 
kaip tau atrodo? 

Granija žinojo, kad bus taip, kaip nuspręs ne ji, o Aurora. 

— Galbūt... bet kurgi čia mokytis? - dvejodama paklausė Au- 
rora. 

— Klonakiltyje vyksta baleto pamokos - kiekvieną trečia- 
dienį popiet. Žinau, nes pati lankiau. 

— Vadinasi, mokytoja labai sena. 

— Ne tokia jau ir sena, jaunoji panele. - Granija sukikeno 
išgirdusi tokią įžūlybę. - Ir aš ne tokia jau sena. Tai kaip? Pamė- 
ginam rytoj nueiti? 

— Ar man nereikia baleto batelių ir visų tų šokėjų rūbų? — 
pasidomėjo Aurora. 

— Kalbi apie triko? - Granija kiek pagalvojo. - Na, manau, ryt 
pamėginkim, ir jei tau atrodys, kad nori tęsti, galėsim vėl nuva- 
žiuoti į Korką ir paieškoti tau reikalingų daiktų. 

— Ar kitos mergaitės nesijuoks, jei aš būsiu su paprastais rū- 
bais? 

Tai buvo klasikinė drovios aštuonmetės reakcija. 

— Man atrodo, kai jos pamatys, kaip tu šoki, nebepastebės, 
kuo tu apsirengusi. 

— Na, gerai, - netvirtai atsakė Aurora. - Bet jei man nepatiks, 
daugiau ten neisiu, gerai? 

— Aišku, neisi, vaikuti. 


Tą patį vakarą Šeinas atėjo svetainėje prijungti televizoriaus. Au- 
rora įsiaudrinusi džiugiai strakinėjo aplink ir jis kantriai aiškino, 
kaip pulteliu susirasti įvairius kanalus. Aurorai įsitaisius prie te- 
levizoriaus, brolis ir sesuo išėjo į virtuvę. 

- Išgersi? - paklausė Granija. - Miestelyje pasidovanojau 
vyno butelį, - paaiškino atkimšdama. 

— Gal kokį šlakelį - žinai gi, aš nesu vyno mėgėjas, - atsakė 
Šeinas ir atsisėdo. Jis apsidairė. - Nepakenktų tuos namus bent 
kiek padažyti, ką? 

— Nepakenktų, betgi jie iki šiol ketverius metus buvo tušti. Jei 
jie čia apsistos, gal Aleksandras sumanys renovuoti. 

- Dievo apleista vieta. - Šeinas dviem gurkšniais išmaukė 
vyną, kaip buvo pratęs gerdamas „Merfio“ pintą. - Sakyčiau, 
baugoka čia tau vienai gyventi vien vaiko draugijoje. Aš nieku 
gyvu nesutikčiau. Mama irgi dėl tavęs nelabai laiminga. 

- Labai aiškiai tai parodė. - Granija įpylė jam dar truputį 
vyno. - Mama juk niekad neslėpė, ką iš tikrųjų galvoja, ar ne? 
Ar tu bent kiek įsivaizduoji, dėl ko ji taip nusistačiusi prieš šituos 
namus ir jų gyventojus? 

- Neturiu supratimo. - Šeinas pakartojo tą patį triuką su 
vynu. - Tik aišku, kad tai susiję su žila senove. Tu tik neimk į 

širdį, Granija, visi mes iš jos atsiimam. Pernai trumpam buvau 
susiėjęs su mergina, su kurios motina ji mokėsi vienoje klasėje. 
Mamai ji iškart nepatiko, ir man užkūrė tokį pragarą, kad lai- 
kykis. - Šeinas nusišypsojo. - Visa laimė, kad ji nebuvo ta tikroji, 
kita vertus, pati Žinai, Granija, mamos širdis ne akmeninė. 

- Žinau, - atsiduso Granija, - iš tikrųjų. Ir vis tiek kartais 
sunku suprasti, ar jos nuomonė turi kokį tikrą pagrindą. 

-— Beje, girdėjau, vakar ji apie tave kalbėjo su tėčiu, tad gal 
rytoj užeitum ar ką. Na, vakarienė tuoj bus ant stalo, ji nemėgsta, 
kai vėluojam. — Šeinas atsistojo. - O ta mažytė, - Šeinas mos- 
telėjo į Aurorą, - tokia miela, jaučiu, jai reikia mamos ir bent 
kiek meilės. Jei tau čia ko prireiks, Granija, skambtelėk man mo- 
biliuoju, mamai nebūtina žinoti, kur aš vaikštau. Tik, aišku, — 
pridėjo jis pakštelėdamas Granijai į skruostą, - jos nepakeisi. 
Susisieksim. 

Tą vakarą prieš guldama miegoti Granija perėjusi korido- 
riumi atidarė duris į miegamąjį su balkonu, kuriame praėjusią 
naktį rado Aurorą. Įjungusi šviesą ore pajuto vos pagaunamą 
kvepalų dvelksmą. Granijos žvilgsnį patraukė elegantiškas tua- 
letinis staliukas su trijų dalių veidrodžiu, ant kurio buvo išdė- 
liotas moteriškas arsenalas. Priėjusi ji paėmė žavingą dramblio 
kaulo plaukų šepetį su nugarėlėje išraižytais inicialais L. L. At- 
vertė ir tarp šerių pamatė dar užsilikusius ilgus raudonai auksi- 
nius plaukus. Graniją nupurtė drebulys - likę mirusiųjų daiktai 
jai visada kėlė keistą, trikdantį jausmą. 

Nusisukusi nuo tualetinio staliuko pažvelgė į lovą, uždengtą 
nerta lovatiese, su dailiai sukrautomis pagalvėmis, tarsi tebelau- 
kiančiomis čia atsigulant buvusios šeimininkės. Pamačiusi ma- 
syvią raudonmedžio spintą nesusilaikiusi priėjo ir pasuko raktelį. 
Kaip ir spėjo, ten tebekabojo Lili drabužiai, o visame kambaryje 
tvyrantis kvepalų aromatas buvo stipriai įsigėręs į apdarus. 

— Tu mirusi... tavęs nebėra... 

Granija garsiai ištarė šiuos žodžius, norėdama save tuo įti- 
kinti. Išeidama iš kambario ištraukė iš spynos raktą ir užrakino 
iš kitos pusės. Grįžo koridoriumi ir įmetė raktą į savo naktinio 
staliuko stalčių. Lipdama į lovą svarstė, ar rūpinantis Aurora 
tikrai vertėjo po motinos mirties palikti neliestą jos kambarį. Tai 
buvo tarsi šventovė, bylote bylojanti, kad Lili tebėra gyva. 

— Vargšė mažytė, - sušnibždėjo sau mieguista Granija. Ir pa- 
galvojo, kad, nors jos motina ir pernelyg dramatizuoja kalbė- 
dama apie Lajelus, tie namai ir jų gyventojai vis dėlto turi kažką 
keista. 


Pašokusi iš miegų Granija pamatė, kad tebedega naktinė lem- 
pelė. Už durų išgirdo žingsnius ir pirštų galais nuėjo atidaryti. 
Koridoriaus gale stovėjo smulkutė figūrėlė ir klebino motinos 
miegamojo durų rankeną. 

Granija uždegė laiptinės šviesas ir priėjo prie jos. 

— Aurora, - švelniai ištarė uždėjusi ranką mergytei ant pe- 
ties, — čia aš, Granija. 

Aurora atsisuko į ją sunerimusiu, suglumusiu veidu. 

— Mažute, tau vėl prisisapnavo, eikim atgal į lovą. - Granija 
pamėgino nuvesti ją nuo durų, bet Aurora nusipurtė jos rankas 
ir vėl įsikibusi ėmė vis įnirtingiau klebinti užrakintų durų ran- 
keną. - Aurora, pabusk! Tu sapnuoji, - pakartojo ji. 

- Kodėl neatsidaro? Mamytė mane šaukia, man reikia pas ją. 
Kodėl negaliu įeiti? 

— Aurora, - Granija atsargiai ją papurtė. - Atsibusk, mie- 
loji. - Ji pamėgino atplėšti mergytės pirštus nuo durų bumbulo 
ir galiausiai jai pavyko. - Einam, vaikuti. Paguldysiu tave į lovytę 
ir šiltai apklosiu. 

Auroros kūnas liovėsi priešinęsis ir ji kūkčiodama suglebo 
prisiglaudusi prie Granijos. 

- Ji mane šaukė, aš girdėjau... Granija, girdėjau ją. 

Jausdama Aurorą drebant visu kūnu, Granija paėmė ją ant 
rankų ir nunešė koridoriumi į lovą. Paguldžiusi ėmė švelniai 
šluostyti mergytei ašaras ir glostyti plaukus. 

— Aurora, gerute, argi nesupranti, kad tai tik sapnas? Patikėk, 
tai netikra. 

— Bet aš girdžiu ją, Granija, girdžiu jos balsą. Ji kviečia mane 
ateiti. 

— Suprantu, gerute, tikiu tavim. Daug ką aplanko tokie 
sapnai, ir nesuprasi, ar tai sapnas, ar tikrovė, ypač jei jame matai 
žmogų, kurio netekai ir nepaprastai ilgiesi. Bet, Aurora, mielas 
vaikeli, tavo mamytės nebėra, ji danguje. 

— Kartais man atrodo, - Aurora nusibraukė ranka nosį, - ji 
nori, kad ateičiau pas ją į dangų. Ji sako, kad jaučiasi vieniša ir 
nori manęs į draugiją. Jie mano, kad aš beprotė... bet aš ne be- 
protė, Granija, tikrai ne. 

- Žinau, kad ne, - ramino ją Granija. - O dabar užmerk 
akeles ir aš pasėdėsiu šalia, kol tu užmigsi. 

— Gerai, aš tikrai trupučiuką pavargau... - Aurora linkte- 
lėjo lyg atsisveikindama, ir Granija paglostė jai kaktą. - Aš tave 
myliu, Granija, man labai gera ir ramu su tavim, - murmėjo ji. 

Galiausiai Aurora nugrimzdo į miegus ir Granija, pirštų ga- 
lais grįžusi į savo kambarį, pasijuto visai nusikamavusi. 


Rytojaus popietę Granija susijaudinusią Aurorą nuvežė į Klona- 
kiltį. 

— Klausyk, jei tau nepatiks baleto pamokoje, tikrai daugiau 
ten neisim, - ramino ją. 

— Žinau, kad man bent trupučiuką patiks šokti, tik bijau, kad 
į mane spoksos mergaitės, - prisipažino Aurora. - Mano am- 
žiaus mergaitės, atrodo, manęs nemėgsta. 

- Tikrai taip nemanau, Aurora. Kaip sako mano mama, bent 
kartą reikia pabandyti. 

— Atrodo, turi šaunią mamą, - pasakė Aurora lipdama iš 
automobilio. - O ką, gal kada nueikim į jūsų sodybą - tada ją 
pamatyčiau. 

— Tikrai galėsim susitarti. Tiesą sakant, kol būsi pamokoje, 
eisiu su mama išgerti arbatos. 

Granija nulydėjo ją prie kaimo klubo durų. 

Senoji Granijos baleto mokytoja panelė Elva, su kuria ji buvo 
iš anksto kalbėjusi, pabučiavo Graniją ir meiliai nusišypsojo Au- 
rorai. 

— Granija, šaunu tave matyti. O čia turbūt Aurora. - Panelė 
Elva pritūpė priešais mergytę ir paėmė ją už rankų. - Ar žinai, 
kad tavo vardas kaip gražiosios princesės iš baleto „Miegančioji 
gražuolė ? 

Aurora išpūtusi akis papurtė galvą. 

— Ne, nežinau. 

— Na, ką gi, - panelė Elva padavė jai ranką, - eime su manimi, 
supažindinsiu su keliomis mergaitėmis iš tavo klasės. Atsisvei- 
kinsim su Granija ir vėl su ja susitiksim maždaug po valandos. 

— Gerai. - Aurora nedrąsiai padavė ranką panelei Elvai ir 
kartu su ja įžengė pro baleto studijos duris. 

Granija išėjo iš klubo ir pasuko siaura, triukšminga gatvele, 
kurioje namai, kaip įprasta Airijoje, buvo nudažyti linksmomis 
ryškiomis spalvomis. Pro O'Donovano kavinės langą pamatė 
motiną, jau gurkšnojančią arbatą. 

— Sveika, mama, kaip tu? - Granija ją pabučiavo ir atsisėdo 
priešais. 

— Šiaip jau kuo puikiausiai. O tu? 

— Gerai, mama. - Granija permetė akimis neilgą valgiaraštį 
ir užsakė dar vieną arbatinuką ir ragaišėlį. 

— Tai, sakai, mažoji nuėjo į pirmą šokio pamoką? 

— Taip, ir nors nesu specialistė, rimtai galvoju, kad ji gali tapti 
labai gera šokėja. Mam, ji tokia grakšti, kartais sugaunu save tie- 
siog besigėrinčią, kaip Žavingai ji juda. 

— Neabejoju, - reikšmingai linktelėjo Katlina. - Nenusteb- 
čiau, jei turėtų tokios rūšies dovaną. Tai yra jos kraujyje, - ji at- 
siduso. 

— Ką tu sakai? - Granija kilstelėjo antakį - tuo metu jai kaip 
tik atnešė arbatą. - Jos motina buvo šokėja? 

— Ne motina, o senelė. Ir savo metu labai garsi šokėja. 

— Keista, kad Aurora to nesakė. - Granija atsikando ragaišėlio. 

— Gal nežino. Taigi, kaip jums sekasi Danvorlio rūmuose? 

- Sekasi... gerai. - Granija norėjo pasikalbėti su motina apie 
Auroros naktines klajones ir keistą namų atmosferą, bet nenorėjo 
dar labiau kurstyti Katlinos nusistatymo. - Atrodo, Aurora pra- 
deda su manimi laisviau jaustis ir jau lenda iš savo kiauto. Kaip 
Žinai, nupirkau televizorių, ir ji labai džiaugiasi. Jaučiu, kad jai 

reikia, - Granija pamąstė ieškodama tinkamo žodžio, - bent kiek 
normalesnio gyvenimo. Atrodo, ji didžiąją gyvenimo dalį buvo 
atskirta nuo pasaulio, ir nemanau, kad tai sveika. Vienatvėje ji 
turi per daug laiko apmąstymams ir duoda valią vaizduotei. 

— Sakai, vaizduotei? - Katlina kreivai vyptelėjo. - Turbūt 
kalba, kad mato savo motiną, ar ne? 

— Taip... betgi abi suprantam, kad ji sapnuoja. 

— Tai ką, dar nepastebėjai jos mamytės, stovinčios ant jūros 
skardžio? - Katlina blykstelėjo akimis. 

— Mam, nejuokauk! Tai tik pokštas, ar ne? 

— Ne visai, Granija, ne visai. Savo akimis jos nemačiau, bet 
galiu pasakyti, kas iš kaimo žmonių gali prisiekti matę. 

— Klausyk, žinoma, tai kvailystė. - Granija nervingai sriub- 
telėjo arbatos. - Bėda ta, kad Aurora turbūt mano savo motiną 
tikrai jai rodantis. Ji... vaikšto miegodama ir, kai mėginu paža- 
dinti, sako, kad mama ją šaukia. 

Katlina iš įpročio persižegnojo ir papurtė galvą. 

— Na, neįsivaizduoju, kaip jos tėvui šovė į galvą ją čia atsi- 
vežti. Bet šiaip ne mūsų reikalas. Nors tu ir palikta viena Žiūrėti 
tos vargšytės. 

— Man nesvarbu. Aš myliu ją ir bandau jai padėti, kiek galiu, — 
ėmė teisintis Granija. - Taigi, apie ką norėjai su manim pakalbėti? 

— Tai va, Granija, - Katlina palinko į priekį ir prislopino 
balsą, - jei nori žinoti, pasitariau su jūsų tėčiu, ir jis mano, kad 
bus geriau, jei bent iš dalies pasakysiu, dėl ko taip nerimauju, 
kad susidedi su tais žmonėmis. 

Katlina įkišo ranką į pirkinių krepšį ir ištraukė storą laiškų 
ryšulėlį. 

Iš parudavusių popieriaus pakraščių Granija suprato, kad 
laiškai seni. 

— Kas čia, mam? Nuo ko tie laiškai? 

— Nuo Merės, mano senelės. 

Granija susiraukė rausdamasi po atmintį, 

- Ar ašją kada mačiau? 

- Deja, ne. Patikėk, ji buvo nepaprasta, aš labai ja Žavėjausi. 
Kaip sakoma, pralenkusi savo laiką. Buvo atkakli ir nepriklau- 
soma, netgi tarčiau, kad tu pasekei jos pėdomis, Granija. - Kat- 
lina plačiai nusišypsojo. 

— Aš priimu tai kaip komplimentą, mama. 

- Ir gerai, be to, tu labai į ją panaši. - Katlina praskleidė vir- 
šutinį voką ir padavė Granijai sepijos tonų nuotraukėlę. - Štai ji, 
tavo prosenelė. 

Granija įsižiūrėjo į atvaizdą ir negalėjo nepritarti motinai. 
Iš nuotraukos žvelgė jos pačios bruožų ir gymio moteris, tik su 
skrybėlaite ir senamadiškais drabužiais. 

- Kokiais laikais daryta nuotrauka, mam? 

- Man atrodo, čia Merei dvidešimt su viršum, taigi greičiau- 
siai paveiksluota Londone. 

— Londone? Ką Merė ten veikė? 

— Na, apie tai sužinosi iš laiškų. 

- Nori, kad juos perskaityčiau? 

— Aš tavęs neverčiu, bet jei nori suprasti, nuo ko prasidėjo 
visos tos istorijos su Lajelais, tada siūlau paskaityti. Be to, jie gali 
tau praskaidrinti vienišus vakarus sėdint tuose didžiuliuose na- 
muose. Nerasi tinkamesnės aplinkos juos skaityti - juk Merė ten 
praleido nemažai dienų. 

— Sakai, jie viską paaiškins? 

— Ne, - papurtė galvą Katlina, - aš taip nesakau. Tai tik pra- 
džia. Kas buvo toliau, teks jau man papasakoti. - Ji dirstelėjo į 
laikrodį ant rankos. - Man jau lyg ir metas. 

— Man irgi. - Granija mostelėjo padavėjai. - Eik, mama, su- 
mokėsiu. 

— Ačiū, Granija. - Katlina atsistojo ir pabučiavo dukterį. — 
Laimingai, susitiksim. 

— Gerai kad priminei - tu rimtai nesupyksi, jei mes su Au- 
rora ateisim į mūsų sodybą? Ji baisiai trokšta su tavim susipa- 
žinti ir pažiūrėti gyvulėlių. 

— O ką gi ji, vaikas, padarys bloga? - Katlina atsiduso pasi- 
duodama. - Tik prieš jums ateinant skambtelėk. 

— Ačiū, mam, - nusišypsojo Granija. 

Ji apmokėjo sąskaitą, įsimetė storąjį vokų ryšulį į rankinę ir 
pasuko gatve pasiimti Auroros. Atėjusi pamatė, kad kitos mer- 
gaitės jau išėjusios iš studijos persirengti, o Aurora pasilikusi su 
panele Elva. Mokytoja pastebėjo Graniją besidairančią pro durų 
stiklą, kažką pasakė Aurorai ir toji linktelėjo. Tada panelė Elva 
išėjo iš studijos pasikalbėti su Granija. 

— Kaip jai sekėsi? - Granija nekantravo išgirsti atsakymą. 

- Tai štai, šitas vaikas, - panelė Elva ėmė kalbėti tyliau, nes 
kitos mokinės vorele traukė iš persirengimo kambario prie 
klubo laukujų durų, - tiesiog nepaprastas. Sakei, ji niekada ne- 
lankiusi baleto pamokų? 

— Ne, - papurtė galvą Granija, - bent ji taip sakė, - bet kam 
jai meluoti. 

— Aurora turi viską, ko reikia būsimai balerinai. Įgimtas 
lankstumas, aukšta keltis, tobulos kūno proporcijos... tiesą sa- 
kant, Granija, negaliu patikėti, kad akys nemeluoja. 

— Manote, jai reikia mokytis? 

- Neabejotinai. Ir kuo greičiau pradės, tuo geriau. Ją jau prieš 
ketverius metus reikėjo pradėti mokyti, o kai kūnas ims bręsti, 
jį lavinti bus kur kas sunkiau. Bet Aurorai šita klasė netinka. Ji 
jas pralenks per porą pamokų. Nežinau, kaip žiūri jos namiš- | 
kiai, bet aš tikrai pasiruošusi kas savaitę jai duoti dvi privačias 
pamokas. 

— Svarbiausias klausimas, ar to nori pati Aurora. 

— Na, štai, ką tik jos to klausiau, ir atrodo, kad labai norėtų. 
Granija, kai tik šitas vaikas truputėlį pramoks technikos, mano 
galva, jos vieta po kokių poros metų - Karališkojoje baleto mo- 
kykloje Londone. Gal galėčiau pasikalbėti su jos tėvais? 

— Auroros motina mirusi, o tėvas dabar užsienyje. Aš ją 
dabar globoju. Imsiu ir šnektelėsiu su Aurora - pažiūrėsiu, ar jai 
tikrai patiktų toliau mokytis. 

Panelė Elva linktelėjo - tuo tarpu kaip tik atėjo Aurora, kuri 
nuobodžiavo palikta laukti studijoje. 

— Labas, vaikuti, panelė Elva man sakė, kad tau patiko. 
Tikrai? - paklausė Granija. 

— Tikrai tikrai! - Auroros akys švietė džiaugsmu. - Baisiai 
patiko, - pasakė ji. 

— Puiku - vadinasi, norėsi čia sugrįžti? 

— Žinoma. Mes su panele Elva jau apie tai kalbėjom, ar ne, 
panele? Galima, vėl čia ateisiu, gerai, Granija? 

— Tikrai galima. Bet gal dar pakalbėkim su tėveliu, kad būtų 
visai ramu. 

— Gerai, - nenoromis pritarė Aurora. - Iki pasimatymo, pa- 
nele Elva, labai jums ačiū. 

-— Tikiuosi, kitą savaitę susitiksim, Aurora, - šūktelėjo panelė 
Elva Granijai su Aurora išeinant pro duris ir sukant prie auto- 
mobilio. 


Visą vakarą Aurora, pakiliai nusiteikusi po baleto pamokos, rodė 
Granijai išmoktas pozicijas, o kai Granija gamino vakarienę, vir- 
tuvėje suko piruetus ir darė šuolius ištemptais pėdų pirštais. 

— Kada galėsim važiuoti į Korką nusipirkti baleto reikmenų? 
Važiuojam rytoj? 

— Gal ir važiuosim, - pasakė Granija po vakarienės, - bet 
man tikrai atrodo, kad pirmiau reikia atsiklausti tavo tėvelio. 

- Jeigu aš noriu, - patempė lūpą Aurorą, - kaipgi jis gali ne- 
leisti, ką? 

— Neabejoju, kad leis, bet turime tuo galutinai įsitikinti. Nori 
pasakos? 

— Labai, - su įkarščiu atsakė Aurora, Granijai paėmus ją už 
rankos ir nusivedus laiptais. - Žinai pasaką apie miegančiąją 
gražuolę - princesę, kurios vardą aš gavau? Norėčiau kada nors 
ją sušokti, - užsisvajojusi pasakė ji. 

— Man atrodo, tikrai sušoksi, vaikuti. 

Aurorai nurimus Granija nulipo laiptais ir atvėrė Aleksandro 
kabineto duris. Pasitikrino jo telefono numerį paliktame sąraše 
ir surinko skaičius. Atsiliepė balso paštas. 

— Sveiki, Aleksandrai, skambina Granija Rajan. Aurora lai- 
kosi kuo puikiausiai, tad atleiskite, kad trukdau, bet noriu pa- 
siklausti: ar leistumėt Aurorai lankyti šokio pamokas? Šiandien 
ji ten buvo ir liko labai patenkinta, norėtų toliau mokytis. Gal 
galėtumėte man atskambinti ar tiesiog atsiųsti Žinutę, o jeigu, — 
čia Granija akimirką pamąstė, - dvi tris dienas negausiu iš jūsų 
atsakymo, manysiu, kad neprieštaraujate. Tikiuosi, jums gerai 
sekasi - iki. 

Atėjus vienuoliktai Granija atsigulė miegoti ir nepajėgė atsi- 
spirti nuogąstavimams. Visa įsitempusi klausėsi, ar koridoriuje 
negirdėti žingsnių, ir, nors labai stengėsi užsnūsti, niekaip neėmė 
miegas. Trečią valandą - tuo laiku, kai praėjusiomis naktimis 
buvo pažadinta, - Granija pirštų galais nuėjo į Auroros kambarį 
ir rado mergaitę ramiai miegančią. Partykinusi atgal susiieškojo 
motinos duotą storąjį vokų ryšulį. Atmezgusi virvelę, kuria jie 
buvo surišti, praskleidė pirmą voką ir ėmė skaityti. 


Aurora 


Taigi pasakojimas prasidėjo. Pasirodė kai kurie personažai. Ži- 
noma, įskaitant mane. Kaip paprastai aš atlieku pagrindinį 
vaidmenį. Žvelgiu atgal į praeitį ir matau, koks buvau žavingas 
vaikas. Bet ir neramus - dėl to suaugusieji daug ką atleidžia. 

Negadinsiu pasakojimo per dažnais nukrypimais į savo nak- 
tines klajones. Bet turėjau apie jas užsiminti, mat noriu pasirodyti 
itin efektingai. Be to, „Miegančiosios gražuolės“ antrame veiksme 
pati princesė Aurora, padedama Alyvų fėjos, pakelia uždangos 
šydą, skiriantį tikrovę nuo sapno. 

Kas pasakys, kas yra tikra, o kas sukurta vaizduotės? 

Nuo pat pradžių jums sakiau, kad tikiu stebuklais. 

Šiandien sužinojau, kad turiu ne tik pasakų karalaitės, bet ir 
nakties dangų nušviečiančios paslaptingos pašvaistės vardą. Man 
patiktų būti žvaigžde, amžinai šviečiančia iš dangaus, nors visai 
džiaugiuosi, kad neturiu antro vardo Borealis“. 

O dabar keliausime laiko taku atgal ir rašant man reikės dar 
didesnio įgudimo. Iki šiol pati pažinojau gyvus ir sveikus pagrin- 
dinius veikėjus: 

Tai Granija, kuri taip sielvartavo dėl prarasto kūdikio ir buvo 
tokia susipainiojusi dėl žmogaus, kurį myli. Lengvas grobis vaikui, 
kuriam reikia motinos, ir gražuoliui vaiko tėvui, besigrumian- 
čiam su negandomis. 


* Aurora borealis (lot.) - Šiaurės pašvaistė. 

Katlina, kuri, žinodama apie praeitį, įnirtingai stengėsi apsau- 
goti savo vaiką, bet veltui. 

Ir Metas - mielasis Metas, toks sutrikęs ir bejėgis, visiškai pri- 
klausomas nuo malonės tos padermės, prieš kurią ir be kurios 
vyrai, man regis, nieko negali - 

tai Motery padermė. 

Tolesni šimtai puslapių pilni moterų. Sutiksime ir gerų bei 
blogų vyrų - veikėjų sudėtis nepadarytų gėdos jokiai pasakai. 
Tada buvo sunkesni laikai - žmogaus gyvybė buvo nedaug verta, 
o žmonės pirmiausia siekė kaip nors išlikti. | 

Džiaugčiausi, jei galėčiau pasakyti, kad išmokome gautas pa- 
mokas. 

Bet žmonės retai dairosi į praeitį, kol nepadaro klaidų. Tačiau 
tada jų nuomonės niekam nebereikia, nes jie jau būna per seni, 
kad suprastų jaunus. Štai dėl ko žmonių giminė visada bus tokia, 
kokią ją matome, - su savo ydomis ir stebuklingu žavesiu. 

Grįžtame ant to paties uolėto jūros skardžio prie Danvorlio 
įlankos, kur ir prasideda mano pasakojimas... 


9 


Vakarų Korkas, Airija, 
1914 metų rugpjūtis 


— Atėjo mano mobilizacijos popieriai. Ryt iškeliauju į Veling- 
tono kareivines Londone. 

Merė, ką tik gėrėjusis neįprasta po kojomis plytinčios jūros 
žydryne, - karšta rugpjūčio diena grėsmingai drumzliną Dan- 
vorlio įlanką buvo pavertusi atvirukiniu Prancūzijos Rivjeros 
paveikslėliu, - sustingo it įkasta ir paleido Šono ranką. 

— Ką?! - šūktelėjo. 

— Mere, širduže, juk abu žinojom, kas laukia. Priklausau 
Airių gvardijos rezervui ir dabar, kilus karui su Vokietija, turiu 
padėti Santarvei siekti pergalės. 

Merė, įsmeigusi akis į sužadėtinį, pagalvojo, ar tik saulė ne- 
perkaitino jam galvos. 

— Betgi mes po mėnesio tuokiamės! Įpusėta mūsų namų sta- 
tyba! Negi viską mesi ir dingsi! 

Šonas nusišypsojo jai palenkęs galvą - švelnus žvilgsnis rodė, 
kad supranta, kaip ją pribloškė. Tiesą sakant, pats patyrė ne ma- 
žesnį smūgį, nors ir buvo rezervo karys. Juk mintys galvoje ir 
įvykio tikrenybė - du visiškai skirtingi dalykai. Jis pasilenkė ap- 
kabinti ir priglausti Merės (šešių pėdų ir trijų colių vyrui reikėjo 
gerokai pasilenkti prie penkių pėdų ir colio ūgio merginos), bet 
Merė nesileido. 

- Klausyk, Mere, aš turiu kovoti už savo šalį. 

— Šonai Rajanai! - Merė įsisprendė rankomis į šonus. - Tu 
kovosi ne už savo šalį! Už Britaniją, kuri tris šimtus metų engė 
šitą šalį. 

— Ak, Mere, net ponas Redmondas' ragina mus kautis britų 
pusėje — pati Žinai, parlamente ruošiamasi priimti įstatymą, 
kuris mums, airiams, duos nepriklausomybę. Jie mums padarė 
malonę ir dabar turime atsilyginti. 

— Malonę! Suteikdami teisę valdyti žemę tiems, kam ji ir taip 
priklauso? Tai bent malonė, - Merė klestelėjo ant patogaus pri- 
sėsti akmens, - neregėta negirdėta. | 

Ji sukryžiavo rankas ant krūtinės ir įrėmė žvilgsnį į įlankos 
tolį. 

— Bene pasišovei stoti į Nacionalistų partiją? - Šonas matė, 
kad ji dabar tik ir ieško kaltų dėl katastrofos, kurią jis sukėlė jos 
gyvenime. 

- Jei tai padės išlaikyti savo žmogų prie šono, kur jam ir 
vieta, bet ką padarysiu. 

Šonas atsitūpė šalia jos - atstatyti ilgų kojų keliai kone siekė 
jam ausis. Mėgino paimti jos ranką, bet ji niuktelėjo jo plaštaką 
alkūne. 

— Mere, būk gera. Tai reiškia tik tiek, kad mūsų planai atide- 
dami, o ne atšaukiami. 

Merė toliau, lyg jo nematydama, stebeilijo į jūrą. Galiausiai 
atsiduso. 

— O aš maniau, kad tau kareivio duona - tik vaikiškas išdy- 
kavimas, žaidimas su šautuvėliais, kad pasijustum didelis vyras. 
Neįsivaizdavau, kad tai rimta. Pasirodo, turėsiu tavęs netekti, — 
tyliai užbaigė. 


* Johnas Edwardas Redmondas (1856-1918) - Airijos nacionalistų partijos lyderis, britų parla- 
mento Bendruomenių Rūmų narys, kovojęs už Airijos savivaldą. 

- Širdel, - Šonas vėl pamėgino paimti jos ranką ir šįkart ji 
leidosi, - koks skirtumas, ar aš rezervo karys, ar ne. Džonas Red- 
mondas nori, kad mes, airių vaikinai, eitume savanoriais. Kai 
pagalvoju, aš dar bent kiek apmokytas, o kiti vaikinai visai žali. 
O Airių gvardija - tikrai garbinga rinktinė. Viską darysiu su 
galva, Mere, ir fricus taip pamokysim, kad ilgai atsimins. Ir tada 
iškart grįšiu pas tave į Airiją, tik neimk į širdį. 

Merė vėl ilgai tylėjo, kol įstengė pratarti žodį - šįkart jausmai 
užgniaužė gerklę. 

- Ak, Šonai, tikrai grįši? Juk niekas to nežino - nei tu, nei aš. 

Šonas atsistojo ir išsitiesė visu ūgiu. 

- Žiūrėk, koks aš, Mere, - sukurtas kariauti. Tavo būsimas 
vyras - ne koks lepšis, vokiečiai net keliese manęs nepaimtų. 
Vienu smūgiu tris paklosiu, tegul su manim nė nesilygina. 

Ji pakėlė į jį pilnas ašarų akis. 

— Bet vienintelė kulka į širdį nepaisys tavo stoto. 

— Neprisileisk tokių minčių, širduže. Aš moku saugotis. Nė 
mirktelėti nespėsi, ir aš jau grįšiu pas tave. 

Merė pažiūrėjo jam į akis ir pamatė, kaip jos švyti iš paki- 
laus jaudulio. Ji tematė mirties grėsmę, o Šonui vaidenosi šlovė 
mūšio lauke. Ji suprato, kad jis to ir telaukė. 

— Vadinasi, ryt į Londoną? 

- Korke transportas paims mus, Mansterio rezervininkus, ir 
nuveš į Dubliną, o iš ten laivu plauksim į Angliją. 

Merė atplėšė akis nuo horizonto linijos ir nudūrė į vešlią 
šiurkščią žolę sau po kojų. 

— Kada vėl tave pamatysiu? 

- Mere, šito nežinau, - švelniai atsakė Šonas. - Žinoma, kada 
nors leis grįžti ir aš tuoj pat parlėksiu namo pas tave. - Jis suėmė 
delnu jos plaštaką. - Negaliu tiksliau pasakyti, kada, bet ką pa- 
darysi. 

— Kaip tėtis išsivers be tavęs ūkyje? - liūdnai paklausė Merė. 

— Moterys, kaip ir visais laikais, darys tai, ką reikia, - imsis 
vyriškų darbų. Ir tikrai, kai tėtis kovėsi per Būrų karą, mamytė 
kalnus vertė. 

- Jai jau pasakei? 

— Ne, norėjau tau pirmiau prisipažinti. O dabar jau ir jai pa- 
sakysiu. Ir kuo greičiau. Ak, Mere, ką dar pasakyti? - Šonas ap- 
kabino ją per pečius ir priglaudė. - Kai tik grįšiu, tuoj pat kelsim 
vestuves. O dabar, širdel, gal kartu su manim pareisi į sodybą? 

— Ne, - Merė iš lėto papurtė galvą. - Man turbūt reikia kiek 
pabūti su savo mintimis. O tu eik ir pasisakyk mamytei. 

Šonas tylomis linktelėjo, pabučiavo ją į viršugalvį ir vėl išsi- 
tiesė. 

— Paskui pas tave užeisiu... atsisveikinti. 

- Gerai, - sukuždėjo pati sau, Šonui ėmus palengva leistis į 
pakalnę. 

Palaukė, kol jis išnyko iš akiračio, susiėmė galvą rankomis 
ir pravirko. Širdyje niršo ant Dievo, kuriam tiek kartų išpažino 
nuodėmes. Merė negalėjo prisiminti, kuo galėjo užsitraukti 
tokią nelaimę. 

Andainykščiame gyvenime, kuris baigėsi prieš dvidešimt 
minučių, kai jis pranešė baisią žinią, ji po keturių savaičių tu- 
rėjo tapti ponia Šon Rajan. Pirmąkart gyvenime būtų turėjusi 
savus namus, šeimą ir garbią padėtį. O svarbiausia - vyrą, ku- 
riam nerūpėjo neaiški jos kilmė, - tiesiog ją mylėjo tokią, kokia 
yra. Vestuvių dieną jos praeitis turėjo išnykti. Būtų nelikę Dan- 
vorlio rūmų tarnaitės, šveitusios grindis ir tūpčiojusios apie šei- 
mininkus Lajelus. Būtų galėjusi šveisti nuosavas grindis. 

Negali sakyti, kad jaunasis ponas Sebastianas Lajelas su tar- 
naite būtų labai šiurkščiai elgęsis; prieš ketverius metus, kai jai 
buvo keturiolika, atvyko į moterų vienuolyną, kuriame buvo 

našlaičių prieglauda, ieškodamas mergaitės tarnauti savo na- 
muose. Merė meldė, kad būtų pasirinkta. Vienuolyno moti- 
nėlė to visai netroško - Merė buvo šviesios galvos, darbštuolė 
ir galėjo padėti kitiems prieglaudos našlaičiams mokytis rašyti 
ir skaityti. Tokia mergina būtų naudinga vienuolynui, ir Merė 
žinojo motinėlę labiausiai trokštant, kad ji duotų amžinuosius 
įžadus ir liktų vienuolyne visam gyvenimui. 

Tačiau pati Merė šito netroško - ją kankino daugybė slaptų 
abejonių dėl Dievo, kuris leido savo avelei tiek daug kentėti. Kū- 
dikiai, palikti ant vienuolyno slenksčio, po kelių mėnesių dažnai 
mirdavo niekieno nemylimi, baisiose kančiose nuo difterijos ar 
tymų kilus epidemijoms. Ją mokė, kad kentėjimai yra neišven- 
giami kelyje į Rojų pas Dievą, tad ji iš visų jėgų stengėsi tikėti Jo 
gerumu. Bet vis tiek jai neatrodė, kad jos dalia - paaukoti Jam 
gyvenimą užsidarius tarp vienuolyno sienų, niekur už jų neišeiti 
ir likti nepamačius pasaulio. 

Motinėlė maloningai nusileido - matė, kad Merė, apdova- 
nota bukliu, smalsiu protu ir nuovokumu, nesitenkins tuo, ką jai 
buvo numačiusi. Tačiau ją liūdino, kad Merė pradeda gyvenimą 
kaip tarnaitė. 

— Maniau, galėtum eiti į guvernantes, - kurstė ją. - Turi 
įgimtą dovaną mokyti vaikus. Galėčiau apsiklausinėti... pažiūrė- 
tume, gal atsirastų guvernantės vieta, kai sulauksi aštuoniolikos. 

Keturiolikmetė Merė nė galvoti nenorėjo apie laukimą dar 
ketverius metus. 

— Motinėle, nesvarbu, ką reikės dirbti. Labai prašau leisti 
man bent susitikti su ponu Lajelu, kai jis atvyks pas mus, - 
meldė Merė. 

Galiausiai motinėlė sutiko. 

— Galėsi su juo susitikti ir, jei tokia bus Dievo valia, eisi pas 
juos. 

Merės laimei, taip ir atsitiko. Iš šešių mergaičių, motinėlės 
pristatytų gauti patarnės - tarnų pagalbininkės - vietą, Sebas- 
tianas Lajelas išsirinko ją. 

Merė susidėjo kelis savo daiktelius ir neatsigręždama paliko 
vienuolyną. 

Kaip ir numanė motinėlė, tos pareigos toli gražu neatitiko 
Merės gabumų, bet po vienuolyne praleistų metų ji nebijojo 
juodo darbo. Visą gyvenimą jai teko nakvoti prieglaudos mie- 
gamajame su vienuolika mergaičių, tad Merę sužavėjo palėpės 
kambarys, kuriame buvo apgyvendinta kartu su kita tarnaite. 
Merė stengėsi iš visų jėgų ir uoliai darbavosi. 

Ir neilgai trukus jaunasis šeimininkas tai įvertino. 

Po kelių mėnesių Merė buvo pakelta į kambarines. Patarnau- 
dama šeimininkui ir jo svečiams, Merė stebėjo, klausėsi ir mo- 
kėsi. Lajelai buvo anglai. Į Danvorlio rūmus jie atsikraustė prieš 
du šimtus metų valdyti tamsių airių, gyvenančių žemėse, kurias 
britai laikė savomis. Merė įgudo šifruoti kapotą jų tartį, pamažu 
priprato prie keistų, ceremoningų papročių ir nuo gimimo die- 
giamo nepajudinamo pranašumo jausmo. 

Reikalavimai šiuose namuose buvo ne per didžiausi. SE 
ninkas Sebastianas Lajelas, aštuoniolikmetis jaunuolis, gyveno 
tik su motina Evelina, per Būrų karą netekusia vyro ir perda- 
vusia sūnui namų ūkio vadžias. Merė sužinojo, kad Evelina 
Lajel turi dar vieną, vyresnį, sūnų, Lorensą, kuris pasekęs tėvo 
pėdomis ėjo diplomatinę tarnybą ir šiuo metu buvo užsienyje. 
Lajelai turėjo kitą rezidenciją, Londone, - didelius baltus rūmus, 
kurie tapytame paveiksle Merei priminė vestuvinį tortą. 

Merė svajojo vieną dieną palikti Airiją ir pamatyti pasaulio. 
O kol kas ji taupė po kelis šilingus, gaunamus kas savaitę, ir laikė 
po savo čiužiniu. 

O po dvejų metų ji sutiko Šoną Rajaną. 

Ekonomei į krūtinę įsimetė nesveikata ir ji nenorėjo per liūtį 
leistis nuo kalno į viensėdį parnešti kiaušinių ir pieno. Tad pa- 
siuntė Merę. 

Merė nusileido uolėtu skardžiu į pakalnę ir permirkusi iki 
siūlo galo atėjo į Danvorlio viensėdžio kiemą. Pabeldusi į duris, 
stovėjo lauke, nuo jos čiurkšlėmis varvėjo vanduo. 

— Gal kuo padėti, panele? - jai už nugaros pasigirdo sodrus 
balsas. 

Merė atsigręžusi pažvelgė aukštyn, paskui dar aukščiau — 
į švelniai Žvelgiančias žalias vaikino akis. Jis buvo kaip reta 
aukštas ir plačiapetis - kaip ji numanė, gimęs žemės darbams. 
Tai buvo žmogus, kuriuo iškart galėjai pasitikėti - atrodė, jis 
tave apsaugos nuo visų rūpesčių. Per pečius apkabinta tų tvirtų, 
raumeningų rankų mergina galėjo jaustis kaip už mūro, kad ir 
kokios nelaimės grėstų. 

Po to pirmo susitikimo netrukus Merė laisvomis popietėmis 
jau nebevaikštinėdavo pati sau viena jūros skardžio pakraščiu 
šalia namų. Čia jos lūkuriuodavo Šonas ir jie važiuodavo į Ros- 
karberio kaimą arba eidavo gerti arbatos į Klonakiltį. Arba gied- 
romis dienomis tiesiog kartu vaikštinėjo paplūdimyje. Jie be pa- 
baigos kalbėjo apie viską ir apie nieką, dalijosi žiniomis. Merė 
buvo gavusi išsilavinimą vienuolyne, o Šonas išmanė apie žemę. 
Jie keitėsi nuomonėmis apie Airijos likimą, vykstančius nera- 
mumus, kalbėjo apie savo viltis ir ateities lūkesčius, be kita ko, 
ir apie svajonę išvykti iš Airijos ir pamėginti rasti laimę Ameri- 
koje, o kartais tiesiog kartu tylėdavo. 

Tą dieną, kai Šonas atsivedė Merę supažindinti su savo tė- 
vais, ji drebančiais keliais jo lydima įžengė pro virtuvės duris. 
Bet jo mamytė Bridžita ir tėvelis Maiklas labai svetingai ir malo- 
niai priėmė Merę, abu nesitvėrė nekantrumu pasiklausyti pasa- 
kojimų, kas dedasi ponų namuose. O išgirdus, kad ji atmintinai 

moka ištisas Biblijos bei lotyniško katekizmo ištraukas, nugai- 
rintuose jų veiduose pasirodė plačios šypsenos. 

— Jau kad gerą tai gerą mergaitę išsirinkai, - pareiškė Bri- 
džita, - tikiuosi, netrukus ji su tavim garbingai stos moterystėn. 
Laikas jau tau vesti, sūnau. 

Pusantrų metų merginęsis, Šonas pasipiršo ir buvo sutarta 
dar po metų kelti vestuves. 

— Na, va, - po kelių dienų išlenkęs stiklelį airiškos naminės 
viršaus tarė Šono tėvas Maiklas. - Mes su tavo mamyte kalbė- 
jomės, kaip toliau gyvensim. Mūsų troba sena, priplėkusi ir 
ankšta. Šiaip ar taip, reikia pagalvoti apie naujų namų statybą. 
Sakyčiau, už svirnų tam puiki vieta. Mes su mamyte jau per seni 
kraustytis kitur, bet galvojam apie tave su Mere ir pypliukus, 
kurių susilauksit, ir jų vaikų vaikus. - Maiklas paklojo Šonui 
prieš akis negrabų brėžinį. - Kaip tavo akiai? 

Šonas įsižiūrėjo į brėžinį - didelė, erdvi virtuvė, svetainė, 
valgomasis ir vieta vidaus išeinamajai užkaboryje. Antrame 
aukšte keturi miegamieji, palėpė, kuri augant šeimai gali būti 
gyvenama. 

— Bet, tėti, iš kur pinigai tokiam statiniui? - paklausė Šonas. 

— Tai jau nesirūpink, sūneli, turiu kiek atidėjęs. Ir, aišku, 
darbas gi nekainuos. - Maiklas trinktelėjo per stalą. - Pasta- 
tysim savo rankomis! 

- Ir vis tiek, - atsiduso Šonas, - su visais tais pinigais ir darbu 
tai nebus mūsų. Šiaip ar taip, mes tik nuomojamės iš Lajelų žemę 
ir viską, kas ant jos stovi. 

Maiklas vėl stipriai truktelėjo naminės ir pritariamai linkte- 
lėjo. 

- Žinau, sūneli, kol kas taip ir yra. Bet, mano galva, per keletą 
metų Airijoje daug kas pasikeis. Nacionalistų balsas kasdien vis 
stipresnis ir britų valdžia pradeda jo klausytis. Mintiju, kad ateis 

diena, kai Rajanai čia gyvens ant savos žemės. Turim galvoti apie 
ateitį, o ne apie praeitį. Tai ką pasakysi apie mano mintį? 

Kai Šonas pasakė Merei apie tėvo nubraižytą planą, ji suplojo 
rankomis iš džiaugsmo. 

— Ak, Šonai, ir išeinamoji viduje! Ir nauji namai mums ir 
mūsų vaikams. Ar galima kuo greičiau pastatyti? 

- Taip, širdel, - linktelėjo Šonas. - Vyriokai iš kaimynystės 
ateis į talką. 

— O kaip mūsų planai? - Merės šypsena išblėso. - Kaip mūsų 
svajonės pamatyti pasaulio, nuplaukti laivu į Ameriką? 

- Pamenu, pamenu, - sutiko jis uždėdamas plaštaką jai ant 
rankos. - Šito nepamiršim. Bet jeigu net išvyksim, Rajanams vis 
tiek reikia naujo stogo virš galvos. Argi mums nebus ramiau, jei 
paliksim juos naujam būste, nusprendę iškeliauti? 

— Maniau, kad jau nusprendėm, - atsakė Merė. 

— Taip, širdel, taip, bet viskas savo laiku. 

Taigi pernai, gavus iš Sebastiano Lajelo leidimą statyti vien- 
sėdyje naujus trobesius (kaip sakė Maiklas, anam turi būti nei 
šilta, nei šalta, naujas namas tik pakels žemės vertę), buvo pa- 
kloti naujo namo pamatai ir ėmė kilti sienos. Merė dažnai ei- 
davo pro šalį ir stabtelėdavo pasigrožėti. 

— Mano namai, - kuždėdavo pati netikėdama. 

Kiekvieną atliekamą valandą Šonas darbavosi statybvietėje, ir 
vis aukščiau kylant namui, ėmus ryškėti kambarių, kurie vieną 
dieną bus jos, pavidalui, kalbos ėmė suktis nebe tiek apie Ame- 
riką, kiek apie baldus, kuriuos Šonas sumeistraus savo dirbtuvėje. 
Ir apie tai, ką po vestuvių jie pasikvies į naujų namų įkurtuves. 

Neturėdama savo šeimos, Merė susigiminiavo su Šono na- 
miškiais. Jaunesniajai jo seseriai Kolinai padėdavo rašyti laiškus, 
motinai - kepti bemielę duoną, o iš tėvo išmoko melžti karves. 
Juos irgi palenkė kilni jos širdis ir saumatumas. 

Nors nebuvo turtuoliai, jų šimtas akrų duodavo nuolatinių 
pajamų. Savo ūkyje jie apsirūpindavo daugeliu reikiamų dalykų — 
pienu, kiaušiniais, avių mėsa ir vilna. Maiklas su Šonu plušėjo 
nuo aušros lig sutemos, kad kuo daugiau išspaustų iš savo ūkio. 

Iš kitų vietinių, kurie ateidavo susipažinti, veidų Merė su- 
prato, kad jai teko geras laimikis. 

Ir dabar, mąstė Merė, braukdamasi akis skarelės kampu, visa 
tai bus iš jos atimta. Gerai, jei Šonas, kaip tikisi, grįš gyvas ir 
sveikas, o jei ne? 

Merė atsiduso. Viskas buvo per daug gerai, kad taptų tikrove. 
Ji jau buvo pasiprašiusi atleidžiama iš tarnybos šeimininkų na- 
muose ir kitą mėnesį ruošėsi išeiti ruoštis vestuvėms. Merė susi- 
mąstė, ar naujomis aplinkybėmis verta taip daryti. Jei įsitaisytų 
po Rajanų stogu ir lauktų, kol Šonas grįš iš karo, neturėtų jokios 
laisvės nei savų pinigų. Jei Šonas negrįš, jos laukia senmergystė 
iki gyvos galvos žuvusio sužadėtinio pastogėje. 

Merė atsistojo ir pasuko į Danvorlio rūmus. Ekonomė ponia 
O'Flaneri nelabai ją mėgo, tačiau vertino už darbštumą, ir tą 
dieną, kai pasiprašė atleidžiama, Merė jos veide įžiūrėjo nusi- 
vylimą. Sebastianą Lajelą, kaip ir jo motiną, taip pat nuliūdino 
žinia apie Merės išėjimą. 

Jūros skardžių kopdama rūmų link Merė nusprendė, kad gali 
ir toliau laikytis savo vietos. Bent kol grįš Šonas. Įėjusi į virtuvę 
Merė kietai suspaudė lūpas. Tegul teks pamynus išdidumą iš- 
vysti, kaip sužibės ekonomės akutės, kad jai nenuskilo, - Merė 
nusprendė, jog vis vien tai mažesnė blogybė. 

Visą gyvenimą kieno nors savintasi, ji pagaliau ištrūko iš ne- 
laisvės. 

Ir nenorėjo vėl grįžti į kalėjimą. 

Pamojavusi Šonui išlydėdama į karą, Merė sukando dantis, pati 
save paprotinusi grįžo į Danvorlio rūmus ir kibo į darbą. 

Ėjo mėnesiai, per Sebastianą Lajelą, kuris skaitydavo iš 
Anglijos kartą per savaitę ateinantį The Times laikraštį, ji gau- 
davo šiokių tokių žinių. Retkarčiais Šonas atsiųsdavo laišką — 
rašė jau esąs Prancūzijoje ir dalyvavęs mūšyje Monso vietovėje. 
Iš laiškų atrodė, kad jis pakiliai nusiteikęs, džiaugiasi brolyste 
su kitais mikais, kaip buvo praminti airių gvardiečiai. Bet jo 
batalione jau buvo aukų - jis rašė apie žuvusius arba sužeistus 
draugus. 

Kartais Merė užbėgdavo aplankyti Rajanų, bet jai buvo 
liūdna žiūrėti į nebaigtą statyti trobą - statyba visai nebejudėjo 
Šonui ir kitiems jauniems kaimo vyrams išėjus į karą. 

Ji tarsi keleivis įlaipinimo aikštelėje laukė, ką atsiųs likimas. 


Po devynių mėnesių Šono laiškai ėmė rodytis vis rečiau. Ji ra- 
šydavo jam kas savaitę, klausdavo, kada jis galėtų būti išleistas 
atostogų, kaip žadėjęs. Paskutiniame laiške jis užsiminė, kad bus 
keturioms dienoms parplukdytas laivu į airių gvardiečių karei- 
vines Londone, - neužteks laiko nukeliauti į Vakarų Korką ir 
atgal. Merė The Times skaitė, kad Ipro vietovėje žuvo tūkstančiai 
Santarvės kareivių. 

Sebastianas Lajelas buvo prieš penkis mėnesius išvykęs iš 

Airijos - ne į karą, nes sirgo astma, bet į pagalbą, kaip jis sakė, 
Užsienio reikalų ministerijai. 

Į Danvorlio rūmus atėjo rūškanos dienos - jais rūpintis liko 
tik Evelina Lajel, nebeatvykdavo paviešėti jokių svečių, tad trims 
tarnams neliko ką veikti. Patarnė buvo atleista, o tai reiškė, kad 
Merei reikės nudirbti ir jos darbus. Ir kartu su visa Europa Merė 
laukė sulaikiusi kvapą. 

Aštuonioliktą mėnesį namo grįžo Sebastianas Lajelas. Buvo 
smagu, kad bent yra kam padengti stalą - Evelina tarsi pabudo 
iš stingulio ir nusileido iš antro aukšto pasėdėti valgomajame 
prie stalo su sūnumi. Po dviejų dienų Merė buvo iškviesta į Se- 
bastiano kabinetą. 

— Kvietėte, sere? - tarė įėjusi Merė. 

— Taip. - Pavandenijusios melsvos Sebastiano akys buvo įkri- 
tusios, jis atrodė nusikamavęs, suvargęs, dvigubai susenęs. Rusvi 
jo plaukai buvo pradėję retėti ir Merė pagalvojo, kad aukšta 
kilmė dar negarantuoja gražios išvaizdos. - Mūsų namuose 
Londone yra laisva kambarinės vieta. Siūlyčiau ją jums, Mere. 
Ką apie tai manote? 

Merė atrodė apstulbinta. 

— Man? Keltis į Londoną? 

— Taip. Dabar, kai esu grįžęs, išsiversime su ponia O'Elaneri 
ir padiene tarnaite iš kaimo. O Londone dėl karo reikmių daug 
merginų išėjo dirbti į ginklų gamyklas ir ėmėsi vyriškų darbų - 
vairuoti autobusus ir taip toliau, tad vis sunkiau rasti patarnau- 
tojų namuose. Brolis prašė paieškoti žmonių Airijoje, o jūs kuo 
puikiausiai tinkate. 

— Londonas... - ištrūko Merei. Juk ten Šono kareivinės. Gal 
kitąkart jam atvykus atostogų iš Prancūzijos galės su juo susitikti. 
Be to, tai nuotykis - sumojo, kad tokią progą reikia griebti abiem 
rankom. 

— Manau, būtų šaunu, sere. Ar mano pareigos būtų tokios pat 
kaip dabar? 

- Daugmaž. Tai kur kas didesni namai nei šie, paprastai ten 
samdoma dvidešimt žmonių. Dabar jų sumažėję iki dešimties 
ir visi bendrai dalijasi darbus. Jūs gausite dailią aprangą, gyven- 
site kambaryje su kita tarnaite ir gausite trisdešimties šilingų per 
mėnesį atlyginimą. Tinka tokios sąlygos? 

— Manau, tiktų, sere. 

— Puiku, Mere. Prašom man pasakyti, kai apsispręsite, ir aš 
sutarsiu dėl jūsų kelionės į Angliją. 

- Gerai, sere. Pasakysiu. 


Po kelių dienų Merė nusileido į pakalnę aplankyti Šono tėvų ir 
pasakė jiems, ką nusprendusi. Nėra ko stebėtis, kad jie neapsi- 
džiaugė sužinoję sūnaus sužadėtinę paliekant Airijos krantus. 

- Betgi, Bridžita, - ramino ją Merė, kartu gurkšnodama vir- 
tuvėje arbatą, - norėčiau susitikti Šoną, kai jis kitąkart gaus atos- 
togų. 

— Visa tai labai gražu, bet mano pusbrolio duktė prieš metus 
išvyko į Londoną. Sakė, jie ten nemėgsta airių tarnaičių. Žiūri į jas 
iš aukšto, kaip apskritai anglai žiūri į airius, - šnirpštelėjo Bridžita. 

— O kas man darbo! Nebijokite, parodysiu jiems, kas ko 
vertas. - Neišmušama iš vėžių Merė nusišypsojo, neįstengdama 
nuslėpti džiugaus jaudulio, kuriuo spindėjo jos akys. 

— Prašau viena, Mere, - pažadėk, kad kai baigsis karas, grįši 
namo pas savo žmogų, gerai? - meldė Bridžita. 

- Jūs gi žinote, kad nieko daugiau nenoriu, tik būti su Šonu. 
Bet tuo tarpu jo laukdama galiu nuveikti kai ką naudinga ir su- 
sitaupyti vieną kitą šilingą mūsų ateičiai - manau, tai neblogas 
sumanymas. 

— Na, ką, laimingai tau tame netikšų mieste. - Bridžita net 
nusipurtė. 
— Nesijaudinkite, pažadu, viskas bus gerai. 


Leisdamasi į tolimą kelionę Merė nėmaž nesibaimino. Pir- 
miausia kelias vedė į Dubliną, paskui laivu į Liverpulį, galiausiai 
perpildytu traukiniu į pietus. Jis sustojo milžiniškoje stotyje. Iš- 
tempusi savo lagaminą ant platformos ji apsidairė. Buvo žadėta, 
kad ją kas nors pasitiks laikydamas kortelę su jos vardu. Ji žval- 
gėsi po chaki spalvos jūrą, kurioje vieni sielvartingai atsisveikino 
išsiskirdami, kiti džiaugsmingai sveikinosi susitikę, ir galiausiai 
pastebėjo vyriškį dailia uniforma, laikantį kartono lakštą su jos 
vardu. 

— O, sveiki, - nusišypsojo ji priėjusi. - Aš Merė Benedikt. 

Vyriškis oriai linktelėjo. 

— Prašom paskui mane. 

Išėjus iš stoties vyriškis mostelėjo jai sėsti ant blizgančio 
juodo automobilio užpakalinės sėdynės. Ji padarė kaip liepiama 
ir atsisėdusi negalėjo atsistebėti oda traukto krėslo minkštumu. 
Mašinai pajudėjus Merė pasijuto kaip princesė. Iki tol niekada 
nebuvo važinėjusis lengvuoju automobiliu. 

Užvertusi galvą pro langelius apžiūrinėjo dujinius žibintus 
kaip didžiulius citrininius ledinukus su šerbeto įdaru ant milži- 
niškų pagaliukų ir palei aukštus namus šaligatviais plaukiančius 
žmones. Gatvių viduriu be perstojo pirmyn atgal važiavo tram- 
vajai. O moterys, kaip ji pastebėjo, segėjo sijonus virš čiurny. 
Paskui vairuotojas pasuko į dešinę, tolyn nuo upės, ir galiausiai 
atvažiavo į didelę aikštę, iš visų pusių juosiamą milžiniškų baltų 
pastatų. Įvairavo į ankštą vežikų kiemą, ten pastatė automobilį ir 
mostelėjo jai išlipti. 

- Prašom paskui mane, - pasakė Merei ir ji nusekė paskui 
jį per vežikų kiemą. - Tai Kadogano rūmų tarnų įėjimas, pro jį 
visada vaikščiosite. 

Jis įvedė ją į laiptinę ir atidarė duris į nediduką prieškambarį. 

Kitos durys vedė į žemą, bet šiltą virtuvę, kurios viduryje 
stovintis stalas buvo apsėstas pulkelio žmonių, - visi buvo apsi- 
rengę dailiomis tarnų uniformomis. 

- Štai jums nauja kambarinė, ponia Ka, - linktelėjo vairuo- 
tojas stambiai moteriškei stalo gale. 

— Eikš arčiau, kad geriau tave matyčiau. - Moteriškė jai pa- 
mojo ir Merei paklausius ėmė ją apžiūrinėti. 

- Labą dieną, mem, - tūptelėjo Merė. - Aš Merė Benedikt. 

— O aš ekonomė ponia Keraders. - Moteriškė baigė apžiūrą 
ir linktelėjo. - Na, bent jau atrodai gana sveika, vis šis tas po 
pastarosios airės, kurią čia turėjom. Prieš kelias dienas mirė nuo 
bronchito. Juk taip, pone Smitai? - ji atsigręžė į šalia sėdintį plik- 
telėjusį žmogyną ir iš širdies nusikvatojo - net suliulėjo vešli jos 
krūtinė. 

- Patikėkite, esu sveika, mem, - atsakė Merė. - Šiaip jau gy- 
venime nė dienos nesu sirgusi. 

— Sakyčiau, nebloga pradžia, - atlyžo ponia Keraders. 

Ponia Keraders angliškai kalbėjo keista tarme. Merei reikėjo 
gerai ištempti ausis, kad suprastų, ką ji sako. 

— Turbūt tu alkana. Airiai visada alkani. - Ji parodė į laisvą 
kėdę prie stalo. - Nusimesk skrybėlaitę, paltą ir sėsk. Teresa, 
duok Merei lėkštę troškinio. 

— Klausau, ponia Keraders. 

Jauna moteris su kyku ir ruda suknele iškart atsistojo nuo 
stalo. Merė nusiėmė skrybėlę, nusimovė pirštines, nusivilko ap- 
siaustą, nusirišo šaliką - jai buvo nurodyta pakabinti drabužius 
prieškambaryje. Atsisėdo šalia merginos tarnaitės apranga. 

- Na, Mere, spėju, nemoki skaityti nei rašyti? Tokios kaip tu 
paprastai nemoka. Tai man smarkiai kartina gyvenimą, - atsi- 
duso ponia Keraders. 

— O ne, mem, moku, - priešais Merę atsirado lėkštė su troš- 
kiniu ir ji linktelėjo. - Ir mokydavau mažesnes mergaites savo 
vienuolyno mokykloje. 

— Ką, mokykloje? - ponia Keraders kvailai išsišiepė. - Tai 
turbūt tu mane pamokysi ir stalą dengti? 

Visi aplink ją iš mandagumo nusijuokė. Merė ryžtingai at- 
rėmė pašaipą abejingumu ir tylėdama nurijo troškinio, būdama 
išalkusi po ilgos kelionės. 

— Girdėjau, dirbai pas pono Lajelo brolį jo namuose Airi- 
joje, - tęsė ponia Keraders. 

— Taip, dirbau. 

- Na, nežinau, kaip jie ten tvarkosi, bet, manau, Londone tau 
viskas pasirodys gerokai kitaip. Ponas Sebastianas Lajelas sakė, 
kad moki patarnauti prie stalo, - tiesa? 

— Manau, taip, - pritarė Merė. - Bet jūs, regis, tiesą sakote. 
Čia tikrai viskas kitaip. 

— Gyvensi vienam kambary su viršutinių kambarių tarnaite 
Nense. - Ponia Keraders parodė į šalia Merės sėdinčią mer- 
giną. - Pusryčiai lygiai pusę šeštos: penkias minutes pavėluosi - 
liksi musę kandusi, supratai? 

Merė linktelėjo. 

- Tavo apranga padėta tau ant lovos. Žiūrėk, kad prikyštė būtų 
švari. Ponas Lajelas labai jautrus tokiems dalykams kaip dėmės 
ant tarnų drabužių. 

— Kas yra prikyštė? - perklausė Merė. 

— Prijuostė, mergaite. - Ponia Keraders kilstelėjo antakį. - 
Ryt rytą po pusryčių išvardysiu tavo pareigas. Kai ponas Lajelas 
būna rezidencijoje, šeimynykščiams yra kas veikia. Jis didelis 

žmogus ir mėgsta, kad visur būtų tvarka. Laimė, šiuo metu jo 
nėra, bet mes laikom lygį, ar ne? 

Visa užstalė klusniai sulinksėjo ir ėniė vienas po kito kilti. 

— Nense, nuvesk Merę į jos kambarį. 

— Klausau, ponia Ka, - klusniai atsakė greta sėdinti mer- 
gina. - Eime, - tarė ji Merei. 

Po kelių minučių Merė nusitempė savo lagaminą laiptais 
aukštyn ir pateko į erdvų koridorių. Laiptinėje kabėjo didžiulis 
sietynas su daugybe elektros lempučių. Jos palypėjo dar tris 
aukštus, kol pasiekė palėpę. 

- Jėzaumarija ir Juozapai šventas! Kokie didžiuliai namai! 
Juk tai karališki rūmai! - sušuko ji. 

- Čia tavo, - pasakė Nensė, vesdama ją į kambarį, kuriame 
buvo dvi lovos ir daugiau beveik nieko. Parodė į lovą prie 
lango. - Tu paskutinė, teks gaudyti skersvėjį. 

- Ačiū. - Merė kreivai nusišypsojo ir numetė lagaminą ant 
lovos. 

— Mes paeiliui nešiojam karštą vandenį į praustuvą, o po lova 
yra puodas kitiems reikalams, - parodė Nensė, sėdėdama ant 
savo lovos ir apžiūrinėdama Merę. - O tu, žiūriu, daili. Kaip čia 
tu ne raudonplaukė kaip kiti jūsiškiai iš Airijos? 

— Nagi, nežinau, - atsakė Merė iškraudama savo menką 
mantą ir dėliodama į stalčių prie lovos. - Bet, jei nori Žinoti, ne 
visi pas mus raudonplaukiai. 

- Bent jau tie, kuriuos pažinojau, visi tokie buvo. Kokios gra- 
žios tavo mėlynos akys ir šviesūs plaukai. Daug buteliukų jiems 
sueina? 

— Nori paklausti, ar juos dažau? - susijuokė Merė ir papurtė 
galvą. - Ten, iš kur atvykau, nerasi tokio daikto kaip plaukų 
dažai. Savo krašte vis dar laukiam, kada ir mums įves elektrą. 

- Še tau kad nori, - sukrizeno Nensė, - nebejsivaizduoju, 

kaip galima be jos gyventi, nors, kai buvau mažė, mes irgi ne- 
turėjom. Dėl to ir turiu tiek brolių ir seserų! - kikeno ji. - O tu 
turi vaikiną? 

— Turiu, bet jis kariauja su fricais ir jau pusantrų metų jo 
nemačiau. 

- Žinai gi, visada atsiras kitų, - vyptelėjo Nensė, - ypač čia, 
Londone. 

- Na, man nereikia jokio kito. Aš daugiau nieko neturėsiu, — 
saikdinosi Merė. 

— Palauk, pagyvenk čia kelis mėnesius, tada matysim. Pa- 
minėsi mano žodį, mieste baisybė atostogų paleistų kareivukų, 
besidairančių į dailias mergiotes, kad turėtų su kuo ištaškyti 
algas. - Nensė ėmė nusirenginėti nakčiai - į korsetą vos tilpo 
pora įspūdingų krūtų ir rubensiški klubai. O paleidusi ilgus 
šviesius plaukus ji išvis pavirto į puolusio angelo paveikslą. - Jei 
kada kartu turėsim laisvadienių, pavedžiosiu tave ir aprodysiu 
miesto įžymybes. Patikėk, šitoj kaminų karalystėj daug kas pa- 
trauks akį. 

— Na, o koks tas mūsų ponas ir jo ponia? - paklausė Merė 
įlipusi į lovą. 

— O, ponios mes dar neturim. Ponas Lajelas gyvena vienas, 
bent jau čia. Regis, jam į akį nėra kritusi jokia dama. O gal jis 
joms nekrinta į akį? - sukikeno Nensė. 

- Žinok, ir jo brolis Sebastianas nevedęs, - pasakė Merė, 
tvirčiau apsikamšydama skystute antklode - buvo aišku, kodėl 
šita lova nemėgstama. 

- Ponia Keraders sako, kad šeimininkas gali būti šnipas, - 
pasakė Nensė. - Šiaip ar taip, jis didelis tūzas. Kiek jis čia per 
vakaro pobūvius priima garsenybių! Vienąkart buvo pats Loidas 
Džordžas! Gali įsivaizduoti - mūsų svetainėje Britanijos mi- 
nistras pirmininkas? 

— Švenčiausia Marija, Motina Dievo! Nori pasakyti, kad man 
gali tekti jam patarnauti prie stalo? - Merės akys išsiplėtė iš 
siaubo. 

- Kai šituose namuose apsilanko kokia nors įžymybė ir tenka 
ją matyti savomis akimis, visada pagalvoju, kad jie visi vaikšto į 
tupyklą. Kai tik įsivaizduoju, kaip jie tupi ant puodo, tuoj stabas 
atsileidžia. 

Merė sukrizeno ir iškart pajuto Nensei palankumą. 

- Ar ilgai tarnauji? - paklausė jos. 

— Nuo vienuolikos metų, kai mamaitė atidavė mane nakti- 
puodžių šveisti. Va tada tai buvo sunku terliotis su srutomis. — 
Nensė nusipurtė. - Ar tu panaitė, ar pastumdėlė, abiejų šūds ne 
auksas. 

Merei ėmė merktis akys - ją priveikė nuogąstavimai ir jau- 
dulys atvykus į Londoną. Jai vis labiau grimztant į miegus Nensė 
vis dar kalbėjo, bet ji nebesiklausė. 

Pirmosiomis savaitėmis Kadogano rūmų gyvenimas Merei at- 
rodė pilnas stebuklų. Buvo plačiai gyvenama net tada, kai re- 
zidencijoje nebuvo šeimininko. Ji išsižiojusi apžiūrinėjo erd- 
vias gražias sales, damasto užuolaidomis nukabinėtus aukštus 
langus, dailiai tekintus baldus, neregėto dydžio židinius ir virš jų 
pakabintus elegantiškus veidrodžius. 

Nors ir toliau buvo traukiama per dantį jos airiška kilmė, 
Merei kiti tarnai pasirodė visai draugiška kompanija. Nensė, gi- 
musi ir augusi Londone, išties buvo puiki gidė. Ji tramvajumi 
nusivežė Merę į Pikadilio aikštę pavalgyti kaštainių po Eroto 
statula ir per Malą nusivedė pažiūrėti Bakingamo rūmų. Kam- 
pinėje Lajonso arbatinėje abi išgėrė arbatos su saldžia bandele - 
ten, anot Nensės, į jas ėmė meiliai žvilgčioti du jauni kareiviai. 
Nensė mielai jiems atsakė tuo pačiu, bet Merės visai nesužavėjo 
merginimas. 

Merei patiko naujas įspūdžių pilnas gyvenimas. Dėl did- 
miesčio spindesio ir triukšmo sunku buvo patikėti, kad šalis iš- 
gyvena karo metą. Pagrindinė Britanijos teritorija buvo likusi 
už karo veiksmų ribos, ir Londone beveik niekas nebuvo pasi- 
keitę - nebent keista buvo matyti moteris, vairuojančias tram- 
vajus ir autobusus bei stovinčias prie parduotuvių prekystalių. 

Taip buvo, kol nepasirodė cepelinai. 

Merė vidurnaktį išgirdo baisų sprogimo trenksmą ir at- 
sibudusi kartu su visais miesto gyventojais sužinojo, kad vo- 

kiečiai bombardavo Ist Endą ir žuvo du šimtai žmonių. Staiga 
Londonas suūžė kaip užjudintas avilys, virš horizonto pakibo 
aerostatų užtvaros, ant aukštų pastatų stogų pasirodė kulko- 
svaidžių šešėliai ir kiekvieno namo gyventojai suskato rū- 
siuose rengti slėptuves ruošdamiesi būsimiems oro antpuo- 
liams. 


1917 metų vasarą, kai Merė Londone jau buvo ištarnavusi 
metus, nuolat kaukė oro pavojaus sirenos. Tarnai skuosdavo į 
rūsį triaukšti džiūvėsių ir pliekti kortomis, kol virš galvos griau- 
dėjo pabūklai. Ponia Keraders sėdėdavo mediniame krėsle, atsi- 
neštame iš virtuvės, ir vogčiomis vis gurkštelėdavo iš plokščios 
gertuvės nervams nuraminti. Tačiau net baisiausiomis akimir- 
komis, kai atrodė, kad cepelinas jau tiesiai virš galvos, ir Merė 
matė baimę žvakės apšviestuose aplinkinių veiduose, ji mažai 
suko galvą dėl savęs. Ji jautėsi... nepažeidžiama - sakytum, jos 
visiškai neliestų čia pat vykstančios baisybės. 

Vieną 1918 metų pavasario rytą Merė galiausiai gavo iš Šono 
laišką. Nors buvo pranešusi jam savo naują adresą, negaudavo 
atsakymų į savo laiškus. Ji neturėjo supratimo, kur jis ir ar tebėra 
tarp gyvųjų. Graužiama sąžinės kiekvienąkart sau priekaištavo, 
kai su Nense laisvą dieną išsipusčiusios susiruošdavo į miestą, 
sutartinai kvatodavo, o labiausiai sąžinė graužė dėl to laisvės po- 
jūčio didžiuliame atvirame mieste, kuriame, atrodė, viskas įma- 
noma. 

O nemokėdama sau meluoti pripažino, kad vos beprisimena, 
kaip atrodo Šonas. Atplėšusi laišką ėmė skaityti. 

Prancūzija 
Kovo 17 


Mylimiausia mano Mere, 


rašau tau norėdamas pasakyti, kad laikausi gerai, 
nors atrodo, kad šitą karą amžinai kariausime. Netrukus 
gausiu savaitę atostogų, ir žinok, kad gavau tavo laiškus, 
kuriuose rašei, jog dirbi Londone. Kai atvyksiu, susirasiu 
tave ir susitiksim. 

Mere, širduže, abu turim tikėtis, kad karas greitai 
baigsis ir galėsim grįžti į Danvorlį ir vėl ten kartu gyventi. 

Tik dėl tavęs vienos ištvėriau visas tas dienas ir naktis. 


Su didžiausia meile - 
Šonas 


Merė penkiskart perskaitė laišką. Paskui atsisėdusi tylomis 
įrėmė žvilgsnį į baltintą sieną priešais savo lovą. 

— Kas tau? - Nensė pastebėjo, kad ji susimąsčiusi. 

- Tai mano vaikinas Šonas. Gauna atostogų ir atvyksta su 
manim susitikti. 

- Tai bus laimės! - atsiliepė Nensė. - Na, bent jau paaiškėjo, 
kad jis neišgalvotas. 

Merė papurtė galvą. 

— Ne, jis tikras. 

- Ir dar neperšaunamas bei fricų nepramušamas, jeigu tre- 
jetą metų išsilaikė apkasuose. Daugumos kareivių nelieka per 
kelias savaites. Ei, ar tu ne laimės vaikas, kad dar gyvas tavo 
vaikis? O ką daryt mums, visoms kitoms? Galaižin kiek tūks- 

tančių vyriokų pražudė šitas karas, vienas mus paliko. Taip ir 
mirsim senos panos. Žiūrėk, nepaleisk saviškio, kad jau laimę 
nutvėrei, šelme! - perspėjo Nensė. 


Po kelių savaičių, Merei kurstant svetainės židinį, pro duris galvą 
įkišo liokajus Semas. 

— Mere, prie paradinių durų apie tave klausinėja vienas džen- 
telmenas, pavarde Rajanas. Aš jį nusiunčiau prie tarnų įėjimo iš 
kiemo pusės. 

— Dėkui, Semai, - atsakė Merė. 

Eidama susitikti su ateiviu iš praeities juto, kaip dreba kojos, 
meldė, kad virtuvėje nieko nebūtų ir bent akimirką galėtų pa- 
būti su Šonu viena. Tačiau dėl kasdienės rutinos monotonijos 
nuobodžiaujantys šeimynykščiai buvo ištroškę įspūdžių. Žo- 
džiu, tarnai buvo susirinkę virtuvėje visi iki vieno. 

Merė, kiek kojos įkerta, nuskubėjo prie durų iš kiemo pusės, 
tikėdamasi jas atidaryti pirma, bet Nensė ją aplenkė. Įsirėmusi 
rankomis į šonus, plačiai nusišypsojo išvargusiam, vos atpažįs- 
tamam kareiviui ant slenksčio. 

- Regis, šis jaunuolis yra Šonas, - Nensė atsigręžė į Merę, — 
jis nori su tavimi pasikalbėti. 

— Ačiū tau, - atsakė Merė. 

— Iš pažiūros Pedis', bet oho koks gražuolėlis, - sušnibždėjo 
Nensė Merei grįždama į virtuvę. 

Merė pirmąkart po trejų metų pažvelgė Šonui į akis. 

- Mere, mano Mere, negaliu patikėti, kad tave matau. Nagi, 
eikš, apkabink savo jaunikį. - Šonui jaudulys ėmė smaugti 
gerklę, kai išskėtė rankas ir ji priėjo apsikabinti. 


* Niekinama airių pravardė. 

Jo kvapas buvo kitoks, o kartu tas pats. Apkabinusi pajuto, 
koks jis sulysęs. 

— Mere, - pagautas jausmų kuždėjo jis, - čia tu iš tikrųjų, 
čia, Londone. Mano glėby... net neįsivaizduoji, kiek apie tai 
svajojau. Duok į tave pažiūrėti. - Šonas suėmė ją per pečius ir 
įsižiūrėjo. - Kaip kažin ką, tu dar gražesnė. 

Jis šypsojosi palenkęs į ją galvą švelnumo sklidinomis 
akimis. 

— Ką tu, kvailiuk, - nukaito Merė, - tokia kaip visada! 

— Gali šiandien pasiimti išeiginę? Londone aš tik dvi naktis 
ir vėl turėsiu iškeliauti. 

Merė dvejodama pakėlė į jį akis. 

- Paprastai tokią dieną kaip šiandien neturiu išeiginės, Šonai. 
Bet paprašysiu ponios Keraders. 

Nusisukusi jau ruošėsi eiti į virtuvę, bet jis ją sustabdė. 

— Tu eik ir ruoškis su manim pasivaikščiot. Aš pats papra- 
šysiu tos tavo moteriškės. Londono miestely nedaug kas atsi- 
spirtų kareivio prašymui. 

Ir tikrai - grįžusi į virtuvę su gražiausiu savo sijonu ir nauja 
skrybėlaite, Merė rado Šoną sėdintį prie stalo su ponia Keraders 
ir džino taure rankoje, o kiti tarnai godžiai klausėsi jo raitomų 
pasakojimų apie fronto nutikimus. 

- Mums niekas nieko nesako, - pasiskundė ponia Keraders. - 
Nieko nežinom, kas dedasi, - mums pasakoja tik tai, ką nori. 

— Ką gi, ponia Keraders, kiek matau, dar pusmetis, ir mes 
juos sumušim. Būkit tikra, fricų aukų daugiau negu mūsų. Ma- 
tote, mes jau išmokom, kaip reikia su jais kautis. Tam reikėjo 
laiko, bet, mano galva, dabar mes laimim. 

- Tikėkimės, - įsikarščiavusi atsakė ponia Keraders. - Vis 
labiau smaugia nepritekliai, kasdien vis sunkiau parūpinti val- 
gymo ant stalo. 

— Tik nesigraužkit, ponia Keraders. Mes, jūsiškiai kareivėliai, 
narsiai ginam savo žmones, ir ne aš būsiu, jei per ateinančias 
Kalėdas ant jūsų stalo nesipuikuos žąsis, - užbaigė Šonas merk- 
damas jai akį. 

Ponia Keraders sukikeno ir žvilgtelėjo į Merę. 

— Turi šaunų vyruką, panele, bent aš taip manau. Na, eikit 
abudu. Nemanau, kad dar bent akimirksnį norėtum gaišti 
brangų atostogų laiką su tokia sena perekšle kaip aš! 

- Ką jūs, ponia Keraders, kaip tik už tokias šaunias moteris 
kaip jūs ir kaunasi mūsų vyrukai, kad niekas jums negrėstų. — 
Šonas atsigręžė į Merę ir nusišypsojo. - Jau? 

- Jau. - Merė atsisuko į ponią Keraders. - Po kiek laiko man 
sugrįžti? 

— Būk, kiek tik nori, mieloji. Nensė tikrai neatsisakys bent 
kartą tave užvaduoti - ką, Nense? 

- Neatsisakysiu, ponia Ka, - nenoromis sutiko Nensė, įšir- 
dusi dėl šitokio įvykių posūkio. 

— Kaip miela, kad jūs tokia gera Merei, ponia Keraders. Pa- 
žadu, lygiai dešimtą ji grįš namo, - užbaigė Šonas. 

— Sakiau gi, kada grįš, tada bus gerai, - pasakė patenkinta 
ponia Keraders. 

Išėję į lauką Merė su Šonu stabtelėjo vežikų kieme. 

— Pamiršau, kad tu moki žvėrių ir paukščių kalbą, Šonai Ra- 
janai. Ž Susižavėjusi Merė pažvelgė į jį. - Net su ta pasiutbobe, 
kurios valdžioje esu, susikalbėjai. Kur eisim? 

- Tai tu geriau pažįsti Londoną, Mere. Tu vesk. 

— Tada, sakyčiau, pradėkim nuo kokio ramaus kampelio. Gal 
pasėdėkim skvere čia pat kitapus gatvės, kur niekas mums ne- 
trukdys? 

Šonas suėmė jos rankas. 

— Man tas pat, kad tik galėčiau žiūrėti ir žiūrėti į tavo gražias 
akis. 

Perėję gatvę jie atidarė kalinėtus vartus, įėjo į skverą ir atsi- 
sėdo ant suoliuko. 

— Ak, Mere, - Šonas ėmė bučiuoti Merei rankas. - Neįsivaiz- 
duoji, koks didelis dalykas, kad tave pamačiau, aš... - staiga vi- 
dury žodžio jam užgniaužė gerklę ir jis tik tylėdamas sėdėjo šalia. 

— Kas, Šonai? 

— Man... 

Ir tada jis ėmė kūkčioti. Plėšanti rauda supurtė visą kūną. 
Merė baimingai į jį žiūrėjo, neišmanydama, kaip jį paguosti. 

- Atleisk, Mere, atleisk... - Šonas atgalia tvirta ranka nusi- 
braukė ašaras. - Matai, koks aš besmegenis, bet tame pragare... 
pragare, kuriame buvau ir viską mačiau... o čia tu, tokia nuo- 
stabiai graži kaip visada. Juk... - jo pečiai nusviro. - Ne, negaliu 
paaiškinti. 

- Gal tu tiesiog bandyk paprastai pasakyti, Šonai. Negaliu pa- 
žadėti, kad padėsiu, bet gal galiu išklausyti, - švelniai pasakė Merė. 

Šonas papurtė galvą. 

— Buvau. sau prisiekęs, kad to nebus, kad nesuskysiu tave 
pamatęs, bet... Mere, kaip tau pasakyti, kas tai yra? Kiek kartų 
troškau mirties, nes taip gyventi, - jo balsas užlūžo, - ne žmo- 
gaus jėgoms. 

Merė švelniai paglostė jam ranką. 

- Šonai, aš su tavim, kad ir ką turi man pasakyti, nebijok, aš 
atlaikysiu. 

- Dvokas, pūvančių negyvų kūnų ūmas, Mere... jo ir dabar 
pilnos šnervės. Tysantys purve, sutrypti - kur mesi akį, visur 
kūnų gabalai. Ir parako dūmų, dujų tvaikas, nepaliaujami, 
dvasią iš kūno purtantys sprogimai - dieną naktį, be pabaigos. - 
Šonas rankomis susiėmė galvą. - Ir jokio atokvėpio, Mere, nė 

menkiausios atvangos. Kaskart kildamas į ataką žinai, kad ge- 
riausiu atveju žus kas nors iš tavo draugų, o kad kokios - ir pats 
neteksi gyvybės. Kaip būtų gera ištrūkti iš to gyvo pragaro po 
pusketvirtų metų! 

— Šonai, mes girdime tik tiek, kad mūsų vaikinai šauniai kau- 
nasi. Kad mes laimime. 

- Ak, Mere. - Šonas jau nebeverkė. Vis dar buvo nusvarinęs 
galvą ant rankų. - Aišku, jie nenori kalbėti jums apie kančias. Be 
abejo, kas gi dar norėtų eiti į apkasus, jeigu būtų žinoma tikra 
tiesa. — Jis staiga pakėlė į ją akis. - O man nereikėjo tau apie tai 
kalbėti. 

- Šonai, - Merė ištiesusi ranką ėmė glostyti jam plaukus, jus- 
dama, kokie jie šiurkštūs, - labai gerai, kad man pasakei. Kai 
tik iš ten ištrūksi, kaipmat tapsiu tavo žmona. Man atrodo, ilgai 
nebetruks - kaip sakai? 

- Ašlygiai tą patį kasdien galvojau trejus su puse metų, Mere, 
o viskas ir dabar tęsiasi, - jo balse buvo maža vilties. 

Jie kurį laiką pasėdėjo be žodžių. 

- Žinai, Mere, - galiausiai prakalbo Šonas, - aš jau pamiršau, 
dėl ko mes kariaujam. Nežinau, ar valiosiu ten grįžti ir vėl kęsti 
tą patį. 

- Greitai iš ten ištrūksi, - Merė toliau glostė jam plaukus, - 
grįši su manim namo į Danvorlį, į gražiuosius naujus mūsų 
namus, ten, kur mūsų vieta. 

- Tik nieko nesakyk mano mamytei. - Šonas sunerimęs at- 
sigręžė į ją. - Gerai, Mere? Neištverčiau, jei dabar ji apie tai gal- 
votų ir sielotųsi. Ir tiesą sakai. - Paėmęs jos ranką, taip suspaudė, 
kad Merei pirštai nutirpo. - Greit viskas baigsis. Turi baigtis. 

Po kelių valandų grįžusi namo ir laiptais nusliūkinusi į savo mie- 
gamąjį, Merė rado sėdomis lovoje jos laukiančią Nensę. 

— Na ir kaip? Niekad nemačiau ponios Ka tokios sužavėtos. 
Tavo Šonas tikras stebukladarys. 

— Tikrai kad taip. 

Merė pavargusi ėmė vilktis drabužius. 

— Kur buvot? Nusivedė į šokius? 

— Ne, šįvakar nebuvo šokių. 

— Tai nusivedė į klubą vakarienės? 

Merė šmurkštelėjo į naktinius. 

— Ne. 

- Tai ką tada veikėt? - paklausė Nensė su apmaudo gaidele. 

Merė įlipo į lovą. 

— Sėdėjom skvere. 

— Sakai, niekur nebuvot? 

— Ne, Nense, - Merė išjungė šviesą, - niekur nebuvom. 


12 


Kitą rytą Šonas vėl atėjo į Kadogano rūmus pasiimti Merės. Šį- 
kart ji nusivežė jį tramvajumi į Pikadilio aikštę, jie nusipirko Žu- 
vies su keptomis bulvėmis ir valgė sėdėdami po Eroto statula. 

- Norėčiau, kad būtų daugiau laiko, Mere, ir galėčiau tave 
nusivesti į kokią šaunią vietą. 

- Man čia labai šaunu, Šonai. - Merė pabučiavo jį į skruostą. - 
Geriau negu sausakimšoje kavinėje, kur reikia paisyti, kaip elgtis. 

- Jei tik tau gerai, tai ir man gerai, - sutiko Šonas, godžiai 
kimšdamas į burną keptas bulves. - Mere, nežinai, kaip gailiuosi 
dėl vakar vakaro. Už ką tu turėjai viso to klausytis? Šiandien 
man jau geriau. 

- Nieko baisaus, Šonai, - gūžtelėjo Merė. - Tau reikėjo išsi- 
kalbėti, ir labai gerai, kad išsikalbėjai su manim. 

— Na, nebenoriu daugiau apie tai. Greitai vėl grįšiu į tą ver- 
petą. Mere, papasakok apie save, kaip tau klojasi Londone. 

Merė ėmė pasakoti ir jie -susiėmę už rankų vaikštinėjo po 
Šv. Jokūbo parką. Galop Šonas delnais suėmė jos veidą. 

— Mere, jau neilgai liko laukti, abu grįšim namo. - Staiga jis 
sunerimo. - "Tu juk nori grįžti į Danvorlį, ar ne? Tai yra, - Šonas 
išskėtė rankas, rodydamas viską aplinkui, - neliksi Londone? 

- Ne, Šonai, - patvirtino Merė. - Šiaip jau mes gerokai su- 
augom per tuos metus nuo tada, kai susitikom. Pasaulis irgi 
pasikeitė. Bet mes kursim savo gyvenimą kartu, kad ir kur tai 
būtų. 

- Ak, Mere, Mere. - Šonas suėmė ją į glėbį ir stipriai pa- 
bučiavo. Umai atsitraukė. - Per toli nueisiu, jei nesivaldysiu. - 
Jis keliskart giliai įkvėpė ir iškvėpė ir vėl ją apkabino. - Gal jau 
grįžkim. Nenoriu, kad nukentėtum nuo ponios Keraders. 

Porelė traukė gatvėmis, ir vienuoliktą vakaro pilnomis šur- 
mulio. 

— Kaip Klono kaime lietingą sekmadienio vakarą, - nusi- 
šaipė Šonas. - Na, ir koks tas Lorensas Lajelas? Panašus į savo 
brolį Sebastianą - nusilakstęs kaip šuva? Kol apeina savo žemes 
ir rūmus. | 

- Negaliu pasakyti, Šonai, — atsakė Merė. — Nuo tada, kai 
atvykau, jo nė karto nemačiau. 

— Tai kur jis? 

— Niekas tikrai nežino, bet jis dirba užjūryje kaip britų val- 
džios atstovas. Sklinda gandai, kad Rusijoje. 

— Na, turbūt girdėjai, kas ten dabar dedasi. Sakyčiau, jei tavo 
ponas Lajelas Rusijoje, greitai jį pamatysi. Bolševikai vis labiau 
įsismarkauja. Ojojoi, - atsiduso Šonas, - man regis, pasaulyje 
iki šiol vyravo sena gera tvarka. Kas žino, gal visa tai eina į pa- 
baigą. 

Jie įsuko į vežikų kiemą ir tylomis sustojo užlipę laiptais - nė 
vienas neišmanė, kaip atsisveikinti. 

— Mere, apkabink mane, brangiausia, stipriai apkabink ir su- 
teik stiprybės atsiskirti nuo tavo švelnumo ir grįžti į pragarą, — 
murmėjo Šonas jai apsivijus rankomis. 

- Myliu tave, Šonai, - sukuždėjo ji. - Grįžk pas mane gyvas 
ir sveikas, pažadi? 

- Iki šiol juk laikiausi, ar ne? - ramino jis. - Rašysiu tau kiek 
galėdamas dažniau, bet tik nesijaudink, jei kurį laiką iš manęs 
nieko negirdėsi. Jaučiu, bus oi kaip nelengva. Laukia dar viena 
galinga ataka, kuri galutinai viską išspręs. 

— Nesijaudinsiu. Laiminu tave, brangusis, kad Dievas leistų 
tau gyvam ir sveikam grįžti namo pas mane. Sudie, Šonai. - Merė 
nusišluostė ašaras į Šono milinę ir pasistiebė jo pabučiuoti. 

- Sudie, širduže. Vien tik mintys apie tave man padeda ištverti. 

Šonas su ašaromis akyse vargais negalais atsiplėšė nuo jos. Ir 
susikūprinęs koja už kojos nudūlino per vežikų kiemą. 


— Matau, tave šiom dienom kažkas graužia, - po kelių dienų 
pareiškė Nensė, atsigulusi į lovą. - Bene pamačius savo vaikį 
sunku buvo jį vėl išleisti į tą košę? 

— Tikrai, - atsiduso tamsoje Merė. - Kai jis man papasakojo, 
kokie dalykai ten dedasi... Niekaip neišeina iš galvos. 

— Gal jis trupučiuką pagražino prašydamasis užuojautos ir 
daugiau bučkių? 

- Oi ne, nemanau, Nense, - atsiduso Merė. - Gerai, jei taip 
būtų, bet Šonas ne melagis. 

— Na, iš to, ką sako laikraščiai, atrodo, kad viskas tuoj baigsis, 
ir tavo vaikis galės pasičiupęs tave dangintis atgal, iš kur at- 
vykęs, - sukikeno Nensė. - Nori ketvirtadienį į miestą pasidai- 
ryti į vitrinas ir išgerti arbatos pas Lajonsą? Gal pralinksmėtum. 

- Žiūrėsim, kokia bus nuotaika. 

— Na, tada žinokis, - pasipūtė Nensė. 

Merė apsivertė ant kito šono, užsimerkė ir pamėgino už- 
migti. Prieš tris dienas ji atsisveikino su Šonu ir iki šiol negalėjo 
atsikratyti jo papasakotų baisių vaizdų. Nuo tada ji ėmė paste- 
bėti ir daugybę po Londoną klaidžiojančių vyrų su akių raiš- 
čiais, berankių, bekojų. O šiandien vidury Slouno aikštės stovėjo 
kareivis ir be nuovokos kažką šūkavo praeiviams. Šonas sakė, 
kad nuolatinis sprogimų griaudėjimas varo kareivius iš proto. 
Merė su ašaromis nusisuko nuo vargšo pamišėlio. 

Laikraščiai buvo pilni naujienų apie bolševikų revoliuciją ir 
Rusijos imperatoriškosios šeimos suėmimą en masse. Virtuvėje 
buvo girdėti kalbos, kad kiekvieną dieną gali grįžti šeimininkas. 
Ponia Keraders, matyt, buvo gavusi telegramą, kurioje buvo 
liepta paruošti namus artėjančiam jo parvykimui. Ji tuoj pat ėmė 
nertis iš kailio, triskart liepė Merei ir Nensei šveisti sidabrą, kol 
vyresnysis liokajus Smitas palaimino jų darbą. 

— Galima pagalvoti, kad šeimininkas ims apžiūrinėti, ar ant 
arbatinių šaukštelių nėra poros dėmių! - susierzinusi šūktelėjo 
Nensė. - Po tos rusiškos velniavos, manau, jis bus laimingas įsi- 
patoginęs savo lovoj. 

Nors namuose buvo sukeltas aliarmas, Lorenso Lajelo vis 
dar nebuvo nė kvapo. Galiausiai po keturių dienų ponia Kera- 
ders apsiblaususiomis akimis tarnams pranešė, kad šeimininkas 
trečią nakties grįžo namo. 

— Paskui sužinosit, kodėl, bet nuo tada aš dar nemiegojau, - 
nusiskundė ji. - Dievaž, - kilstelėjo ji antakius žvelgdama į 
Smitą, - kas galėjo iš jo šito tikėtis? - Abu žiūrėjo vienas į kitą 
netikėdami, ir galiausiai ponia Keraders tarė: - Mere, mes su 
šeimininku lygiai vienuoliktą norim tave matyti svetainėje. 

- Kas nors negerai? - nervingai paklausė toji. 

— Ne, Mere, tu niekuo dėta... pakaks, daugiau nieko nesa- 
kysiu, kol nesusitiksi su šeimininku. Žiūrėk, kad rūbai būtų be 
dėmelės ir nė plaukas nebūtų išsipešęs iš po kyko. 

- Klausau, ponia Ka. 

— Įdomu, kas čia bus? - tarė Nensė poniai Keraders išėjus iš 
virtuvės. - Atrodo, kažkas užsidegė. Ko jie iš tavęs nori? 

- Na, po poros valandų, šiaip ar taip, sužinosiu, - striukai 
atsakė Merė. | 

Lygiai vienuoliktą Merė prisistatė prie svetainės durų ir pabeldė. 
Duris atidarė ponia Keraders. 

— Užeik ir susipažink su ponu Lajelu, Mere. 

Merė taip ir padarė. Prie židinio stovėjo aukštas vyriškis, 
labai primenantis savo jaunesnįjį brolį Sebastianą. Merės aki- 
mis, Lorensas Lajelas iš bendrų jų šaknų pasiėmė tai, kas ge- 
riausia. 

— Labą rytą. Aš Lorensas Lajelas. Jūs... e-e-e... regis, Merė? 

— Taip, sere, - tūptelėjo ji. 

— Mere, šiuose namuose susidarė... kebli padėtis. Pasitariau 
su ponia Keraders - jos nuomone, kaip tik jūs galite padėti. 

— Pasistengsiu, sere. Kai tik sužinosiu, ką turiu daryti, - įsi- 
tempusi atsakė Merė. 

- Ponia Keraders sako, kad jūs užaugote vienuolyno naš- 
laičių prieglaudoje. 

— Taip, tiesa, sere. 

- Ir gyvendama vienuolyne padėjote prižiūrėti kitus vaikus, 
ypač jaunesnius? 

- Taip, sere, prie vienuolyno durų vargšės motinos palikdavo 
savo kūdikius, ir aš padėjau vienuolėms juos auginti. 

— Taigi jums patinka maži vaikai? 

— Taip, tikrai, sere, aš myliu juos. 

- Labai gerai, labai gerai, - linktelėjo Lorensas Lajelas. - Tai 
štai, Mere, koks reikalas: aš atsivežiau į namus iš kelionės kūdikį, 
kurio motina, lygiai kaip ir tos vargšės, palikusios savo vaikus 
prie vienuolyno durų, tuo tarpu... negali jo auginti. Ji paprašė 
manęs kol kas jį pagloboti. 

— Supratau, sere. 

- Žodžiu, tariausi su ponia Keraders, kad gal reikėtų nu- 
samdyti auklę, bet ji pasiūlė, kad jūs laikinai galite atlikti šį 
vaidmenį. Šiuo metu jums retokai tenka eiti savo, kaip kamba- 

rinės, pareigas ir beveik tikras dalykas, kad artimiausius mėne- 
sius ir neteks. Taigi mes su ponia Keraders pageidautume, kad 
tuoj pat imtumėtės kūdikio priežiūros. 

— Supratau, sere. Beje, kokio amžiaus kūdikis, sere? 

- Jai turėtų būti... na, - Lorensas minutėlę pamąstė, - saky- 
čiau, ne daugiau kaip keturi penki mėnesiai. 

- Gerai, sere, ir kurgi ji? 

- Čia. 

Jis parodė pintą lopšį, svetainės kampe padėtą ant šezlongo. 

- Prieikite pažiūrėti, kaip jums patinka. | 

— Ačiū, sere. 

Merei priėjus prie lopšio ir atsargiai dirstelėjus į vidų, Lo- 
rensas pridėjo: 

— Man atrodo, ji visai dailutė, nors čia aš mažai išmanau. Ir 
labai neblogo būdo. Kelyje traukiniu ir laivu iš Prancūzijos be- 
veik nė karto nesuknerkė. 

Merė žiūrėjo į tamsių pūkelių kupetą ant galvytės, pablyš- 
kusį, bet lygų veidelį. Įsikišusi nykštį į burnytę mergytė paten- 
kinta kietai miegojo. 

— Prieš valandą ją pamaitinau, - paaiškino ponia Keraders. - 
Kai užsinori žįsti, plyšauja kaip pasiutusi. Tikiuosi, moki girdyti 
kūdikį iš buteliuko ir vystyti? 

- Be abejo, ponia Ka. - Merė pasilenkusi nusišypsojo kūdi- 
kiui. - Kuo ji vardu? 

Lorensas pagalvojęs tarė: 

— Ana, jos vardas Ana. 

— Dievaž, - sukuždėjo Merė, - kokia graži mažylė. Taip, sere, 
mielai ją globosiu. 

— Gerai, vadinasi, sutarta. - Lorensui, kaip matyti, paleng- 
vėjo. - Kūdikis miegos vaikų kambaryje trečiame aukšte - ten 
viskas jau paruošta. Šiandien kartu su ja ten persikelsite, kad 

galėtumėte ir naktį ją maitinti. Šiuo metu būsite atleista nuo 
visų namų ruošos darbų. Kartu su ponia Keraders turėsite 
supirkti viską, ko reikia vaikui, - vežimėlį, drabužėlių ir taip 
toliau. 

— Arją atsivežėte visai be drabužėlių, sere? 

- Motina buvo sukrovusi mažą kraitelį į kelionę. Tiek ji ir 
teturi. Taigi, - jis mostelėjo į duris, - siūlau pasiėmus ją kilti 
laiptais ir įsikurti naujame kambaryje. 

— Gal galėčiau paklausti, iš kokios šalies šis kūdikis? - pasi- 
teiravo Merė. 

Lorensas Lajelas susiraukė ir kiek patylėjo. 

— Nuo šios akimirkos mergaitė yra anglė. Jei kas nors klau- 
sinės, be kita ko, ir šeimynykščiai, atsakysite, kad šitas vaikas 
mano gero draugo, kurio žmona gimdydama apsirgo. Po mė- 
nesio mergaitės tėvas žuvo mūšio lauke. Vaiką paėmiau glo- 
boti, kol motina sustiprės tiek, kad galės pati pasirūpinti dukra. 
Viskas aišku, Mere? 

- Aišku, sere. Pažadu, pasistengsiu kuo geriausiai prižiūrėti 
Aną. 

Merė tūptelėjo ir išėjusi pro duris atsargiai nusinešė lopšį į 
trečią aukštą. Laiptų aikštelėje palaukė, kol pasivijo ponia Ke- 
raders. 

— Gyvensi ten. - Ponia Keraders koridoriumi nuvedė ją į 
miegamąjį, pro kurio langus matėsi skveras. - Paskyriau tau šitą 
kambarį, nes jis toliausiai nuo šeimininko. Kad ir ką jis sakytų, 
šitas vaikas bliauna kaip skerdžiamas, kai išalksta. 

Merė be amo gėrėjosi savo kambariu. Jame buvo tualetinis 
staliukas, patogi lova kalinėtais galais, užtiesta lovatiese. 

- Tik jau nepradėk vaizduotis esanti kažin kas, panele, - pri- 
dūrė ponia Keraders. - Čia atsidūrei tik dėl to, kad turėsi naktį 
keltis prie vaiko. 


Mergaitė ant jūros skardžio 133 


— Nepradėsiu, - paskubėjo atsakyti Merė, supratusi, kad 
staiga įvykęs jos paaukštinimas gali sukelti grėsmę pačios po- 
nios Keraders padėčiai. 

— Be to, nepamiršk, kad tai laikina. Neabejoju, šeimininkas 
norės kuo greičiau nusamdyti tikrą auklę. Tik, kaip jau sakiau, 
kol vyksta karas, tai tas pat, kas ieškoti adatos šieno kupetoj. Ti- 
kiuosi, tu man dėkinga, kad tave pasiūliau, mano miela. Tik ne- 
apvilk manęs, gerai? 

- Pažadu, stengsiuosi kiek įmanydama, ponia Ka, - patikino 
ją Merė. - Ir visai nebūtina leisti pinigų kūdikio drabužėliams. 
Aš įgudusi darbuotis siūlu ir adata, man patinka siūti. 

— Tai gerai. Kai galėsi, persinešk daiktus iš senojo kambario. 
Greta yra klozetas ir vonia. Nebereikės čiurkšt į naktipuodžius, 
mergele. Kuo ne laimė? 

- Tikrai. Ačiū už pasitikėjimą, ponia Ka. 

- Nors tu airė, bet gera mergaitė, Mere. - Ponia Keraders 
pasuko durų link, bet prie slenksčio stabtelėjo. - Ką aš žinau, - 
tarė, - čia kažin koks juokas. Kai išėjai su vaiku, šeimininkas 
liepė man pakviest Smitą paimt tokį lagaminėlį ir nunešt į pa- 
lėpę. Toji mažulė nepanaši man į anglę, - pridūrė įsmeigusi akis 
į lopšį. - O tau? 

- Tikrai kad keisto gymio, - atsargiai pritarė Merė. - Tamsūs 
plaukučiai ir toks baltas veidukas. 

- Galvą guldau, jinai bus rusiukė, - bandė spėti ponia Kera- 
ders. - Bet kažin ar kada sužinosim. 

- Na, dabar svarbiausia, kad šitam žvirbliukui pas mus bus 
gera ir saugu, - pasakė Merė. 

— Tiesą sakai, - sutiko ponia Keraders. - Paskui susitiksim 
apatiniuose kambariuose. 

Pagaliau Merė liko viena su naująja globotine. Atsisėdo ant 
lovos šalia pasidėjusi lopšį ir įsižiūrėjo į smulkutį Anos veiduką. 


134 Lucinda Riley 


Galiausiai, lyg pajutęs, kad į jį žiūrima, kūdikis trūktelėjo visu 
kūneliu, suspurdėjo ir atmerkė mieguistas akis. 

- Labas, žvirbliuk, - suulbėjo Merė, žiūrėdama tiesiai į gilias 
rudas akutes. Žiūrėjo, kaip keičiasi jų išraiška, ir suprato, kad 
kūdikis taip pat ją apžiūrinėja. 

Merė pirštais paėmė kūdikį už rankutės. 

— Sveika, Ana, dabar aš tave globosiu. 

Tai buvo meilė iš pirmo žvilgsnio. 

Karas užtruko dar kelis mėnesius ir per tą laiką Merė iš Šono 
gavo tik vieną laišką. Jis rašė esąs tikras, kad sąjungininkai ga- 
liausiai laimės kovą. Merė ištikimai kas savaitę jam rašė ir kas 
vakarą už jį meldėsi. 

Tačiau dabar vos pabudusi pirmiausia pagalvodavo nebe tik 
apie Šoną, bet ir apie mažutę dailutę būtybę, kuria rūpinosi. Su 
kūdikiu ji būdavo dvidešimt keturias valandas per parą. Rytais 
pamaitinta Ana miegodavo gryname ore sode, o Merė mirky- 
davo jos vystyklus ir skalbdavo savo pasiūtus mažyčius drabužė- 
lius. Po pietų paguldydavo Aną į griozdišką vaikišką vežimėlį ir 
eidavo su ja pasivaikščioti į Kensingtono sodus. Atsisėdusi prie 
Piterio Peno statulos klausydavosi kitų auklių, susirinkusių su 
savo globotiniais, tauškėjimo. 
buvo pasidabinusios lygiomis pilkomis suknelėmis, o ji tebevil- 
kėjo kambarinės aprangą. 

Jei šeimininko nebūdavo namie, po pasivaikščiojimo Merė 
nusinešdavo kūdikį maitinti į virtuvę, ir čia mažylę šnekindavo 
visi tarnai. Anai patikdavo būti dėmesio centre - ji tiesiai sėdė- 
davo vaikiškoje kėdutėje ir belsdavo šaukštu į stalą, veblendama 
pagal šį akompanimentą. Jai augant publika garsiai žavėjosi 
kiekvienu jos išmoktu dalyku. Kiti tarnai nelaikė jokio piktumo 
dėl Merės pasikeitusios padėties. Ant jos rankų sūpavosi saulės 
spindulėlis, kuris šildė visą virtuvę. Visi iki vieno dievino Aną. 

Vakarais sėdėdama prie lopšio Merė siūdavo suknytes dai- 
liai siuvinėtomis apykaklaitėmis, nerdavo švarkučius ir batukus. 
Bėgant laikui Ana pasidarė apveidesnė, blyškūs jos skruostukai 
nuo gryno oro skaisčiai parausvėjo. 

Kartais į vaikų kambarį pažiūrėti kūdikio užsukdavo Lo- 
rensas Lajelas, pasiklausdavo, kaip mergytė sveika, ir neužsi- 
buvęs išeidavo. Deja, Merės pastangos jam parodyti, kokia šauni 
jos globotinė, likdavo be atsako. 

Vieną spalio vakarą, Londoną pasiekus žinioms apie artė- 
miega. Namų atmosfera dėl gerų žinių buvo kupina džiugaus 
jaudulio, visi sulaikę kvapą laukė, kada bus paskelbtos žadėto- 
sios paliaubos. 

Kartu su tūkstančiais moterų, kurių vyrai buvo fronte, Merė 
dažnai vaizdavosi, kaip jausis, kai bus paskelbta karo pabaiga. 
Dabar atsidusdama pagalvojo, kad nežinia, kaip ten bus. 

Ana pasimuistė ir kažką suvebleno pro miegus. Merė prie 
tuką. 

— Kas tavęs laukia, jei čia nebebūsiu ir nebeglobosiu tavęs? 

Merei akyse susitvenkė neprašytos ašaros. 


Po trijų savaičių paliaubos pagaliau buvo paskelbtos. Ponia Ke- 
raders sutiko kelias valandas pasėdėti su Ana, kol Merė, Nensė 
ir liokajus Semas švęs kartu su miniomis londoniečių. Džiūgau- 
janti minia su vėliavomis, dainomis ir džiaugsmo šūksniais per 
Malą nunešė Merę prie Bakingamo rūmų. Minia sutartinai su- 
gaudė balkone pasirodžius dviem figūrėlėms - ji buvo per toli, 
kad gerai įžiūrėtų, bet žinojo, jog tai karalius Jurgis su žmona 
Marija, jos bendravarde. 

Pasisukusi pamatė Nensę aistringai bučiuojantis su Se- 
mu, ir tą akimirką ją pačią čiupo į glėbį ir pakėlė dvi tvirtos 
rankos. 

- Argi ne nuostabi žinia, panele? - kareivis apsisuko su ja ant 
rankų ir pastatė ant žemės. - Tai naujo pasaulio pradžia. 

Nensė su Semu įsiliejo į minią, kuri ėmė plūsti per Malą atgal 
į Trafalgaro aikštę švęsti toliau. Merė sausakimšomis gatvėmis 
žingsniavo viena, persiėmusi užkrečiamu aplink trykštančiu 
džiaugsmu, bet vis tiek neįstengė iki galo jam atsiduoti. 

Karo pabaiga reiškė, kad baigėsi ir jos laikas būti su Ana. 


Po mėnesio Merė gavo laišką iš Šono motinos Bridžitos. Bridžita 
buvo ne kažin kokia laiškų rašytoja, šis laiškas irgi buvo trumpas 
ir tik apie reikalą. Regis, visi į karą išėję ir gyvi likę vaikinai jau 
grįžo į Danvorlio kaimą. Šono tarp jų nebuvo. Kažkas prisiminė 
jį matęs gyvą paskutiniame mūšyje prie Somos, bet prieš savaitę 
Bridžita gavusi iš karo ministerijos laišką, kad jos sūnus oficia- 
liai paskelbtas dingusiu be žinios mūšio lauke. 

Dėl Bridžitos mažaraštiškumo Merei prireikė kelių minučių, 
kad suvoktų laiško esmę. Šonas dingęs be žinios mūšio lauke. 
Spėjama, kad žuvęs? Merė negalėjo suprasti. Buvo girdėjusi, kad 
kareiviams ėmus traukti namo Prancūzijoje kilo suirutė. Dau- 
gybės jų iki šiol nebuvo jokiuose sąrašuose. Vadinasi, karštli- 
giškai svarstė ji, dar yra vilties? 

Pirmąkart po penkerių metų visas pasaulis pamažu pradėjo 
dairytis į ateitį, bet Merės kaip ir anksčiau nepaleido nežinia. Ir, 
kol nebuvo žinių apie Šoną, ji neturėjo dėl ko grįžti į Airiją. Čia, 
Londone, bent buvo užsiėmusi, o šilingų atsargos po čiužiniu 
kas mėnesį vis didėjo. 

- Juk tikrai bus geriau, jei pasiliksiu su tavim, ar ne? - meiliai 

šnekino Aną ją maudydama. - Niekas manęs Airijoje nelaukia, 
kol negrįš Šonas, žvirbliuk, niekas. 


Artėjant Kalėdoms Kadogano rūmuose vakarais prie stalo vėl 
ėmė rinktis svečiai. Įpusėjus gruodžiui vieną rytą Lorensas La- 
jelas pasikvietė Merę į svetainę. 

Baimingai plastančia širdimi Merė tūptelėjo ir jau laukė, kad 
dabar nusileis virš galvos kybantis kirvis. 

— Prašom sėsti, Mere. 

Ji nustebusi kilstelėjo antakį. Buvo neįprasta, kad tarnai sė- 
dėtų šeimininkų akivaizdoje. Ji atsargiai prisėdo. 

— Noriu pasiteirauti, kaip auga Ana. 

— O, ji nuostabi, kaip mane matote. Jau šliaužioja, ir tokia 
greita, kad vos paveju! Tuoj vaikščios, va tada tai bus. - Merė 
nusišypsojo su švelnia meile akyse. 

— Puiku, puiku. Na ką gi, Mere, turbūt pastebėjote, kad šių 
namų gyvenimas grįžta į įprastas vėžes. Taigi vėl reikėtų žmo- 
gaus patarnauti prie stalo. 

Merės veidas ištįso, širdis krūtinėje ėmė pašėlusiai daužytis. 

— Taip, sere. | 

— Tai senosios jūsų pareigos ir jūs turite teisę į jas grįžti. 

— Taip, sere. 

Merė nuleido akis ir sukando dantis tvardydamasi, kad ne- 
apsiverktų. 

— Tačiau ponia Keraders, regis, mano, kad jums Ana labai 
prie širdies. Ji pastebėjo, kad tarp jūsų užsimezgęs stiprus ryšys, 
labai naudingas vaiko vystymuisi. Aš su ja sutinku. Taigi, Mere, 
norėčiau jūsų paklausti, ką ketinate daryti toliau. Labai jus už- 
jaučiu - girdėjau, jūsų sužadėtinis vis dar dingęs be žinios, bet 
štai koks reikalas: norėčiau jums pasiūlyti nuolatinę šio vaiko 

auklės vietą. Jei tik nesiruošiate sprukti atgal į Airiją, kai tik at- 
siras jūsų vaikinas. 

Šeimininkas ir tarnaitė persimetė žvilgsniu, kuriame buvo 
parašyta, kad tokia tikimybė kasdien vis mažėja. 

— Ką gi, sere, negaliu žinoti, ar jis grįš, bet kol jo... nėra, 
būčiau laiminga... daugiau nei laiminga, jei galėčiau toliau 
rūpintis Ana. Bet jeigu jis... grįš namo, tai yra, - sumikčiojo 
Merė, - manau, turėsiu grįžti su juo į Airiją. Turiu sąžiningai 
jums pasakyti, sere. 

Lorensas Lajelas kiek pamąstė, sverdamas įvairias galimybes. 

— O gal palikim šį klausimą spręsti tada, kai jis iškils, ką? 

— Gerai, sere. 

— Pirmiausia turime rūpintis šia diena, o ponia Keraders ti- 
kina, kad jūs tiesiog be priekaištų rūpinatės Ana. Tad, jei imatės 
šių pareigų, mėnesio alga jums bus pakelta dešimčia šilingų, o 
poniai Keraders pasakysiu jums parūpinti labiau tinkamą ap- 
rangą. Nenoriu, kad draugai galvotų mane nesirūpinant vaiku 
kaip pridera. 

— Ačiū, sere. Pažadu, ir toliau stengsiuosi kuo geriausiai rū- 
pintis Ana. "Tai nuostabus vaikelis. Gal norėtumėte ją aplankyti 
vaikų kambaryje? O gal ją atnešti pas jus? - pasiūlė ji pagauta 
įkarščio. 

— Kai turėsiu laiko, galbūt galėsite atnešti ją man į apatinius 
kambarius. Dėkoju, Mere, ir toliau taip gerai dirbkite. Gal galė- 
tumėte pakviesti pas mane užeiti ponią Keraders - pasitartume 
dėl naujos patarnautojos prie stalo. 

- Žinoma, sere. - Merė atsistojo ir pasuko prie durų. Čia ji 
atsigręžė. - Sere, o vaikelio mamytė - kaip manote, ar kada nors 
atvyks jos pasiimti? | 

Lorensas Lajelas atsiduso ir papurtė galvą. 

— Ne, Mere, labai abejoju. Tikrai labai abejoju. 


140 Lucinda Riley 


Merė nusileido į virtuvę žvaliu žingsniu, ir dėl to pajuto są- 
žinės priekaištus. Galbūt jau prarado savo mylimą Šoną, bet jai 
smarkiai palengvėjo, kad neteko prarasti ir Anos. 


Ėjo mėnesiai, ir toliau nebuvo girdėti nė žodelio. Merė pati buvo 
nuėjusi į karo ministeriją, atstovėjo eilę su kitais nelaimingai- 
siais, nesulaukusiais grįžtant savo mylimųjų. Prie stalo sėdintis 
vyriškis, išvargintas vilties netekusių moterų, ėmė ieškoti Šono 
dingusiųjų sąrašuose. 

- Atleiskite, madam, bet nedaug galiu pridurti prie to, ką jau 
žinote. Seržanto Rajano nerasta nei tarp gyvųjų, nei tarp miru- 
siųjų. 

- Gal tai reiškia, kad jis kur nors yra gyvas, - nevilties suimta 
Merė truktelėjo pečiais, - tik praradęs atmintį? 

- Išties, madam, amnezija - tarp kareivių dažnas reiškinys. 
Tačiau jeigu jis būtų gyvas, labai tikėtina, kad būtų pastebėtas. 
Airių gvardiečių uniforma itin krinta į akis. 

— Supratau, bet ar... man ir jo tėvų šeimai dar galima turėti 
vilties, kad jis grįš? 

Pažvelgusi vyriškiui į veidą ji aiškiai suprato, kad šį klausimą 
jis girdi daugybę kartų per dieną. 

- Kol, hm... kūnas nerastas, visada yra vilties. Bet negaliu 
jums ar jūsų šeimai patarti, kiek laiko puoselėti šią viltį. Jei dar 
kelias savaites seržantas Rajanas nebus surastas, karo ministerija 
su jumis susisieks ir jo statusas bus pakeistas į „dingęs, laikomas 
mirusiu“. 

— Supratau. Ačiū. 

Nieko daugiau nesakiusi Merė atsistojo ir išėjo iš kabineto. 

Gerbiamoji panele Benedikt, 


atsakydamas į jūsų pasiteiravimą dėl seržanto Šono 
Maiklo Rajano buvimo vietos, turiu atlikti liūdną pareigą 
ir jums pranešti, kad Prancūzijoje, priešų apkasuose prie 
Somos, buvo rastas švarkas su jo kariniu numeriu ir as- 
mens dokumentais. Nors toje vietoje nebuvo jokių palaikų, 
turėdami galvoje minėtas aplinkybes apgailestaudami spė- 
jame, kad seržantas Rajanas mūšio lauke atidavė gyvybę 
už savo šalį. 

Reiškiame nuoširdžią užuojautą jums ir jo šeimai, ku- 
riai atskirai apie tai pranešime. Jo charakteristikoje įrašyta 
pastaba, kad jo švarkas rastas priešo apkasuose. Galiu jus 
informuoti, kad tai jau buvo minėta depešose. 

Šiuo metu svarstoma dėl seržanto Rajano pomirtinio 
apdovanojimo už drąsą. 

Suprantame, kad tai nedaug tegali sušvelninti mylimo 
artimojo netektį, bet tokių vyrų kaip seržantas Rajanas 
dėka sulaukėme palankios karo baigties ir buvo pasiekta 
taika. 


Nuoširdžiai jūsų - 
Edvardas Rankinas 


Merė nusinešė Aną į virtuvę ir paprašė ponios Keraders va- 
landą pabūti su vaiku, kol ji pasivaikščiosianti. 

Pažvelgus į išbalusį Merės veidą traiškanotose ponios Kera- 
ders akyse pasirodė užuojauta. 

— Blogos žinios? 

Merė linktelėjo. 

— Man reikia į gryną orą, - sukuždėjo ji. 

- Būk, kiek tik tau reikės. Mums su Ana viskas bus gerai, 
tiesa? — sučiulbėjo ji mažylei. - Užjaučiu, mieloji. - Ji atsargiai 
ištiesė ranką ir uždėjo Merei ant peties. - Jis buvo toks mielas 
vaikinas, žinau, kaip visus tuos ilgus metus laukei jo grįžtant. 

Merė linktelėjo it stabo ištikta ir išėjo į prieškambarį apsi- 
vilkti palto ir apsiauti. Ją sugraudino ponios Keraders retai kada 
rodoma užuojauta - nesinorėjo, kad Ana matytų ją verkiančią. 

Atsisėdusi Kadogano aikštės sode Merė žiūrėjo į žaidžian- 
čius vaikus ir vaikštinėjančias už rankų susikibusias poras. Šitą 
naują pasaulį, kuriame dabar stojo taika ir kuriame buvo galima 
gaudyti laimę, džiaugsmą ir paprastus malonumus, Šonas pa- 
dėjo išsaugoti ir apginti. Bet jo nebepamatys. 

Merė sėdėjo ant suoliuko, kol ėmė temti ir sodų lankytojai 
pradėjo skirstytis. Ją užplūdo iškart visi jausmai: sielvartas, 
baimė, pyktis... tiek ašarų gyvenime nebuvo išliejusi. 

Gal dvidešimt kartų perskaitė laišką ir tie žodžiai kurstė be- 
galę minčių. 

Šonas... milžinas, lokys, o ne žmogus. Toks galingas... toks 
jaunas... 

Miręs... 

Nebekvėpuoja. Nepriklauso šiam pasauliui. Jo nebėra. Ne- 
bėra švelnios šypsenos, pokštų, juoko... 

Ir meilės. 

Sutemo, bet Merė vis dar sėdėjo ant to paties suolelio. 

Kiek atsitokėjusi po pirmo smūgio Merė pradėjo svarstyti, 
ką tai reiškia jos gyvenime. Jie nebuvo susituokę, tad jai nepri- 
klauso našlės pensija. Ilgametėms jos svajonėms apie gyvenimą 
su mylinčiu ir ja besirūpinančiu vyru, kuris ją gins ir suteiks 
stogą virš galvos, su kuriuo kurs šeimą, atėjo galas. 

Ji vėl liko viena. Antrąkart gyvenime liko našlaitė. 

"Merė gerai žinojo, kad jei grįžtų į Airiją, Šono tėvai sutiktų 
ją išskėstomis rankomis. Bet koks tada būtų jos gyvenimas? Net 
jei nebesiieškotų kito vyriškio į jų sūnaus vietą, Merė suprato, 
kad kiekviena laiminga minutė jos gyvenime būtų karti piliulė 
gedintiems tėvams. Ir jos buvimas tik primintų, ką jie prarado. 

Merė abiem delnais iš lėto nusibraukė veidą. Kovo vakaro 
oras atvėso ir ji pasijuto krečiama drebulio - pati nežinojo, nuo 
patirto smūgio ar nuo vėsos. Atsistojo ir negyvu žvilgsniu apsi- 
dairė prisiminusi, kaip sėdėjo šičia su Šonu. 

- Sudie, brangiausias. Telaimina tave Dievas, saldžių sapnų, - 
sukuždėjo ji ir išėjo iš sodo - grįžti į tą vienintelį gyvenimą, kurį 
turėjo. 

Anai jau buvo beveik treji, jos plaukučiai virto juoda žvilgančia 
kupeta, kuri sudarė kontrastą su dramblio kaulo baltumo oda. 
Trepsėdama po vaikų kambarį ji retai kada pargriūdavo, ir visi 
šeimynykščiai žavėjosi įgimtu jos grakštumu. Net Lorensas La- 
jelas pamėgo žiūrėti, kaip Merės atvesta į svetainę ji daro tobulą 
reveransą, kurio išmokė globėja. 

Ana kažkaip savaime numanė, kad nepažįstamasis, kuris 
kartais ją kviesdavosi, yra svarbus žmogus jos gyvenime. Merei 
atrodė, kad Ana iš visų jėgų stengiasi jam patikti, apdovanoja jį 
gražiausiomis šypsenomis ir tiesia rankutes apsikabinti. 

Nors fiziškai vystėsi kaip dera, Ana vis dar silpnai kalbėjo, 
nors kartojo kai kuriuos skiemenis ir tardavo atskirus žodžius, 
taigi Merė stengėsi per daug nesijaudinti. 

— Kaip jai sekasi mokytis kalbėti? - kartą paklausė Lorensas 
Lajelas, Anai su juo sėdint svetainėje. 

- Lėtokai, sere, bet iš patirties tiek galiu pasakyti - kiekvienas 
mažylis vystosi savu tempu. 

Atėjus metui atsisveikinti Ana apsikabino poną Lajelą per 
pečius. 

- Pasakyk man „viso gero“, Ana, - paragino ponas Lajelas. 

— V-viso... gero, - išlemeno Ana. 

Lorensas Lajelas kilstelėjo antakį. 

- Šaunuolė, Ana, pasakyk dar kartą. 

— V-viso... g-gero, - klusniai pakartojo mažylė. 

- Hmm... Mere, man rodos, Ana mikčioja. 

- Ne, aišku, ne, - nervingai atrėmė Merė. Šeimininkas gar- 
siai pasakė tai, ko ji pati bijojo. - Jai tiesiog liežuvis pinasi mo- 
kantis dėlioti žodžius. 

— Na, jūs geriau išmanote apie mažus vaikus, bet aš žiūrė- 
čiau, kaip čia yra. 

— Taip, sere, žiūrėsiu. 

Kaip ir reikėjo tikėtis, po kelių mėnesių, kai Ana jau buvo 
išmokusi daugiau žodžių, jos mikčiojimas tapo pernelyg aki- 
vaizdus, kad jį būtų galima laikyti tarpine vystymosi pakopa. 
Merę graužė nerimas ir ji ėmė klausinėtis patarimo virtuvėje. 

— Man rodos, nieko čia nepadarysi, - truktelėjo pečiais ponia 
Keraders. - Tiesiog mažąją rečiau kalbink prie šeimininko. Žinai 
gi, kaip didžiūnai nemėgsta, kai jų palikuonys turi kokių ydų. O 
kadangi Ana jam artimiausias žmogus, pasistengsiu kiek galė- 
dama nuo jo tai nuslėpti. 

Merė nepasidavė ir nuėjusi į vietos biblioteką susirado knygą 
apie šį sutrikimą. Ją skaitydama sužinojo, kad kiekvieną kartą 
Anai susinervinus mikčiojimas stiprės. O jai, kaip pagrindinei 
Anos globėjai, reikia kuo aiškiau tarti žodžius, kad juos girdė- 
dama Ana galėtų pamėgdžioti tartį. 

Visa virtuvė juokėsi, kai Merė lėtai, perdėtai aiškiai tardama 
žodžius kalbino Aną ir ragino visus tarnus sekti jos pavyzdžiu. 

- Žiūrėk, dar išmokysi mažąją mikčioti su airišku ir koknio 
akcentu, - krizeno ponia Keraders. - Tavimi dėta, palikčiau pri- 
gimčiai daryti savo darbą. 

Bet Merė nesiruošė nusileisti ir toliau atkakliai dirbo su 
vaiku. Prisimindama, ką sakė ponia Keraders, ji mokė Aną dar 
ir patylėti šeimininko akivaizdoje, tikėdamasi, kad dailus reve- 
ransas ir vaiko žavesys paslėps bėdą, kol ji išmokys Aną būti- 
niausių žodžių su juo bendrauti. 

Ponas Lajelas keletą kartų pastebėjo, kad Ana nekalbi, bet 
Merė ir toliau nuleisdavo tai negirdomis. 

— K-kodėl man n-negalima su juo k-kalbėti, M-mere? - kuž- 
dėdavo mergytė, kai Merė ją iš svetainės vesdavosi į vaikų kam- 
barį laiptais į viršų. 

— Palauk, žvirbliuk, dar palauk, - ramino ją Merė. 

Tačiau atrodė, kad Ana pati surado būdą bendrauti su savo 
globėju. 

Kartą po kelių mėnesių, jiems dviese išbuvus pusę valandos, 
Merė pabeldė į duris norėdama pasiimti Aną. 

— Prašom. 

Merė stumtelėjo duris ir rado Lorensą Lajelą stovintį prie 
židinio ir akimis sekantį Aną, kuri šoko pagal jo įjungto gramo- 
fono muziką. 

- Žiūrėkite, kaip ji šoka... žavinga. - Pakerėtas jis teįstengė kal- 
bėti pakuždomis. - Atrodo, Ana instinktyviai žino, kaip judėti. 
kaip į savo pasaulį pasinėrusi mergytė skrajoja po kambarį pagal 
muzikos garsus. 

— Gal ji ir ne taip gerai kaip kiti reiškia mintis žodžiais, bet 
žiūrėkite, kaip ji viską pasako kūnu, - kalbėjo Lorensas. 

— Kokia tai muzika, sere? Labai graži, - pasiteiravo Merė žiū- 
rėdama, kaip mergytė tai pasistiebia, tai lenkiasi, tai sukasi. 

- Tai muzika, pagal kurią Fokinas sukūrė baleto šokį „Mirš- 
tanti gulbė“. Kartą mačiau jį Kirovo teatre Sankt Peterburge... - 
Jis atsiduso. - Nieko gražesnio nesu matęs. 

Muzika baigėsi, adata toliau braukė per griovelius ir kamba- 
ryje tesigirdėjo vinilinės plokštelės traškėjimas. 

Lorensas Lajelas pakirdo iš svajingo susimąstymo. 

— Na, gerai, štai kas, - pradėjo jis. - Ana, tu nuostabiai šoki. 
Gal norėtum mokytis? 

Mergytė nelabai suprato, ko klausiama, bet linktelėjo. 

Merė sunerimusi pirmiau žvilgtelėjo į Aną, paskui į Lorensą. 

— Nemanote, kad ji per maža šokių pamokoms, sere? 

- Jokiu būdu. Rusijoje pradeda mokyti kaip tik nuo tokio am- 
Žiaus. O šiuo metu, kiek žinau, Londone gyvena daug rusų ėmi- 
grės. Pasidomėsiu, kas tiktų Anai į mokytojus, ir jums pranešiu. 

- Puiku, sere. 

— Aš jus m-my-myliu, p-pone Lajelai, - nei iš šio, nei iš to 
pragydo Ana ir nušvito šypsena. 

Apstulbintas Lorensas Lajelas nespėjo nieko atsakyti į neti- 
kėtą augintinės meilės pareiškimą, nes Merė apdairiai paėmė Aną 
už rankos ir nuskubėjo durų link, jam nespėjus nieko atsakyti. 

— Mere, galvoju, ar tinka, kad mano augintinė vadina mane 
ponu Lajelu? Skamba taip... oficialiai. 

- O ką siūlytumėte, sere? - paklausė Merė. 

- Gal šiomis aplinkybėmis labiau tiktų „dėde“? Šiaip ar taip, 
aš jos globėjas. 

— Manau, labai gerai, sere. 

Ana atsigręžė į jį. 

— L-labanakt, d-dėde, - tarė ji ir abi su Mere išėjo pro duris. 


Lorensas Lajelas laikėsi žodžio ir po poros savaičių Merė at- 
sidūrė šviesioje, veidrodžiais nukabintoje studijoje Valstietijos 
namais vadinamuose rūmuose Čelsyje prie Karaliaus kelio. Mo- 
kytoja - prakauli turbanuota kunigaikštytė Astafjeva, rūkanti 
į kandiklį įstatytą „Sobranie“ cigaretę, įsisupusi į ryškiaspalvį 
sijoną, kuris jai vaikštant vilkosi žeme, atrodė gana egzotiška ir 
atšiauri. | 
Ana tvirčiau įsikibo Merei į ranką, blyškus veidelis žiūrint į 
keistuolę moteriškę, regis, dar labiau susitraukė iš baimės. 

— Mana giaras draugas Lorensas saka, kad šyta mažyle gali 
šokci. 

— Taip, madam, - įsitempusi atsakė Merė. 

- Tada mes uždėsime mūziką ir žuriesime, kaip šyta mažyle 
į ją reaguoja. Nusivilk paltūką, vaikeli, - įsakė duodama ženklą 
pianistei skambinti. 

— Tu tik šok, kaip tada šokai dėdei, - sušnibždėjo Merė ir 
stumtelėjo Aną į kambario vidurį. Kelias akimirkas atrodė, kad 
Ana tuoj pravirks. Bet vos jos klausą pasiekė žavinga muzika, ji 
ėmė siūbuoti ir kūnas pradėjo judėti taip, kaip visada. 

Po poros minučių kunigaikštytė Astafjeva bilstelėjo į studijos 
grindis medine lazda ir pianistė liovėsi skambinusi. 

- Gana, man užtenka. Lorensas saka tiesa. Vaikas iš prigim- 
ties muzikaliai juda. Taigi, aš ją imu. Galite atvesti Aną kiek- 
vieną trečiadienį trečią valandą. 

— Gerai, madam. Gal galite pasakyti, ko jai reikėtų? 

— Kol kas nieka, tik jos kūno ir basų kojų. Žodžiu, susitiksime. 

Linktelėjusi kunigaikštytė Astafjeva iššvytravo pro duris. 


Įkalbinėjant Aną grįžti Merei teko griebtis meilikavimų ir papir- 
kinėjimo - kyšis buvo rausva suknelė su tiulio sijonėliu, kurią 
pasiuvo. apsivilkti per pamoką, bei arbata su bandele Slouno 
aikštėje po pamokos. 

Kiti šeimynykščiai irgi stebėjosi Lorenso Lajelo užgaida. 

- Ji dar nei dorai vaikšto, nei kalba, o jis jau mokys ją šokti! - 
kilstelėjo antakius ponia Keraders. - Gal Rusijoje jam susisuko 
galva. Vis leidžia per gramofoną tą gailią muziką. Apie kažin ko- 
kias mirštančias gulbes - nesuprasi. 

Ir vis dėlto, atėjusi pasiimti Anos po pirmos pamokos, Merė 
rado mergytę besišypsančią. Gerdama pažadėtąją arbatą su ban- 

delėmis, Ana aiškino, kaip ją mokė juokingai statyti kojas, pana- 
šiai kaip vaikšto antys. Ir kilnojo rankas rodydama įvairias figūras. 
- Ji visai ne ra-ragana, Mere. 
— Tu tikrai norėsi vėl ten eiti? - pasitikslino Merė. 
— Oi, bū-būtinai, labai norėsiu. 


1926 metų pavasarį Ana šventė aštuntąjį savo gimtadienį. Ka- 
dangi Lorensas Lajelas tiksliai nežinojo, kada ji gimusi, jie sugal- 
vojo jai gimtadienį balandžio vidury. 

Merė su pasididžiavimu žiūrėjo, kaip Ana pjausto šeimi- 
ninko jai nupirktą tortą. Ana virpėdama iš jaudulio išvyniojo jo 
dovaną ir viduje rado porą rausvų atlasinių baleto batelių. 

- D-dėkoju, dėde, labai gražūs. G-galiu apsiauti? - paklausė 
Ana. 

- Galėsi, kai tik pavalgysi. Juk nenorim jų ištepti šokolado tru- 
piniais? - paauklėjo ją Merė iš džiaugsmo spindinčiomis akimis. 

— Tu teisi, Mere. Gal truputį vėliau su jais man svetainėje pa- 
šoksi, Ana? - pasiūlė Lorensas. 

- Ž-žinoma, dėde, - nusišypsojo ji. - Gal jūs galėtumėt su 
manimi pa-pašokti? - paerzino jį. 

- Kažin, - susijuokė jis. Linktelėjo tarnams, susirinkusiems 
valgomajame, ir visiems valgant tortą išėjo. 

Po valandos Ana su naujais rausvais baleto bateliais įskriejo 
į svetainę. 

Merė šypsodamasi uždarė įkandin jos duris. Nebuvo abe- 
jonių - Lorenso ir Anos tarpusavio prisirišimas vis stiprėjo. Kai 
jam reikėdavo su reikalais eiti į karo ministeriją, apie tą laiką, kai 
jis turėdavo grįžti, Ana ištikimai jo laukdavo prie savo kambario 
lango. Jo veidas irgi nušvisdavo ją išvydus, visas jo rūstumas iš- 
tirpdavo mergaitei pribėgus ir puolus jam į glėbį. 

Vargu ar tikras tėvas galėtų būti dar rūpestingesnis - šitaip 
Merė dažnai sakė virtuvėje. Jis net nusprendė pasamdyti jai gu- 
vernantę. 

— Gal vis dėlto geriau ją mokyti namie. Juk nenorime, kad 
vaikai ją erzintų dėl mikčiojimo, - aiškino jis. 

Tačiau didžiausia Anos aistra buvo baletas. Ji kvėpavo juo, 
nekantriai laukdavo pamokų ir kasdien pati kartojosi kunigaikš- 
tytės Astafjevos išmokytas figūras. 

Kai Merė Anai priekaištaudavo, kad per jos pamokas ši išsi- 
blaškiusi, Ana jai plačiai nusišypsodavo. 

- K-kai užaugsiu, m-man nereikės istorijos, nes aš būsiu ge- 
riausia b-balerina pasaulyje! O tu, Mere, ateisi į mano premjerą, 
kai aš šoksiu Odetą-Odiliją „G-gulbių ežere“! 

Merė nereiškė abejonių. Manė, kad tik nuo Anos užsispy- 
rimo priklausys, ar išsipildys jos svajonė. Be to, kaip teigė kuni- 
gaikštytė Astafjeva, buvo matyti Anos talentas. 

Užlipusi laiptais pasiimti Anos maudytis į vonią, Merė rado 
ją miegamajame švytinčiu veidu sukančią piruetus. 

- Ž-žinai ką? Einu žiūrėti D-Diagilevo „R-rusų baleto“ su 
kunigaikštyte ir dėde! Rodys K-Kovent Gardene. Alisija Mar- 
kova „Miegančiojoje gražuolėje“ šoks Aurorą! - Ana baigė šokį 
puldama Merei į glėbį. - Na, ką pasakysi? 

- Neapsakomai džiaugiuosi dėl tavęs, žvirbliuk, - nusišyp- 
sojo Merė. 

— O dėdė sakė, kad rytoj eisim pirkti man naujos suknelės! 
Noriu aksominės, su d-dideliu plačiu kaspinu per liemenį, - pa- 
aiškino ji. 

- Žiūrėsim, gal ir rasim tokią, - pritarė jai Merė. - O dabar - 
į vonią. 

Merė nežinojo, bet tas vakaras, kai ponas Lajelas pirmąkart nu- 
sivedė Aną žiūrėti baleto, pakeitė visų jų gyvenimą. 

Po spektaklio Ana grįžo namo rankutėje sugniaužusi pro- 
gramėlę, iš nuostabos išplėstomis akimis. 

— Kokia graži panelė Markova, - užsisvajojusi pasakė, kai 
Merė lovoje apkamšė ją antklode. - O jos partneris Antonas 
Dolinas kilnojo ją virš galvos lengvai kaip p-plunksnelę. Kuni- 
gaikštytė Astafjeva sakė pažįstanti panelę M-Markovą. Gal kada 
nors galėsiu su ja susipažinti. Įsivaizduoji? - užbaigė ji kišdama 
programėlę po pagalve. - L-labanakt, Mere. 

- Labanakt, žvirbliuk, - sukuždėjo Merė, - saldžių sapnų. 


Po kelių dienų į virtuvę įžengė labai sunerimusi ponia Kera- 
ders. 

- Ten, svetainėje, laukia šeimininkas. Paprašė popietės ar- 
batos. Ir jis ten su... - ponia Keraders pritilo įspūdžiui sustip- 
rinti. — „moterimi! 

Visi tarnai pastatė ausis. 

— Gal žinot, kas tokia? - paklausė Nensė. 

— Nežinau. Gal ir klystu, bet šeimininkas žiūrėjo į ją tokiu 
žvilgsniu, kad pagalvojau... na, tiek to, - truktelėjo pečiais ponia 
Keraders. - Dar anksti spėlioti, bet nujaučiu, kad mūsų užkie- 
tėjęs senbernis ruošiasi baigti viengungystę. 


Kelios tolesnės savaitės patvirtino ponios Keraders nuojautą. 
Elizabeta Delansi tapo nuolatine viešnia. Tarnai apibendrino po 
kruopelę surinktas žinias. Pasirodo, ponia Delansi yra Lorenso 
Lajelo bendramokslio iš Itono koledžo našlė. Jos vyras, britų ka- 
rininkas, padėjo galvą prie Somos, kaip ir Šonas. 

- Na ir diegas ta ponia Delansi! - sušnirpštė patarnautoja, 
vieną popietę parsinešusi iš svetainės padėklą su arbata. - Liepė 
virėjai perduoti, kad ragaišėliai sužiedėję. 

— Kas ji manosi esanti! - šūktelėjo ponia Keraders. - Vakar 
man pasakė, kad svetainės veidrodžiai apmusiję, ir liepė tar- 
naitei kitąkart kruopščiau nuvalyti. 

— O pati arkliasnukė, - pridėjo Nensė, - nosis ilgiausia, aki- 
niais pabalnota! 

— Jau tikrai kad grožio nė už skatiką, - pritarė ponia Kera- 
ders, - ir dar ilgšė —- ūgio sulig šeimininku. Bet man rūpi ne 
jos išvaizda, o būdas. Ji čia baigia įsitvirtinti, ir paminėsit mano 
žodį - bus visiems nesaldu, jei ateis visam laikui. 

— O nuo tada, kai ji pasirodė, jis nė karto nesikvietė Anos į 
svetainę, - tyliai pasakė Merė. - Tiesą sakant, pastarąjį mėnesį 
beveik jos nematė. Mažytė vis manęs klausinėja, kodėl jis jos ne- 
besikviečia. 

- Anoji gi tokia šalta ir nenori varžovės savo vyriškio širdyje. 
Juk visi žinom, ką šeimininkui reiškia Ana. Ji jo akių šviesa, negi 
patiks tai pakeltnosei. - Ponia Keraders nežinia kam pagrūmojo 
pirštu. 

- Ojeigu jis ją ves? - Merė garsiai ištarė tai, ko visi bijojo. 

- Tada visiems bus nesaldu, - niūriai pakartojo ponia Kera- 
ders, - ir vargu ar kitaip baigsis. 


Po trijų mėnesių ponas Lajelas susikvietė tarnus į valgomąjį. 
Šalia atsistojus Elizabetai Delansi, jis išdidžiai pranešė šeimy- 
nykščiams, kad jiedu greitai ketina tuoktis - kai tik bus pasi- 
rengta vestuvėms. 

Tą vakarą virtuvėje įsivyravo slogi nuotaika. Kiekvienas 
tarnas suprato, kad įprastas jaukus jų pasaulis apvirs aukštyn 

kojom. Po vestuvių Elizabeta Delansi, kaip naujoji namų ponia, 
imsis daryti tvarką. O tarnai pateks į jos rankas. 

— T-tau patinka ponia D-Delansi? - tyliai paklausė Ana, kai 
Merė prieš miegą jai skaitė knygą. 

— Na, aš jos beveik nepažįstu, bet jeigu dėdei ji atrodo šauni, 
tai tokia turbūt ir yra iš tikrųjų. 

- Ji man sakė, kad juokingai k-kalbu ir atrodau... - Ana sten- 
gėsi prisiminti žodį, - skriauzna. Ką reiškia „skriauzna“, Mere? 

- A, tai reiškia, kad tu daili miela mergytė, žvirbliuk, - nura- 
mino ją Merė, kamšydama antklode. 

- Sakė, kad turėsiu ją vadinti teta, kai t-taps dėdės žmona. — 
Ana išsitiesė ant pagalvių, jos didelėse tamsiose akyse buvo 
nerimas. - Juk ji netaps mano mama, Mere? Žinau, tu netikra 
m-mama, bet man tu kaip tikra. 

- Ne, žvirbliuk. Nesuk sau galvelės, juk žinai, aš visada būsiu 
su tavim ir tave globosiu. - Merė švelniai pabučiavo Aną į kaktą. 

Išjungusi šviesą jau ruošėsi eiti iš kambario, bet tamsoje pa- 
sigirdo balselis. 

— Mere... 

— Ką, žvirbliuk? 

— Man atrodo, aš jai n-nepatinku. 

— Kvailiuke tu! Kaip tu gali kam nors nepatikti? Nebesirū- 
pink ir užmerk akutes. 


Jungtuvės įvyko bažnyčioje prie Elizabetos Delansi tėvų namų 
Sasekse. Merei buvo liepta pasodinti Aną prie kitų parapijiečių. 
Pamergės buvo nuotakos dukterėčios. | 
Visi Kadogano rūmai laukė sulaikę kvapą, kai jaunavedžiai 
buvo išvykę medaus mėnesio į Pietų Prancūziją. Tą dieną, kai jie 
turėjo grįžti, ponia Keraders liepė išblizginti visus namus. 

— Nenoriu tai moterėlei pasirodyti nemokanti tvarkytis jos 
naujuose namuose, - burbėjo savo pavaldiniams. 

Merė apvilko Aną gražiausia suknute, kad su ja pasitiktų 
dėdę ir naująją tetą, bet laukė jų parvykstant sunkia širdimi. 

Ponas ir ponia Lajelai pasirodė namuose pavakario arbatėlės 
laiku. Tarnai išsirikiavo hole ir sutiko juos santūriai plodami. 
Naujoji šeimininkė su kiekvienu trumpai persimetė žodžiu. Ana 
su Mere viltingai laukė eilės gale, kada galės parodyti gražųjį 
reveransą. Ponia Lajel tik linktelėjo Anai ir pasuko į svetainę. 
Ponas Lajelas pasekė jos pavyzdžiu. 

— Rytoj ji norės su kiekvienu iš mūsų atskirai pasikalbėti, - 
vėliau sušnopavo ponia Keraders. - Ir su tavim, Mere. Susimilk 
dėl mūs, Dievuliau! 


Kitą rytą tarnai po vieną ėjo į svetainę susitikti su naująja šeimi- 
ninke. Merė nerimaudama už durų laukė savo eilės. 

— Prašom, - pasigirdo viduje ir Merė įėjo. - Labas rytas, 
Mere, - tarė Elizabeta Lajel. 

— Labas rytas, ponia Lajel. Leiskite jus asmeniškai pasvei- 
kinti jungtuvių proga. 

- Dėkoju. - Siauros jos lūpos nė trupučio nešyptelėjo. — 
Noriu jums pranešti, kad nuo šiol pono Lajelo globotinės rei- 
kalus spręsiu savo nuožiūra. Ponas Lajelas labai užsiėmęs karo 
ministerijoje ir nedera jo trukdyti dėl vaiko. 

— Taip, ponia Lajel. 

— Norėčiau, kad vadintumėte mane mem, Mere. Šitaip aš 
įpratusi savo namuose. 

— Taip... mem. 

Elizabeta Lajel mostelėjo į stalą, ant kurio buvo išdėliotos 
mėnesio išlaidų sąskaitų knygos. 

— Taip pat iš ponios Keraders perimu į savo rankas šiuos rei- 
kad finansai buvo tvarkomi aplaidžiai. Tučtuojau įvesiu tvarką. 
Supratote? 

- Taip, mem. 

— Pavyzdžiui... - Ponia Lajel užsidėjo ant grandinėlės po 
kaklu pakabintus akinius raginiais rėmais ir ėmė skaityti są- 
skaitas. — Čia parašyta, kad išlaidos Anos reikmėms siekia dau- 
giau kaip šimtą šilingų per mėnesį. Galite paaiškinti, kur išeina 
tie pinigai? | 

— Taip, mem, Ana dukart per savaitę lanko baleto pamokas, 
jos kainuoja keturiasdešimt šilingų per mėnesį. Taip pat pas ją 
kas rytą ateina guvernantė padėti mokytis - penkiasdešimt ši- 
lingų per mėnesį. Dar drabužiai ir... 

— Pakaks! - rėžė ponia Lajel. - Akivaizdu, kad vaikas pai- 
kinamas ir jūsų minėtos išlaidos nebūtinos. Vaikui aštuoneri, 
ar ne“ 

— Taip, mem. 

— Tad tikriausiai jai nereikia dviejų baleto pamokų per sa- 
vaitę. - Ponia Lajel kilstelėjo antakius ir reikšdama nepasitenki- 
nimą atsiduso. - Galite eiti, Mere. 

— Taip, mem. 


— B-betgi, Mere, kodėl man negalima dukart per savaitę eiti į 
baletą? Vienos pamokos negana! - Anos akyse buvo nuoskauda. 

- Gal paskui bus galima, žvirbliuk, bet dabar dėdė negali 
mokėti tiek pinigų. 

- B-betgi jis ką tik gavo naują paskyrimą! Ir visi virtuvėje 
kalba apie stambių deimantų vėrinį, kurį jis n-nupirko tetai. 
K-kaip jis negali sumokėti dešimt šilingų per savaitę, jeigu 

g-gali n-nupirkti tokį daiktą? —- Susijaudinusi Ana ėmė dar 
stipriau mikčioti ir prapliupo ašaromis. 

— Nagi, nagi, žvirbliuk... - Merė apkabino mergytę. - Vie- 
nuolės man sakydavo, kad turiu būti dėkinga už tai, ką turiu. 
Tau liko bent viena pamoka. 

— B-bet jos negana! Negana! 

- Na, galėsi daugiau repetuoti laisvu laiku. Būk gera, pa- 
sistenk nenusiminti. 

Bet Ana niekaip negalėjo nusiraminti - ja dėta Merė ir pati 
būtų taip jautusis. 


Po vestuvių Lorensas Lajelas retai būdavo namie. Kai būdavo, 
Ana kankindavosi laukdama, kada gi ją pakvies į svetainę. Merei 
širdis plyšo mergytės veide matant nusivylimą, kad nekviečia. 

- Jis manęs n-nebemyli. Dėdė n-nebemyli manęs. Jis myli 
tetą. Ir daro viską, k-ką ji liepia. 

Virtuvė visiškai sutiko su Ana. 

- Ji gauna iš jo, ko tik užsimano, - atsiduso ponia Keraders. — 
Nemanau, kad šeimininkas pasidarė toks beširdis, - pridūrė. — 
Vargšė mažytė. Kiek mačiau, pastaruoju metu jis Anai beveik nė 
žodžio netarstelėjo, nė nežiūri į jos pusę. 

- Gal gautų ausų nuo šeimininkės, jei žiūrėtų! - įkišo trigrašį 
Nensė. - Manau, jis jos bijo, kaip ir mes. Toji ypata viskuo ne- 
patenkinta, visada randa prie ko prikibti, kad ir ką darytum. Jei 
taip bus ir toliau, jau beveik galvoju, kad reikės išeiti. Šiais laikais 
moteriai galima rasti darbo, ir visai neblogai atlyginamo. 

- Ašlygiai tą patį galvoju, - pritarė jai ponia Keraders. - Mano 
draugė Elsė sakė, kad žmonės tiesiog aikštėje ieško ūkvaizdžių. 
Galiu eiti ir pasisiūlyti. 

Merė klausėsi jų liūdnai susimąsčiusi. Ji negalėjo išeiti. 

Šeimynykščiai gyveno nuolat įsitempę - kad ir ką darė, 
kad ir kiek stengėsi, niekaip neįtiko naujajai poniai Lajel. Išėjo 
kambarinė, įkandin jos - virėja. Vyresnysis liokajus Smitas taip 
pat nusprendė, kad metas kelti sparnus. Merė kaip įmanydama 
stengėsi kartu su Ana nesipainioti ant kelio, tyliai užsiimti savo 
reikalais ir kuo mažiau kristi į akis. Tačiau dažnai iš svetainės 
ateidavo paliepimas prisistatyti. Merei nebūdavo leidžiama eiti 
kartu su Ana ir ji nerimaudama laukdavo už durų, kada toji 
išeis - dažniausiai užverktomis akimis. Jei tik Elizabeta Lajel 
rasdavo dingstį, išbardavo Aną. Ana buvo peikiama už viską - ir 
už trūkčiojantį kalbėjimą, ir už nesurištą plaukų kaspiną, ir už 
pripėduotus laiptus. 

- Ji n-nekenčia manęs, n-nekenčia! - vieną vakarą verkė Ana 
Merei ant peties. 

- Ko jai tavęs nekęsti, žvirbliuk, tiesiog toks jos būdas. Ji 
tokia su visais. 

- Betgi tai n-negeras būdas, ar ne, Mere? 

Merei nebuvo kaip nesutikti. 

1927 metų rudenį, kai Anai jau buvo devyneri, Lorensas Lajelas 
išvyko į Bankoką, paskirtas į naujas - Britanijos konsulo - nuo- 
latines pareigas. Elizabeta Lajel turėjo atvažiuoti pas jį per tris 
mėnesius. 

— Na, galime čia įžvelgti ir šviesiąją pusę - mums liko ją kęsti 
tik tris savaites, - pasakė ponia Keraders. - Jei bent kiek pasi- 
seks, negrįš keletą metų. 

- Gal ji pasigaus kokią mirtiną tropikų ligą ir išvis nebegrįš. 


Lorensas Lajelas striukai, nerodydamas jokių jausmų, atsisvei- 
kino su Ana, mat šalia stovėjo žmona ir akylai sekė kiekvieną 
jo krustelėjimą. Po to atėjo Elizabetos Lajel eilė atsisveikinti su 
vyru. 

Lorensas ją apkabino. 

- Taigi, brangioji, pasimatysime Bankoke. 

— Taip, - linktelėjo ji. - Ir dėl nieko nesijaudink. Būk ramus, 
aš pasirūpinsiu, kad tau nesant viskas namuose vyktų sklandžiai. 


Po dviejų dienų Merė buvo iškviesta į svetainę. 

— Mere, - Elizabeta Lajel pamėgino šyptelėti, - pakviečiau 
jus norėdama pasakyti, kad jūsų paslaugų šiuose namuose ne- 
bereikia. Ryšium su artėjančiu savo išvykimu pas vyrą į Ban- 

koką nusprendžiau, kad bus geriausia leisti Aną į internatinę 
mokyklą. Mes su ponu Lajelu Bankoke gyvensime mažiausiai 
penkerius metus ir šie namai bus negyvenami. Išlaikyti tarnus, 
kol patys negyvensime, būtų tik pinigų švaistymas. Suprantu, 
kad su Ana bendravote devynerius metus ir jums abiem skirtis 
bus skausminga. Taigi jums bus sumokėta papildoma mėnesio 
alga. Šios savaitės pabaigoje aš išvešiu Aną į naująją mokyklą, 
ir tą pačią dieną jūs paliksite šiuos namus. Jai rytoj pasakysiu, 
kad reikės išvažiuoti. Bet, manau, būtų geriausia, jei kol kas jai 
nesakytumėte, kad jums teks išvykti. Juk nenorime, kad vaikas 
sukeltų isteriją. 

Merei ėmė spengti ausyse. 

- Bet... bet, mem, juk turite man leisti su ja atsisveikinti. Aš... 
nenoriu, kad ji manytų, jog ją palikau. Prašau, ponia Lajel... tai 
yra, mem, - ėmė maldauti Merė. 

— Anai nieko bloga nenutiks. Juk pagaliau jūs nesate tikroji 
jos motina. Ji bendraus su savo amžiaus ir sluoksnio mergai- 
tėmis, - pabrėžė Elizabeta Lajel. - Esu tikra, ji prisitaikys. 

— O kąjji veiks per atostogas? 

— Kaip ir daugelis našlaičiais likusių vaikų arba, tiksliau, tokių 
vaikų, kurių tėvai gyvena užsienyje, ji tiesiog pasiliks mokykloje. 

— Norite pasakyti, kad dabar jos namai bus mokykla? 

— Taip, jei jums patinka. 

— Ar aš galėsiu jai bent rašyti? 
 - Atsižvelgdama į aplinkybes aš tai draudžiu. Jaučiu, kad ją 
jūsų laiškai pernelyg trikdys ir liūdins. 

— O gal, - Merė suprato, kad negalima verkti, - galėčiau ži- 
noti, kur ruošiatės ją atiduoti? 

- Manau, bus geriausia, jei nežinosite. Tada nesusigundy- 
site su ja susisiekti. Aš paruošiau viską, ko jai reikės naujoje 
mokykloje. Jums daugiau nieko neliks daryti, tik pažymėti jos 

drabužius, sukrauti jai lagaminą ir susidėti savo daiktus. - Eli- 
zabeta Lajel atsistojo. - Turite suprasti, Mere, - pono Lajelo ir 
mano globotinės negali auginti tarnai. Ji turi išmokti tikrai ledi 
deramų manierų ir etiketo. 

- Taip, mem, - smaugiama gerkle išspaudė Merė. 

— Galite eiti, Mere. 

— O kaip baleto pamokos? Ar naujoje mokykloje moko ba- 
leto? Ji tokia talentinga... visi sako... ir ponas Lajelas taip žavė- 
josi... 

— Kaip jo Žmona ir tikroji vaiko globėja, kol mano vyras už- 
sienyje, - nukirto Elizabeta, - pasilieku sau spręsti, ką galvoja 
mano vyras. Ir kas Anai geriausia. 

Merė suprato, kad beprasmiška dar ką nors sakyti. Ji apsi- 
gręžė ir smuko iš kambario. 


Ateinančios kelios dienos buvo viena kankynė. Negalėdama 
Anai nieko sakyti ar įspėti dėl artėjančio savo išvykimo, Merė 
kaip išmanydama guodė mergytę siuvinėdama jos monogramas 
ant uniformos ir kraudama lagaminą, kuris turėjo kartu keliauti 
į naują mokyklą. 

— N-nenoriu į m-mokyklą, Mere. N-nenoriu palikti tavęs ir 
kitų tarnų, ir b-baleto pamokų. 

- Žinau, žvirbliuk, kad nenori. Bet dėdė ir teta mano, kai 
taip bus geriau. Be to, džiaugsiesi galėdama bendrauti su savo 
amžiaus mergaitėmis. 

— Kam jos man, jei turiu tave ir kitus draugus virtuvėje? Mere, 
aš bijau. Būk gera, pasakyk tetai, kad manęs neatiduotų. Aš tikrai 
būsiu gera, pažadu, - meldė Ana. - P-paprašyk, kad leistų man 
pasilikti! - Merė apsivijo rankomis mergytę, o ši gailiai kūk- 
čiojo jai ant peties. - Pasakysi kunigaikštytei, kad g-grįšiu per 

atostogas, g-gerai? Sakyk, mokykloje daug repetuosiu, kad jos 
n-nenuvilčiau. 

- Žinoma, pasakysiu, žvirbliuk. 

- Laikas juk g-greitai prabėgs, ar ne? Ne taip jau daug liko iki 
atostogų ir aš g-grįšiu pas t-tave, juk taip? 

Merė pati vos tramdė ašaras matydama, kaip vaikas mėgina 
guostis neišvengiamybės akivaizdoje. 

- Taip, žvirbliuk, nedaug liko. 

— O tu manęs čia lauksi, tiesa, Mere? Ką t-tu darysi, kai 
manęs nebus? - Ana kilstelėjo antakį. - Tau turbūt bus b-baisiai 
nuobodu. 

— Na, aš irgi galėsiu pasiimti truputį atostogų. 

- Tik žiūrėk, kad b-būtum grįžusi, kai parvažiuosiu iš mo- 
kyklos namo, gerai? 

— Gerai, žvirbliuk, grįšiu. 


Devintą ryto, kai Anai jau reikėjo išvykti, kažkas pabeldė į Merės 
duris. 

- Prašom. 

Pasirodė Ana su nauja mokyklos uniforma, pirkta su atsarga 
išaugimui. Liauna jos figūrėlė skendo rūbo klostėse, širdies 
formos veidelis buvo sumenkęs ir išblyškęs. 

- Teta liepė eiti su t-tavim atsisveikinti. Sakė, nenori spek- 
taklio apatiniuose k-kambariuose. 

Merė linktelėjo, priėjo prie jos ir stengdamasi tvardytis pa- 
sakė: 

— Būsi mano šaunuolė, žvirbliuk? 

— B-bandysiu, Mere, bet taip b-bijau. 

Pastarąją savaitę Ana vis labiau mikčiojo. 

— Najau, nepraeis nė pora dienų, ir tau ims patikti, matysi. 

— Oi, n-ne, aš jau dabar n-nekenčiu tos mokyklos, - pasi- 
girdo prislopintas atsakymas prisispaudus prie peties. - Rašyk 
man k-kasdien, gerai? 

- Žinoma. Nagi, - Merė švelniai atitraukė nuo savęs Aną, su 
šypsena žiūrėdama jai į akis, - tau jau metas. 

Ana linktelėjo. 

- Tikrai. S-sudie, Mere. 

— Sudie, žvirbliuk. 

Merė žiūrėjo, kaip Ana nusisukusi iš reto pėdina prie durų. 
Prie jų priėjusi pastovėjo ir atsigręžė. 

— K-kai k-kitos mergaitės klaus apie mano mamą, g-galvoju, 
kad pasakosiu apie tave. T-tu nepyksi? 

— Ką tu, Ana, - Merė nebesulaikė jausmų. - Jei tik tu nori, o 
man bus labai gerai. 

Ana tyliai linktelėjo su skausmu didelėse akyse. 

- Ir nepamiršk, - pridūrė Merė, - vieną dieną tu tapsi garsi 
balerina. Nepamiršk savo svajonės, gerai? 

— Nepamiršiu, - blausiai šyptelėjo Ana, - p-pažadu. 
tomobilį, paskui tylomis stovėjo, kai jis riedėjo tolyn. Po dviejų 
valandų Merė taip pat jau buvo susiruošusi į kelią. Elizabeta 
Lajel jai buvo sumokėjusi visą algą, o per ponią Keraders Merė 
jau buvo užsisakiusi kambarį už kelių mylių esančiame Barons 
Korto pensione, kad ten pratrauktų, kol prašviesės galva ir apsi- 
spręs, ką toliau daryti. 

Bijodama, kad nebepakels kitų graudžių išsiskyrimų, Merė 
ant virtuvės stalo paliko po laišką poniai Keraders ir Nensei. Pa- 
siėmė lagaminą, atvėrė į kiemą vedančias duris ir žengė į nežinią. 


Aurora 


Taigi... pikta pamotė išvarė vargšę kilniaširdę Merę į gatvę. Galbūt 
mano pasakojime ji yra Pelenė - jei palyginimas su šia pasakų 
veikėja ne visai tikslus, prašau man aileisti. O vargšė našlaitėlė 
Ana - neskurstanti, bet negaunanti meilės - buvo pamnesta viena 
internatinėje mokykloje. 

Čia ir baigėsi Merės laiškai jos anyta galėjusiai tapti Bri- 
džitai, - Granija negalėdama atsitraukti skaitė juos iki išnaktų. 
Dabar, žvelgdama į praeitį, suprantu, kodėl Merei išdidumas ne- 
leido toliau rašyti laiškų Šono tėvams. 

Žinau, kad Granija, baigusi skaityti laiškus, maldavo motinos 
papasakoti, kaip klostėsi tolesnis Merės gyvenimas. Kad neper- 
traukčiau pasakojimo (mielas Skaitytojau, rašydama jau kiek 
pramiklinau ranką), neįkyrėsiu smulkiu aprašinėjimu, kaip Gra- 
nija vaikščiojo į tėvų sodybą ir kiek arbatos puodelių teko išgerti, 
kol išklausė visą pasakojimą. 

Arbata buvo svarbi mūsų gyvenimo Danvorlio viensėdyje dalis. 

Dabar jau retai ją gurkšnoju. Man ją gerti nesveika - kita 
vertus, daug kas nesveika. 

Vėl nukrypau į šalį. Dabar, kaip ir kiekvienoje gražioje pasa- 
koje, liūdna karalaitė turi rasti laimę su savo karalaičiu. 

Man visada labiausiai knieti, kas būna po „ilgai ir laimingai. 

Pavyzdžiui, princesė Aurora iš „Miegančiosios gražuolės“ pa- 
bunda po šimto metų. Viešpatie! Ar įsivaizduojate? Faktiškai jai 
šimtas šešiolika metų. Jos princui - aštuoniolika. Nieko nepasakysi, 

šioks toks amžiaus skirtumas. O kol ji susigaudė, kas ir kaip, - juk 
net anais laikais pasaulis per šimtą metų turėjo būti pasikeitęs. 

Bent aš nedėčiau galvos dėl jų santykių tvirtumo. 

Žinoma, jūs galite sakyti, kad pasaka yra pasaka. Ir vis dėlto, 
ar išmėginimai, tekę princesei Aurorai, kai prasidėjo Ilgai Ir Lai- 
mingai, smarkiai skyrėsi nuo Merę užgriuvusių netikėtumų? O 
kas, jei ji, pavyzdžiui, sutiko savo princą? Šiaip ar taip, karas, 
ypač toks žiaurus, kokį pergyveno Merė, palieka žmogaus sieloje 
neišdildomus randus ir daug ką perkeičia. 

Taigi žiūrėkime, kas bus toliau... 

Sunkiausia naujajame Merės gyvenime buvo marios laisvo laiko 
apmąstymams. Kiek save prisiminė, per dvidešimt devynerius 
gyvenimo metus kasdien nuo ryto iki vakaro buvo apstu prie- 
volių kitiems. Visada kas nors kitas jai skirdavo užduočių ir 
pareigų. Dabar niekam nebereikėjo įtikti - tik sau pačiai. Visas 
laikas priklausė jai, ir jo turėjo iki valiai. 

Taip pat ji ūmai suvokė, kad visą gyvenimą buvo apsupta 
žmonių. Įpratusi visur, kur tik gyveno, su kuo nors dalytis kam- 
bariu, Merė ankštame savo būste jautėsi nepakeliamai vieniša. 
Sėdint priešais menką dujinio šildytuvo ugnelę ją užplūsdavo 
mintys apie tuos, kurių neteko, - apie tėvus, sužadėtinį ir mažą 
mergaitę, kurią mylėjo kaip tikrą dukterį. Kita gal būtų džiau- 
gusis, kad nebereikia šokti ir bėgti vos išgirdus skambutį ar bel- 
dimą į duris, bet Merei „nereikalingumo“ jausmas buvo nema- 
lonus atradimas. 

Jai nebuvo bėdos dėl pinigų - per penkiolika tarnystės Laje- 
lams metų susikaupė dailią sumelę, iš kurios būtų nesunkiai iš- 
gyvenusi bent penkerius metus. Tiesą sakant, lengvai galėjo sau 
leisti įsikurti kur kas ištaigingesnėje vietoje nei dabar. 
dama Kensingtono soduose, dairydamasi į pažįstamus auklių su 
jų globotiniais veidus. Jos nesikalbėjo su ja anksčiau, nesikalbėjo 
ir dabar. Ji niekam nebuvo sava ir pati neturėjo savų. Žiūrėdavo, 
kaip Žmonės eina pro šalį savais keliais Kažkur Kitur. 

Juodžiausiomis akimirkomis Merė mąstydavo, kad niekam 
nerūpi, gyva ji ar mirusi. Ji niekam nieko nereiškė, bet kas galėjo 
ją pakeisti, niekam nebuvo reikalinga. Net Anai, kuriai ji atidavė 
tiek meilės, - žinojo, kad vaikas prisitaikys ir toliau gyvens be 
jos. Toks jau yra augantis žmogus. 

Kad kaip nors prastumtų laiką, Merė sumanė praskaidrinti 
vienišas valandas meistraudama sau naują garderobą. Nusipirko 
„Zingerio“ siuvamąją ir blausioje dujinės lempos šviesoje sė- 
dėdavo prie stalelio palei langą, pro kurį matėsi Koleto sodai. 
Siuvant ilsėjosi protas, ir ką nors kurdama ji rasdavo nusirami- 
nimą. Siuvamosios smagratį sukanti dešinė ranka ilgainiui pa- 
vargdavo, ir ilsėdamasi ji žiūrėdavo, kas vyksta už lango. Dažnai 
matydavo prie gatvės žibinto stulpo tiesiai po jos langu rymantį 
kažkokį vyriškį. Jis atrodė jaunas - ne vyresnis už ją, stovėdavo 
ten valandų valandas, žiūrėdamas į tolį. 

Merė pradėjo laukti, kada jis pasirodys, - dažniausiai atei- 
davo apie šeštą vakaro, ir ji žiūrėdavo, kaip tas stovi prie žibinto 
stulpo ir nežinia ką stebi. Kartais pasišalindavo tik ėmus švisti. 

Jo buvimas raminamai veikė Merę. Jis atrodė toks pat vie- 
nišas kaip ir ji. 

- Vargšelis, - pasakė sau pašnibždomis, dujinio šildytuvo 
liepsnoje skrudindama minkštą paplotėlį. - Jam, vargdienėliui, 
negerai su galva. 

Naktys ilgėjo, artinosi žiema, o vyrukas vis išdygdavo prie 
žibinto stulpo. Merė ėmė vilkėti pasisiūtus šiltesnius drabužius, 
o žmogui po langu vėstantis oras, regis, buvo nė motais. 

Vieną lapkričio vakarą vėlokai grįždama po pasišnekučia- 
vimo su Nense prie arbatos, Merė praėjo pro jį. Stabtelėjusi at- 
nosis, ryžtingas smakras, veido spalva žibinto šviesoje atrodė 
blyškoka. Liesas iki išsekimo, bet Merė matė, kad, atgavęs badus 

būtų simpatiškas vaikinas. Ji užkopė laiptais ir pasuko raktą lau- 
kujų durų spynoje. Įėjusi į kambarį priėjo prie lango ir pagalvojo 
sau: kaip jis gali taip ilgai išstovėti tokiu bjauriu oru. Drebėdama 
Merė įjungė dujinį šildytuvą, apsisiautė šaliku pečius ir tada jai į 
galvą šovė viena mintis. 


Po savaitės ji nusileido savo pensiono lauko laiptais ir priėjo prie 
vyruko, stovinčio įprastoje vietoje. 

- Štai, imkite. Susišildysite rymodamas prie to stulpo. — Merė 
ištiesė ryšulį rankose, laukdama atsako. Vyrukas ilgokai jos ne- 
atpažino ir nesuprato, ką ji jam duoda. Ji jau buvo benusigrę- 
žianti, nusprendusi, kad jam niekas nebepadės, bet jis pasisuko 
į ją veidu, žvilgtelėjo į ryšulį jos rankose ir šyptelėjo puse lūpų. 

— Čia paltas, vilnonis. Kad būtų šilčiau stovėti, - padrąsino 
jį, kad paimtų. 

— M-m-man? - Regis, jis buvo atpratęs kalbėti. Balsas buvo 
nenatūraliai gergždžiantis. 

— Jums, - patvirtino ji. - Aš čia gyvenu, - Merė parodė 
aukštyn į šviečiantį langą, - ir mačiau jus. Nenoriu, kad mir- 
tumėt nuo plaučių uždegimo prie mano slenksčio, - pridūrė, - 
užtat jums ir pasiuvau. 

Jis pažiūrėjo į ryšulį, paskui apstulbintas pakėlė akis į ją. 

— P-pasiuvote? M-man? 

— Jums. Gal paimtumėt? Nebenulaikau - būtų miela, jei pa- 
imtumėt. 

— B-bet... aš čia neturiu pinigų. Negaliu sumokėti. 

— Tai dovana nuo manęs. Aš ten šiltai sau įsitaisiusi ir širdis 
neleidžia žiūrėti, kaip čia šąlate. Tiesiog manykite, kad taip pa- 
dariau dėl savo pačios ramybės. Imkite, - paragino ji. 

— Man... jūs b-be galo maloni, panele... 

— Merė. Mano vardas Merė. 

Jis paėmė iš jos paltą drebančiomis rankomis ir pasimatavo. 

— P-puikiai t-tinka! K-kaip jums pavyko?.. 

— Na, mačiau jus kas vakarą čia stovint, tad turėjau kada įsi- 
žiūrėti. 

— Tai... n-nuostabiausia d-dovana, k-kokią tik esu g-gavęs. 

Merė atkreipė dėmesį, kad, nors ir mikčioja, tas Žmogus 
kalba švariai tardamas žodžius, kaip ir Lorensas Lajelas. 

— Taigi šiandien ramiau miegosiu žinodama, kad jums šilta. 
Labanakt, sere. 

- L-labanakt, M-Mere. Ir, - jo žvilgsnyje buvo toks dėkin- 
gumas, kad Merė pajuto, kaip pačiai akyse kaupiasi ašaros, — 
labai jums d-dėkoju. 

— Nėra už ką, - atsakė ji ir nuskubėjo prie laukujų durų laip- 
telių. 


Po poros savaičių, kai Merė jau buvo galutinai beapsispren- 
džianti, kad vienintelis būdas jai pabėgti nuo vienatvės - grįžti į 
Airiją ir senmergiauti glaudžiantis prie Šono šeimos, ji susitiko 
su Nense išgerti arbatos Pikadilyje. | 

— Jergau! Kokia tu išsipusčiusi! - nusistebėjo Nensė, kai abi 
užsisakė arbatos ir sviestu apteptos skrudintos duonos. - Kaip 
įsitaisei naują paltą? Mačiau parduotuvėse, betgi kainuoja pasiu- 
tusius pinigus. Praturtėjai ar ką? 

— Aš irgi mačiau parduotuvėse, tai tiesiog nusižiūrėjau. 

— Pati pasisiuvaiė! 

— Taip, pati. 

- Žinojau, kad tu naginga, betgi čia šitoks daiktas! - susiža- 
vėjusi gyrė Nensė. - Galėtum ir man pasiūti? 

— Tikrai galiu, jei tik pasakysi, kokios spalvos norėtum. 

— O jeigu skaisčiai raudoną? Tiktų mano gymiui? - ji pake- 
deno savo šviesias garbanas. 

— Manau, būtų puiku, - pritarė Merė. - Turėk galvoj, kainuos 
ir medžiaga. 

- Tai žinoma. Ir tavo laikas. Taigi, kiek? 

Merė pagalvojo. 

— Na, tarkim, už medžiagą bus dešimt šilingų ir dar keletas 
už pasiuvimą... 

— Sutarta! - Nensė suplojo rankomis. - Semas kitą ketvir- 
tadienį vedasi mane pasivaikščioti. Man atrodo, ruošiasi pasi- 
piršti. Galėtum pasiūti iki to laiko? 

— Savaitė... - Merė permetė mintimis. - Kodėl gi ne, turėčiau 
suspėti. 

— Ak, Mere, ačiū! Tu tikras lobis, mergel. 


Merė niekada nepamiršo raudonojo palto, aukštyn kojom ap- 
vertusio jos gyvenimą. Nensė juo gyrėsi visoms savo draugėms 
ir netrukus jos ėmė spiestis prie Merės durų, prašydamos ir joms 
ką nors pasiūti. Net gretimame name gyvenanti Šeila, netoli Pi- 
kadilio aikštės universalinėje parduotuvėje dirbanti mergina, 
pagyrė gatvėje Merės paltą bei paprašė ir jai pasiūti. Vieną va- 
karą atėjusi pasimatuoti Šeila rado pas Merę dar dvi merginas, 
gurkšnojančias arbatą ir laukiančias savo eilės. 

— Tau reikia pasidaryti tikra siuvėja, Mere. Tu išties talen- 
tinga. 

— Ačiū už gerą Žodį, bet ar tinka verstis tuo, kas tau yra ma- 
lonumas? 

- Be abejo, tinka! Krūva mano draugių mielai tau mokėtų, 
kad pasiūtum madingų drabužių. Juk gerai žinom, kiek už juos 
lupa parduotuvės. 

— Na, taip. - Merė persisvėrė per palangę, dairydamasi prie 
žibinto stulpo stoviniuojančio vyruko - jis puikiai atrodė su 
juodos vilnos paltu. - Gal žinai, kas jis toks? 

Šeila priėjusi žvilgtelėjo pro langą. 

— Mano buto šeimininkė sakė, kad prieš karą čia gyveno jo 
mergina, mokėsi medicinos seserim Šv. Tomo ligoninėje. Prie 
Somos ją mirtinai sutrypė pasibaidęs arklys. O jis, vargšelis, 
grįžo kontūzytas, - atsiduso Šeila. - Jei reikėtų rinktis kurio nors 
iš jųdviejų likimą, manau, norėčiau būti jos vietoje. Ji bent nebe- 
sikankina. Kitaip nei jis, - kasdien iš naujo išgyvena tą siaubą. 

— Arjis turi namus? 

— Atrodo, kilęs iš turtingos šeimos. Gyvena su krikštamote 
Kensingtone, kiek paėjus šita gatve. Toji priglaudė, kai tėvai atsi- 
žadėjo. Vargšas vaikinas, kas jo laukia? 

— Net neįsivaizduoju, - atsiduso Merė, pajutusi sąžinės prie- 
kaištus, kad drįso pastarosiomis savaitėmis jaustis nelaiminga. - 
Turbūt čia jis randa savotišką nusiraminimą. Šiame gyvenime 
ramybės reikia semtis iš visur, kur tik jos randame. 


Merė Koleto soduose gyveno jau beveik pusketvirto mėnesio. 
Dabar jos dienos bėgo tarnaujant klientėms - siuvo jų užsakytus 
paltus, palaidinukes, sijonus, sukneles. Jau svarstė, ar nereikėtų 
pasiimti padėjėjos ir persikelti į didesnį butą, kad galėtų atsidėti 
darbui. Tačiau net turėdama darbo ir mažiau laiko apmąsty- 
mams, dažnai sugaudavo save besigriebiančią plunksnakočio ir 
pradedančią rašyti laišką brangiajai Anai. Papasakoti, kad buvo 
priversta ją palikti, kad myli ją labiau už viską pasaulyje ir gal- 
voja apie ją kiekvieną mielą dieną. Bet žinojo, kad pačios Anos 
labui turi tylėti. 

Merei nebeliko tuščiai lekiančių valandų, bet jos širdis, netu- 

rėdama kam atiduoti meilės, buvo apmirusi ir uždara. Bet, vos 
pajutus artėjant savigailos priepuolį, jai pakakdavo žvilgtelėti į 
vargšą vaikiną po langu, stovintį prie žibinto stulpo. 

Artėjant Kalėdoms klienčių užverstai užsakymais pasiūti 
naujus drabužius iki švenčių, Merei nebuvo kada galvoti, kaip 
jausis per Kalėdas be Anos. Nensė pakvietė Merę Kalėdų dieną 
apsilankyti Kadogano rūmuose. 

—- Mums visiems tai bus paskutinės Kalėdos tuose namuose, - 
pasakė Nensė. - Visi prieš mėnesį gavom perspėjimą, kad sausį 
rūmai bus uždaryti ir turim išeiti. Net neabejoju, ta šlykšti karvė 
būtų išmetusi mus į gatvę dar prieš Kalėdas, bet, laimė, ten dar 
reikia kai ką sutvarkyti. 

- Ji jau išvažiavo į Bankoką? - paklausė Merė. 

— Taip, aną mėnesį. Tai bent atšventėm virtuvėj! Šiaip ar taip, 
mes su Semu susiradom geras vietas Belgreivijoj: aš - ūkvaizdės, 
jis - vyresniojo liokajaus. Kai tik peržengsiu kitos virtuvės 
slenkstį, nė iš tolo nebežiūrėsiu ton pusėn. Tik gaila tos vargšės 
mergytės. Ji tikėjosi per Kalėdas parvažiuoti namo. Mere, sakyk, 
kaip Žmonės gali būti tokie žiaurūs? O vyrai - tokie akli, kad 
įsimylėtų tokį padarą, - užbaigė Nensė. 


Kūčių išvakarėse Merė visą naktį nemigo, kad jos klientės laiku 
gautų pasiūtus apdarus. Rytojaus pavakarę, apie ketvirtą, atli- 
kusi visus užsakymus, pervargusi krito į krėslą priešais židinį. Iš 
snaudulio ją pažadino beldimas į duris. 

— Kas ten? 

- Aš, Šeila, kaimynė. Pas tave kažkas atėjo. 

Merė pakilo iš krėslo ir nuėjo atidaryti durų. Ir nepatikėjo 
savo akimis, pamačiusi su Šeila pasirodžiusią išblyškusią, ne- 
ramią savo viešnią. 

— Mere! - Ana puolė Merei į glėbį ir taip stipriai apkabino, 
kad vos nepasmaugė. 

- Jėzaumarija ir Juozapai šventas! Ana, kaip čia atsidūrei? 
Kaip mane radai? 

— Tai tu ją pažįsti? - nusišypsojo Šeila. - Radau kaip benamį 
šunytį sėdinčią prie tavo durų. 

— O kaipgi, pažįstu. Tu gi mano Ana, ar ne, žvirbliuk? - Pa- 
lenkus galvą prie mielo Anos veidelio, Merės akys pritvinko 
ašarų. 

— Na, tai palieku jus. Rodos, Mere, ką tik gavai Kalėdų do- 
vanėlę. 

— Kas teisybė, tas teisybė. 

Merė nusišypsojo, uždarė duris, nuvedė Aną prie krėslo ir 
pasodino. 

— O dabar papasakok, kaip iš tikrųjų čia atsiradai. Maniau, 
turėjai likti mokykloje. 

— T-turėjau... t-turiu. Bet, - Anos veidelyje pasirodė ryžtas, - 
aš pabėgau ir n-niekada ten n-nebegrįšiu. 

— Ką tu, ką tu, žvirbliuk, nekalbėk paikysčių. Juk taip nega- 
lima. 

— Va ir g-galima. O jei priversi mane grįžti, aš tiesiog v-vėl 
pabėgsiu. T-ta direktorė bjaurybė, ir m-mergaitės bjaurybės! 
Jos liepia man b-bėgioti ir žaisti kažkokį lakrosą, o jis man 
n-nesveika keliams ir aš n-nekenčiu to žaidimo! Ak, Mere! — 
Ana užsidengė veidą rankomis. - K-kokia aš buvau nelaiminga! 
G-gyvenau vien svajodama apie Kalėdų atostogas, kaip pama- 
tysiu tave ir kitus K-Kadogano rūmuose, o tada mane į kabinetą 
pasikvietė direktorė ir p-pasakė, kad neišleis namo. Kad teta iš- 
važiavo su dėde į B-Bankoką ir n-namai bus užrakinti. Mere, būk 
gera, neversk manęs g-grįžti į tą baisią mokyklą, labai p-prašau. 

Ir netekusi jėgų Ana apsipylė ašaromis. 

Merė pasisodino vaiką ant kelių, ir Ana prisiglaudusi jai prie 
krūtinės ėmė skųstis, kaip vargo vieniša ir visų apleista. 

Jai aprimus Merė ėmė švelniai aiškinti: 

— Ana, turim kuo greičiau direktorei pranešti, kad tau ne- 
atsitiko nieko bloga. Nenustebčiau, jei ji sukeltų ant kojų pusę 
šalies policijos. 

— Aš t-tik šįryt pabėgau, - susiraukė Ana, - o direktorė ponia 
G-Griks išvažiavo švęsti Kalėdų p-pas seserį. Mane paliko su 
ūkvede, o ji g-geria tiek džino, kad turbūt dabar mato dvi Anas 
vietoj nė vienos. | 

Merė nesusilaikė nenusišypsojusi iš Anos pasakymo. 

— Na, tada bent jau ūkvedei turim pranešti. Juk nenorim kam 
nors pridaryti rūpesčių? Būtų negražu, Ana, kad ir kaip ten tau 
liūdna. 

- Gerai, tik p-pažadėk nesakyti, kur aš. Jos gali ateiti manęs 
p-paimti, o aš tikrai n-negrįšiu. Geriau jau mirsiu. 

Merė matė, kad mergytė visiškai nusigalavusi, ir tą vakarą su 
ja nebesiginčijo. 

— Pasakysiu tik tiek, kad sveika ir gyva pasiekei Kadogano 
rūmus ir kad su ja susisieksim po Kalėdų. Tinka? 

Rodos, tai nuramino Aną ir ji, kad ir nenoriai, pritariamai 
linktelėjo. 

— Na ką, man rodos, tau praverstų nueiti į vonią. Ji ne tokia 
kaip ta, kurioje maudydavaisi Kadogano rūmuose, tačiau bent 
apsišvarinsi, žvirbliuk. 

Merė nuvedė Aną į bendrai naudojamą vonią koridoriaus 
gale ir prileido vandens. Šiūruodama ją Merė paklausė, kaip toji 
įsigudrino rasti kelią į Londoną, o paskui - pas ją į Koleto sodus. 

- Paprastai, - atsakė Ana. - Žinojau, kur yra stotis, nes anks- 
čiau mus vežė į vienos dienos išvyką į Londoną p-pažiūrėti 
Šv. Pauliaus k-katedros. Tai aš pasprukau iš mokyklos ir ten nu- 

ėjau. P-paskui įlipau į traukinį ir jis nuvežė mane į didelę stotį — 
vadinasi Vaterlo. Įsėdau į autobusą, jis nuvežė į Slouno aikštę ir 
likusį kelią į Kadogano rūmus nuėjau pėsčia, o tada ponia Kera- 
ders mane įsodino į taksi pas tave. 

— Ana, bet tau turėjo pasakyti, kad namai bus užrakinti. Kas 
būtų buvę, jei ten nieko nebūtum radusi? - Merė padėjo Anai 
išlipti iš vonios ir apsupo rankšluosčiu. 

— N-nepagalvojau, - prisipažino Ana. - Žinojau, kad vir- 
tuvės lango skląstis sulūžęs, tai galėjau lengvai atsidaryti ir įlipti 
vidun. Bet ten buvo ponia Keraders ir p-pasakė, kur tu gyveni. 

Merė, nors ir nerimaudama dėl to, ką toji iškrėtė, susižavėjusi 
žvelgė į Aną. Mergytė, su kuria ji išsiskyrė prieš keturis mėne- 
sius, buvo gerokai paaugusi. Ir parodė tokį ryžtą bei atkaklumą, 
kokio Merė neįtarė ją turint. 

— O dabar, - tarė Merė, vesdamasi Aną koridoriumi į savo 
kambarį, - šiltai apklosiu tave lovoje ir paprašysiu buto šeimi- 
ninko leisti paskambinti telefonu. Paskambinsiu poniai Kera- 
ders į Kadogano rūmus ir paprašysiu tuoj pat pranešti mokyklos 
ūkvedei, kad tu sveika ir gyva. - Merė iš Anos veidelio pamatė, 
kad ši sunerimo. - Ne, nebijok, nesakysim, kad tu pas mane. Be 
to, - Merė ramino ne tik Aną, bet ir save, - ryt per pietus ruo- 
šiamės ten švęsti Kalėdas. 

Ana ūmai pragiedrėjo. 

— Tikrai? K-kaip smagu. Kaip aš visų pasiilgau. 

Merei bežiūrint Anos galvelė ant pagalvių apsunko ir akys 
ėmė merktis. 

— Miegok, žvirbliuk, kai rytą atsibusim, bus Kalėdos. 

Anai sugrįžus į Kadogano rūmus, tarnai greitosiomis paruošė 
jai dovanėlių. Rytojaus dieną pasirodžiusią Aną šiltai ir džiaugs- 
mingai sutiko šeši likę šeimynykščiai. Pagal seną paprotį ponia 
Keraders paruošė jiems kalėdines vaišes. Anai išvyniojus do- 
vanas, visi susėdo virtuvėje ir pasigardžiuodami valgė žąsį su 
visais pagardais. Į vaišių pabaigą Nensė atsistojo ir išdidžiai pa- 
rodė ant kairės rankos bevardžio piršto žibantį brangakmenį. 

— Noriu pranešti, kad mes su Semu nutarėme sumainyti 
žiedus. 

Ši žinia tapo proga pakelti taurę. Semas buvo nusiųstas į rūsį 
atnešti butelio portveino. 

Visiems susidaužus taurėmis Nensė žybtelėjo akimis ir pa- 
siūlė eiti į svetainę žaisti šaradų. 

— Ooo, būtinai! - Ana suplojo rankomis. - Kaip man patinka 
šarados! Eikim! 

Visiems užlipus į pirmą aukštą Merė tarė: 

— Kaip manote, ar mūsų šutvei tinka linksmintis jy svetainėje? 

— O kas mums gali uždrausti?! - purkštelėjo nuo džino ir 
portveino įšilusi ponia Keraders. - Be to, mus kviečia jaunoji šių 
namų šeimininkė - ar ne, Ana? 

Aštuntą vakaro, prisiklegėję žaisdami šaradas, visi pavargę ir 
laimingi nusileido į virtuvę. | 

Ponia Keraders pasisuko į Merę. 

— Pasiliksi čia šiąnakt su Ana? 

- Neturėjau tokios minties, - prisipažino Merė. 

— Na, tai kodėl tau jos nepaguldžius senajame jos kambaryje, 
o paskui nenusileidus į apačią šnektelėti su manimi. Užplikysiu 
mums gardaus karštimo. 

Merė neprieštaravo ir pavargusią Aną nuvedė į senąjį jos 
miegamąjį. 

— Ooo! Kokia puiki diena, pačios |-linksmiausios mano 
Kalėdos! - laimingai atsiduso Merės apkamšyta Ana. 

— Džiaugiuos, kad tau buvo linksma, žvirbliuk. Išėjo daug 
geriau, negu tikėjausi. Labanakt, saldžių sapnų. 

- Labanakt, Mere. Žinai ką? 

— Ką, žvirbliuk? 

— Tu, Nensė su Semu ir ponia Keraders... juk jūs mano šeima, 
ar ne“? 

- Ir aš taip norėčiau, ir aš, - švelniai pasakė Merė išeidama 
pro duris. 


— Tai ką darysim su jaunąja panele, miegančia ten, viršuj? — 
paklausė ponia Keraders Merei įsitaisius prie virtuvės stalo ir 
gurkšnojant arbatą. 

- Galva neišneša, — atsiduso Merė. 

— Aišku, ką turim daryt - nusiųsti ponui ir poniai Lajelams 
telegramą, kad Ana sugrįžo. 

— Taip ir reikėtų elgtis, - sutiko Merė. - Bet toks dalykas, 
kad aš pažadėjau Anai niekada nebesiųsti jos į tą mokyklą. Bijau, 
jeigu ją ten sugrąžinsim, ji vis tiek pabėgs. 

- Iš tikrųjų, - sutiko ponia Keraders, - iš tikrųjų. Gal galė- 
tume pakalbėti su šeimininku, pasakyti, kokia Ana nelaiminga 
toje mokykloje, ir gal jis ką nors sugalvotų. 

— O kaip apeisim šeimininkę? - Merė užvertė akis. 

— Galim tik viltis, kad pasiseks pakalbėti su pačiu šeimi- 
ninku. Gal tiesiogiai jam nusiųsti telegramą? 

— Net jei ji nenugriebs tos telegramos, jis vis tiek jai pasakys. 
O ji pareikš, kad reikia tučtuojau grąžinti Aną į mokyklą. 

— Na, tai tada nebežinau, ką daryti, - atsiduso ponia Kera- 
ders. - Vargšą vaikelį apleido žmogus, kuris kaip tik žadėjo ja 
pasirūpinti. Širdis nelaiko tai matant. 

- Tikrai. Negaliu dar ir aš jos apleisti. - Merė gurkštelėjo ar- 
batos ir pratisai atsiduso. - Ji pasakoja, kaip ją skriaudžia, o mo- 
kytojai dedasi nieko nematantys. Be to, nors ir žino, kad ji naš- 
laitė, kitos ją erzina dėl mikčiojimo. Na kaip jai padėti? - laužė 
galvą Merė. 

- Kad taip kas nors doro ateitų į galvą, mieloji, betgi ne. Man 
Ana irgi prie širdies priskrudusi ir tiesiog negaliu žiūrėti, kaip 
vargšė mažytė kenčia. Žinai, ką pasakysiu, eikim miegoti, o ryt 
rytą surėmusios galvas pamąstysim, ko imtis. 

- Juk žinote, viską padaryčiau, kad ją apginčiau, - pasakė Merė. 

- Žinau, Mere, - atsakė ponia Keraders, - žinau. 


Merė tąnakt nemiegojo. Suko ratus savo miegamajame, mėgin- 
dama sukurti geriausią veiksmų planą Anai apginti. Tenorėjo ją 
kur nors išsivesti, - tačiau tai ne jos vaikas ir negalima jo vestis 
kur panorėjus, kad ir ką jai sakė instinktai ir jausmai. 

O jeigu... 

Šeštą ryto Merė jau buvo virtuvėje. Prie jos žiovaudama pri- 
sidėjo ponia Keraders. Jos užsiplikė arbatos ir vėl susėdo prie 
stalo. | 

- Vis galvojau... 

— Manau, kad galvojai, Mere. Aš irgi, tik nepasakyčiau, kad 
kažin ką išmąsčiau. 

— Na, aš gal kai ką ir sugalvojau, tik turiu jūsų šio to pa- 
klausti... 

Po keturiasdešimties minučių jos jau siurbčiojo po trečią 
puodelį arbatos. 

Ponia Keraders atsiduso, jai iš įtampos net sudrėko delnai. 

— Suprantu, ką sumanei, Mere, betgi suvoki, mergaite, kad 
tai rizikinga? Juk tai kriminalinis nusikaltimas, ne kitaip. Jei rei- 
kalai pakryps į blogąją pusę, tave gali pasodinti. 

— Suprantu, ponia Ka, bet neišmanau, kaip dar kitaip galė- 
čiau apsaugoti Aną. Man teks pasitikėti jumis, kad niekam nė 
žodžiu neprasitarsite, ką dabar išgirdote. 

- Tu gi žinai, gali manimi pasikliauti, mieloji. Ta miela ma- 
žytė man lygiai taip pat prie širdies kaip ir tau. 

— Dar kai ko paklausiu: kai šeimininkas pirmąkart parsinešė 
Aną į namus, ar nieko nekalbėjo apie gimimo liudijimą? 

— Ne. Niekada neužsiminė, - atsakė ponia Keraders. 

— Arjis kartu su kūdikiu ką nors atsinešė, kas leistų nustatyti, 
kas ji tokia ir iš kur kilusi? 

— Nagi pameni, kadaise sakiau, kad ponas Lajelas atsinešė 
nediduką lagaminėlį. Jis kalbėjo, kad jį sukrovė kūdikio motina 
ir reikia jį saugoti, kol toji ateis pasiimti savo vaiko. | 

— Kur dabar tas lagaminėlis? 

— Ogi, spėju, ten pat, ant aukšto. Juk motina taip ir neatėjo 
pasiimti, ar ne? - Ponia Keraders gūžtelėjo pečiais. 

— Kaip manote, bus labai blogai, jei užmesiu akį, ar jis te- 
bėra? - paklausė Merė. 

— Ką gi, jei šitaip apčiuopsi bent kokį siūlo galą, iš kur galėtų 
būti kilusi Ana, nematau nieko bloga. Paprašyti Semo, kad nu- 
eitų paieškoti į palėpę? 

- Jei tik galite, paprašykite, ponia Ka. O tuo tarpu, kaip kal- 
bėjom, man reikėtų, kad rastumėte kokį Elizabetos Lajel rašy- 

senos ir parašo pavyzdį. Ir laiškinio popieriaus, kad galėčiau 
parašyti. 

— Tu rimtai ketini taip daryti, Mere? Na, gerai, kad ne aš, - 
atsidūsėjo ponia Keraders. - Paimsiu brangiąją ponios Lajel sąs- 
kaitų knygą. Tą, kurią paėmė iš manęs pati pildyti, mat jai mano 
apskaita buvusi aplaidi. 

Paskui tą dieną Merė su Ana grįžo į savo buveinę. Anai už- 
migus Merė sėdo prie stalo ir prieš rašydama laišką ėmė mik- 
linti ranką ant prasto popieriaus. Dėkojo Dievui, kad jai teko 
daugelį vaikystės valandų praleisti kopijuojant rankraščius savo 
rašysenai ir rašybai lavinti. Be kita ko, Merė pastebėjo sąskaitų 
knygoje įrašą, patvirtinantį, kad prieš poniai Lajel išvykstant į 
Bankoką mokyklai buvo sumokėta už kitą Anos mokslo metų 
semestrą. 

Kai jau buvo patenkinta rezultatu, Merė paėmė ponios Ke- 
raders nuo Elizabetos stalo atneštą plunksnakotį ir ėmė rašyti. 


Po trijų dienų, jau grįžusi iš Džersio po šventinės viešnagės pas 
seserį, Anos. mokyklos direktorė Dorina Griks prisėdusi per- 
vertė gautus laiškus. 


Kadogano rūmai, 
Kadogano aikštė, 
Londonas, PV 1 


Gerbiamoji ponia Griks, 
dėl giminaičio mirties, deja, man teko savo išvykimą į 


Bankoką nukelti po Kalėdų. Ir štai vieną dieną pro duris 
įžengė mano globotinė Ana. Akivaizdžiai matant, kaip ji 

kankinosi atskirta nuo mano vyro ir manęs, teko priimti 
sprendimą pasiimti Aną kartu į Bankoką ir ten ją leisti 
į mokslus. Suprantu, kad būsime permokėję už ateinantį 
semestrą, bet kadangi suma jau įmokėta, šio klausimo ne- 
kelsime. Prašom visą korespondenciją siųsti mano adresu 
Londone per mūsų ekonomę ponią Dž. Keraders, ji persiys 
laiškus man į Bankoką. 


Nuoširdžiai jūsų - 
Elizabeta Lajel 


Dorinai Griks visai nebuvo skaudu prarasti tą mergaitę. Ana 
Lajel buvo keistas padarėlis, nepritapęs mokykloje. Ir dar ją rei- 
kėjo išlaikyti per atostogas. 

Direktorė įmetė laišką į stalčių nutarusi, kad šis klausimas 
išspręstas. 


Po kelių dienų, kai visi tarnai jau buvo išsiskirstę pas naujus 
darbdavius ir rūmuose liko tik ponia Keraders, Merė, palikusi 
Aną su Šeila, grįžo į Kadogano rūmus. Mergaitei ji paaiškino 
vykstanti į Kentą susitikti su mokyklos direktore ir pasakyti, kad 
Ana į mokyklą negrįš. 

Merė rado ponią Keraders viršutiniuose kambariuose krau- 
nančią į lagaminus patalynę. 

— Atėjau atsisveikinti, - pasakė jai. 

Ponia Keraders nusibraukė nuo kaktos prakaitą ir atsistojo. 

— Tai darai, ką sumaniusi? 

Merė linktelėjo. 

— Taip. Neatrodo, kad turiu iš ko rinktis. 

- Ne... jei tik supranti, kuo rizikuoji. Ana žino, kad niekada 
nebegalės grįžti į Kadogano rūmus? 

— Nežino. - Nerimo pjaunama Merė atsiduso. - Manote, kad 
blogai darau? 

— Mere, kartais gyvenime turime paklusti širdies balsui. Ir... 
galiu tik tiek pasakyti - būtų gerai, jei jaunesnė būčiau paklu- 
susi savajai širdžiai. - Ponia Keraders skausmingų prisiminimų 
perkreiptą veidą nusuko į langą. - Žinai, kadaise turėjau vyriškį 
ir savo vaikutį. Vyriškis dingo, man reikėjo dirbti, tad atidaviau 
įvaikinti. Iki šiol kasdien gailiuosi. 

- Ak, ponia Ka, kaip gaila. Nieko nežinojau... 

- Žinoma. Iš kur galėjai žinoti, aš gi tau nesakiau, - nukirto 
ji. - Betgi matau, kad tu Anai gera kaip tikra mylinti mama. Ir, 
mano galva, tai, ką darai, jai bus geriausia. Bet tau - nebūtinai. 
Jeigu susirasi... 

Merė stojiškai linktelėjo galva. 

- Žinau. 

- Tu gi Žinai, mieloji, kad niekada tavęs neišduosiu? 

- Žinau. 

- Bet turi suprasti - jeigu jau padarysi, ką sumaniusi, mes 
niekada nebegalėsime susitikti. Aš būčiau laikoma vaiko pagro- 
bimo bendrininke, o visai netrokštu likusius gyvenimo metus 
praleisti Halovėjuje“. 

— Taip, - atsakė Merė, - suprantu. Ačiū. 

Merė spontaniškai apkabino ponią Keraders. 

— Nedėkok man. Dievaž apsižliumbsiu. Geriau eik. 

- Gerai. 

- Laimingai, - šūktelėjo ponia Keraders Merei priėjus prie 
durų. 


* Vieno iš Londono priemiesčių Halovėjaus rajone yra moterų kalėjimas. 

Merė linktelėjo ir išėjo namo, pakeliui savęs klausinėdama, 
kodėl jos gyvenimas - tai amžinų skausmingų atsisveikinimų seka. 

Ponia Keraders grįžo vidun užsiplikyti šviežios arbatos ir tik 
tada pastebėjo prieškambaryje prie laukujų durų į kiemą pūp- 
santį nedidelį odinį lagaminėlį. Išėjo į lauką, bet vežikų kiemas 
buvo tuščias ir Merė dingusi. 

- Et, jau per vėlu, - pasakė sau ir pakėlusi lagaminėlį nunešė 
atgal į palėpę. 


Po dviejų valandų Merė atvyko į Tanbridž Velso stotį. Išlipusi 
iš traukinio pasiklausė, kur artimiausias paštas. Nedaug paėjusi 
kantriai atsistojo į eilę ir stengėsi kaip nors sutramdyti besidau- 
žančią širdį. Atėjus jos eilei priėjo prie langelio ir kreipėsi į ten 
sėdinčią merginą kiek įmanydama švaresne angliška tartimi: 

- Norėčiau išsiųsti telegramą į Bankoką. Štai čia adresas, o 
čia tekstas. 

- Puiku, panele, - atsakė mergina, peržvelgdama kaino- 
raštį. - Į Bankoką bus šeši šilingai ir šeši pensai. 

— Dėkoju. - Merė atskaitė pinigus ir padavė pro langelį. - Gal 
pasakytumėt, kada nueis telegrama? | 

— Vėliausiai šįvakar. Mes visas telegramas išsiunčiame iki 
darbo dienos pabaigos. 

- Ir kada galiu tikėtis atsakymo? 

- Kai tik gavėjas panorės išsiųsti. Ateikite rytoj popiet. Gali 
būti, kad ką nors jums turėsime. 

Merė linktelėjo. 

- Dėkoju. 

Naktį ji praleido nedidukėje nakvynės užeigoje miestelio 
centre. Nedrįso eiti iš kambario pavalgyti - iš dalies dėl to, kad ne- 

turėjo apetito, bet dar labiau rūpėjo, kad ją pamatytų kuo mažiau 
žmonių. Valandų valandas mintyse perkratinėjo savo veiksmus 
savęs klausdama, ar neišsikraustė iš proto šitaip elgdamasi. 

Popieriuje ji žudė vaiką, kurį mylėjo. Mažų mažiausia žudė 
jo ateitį turtingos šeimos globoje. 

Bet nuojauta jai sakė, kad Anai labai mažai vilčių sulaukti 
meilės tiek iš globėjo, kuris buvo žadėjęs ja rūpintis, tiek iš 
moters, kurią jis vedė ir kuriai vaikas kliudė. Be to, kol jie grįš, 
praeis penkeri metai. Ir paskutinius vaikystės metus Ana praleis 
nekenčiamoje aplinkoje vieniša ir apleista, jei Merė sėdės sudė- 
jusi rankas. Kad ir kiek tai kainuotų, kad ir ką reikėtų paaukoti, 
jei būtų pričiupta, vis tiek verta rizikuoti. Kitą rytą krūtinėje be- 
sidaužančia širdimi žingsniuodama į paštą Merė juto, kad visas 
jos planas remiasi vien tikėjimu, jog ūmai išplėšusi Aną iš Lajelų 
gyvenimo ji sulauks palengvėjimo, o ne užsitrauks prakeiksmą. 


Elizabeta Lajel įėjo į vyro kabinetą su telegrama rankoje. Prieš 
žengdama pro duris nutaisė prideramą sielvarto sugniuždyto 
žmogaus veidą. 

— Brangusis, bijau... - ji priėjo arčiau, - bijau, kad atnešiau 
labai liūdną žinią. 

Lorensas Lajelas, nusikamavęs po dar vienos nepaliaujamu 
karščiu tvoskiančios Bankoko nakties, paėmė Elizabetos pa- 
duotą telegramą. Tyliai perskaitė ir užsidengė veidą rankomis. 

- Suprantu, brangusis, suprantu. - Elizabeta guosdama už- 
dėjo ranką jam ant peties. - Baisi tragedija. 

— Mano Ana... vargšė mano mergytė... - Sielvartas ir sąžinės 
priekaištai išspaudė jam ašaras. - Turiu tučtuojau grįžti. Su- 
rengti laidotuves... 

Elizabeta jam raudant tyliai laikė jį apkabinusi. 

- Neišsaugojau jos, Elizabeta. Pažadėjau jos motinai ja rū- 
pintis. Blogai, kad palikau ją Anglijoje - mums reikėjo pasiimti 
ją kartu. 

— Brangusis, iškart mačiau, kokia gležna Anos sveikata. Ji 
buvo tokia išblyškusi, liesutė, taip baisiai mikčiojo. Kokia ne- 
laimė, kad mokykloje kilo gripo epidemija ir būdama tokia ne- 
atspari ji neatlaikė. Bet, turint galvoje jos silpną sveikatą, lengvai 
galėjo užsikrėsti kuria nors iš daugelio tropikų ligų, jei būtų va- 
Žiavusi su mumis. 

— Bet ji bent būtų buvusi su ją mylinčiais žmonėmis. O ne 
palikta kažkokioje nelemtoje mokykloje, - aimanavo Lorensas. 

- Lorensai, galiu nuraminti - nebūčiau patikėjusi tavo au- 
gintinės jokiai įstaigai, jei nebūčiau buvusi tikra, kad ten ji gaus 
geriausią priežiūrą, - papriekaištavo jam Elizabeta. - Kaip tele- 
gramoje parašyta, direktorė nepaprastai mėgo Aną. 

- Atleisk, atleisk, brangioji, - suskubo atsiprašyti Lorensas. — 
Nė iš tolo niekuo tavęs nekaltinu. - Priešingai, - jis papurtė 
galvą, — tik aš kaltas. Ir štai Anos nebėra... Nežinau, kaip iš- 
tversiu. Turiu kuo greičiau leistis į Angliją. Turiu bent jau su- 
rengti laidotuves ir jose dalyvauti. Nepalikti jos bent po mirties, 
jei jau palikau, kai buvo gyva. | 

- Brangusis, tau tikrai nėra ko save kaltinti. Tu tiek padarei — 
ne kiekvienas tavim dėtas tiek padarytų. Išgelbėjai, davei pas- 
togę, meilę ir švelnumą, dešimt metų elgeisi su ja kaip su tikru 
savo vaiku. - Elizabeta pritūpė šalia jo krėslo ir suėmė jį už 
rankų. - Lorensai, turi suprasti, tau neįmanoma dalyvauti jos 
laidotuvėse. Tokio reikalo neatidėsi šešioms savaitėms, kol grįši 
į Angliją. Ana nusipelno būti neatidėliojant krikščioniškai paly- 
dėta amžinojo poilsio. Direktorė siūlo už mus viską sutvarkyti. 
Iš meilės Anai turime priimti jos pagalbą. 

Galiausiai Lorensas linktelėjo. 

- Tu, be abejo, teisi, - liūdnai ištarė. 

- Išsiųsiu už tave atsakymą į telegramą, - švelniai pasakė Eli- 
zabeta. - Galbūt gali pasvarstyti, kur, tavo manymu, geriau pa- 
laidoti Aną, tada galėčiau apie tai pranešti direktorei. Ji užsiminė 
mananti, kad tiktų laidoti vietos bažnyčios šventoriuje. Nebent 
tu kitaip pageidautum. 

Lorensas pažiūrėjo pro konsulato langą ir atsiduso. 

— Net nežinau, kokiai tikybai Ana priklausė. Kai buvo laikas, 
nepaklausiau. Tiek daug dalykų nepavyko paklausti... žodžiu, 
tegul direktorė parenka vietą savo nuožiūra, - atsakė jis negyva 
veido išraiška. 

— Tada aš tuoj pat duosiu atsakymą, padėkosiu jai už gerumą 
ir paprašysiu surengti viską, kas priklauso. 

- Ačiū, brangioji. 

- Ir dar turiu tau kai ką pasakyti, Lorensai. - Elizabeta pa- 
tylėjo, svarstydama, kaip apsispręsti. - Ruošiausi dar palūkėti, 
bet galbūt šiomis aplinkybėmis tai tave paguostų. - Ji atsistojo. - 
Brangusis, po septynių mėnesių mes turėsime savo kūdikį. 

Lorensas išpūtęs akis spoksojo į žmoną, neįstengdamas nuo 
sielvarto iškart peršokti prie džiaugsmo. Tai buvo karšta jo sva- 
jonė. 

— Ooo, nuostabi naujiena! Ar tikrai? 

— Tikrai. 

Jis pakilo ir apkabino ją. 

- Atleisk, aš pernelyg priblokštas. Viskas tiesiog galvoje ne- 
telpa. 

— Suprantu. Bet maniau, brangusis, kad šitaip sušvelninsiu 
smūgį, kurį sudavė liūdnos žinios. 

- Žinoma, žinoma... - murmėjo Lorensas glostydamas žmo- 
nos plaukus. - Jei gims mergaitė, gal pavadinkim ją Ana prarasto 
vaikelio atminimui. 

— Be abejo, brangusis, - kreivai šyptelėjo Elizabeta. - Jei tik 
norėsi. 


Merė paėmė telegramą iš merginos anapus langelio. Dreban- 
čiomis rankomis išėjo į lauką ir atsisėdusi ant artimiausio suo- 
liuko ėmė skaityti. Nuo šio atsakymo viskas priklausė. 


MIELOJI PONIA GRIKS TŠK SU DIDŽIU LIŪDESIU SUTI- 
KOME ŽINIĄ APIE NETIKĖTĄ ANOS MIRTĮ TŠK KADANGI NĖ 
VIENAS Iš MŪSŲ NEGALIME GRĮŽTI NAMO ESAME LABAI 
DĖKINGI UŽ JŪSŲ PAGALBĄ RENGIANT LAIDOTUVES TšK 
PRIIMAME JŪSŲ PASIŪLYMĄ IR PRAŠOME INFORMUOTI 
APIE IŠLAIDAS TŠK DĖKOJAME UŽ JŪSŲ GERUMĄ IR DĖ- 
MESĮ ANAI TŠK ELIZABETA LAJEL TŠK 


Merė patyliukais net aiktelėjo iš palengvėjimo. Buvo labai 
abejotina, kad Lorensas ir Elizabeta Lajelai nieko nelaukdami 
sės į laivą ir plauks į Angliją, - vis dėlto negalėjai visiškai atmesti 
tokios galimybės. Merė paėmė pieštuką ir parašė atsakymo 
juodraštį. Reikėjo galutinai užraukti dar šiokius tokius reikalus. 
Kaip žinojo iš savo mėgstamų knygų apie Šerloką Holmsą, to- 
kiomis aplinkybėmis itin svarbu gerai apgalvoti įvairias smulk- 
menas. Po dešimties minučių ji grįžo į paštą ir padavė atsakymą 
merginai prie langelio. 

— Po kelių dienų ateisiu atsakymo, - pasakė Merė skaičiuo- 
dama šilingus ir duodama merginai. 

- Galjums būtų patogiau, jei telegrama ateitų į jūsų namus, 
pasiūlė mergina. 

- Aš... kraustausi į kitą vietą ir dar ne visai žinau, koks bus 

mano naujas adresas, - paskubėjo atsakyti Merė. - Nepamesiu 
kojų, jei pati ateisiu pasiimti. 

- Kaip jums patogiau, - gūžtelėjo mergina ir kreipėsi į kitą 
lankytoją. 

Merė išėjo iš pašto mintyse ruošdama save naujam gyve- 
nimui su numylėtąja Ana. 


Elizabeta Lajel nunešė vyrui į kabinetą atsakymą į savo tele- 
gramą. | 

— Ponia Griks viską surengs dėl Anos. Pasakė, kad nieko ne- 
reikės laidotuvių išlaidoms, nes mes sumokėjome už semestrą į 
priekį. Viską, kas liks, persiųs mums. Laidotuvės bus surengtos 
per savaitę ir ji mums praneš, kur tiksliai bus palaidota Ana, kad 
grįžę į Angliją galėtume aplankyti jos kapą. Anos mirties liudi- 
jimą ji išsiųs į Kadogano rūmus. 

- Mirties liudijimą... vargšas vaikelis... 

Lorensas pamatė, kaip žmona susverdėjo, ir galvotrūkčiais 
pripuolė prie jos. 

- Brangioji, suprantu, kaip tave visa tai paveikė, ypač šiomis 
aplinkybėmis. - Jis pasodino ją į krėslą ir suėmė už rankų. - Kas 
buvo, tas buvo - kaip tu visiškai teisingai pasakei, padariau dėl 
Anos viską, ką galėjau. Reikia gyventi toliau, ir nebeliūdinsiu 
tavęs kalbomis apie tai. Na ir, - jis parodė į žmonos pilvą, - gal- 
vokime apie gyvenimą, ne mirtį. 

— Na ką, žvirbliuk, - tarė Merė Anai, kartu su ja skrudin- 
dama minkštus paplotėlius virš dujinio šildytuvo liepsnos, - kal- 
bėjau su direktore ir pasakiau, kad nebegrįši. 

Anos veidelis nušvito. 

— Ooo, Mere, kaip g-gerai! - Paskui suraukė antakius. - O 
d-dėdei ir tetai sakei? 

- Sakiau, ir jie sutinka. - Merė giliai atsiduso. Nekentė savęs už 
melą, bet suprato, kad Ana jokiu būdu neturi žinoti, ką ji padarė. 

- Dabar matai? Sakiau, kad dėdė nelieps ten pasilikti, jei 
man bus negerai. Tai kada g-grįžtam į Kadogano rūmus? - Ana 
atsikando Merės sviestu pateptos bandelės. 

— Na, čia toks dalykas, žvirbliuk. Kaip Žinai, kol teta su dėde 
gyvens Bankoke, namai bus užrakinti. Kad ir kaip tave myli, ne- 
gali sau leisti tokios prabangos - išlaikyti tokio dydžio pastatą kaip 
Kadogano rūmai, kad juose gyventų tik maža mergaitė. Supranti? 

- Aišku, suprantu. Tai kur aš g-gyvensiu? 

- Na, jie pamanė, kad norėsi gyventi čia su manimi. 

Ana apsidairė po mažutį kambarėlį ir jos akys staiga išdavė, 
kaip visa tai atrodo privilegijuoto sluoksnio atstovui. 

— Sakai, čia taip ir g-gyvensiu? 

— Na, mano draugė Šeila iš gretimo namo kitą mėnesį išteka 
ir išsikrausto. Jos buto šeimininkas sakė, kad, jei norim, galė- 
tume kraustytis į jos vietą. Ten yra du miegamieji, svetainė, vir- 
tuvė ir atskira vonia. Sakau, galėtume žiūrėti. 

— Puiku, - pritarė Ana, - ir dar gerai, kad nepaliksim t-to 
vargšo, kur lauke stovi prie stulpo. 

Merė suskersakiavo į Aną. 

— Tai tu jį pastebėjai? 

- O kaipgi, - linktelėjo Ana. - Kalbėjau su juo. Atrodė t-toks 
liūdnas ir apleistas, vienui vienas. 

— Tu su juo kalbėjai?! 

— Aha. - Ana susikaupusi kramsnojo paplotėlį. 

- Ir ką jis sakė? 

— Sakė, kad d-dabar dar labiau atšalo. - Ana nusišluostė nuo 
lūpų sviestą. - Jis turi namus? 

- Turi, žvirbliuk. 

— Tai jis ne našlaitis kaip aš? 

— Ne, ne našlaitis. 

- O kokioje mokykloje aš mokysiuosi? - Ana grįžo prie 
ankstesnės temos. 

- Ką gi, manau, galėtum kaip seniau mokytis namie. Ypač 
jei nori toliau lankyti baleto pamokas. - Merė pakišo reikiamą 
jauką. - Mokykla gal nelabai norės tave popiet išleisti į studiją. 
Bet, žinoma, kaip nuspręsi, taip ir bus. 

- Ar g-galėsiu grįžti pas kunigaikštytę Astafjevą? - paklausė 
Ana. - Man atrodo, ji labai gera mokytoja. 

- Gaila, kunigaikštytė dabar negaluoja, bet aš jau pasiklau- 
sinėjau ir sužinojau, kad netoli mūsų dirba puikus mokytojas, 
penkios minutės, ir tu pas jį. Tai Nikolajus Legatas - jis buvo 
Anos Pavlovos partneris! - mėgino suvilioti ją Merė. 

— Ana Pavlova... - Ana susimąstė išplėstomis akimis. - Di- 
džiausia visų laikų b-balerina! 

- Tiesa. Taigi, manau, po kokių poros dienų galėsim apsilan- 
kyti jo studijoje - gal jis tave priims. Ką tu į tai? 

— Ak, Mere, - Ana suplojo rankomis. - Dar prieš dvi savaites 

toje baisioje skylėje galvojau, kad turbūt jau niekada nebegalėsiu 
šokti. — Ji apsivijo Merę rankomis. - Ir štai tu k-kaip angelas 
sargas atėjai manęs išgelbėti. 

— Ką tu, žvirbliuk, juk Žinai - niekada neleisiu tavęs skriausti. 

— Kai tu man nerašei į mokyklą, galvojau... - Ana prikando 
lūpą. - G-galvojau, kad mane pametei. 

— Na, visiems atrodė, kad geriau apsiprasi, jei paliksiu tave 
ramybėj. 

Ana įdėmiai įsižiūrėjo jai į akis. 

— Nori pasakyti, kad teta tau liepė man n-nerašyti? 

- Taip, bet norėdama gero. 

— Mere, tu tokia visiems gera, betgi abi žinom, kad teta 
manęs n-nekentė. - Ana pabučiavo ją į skruostą. - Ir nesvarbu, 
kas tu man esi, - nė viena mergaitė pasaulyje neturi g-geresnės 
mamos. 

Merei akys sudrėko nuo ašarų ir ji mintyse savęs paklausė, ar 
Ana pasakytų tą patį, jei sužinotų, ką iš tikrųjų ji padarė. 

— Na, žvirbliuk, pakaks apie tai. O kad jau gyvensi su manim 
bent keletą metų, gal bus paprasčiau, jei paimsi mano pavardę? 

— G-gerai, aš juk, atrodo, vis tiek jos neturiu, tai bus labai 
smagu, jei vadinsiuosi ta pačia pavarde kaip tu, - sutiko Ana. 

— Na, tu žinai ir tokį dalyką, kad vienuolės pavadino mane 
Benedikt, taigi ir aš neturiu tikros pavardės. Sakyčiau, - nusi- 
šypsojo Merė, - galėtume abi pasirinkti naują pavardę. 

— Tikrai galim? 

— O kodėl gi ne? 

- Puiku! G-galima, aš išrinksiu? 

— Be abejo, galima, jei tik neparinksi kokios rusų balerinos 
pavardės, kurią tariant galima liežuvį nusilaužti. 

Kaip visada, kai būdavo susimąsčiusi, Ana ėmė čiulpti smilių. 

— Sugalvojau! 

-— Tikrai, žvirbliuk? 

- Tikrai! Pagalvojau, kad mano mėgstamiausias baleto mu- 
zikos kūrinys - „Mirštanti gulbė“, o mano vardas Ana, kaip ir 
P-Pavlovos. Tai va, noriu, kad mūsų pavardė būtų Svan'. 

— Svan... - Merė įsiklausė, kaip skambėtų tokia pavardė, ir 
atsigręžė į Aną. - Man patinka. 


Rytojaus dieną Ana Svan įžengė į Nikolajaus Legato studiją. 
Kartu su motina Mere Svan. Ana iškart buvo priimta į jo klasę ir 
ėmė tris kartus per savaitę lankyti baleto pamokas. 

Nepraėjus nė mėnesiui jiedvi persikėlė į buvusį Šeilos butą 
gretimame name, ir Merė kibo gražinti naująjį būstą. Anos mie- 
gamajame pakabino dailias gėlėtas užuolaidas, kurias pasiuvo 
savo siuvamąja, 0 save pamalonino anties kiaušinio lukšto mels- 
vumo kartūnu, skirtu nedidukei svetainei, kuri kartu buvo ir jos 
siuvykla. Pakabinusi užuolaidas ir atsitraukusi pasigėrėti savo 
rankų darbu, Merė galvojo apie naujuosius namus Danvorlyje, 
kurie jau prieš daugelį metų turėjo būti jos. Bet toms svajonėms 
nebuvo lemta išsipildyti, taigi visą įkarštį, su kuriuo būtų kūrusi 
savo namus, dabar ji sudėjo į ankštą lizdelį, kuris iš visų jos bu- 
veinių labiausiai priminė namus. 

— Tu stebukladarė, - pareiškė Ana, kai Merė išdidžiai parodė 
jai galutinai išgražintą miegamąjį. - Kaip aš tave myliu! Ar galim 
p-pasikviesti Nensę ir ponią Keraders arbatos? Noriu, kad jos 
pamatytų naujuosius mūsų namus. 

- Gaila, Ana, bet abi išsikėlė iš Kadogano rūmų ir nežinau jų 
naujų adresų, - tyliai atsakė Merė. 


* Swan (angl.) - gulbė. 

— Ak, kaip jos galėjo taip nemandagiai pasielgti ir mums ne- 
pranešti? Juk jos mūsų d-draugės. 

— Manau, jos tikrai su mumis susisieks, kai tik galės, žvirb- 
liuk, - atsakė sąžinės graužiama Merė. 


Prasidėjo įprastas kasdienis jųdviejų gyvenimas. Merė uoliai rū- 
pinosi, kad Ana prie nedidelio rašomojo stalo svetainės kampe 
ruoštų pamokas. Iš vietos bibliotekos ji imdavo istorijos ir geo- 
grafijos knygas ir ragino Aną kuo daugiau skaityti. Suprato, kad 
tokią mergaitę kaip Ana turbūt ne šitaip derėtų lavinti, bet sten- 
gėsi kaip galėdama. Be to, matė, kad vaiko mintys vis tiek skra- 
joja kitur. 

Triskart per savaitę Merė su Ana popiet eidavo per Koleto 
sodus į baleto mokyklą. Merė baimingai žvelgdavo, kaip Ana 
įžengia į pastatą ir iš jo išeina. Tas baiminimasis ją lydėjo visą 
gyvenimą. Suprato, kad tai kaina už tai, ką padariusi. 

Kai Merei pirmąkart į galvą šovė toji mintis, ji mąstė, ar ne- 
būtų geriau dingti su Ana užsienyje. Bet viską gerai apsvarsčiusi 
Merė nusprendė, kad tai prasta mintis. Ana neturėjo gimimo 
liudijimo, paso ir faktiškai jokių dokumentų, įrodančių, kas ji 
tokia, taigi jos buvo įkalintos Anglijoje. Taip pat ji svarstė, ar 
neišvykus iš Londono, bet reikėjo galvoti apie pajamas. Be to, 
pamanė, kad miestelyje ar kaime jiedvi labiau kristų į akis. Did- 
miestyje kaip Londonas buvo daugiau vilčių išlikti nepastebė- 
toms. O ta aplinkybė, kad didžiąją vaikystės dalį Ana praleido 
tarp Kadogano rūmų sienų, sutiko mažai žmonių, leido tikėtis, 
kad jos niekas neatpažins. 

Vis dėlto Merė iš tolo lenkė seniau mėgtas Čelsio vietas ir 
tik guodėsi, kad Anai išaugus į merginas nedaug atsiras tokių, 
kuriems ji primins tragiškai anksti mirusią mažą mergaitę. 

O dėl ateities... Merė išvis apie ją negalvojo. Ji darė tai, ko, 
jos galva, reikėjo, kad apsaugotų mylimą vaiką. Ko ją išmokė 
Šono netektis, drauge žlugus viltims ir svajonėms, tai gyventi 
šia diena. 


Vieną malonų pavasario vakarą, kai Merė su Ana jau buvo kartu 
pragyvenusios tris su puse mėnesio, Ana parėjo namo lydima 
kažkokio svečio. 

Merė nustebusi pakėlė akis nuo siuvamosios. Mat priešais ją 
greta Anos droviai stovėjo tas jaunas vyriškis, kuris lauke rymo- 
davo prie žibinto stulpo. 

— Mere, tai Džeremis. Jis mano draugas - taip, Džeremi? 

Vyrukas nerimastingai pažvelgė į Aną ir linktelėjo. 

— Pasakiau Džeremiui, kad jis t-turi su tavim susipažinti. Sa- 
kiau, kad tu nepyksi. Nepyksti, Mere? 

— Kodėl gi... ne, žinoma, nepykstu. - Merė pajuto, kaip nuo 
neramaus tamsių Džeremio akių žvilgsnio kaista skruostai. — 
Prašom užeiti, Džeremi, prisėskite, o aš užplikysiu arbatos. 

— D-d-dėkoju. 

Merė nuėjusi į virtuvę ėmė suktis, dėliojo indus ant padėklo 
ir klausėsi, kaip Ana už durų laisvai šnekučiuojasi su svečiu. 
Laibas jos balselis skambėjo pakaitomis su keistu Džeremio du- 
denimu. 

— Na štai, prašom, - tarė Merė dėdama arbatos padėklą ant 
stalo. - Džeremi, gal pieno ar cukraus? 

- Ir t-to, ir t-to. - Ilgokai patylėjęs pridūrė: - L-labai ačiū. 

Merė įpylė arbatos ir jam padavė. Džeremis paėmė dreban- 
čiomis rankomis - net puodelis trinksėjo į lėkštelę. Ji atsargiai 
perėmė jam iš rankų puodelį ir padėjo priešais ant stalo. 

- Na ir kaip? - vėl užkalbino jį Ana. - Argi čia ne g-geriau 

negu ten? - Ji parodė stulpą lauke. - Be to, Džeremiui pasakiau, 
kad ir mano mama neturi draugų. L 2 p-pagalvojau, kad jūs 
galite susidraugauti. 

Susižvalgęs su Ana Džeremis linktelėjo. Merė jo akyse pa- 
matė šilumą ir pajuto, kad tam keistam liūdnam žmogui mažoji 
draugė kritusi į širdį. 

— Kokia tu gera, Ana, kad manim rūpiniesi. Kaip sakot, Dže- 
remi? 

— T-tą patį. 

Merė įsipylė arbatos, kad ko nors nusitvertų, ir tylomis sė- 
dėdama bergždžiai suko galvą, ką dar jam pasakyti. Klausti, kuo 
užsiima, būtų kvailystė, mat savo akimis matė, kaip jis beveik 
nesitraukdamas draugauja su žibinto stulpu po jos langais. 

- D-dėkoju jums už p-paltą, - pasakė Džeremis, akivaizdžiai 
sunkiai tardamas žodžius. - S-sušildė m-mane. 

— Girdi? - tarė Ana. - Jis kalba panašiai kaip aš kartais. - Ji 
draugiškai paplekšnojo jam ranką. 

— Užtat ir gerai, kad jūs abu radot kalbą. 

— A-Ana man s-sako, kad m-mėgsta šokti, - įsidrąsinęs pra- 
kalbo Džeremis. - Jai p-patinka Č-Čaikovskio „Gulbių ežeras“. 

— Iš tikrųjų, - guviai įsiterpė Ana. - Merė sakė, kad kai tik tu- 
rėsim pakankamai pinigų, nusipirksim tokį pat gramofoną, kokį 
turėjom Kadogano rūmuose. Tada galėsim nusipirkti plokštelių 
ir tu, Džeremi, galėsi ateiti p-pasiklausyti. 

— Ačiū, Ana. - Džeremis nedrąsiai kilstelėjo arbatos puodelį 
ir drebančiomis rankomis pakėlė prie burnos. Ištuštinęs visą liko 
patenkintas, kad neišlaistė. Tada trinktelėdamas pastatė puodelį 
ant lėkštelės. - Ir j-jums ačiū, M-Mere, už arbatą. N-nebetruk- 
dysiu jūsų. 

— Netrukdai - juk jis netrukdo, Mere? - paprieštaravo Ana 
jam atsistojus. 

- Ne, tikrai netrukdote. - Merė palydėjo Džeremį prie buto 
durų. - Nesidrovėkite ir bet kada užsukite išgerti arbatos. 

- D-dėkoju, M-Mere. - Džeremis nusišypsojo su tokiu dė- 
kingumu, kad Merė nepajuto, kaip padrąsinamai paplekšnojo 
jam kaulėtą ranką. 

— Būtinai vėl susitiksime. 


Praėjus porai dienų Ana vėl popiet pasirodė su Džeremiu, jis 
kažką atsinešė suvyniojęs į maršką. 

— Džeremis sako, kad atnešė mums dovanų! Mirštu, kaip 
noriu pamatyti. - Ana nekantriai straksėjo aplinkui, Džeremiui 
paklausus Merės, kur galima pasidėti ryšulį. 

— Dėkite čia. - Merė mostelėjo indaujos pusėn ir Džeremis 
taip ir padarė. Plačiais mostais jis nuvyniojo maršką ir pasirodė, 
kad tai gramofonas, o ant smaigo buvo pamauta krūva plokštelių. 

— T-tai jums ir Anai. 

- Ooo, Džeremi! — džiaugsmingai susijaudinusi Ana ėmė 
ploti rankomis. - Kokia nuostabi d-dovana. Ką pasakysi, Mere? 

- Tikrai, bet mes galim tik pasiskolinti - tiesa, Džeremi? — 
pabrėžtinai ištarė Merė. 

— N-ne, t-tai jums. V-visam laikui. 

- Betgi tokie daiktai kainuoja baisius pinigus. Kaip mes galim... 

— G-galit! Aš t-turiu pinigų. K-kokią plokštelę, Ana? 

Anai su Džeremiu svarstant, ką rinktis - „Miegančiąją gra- 
žuolę ar „Gulbių ežerą, - Ana matė, kaip dega Džeremio akys. 
Net šitokiame apgailėtiname pavidale blykstelėjo ankstesnio 
žmogaus, koks jis buvo prieš jį sutrypusį karą, dvasia. 

Anai dedant plokštelę ant smaigo jis staiga atsigręžė Merę ir 
nusišypsojo. 

— P-padėka už p-paltą. 

Taip viskas ir liko. 

Ir dar Džeremis Lengdonas tapo nuolatiniu Merės svetainės 
lankytoju. Kiekvieną popietę Ana nusitempdavo Džeremį nuo 
žibinto stulpo ir atsivesdavo išgerti arbatos. Merė siūdavo, o Ana 
su Džeremiu klausydavosi baleto muzikos. Ana sukdavo kam- 
baryje piruetus, o Džeremis garsiai plodavo po kiekvieno nu- 
merio. Kai Ana grakščiai jam nusilenkdavo, Merė suprato, kad 
vaikas šitaip atkartoja su Lorensu Lajelu Kadogano rūmų svetai- 
nėje praleistas valandėles. 

— Ji I-labai g-gabi, Mere, - vieną dieną pasakė Džeremis, kil- 
damas eiti iš jų namų. 

— Sakai? Bent jau atkaklumo jai tikrai netrūksta. 

— Ji t-talentinga, - linktelėjo Džeremis. - M-mačiau prieš 
karą g-geriausias šokėjas. Ji irgi g-gali tokia būti. S-sudie, Mere. 

— Kur tu šįvakar vakarieniausi? - įsidrąsinusi paklausė Merė. - 
Atrodai lyg seniai iki soties nevalgęs. Orkaitėje prikepiau tiek 
muštinių, kad pačios tikrai visų neįveiksim. 

— Oi, Džeremi, pasilik, ką? - puolė įkalbinėti Ana. 

— L-labai miela, tik n-nenoriu trukdyti. 

- Juk jis netrukdo, Mere? 

— Ne, Džeremi, tikrai netrukdai, - nusišypsojo ji. 

Netrukus žibinto stulpas neteko senojo draugo, mat Džeremis 
vis dažniau būdavo kartu su Mere ir Ana. Jis atsinešdavo lauk- 
tuvių - tai šokolado Anai, tai šviežių žuvų, kad Merė paruoštų 
jas bendrai vakarienei. O vis stiprėjant Džeremio savikliovai, 
vis mažiau trūkčiojo jo kalba. Švelniai drąsinamas moters ir 
vaiko, jis ėmė lengviau bendrauti. Savaitė po savaitės Merė matė 
nykstant jo prakaulumą (iš dalies prie to prisidėjo ir gausiai jos 
kraunamos lėkštės vakarieniaujant), o jo rankos vis tvirčiau kėlė 
prie burnos peilį ir šakutę. Merė pastebėjo protarpiais žybtelint 
sąmojo kibirkštėles ir jau buvo galima įžiūrėti, kad tas žmogus 
ne tik išsilavinęs, bet ir pilnas ramios išminties. Džeremio švel- 
numas, mąslumas ir gerumas, ypač rodomas Anai, kasdien vis 
labiau prie jo lenkė Merę. Ir kai iš gilių žalių jo akių išnyko neri- 
mastis, o kūnas papilnėjo, Merė pamatė, koks jis gražus. 

Vieną vakarą Merė paguldžiusi apklostė Aną ir sau pagal- 
vojo, kaip vaikas atsigavo, kai jų gyvenime atsirado Džeremis. 

- Kokia aš laiminga, Mere, - atsiduso Ana padėjusi galvą ant 
pagalvės. 

— Labai džiaugiuosi, žvirbliuk. 

- Iš tikrųjų... - sumurmėjo Ana, - o tu, aš ir Džeremis esam 
beveik kaip šeima, ar ne? 

- Taip, turbūt taip. O dabar užmerk akeles ir miegučio. 

Merė išėjo iš kambario ir grįžusi prie darbo stalo toliau ėmė 
siūti, bet niekaip negalėjo susikaupti. Žvelgė pro langą ir matė 

vienišą žibinto stulpą - dabar dažnai taip darydavo, kai Dže- 
remis išeidavo iš jų namų. Kas žino, gal vieną dieną Džeremis 
paprasčiausiai dings ir niekada nebegrįš. Merei net nudiegė po 
duobute pagalvojus, kad Ana gali prarasti dar vieną žmogų, kurį 
myli. 

Oirji... 

Merei staiga viduje it kas apvirto supratus, kad ne vien Ana 
pamėgo nuolatinį jų svečią - ir ne tik pamėgo. Mąstydama apie 
Džeremį ji kažkodėl prisimindavo tą paskutinį kartą, kai matė 
Šoną. Jis žadino jai tokį pat norą globoti. Ir taip pat traukė... 

Čia Merė liepė sau liautis. Reikia tučtuojau padaryti galą 
tai kvailystei. Ji - našlaitė airė, likusi senmerge, buvusi tarnaitė, 
o Lengdonas aiškiai iš kilmingųjų. Jis tiesiog draugas, bičiulis, 
nežmoniškas kančias patyręs žmogus, kurį ji gali užjausti. Taip 
viskas turi ir likti. 


Po kelių dienų Merė išgirdo kažką beldžiant į duris. Krūptelėjusi 
(Ana buvo baleto pamokoje, o klienčių Merė nelaukė) ji nuėjo 
atidaryti durų. 

— Čia tu, Džeremi? - ištarė apstulbusi. Džeremis niekada ne- 
ateidavo, jei jo neatsivesdavo Ana. - Tu... nieko neatsitiko? 

- N-ne. | 

Vaiduokliškas jo blyškumas ir akių išraiška Merei sakė, kad 
kažkas nutiko. 

— Užeik. Ana dar negrįžo, bet, kol grįš, galim išgerti arbatos, 
ar ne? 

— Noriu p-pakalbėti su tavim. B-be Anos. 

- Gerai, sėskis ir jauskis kaip namie. Tuoj užplikysiu arbatos. 

— N-n-ne! Noriu pakalbėti, o ne g-gerti. 

Merė atkreipė dėmesį, kad jo balsas skamba kažkaip nena- 

tūraliai, kitaip negu pastarosiomis savaitėmis. Ji nuvedė jį į sve- 
tainę ir pasodino į krėslą, kuriame jis visada sėdėdavo. 

- Tikrai niekuo nenori pasivaišinti, Džeremi? 

— V-vakar m-mirė mano k-krikštamotė. 

— Ak, Džeremi... Labai užjaučiu, mielasis. 

— M-man... - Džeremis drebančia ranka susiėmė kaktą. — 
Atleisk... - jo skruostais ėmė byrėti ašaros. - V-vienintelis žmo- 
gus, k-kuriam... - jam užgniaužė gerklę, - aš buvau reikalingas! 
K-kuris mane m-mylėjo! Tokį, koks dabar esu! | 

Merė matė, kaip nuo nevilties svorio nusviro jo pečiai. Ne- 
begalėdama žiūrėti, kaip jis kenčia, galėjo daryti tik viena. Priėjo 
prie Džeremio ir apsikabino. 

- Na va, - kuždėjo sūpuodama jį glėbyje kaip kūdikį, glos- 
tydama švelnius jo plaukus, - paverk iš širdies. Kartais gerai pa- 
verkti. 

Džeremiui ir toliau kūkčiojant, tvirčiau jį apkabino. 

- Aš su tavim, Džeremi, ir Ana. Tu mums abiem reikalingas. 

Džeremis įrėmė paklaikusį žvilgsnį Merei į akis. 

— K-kam aš jums reikalingas? Niekam t-tikusi g-griuvena? 
K-kam? 

- Nes tu geras, kilnus žmogus. Nežinau, kas tave ištiko ap- 
kasuose, bet tu dėl to nekaltas. O viduje koks buvai, toks ir likai, 
juk taip? 

Džeremio galva nusviro ir Merė pritūpusi jį suėmė ranko- 
mis. Jis įsikniaubė veidu jai į petį. 

- M-mano t-tėvai g-galvoja kitaip, nekenčia manęs tokio, 
k-koks aš dabar. Gėdijasi! N-norėjo p-paslėpti mane. 

— Švenčiausioji Marija, Dievo Motina! - pasibaisėjusi Merė 
nusipurtė. - Kaip man tavęs gaila dėl to, ką iškentėjai. Bet, pa- 
tikėk, tu buvai ir esi toks pat žmogus. Nepamiršk šito, Džeremi. 
Karas siaubingai sužalojo į jį pasiųstus vyrus. Mes, likusieji na- 

muose, net neįsivaizduojame, ką jums teko pakelti dėl mūsų 
laisvės. 

— Tu taip manai? 

— Nemanau - žinau. - Merė pajuto, kaip nuo jo ašarų su- 
drėko petys. - Aš turėjau... žmogų, kuris visa tai perėjo per visus 
tuos metus. Ir prieš pat pabaigą krito nesulaukęs mūsų pergalės. 

Čia Džeremis pakėlė galvą Merei nuo peties ir įsižiūrėjo jai 
į akis. 

- Tu n-netekai širdies d-draugo? 

- Sužadėtinio. Ir vilčių dėl bendro gyvenimo, kurias puose- 
lėjom. 

— M-Mere, m-man atrodo, tu t-tikras angelas. K-kaip tu rū- 
piniesi Ana ir manimi. Klausaisi, ką mes k-kalbam, o pati šitiek 
p-praradai. 

— Na, taip. Bet nepatyriau tokio siaubo ir kančios, manęs ne- 
persekioja tokių dalykų, kuriuos tau teko išgyventi, prisiminimai. 

— Tiesa, bet tu irgi n-nukentėjai nuo šito prakeikto k-karo! 
Mere, - Džeremis nukėlė jos rankas sau nuo pečių ir suėmė 
delnais. - Aš apie tai g-galvojau. Ir žinai, m-manau, kad aš tave 
m-myliu. Aš myliu tave. - Įtempęs visas jėgas Džeremis ištarė tai 
nemikčiodamas. | 

Merė tylėdama ilgai žiūrėjo Džeremiui į akis. Įgimtas sveikas 
protas ir praktiškumas prieštaravo tam, ką jis pasakė. Juk dabar 
sukilę visi jo jausmai, jam dabar kaip niekada reikia žmogaus. Ji 
neturi tuo tikėti. 

— Džeremi, tu apimtas sielvarto ir pats nesižinai, kas tau da- 
rosi. Suprask, tai tiesiog sukrėtimas. Ir... 

— N-ne! Tai ne sukrėtimas. Tu tokia graži ir gera. Aš m-myliu 
tave nuo tada, kai padavei man tą p-paltą. Nuo tada ateidavau 
p-prie stulpo ne galvoti apie mirusią savo mieląją. Ateidavau 
p-pažiūrėti į tave. 

- Džeremi, prašau, liaukis! - Merė nebeišmanė, kaip jį per- 
kalbėti. 

- Bet tai tiesa! Žiūrėjau į Aną, žinojau, kad ji tavo duktė, kal- 
bėjau su ja. Kad turėčiau p-progą su tavim susipažinti. Ir šian- 
dien, kai n-netekau vienintelio žmogaus, kuriam rūpėjau, tu- 
rėjau tau pasakyti, ką jaučiu! Gyvenimas toks trumpas! 

Merė su nuostaba žvelgė į ašarotas jo akis. Ne tik dėl to, kad 
Džeremis prisipažino meilę - meilę jai, bet ir dėl to, kad vienu 
atsikvėpimu išsakė bent kelias mintis. 

— Ką gi, Džeremi, norėčiau pasakyti - kaip gera iš tavęs tai 
girdėti, bet dar turiu tiek sąžinės, kad pripažinčiau, jog prie to 
gerokai prisidėjo žiaurus sukrėtimas. 

— Mere, - ūmai Džeremio ašaros išdžiūvo. Akys žvelgiant į 
ją prisipildė švelnumo. - Suprantu, mes abu gerai žinom, kas 
yra kančia. Patikėk, niekada nežaisčiau t-tavo jausmais. Ir mano 
jausmai man visiškai aiškūs. Nebent tu man n-nieko nejauti. 

Merė nuleidusi akis sėdėjo prie Džeremio kojų, jis tebelaikė 
jos rankas. 

- Suprantu, - linktelėjo Džeremis. - Argi kas nors gali m-my- 
lėti tokį kaip aš? 

Merė vėl pakėlė į jį akis. 

- Ne, visiškai ne tai. Tiesiog aš jau mylėjau žmogų ir netekau. 
Man... - Merė sulaikė kvapą, - tavęs reikia. Iš tikro tai pasakysiu, 
kad tu man gal net per daug rūpi. Ir jeigu išnyktum iš mano gy- 
venimo, bijau, kad man labai tavęs trūktų. 

— Taip, suprantu, abu n-netekom brangių žmonių. Tai mus 
sieja. Gal mus gali susieti ir tai, kad vėl s-suradom savo žmogų? 

- Ak, Džeremi, tu nieko apie mane nežinai. - Merė liūdnai 
palingavo galvą. - Aš tiek esu pridariusi, kad tu... | 

— M-Mere, aš žudžiau ž-žmones! Po to, ką m-mačiau, tu jau 
niekuo nebegali manęs priblokšti. Kad ir kas tai būtų, mylimoji, 

noriu, kad su manim pasidalintum! Tad papasakok man, o aš 
p-papasakosiu, ką aš p-padariau. Juk tai ir yra m-meilė, ar ne? 
Tai - pasitikėjimas. 

— Betgi, Džeremi, mieliausias, - sukuždėjo Merė, - aš - pa- 
mestinukė nežinia iš kur. Tu - džentelmenas, tau reikia tikros 
damos. Aš niekada nebūsiu dama, net tavo akimis. 

— Negi manai, kad man to reikia? Mano motina - tikra 
d-dama, ir, kai g-grįžau iš f-fronto, ji uždarė mane... - Džeremis 
nepajėgė ištarti žodžio, - į beprotnamį! Savo tikrą v-vaiką! - Jis 
nurijo ašarų gumulą. - Karas viską pakeitė, man n-nieko nereikia 
apie tave žinoti. Man užtenka, kad tu k-kilniausias žmogus, kokį 
tik sutikau gyvenime. Ir turi g-gerą širdį. 

— Ak, Džeremi... - Merė ištraukė rankas iš jo delnų ir negra- 
biai nusibraukė akis. 

Dabar jau Džeremis pasilenkė prie jos, pakėlė nuo grindų ir 
apglėbė rankomis. Ir tai, ką ji pajuto po šitiekos vienatvės metų, 
buvo sunkiai nusakoma. Ji gėrė jo kūno kvapą - vyrišką kvapą, 
tokį savą, nors nepažįstamą. 

— Mere, - jis pakėlė jos smakrą ir švelniai pabučiavo į lūpas, - 
aš niekada tavęs n-neįskaudinsiu. Tikėk manim. M-matau iš 
akių — bijai. Kiek k-kartų tai m-mačiau. 

Jis švelniai bučiavo jai kaktą, akis, skruostus. Galiausiai ji 
liovėsi svarsčiusi, ką tai galėtų reikšti, ir pasidavė. Jo bučiniai ir 
glamonės sukėlė Merei jausmus, kurių ji nebesitikėjo patirti. Po 
išoriniu Džeremio neįgalumu Merė juto vyriškumą ir jėgą. 

Po dvidešimties minučių Merė žvilgtelėjo į laikrodį ant ži- 
dinio atbrailos ir susiėmė rankomis burną. 

— Jėzaumarija ir Juozapai šventas! Ana manęs laukia. - Ji nu- 
sliuogė Džeremiui nuo kelių ir prieš veidrodį susiglostė plaukus. 

— Galiu k-kartu su tavim ją paimti? 

Merė atsigręžė ir jam nusišypsojo. 

- Žinoma, jei tik nori. 

Merei ir Džeremiui pasirodžius iš už kampo, Ana pikta sė- 
dėjo lauke ant studijos laiptų. Juos pamačius jos veidelis iškart 
džiaugsmingai persimainė. 

— Labas, draugužiai! Vėluojat, - nusišypsojo ji. 

- Atleisk, žvirbliuk, bet pas mane užėjo Džeremis. Su liūdna 
žinia - taip, Džeremi? 

— Taip. 

Ana pašaipiai jį nužvelgė. | 

— Kaip žmogus su liūdna žinia, tu labai jau laimingas, - at- 
siliepė ji. 

Visiems trims pasukus namų link, Džeremis vogčia šyptelėjo 
Merei. Ana laiminga straksėjo priekyje. 

- Viskas puiku, ir žinau, kodėl. Jau seniai t-to laukiau! — 
Staiga ji sustojo ant šaligatvio ir atsisuko į juos. - Juk jūs mylite 
vienas kitą, ar ne? 

— Na, mes... - Merė nuraudo kaip aguona. 

Džeremis tvirtai suėmė ją už rankos. 

— Taip. N-nepyksti? 

- Žinoma, ne! Man atrodo, aš laimingiausia mergaitė pasau- 
lyje. Juk tai reiškia, kad jūs susituoksite ir aš turėsiu mamą ir tėtį. 
Ir mes būsim t-tikra šeima. - Ana ūmai abu juos apkabino. — 
Nes-aš I-labai labai labai jus myliu! 

Po krikštamotės mirties Džeremiui liko dideli namai Vakarų 
Kensingtone, pakankamai pinigų, kad nedidelių pajamų užtektų 
iki gyvos galvos, ir juodas fordukas. Praėjus savaitei po krikšta- 
motės laidotuvių Džeremis atsivedė Merę ir Aną parodyti savo 
namų. 

Ana laiminga lakstė iš kambario į kambarį. 

- Beveik tokio dydžio kaip Kadogano rūmai, b-bet ne visai. 

Dėl šio palyginimo Merė pasijuto nejaukiai. Nors besąly- 
giškai pasitikėjo Džeremiu, bet kokia kalba apie praeitį, ypač 
su jos buvusių darbdavių sluoksnio žmogumi, galėjo būti pavo- 
jinga. 

Bėgdama laiptais žemyn į holą, Ana sustojusi atsigręžė į 
Merę su Džeremiu, kurie jai už nugaros žengė labiau laikyda- 
miesi etiketo. 

- O tu pakviesi mus kartu g-gyventi, Džeremi? Čia tau 
vienam per daug vietos. Ir būtų kvaila mums su Mere g-gyventi 
ankštame butuke, kai tu čia turi šitokius plotus. 

- Liaukis, Ana. - Merė nuraudo dėl Anos nemokėjimo ap- 
simetinėti. - Džeremis mums tik rodo savo namus. Negražu jo 
taip klausinėti. 

- Atsiprašau, Mere. Tiesiog taip pagalvojau... 

- Ir t-teisingai pagalvojai, Ana, - nusišypsojo Džeremis. - Vai- 
kiška I-logika. Na, Mere, ar n-norėtum g-gyventi čia su manimi? 

- Liaukis!.. 

"To jau buvo per daug. Merė tekina nulėkė likusiomis laiptų 
pakopomis, perskrido holą ir nubėgo prie paradinių durų. Ne- 
sulėtino Žingsnio, kol neatsidūrė saugiame savo svetainės prie- 
globstyje. 

Džeremis prie jos buto durų atsirado po dešimties minučių. 
Ji įleido jį ašarų išvagotu veidu. 

— Kur Ana? - paklausė jo. 

— Liepiau ekonomei poniai Hokins d-duoti jai arbatos. 
M-manau, mums reikia p-pasikalbėti. Galiu užeiti? 

Merė liūdnai linktelėjo, apsisuko ir grįžo į svetainę. 

— Džeremi, nežinau, ko iš manęs nori, bet niekada negalėsiu 
šito tau suteikti, kad ir kas tai būtų. Tu nežinai, kas aš! Kaip jau 
sakiau, aš ne aukštuomenės dama. Ir tavo ekonomė tai suprato, 
mačiau iš akių. Turėčiau būti tavo tarnaitė, o ne mergina! 

Džeremis išsitraukė nosinę ir padavė jai, susmukusiai krėsle. 

— Mere, jau kelis mėnesius b-beveik kasdien buvau šalia 
tavęs. Tu turi viską, ko reikia tikrai damai. O dėl tavo ki-kilmės - 
apkasuose patyriau, kad priklausymas k-kuriai nors klasei ne- 
turi nieko bendra su žmogaus b-būdu. O dėl tavo paslapčių 
galiu tik tiek pasakyti - aš p-pasiruošęs jas išklausyti. Jau sakiau, 
manęs jau niekas nebegali p-priblokšti. - Atsiklaupęs priešais ją 
nubraukė ant skruosto užkritusią sruogą. - Ir tikiu, kad meilė 
g-gali v-viską atleisti ir suprasti, - toliau drąsino ją. 

Merė giliai atsiduso žinodama, kad tai, ką turi jam papasa- 
koti, gali užkirsti kelią bendrai jų ateičiai. Bet kad ta ateitis būtų 
įmanoma, ji turėjo padaryti tai, ko jis prašė. 

Merė mintyse kreipėsi pagalbos iš aukščiau. Galiausiai link- 
telėjo. 

— Gerai, papasakosiu. 

Po dvidešimties minučių Merė ėmė grąžyti rankas. 

— Tiesa tokia, kad aš nusidėjau. Pamelavau, kad Ana mirė, ir 
ją pagrobiau. Aš vaiko grobikė. Dieve, padėk man... 

Džeremis prisiartino prie jos ir stipriai apkabino. 

— Mere, b-būk gera, niekada savęs nebekaltink. Taip, blogai 
padarei, bet n-norėdama gero. Tu taip padarei iš meilės Anai, 
norėjai, kad ji būtų laiminga ir saugi. 

— Bet ar tikrai padariau dėl Anos? - Merė pilnomis nerimo 
akimis pažvelgė į jį. - O gal dėl savęs, nes man jos reikėjo? 

— Klausydamasis, ką pasakojai, ir matydamas, koks pavojus 
tau gresia, jei paslaptis bus atskleista, m-manau, kad elgeisi iš 
nesavanaudiškų paskatų. 

— Tikrai taip manai? 

- Taip. - Džeremis paėmė jos rankas ir tvirtai suspaudė. - 
Tikrai. Mere, kuo tai skiriasi nuo melavimo artimiesiems, kad jų 
sūnus žuvo fronte nesikankindamas, nors klykė agonijoje? Ir, - 
Džeremis nukreipė akis į šalį, - galbūt šitaip kankinosi kelias 
paras. O ar kitaip elgiasi būrio kapitonas, k-kasdien siunčiantis 
savo vyrus į ataką, nors žino, kad siunčia juos į mirtį? - Dže- 
kurią myli, ir niekada n-neturi šito gėdytis! N-niekada! Ir aš tave 
už tai dar labiau m-myliu. 

— Tikrai? 

- Tikrai. Tu drąsi, g-gera ir stipri. 

— Ak, ne, Džeremi. Taip bijau, kad būsiu sučiupta ir iš manęs 
atims Aną. Kaskart išėjusi iš namų dairausi, ar kas manęs neseka. 

— Kas gina našlaitį kaip tu, turi tuo didžiuotis. B-be to, - nu- 
sišypsojo Džeremis, žvelgdamas jai į akis, - aš kaip tik g-galiu 
padėti tau ir Anai. Tai yra jei tu t-tekėsi už manęs. 

- Tu ir dabar šito nori - net po to, ką papasakojau? 

— Dar labiau negu pirma, Mere. Garbės žodis. 

Po trijų mėnesių Merė Svan, našlaite likusi nežinomų tėvų 
duktė, tapo ponia Džeremi Lengdon, didelių rūmų Kensing- 
tone šeimininke. Vienintelis jungtuvėse dalyvavęs asmuo buvo 
dešimties metų mergaitė Ana Svan. 

Per ateinančius metus trys įvykiai Merę privertė patikėti, kad 
Dievas tikrai ją saugo. Ji pasijuto nėščia, ir ši žinia visiems trims 
buvo neapsakomas džiaugsmas. Paskui Džeremis per savo ka- 
nalus, apie kuriuos Merė neklausinėjo, išsiaiškino, kad Lorensas 
Lajelas prieš devynis mėnesius mirė Bankoke nuo maliarijos. 
Kiek jam teko girdėti, netrukus po laidotuvių Elizabeta Lajel pa- 
tyrė persileidimą, bet ilgai neužtruko ieškodamasi kandidato į 
vyrus. Džeremio kanalų žiniomis, tas vyrukas buvo paskirtas į 
Šanchajų ir Elizabeta Lajel išvyko kartu su juo. 

- Supranti, Mere, ką t-tai reiškia? Ogi kad tu laisva. Lorensas 
Lajelas n-niekada tavęs nebesuras. O iš to, ką girdėjau, labai abe- 
joju, k-kad tai bent kiek rūpėtų Elizabetai Lajel. 

Merė persižegnojo, pajutusi sąžinės priekaištus, kad žinia 
apie Lorenso Lajelo mirtį atnešė jai palengvėjimą. 

- Liūdna girdėti, bet meluočiau, jei ginčiausi, kad širdies 
kertelėje tuo džiaugiuosi. Žinai, Džeremi, kažin ar kada gyve- 
nime rasiu ramybę. 

- Žinau, mieloji, b-bet, garbės žodis, jis negrįš iš ten, kur išėjo. 
Vadinasi, dabar galima pasidomėti, kaip mums oficialiai įsiduk- 
rinti Aną. 

— Bet ji neturi gimimo liudijimo. Neturi net pavardės. 

— Palik tai man, mieloji. - Džeremis numojo ranka, tartum 
tai būtų kokia smulkmena. - Tegul aš ir griuvena, bet k-kapi- 
tonas Džeremis Lengdonas vis dar gali paprašyti vienos kitos 
paslaugėlės Vidaus reikalų ministerijoje. 

Jis paplekšnojo Merei ranką ir švelniai pridėjo prie nediduko, 
bet matomo pilvo iškilumo - jos nešiojamo kūdikio buveinės. 


Šešios savaitės iki gimstant jų vaikui Merė ir Džeremis pasirašė 

įvaikinimo dokumentus, su kuriais Ana tapo teisėta jų dukterimi. 
— Dabar jau niekas negalės prie jos kibti, brangioji. Ar atimti 

tave arba ją iš m-manęs, - jis švelniai kuždėjo jai į ausį. 

tuvės stalą su savo įvaikinimo liudijimu. 

- Ana Lengdon, - patenkinta garsiai perskaitė ir apkabino 
abu savo naujuosius tėvus. - Kokia aš laiminga, t-trūksta žodžių! 

Kūdikis, dideliam Merės nerimui, pavėlavo gimti dešimt 
dienų, bet visa kita vyko sklandžiai. Merė gulėjo dailiame mie- 
gamajame su naujagime ant krūtinės, abi meiliai kalbino jos 
mylimas vyras ir neseniai įdukra tapusi vyresnioji. Ji viena te- 
troško - kad sustotų ši akimirka, ir šitaip sulaukti mirties va- 
landos, nes didesnės laimės jau negalėjo būti. Naujagimė - ru- 
builė mergytė rausvais skruostukais, kurią jie pavadino Sofijos, 
Merės mylimiausios šventosios, vardu, buvo romus, viskuo pa- 
tenkintas kūdikis. Merė palaimingai žiūrėdavo, kaip Džeremis 
meiliai nešioja savo dukterį ant rankų. 

Tuo metu ji pastebėjo, kad kalbėdamas su ja jis beveik nebe- 
mikčioja. Ilgainiui ėmė retėti ir jį kankinę klaikūs košmarai, kai 
pabusdavo šaukdamas, išpiltas prakaito. Merė perskaitė viską, 
ką galėjo rasti, apie kontūziją, sužinojo, kad ji retai praeina be 

jokių pėdsakų, bet ramus, darnus gyvenimas gali sušvelninti pa- 
sekmes. Džeremis retai išeidavo iš namų, nebent susiruošęs nu- 
sipirkti Times pakeliui pasivaikščiodavo po Kensingtono sodus, 
O su šeima atsidūręs triukšmingoje Londono gatvėje kaskart pa- 
šokdavo išgirdęs automobilio signalą. Paskui kuriam laikui atsi- 
naujindavo stipresnis mikčiojimas ir rankų drebulys. Bet Merės 
visiškai neslėgė tokie gyvenimo trikdžiai. Matydama, kad jos 
šeima rami ir laiminga, nieko daugiau nenorėjo. 

Džeremis ėmėsi tapybos ir pasirodė besąs gana geras pie- 
šėjas. Matydama jo atkurtą juodą žiojinčių apkasų tamsą, Merė 
net nusipurtydavo, bet žinojo, kad jam tai iškrova, būdas išsa- 
kyti kančią, baimę, netekties skausmą ir mirties siaubą, kurį iš- 
gyveno kiekvieną mielą dieną. 

Kai Džeremis tapydavo, Merė prižiūrėjo augantį kūdikį, 
saulėtomis dienomis su Ana ir Sofija eidavo į parką, kartais — 
į Pikadilį, kur Ana galėdavo parduotuvėse rinktis patinkamus 
drabužius. Merei iki šiol buvo keista, kad gali pirkti dukrai viską, 
ko tik ši užsinori, nesukdama galvos, kiek kainuos. Ji buvo pini- 
ginga moteris, turtingo džentelmeno žmona. 

Ramiame, saugiame namų prieglobstyje bėgo metai, Sofija 
išmoko šliaužioti, vaikščioti, lakstyti po namus. O aistringas 
Anos troškimas tapti tikra balerina sparčiai pildėsi. Vieną va- 
karą, kai Sofijai ką tik buvo suėję ketveri, į virtuvę, kur Merė 
ruošė vakarienę, įėjo pradėjusi moteriškėti penkiolikmetė Ana. 

— Mama, girdėjai, Ninetė de Valua atidarė naują baleto mo- 
kyklą? - paklausė ji. 

- Ne, negirdėjau, Ana. 

— Galėsiu ten nueiti, mama? Dalyvauti atrankoje - patikrintų, 
ar galiu pas ją mokytis. Gal kada nors priimtų į savo „Sadlers 
Velso“ trupę. Įsivaizduoji, kaip būtų g-gerai? - Ana grakščiai įsi- 
taisė krėsle ir atsiduso saldžiai užsisvajojusi. 

— Maniau, kad nori šokti Diagilevo „Rusų balete“. 

— Norėjau, b-bet kaip būtų gerai patekti į pirmą britų baleto 
trupę. - Ana ištiesė koją, nusispyrė batelį ir ištempė pėdą aukšta 
keltimi. - Leisk, mama, gerai? 

— Gal pakalbėk su tėčiu, žiūrėsim, ką jis galvoja, - patarė Merė. 

- Tai reikštų, kad t-turėsiu šokti visą dieną, nebeliktų laiko nei 
anglų kalbai, nei aritmetikai, bet kiekgi galima mokytis? Moku 
skaityti, rašyti ir skaičiuoti - kiek ten šokėjai reikia, ką? Galiu 
pasakyti, k-kada buvo Heistingso ar Trafalgaro mūšis, arba... 

— Ana, - pakartojo Merė, - eik pakalbėti su tėveliu. 


Kaip Merė ir numanė, Ana mikliai sudorojo Džeremį kaip šiltą 
vilną. Buvo sutarta, kad ji dalyvaus atrankoje į Ninetės de Valua 
„Sadlers Velso“ baleto mokyklą. 

- Mūsų brangioji Ana turbūt nenusiramins, kol bent n-ne- 
pabandys, - pasakė Džeremis, slapta didžiuodamasis. 

Po trijų dienų Merė su Ana autobusu nuvažiavo į Islingtoną, 
kur vyko „Sadlers Velso“ karališkojo baleto mokyklos pamokos. 
Merė niekada nebuvo mačiusi teatro užkulisių, ir koridorių la- 
birintu nuvesta į kambarėlį, kur buvo turėklas ir pianinas, pa- 
būgo ir kartu pasijuto pakiliai, atsidūrusi visai kitame pasaulyje. 
Anai buvo pateikta keletas klausimų apie ankstesnį pasirengimą, 
turėklo, paskui kambario viduryje. Merė galėjo tik žavėtis, kokią 
pažangą Ana padarė per kelerius metus. Ji buvo iš prigimties 
grakšti ir lanksti, bet bręsdama pražydo it išsiskleidęs pumpuras 
ir jos judesiai įgavo dar daugiau žavumo. 

Po paskutinio enchainement panelė Morton tylėdama nu- 


v-- oo 


+ 


šokio numerio (pranc.). 

- Jūs šokate kaip rusė, ir jūsų išvaizda rusiška. Esate iš Ru- 
sijos? 

Ana sunerimusi pašnairavo į Merę, ši nežymiai truktelėjo 
pečiais ir papurtė galvą. 

— Ne, aš anglė. 

- Bet ji kurį laiką mokėsi pas kunigaikštytę Astafjevą, paskui 
pas Nikolajų Legatą, - nervingai įsiterpė Merė, spėliodama, ar 
tai privalumas, ar trūkumas. 

— Ką gi, tai matyti iš jūsų judesių. Manau, žinote, Ana, - nors 
„Sadlers Velsui“ neabejotinai turi įtakos rusų baletas, bet ka- 
dangi esame pirmoji britų baleto trupė, panelė de Valua siekia 
sukurti mūsų savitą stilių. Jūs nepatyrusi, bet talentinga. Galite 
ateiti pirmadienį? 

Nerimo kupinos tamsios Anos akys staiga sušvito džiaugsmu. 

- Jūs sakote, kad esu priimta? 

- Taip. Pateiksiu jūsų motinai sąrašą, kokių drabužių reikės 
repeticijoms, taip pat turėsite nusipirkti baleto batelius iš Frede- 
riko Frido. Susitiksime pirmadienį iš ankstaus ryto. 

Tą vakarą namuose buvo šventė. Ana netilpo savyje iš jau- 
dulio ir užkrėtė juo visą šeimą. 

— Dabar jau tikrai p-pamatysi, Sofija, kaip scenoje šoksiu 
Odetą-Odiliją, - džiaugsmingai čiauškėjo Ana, su mažąja sesute 
šokio žingsniu sukdamasi virtuvėje. 

- Na, jos jau niekas nesustabdys, brangioji, - tą vakarą pa- 
sakė Džeremis, guldamasis šalia Merės. - Tikėkimės, kad jos 
svajonė išsipildys. 


Praėjo devyneri metai, per tą laiką Anos užsispyrimas, atsida- 
vimas šokiui ir įgimti gabumai, regis, ėmė duoti vaisių. Scenoje 
ji debiutavo naujoje „Sadlers Velso“ teatro scenoje Rozberio 
prospekte kaip jaunasis Tredžiniso šeimininkas. Mažojo lordo 

Fonlerua kostiumu apvilktos Anos su trumpų plaukų peruku 
personažas pradėdavo baletą ir likdavo scenoje vienas pačioje 
spektaklio pabaigoje. Trupei išėjus nusilenkti Merė, Džeremis ir 
devynmetė Sofija jai plojo ir sveikino šūksniais. Ši partija toli 
gražu nebuvo Anos svajonių apie pūstą baltą sijonėlį išsipil- 
dymas, bet tai reiškė, kad trupės pažiba Ninetė de Valua atkreipė 
į Aną dėmesį. Paskui buvo ir daugiau nedidelių partijų, tokių 
kaip viena iš keturių mažųjų gulbių „Gulbių ežero“ antrame 
veiksme ir mergaitė kreolė „Rio Grandėje“. 

1939 metų sausį, vos sulaukusi dvidešimt pirmojo gimta- 
dienio, Ana debiutavo „Gulbių ežere“ kaip Odeta-Odilija. „Sadlers 
Velso“ teatras buvo sausakimšas - pirmąkart britų trupėje pagrin- 
dinę partiją atliko tėvynėje išugdytas talentas, balerina iš Anglijos, 
o ne importuota iš Rusijos. Baleto gerbėjų pasaulyje ėmė sklisti 
kalbos apie Aną ir jos talentą. Merė su nauja vakarine suknia ir 
šia proga pas kirpėją daryta šukuosena sėdėjo ložėje su Džeremiu 
ir Sofija. Pasigirdus pirmiesiems širdį smelkiantiems Čaikovskio 
uvertiūros garsams publika nuščiuvo. Merė užkandusi kvapą mel- 
dėsi, kad taip ilgai Anos svajota akimirka būtų laiminga. 

Merė be reikalo baiminosi. Kai į sceną pasipylė gėlių puokštės 
kylančiai jaunajai baleto žvaigždei, Merės skruostais ėmė ristis 
ašaros ir ji stipriai suspaudė Džeremiui ranką. Po spektaklio per- 
sirengimo kambaryje susirinkus sveikintojams nebuvo kur uodui 
snapo įkišti, Merė vos prasiskynė kelią prie dukters. Ana, vis dar 
su baleto sijonėliu, ryškaus teatrinio grimo išdidintomis akimis, 
priėjo pasitikti savo šeimos ir apsikabino motiną. 

— Ak, žvirbliuk, kaip aš tavim didžiuojuosi. Sakei, kad taip 
bus, - na ir štai! Taip ir padarei! 

- Tik tavo dėka, mama. - Anos akyse sužibo ašaros. - Ačiū 
tau, - sukuždėjo ji, - ačiū už viską. 

Prisiminus tą metą, kai Ana pasiekė tai, apie ką svajojo, Merę 
apimdavo dvejopi jausmai. Pažvelgusi atgal suprato, kad tada 
duktė ir ėmė tolti nuo jos. Pasaulis, kuriame gyveno Ana, pilnas 
spalvingų, meniškos sielos personažų su egzotiškais apdarais, 
keistais įpročiais ir seksualiniais polinkiais, buvo labai tolimas 
tam, ką savo gyvenime buvo mačiusi Merė. Kai Ana tapo pri- 
pažinta jaunąja britų baleto pažiba ir kiti ėmė spiestis aplink ją, 
norėdami pasišildyti jos šlovės spinduliuose, ji ėmė sprūsti iš 
Kensingtono namų prieglobsčio. 

Merė visada laukdavo Anos po spektaklio grįžtančios namo, 
norėdama išgirsti, kaip sekėsi, ir nusiplūkusiai dukteriai patiekti 
kakavos su sausainiais. Dabar jau ji dažnai iki pat ryto neišgirs- 
davo Anos žingsnių ant laiptų. Rytojaus dieną Ana pasakodavo 
su draugais po spektaklio vaišinusis „Savojos“ restorane arba 
buvusi šokiuose madingame naktiniame klube, ir su ne bet kuo, 
o su jaunesniaisiais karališkosios šeimos nariais. 

Merė nebeturėjo balso dukters gyvenime. O kadangi Ana jau 
pati gerai uždirbo, Merė nieko negalėjo sakyti nei dėl nekuklių 
suknelių, dažnai jos vilkimų be korseto, nei dėl raudonų lūpų 
dažų kiekio. Iš gausybės į namus siunčiamų puokščių suprato, 
kad Ana turi krūvas vyriškos lyties gerbėjų. Ar ji kuriam teikė 
pirmenybę, Merė nežinojo. Bet kokie šios rūšies klausinėjimai 
atsimušdavo kaip į sieną. 

Kai Merė imdavo skųstis Džeremiui nerimaujanti dėl nesu- 
skaitomų Anos pažinčių, ypač su vyriškiais, Džeremis imdavo 
švelniai ją raminti. 

- Mieloji, Ana - jauna ir labai g-graži. Be to, žvaigždė. Ką 
nori, tą ir daro. 

- Gal ir taip, - suirzusi vieną vakarą atrėmė Merė, - bet man 
nekelia džiaugsmo į mūsų miegamąjį po vidurnakčio besismel- 
kiantys tabako dūmai. Ir dar žinau, kad ji geria. 

— Mere, rūkymas ir viena kita taurė džino - ne nusikaltimas. 
Ypač merginai, iš kurios kas vakarą tikimasi kuo geriausio pasi- 
rodymo. 

Merė, suirzusi, kad Džeremis, regis, visada būna Anos pu- 
sėje, pratrūko svaidyti žaibus. 

- Aš tik jaudinuosi dėl jos, štai ir viskas. Ta kompanija, su 
kuria ji susideda... 

— Žinau, mieloji, bet ji jau d-didelė mergaitė. Leisk jai gy- 
venti savo galva. 

Įtampa tarp Merės ir Anos pasiekė viršūnę po kelių savaičių, 
kai Ana iš anksto nepranešusi po spektaklio namo atsivedė 
būrį draugų. Kolio Porterio dainos iš gramofono, Anos svečių 
šūkavimas ir kvatojimas svetainėje iki paryčių nedavė miėgoti 
nei Merei, nei Džeremiui. Rytojaus dieną, pasiryžusi pasikalbėti 
su Ana ir priminti kai kurias elgesio normas, Merė pasibeldė į 
Anos duris ir įėjo į jos miegamąjį. Ana miegojo kaip užmušta. 
Į akį pūtė ir šalia jos gulintis jaunuolis. Iš siaubo netekusi žado, 
dusdama iš pykčio, Merė užtrenkė duris ir išėjo. 

Po dešimties minučių virtuvėje pasirodė laiptais nusileidusi 
Ana su chalatu. Ji susigėdusi kvailokai nusišypsojo motinai, 
barškinančiai kriauklėje pusryčių lėkštes. 

— Atleisk, kad naktį nedaviau jums miegoti. Man reikėjo pa- 
siklausti. Buvo jau vėlu ir p-pagalvojau, kad... 

— Visa tai niekis! Kas ten buvo... tas... - Merė neįstengė gar- 
siai ištarti to, ką norėjo. 

— Kalbi apie Maiklą? - Ana iš chalato kišenės išsiėmė ciga- 
retes, vieną prisidegė ir grakščiai pritūpė ant stalo krašto. - Jis 
mano baleto p-partneris, mama. Ir mes su juo... meilužiai. - Ji 
užsitraukė dūmo. - Tu juk ne p-prieš, ką? Šiaip ar taip, man jau 
dvidešimt vieni. 

- Ne prieš? Žinoma, prieš! Gal tame pasaulyje, kuriame gy- 

veni, toks elgesys ir priimtinas, bet tu turi dešimties metų seserį. 
Ir, kol gyveni po mano stogu, turi laikytis tam tikrų taisyklių. Ką 
tu sau galvoji, Ana? Į tavo kambarį bet kurią minutę galėjo įeiti 
Sofija ir pamatyti... jį! 

— Atleisk, mama, - truktelėjo pečiais Ana. - Man atrodo, pa- 
saulis pasikeitė ir šiais laikais n-niekas nesipiktina sek... 

— Kad negirdėčiau to žodžio! - sudrebėjo Merė. - Ką tu sau 
galvojai - užsitraukti tokią negarbę? Tau turėtų būti gėda! Ir man 
gėda, kad nepavyko tavęs išauklėti, kad mano užauginta nelaikai 
tokio elgesio nuodėme! 

— Mama, juk tai baisiai d-davatkiška, katalikų paistalai ir... 

— Kaip tu drįsti sa manim šitaip kalbėti, mano miela! Man 
nesvarbu, kokia tu žvaigždė scenoje, bet, kol esi po mano stogu, 
turi laikytis mūsų taisyklių! Ir po juo aš nepakęsiu, - Merė pa- 
rodė į lubas, - tokių išdaigų! 

Ana ramiai sėdėjo rūkydama cigaretę. Merė žiūrėjo, kaip pe- 
lenai krinta ant grindų, o Ana nė nesijudino nukratyti jų kitur. 
Galiausiai Ana linktelėjo. 

— Gerai, mama, supratau. Jei tau n-nepatinka, kaip aš gy- 
venu, gerai, aš jau didelė ir pati užsidirbu. Galbūt pats laikas su- 
sirasti savo stogą virš galvos. 

Nieko daugiau netarusi Ana trenkė durimis pasišalindama 
iš virtuvės. 

Kitą dieną ji susikrovė lagaminus ir išsikraustė. 

Džeremis mėgino raminti žmoną tikindamas, kad Ana el- 
giasi kaip normali šiuolaikinė mergina. Kuri ne tik vis tvirtesniu 
žingsniu žengia į suaugusiųjų pasaulį, bet ir vis labiau garbi- 
nama ją dievinančios publikos. Nors ir suprato, ką sako Dže- 
remis, Merė sunkiai susitaikė su staigiu Anos išėjimu iš namų. 

Praėjo kelios savaitės, Ana nė nebandė matytis su motina. 
Viskas, ką Merė apie ją žinojo, buvo surankiota iš daugybės laik- 

raščių straipsnių ir paskalų skyrelių, kuriuose Ana, regis, buvo 
nuolatinė veikėja. Ji buvo fotografuojama su scenos ir ekrano 
žvaigždėmis prašmatniuose susibūrimuose, įvairių aukštuomenės 
vyrų dėmesio centre. Drovi mergytė, kurią gelbėdama Merė taip 
aukojosi, virto būtybe, kurios ji nepažinojo ir nesuprato. Ir vis 
dėlto... Merei teko pripažinti, kad jos duktė visada buvo ne pirštu 
penima. Kad ir ko norėdavo, Ana visada gaudavo. Tai liudijo ir 
faktas, kad ji iškopė į savo pasirinktos profesijos viršūnę. O pa- 
mačiusi, kaip lengvai Ana išmetė iš savo gyvenimo motiną, tėvą 
ir seserį, Merė suprato iki tol nepastebėjusi jos kietaširdiškumo. 

Virš Europos vėl tvenkėsi juodi debesys, tačiau Merei užteko 
bėdų ir po savo stogu. Džeremį, kurio būklė nuo pirmo jų susi- 
tikimo buvo smarkiai pagerėjusi, vėl ėmė kankinti košmarai. Vėl 
pradėjo labiau drebėti rankos, sustiprėjo mikčiojimas. Kas rytą 
skaitant Times jo veidas papilkėdavo. Jis prarado apetitą ir Merė 
matė, kaip traukiasi į save. Kad ir kiek Merė kartojo, kad jeigu ir 
bus karas, jokia kariuomenė jo neims, Džeremio baimė, kad grįš 
jo piktoji lemtis, vis stiprėjo. 

— K-kaip t-tu n-nesupranti, Mere. Gal iš pradžių jie manęs 
ir nenorės, bet kai prireiks kuo daugiau p-patrankų mėsos, jie 
bet ką mes prieš fricus. Patikėk, mačiau, kaip vyresnius už mane 
vyrus siuntė į ataką vien d-dėl skaičiaus. 

— Džeremi, mielasai, juk tavo medicinos kortelėje yra įrašas, 
kad esi kontūzytas. Na, tikrai tavęs niekur nebesiųs. 

— Mane siuntė į apkasus k-keturis kartus, Mere. Kur kas 
blogesnės būklės negu d-dabar. - Jis suimtas nevilties papurtė 
galvą. - Tu niekada nesuprasi karo, Mere. Geriau nė n-nebandyk. 

— Bet visi sako, kad dabar jis bus kitoks. Nebebus apkasų, 
mielasai, - ji nežinia kelintą kartą bandė jį numaldyti. - Šitas 
karas, jei kils, vyks su dabar kuriamais naujais ginklais. Joks 
sveiko proto žmogus nebenorės prarasti visos vyrų kartos, 

kaip buvo pastarąjį kartą. Susimildamas, nusiramink, Džeremi, 
viskas dabar kitaip. 

Džeremis atsistodavo su pykčio, nevilties ir baimės išraiška 
veide ir išeidavo pro duris. 

Kasdien ateinant vis blogesnėms žinioms ir vis aiškiau didė- 
jant karo grėsmei, Merė širdyje liejo ašaras dėl savo vyro. Dže- 
remis nebeateidavo į virtuvę vakarieniauti su žmona ir dukte- 
rimi - jam geriau buvo valgyti vienam savo kabinete. 

- Kas nutiko tėveliui? - klausdavo Sofija Merės, atėjusios jos 
apklostyti nakčiai. 

— Nieko, žvirbliuk, tiesiog jis dabar kaip nesavas, - ramin- 
davo ją Merė. 

— Ar bus karas? Dėl kurio tėvelis taip nerimauja, - klausdavo 
ji, nuo pagalvės žiūrėdama į Merę išplėstomis žaliomis akimis, 
lygiai tokiomis kaip tėvo. 

- Galbūt. Bet kaip bus, taip. Nesijaudink, žvirbliuk. Mes su 
tavo tėtuku jau pergyvenom vieną karą, esam gyvi jo liudininkai, 
pergyvensim ir kitą. 

- Bet dabar viskas kitaip, mama. Ana išėjo, tėvelis jaučiasi 
taip... - atsidusdavo Sofija, - lyg ir jis būtų išėjęs. Nieko nebeliko 
iš to, kas buvo. Aš bijau, mama, man visa tai nepatinka. 

Merė apglėbdavo dukterį, lygiai kaip kadaise apglėbdavo 
Aną, glostydavo jai plaukus ir murmėdavo paguodos žodžius, 
kuriais pati nebetikėjo. 

Atėjo vasara, mieste prasidėjo pasiruošimas artėjančiam 
karui. Merei atrodė, tarsi visa šalis apmirusi, sulaikiusi kvapą 
laukia to, kas neišvengiama. Džeremį buvo apėmusi katatonija. 
Jis netgi išsikraustė iš jų miegamojo ir miegodavo savo persiren- 
gimo kambaryje - esą jo košmarai Merei trukdo miegoti. Rū- 
pesčio raukšlių išvagota kakta Merė meldė jį prisistatyti į senąjį 
pulką ir išsivaduoti iš baimių. 

— Juk tu karo invalidas, mielasai. Jie niekaip tavęs nenorės. 
Būk gerutis, Džeremi, parašyk laišką ir bus rami galva. Blogiausiu 
atveju bent jau viskas paaiškės ir vien nuo to bus lengviau. 

Bet Džeremis likdavo sėdėti savo kabinete spoksodamas į 
tolį ir jos nesiklausydamas. 

Rugsėjo pradžioje paskelbus, kad prasidėjo karas, Merei at- 
lėgo. Gal dabar paaiškės tikroji padėtis. Po dešimties dienų Merė 
lovoje skaitydama knygą išgirdo beldžiant į duris. 

— G-galiu užeiti? - paklausė Džeremis. 

— Žinoma, gali. Dėl Dievo meilės, juk tai tavo miegamasis. - 
Merė žiūrėjo, kaip Džeremis slenka artyn. Buvo smarkiai su- 
lysęs, veidas tapo toks pat prakaulus ir išsekęs kaip tada, kai su 
juo susipažino. Atsisėdo šalia jos ant lovos ir suėmė už rankų. 

— Mere, n-noriu tau pasakyti, kaip tave m-myliu. Dėl tavęs, 
Anos ir Sofijos mano g-gyvenimas vėl įgavo p-prasmę. 

— Ir mano - dėl tavęs, - švelniai pasakė Merė. 

- Atleisk, k-kad su m-manim šiom savaitėm b-buvo sunku. 
P-prisiekiu, daugiau taip nebus. 

- Suprantu, mielasai. Tikiuosi, kai jau viskas prasidėjo, atsigausi. 

— Taip, - jis vos girdimai sušnibždėjo. Džeremis pasilenkė 
ir suėmė Merę glėbyje. - M-myliu tave, brangioji. N-niekada to 
n-nepamiršk, gerai? 

— Kaip aš galiu pamiršti. 

- Būk stipri, drąsi ir gera, kokia visada buvai. - Jis ją paleido, 
pabučiavo į lūpas ir nusišypsojo. - T-tu ne prieš, jei aš šiąnakt su 
t-tavim m-miegosiu? N-nenoriu būti vienas. 

— Meile mano, - švelniai atsakė Merė, - čia tavo guolis, o 
aš - tavo Žmona. 

Tad Džeremis atsigulė šalia ir Merė laikė glėbyje savo vyrą, 
glostė jam plaukus, kol įsitikino, kad jis lygiai, ramiai kvėpuoja. 
Pati negalėdama užmigti, žiūrėjo į Džeremį. Ir tik paryčiais, nu- 
siraminusi, kad jis kietai ir ramiai miega, leido sau užmigti pati. 

Kitą rytą Merė, palikusi Džeremį lovoje, nulipo laiptais pa- 
ruošti Sofijai pusryčių. Abidvi išėjo po aštuonių penkiolika — 
iki Sofijos mokyklos Bromtono gatvėje buvo dešimt minučių 
pėsčiomis. 

- Laimingai, žvirbliuk, po pamokų ateisiu tavęs pasiimti. 

Merė žiūrėjo, kaip Sofija nueina į mokyklą. Diena buvo sau- 
lėta ir giedra, Merė pasuko link išsirikiavusių parduotuvių, ten 
kaip visada nusipirko mėsos ir daržovių - šiandien jos nuotaika 
buvo kiek šviesesnė nei iki šiol. Džeremis šiąnakt bent buvo su 
ja ir atrodė ramesnis. Net jei šitas naujas karas vėl bus tikras 
pragaras, Merė žinojo - jeigu su Džeremiu laikysis vienas kito, 
viskas bus gerai. Šįkart ji kiek ilgiau nei visada užtruko klausy- 
damasi kitų moterų šnekų su mėsininku, kad gali būti įvestos 
maisto kortelės ir kada iš tikro vokiečiai gali bombarduoti Lon- 
doną. Kad ir kas laukia, galvojo sau Merė traukdama namo, 
jiedu su Džeremiu laikysis išvien. 

Įžengusi į namus pajuto, kad čia nėra nė gyvos dvasios. 
Labai nenustebo - Džeremis rytais dažnai leisdavosi pirkti laik- 
raščio, o paskui pakeliui į namus paslampinėdavo po Kensing- 
tono sodus. 

Merė ėmėsi kasdienės ruošos ir pagalvojo, kad daugeliui 
atrodytų keista, kodėl pati dirba juodus darbus, nors turi visas 
galimybes ką nors pasisamdyti. Ištekėjusi už Džeremio tuoj pat 
atleido ekonomę (jai atrodė, kad toji žiūri iš aukšto, tad Merė ne- 


220 Lucinda Riley 


jaukiai jautėsi), turėjo tik ateinančią tarnaitę, padedančią tvar- 
kytis dideliuose namuose. Bet jai buvo miela malonu dėl vyro ir 
vaiko švariai ir tvarkingai užlaikyti namus. 

Vidurdienį, kai jau buvo paruošusi sau ir Džeremiui užkąsti, 
bet vis dar negirdėdama brakštelint rakto lauko duryse, Merė 
pamanė, kad gal jis nusikamavęs tebemiega, kaip jį ir paliko. 

— Džeremi! Džeremi! - ėmė šaukti eidama per apatinius 
kambarius. Džeremio kabinetas buvo tuščias, taip pat ir sve- 
tainė, biblioteka bei valgomasis. Merę suėmė panika. Po patirtų 
sukrėtimų Džeremiui rutina buvo viena svarbiausių priemonių 
palaikyti pusiausvyrą. Buvo neregėtas dalykas, kad jis įprastu 
metu neateitų pietauti. Vedama blogos nuojautos užlipo laiptais, 
stumtelėjo miegamojo duris ir pamatė, kad lova tuščia. 

— Kur tu, mieliausias? Gal čia? - Pašaukė eidama korido- 
riumi į jo persirengimo kambarį. Pabeldusi ir neišgirdusi atsa- 
kymo atvėrė duris. 

Ne iškart patikėjo savo akimis. Jai priešais nosį kybojo pora 
kaip veidrodis nublizgintų batų. Pakėlusi akis pamatė ir visą jo 
kūną, kabantį ant virvės, pririštos prie šviestuvo gembės. 


Atvykęs gydytojas konstatavo Džeremio mirtį ir iškvietė policiją, 
kad nukabintų jo kūną. Džeremis buvo paguldytas ant lovos. 
Merė sėdėjo šalia jo ir niekaip negalėjo liautis glosčiusi blyškiai 
pilkšvo jo veido. Suakmenėjusi nuo sukrėtimo, ji neįstengė iki 
galo suvokti, kas įvyko. 

- Gal galite nurodyti kokių nors priežasčių, madam, dėl 
kurių ponas Lengdonas galėjo atimti sau gyvybę? - paklausė 
policininkas. 

Laikydama mirusio vyro ranką Merė linktelėjo. 

- Galbūt. 

— Atleiskite, kad klausinėju tokią sunkią valandą, madam, 
bet būčiau labai dėkingas, jei galėtumėte paaiškinti. Tada jau 
jūsų nebevargintume. 

- Jis, - Merei užgniaužė gerklę, - jis manė, kad gali būti vėl 
pašauktas į karinę tarnybą. Matote, buvo patyręs kontūziją. 

- Ir taip galėjo būti? Galėjo jį paimti į kariuomenę? 

— Po praėjusio karo jis liko invalidas. Ne kartą jam sakiau, 
kad jo neims, bet... - Merė iš nevilties papurtė galvą, - jis ma- 
nimi netikėjo. 

- Suprantu. Jei tai jus galėtų nors kiek paguosti, lygiai tas 
pat nutiko mano dėdei. Neišmanėm nei ką sakyti, nei ką daryti, 
kad padėtume jam išsivaduoti iš baimės. Nekaltinkite savęs - jūs 
tikrai nekalta. 

- Suprantu. Bet jaučiuosi kalta... kalta... 

Apačioje pasigirdo durų skambutis. 

— Turbūt greitoji, madam, atvyko išvežti jūsų vyro. Bėgsiu 
žemyn jų įleisti. Kol grįšiu, gal malonėtumėt patikrinti, ar prie 
jūsų vyro yra kokių daiktų, kuriuos norėtumėte pasilikti. 
paskui iš lėto padėjo galvą Džeremiui ant krūtinės. 

— Ak, brangusis, kodėl palikai mus su Sofija? Negi netikėjai, 
kad mes tau kaip nors pagelbėsim, kad tau pasidarytų geriau? 
Mylėjau tave iš visos širdies, mielasai. Negi nežinojai? Negi ne- 
jautei? 

Stojus tylai suimta nevilties Merė papurtė galvą suvokdama, 
kad jau niekada neišgirs atsakymo. Kaip prašė policininkas, nu- 
segė nuo Džeremio rankos laikrodį, panaršė po kišenes. Kairėje 
kišenėje užčiuopusi kažkokį popierių, ištraukė voką. Įsitaisiusi 
lovoje sėdomis kairiame kampe pamatė užrašą „Tarnybinis“. Tai 
buvo toks pat rudas vokas, kokį gavo Šonas, kai buvo pašauktas 
į tarnybą Airių gvardijoje. 

Merė apvertė voką ir pamatė, kad jis neatplėštas. Iš lėto ji 
atplėšė popierių ir išėmė laišką, dabar jau žinodama, kas pastū- 
mėjo jos vyrą atimti sau gyvybę. 


Karo veteranų pensijų skyrius 
1939 spalio 5 


Gerbiamasis pone Lengdonai, 


šiuo laišku jus informuojame, kad jums paskirta karo 
veterano pensija bus padidinta nuo 5 svarų 15 šilingų per 
mėnesį iki 6 svarų 2 šilingų. Šis potvarkis įsigalios nuo 
1940 metų sausio mėn. 


Pagarbiai... 


Parašas su antspaudu laiško apačioje buvo neįskaitomas. 
Laiškas iškrito Merei iš rankų ir vėl puolusi vyrui ant krū- 
tinės ji ėmė taip raudoti, kad, rodės, plyš širdis. 


Džeremio laidotuvėse buvo tik Merė ir Sofija. Merė neturėjo su- 
pratimo, kur gyvena Džeremio tėvai. Skaudžiau buvo tai, kad 
nedalyvavo Ana, kuriai Merė parašė ir pranešė žinią. 

Tą juodą spalio mėnesį Merė tesirūpino Sofija ir visaip sten- 
gėsi ją nuraminti. Galvodavo, jog visa laimė, kad neturi kada gi- 
lintis į save. Kad kokios, dėl nepakeliamo skausmo ir pati būtų 
pasekusi Džeremiu. Taip pat suvokė, kad kuo greičiau turi šį tą 
susižinoti. Pavyzdžiui, Džeremis kas savaitę jai duodavo pinigų 
namų išlaidoms. Pastaruoju metu ji leido tarnaujant sukauptas 

savo santaupas. Ir nors jai negrėsė artimiausiu metu likti be pi- 
nigų, be to, visada galėjo vėl imtis siuvimo, visiškai nežinojo, ar 
jai priklauso namai ir ar vyras paliko testamentą. 

Padėtis paaiškėjo po savaitės - pasigirdo durų skambutis ir 
ant slenksčio pasirodęs juodai apsitaisęs pliktelėjęs ponas nukėlė 
prieš ją katiliuką. 

— Spėju, ponia Lengdon? 

— Su kuo turiu garbės? - nepatikliai paklausė Merė. 

- Sidnis Čelisas, iš Čeliso ir Latimerio advokatų kontoros. 
Mane čia atsiuntė lordas ir ledi Lengdonai, jūsų velionio vyro 
tėvai, aptarti turtinių reikalų. Galėčiau užeiti? 

Merė linktelėjo pavargusiu veidu. Vesdamasi jį į svetainę su- 
sivokė, kad Džeremis niekada jai nesakė esąs lordo sūnus. Tiesą 
sakant, beveik nieko nekalbėjo apie tėvų šeimą. 

- Prašom sėsti. Gal išgertumėte arbatos? - paklausė jo. 

- Neverta. Mūsų pokalbis ilgai neužtruks. 

Advokatas iš portfelio išėmė pluoštą popierių ir pasidėjo ant 
kelių. 

Merė sunerimusi sėdėjo priešais jį. 

— Ar aš... ką nors negerai padariau? 

— Ne, ponia Lengdon, jūs nepasidarėte jokios bėdos. Bet 
kokiu atveju aš tai gerai žinau. - Jis pažiūrėjo pro akinių viršų ir 
kilstelėjo antakius. - Manau, žinote, kad jūsų vyras sudarė testa- 
mentą ir šį namą, karo veterano pensiją ir savo asmenines lėšas 
paliko jums? 

— Ne, pone Čelisai, iki šiol tuo nesidomėjau. Buvau pernelyg 
prislėgta sielvarto, - Merė pasakė, kaip buvo iš tikrųjų. 

— Ką gi, šį testamentą jis paliko saugoti mūsų kontoroje, kuri 
jau daugiau kaip šešiasdešimt metų teikia advokato paslaugas 
Lengdonų šeimai. Vis dėlto yra viena problemėlė. 

— Ir kokia gi? 

- Šiuos namus seniau pono Lengdono krikštamotei buvo 
užrašęs jo senelis. Jie priklausė Lengdonų šeimai nuo tada, kai 
buvo pastatyti prieš du šimtus metų. jūsų vyro krikštamotės 
testamento prieraše nurodyta, kad šie namai atitenka jam iki 
gyvos galvos. Bet po jo mirties jie turi grįžti į Lengdonų giminės 
rankas. 

— Supratau, - tyliai atsakė Merė. 

- Taigi, jūs ir ponas Lengdonas susilaukėte vieno vaiko. Duk- 
ters, vardu, - ponas Čelisas pasitikslino dokumentuose, - Sofija 
Mei. Teisingai? 

— Taip, - tyliai atsakė Merė. 

— Ir šiuo metu jai dešimt metų? 

— Taip, tiesa. 

— Tad štai mūsų problema, - ponas Čelisas nusiėmė akinius 
ir nušluostė liemenės skvernu, - paprastai tariant, bėda ta, kad 
Sofija yra mergaitė. Kai ištekės, paims vyro pavardę. Ir jeigu, 
tarkim, Sofija su vyru išsiskirtų arba pati mirtų, Lengdonų gi- 
minei taptų keblu išlaikyti šiuos namus savo rankose. Supran- 
tate, ką noriu pasakyti? 

= Suprantu, pone Čelisai. Deja, suprantu. 

- Turiu pasakyti, įstatymo požiūriu, jeigu norėtumėte gin- 
čyti testamento prierašą, gali būti, kad teismas palaikytų jūsų 
pusę. Šiaip ar taip, jūs esate-pono Lengdono našlė ir turite jo 
palikuonę. Vis dėlto tai būtų brangiai atsieinantis ir, - ponas 
Čelisas demonstratyviai nusipurtė, - negarbingas reikalas. Taigi 
lordas ir ledi Lengdonai turi jums pasiūlymą. Mainais už tai, kad 
išsikeltumėte iš šių namų, jie pasiruošę kaip kompensaciją jums 
sumokėti solidžią sumą. Negana to, už teisių į privačias velionio 
jūsų vyro lėšas atsisakymą jūsų dukters Sofijos vardu bus suda- 
rytas solidžios vertės dovanojimo aktas. 

- Supratau. - Merė dėjosi į galvą, ką kalba advokatas. — 

Taigi, pone Čelisai, tiesiai kalbant, lordas ir ledi Lengdonai 
nori, kad aš su dukterimi išnykčiau iš jų gyvenimo, kaip išnyko 
ir jų sūnus? 

— Sakyčiau, nevisiškai taip, ponia Lengdon. Nepaneigsi, kad, 
deja, lordo ir ledi Lengdonų ir jų sūnaus ryšiai buvo nutrūkę, bet 
ne man, jų advokatui, apie tai kalbėti. Jų siūloma suma už namus 
yra tūkstantis penki šimtai svarų. Be to, jūsų dukteriai Sofijai bus 
skirta penki tūkstančiai svarų. 

Merė tylomis klausėsi. Kadangi menkai tenutuokė, kiek iš 
tikrųjų gali būti verti šie rūmai ir kokios iš tiesų yra Džeremio 
lėšos, negalėjo spręsti, ar jai duodamas pasiūlymas sąžiningas. 
Be to, dėl tų derybų juto kartėlį. 

— Paliksiu jums apsvarstyti šį pasiūlymą. Viršuje užrašytas 
mano adresas ir telefonas. Kai būsite viską apgalvojusi ir apsi- 
sprendusi, būsiu dėkingas, jei nedelsdama man paskambinsite. 

— O kaipgi lordas ir ledi Lengdonai? Nejaugi nenori pamatyti 
savo anūkės? - paklausė ji tarsi pati savęs. — Šiaip ar taip, Sofija — 
jų kūnas ir kraujas. 

— Kaip jau kalbėta, ponia Lengdon, aš tik tarpininkas. Galiu 
tiek pasakyti: man tikrai nepranešta, kad jie norėtų pasimatyti 
su Sofija. 

- Ne... žinoma, ne. - Merė pakėlė akis ir įsmeigė į poną Če- 
lisą. - Šiaip ar taip, airės auklės vaikas nepageidautinas didikų 
šeimoje, ar ne“ 

Ponas Čelisas nejaukiai pasijutęs nuleido akis. Kad ko nors 
nusitvertų, ėmė portfelyje raustis tarp popierių. 

— Kaip jau sakiau, jei malonėsite su manimi susisiekti, kai 
būsite apsisprendusi, pasirūpinsiu, kad viskas būtų sutvarkyta. — 
Jis atsistojo ir linktelėjo. - Dėkoju, kad priėmėte, ir labai tikiuosi, 
kad viskas bus sutvarkyta pagal abiejų šalių interesus. 

Merė nieko nesakydama nulydėjo jį prie durų. 

- Viso labo, pone Čelisai, paskambinsiu, kai rasiu laiko pa- 
galvoti apie jūsų pasiūlymą. 


Ateinančias penkias dienas Merė ėmė po truputį klausinėtis apie 
paslaptingąją savo vyro šeimą. Sužinojo, kad Džeremis buvo 
antrasis lordo ir ledi Lengdonų sūnus, jų šeimos dvaras, kuriam 
priklauso penki šimtai akrų žemės, yra kaimo vietovėje Sario 
grafystėje. Tas dvaras garsėja fazanų ir ančių medžioklėmis. Ir 
dar Holbeino paveikslų kolekcija. Taip pat Merė susižinojo, kiek 
būtų galima šiuo metu prašyti už jos namus, jei nuspręstų juos 
parduoti. 

Nors visa tai narplioti jai buvo kankynė, Merė tiesiog gal- 
vojo apie Sofiją. Ir apie tai, kas jai teisėtai priklauso, kaip Dže- 
remio dukteriai. Prieš kelerius metus ji būtų atmetusi bet kokį 
sandėrį, bet dabar Merė buvo vyresnė ir išmintingesnė, jau pui- 
kiai žinojo, ant ko laikosi šis pasaulis. Kad ir kaip ją žemino 
šantažui prilygstantis pasiūlymas, suprato, kad ir tai turi iškęsti 
savo vaiko labui. 

Ir dar Merė žinojo, kad jos praeities darbeliai neleidžia net 
galvoti apie bylinėjimąsi teisme su Džeremio tėvų šeima. Kas 
žino, kur tai gali nuvesti, jei byla pasieks laikraščių puslapius. O 
kas, jei atsišauks kas nors iš buvusių pažįstamų ir perpras, kad ji 
susijusi su Ana? Ir suves galus... 


Pono Čeliso kontora buvo Kanclerio skersgatvyje. Merė prisi- 
statė jo sekretorei ir laukdama, kada bus pakviesta, stengėsi su- 
siimti, neduoti valios nervams ir emocijoms. 

- Ponia Lengdon, - pravėręs savo kabineto duris pasirodė 
ponas Čelisas, - prašom užeiti ir prisėsti. 


Mergaitė ant jūros skardžio 227 


— Dėkoju. - Merė nusekė paskui jį ir atsisėdo ant nepato- 
gios oda trauktos kėdės krašto. - Apsvarsčiau jūsų pasiūlymą, 
pone Čelisai, - Merė sukaupė visą drąsą, kad ištartų tolesnius 
žodžius, -— ir jei jūs esate pasiruošę padvigubinti sumą, kurią 
gaučiau mainais už savo namus, aš ją priimčiau. 

Ponas Čelisas nė nemirktelėjo. Kaip Merė numanė, šito ir 
buvo tikėtasi. 

— Turiu pasitarti su lordu ir ledi Lengdonais, bet manau, kad 
maždaug toks sprendimas jiems gali būti priimtinas. Jūsų ne- 
abejotinai bus paprašyta pasirašyti juridinį dokumentą, kuriuo 
atsisakytumėte visų teisių į savo vyro testamentą. Taip pat bet 
kokių galimų Sofijos pretenzijų į Lengdonų dvarą. 

— Suprantama. —- Merė atsistojo, nenorėdama derėtis su velniu 
ilgiau, negu buvo priversta. - Lauksiu žinių iš jūsų. Viso labo, 
pone Čelisai. 


Po dviejų mėnesių Merė stovėdama savo namų hole paskutinį- 
kart apsidairė po namus, kuriuose patyrė šitiek laimės. Bet kurią 
minutę gali pasirodyti automobilis ir įkandin jų išvažiuos du 
lagaminai su jos ir dukters drabužiais bei trečias - su širdžiai 
mielus prisiminimus keliančiais daiktais. Merė be jėgų atsisėdo 
ant apatinės laiptų pakopos. Mėgino save raminti, kad net jeigu 
galėtų pasilikti šiuose namuose, kažin, ar tai būtų pakeliama. 
Viskas, ką matytų, ką užuostų tarp šių sienų, jai primintų, ko 
netekusi. 

Pamatė laiptais lipančią Sofiją ir išskėtė rankas pasitikdama 
dukterį. Sofija prisiglaudė prie jos ir Merė paglostė jai galvą. 

— Pasiruošusi? 

- Taip, - linktelėjo Sofija. - Mama, man baisu. 

- Žinau, kiškuti. Bet viskas tik į gera. Per vieną karą aš jau 

gyvenau Londone, o žmonės sako, kad šįkart bombardavimai 
bus kur kas baisesni. 

— Suprantu, mama. Bet... 

Pasigirdo beldimas į duris. 

— Mašina jau atvažiavo, kiškuti. 

Merė paleido dukterį iš glėbio, jai nusišypsojo ir paėmė už 
rankos. Abi iš lėto nužingsniavo prie lauko durų, abi mintyse at- 
sisveikino su ankstesniu gyvenimu ir jį paliko už nugaros. Merė 
išsivedė ją į lauką ir įsodino į automobilį. 

Atėjo metas grįžti namo. 


Aurora 


O varge. Turbūt rašytojai neverkia dėl to, ką patys pasakoja, bet 
sakmė apie Merę ir Džeremį velnioniškai liūdna. Jie taip mylėjo 
vienas kitą, tačiau net meilė neįveikė visų negandų ir nepakreipė 
gyvenimo į geresnę pusę. Kartais, kaip patiriu kartu su savo isto- 
rijos veikėjais, meilė negali užgydyti praeities paliktų žaizdų. Jeigu 
Džeremis būtų atplėšęs tą laišką ir pamatęs, kad tai pranešimas 
apie padidintą karo dalyvio pensiją, o ne šaukimas į frontą... 

Jeigu... 

Na ką gi. Manau, taip galima pasakyti apie viską, kas nutinka 
gyvenime... ypač manajame. 

Bet jeigu Džeremis būtų atplėšęs laišką, mano pasakojimas 
turėtų visai kitokią pabaigą ir gal net nebūtų verta apie tai rašyti. 
Pradedu suprasti, kiek stiprybės ir išminties mums teikia skausmas 
(bent aš visiškai pasikeičiau) ir kad jis yra tokia pat neatskiriama 
gyvenimo dalis kaip ir džiaugsmas. Viskas turi atsvarą - kaipgi 
žinotum, kad esi laimingas, jei kartais nebūtų liūdna? Arba kaip 
jaustumeisi sveikas, jei niekada nebūtum sirgęs? 

Pastaruoju metu dažnai mąstau apie laiko sąvoką. Merė su 
Džeremiu būdami kartu patyrė valandėlių, kai buvo neapsa- 
komai laimingi. Ir galbūt mes, žmonės, galime tikėtis viso labo 
tokių valandėlių. Kaip būna visose pasakose, turi atsitikti ne tik 
kas nors gera, bet ir bloga. Mes, žmonės, gyvi viltimi, kad vėl ap- 
lankys laimės valandėlė. Ir kai tokia viltis išnyksta, kaip atsitiko 
Džeremiui, kas tada belieka? 

Tiesą sakant, dabar aš pati iš visų jėgų stengiuosi neprarasti 
vilties. Man liko nedaug. 

Bet, kol esi gyvas... 

Na, pakaks apie mane. Dabar, kai Katlina Granijai papasa- 
kojo apie jos prosenelę, ruošiuosi grįžti į šiuos laikus. Taigi mane 
pirmąkart nusivedė į Danvorlio viensėdį... 

Danvorlis, Vakarų Korkas, Airija 


- Numanau, kad „namo - tai į Airiją? - sėdėdama prie tėvų 
virtuvės stalo Granija delnais gobstė stačiasienį arbatos puodelį. 
Ji nusprendė atsivesti Aurorą į tėvų viensėdį ir kartu paprašyti 
Katlinos papasakoti, ką daugiau žino apie Merę. 

- Taip. Merė grįžusi su Sofija įsigijo dailų kotedžą Klonakil- 
tyje. 

- Ir daugiau nebeištekėjo? 

- Ne, - papurtė galvą Katlina. - Kiek man pasakojo mama, 
po to, ką patyrė Londone, Merė visą gyvenimą liko sudaužyta 
širdimi. 

— Bet ji palaikė ryšius su Rajanais? 

— Taip, ir čia yra tam tikra likimo ironija, - patvirtino Kat- 
lina. - Kaip žinom, Merė neištekėjo už Šono, užtat jos duktė 
Sofija ištekėjo už Šeimeso Dunano, jaunesniosios Šono sesers 
Kolinos sūnaus, ir susilaukė manęs! 

— Vajetau, mama! - nusistebėjo Granija. - Taigi Bridžita ir 
Maiklas Rajanai - mano proseneliai? Ir jeigu būtų likęs gyvas, 
Šonas būtų buvęs tavo dėdė iš senelės pusės? 

- Taip. Ištekėjusi už mano senelio Oveno, Kolina įsikėlė į 
naujuosius namus, kurie buvo statomi Šonui ir Merei. Paskui jie 
paliko namus sūnui Šeimesui, kuris vedė mano mamytę Sofiją. 
Ir kai mirė mano tėvelis, ūkį į savo rankas paėmėme mes su tavo 
tėčiu, - paaiškino Katlina. 

- Taigi tavo motina Sofija turėjo angliško, ir dar kilmingo, 
kraujo? - pridūrė Granija. - Tavo senelis iš motinos pusės buvo 
Džeremis Lengdonas? 

- Taip. Vadinasi, jų kraujo turi ir tu su Šeinu. - Katlinos akys 
pagyvėjo. - Taigi, matai, ne tokia jau tu juodnugarė airė, Gra- 
nija! Šito niekaip nebūtum pasakęs apie Sofiją. Mano mamytė 
buvo visiškai atsigimusi į savo motiną Merę: geraširdė, nami- 
sėda, jos negaubė joks paslaptingo žavesio šydas. Priešingai nei 
įdukrintą jos seserį Aną. 

Granija išgirdo tam tikrą gaidelę Katlinos balse ir pastebėjo, 
kaip apsiniaukė jos veidas. 

- Tu ją pažinojai? - nustebusi paklausė Granija. - Maniau, 
kad jos ir Merės keliai visai išsiskyrė. 

Katlina, sunkiai remdamasi į stalą, prisėdo šalia. 

— Na, vaikeli, tuo sakmė dar nesibaigia. O pati neatrinkai, 
kas ir kaip? 

- Ne, - papurtė galvą Granija. - O ką turėjau atrinkti? 

— Būdama Danvorlio rūmuose, maniau, kai ką išsiaiškinai. 
Senojoj tėvonijoj likę ganėtinai ženklų. Na, gerai... 

Čia pro duris iš kiemo įžengė Aurora su vienu iš ką tik atsi- 
vestų kolio šunyčių glėbyje. | 

— Oi, Granija! Ponia Rajan! - Auroros akys švietė laime žiū- 
rint į mažylį. - Ji dieviška! Šeinas sakė, kad galėsiu jai sugalvoti 
vardą! Noriu, kad ji būtų Lili kaip mano mama. 
metė nepastebėjusi. 

— Manau, labai gerai. 

- Puiku. - Aurora meiliai pabučiavo ką tik pakrikštytą šunytį į 
pakaušį. - Man atrodo, nieko bloga, jeigu... na, norėjau pasakyti... 

- Pirmiau paklausim tavo tėčio, Aurora, - perskaitė jos mintį 
Granija. - Be to, Lili dar negalima atskirti nuo motinos. 

— Bet galėsiu kasdien ateiti jos aplankyti? — ėmė maldauti 
Aurora. - Leiskite, ponia Rajan. 

- Na... 

Granija matė, kaip motina norom nenorom atsileidžia, ne- 
galėdama atsispirti vaiko mielumui ir užsidegimui. 

— Kodėl gi ne, ateik. 

- Ačiū! - Aurora priėjusi pabučiavo Katliną į skruostą. Toji 
patenkinta atsidūsėjo. - Kaip man patinka jūsų namuose. Čia 
jautiesi kaip... - Aurora ieškojo tinkamo žodžio, - namie. 

— Ačiū ir tau, Aurora, - subyrėjo paskutiniai Katlinos nepa- 
tiklumo likučiai. - Na, ir ką judvi šįvakar gaminsitės valgyti? 

- Atrodo, dar nespėjom sugalvoti, ar ne, Aurora? - kreipėsi 
į ją Granija. 

- Tai kodėl jums neatėjus pas mus? 

- Valio! Vadinasi, galėsiu daugiau pabūti su Lili. Eisiu dabar 
pas Šeiną. Sakė, pasiims mane prie karvių melžimo. 

Granija ir Katlina nužvelgė į lauką einančią Aurorą. 

- Kad ir ką kalbėtum apie Lajelus, sutik, Aurora - miela mer- 
gytė, - įsidrąsinusi atsargiai prašneko Granija. 

— Išties. - Katlina pliaukštelėjo į stalą ir atsistojusi pasuko 
prie krūvelės bulvių, padėtų lupti. - Kuo gi ji dėta, vargšas vai- 
kelis. Kaip jos košmarai? - paklausė Granijos, paėmusi peilį iš 
stalčiaus ir pradėdama lupti bulvę. 

— Lyg ir geriau. Bent nebevaikšto pro miegus. Mam, - Gra- 
nija norėjo grįžti prie ankstesnės temos, - kai prieš įeinant Au- 
rorai manęs klausei, ar dar neatrinkau, kas ir kaip... 

Čia ją pertraukė tėvas. 

— Užplikyk ko nors, Katlina, ištroškau, - pasakė Džonas įžy- 
giavęs į virtuvę. | 

— Kol apsisuksiu, suvaikščiok į viršų ir palįsk po dušu. - Kat- 
lina suraukė nosį. - Atsiduodi tvartu - žinai gi, kad nepakenčiu. 

— Gerai gerai, - pasakė Džonas ir erzindamas Katliną pabu- 
čiavo į plaukus. - Grįšiu prie vakarienės stalo kvepėdamas ro- 
žėmis. 


Tą vakarą Granijai taip ir nepavyko daugiau pakalbėti su motina 
apie praeitį, užtat ji galėjo pasidžiaugti matydama, kaip Aurora 
sėdi prie vieno stalo su Rajanais ir smalsiai visko klausinėja apie 
gyvenimą ūkyje. 

— Man atrodo, jeigu negalėsiu būti balerina, norėsiu būti ūki- 
ninkė, - pareiškė ji Granijai kartu kopdama palei jūros skardį 
atgal į rūmus. - Aš myliu gyvūnus. 

— Ar turėjai kada savo augintinį? 

— Ne. Mamytei nepatiko gyvūnai. Sakydavo, kad jie dvokia. 

— Na, trupučiuką tikrai kažkuo atsiduoda, - pritarė Granija. 

- O ką - žmonės irgi atsiduoda, - kaip niekur nieko atsakė 
Aurora joms įžengus į patamsyje skendinčią virtuvę. Granija už- 
degė šviesą. 

— Tvarka, panele. Kylam į viršų. Jau vėlu. 

Paguldžiusi Aurorą miegoti, Granija, nesiliaudama galvoti 
apie savo prosenelę Merę, kokia ji, regis, buvo nepaprasta, ir 
niekaip negalėdama nurimti slankiojo po namus. Vis dar nesu- 
vokdama, kokį ryšį jų šeima turi su Lajelais (anot motinos, nesu- 
sigaudydama, kas ir kaip), jautė, kad kažkas kirba pasąmonėje. 
Kažkoks faktas, kurį reikia įžiūrėti, kad rastų siūlo galą. Tai buvo 
ne svetainėje, ne bibliotekoje, ne Aleksandro kabinete... Granija 
atidarė valgomojo duris, prisiminusi, kad vieną vakarą jame va- 
karieniavo su Aleksandru. 

Ir štai čia virš židinio kabojo atsakymas. Anąkart čia sėdė- 
dama ji vos užmetė į jį akį, bet vaizdas neabejotinai įsirėžė į 
atmintį. Tai buvo aliejiniais dažais tapytas balerinos pūstu sijo- 

nėliu portretas - tamsūs jos plaukai buvo papuošti gulbių pū- 
kais. Rankos sukryžiuotos prie kojų, ties keliais palenkto veido 
nesimatė. Paveikslo apačioje buvo parašyta: ANA LENGDON 
ŠOKA „MIRŠTANČIA GULBĘ“. 

— Ana Lengdon... - garsiai ištarė šį vardą Granija. 

Tai buvo trūkstama grandis. Štai dėl ko motina sakė, kad Au- 
rora paveldėjo talentą iš savo senelės. 

Po kokios valandos Granija pakilo į viršutinius kambarius - 
jos teorija liko iki galo nepatvirtinta, nes šokėjos portrete veido 
nebuvo matyti. Bet jeigu tai ta pati tamsiaakė moteris visuose na- 
muose pasklidusiose nespalvotose nuotraukose, visiškai aišku — 
Granija aptiko trūkstamą grandį. 

Rytą prie pusryčių stalo Granija lyg šiaip sau paklausė: 

- Aurora, ar kada matei savo senelę? 

Aurora papurtė galvą. 

— Mamytė sakė, kad ji mirė, kai dar nebuvau gimusi. Matai, 
močiutė jau buvo nejauna, kai susilaukė mamytės. 

— Ar tu pameni jos vardą? 

— O kaipgi! - Aurora pasipiktino išgirdusi tokį klausimą. - Jos 
vardas Ana, kadaise ji buvo balerina. Ir aš noriu tokia būti. 


Popiet vėl grįžusi su Aurora į viensėdį ir šiai išėjus su Šeinu į ga- 
nyklas kalvose skaičiuoti avių, Granija vėl prikibo prie motinos. 

— Mam, tai kaip ten nutiko, kad Ana Lengdon susitiko su 
Lorenso Lengdono jaunesniuoju broliu Sebastianu ir už jo ište- 
kėjo? Teisingai išmąsčiau? Garsioji balerina Ana Lengdon tapo 
Ana Lajel? Lili motina ir Auroros senele? 

- Taip, - linktelėjo Katlina, - taip ir buvo. Smulkmenų ne- 
galiu tau pasakyti, Granija, nes kai jie susituokė, buvau dar vi- 
siška geltonsnapė. Nors ir esu ją mačiusi, kas buvo iki tol, galiu 

tik spėlioti. O mano mama ir jos sesuo viena kitos nemėgo, tad 
mamytė retai apie ją kalbėdavo. 

— Bet kodėl Ana pasekė įkandin motinos ir sesers į Airiją? 
Kai jau tikrai buvo šitokia įžymybė? 

— Na, nepamiršk, kad Ana grįžo namo į Airiją sukti savo lizdo 
jau būdama arti keturiasdešimties. Juk visų balerinų ir gražuolių 
galiojimo laikas ribotas, ar ne? - proziškai paaiškino Katlina. 

- Artują apskritai prisimeni, mam? 

— O kaipgi, prisimenu. - Tešlą kočiojančios jos rankos mi- 
nutę liovėsi dirbusios. - Man, kaimo vaikui, Ana atrodė kaip iš 
kino ekrano nužengusi žvaigždė. Kai pirmąkart ją pamačiau, ji 
buvo su tikro kailio kailiniais. Kai mane apkabino, prisimenu 
švelnumą, į kurį pasinėrė mano veidas... paskui nusimetė kai- 
linius ir prisėdo gerti arbatos mūsų gerajame kambaryje. Liau- 
nesnės figūros nebuvau mačiusi. O batelių kulniukai man atrodė 
sprindžio aukštumo. Ir tada ji prisidegė juodą cigaretę. - Katlina 
atsiduso. - Kaip galėčiau ją pamiršti? 

- Taigi ji buvo gražuolė? 

— Ji buvo... įspūdinga... gamtos gaivalas. Nieko keista, kad 
senis Sebastianas Lajelas vos ją išvydęs aistringai įsimylėjo. 

— Kokio amžiaus jis tada buvo? 

— Maždaug šešiasdešimties. Jo pirmoji žmona Adelė buvo tris- 
dešimt metų už jį jaunesnė. Ji mirė gimdydama... tą vaikpalaikį. 

- Sebastianas jau turėjo sūnų? 

— Taip, - sudrebėjo Katlina. - Jis buvo vardu Džeraldas. 

— Vadinasi, Ana ištekėjo už Sebastiano Lajelo? 

— Taip ir buvo. 

- Kam šitokį gyvenimą gyvenusiai Anai reikėjo to senio, 
mam? - pasidomėjo Granija. 

— Kas ten žino. Gal jo pinigų. Mano mama sakydavo, kad 
Ana baisi švaistūnė, prabangos mėgėja. O į ponulio kiemą 

įžengus Anai turbūt atėjo šventė. Jie susituokė po trijų mėnesių 
nuo pažinties. 

- Ana ir jos globėjo Lorenso brolis... - susimąstė Granija. — 
Ar Sebastianas žinojo, kas tokia yra Ana? 

— Tikrai taip, - toliau kalbėjo Katlina. - Jiems abiem atrodė 
geras pokštas, kad šitiek metų Ana buvo laikoma mirusia. 

— O kaipgi Merė? Ar Anos pasirodymas Airijoje jai nesukėlė 
keblumų? 

— Na, kai Ana atsidangino į Merės namus Airijoje ir po kurio 
laiko sutiko Sebastianą, Merė suprato, jog turi jai papasakoti, 
ką buvo padariusi jai esant mažai, kad ją apgintų, - paaiškino 
Katlina. - Būtinai reikėjo jai pasakyti - kas žino, kas būtų išėję 
iš Anos, jei Merė nebūtų pridėjusi rankos. Ana sužinojo, kad jei 
Merė nebūtų Lorensui Lajelui pamelavusi apie augintinės mirtį, 
jai nebūtų buvę jokių vilčių iškilti į baleto aukštumas. 

— Tad Merė atleido dukteriai, kad ji šitiek metų buvo nutrau- 
kusi ryšius? 

— Ką gi, Londone kartu suvalgytas pūdas druskos neatski- 
riamai jas surišo visam gyvenimui. Juk jau žinai, Merė mylėjo 
Aną kaip savo tikrą vaiką. Ji viską jai atleido. Mano mamytė So- 
fija visa tai labai sunkiai išgyveno. Vadindavo Aną dukra palai- 
dūne. 

- Gal pavydėjo mamos ir vyresniosios abipusio prisiri- 
šimo? - pasvarstė Granija. 

— Tam tikra prasme taip ir buvo. Tačiau bent prieš Merės 
mirtį jos susitaikė. Ką ir kalbėti, mano močiutė, šitiek gelbė- 
jusi Aną vaikystėje, buvo šito nusipelniusi. Galiu tau pasakyti, 
Granija, kad ant Merės kapo prie Danvorlio bažnyčios kas sa- 
vaitę nuolat būdavo padėta šviežių gėlių ir jos baigė ten žydėti 
tik tada, kai mirė pati Ana. Tai buvo tarsi atleidimo prašymas ir 
meilės išpažinimas moteriai, kurią ji visada vadino motina. 

Pagalvojusi apie šį gestą Granija netikėtai pajuto gerkle ky- 
lant gumulą, ir apie Aną ėmė galvoti kiek šilčiau. 

— Sebastianas nesiruošė kelti Merei bylos dėl Anos pagro- 
bimo iš jo brolio kadaise? 

— Nežinau, ką jam apie tai pasakė Ana, bet tuo ir baigėsi. 
Be to, Lorensas Lajelas buvo seniai miręs, o praeities nebepri- 
kelsi. Be to, kiek Sebastianui pavyko sužinoti, Merė rūpestingai 
globojo jo gyvenimo meilę, tad ko gi daugiau reikėjo. Patikėk, 
Granija, nesu mačiusi, kad vyras būtų taip apakintas meilės mo- 
teriai. 

Granijai visa tai sunkiai tilpo galvoje. 

— Ir tada gimė Lili? 

— Taip, gimė Lili. Apsaugok Viešpatie, - sumurmėjo Katlina. 

- Ir visi trys ilgai ir laimingai gyveno Danvorlio rūmuose? 

— Nepasakyčiau, - šnirpštelėjo Katlina. - Negi manai, kad 
Ana Lengdon tenkinosi žaisdama namus su mažąja dukrele ir 
trejų metukų posūniu, užsidariusi nuo viso pasaulio apšepusioje 
gūžtoje kažkokiame užkampyje? - Katlina papurtė galvą. - Kur 
tau. Kūdikiui buvo nusamdyta auklė, ir teta Ana po kelių mė- 
nesių išsidangino. Sakydavo, kad turi šokti viename iš savo ba- 
leto spektaklių, ir po kelias savaites nesirodydavo namie. Mano 
mamytė neabejojo, kad ji susitikinėjo ir su kitais vyrais. 

— Taigi Lili iš tiesų augo be motinos, o Sebastianas Lajelas 
nešiojo ragus? 

— Panašiai. Kad būtum mačiusi, koks Sebastianas buvo ne- 
laimingas. Ateidavo pas mus su Lili. Atsisėdęs prie stalo klau- 
sinėdavo mano mamos, ar ji nieko negirdėjusi apie seserį. Tada 
man buvo tik penkeri, bet kaip šiandien prisimenu jo veidą... 
tai buvo nevilties paveikslas. Rodos, ji buvo užkerėjusi tą vargšą 
apgautą senuką. O kai tik Ana vėl pasirodydavo, nesvarbu, po 
kiek laiko - kartais ir po kelių mėnesių, jis visada jai atleisdavo. 


Mergaitė ant jūros skardžio 239 


— Okaip Lili? Koks buvo jos gyvenimas su senstančiu tėvu ir 
kažkur dingstančia motina? 

Katlinos veidas staiga tapo neįskaitomas. 

— Na, pakaks apie tai! Gana šitos kalbos, nebenoriu. O kaipgi 
tu, Granija? Ką galvoji apie ateitį? - klausimu į klausimą atsakė 
ji. - Greitai grįš Auroros tėvas ir tavęs nebereikės. 

— Tu nenori kalbėti apie praeitį, o aš nelinkusi leistis į kalbas 
apie ateitį. - Motinos ir dukters pokalbis priėjo aklavietę, tad 
Granija atsistojo. - Einu į viršų, kol grįš Ana su Šeinu, iš savo 
kambario pasiimsiu porą daiktų į Danvorlio rūmus. 

— Kaip nori, - pasakė Katlina Granijai beveik išnykus iš akių. 

Ji atsiduso nukamuota minčių apie praeitį ir puikiai žino- 
dama, kad pasakojimas dar nebaigtas. Ji ir taip jau daug papasa- 
kojo, be to... ne taip tvirtai jautėsi, kad galėtų baigti pasakojimą. 
O gal niekada ir nebaigs. 

- Nagi, brangioji. - Ją apglėbė į virtuvę įėjęs Džonas. - Kurgi 
tas karštimas? 


Aurora 


Regis, čia turiu įsiterpti... kol kas viskas sklandžiai klojosi, bet 
dabar supratau: jeigu aš būčiau skaitytoja, visiškai susipainio- 
čiau, tad jūsų patogumui pateiksiu genealoginį medį. 

Na ką gi - tai man užtruko ilgiau, negu parašyti tris ankstes- 
nius skyrius. Tikiuosi, dabar viskas bus aiškiau. 

Spėju, kad jūs čia įžiūrite per daug sutapimų. Tačiau iš tikro jų 
visai nėra. Mes, Rajanai ir Lajelai, gyvenome mažame pasaulėlyje 
visiškame užkampyje. Šimtus metų buvome kaimynai, tad, man 
atrodo, nieko keista, kad mūsų gyvenimo istorijos tarpusavyje su- 
sipynusios. 

Pripažįstu, sudaryti genealoginį medį nėra paprasta. Žinau 
ir tai, kad prie mano vardo greitai bus įrašyta antroji data ir aš 
tapsiu jau nebe dabarties, o praeities dalimi. Taip pat mane stul- 
bina, kad mes, žmonės, gyvename taip, lyg būtume nemirtingi, 
priimame tokius sprendimus, lyg gyventume amžinai, nepripa- 
žindami, to, kas neišvengiama; kas laukia mūsų visy. Be abejo, 
mums tai vienintelis būdas išlikti. 

Manau, atėjo metas palikti Airiją ir praeitį ir mesti žvilgsnį 
į ateitį, į Ameriką. Į vilčių žemę, kur pildosi svajonės, kur nieko 
nėra neįmanoma. 

Skaitytojau, štai tokia šalis man prie širdies! 

Jie tiki stebuklais, kaip ir aš, nes tai jauna padermė, vis dar 
besimokanti išminties ir cinizmo, kuris ateina su patirtimi. 

Tad pažiūrėkime, kaip sekasi Metui... 

Metas be tikslo junginėjo televizijos kanalus. Net jei būtų rodę 
tai, kas paprastai patraukdavo jo dėmesį, būtų negalėjęs susi- 
kaupti. Galvoje buvo visiška maišatis, prastai miegojo. Granijos 
jau nebuvo daugiau kaip septynias savaites. Per tą laiką beveik 
keturias savaites jie nesikalbėjo. Galutinai įgriso nuolatinė 
Čarlės maldelė „Ji grįš, kai tik apsiramins“. Praėjus dar vienai 
dienai Metui buvo vis labiau akivaizdu, kad Granija niekada ne- 
begrįš. Ir jų bendras gyvenimas baigtas. 

Daugelis jo draugų, kurie žinojo, kas įvyko, ragino jį nebe- 
sidairyti atgal - esą jam pati jaunystė, toks metas, kai dauguma 
bendraamžių dar nepradėję sėslaus gyvenimo. Be to, jie su Gra- 
nija nebuvo vedę - ji buvo nusistačiusi šiaip su juo gyventi, nes 
svarbiau nei žiedas ant rankos jai buvo noras įrodyti jo tėvams, 
kad nesitaiko į jų šeimos turtą. 

Iš esmės draugai buvo teisūs. Loftas, kuriame gyveno su 
Granija, buvo nuomojamas, kartu jie nebuvo užgyvenę jokio 
apčiuopiamo turto. Jam negrėsė ilgos skausmingos skyrybos. 
Jis galėjo paprasčiausiai nutraukti lofto nuomos sutartį (ir tai 
reikėjo kuo greičiau padaryti, nes vienas jis būtų niekaip nepa- 
traukęs nuomos), susirasti kitą būstą ir išsikraustyti. Praktiniu ir 
finansiniu požiūriu buvo nesunku išlipti sausam iš balos. 

Bet emociniu požiūriu, kaip jam ėmė aiškėti, buvo visai kas kita. 

Mintyse klaidžiodamas po praeitį, Metas ypač ryškiai prisi- 
minė, kaip pirmąkart pamatė Graniją. Kartą su keletu draugų su- 

siruošė į nedidukės galerijos Sohe atidarymą - ketino trumpam 
užsukti, o paskui pavakarieniauti toliau nuo miesto centro. Drau- 
gužiai susirinko su savo merginomis - kaip visada nepriekaiš- 
tingai atrodančiomis su vardiniais žinomų dizainerių džinsais ir 
ką tik karšta oro srove išdžiovintais plaukais. 

Galerija buvo sausakimša ir Metas probėgšmais žvilgčiojo į 
šiuolaikinį meną ant sienų - keistas it metinuko tepliones, ku- 
rios tikrai buvo ne jo skonio. Akį patraukė skulptūrėlė ant pos- 
tamento salės kampe. Priėjo apžiūrėti arčiau ir pamatė, kad tai 
žavingai stilizuota gulbė. Taip ir traukė ranka perbraukti ele- 
gantišką kaklą ir panardinti pirštus į skulptoriaus meistriškai 
atkurtą sparnų pūkų švelnumą. Skulptūrėlė jį pakerėjo. Tai buvo 
žavingas kūrinys. Pasidomėjo kaina ir pamatė, kad įkandama. 
Ėmė dairytis, kas galėtų paaiškinti, kaip ją nusipirkti. Radęs ga- 
lerijos savininką besišnekučiuojantį su jo bičiuliu Elu, buvo nu- 
siųstas prie prekystalio ir ten išsiėmė kredito kortelę. 

— Turite skonį, sere. Tai vienas mano mėgstamiausių darbų. 
Jaučiu, jo autorė toli eis. - Galerijos savininkas mostelėjo į kitą 
salės kraštą. - Ji štai ten. Norite susipažinti? 

Meto akys pagavo smulkią figūrą su aptrintais džinsais ir lan- 
guotais raudonais marškiniais. Ant pečių krito šviesūs banguoti 
plaukai - gali būti, kad ne šiandien plauti. Galerijos savininko 
pašaukta vardu, ji atsigręžė. Metas išvydo dideles turkio spalvos 
akis, truputį riestą nosį su keliomis strazdanėlėmis ir šviesiai 
rausvas lūpas. Veidas be jokio makiažo atrodė kaip vaiko, jos 
natūralumas sudarė visišką kontrastą, palyginti su čia susirin- 
kusių moterų rafinuotumu. 

Merginai sumojus, kad galerijos savininkas kviečia prieiti, 
Metas pastebėjo liekną figūrą, siaurus klubus ir ilgas kojas. Ji ne- 
buvo gražuolė, bet turėjo žavesio, jos akys spindėjo ir Metas ins- 
tinktyviai į tai reagavo. Žiūrėdamas į ją išpūtęs akis nesusigaudė, 

ar labiau norėtų ją apkabinti ir nuo visų apginti, ar nuplėšti dra- 
bužius ir paimti. 

- Granija, tai ponas Metas Konelis. Jis ką tik nusipirko tavo 
gulbę. 

— Sveiki, pone Koneli, - ji nusišypsojo ir linksmai surau- 
kė dailią nosytę. - Džiaugiuosi. Štai ir turėsiu kelias savaites ką 
valgyti! 

Dabar jis prisiminė, kad ji kalbėjo su minkštu airišku ak- 
centu - daug malonesniu ausiai ir labiau gundančiu negu šiurkš- 
toka niujorkiečių tarsena. 

Kad ir kaip ten buvo, po penkiolikos minučių Metas nė ne- 
pajuto, kaip pakvietė Graniją kartu pavakarieniauti mieste. Ji at- 
sisakė - esą, šįvakar susitarusi su galerijos savininku ir kitais pa- 
rodoje dalyvaujančiais dailininkais. Bet jam pavyko išgauti jos 
mobiliojo telefono numerį pasinaudojus dingstimi, kad norįs 
pamatyti kitus dirbtuvėje esančius jos darbus. 

Toks išvaizdus, draugiškas ir patrauklus vaikinas kaip Metas 
iki tol be jokių sunkumų išgaudavo iš merginų pažadą pasima- 
tyti. Granija Rajan pasirodė besanti kitokia. Kitą dieną jai pa- 
skambinęs paliko balso pašto žinutę, bet nesulaukė atsakymo. 
Po kelių dienų vėl pamėgino, šįkart ji atsiliepė, bet, regis, beveik 
neturėjo laisvų vakarų. 

Kuo labiau atrodė, kad ji jo vengia, tuo labiau Metas siekė 
gauti audienciją. Galiausiai ji sutiko susitikti ir išgerti po taurę 
viename jos žinomame Soho bare. Metas svetimoje jam bohemiš- 
koje aplinkoje punktualiai pasirodė su striuke, chaki kelnėmis ir 
brogais. Granija, atrodė, mažai galvojo, kuo šia proga apsirengti, - 
buvo su tais pačiais džinsais, tik šįkart su senais mėlynais marški- 
niais. Ji užsisakė pusę pintos „Gineso“ ir godžiai išgėrė. 

— Bijau, kad neužtruksiu. 

Kodėl neužtruks - nepaaiškino. 

„Metas, galiausiai ją sugavęs, vyriškai stengėsi nepasiduoti ir 
palaikyti pokalbį. Atrodė, kad Granijai beveik visiškai neįdomu, 
ką jis kalba, - jos mintys buvo kitur. Galiausiai ji atsistojo, atsi- 
prašė ir pasakė, turinti eiti. 

— Galėsim vėl susitikti? - paklausė Metas, skubiai atsiskaitęs 
ir nusekęs jai įkandin iš baro. 

Lauke jiems žingsniuojant šaligatviu ji atsigręžė ir paklausė: 

— Kam? 

— Aš noriu. Ar to maža? 

— Tiesą sakant, Metai, aną vakarą mačiau tavo prašmatniuo- 
sius draugus, su kuriais buvai atėjęs. Man atrodo, aš tau netinku, 
o tu - man. 

Metas buvo priblokštas. Jai apsisukus ant kulno, jis nusekė 
iš paskos. 

- Ei, kodėl gi tu man netinki, Granija? 

- Na, supranti... tu iš Konektikuto, madinga privati mokykla, 
paskui Harvardas pakeliui į Volstritą ir krūvą šlamančiųjų. 

— Tvarka, kai kas gal ir tiesa. - Metas paraudo. - Bet aš tai 
tikrai neisiu paskui tėtį į tą jo investicijų verslą. Jeigu jau kal- 
bėsim tiesą, tai Kolumbijos universitete ruošiuosi ginti daktaro 
disertaciją iš psichologijos. Gavęs filosofijos daktaro laipsnį 
noriu tapti dėstytoju. 

Čia Granija stabtelėjo ir atsigręžė, o jos akyse šmėstelėjo 
šioks toks susidomėjimas. 

— Tikrai? — Ji sukryžiavo rankas. - Stebiuosi. Neatrodai 
vargšas studentas - nežinojai? — Ji mostelėjo rodydama jo stotą 
nuo galvos iki kojų. - O iš kur šita uniforma? 

- Uniforma? 

- Toks sulaižytas, - sukikeno ji. - Kaip nužengęs iš Ralfo 
Loreno reklamos. 

- Klausyk, Granija, kai kurioms merginoms, atrodo, patinka. 

— Na, aš - ne kai kurios merginos. Atleisk, Metai. Nenoriu 
būti žaisliuku turčių vaikui, kuris mano, kad gali nusipirkti kitų 
jausmus. 

Metą vienu metu suėmė ir piktumas, ir juokas, ir susižavė- 
jimas. Šita šarka, stragi airė mergiotė, iš pažiūros panaši į Alisą 
Stebuklų šalyje, bet aiškiai nepėsčia ir aštrialiežuvė, galinti pa- 
tiesti ant menčių kiečiausią tipą, jį tiesiog pavergė. 

— Na na! - šūktelėjo jis, jai toliau skubant šaligatviu. - O 
kaipgi ta mano nusipirkta skulptūra? Juk jai išleidau visą tetos 
palikimą iki skatiko. Kelis mėnesius ieškojau, kas man tikrai 
patiktų. Tetos testamente buvo nurodyta, kad už tuos pinigus 
turiu įsigyti ką nors gražaus. - Metas susigriebė, kad šaukia ant 
smulkutės mergaitės už penkiasdešimties jardų ir žmonės į juos 
žiūri. Pirmąkart gyvenime jis numojo į tai ranka. - Nusipirkau 
tavo gulbę, nes ji man tikrai graži. Be to, jei nori Žinoti, - tėvai 
dėjo ant manęs, nes neinu tėčio pėdomis! O „princas iš presti- 
žinio rajono“ neturi madingos mansardos Parko aveniu. Gyvena 
studentų bendrabutyje - turi lovą, naudojasi bendra virtuve ir 
poilsio kambariu! 

Granija vėl stabtelėjo ir atsigręžusi kilstelėjo antakį. 

- Nori pamatyt? Ten neina nė vienas mano draugužis iš 
prestižinio rajono. Mat ten neteisinga miesto dalis. 

Granija tai girdėdama nusišypsojo. 

- Ir dar, - Metas juto, kad visai paleidžia vadžias, bet kažkodėl 
trūks plyš turėjo tai merginai parodyti, koks jis iš tikrųjų, - labai 
gali būti, kad nepaveldėsiu nė penso iš savo pinigingų pirmtakų, 
jei nedarysiu, kaip jie nori. Tad jeigu ieškaisi tokios rūšies vai- 
kino, tada taip - galim dėti tašką. 

Jie geras dvidešimt sekundžių stebeilijo vienas į kitą. Kaip ir 
praeiviai, tapę šio gatvės spektaklio žiūrovais. 

Dabar atėjo Meto eilė apsisukti ir eiti savais keliais. Jis spė- 

riai nudrožė, pats nesuprasdamas, kas jam atsitiko prieš kelias 
sekundes, nes nebuvo pratęs šitaip pratrūkti. Po minutės Granija 
jį prisivijo. 

- Tu tikrai savo palikimą išmainei į mano gulbę? - tyliai pa- 
klausė ji. 

— Tai žinoma. Mano teta buvo aistringa meno kolekcininkė. 
Ji prisakė pirkti tik tokį darbą, kuris instinktyviai mane patrauks. 
Tai ir buvo tavo skulptūra. 

Jie kurį laiką tylomis ėjo greta - abu nežinodami, kur juos 
kojos neša. Galiausiai prakalbo Granija. 

- Atleisk. Be reikalo susidariau apie tave išankstinę nuomonę. 

- Na jau, nieko baisaus, tik negi tau taip svarbu, iš kur aš 
kilęs ir kaip apsirengęs? - Jis nukreipė į ją žvilgsnį. - Man at- 
rodo, čia ne tik mano, bet ir tavo problema. 

— Nekiškite čia man savo psichologinių skiedalų, pone Ko- 
neli. Nes pagalvosiu, kad vis dar stengiesi man padaryti įspūdį. 

— O aš galiu pagalvoti, kad turėjai karčios patirties su tokiu 
kaip aš. 

Granija paraudo. 

- Žinai, tu gal ir teisus. - Ji staiga stabtelėjo, atsigręžė ir pa- 
žvelgė aukštyn į jį. - Iš kur Žinai? 

- Et, Granija, - truktelėjo pečiais Metas, - kas gi gali atsi- 
spirti Ralfui Lorenui. Jo darbo daikčiukai tikrai klasiški. 

- Atsakymas priimtas. Tikrai mano kavalierius buvo mulkių 
mulkis. Štai taip. - Rodos, staiga dingo visas Granijos pasitikė- 
jimas savimi. - Žinai, gal... 

- Klausyk, užuot diskutavę gatvėj, gal einam pavalgyti į vieną 
vietą? — Metas jai mirktelėjo. - Pažadu, ten nė iš tolo nematysi 
jokių firminių striukių! 

Tą vakarą ir kelias savaites po jo Metas prisiminė kaip laimin- 
giausią gyvenimo laiką. Granija jį užbūrė tikrumu, originalumu 
ir tiesumu. Jam, įpratusiam bendrauti su prestižinėmis dailio- 
sios lyties atstovėmis iš prestižinio priemiesčio, po rafinuotumo 
šydu slepiančiomis tikrąsias mintis ir jausmus, kuriuos spėlioti 
vyriškiui būdavo tikras galvosūkis, Granija buvo gaivaus oro 
gurkšnis. Jis iškart matydavo, ar ji laiminga, ar įširdusi ir pikta, 
suprasdavo, kai ji būdavo nusivylusi kuriama skulptūra. Ji taip 
pat pagarbiai žiūrėjo į jo būsimą karjerą ir įdėtą darbą siekiant 
įgyti pasirinktą profesiją. Kitaip nei dauguma jo draugų, nelaikė 
to žaidimu, trumpu stabtelėjimu prieš galutinę kapituliaciją, kai 
sekdamas tėvu turės žengti į pasaulį, kuriam buvo gimęs. 

Nors Granijos išsilavinimas nebuvo tokio lygio kaip Meto, 
būdama šviesaus ir smalsaus proto ji gėrė žinias kaip kempinė. 
Ir tuo pat metu jomis dalijosi, su įgimta išmintimi pagavusi to, 
kas išgirsta, esmę. Vienintelis deguto šaukštas, galintis sugadinti 
medaus statinę, buvo tas, kad Metas turėjo Čarlei pasakyti, jog 
tarp jų viskas baigta. Jam tai buvo eilinis nuotykis, kuris nega- 
lėjo išvirsti į rimtą ryšį. Ji neprieštaravo tokiam požiūriui ar bent 
atrodė neprieštaraujanti, taigi ėjo mėnesiai ir Metas rečiau matė 
ir ją, ir senuosius draugus. Metas suprato, ką Granija turėjo gal- 
voje, ir žvelgdamas jos akimis ilgainiui pamatė, kokie lėkšti jo 
pasaulyje gyvenantys žmonės. Betgi tai buvo jo pasaulis, ir net 
atstačius draugus buvo ne taip paprasta panašiai pasielgti ir su 
tėvais. 

Vieną savaitgalį jis atsivedė ją į namus supažindinti su savo 
gimdytojais. Granija kelias dienas matavosi įvairiausius ap- 
darus, ir likus kelioms valandoms iki vizito iš nevilties apsipylė 
ašaromis. Metas apkabinęs ėmė ją raminti. 

- Klausyk, brangioji, juk nesvarbu, kuo apsivilksi. Jie pamils 
tave už tai, kad esi tokia, kokia esi. 

„- Mhm, - atsakė ji. - Kažin. Svarbiausia, nenoriu tavęs ap- 
vilti arba apjuokti, Metai. 

— Tikrai to nebus, patikėk. 

Meto akimis, savaitgalis praėjo visai sklandžiai - geriau nė 
negalėjai norėti. Taip, Eleina, jo mama, gal ir per daug kalbėjo, 
bet ji visada viską darė su geriausiais norais dėl sūnaus. Bobas 
Konelis priklausė tai kartai, kurioje vyrai yra vyrai ir šeimos vi- 
daus reikalai ar moterų dilemos - ne jų rūpestis. Granija sten- 
gėsi kiek įmanydama, bet jo tėtis buvo ne iš tų žmonių, su ku- 
riais galima nuo širdies apie ką nors pasikalbėti. 

Granija pakeliui į namus buvo nekalbi, ir paskui Metui visą 
savaitę teko jai išsijuosus įrodinėti, kaip ji patikusi jo gimdyto- 
jams. Jis ėmė mąstyti, kad gal Granijai palengvėtų, jeigu suteiktų 
jai reikiamą saugumo jausmą, parodytų, kad ji nėra jam paprastas 
nuotykis. Po šešių mėnesių, per atostogas Florencijoje, jiems pa- 
simylavus kambaryje su uždarytomis langinėmis netoli Duomo, 
Metas paprašė Granijos tekėti už jo. Ji iš nuostabos išpūtė akis. 

— Tekėti už tavęs? Tu rimtai, Metai? 

Metas ją pakuteno. 

- Ne, šiaip sau pajuokavau. Granija, žinoma, rimtai! 

— Supratau, - ji kvėptelėjo. - Na ir pribloškei, ką čia slėpti. 

— Po galais, kuo jau taip pribloškiau? - Metas kilstelėjo an- 
takį. - Mes jau tokio amžiaus, kad galim spręsti savo galva, aš 
myliu tave ir manau, kad tu myli mane. Juk tai natūrali įvykių eiga, 
argi ne? Tai, ką tokiomis aplinkybėmis daro normalūs žmonės. 

Granijos akys patamsėjo - atrodė, tuoj apsiverks. Tik jau ne 
tokios reakcijos tikėjosi ar norėjo Metas. 

- Brangioji, nenorėjau tavęs liūdinti. Ką padariau ne taip? 

- Nieko, - sukuždėjo ji. - Aš tiesiog... aš... ne, niekada nega- 
lėsiu už tavęs tekėti, Metai. 

- Aišku. Gali pasakyti, kodėl? 

Granija įsikniaubė į pagalvę ir ėmė purtyti galvą. 

— Tikrai ne dėl to, kad tavęs nemyliu, nes aš tave myliu, - 
kalbėjo ji pagalvės prislopintu balsu. - Bet ponios Metju Koneli 
vaidmuo tikrai ne man. Metai, kad ir ką galvotum, tavo tėvai 
ir draugai pasibaisės. Tikrai Žinau. Ir visą likusį gyvenimą jau- 
siuosi kalta, nes visi į mane žiūrės kaip į turtų medžiotoją. Be to, 
neteksiu savo individualybės. 

— Granija, brangioji, - atsiduso Metas, - protas neišneša, 
kodėl tiek suki galvą, ką galvoja kiti! Tegul jie žinosi, mums 
svarbiausia mes patys. Ir dėl ko mes laimingi. O aš būčiau tikrai 
laimingas, jei tu sutiktum būti mano žmona. Na, nebent visa tai 
tau tik dingstis nuslėpti, kad nemyli manęs. 

- Nebūk kvailiukas, Metai! Kuo puikiausiai žinai, kaip yra. - 
Granija atsisėdo lovoje ir persibraukė ranka suveltus plaukus. - 
Žinai, Metai, dėl visko kalta mano puikybė. Neįsivaizduoji, 
kokia aš išdidėlė - visada buvau tokia. Man bus nepakeliama, 
jei bent vienas žmogus žiūrėdamas į mane galvos, kad ištekėjau 
turėdama nešvarių paskatų. 

— Ir šitai tau svarbiau, negu daryti tai, kas mums abiem gerai? 

— Tu gi Žinai, brangusis, kad aš jau apsisprendžiau, - niekas 
manęs neprivers persigalvoti. Žinai ką, - Granija suėmė jį už 
rankų, - jei sakytum, kad nori su manim nugyventi visą gyve- 
nimą,. būti su manimi kartu, tada aš sakau „taip“. Aš irgi šito 
noriu. Galim šitaip susitarti, Metai? Be žiedo, pavardės keitimo 
ir visa kita? 

-— Kitaip tariant, siūlai gyventi kartu? 

- Taip. - Granija nusišypsojo matydama priblokšto Meto 
veidą. - Pats žinai, šiais laikais žmonės šitaip gyvena. Be to, 
nors nežinau čionykščių įstatymų, po kelerių metų aš turbūt sa- 
vaime būčiau laikoma susijusi su tavimi partnerystės santykiais. 
Metai, - ji užsidegusi spustelėjo jo rankas, - negi manai, kad 

mums reikia kažkokio popiergalio kitiems parodyti, kad mylime 
vienas kitą? Argi dar geriau to neįrodysime gyvendami kartu be 
jokių popierių? 

Kad ir kaip Metas stengėsi apversti aukštyn kojom auklėjimo 
įdiegtas taisykles, kad galėtų būti kartu su mylima moterimi, 
jam sunkiai sekėsi. Niekada nebuvo svarstęs apie gyvenimą su- 
simetus - visada manė, kad, sekdamas tėvų ir draugų pavyzdžiu, 
tradiciškai susituoks. 

— Man... - jis papurtė galvą, - man reikia pagalvoti. 

- Suprantu. - Granija nuleido akis. - Manau, su džiaugsmu 
mūvėčiau žiedą, tai yra jei tu man nupirktum. Arba galim nueiti 
pas Tifanį kaip Odrė Hebern „Pusryčiuose pas Tifanį“ ir vietoj 
žiedų duoti išgraviruoti liežuvėlius skardinėms atidaryti! 

— O kas, jeigu bus vaikų? - sunerimęs paklausė jis. 

— Vajėzau! - nusišypsojo Granija. - Mes dar tik pradedam 
kalbėti, kad sumesim porą menkniekių į krūvą. Aš nežiūriu taip 
toli į priekį. 

— Na, taip. Bet jeigu ir sugalvosiu taip gyventi, Granija, noriu, 
kad atėjus laikui galėtume apie tai kalbėti. Tikrai pasistengsiu, 
brangioji, bet kol kas galvoje netelpa, kad mano vaikai formaliai 
būtų neteisėti ir net be mano pavardės. 

— Ką gi, galiu eiti į kompromisą. Jei tu pasiruošęs iš pradžių 
pagyventi su manimi nuodėmėje, tada aš pasiruošusi kalbėti 
apie santuoką, kai bus vaikų, jeigu jų bus. 

Metas kiek patylėjo, paskui susijuokė ir meiliai pabučiavo jai 
nosį. 

- Ledi, jūs - poeto svajonė. Tvarka, jei šitaip nori, sutarta. 
Ne ne, - jis nužvelgė ją, - rankomis nesukirsim. Žinau kur kas 
geresnį būdą sutvirtinti susitarimą. | 

Taigi, norėdamas išsaugoti ryšį su savo beprotiškai išdidžia, 
nepriklausoma, kartais erzinančia, bet vis tiek džiuginančia ir 

visada stebinančia meile, Metas pamynė visus savo principus 
ir ėmė gyventi kartu su Granija. Jis nupirko jai „Tifanio“ žiedą, 
kurio buvo pageidaujama, ir ji išdidžiai jį mūvėjo. Pamačius tą 
žiedą jo tėvams kilo vienintelis klausimas: kada jie praneš apie 
paskirtą dieną. 

Toji diena taip ir neatėjo. 


Dabar, po aštuonerių metų, Metas neturėjo jokio raštiško jų 
santykių įteisinimo - kaip ir tada Florencijoje. Pajuto, kad be- 
veik norėtų išgyventi skyrybų bjaurasties kančias - jos bent jau 
patvirtintų, kaip buvo svarbu tai, kas baigėsi. Jiedu niekada ne- 
turėjo net bendros banko sąskaitos. Beveik nebuvo ko dalintis. 
Tai, kas juos laikė kartu, buvo abipusis noras būti kartu. Metas 
priėjo prie lango ir įrėmė į jį akis. Gal tikrai reikia susitaikyti su 
tuo, ką Granija taip aiškiai jam parodė, ir gyventi toliau. Tačiau 
nežinant, ką gi jis išties jai padarė, buvo sunku judėti pirmyn. 
Bet jeigu ji nenusiteikusi jam pasakyti ir net užsiminti apie tai, — 
ką jam daryti? 

- Sveikas, zuiki, kaip laikaisi? - Čarlė įėjusi uždarė duris ir 
apkabino jį iš už nugaros. 

— Et, pati Žinai... - truktelėjo pečiais Metas. 

- Nelinksma? Ak, Meti, jau kiek savaičių praėjo, sunku žiū- 
rėti, kaip tu galuojiesi. 

— Na, taip jau yra, nieko nepadarysi. - Jis išsimuistė iš jos 
glėbio ir nuėjo į virtuvę alaus. - Nori ko nors? 

— Būtų nieko. - Čarlė klestelėjo ant sofos. - Nusikapanojau 
šiandien. 

— Darbas nukankino? - paklausė Metas kalbai palaikyti, at- 
kimšdamas savo alaus butelį ir pildamas jai į taurę šardonė iš 


šaldytuvo. 

— Aha, - nusišypsojo ji, - šiai merginai būtų ne pro šalį nusi- 
trenkti į kokį vakarėlį. 

- Šiam vaikinui irgi. 

Čarlė atsisėdo tiesiai ir gurkštelėjo vyno. 

— O ką, taip ir padarom! Aš apskambinsiu mūsiškiams iš se- 
nosios šutvės — tikrai visi apsidžiaugs tave pamatę. Na, kaip? 

— Pats nežinau, noriu ar ne, - gūžtelėjo Metas. 

- Betgi tai nieko bloga, ką? - Čarlė čiupo savo mobilųjį te- 
lefoną ir tuoj pat ėmė ieškoti numerio. - Jei pats nenori, pa- 
siaukok dėl buto kaimynės, kuriai per kelias savaites ausis iš- 
ūžei savo zirzimais. Sveikas, Elai! - pasakė ji mobiliuoju. - Ką 
šįvakar veiki? 

Po pusantros valandos Metas su senų draugų pulkeliu jau sė- 
dėjo prašmatniame madingo priemiesčio bare, į kurį jau kelerius 
metus nekėlė kojos. Čarlė privertė jį išsitraukti vardinę striukę ir 
chaki kelnes. Dienas su Granija jis leido mūvėdamas džinsus ir 
vilkėdamas marškinėlius bei blusų turguje Granijos surastą seną 
tvido švarką, su kuriuo, anot jos, jis atrodė profesoriškai. 

Atnešė šampano ir Metas buvo laimingas, kad draugužiai, 
kaip buvo matyti, džiaugiasi jį sutikę. Gurkštelėjęs šampano su- 
prato, kad su jais niekur nebuvo išėjęs visus aštuonerius metus. 
Iki šiol nė vienas jų nebuvo pradėjęs sėslaus gyvenimo, ir nėmaž 
nebuvo išblėsęs tų laimės kūdikių spindesys. Pradėjęs antrą šam- 
pano taurę jis pasijuto tarsi įsmukęs į laiko duobę, bet jausmas 
buvo visai malonus. Jo gyvenime atsiradus Granijai buvo pri- 
verstas pasitraukti į šalį, ir su džiaugsmu tai padarė, nes ją my- 
lėjo. Bet Granijos nebebuvo kartu... 

Ištuštinę tris butelius šampano, šešetas draugų nukako į ne- 
seniai atidarytą japonų restoraną ir užsisakę vakarienę triukš- 
mingoje užstalėje išgėrė kur kas daugiau stiprių gėrimų, nei de- 
rėjo, dalydamiesi prisiminimais apie praėjusius laikus. Po kelių 

vienišų, niūrių savaičių Metui apsisuko galva nuo alkoholio ir 
palaimingos senų bičiulių, pažįstamų nuo vaikystės, draugijos. 

Jiems išeinant iš restorano jau buvo antra nakties. Metas 
svirduliuodamas pamojo taksistui vežti jį su Čarle namo. 

- Šaunu regėt, seni. - Elas paplekšnojo jam nugarą. - Spėju, 
dabar dažniau rodysies akiratyje. 

— Gal ir taip, - neprieštaravo Metas, paskui Čarlę lipdamas 
į taksi. 

— Atšiaušk kelioms dienoms į Nantaketą per Velykas. Bus 
džiaugsmo mamukui ir tėtukui, vaike. 

- Būtinai, Elai. Žiūrėk tu man, kad viskas būtų gerai, - lai- 
mingas vogravo Metas besipinančiu liežuviu. 

Taksi atsiplėšus nuo šaligatvio, jis užsimerkė. Kaip neretai 
pasitaikydavo studentiškais laikais, smegeninėje, sakytum, įsi- 
suko lėkštė ant lazdelės smaigalio. Jis pakreipė galvą į šoną ti- 
kėdamasis, kad kiek pagerės, ir pasijuto atsirėmęs Čarlei į petį. 
Jautė per plaukus braukančius ir švelniai juos sukančius pirštus. 
Buvo gera ir ramu kaip namie. 

— Atsipūtei, mažiuk? 

— Aha, - suniurnėjo Metas ir čia jį sutąsė šleikštulys. 

— Ar nesakiau, kad pagerės, kai susitiksi su senais draugu- 
žiais. Mes ir dabar tave mylim. 

Metas pakaušiu pajuto virpančias švelnias lūpas. 


Rytą Metas prabudo nuo pasiutusio galvos skausmo. Gulėdamas 
dėbsojo į lubas. Neprisiminė nei kaip mokėjo už taksi, nei kaip 
važiavo liftu, nei kaip įsiropštė į lovą. Metas pasikrutino ieško- 
damas kaip patogiau pasidėti plyštančią galvą. 

Nustojus dvejintis akyse su siaubu pamatė, kad guli ne 
vienas, - negalėjo prisiminti, kaip šalia jo lovoje įsitaisė Čarlė. 

Granijai mėginant įsiūlyti Aurorai Šeino sužvejotos šviežios 
skumbrės, kurią buvo paruošusi vakarienei, suskambo telefonas. 

- Klausau, - atsiliepė laižydamasi sūroka šviežia žuvimi iš- 
terliotus pirštus, kuriais mėgino įdėti kąsnį Aurorai į burną. 

— Čia Granija? 

— Taip. 

— Aleksandras Devonšyras. 

- Sveiki, Aleksandrai. - Granija prispaudė telefono ragelį pe- 
timi prie skruosto ir į Auroros šūksnį „Tėvelis?“ šūktelėjo „Taip“. 

— Kaip Aurora? 

— Man atrodo, nuostabiai. 

- Puiku. Aišku, norėsiu su ja pakalbėti, bet noriu jums dabar 
pasakyti, kad šeštadienį būsiu namie. 

- Įsivaizduoju, kaip ji apsidžiaugs. Pasiilgo jūsų. 

Aurora uoliai palinksėjo galva tai išgirdusi. 

- Ir aš jos pasiilgau. Visa kita savo vietose? 

— Mes tiesiog puikiai gyvename, pamatysite. 

— Na, tai labai gerai. 

Regis, pokalbis ėmė sekti, taigi Granija tarė: 

— Gal norite su ja pakalbėti? Neabejoju, turi jums daug ką 
papasakoti. 

— Mielai. Šeštadienį susitiksim, Granija. 

— Taip, žinoma. Prašom Aurorą. 

Granija perdavė Aurorai telefono ragelį ir diskretiškai pa- 

sišalino už durų. Žinodama, kad prasidės pasakojimai apie šu- 
niukus ir baleto pamokas, užlipo į viršutinius kambarius ir ėmė 
leisti į vonią vandenį Aurorai. 

Sėdėdama ant vonios krašto ir žiūrėdama, kaip ji pilnėja, 
Granija suvokė, kad artėjantis Aleksandro sugrįžimas yra sig- 
nalas dėl kai ko apsispręsti. 


Likusias kelias dienas iki Aleksandro sugrįžimo Aurora ir 
Granija daugiausia leido Danvorlio viensėdyje. Aurora ir Ra- 
janai labai priširišo vieni prie kitų. Granijos tėvas pareiškė, esą 
tai kolosali mažulė. Katlina, pirmiau taip aršiai nusistačiusi, 
dabar prašydavo Granijos prieš pusryčius atsivesti Aurorą į 
viensėdį, kad mergytė galėtų kartu surinkti sudėtus kiaušinius. 
Galiausiai Aurora visoms vištidės gyventojoms davė vardus ir 
graudžiai apraudojo Gražutę ir Žizelę, kai jas nusinešė įsisu- 
kusi lapė. 

— Nepaisant viso Lajelų poniškumo, mažulė iš prigimimo 
myli gyvulius. Kada nors ji gali būti puiki ūkininko žmona, - 
vieną vakarą pasakė Šeinas, Aurorai nuėjus į tvartą kiekvienai 
karvutei pasakyti labanakt. 

- Ir šito neišmokysi, - pridūrė Džonas. 

Tą rytą, kai turėjo grįžti Aleksandras, Granija pasistengė 
kuo švariausiai atprausti Aurorą. Nenorėjo, kad vaikas atsiduotų 
tvartu, kur būdavo tiek daug laiko. Su pasididžiavimu pagalvojo, 
kad dabar Aurora dailutė rausvaskruostė, kaip niekad trykš- 
tanti sveikata. Abi laukė Auroros miegamajame sėdėdamos prie 
lango. Kai išvydo Aleksandro taksi ropščiantis šlaitu namų link, 
Granija atsistojo laukti viršutiniuose kambariuose, o Aurora pa- 
sileido laiptais žemyn pasitikti tėvo. 

Galiausiai Granija išgirdo, kad ją šaukia vardu, ir nulipo laip- 

tais pas juos abu. Aurora stovėjo hole, džiaugsmas jos veidelyje 
buvo sumišęs su pasibaisėjimu. 

— Ak, Granija! Kaip nuostabu, kad tėvelis vėl namie. Bet, 
man atrodo, jis persidirbo. Toks sulysęs ir kažkoks papilkėjęs. 
Turėsim nuvežti jį prie jūros, kad pakvėpuotų grynu oru. - Au- 
rora paėmė Graniją už rankos ir nusivedė į virtuvę. - Nagi, pasi- 
sveikinkit. Norėjau jam užplikyti arbatos, bet nelabai išėjo. 

Įėjusi į virtuvę Granija susigriebė, kad tik neišsiduotų, kaip 
ją paveikė Aleksandro vaizdas. Pamanė sau, kad Auroros pasa- 
kymas, koks jis sulysęs ir papilkėjęs, buvo dar labai švelnus ir 
subtilus. Aleksandras atrodė klaikiai. Ji paklausė, kaip sekėsi ke- 
lionė, ir už Aurorą baigė ruošti arbatą. 

— Turiu pasakyti, dar nesu matęs Auroros taip sveikai atro- 
dančios. 

— Va va, tėtuk. Sakiau tau, kad man netinka Londonas. Man 
patinka kaime. Ir tau sveika grynas oras. - Aurora atsigręžė į 
Graniją. - Tėvelis sako, kad galėsiu pasiimti Lili, kai tik bus ga- 
lima ją atskirti nuo mamytės. Kaip puiku, ar ne? 

— Puiku. - Granija linktelėjo ir pasisuko į Aleksandrą. — 
Atleiskite, gal jums netinka. Mano tėvai sakė, Aurora bet kada 
galės ateiti pas juos aplankyti šuniuko, jeigu nenorėsite jo laikyti. 

— Ką jūs. Tikrai kaip nors rasim vietos šunyčiui šituose di- 
džiuliuose namuose. Ypač jei Aurora su juo laiminga. - Alek- 
sandras meile šviečiančiomis akimis pažiūrėjo į dukterį. 

— Na, tai man jau turbūt metas namo... 

Išgirdus šiuos Granijos žodžius ir tėvas, ir duktė sunerimo. 

— Neišeik, Granija! - paprašė Aurora. 

— Labai prašau, dar neišeikite, - prie jos prisidėjo Alek- 
sandras. - Pasilikite bent šiąnakt. Gal popiet sutiktumėte nusi- 
vesti Aurorą į viensėdį? Pavargau po kelionės. 

- Žinoma, - sutiko Granija, matydama išvargusį Aleksandro 

veidą. - Aurora, gal einam pas mus išgerti arbatos, kad tėvelis 
galėtų ramiai pailsėti? 

- Nepaprastai dėkingas - jūs labai maloni, Granija. - Alek- 
sandras išskėtė rankas laukdamas prieinant Auroros. - Eikš, ap- 
kabink tėtuką. Pasiilgau tavęs, meilute. 

— Ir aš pasiilgau, tėtuk. Bet man labai patinka ir viensėdyje. 
Granijos tėvai ir brolis kolosalūs, kaip jie mėgsta sakyti. 

— Puiku. Labai norėsiu pažiūrėti, koks tavo šuniukas. 

Granija stengėsi nematyti ašarų Aleksandro akyse. Nenorėjo 
ir kad Aurora jas matytų. 

- Apsivilk paltuką, aukis guminius ir palikim tėvelį ramiai 
pailsėti. - Granija išspaudė šiokią tokią šypseną. - Iki, susitiksim. 


— Aleksandras atrodo... - Granija atsiduso, - pasibaisėtinai. 
Sulysęs, o akyse yra kažkas... - Ji papurtė galvą. - Matau, kad 
kažkas blogai. 

— Najau, - grįžus Aleksandrui Katlina vėl pastatė šerį. - Kol 
ponulio nebuvo, tu labai stengeisi dėl Auroros. Nesvarbu, kokią 
košę jam reikia iškabinti, - ne tavo reikalas. 

— Ką tu kalbi, mam? - prikišo jai Granija. - Jei Aleksandrui 
kas nors negerai, beveik neabejotinai atsilieps ir Aurorai. Pa- 
tinka tau ar nepatinka, bet ji man rūpi. 

- Atleisk, - atsiduso Katlina, - tiesą sakai. Bet dabar, kai jau 
perskaitei tuos laiškus, turbūt supranti, kad istorija vėl kartojasi? 
Regis, visada atsiras koks nors Lajelų vaikas, kuriam reikės mūsų 
meilės ir pastogės. 

— Mam, liaukis, labai prašau, - pavargusiu balsu paprašė 
Granija. 

— Sakau, ką galvoju. Regis, mūsų šeimos it surištos ir nėra 
kaip nutraukti tų saitų. 

- Jei jau taip, manęs tai visai negąsdina. - Granija atsistojo 
nebenorėdama klausytis motinos niekų kalbos. - Pakviesiu Au- 
rorą prie stalo. 

Vėliau Granijai su Aurora grįžus į Danvorlio rūmus, visur 
buvo tylu ramu. 

— Atrodo, tėvelis toks pavargęs, kad dar neatsikėlė iš lovos, - 
pasakė Granija vesdama Aurorą laiptais į jos miegamąjį. - Ge- 
riau nežadinkim. Iš Amerikos toks ilgas kelias. 

Aurora paklausė ir leidosi Granijos paguldoma miegoti. 

- Labanakt, mažute, - Granija pabučiavo ją į kaktą. - Saldžių 
sapnų. 

— Granija, kaip manai, ar tėtukui nieko neatsitiko? 

— Ne, tikrai ne. Kodėl taip sakai? 

— Jis nekaip atrodo, ar ne? 

— Turbūt tik pavargęs. 

Tanakt Granija prastai miegojo. Ją trikdė Aleksandro bu- 
vimas. Atkreipė dėmesį, kad jis miega priešingame koridoriaus 
gale nei Lili miegamasis, ir pagalvojo: ar jie visada turėjo ats- 
kirus miegamuosius? Pirmiau buvo patikrinusi Lili miegamojo 
duris - jos tebebuvo užrakintos. 

Aleksandras nepasirodė prie pusryčių stalo, tad Granija su 
Aurora ėmėsi kasdienės rytinės veiklos. Granija toliau lipdė 
iš molio Auroros veidą - lygiai taip surauktą, kai jos modelis 
spręsdavo aritmetikos uždavinius, su nykščiu burnoje iš užsi- 
miršimo. Artėjant pietų metui Granija ne juokais susirūpino dėl 
Aleksandro. Aurora, nekantriai laukdama popietinės baleto pa- 
mokos Klonakiltyje, apie tėvą neužsiminė. Jis pasirodė virtuvėje 
prieš pat joms išvykstant į miestelį. Blausiai nusišypsojo. 

— Kažkur susiruošėte? 

— Taip, tėtuk, einu į baleto pamoką. 

- Dabar? - Aleksandras vėl varganai nusišypsojo puse lūpų. 

- Tikiuosi, neprieštaraujate? - sunerimusi paklausė Granija. 

- Prieštarauju? Žinoma, ne. Smagiai pasibūk, meilute. 

- Gerai. - Aurora nekantraudama nuskubėjo prie durų. 

— Granija... - staiga jis kreipėsi į ją. 

— Klausau jūsų. 

— Noriu paklausti - gal šįvakar galėtumėte kartu su manimi 
pavakarieniauti? Nelabai žinau, ką galėtume pasitiekti, tad gal 
turėčiau klausti, ar galiu kartu su jumis prisėsti prie stalo. 

— Be abejo, galiu ko nors greitosiomis paruošti. Nesusigau- 
džiau, ar jums grįžus man dar eiti ko pirkti namams, ar jau nebe. 

- Tai gal apie tai šįvakar ir pakalbėtume? 

Kol Aurora buvo baleto pamokoje, Granija suvaikščiojo 
pas mėsininką ir į daržovių krautuvę šio to nupirkti vakarienei. 
Kartu su Aurora grįžusi namo, pašovė į orkaitę avienos kepsnį 
čirškintis ant lėtos ugnies, numaudė Aurorą ir leido jai valandą 
pasėdėti prie televizoriaus. Kažką niūniuodama ėmė aliejuje 
kepti bulves, pabarstė šviežiais rozmarinais ir čia pamatė, kad 
virtuvėje išdygo Aleksandras. 

— Kaip skaniai kvepia, - pasakė apsalęs. 

Granija pasidžiaugė, kad šįvakar jis geriau atrodo. Ką tik nu- 
simaudęs ir nusiskutęs, buvo apsivilkęs tamsiai mėlynus lininius 
marškinius ir nepriekaištingai išlygintas chaki kelries. 

— Kur Aurora? 

- Svetainėje, žiūri televizorių. Gal nesupyksite - nupirkau jai. 

— Granija, prašau manęs nebeklausinėti, ar nepykstu! Mano 
vaikas toks laimingas, koks gal niekad nebuvo. Jei truputis ba- 
leto pamokų ir televizorius prisideda prie tos laimės, galiu tik 
nuoširdžiai padėkoti. Gal atkimškim? - Aleksandras padavė 
Granijai butelį raudonojo vyno. - Einu, paguldysiu Aurorą. 

Dengdama stalą ir pildama į taures vyną, kad Aleksandrui 
atėjus būtų galima iškart jas pakelti, ji susirūpinusi savęs pa- 

klausė, ar ne per sava jaučiasi šioje šeimyninėje scenoje. Ir ar ne 
per daug noriai sutiko sėsti su juo prie stalo vienudu. Gyslose 
šniokštė adrenalinas - tikrai ne dėl to, kad laukė avienos kepsnys. 

— Paguldyta ir apkamšyta, - tarė Aleksandras, grįžęs pas Gra- 
niją į virtuvę. - Ji dabar išties sveika kaip ridikas. Ir atrodo kur kas 
ramesnė nei pastaruosius keletą metų. - Jis pakėlė vyno taurę ir 
sudaužė su jos taure. - Ačiū tau, Granija. Tu jai kaip vitaminai. 

— Man su ja buvo vienas malonumas. Žinai, ir man atrodo, 
kad ji atsigavo. Nors iš pradžių... 

— Kas? 

- Vaikščiojo pro miegus. Vieną naktį radau ją balkone - to 
kambario, kuris koridoriaus gale. Man pasirodė... - Granija lio- 
vėsi pjausčiusi avienos kepsnį ir pakėlusi galvą pažvelgė Alek- 
sandrui į akis. - Kelias akimirkas man atrodė, kad ji gali nušokti 
žemyn. 

Aleksandras atsiduso ir atsisėdo. Kiek patylėjęs tarė: 

- Ji man sako, kad mato motiną ant jūros skardžio. 

- Žinau, - tyliai atsakė Granija. - Aš... savavališkai užrakinau 
to miegamojo duris. Jei nori vėl atrakinti, turiu raktą. 

- Labai protinga mintis. Manau, tegul ir toliau būna užra- 
kintas. Turbūt nesunkiai supratai, kad tai mano velionės žmonos 
kambarys. 

— Taip, supratau. 

Aleksandras gurkštelėjo vyno. 

- Be abejo, vedžiojau Aurorą pas psichologus dėl košmarų 
ir vaikščiojimo miegant. Jie man sakė, kad tai vadinama potrau- 
minio streso sutrikimu. Ir kad jis savaime praeis - vieną dieną 
viskas baigsis. Sakai, ji jau dvi ar tris savaites nesapnavo koš- 
marų ir nevaikščiojo naktimis? 

— Taip. 

— Tai gal ta diena jau atėjo. 

— Tikėkimės. Turbūt Aurorą su mama siejo stiprus ryšys? 

— Sunku pasakyti, - atsiduso Aleksandras. - Tikrai nežinau, 
ar Lili išvis gebėjo prie ko nors prisirišti. Nors nėra abejonės — 
mylėjo dukterį, o Aurora ją dievino. 

— Mat kaip. - Tik tiek Granija galėjo atsakyti. Nusun- 
kusi žaliuosius žirnelius, įdėjo jų į lėkštę prie bulvių ir avienos 
kepsnio. - Prašom, - tarė nešdama lėkštes. - Nežinau, kaip žiūri 
į riebų padažą, bet jo yra šitoje padažinėje, o čia - žalių mėtų 
užpilas. - Ji parodė kitą padažinę. 

— O, kokia šventė. Kelias savaites mitęs plastikiniu amerikie- 
tišku maistu, apie tai tik ir svajojau. Ačiū, Granija, - nuoširdžiai 
padėkojo Aleksandras. 

- Na ką, ir man šventė. Nepaprastai pamilau tavo dukrą, bet 
kartais dėl įvairovės norisi ir suaugusiųjų draugijos. 

- Tikrai, čia turbūt jauteisi atskirta nuo pasaulio, ypač jei ly- 
gintum su Niujorku. 

- Bent jau turėjau šalia tėvus. Jie irgi labai prisirišo prie 
Auroros. Prašau, - Granija paėmė savo peilį ir šakutę, - para- 
gaukim, kol neataušo. 

Keletą minučių jie tylomis valgė, tik Aleksandras kartkartėm 
pagirdavo, koks minkštas avienos kepsnys. | 

— Tai štai, Granija, - galiausiai tarė jis, padėjęs lėkštėje peilį ir 
šakutę, nors buvo suvalgęs tik pusę, - ką ketini veikti toliau? Ar 
jau ką nors nusprendei? 

— Per daug buvau užsiėmusi su tavo dukterimi, nebuvo 
kada, - susijuokė ji. - Vakar kaip tik pagalvojau, kad šitas mėnuo 
buvo tai, ko man ir reikėjo. 

— Turi omenyje - laikas pagalvoti? 

- Taigi. 

— Grįši į Niujorką? 

- Jau sakiau - galutinai dar neapsisprendžiau. 

— Granija, noriu tavęs kai ko paprašyti. 

Išgirdusi jo balse primygtinę intonaciją, Granija pakėlė akis. 

— Ko gi? 

— Ar negalėtum dar kiek pasilikti su Aurora ir manim? Būsiu 
labai užsiėmęs ir tiesiog neturėsiu kada skirti jai reikiamo dė- 
mesio. 

Granija patylėjo. 

— Na... nežinau, - sąžiningai atsakė. 

— Be abejo. - Aleksandras nuleido akis į peilį ir šakutę savo 
lėkštėje. - Aišku, ne. Negi jauna graži mergina norės sėdėti čia 
su vaiku ilgiau, negu jai pačiai reikia. Atleisk, aš tikras stuobrys, 
kad paprašiau. Tu tiesiog man buvai tikras išsigelbėjimas - juk 
matau, kaip į gera pasikeitė Aurora tavo globojama. 

- Kiek tai truktų? - Granija įdėmiai pažvelgė į jį. 

- Tiesą sakant, nežinau. - Aleksandras papurtė galvą. - Išties 
nežinau. 

— Keblumai versle? 

- Ne... Ne taip paprasta paaiškinti, - atsakė jis. - Atleisk, kad 
miglotai kalbu. Tiesa, jeigu netyčia pasvarstytum apie mano pra- 
šymą, vieną daržinę esu pertvarkęs į dailininko dirbtuvę, kai Lili 
buvo nusprendusi išmėginti ranką tapydama. Niekad ja taip ir 
nepasinaudojo, bet tai labai miela vieta dirbti. Su puikiu įlankos 
vaizdu pro langus. 

— Aleksandrai, labai malonus pasiūlymas, bet beveik neturiu 
kada dirbti visą dieną būdama su Aurora. 

— Ką gi, aš pagalvojau ir apie tavo mintį leisti Aurorą į vietos 
mokyklą - juk matau, kad jos būsena kur kas geresnė. Tokiu 
atveju turėtum visą dieną savo darbui. 

- Tikrai, man atrodo, kad Aurorai praverstų bendraamžių 
draugija, - pritarė Granija. - Ji per ilgai būna viena su savimi ir 
su suaugusiaisiais. Bet argi... 

Aleksandras uždėjo plaštaką jai ant rankos. 

- Suprantu, Granija. Šitaip elgdamasis būčiau egoistas. Tu 
toli nuo čia turi savo gyvenimą, turi talentą. Tikrai nenoriu stoti 
tau skersai kelio. Tik prašyčiau, jei niekas tavęs skubiai nespau- 
džia, pasilikti dar porą savaičių. Aš įvarytas į kampą, visiškai ne- 
turiu laiko, kurio reikėtų skirti Aurorai. Arba jėgų, - atsiduso jis. 

— Gerai, pasiliksiu dar porai savaičių. - Granija suvokė, kad 
jos atsakymą kur kas labiau nulėmė jo rankos prisilietimas negu 
kokia loginė minčių seka. - Šiaip ar taip, turiu užbaigti Auroros 
skulptūrą. 

'- Ačiū tau. 

- Ir, jei tau įdomu, vietos mokyklos direktorė yra mano mo- 
tinos pusseserė, - pasakė Granija. - Manoji tikrai gali su ja pa- 
kalbėti, kad Aurora tuoj pat pradėtų mokytis. 

— Nuostabu! Ir, be abejo, turiu sumokėti tavo namiškiams už 
šuniuką, kurį taip nori turėti Aurora. 

— Ką tu, Aleksandrai, jokiu būdu nereikia. - Granija atsistojo 
ir ėmė rinkti indus. - Kavos? 

— Ne, ačiū. Atrodo, man nuo jos dar labiau skauda galvą. 
Žinai ką, - pasakė Aleksandras žiūrėdamas, kaip ji sukasi virtu- 
vėje, - velionė mano žmona šventai tikėjo angelų buvimu. 

— Ką tu sakai, - tarstelėjo Granija, kraudama indus į kriauklę. 

— Tikrai. Sakydavo, kad tereikia juos pašaukti. - Aleksandras 
liūdnai nusišypsojo, žvilgsniu sekiodamas Graniją. - Gal ji ir ne- 
klydo. 


Tą naktį viena gulėdama lovoje Granija niekaip nesuvaldė vi- 
dinio sąmyšio. Ji ką tik sutiko dar dvi savaites, o gal ir ilgiau 
gyventi kartu su Devonšyrais. Bet šįkart ne tik su Aurora, bet ir 
su Aleksandru. Galbūt pasireiškė motiniška jos prigimtis (Alek- 

sandras atrodė toks pat pažeidžiamas kaip ir jo duktė), o gal tai 
buvo savotiškas dėmesio perkėlimas, kaip būtų pasakęs koks 
nors Niujorko psichoterapeutas. Galbūt tramdomus jausmus 
Metui ji nukreipia į kitą vyriškį. Su Metu dar niekas neišspręsta. 
Ir štai ji fantazuoja apie jaukų šeimynišką būvį su Aleksandru ir 
Aurora. Apie tikrus namus, tikrą šeimą - dar ir su gatavu vaiku. 

Granija atsiduso ir apsivertė ant šono. Gal vis dėlto labiau, 
nei galėjo įsivaizduoti, ją paveikė metai, praleisti su psichologijos 
daktaro laipsnį turinčiu vyriškiu, kuris užsimanęs galėtų psicho- 
analitiškai interpretuoti kad ir dešrelę lėkštėje. O gal tiesiog jos 
gyvenimas netikėtai apvirto aukštyn kojom, ir Aleksandras su 
Aurora laikinai suteikė jai trokštamą paguodą. 

Be to, dar pora savaičių šioje pastogėje, kol Aleksandras su- 
tvarkys nesvarbu kokius jį prispaudusius reikalus ir kol Aurora 
bus įtaisyta naujoje mokykloje, turbūt nedaug ką nulems jos gy- 
venime. Be to, Granija labai gerai žinojo, kad ir visam gyvenimui 
priimami sprendimai gali pasisukti blogiausia linkme. 

Ateinančios dvi savaitės Granijai toli gražu nepadėjo aiškiau ap- 
sispręsti dėl ateities. Po trijų dienų, ryte nuvežusi Aurorą į te- 
nykštę mokyklą ir grįžusi namo, Granija rado virtuvėje jos lau- 
kiantį Aleksandrą su raktų ryšuliu. 

- Dirbtuvei daržinėje rakinti, - pasakė duodamas jai raktus. - 
Pažiūrėk, kaip atrodo, ar ten tau bus patogu. 

— Ačiū. 

- Kažin ar Lili ten prie ko nors prisilietė, tad jei kas kliudo, 
pastumk į šalį ir šeimininkauk savo nuožiūra. 

Aleksandras jai linktelėjo ir išėjo iš virtuvės. 

Granija perėjo per kiemą ir atidarė dirbtuvės duris. Net aikte- 
lėjo pamačiusi langus nuo grindų iki lubų, pro kuriuos tvino dai- 
lininkui reikalingos natūralios šviesos srautai ir vėrėsi pasakiškas 
Danvorlio įlankos vaizdas. Granija apsidairiusi pamatė švarutėlį, 
nepaliestą molbertą, dažų tūteles ir brangių audinės plaukų tep- 
tukų rinkinį - jie tebebuvo apmauti apsaugine plėvele. 

Spintelės buvo prikrautos drobių ir balto piešimo popieriaus, 
niekur nė dėmelės užtiškusių dažų. Granija atsistojusi prie lango 
žiūrėjo į pajūrio uolas ir mąstė, kodėl gi Lili nepasisėmė iš ši- 
tokio stebuklingo grožio, ko jai reikėjo. Bet kuris profesionalus 
dailininkas už tokią dirbtuvę būtų nepagailėjęs bent kelių ge- 
riausių savo paveikslų arba, kaip jos atveju, skulptūrų. Čia buvo 
net atskiras kambariukas su klozetu ir didele virtuvine kriaukle 
teptukams plauti. 

Granija visą gyvenimą apie tai svajojo. 

Tos dienos popietę ji perkėlė į dirbtuvę įpusėtą Auroros 
skulptūrinį portretą ir pastatė ant darbastalio prie lango. Vienin- 
telis šios buveinės trūkumas, pamanė sau Granija, užsisvajojusi 
sėdėdama ir žiūrėdama pro langą, yra tas, kad čia galima dienų 
dienas gėrėtis reginiu, užuot susitelkus į darbą. 

Kai paėmė Aurorą iš mokyklos, mergytė nepaliaudama pa- 
sakojo apie naujuosius draugus ir išdidžiai pareiškė, kad ji turbūt 
visoje klasėje geriausiai skaito. O vakare prie stalo Aleksandras 
ir Granija tartum laimingų tėvų pora klausėsi, kaip Aurora tė- 
čiui pasakoja apie savo laimėjimus. 

- Va, matai, tėtuk, ne tokia jau aš neišmanėlė, kaip tu gal- 
vojai. Iš tikrųjų tai aš visai protinga. 

Aleksandras sutaršė jai plaukus. 

- Žinau, meilute, kad tu protinga. 

— Kaip manai, iš ko paveldėjau protą? Iš tavęs ar mamytės? 

— Tai aišku, kad iš mamytės. Aš mokykloje buvau niekam 
tikęs. 

— O mamytė buvo protinga? 

— Labai. 

— Aha. - Aurora toliau kramtė, paskui tarė: - Rodos, ji, kaip 
ir tu, baisiai ilgai gulėdavo arba būdavo išvažiavusi. 

- Taip ir buvo, mamytė dažnai būdavo pavargusi. 

— Metas maudytis, panele. - Granija pamatė Aleksandrą kie- 
tai sučiaupus lūpas. - Ryt anksti keltis, kad laiku nueitume į mo- 
kyklą. 

Grįžusi į pirmą aukštą Granija rado Aleksandrą virtuvėje 
plaunantį indus. 

- Palik, - pasakė susidrovėjusi. - Čia mano darbas. 

- Tai kad kažin, - atsakė Aleksandras. - Tu čia ne juoda- 

darbė, o prižiūri Aurorą. 

— O man nesvarbu, - pasakė Granija ir čiupusi virtuvinį 
rankšluostį atsistojusi šalia jo prie kriauklės ėmė draugiškai 
darbuotis kartu - šluostyti jo paduotus šlapius indus. - Man tai 
įaugę į kraują, mat aš iš vyriškos šeimos. 

— Labai geras šeimos narių vaidmenų pavyzdys Aurorai. Tu 
gimusi būti motina, Granija. Negalvoji apie savus vaikus? 

— Na... 

Aleksandras išgirdo, kaip pasikeitė Granijos balsas. 

- Atleisk, kažką negerai pasakiau? 

- Ne. - Granija pajuto, kad gali apsipilti dar neišverktomis 
ašaromis. - Prieš kelias savaites praradau kūdikį, kurio laukiausi. 

— Supratau. - Aleksandras toliau ritmiškai šiūravo lėkštes. — 
Labai prašau - atleisk. Tau turėjo - turi būti labai sunku. 

— Taip, man... - Granija atsiduso. - Sunku. 

— Dėl to ir palikai Niujorką? 

- Taip. - Granija fiziškai juto skvarbų tamsiai mėlynų Alek- 
sandro akių žvilgsnį. - Dėl to ir dar dėl kai ko. Šiaip ar taip... 

— Neabejoju - dėl ko kita. 

- Taip. Padėsiu atgal į indaują, gerai? 
damas, kad ji vengia tolesnio pokalbio, nes jai per skaudu. Jis 
pakeitė temą. . 

— Ką gi, kaip jau sakiau, tu darai gerą įtaką Aurorai. Jos mo- 
tinos negalėjai pavadinti šeimos žmogumi. 

— Gal ji turėjo kitokių talentų. 

— Bet tu irgi turi: 

- Ačiū už gerą žodį. - Granija nuo įdėmaus jo žvilgsnio pa- 
raudo. 

- Tikiuosi, nesupyksi, bet kai buvai išėjusi pasiimti Auroros 
iš mokyklos, dirstelėjau į dirbtuvę. Tavo sukurta skulptūra tie- 
siog nuostabi. 

— Dar toli gražu nebaigta. Dabar kamuojuosi su jos nosimi, 
pridėjo Granija. 

- Tai Lajelų nosis, visos giminės moterys ją paveldėjo. Įsi- 
vaizduoju, kaip nelengva ją lipdyti. 

- Tavo velionė žmona buvo labai graži. 

- Taip, graži, bet, - atsiduso Aleksandras, - turėjo didelių bėdų. 

— Nejaugi? 

— Psichikos sutrikimų, - paaiškino jis. 

- Oi. - Granija neišmanė, ką sakyti. - Atsiprašau. 

- Stebėtina, kaip po grožio priedanga gali būti šitiek trūkumų. 
Žinoma, nesakau, kad Lili buvo dėl jų kalta, bet pirmąkart ją pa- 
matęs nė nejįtariau, kad šitaip atrodanti moteris galėtų būti tokia... 
kokia ji buvo. Šiaip ar taip... - Aleksandras įrėmė akis į tolį. 

Virtuvėje stojo tyla. Granija be žodžių šluostė likusias lėkštes 
ir dėjo jas į indaują. Atsisukusi pamatė, kad Aleksandras žiūri į ją. 

- Šiaip ar taip, - pakartojo jis, - mums abiem su Aurora 
didelis džiaugsmas, kad mūsų namuose dabar gyvena normali 
moteris. Aurorai šiek tiek trūko įsivaizdavimo apie šeimos narių 
vaidmenis. Nors, žinoma, Lili stengėsi kiek galėdama, - pasku- 
bėjo jis pasitaisyti. 

— Daug kam aš kažin ar atrodyčiau normali, - nusišiepė Gra- 
nija. - Paklausk mano tėvų arba kai kurių draugų Niujorke. Jie 
kitaip kalbėtų negu tu. 

— Granija, mano akimis, tu tokia, kokia turi būti moteris. O 
šiuo atveju - dar ir motina. Man tikrai bus gaila tave prarasti. 

-— Ačiū, - išlemeno ji. 

— Sutrikdžiau tave. Atleisk. Aš dabar... kaip nesavas. 

— Gerai, einu maudytis į viršų. Dėkui, kad įleidai į žavingą 
dirbtuvę. Svajonė, ką ir kalbėti. - Granija puse lūpų šyptelėjo 
Aleksandrui ir išėjo iš virtuvės. 

Vėliau atsigulusi į lovą Granija sau priekaištavo, kad jo akyse 
atvėrė savo emocines žaizdas. Po Aleksandro stoicizmo fasadu 
aiškiai juntamas pažeidžiamumas kažkaip atspindėjo jos pačios 
būseną. Jis sujudino jos jautrias stygas, nes jame ji atpažino save. 

Granija pirmąkart leido sau tikrai išsiverkti. Ji apverkė ma- 
žutę bejėgę būtybę, kurios neteko. Ir kai po poros valandų vėl 
padėjusi galvą mėgino užmigti, pasijuto aprimusi, sakytum, 
kažkas viduje buvo lūžę ir vėl atsitaisė. 


Diena po dienos Aleksandras ėmė vis dažniau rodytis apati- 
niuose kambariuose. Kartais atklysdavo į jos dirbtuvę ir žiūrė- 
davo, kaip ji dirba. Pradėjo kartu pietauti, o jai užsiminus, kad 
dirbdama mėgsta klausytis muzikos, dirbtuvėje atsirado dailus 
„Bouzo“ muzikinis centras. Ir bėgant laikui Aleksandras vis 
daugiau pasakojo apie Lili. 

— Iš pradžių man patiko, kaip jos mintys it gyvas sidabras 
bėgioja nuo vieno dalyko prie kito. Ji buvo kerinti, - atsiduso 
Aleksandras. - Atrodė visada laiminga, tartum gyvenimas būtų 
kvapą gniaužiantis nuotykis, ir niekas nevaržė jos polėkio. Lili 
mokėjo gauti viską, ko norėjo, nes visiškai pavergdavo aplin- 
kinius. Ir mane užbūrė jos kerai. Jeigu ją aplankydavo keista 
niūri nuotaika, kai pasaulis staiga ją užgriūdavo visu pirmapra- 
džiu svoriu ir ji raudodavo radusi sode negyvą triušį arba ūmai 
pamatydavo, kad mėnulis sudilo ir praeis visas mėnuo, kol vėl 
bus pilnatis, manydavau, kad taip tiesiog reiškiasi jos jautri pri- 
gimtis. Tik tada, kai niūrios nuotaikos laikotarpiai ėmė darytis 
vis ilgesni, vis labiau užgoždavo laimingas būsenas, supratau, 
kad kažkas negerai. Praėjus porai metų nuo mūsų vestuvių Lili 
ėmė ištisas dienas gulinėti lovoje, sakydama, kad yra pavargusi 
ir neturi jėgų keltis. O paskui staiga pasirodydavo su kuria nors 


Mergaitė ant jūros skardžio 271 


iš gražiausių savo suknelių, išplautais plaukais ir imdavo kurstyti 
mus kartu ką nors iškrėsti. Ji kone maniakiškai vaikėsi laimės. 
Tokiais laikotarpiais ji būdavo pašėlusi, bet nuostabi. Galiu pa- 
sakyti, patyrėme nemažai nuotykių. Lili nepripažino jokių ribų, 
jos gyvybingumas buvo užkrečiamas. 

— Neabejoju, - tyliai atsakė Granija. 

- Ir, žinoma, kaskart, atėjus tokiam metui, aš tikėjau ir troškau, 
kad juodas laikas niekada nebegrįžtų. Bet visada grįždavo. Keletą 
metų ją tarsi švytuoklę kažkas tai skraidino aukštyn, tai blokš- 
davo žemyn, o aš vis taikiausi pačiupti ją už rankovės ir sulaikyti 
nuo staigios nuotaikų kaitos. O paskui, - Aleksandras atsidūsėjęs 
liūdnai palingavo galvą, - ji smigo į duobę ir iš jos neišlipo kelis 
mėnesius. Kategoriškai atsisakinėjo pasirodyti gydytojui. Jei apie 
tai pradėdavau kalbą, ją ištikdavo isteriškas įniršio priepuolis. 
Galiausiai, kai beveik savaitę išbuvo nieko nevalgiusi ir negėrusi, 
iškviečiau gydytoją. Ji gavo raminamųjų ir buvo paguldyta į ligo- 
ninę. Buvo nustatyta maniakinė depresija ir šizofrenija. 

— Aleksandrai, kaip tave užjaučiu. Tau turėjo būti labai sunku. 

— Ką gi, ji buvo nekalta, kad serga, - pabrėžė Aleksandras, — 
bet juo blogiau, kad savo būklę įsivaizdavo vaikiškai. Regis, ne- 
suprato, kas jai darosi. Ir, žinoma, kai norėdamas ją apsaugoti 
turėjau paguldyti į gydyklą, kurioje buvo gydomos tokios ligos 
kaip jos, man vos širdis nesprogo. Ji klykė, draskėsi, įsikibusi 
meldė nepalikti, kaip ji sakė, tame beprotnamyje. Bet tuo metu 
ji buvo pavojinga sau, ne kartą mėgino nusižudyti. Ją ištikdavo 
ir siautulio priepuoliai, porą kartų buvo užpuolusi mane su vir- 
tuvės įrankiais. Būtų rimtai sužalojusi, jei nebūčiau apsigynęs. 

- O Viešpatie, Aleksandrai! Kaip baisu! Stebiuosi, kaip jums 
galėjo gimti Aurora, - Graniją sukrėtė jo pasakojimas. 

- Auroros atsiradimas mums abiem buvo netikėtas. Kai Lili 
pasijuto nėščia, jai buvo arti keturiasdešimties. Tačiau gydytojai 

nusprendė, kad vaiko gimimas ir rūpinimasis juo gali Lili padėti, 
jei tik bus nuolat stebima. Be to, nepamiršk, Granija, - aiškino 
Aleksandras, - kad gana ilgus laiko tarpus, kai gerdavo vaistus, 
Lili būklė būdavo stabili. Nors gyvendamas su ja nuolat bijojau 
pablogėjimo. Ir niekada negalėjau Žinoti, ar ji nesigydo savo 
nuožiūra. Mat nepakentė zombinančių tablečių, kaip jas vadino. 
Jos apsaugodavo nuo to kritimo į duobę, bet neleisdavo ir pakilti 
į aukštumas. Iš tikrųjų taip ir buvo. Piliulės ramino, leisdavo iš- 
vengti nuotaikų kaitos, bet ji sakydavo, kad tai tarsi gyvenimas 
migloje. Viskas jai atrodė netikra, niekas nebedžiugino ir nebe- 
skaudino kaip tada, kai nevartojo vaistų. 

— Vargšė, - pasakė Granija. - Ar jai pagerėjo, kai gimė Au- 
rora“ 

— Tikrai pagerėjo. Pirmuosius trejus Auroros gyvenimo 
metus Lili buvo puiki motina. Na, ne tokia gera šeimininkė 
kaip tu, Granija, - šyptelėjo Aleksandras. - Lili varinėjo krūvą 
tarnų savo užgaidoms tenkinti, bet visą dėmesį buvo sutelkusi 
į mažylę, ir išties atrodė, kad ateityje galima tikėtis didelio pa- 
gerėjimo. Tačiau tai neilgai truko. - Aleksandras pirštais per- 
sibraukė plaukus. - Ir, deja, Aurora tapo svarbiausiu taikiniu. 
Kartą grįžęs namo radau Lili miegančią lovoje, o Auroros ne- 
buvo nė kvapo. Pažadinęs ėmiau klausinėti, kur ji, o Lili žiū- 
rėdama man į akis pasakė, kad kaip gyva neprisimena. Radau 
Aurorą sušalusią ir mirtinai išsigandusią klaidžiojančią palei 
jūros skardį. Jiedvi buvo išėjusios pasivaikščioti ir Lili tiesiog 
pamiršo dukterį. 

- Ak, Aleksandrai, kaip baisu. - Pagalvojus apie vieną pa- 
liktą Aurorą Granijai ištryško ašaros. 

- Tada supratau, kad Auroros nebegalima nė kelioms minu- 
tėms palikti vienos su Lili. Bet tąkart dėl šito man nebeteko rū- 
pintis, nes Lili būklė pablogėjo ir turėjau vėl ją guldyti į ligoninę. 

Nuo tada Aurora motiną matydavo tik kartkartėmis. Persikė- 
lėme į Londoną, kad galėčiau dirbti ir būti netoli Lili ligoninės. 
Kaip jau girdėjai, Aurora perėjo per daugelio nenusisekusių gu- 
vernančių rankas. Kai Lili būklė stabilizuodavosi, ji verždavosi 
grįžti į Danvorlio rūmus. Būčiau nesutikęs, bet jai čia taip pa- 
tiko. Sakydavo, kad jai padeda čionykščių vietų grožis. 

— Mano motina sakė, kad ji atėmė sau gyvybę, - tyliai pasakė 
Granija. 

— Taip. Tai tiesa. - Aleksandras susiėmė galvą rankomis ir 
atsiduso. - Ir esu tikras, kad Aurora matė, kaip ji tai padarė. Iš- 
girdau klyksmą Lili miegamajame ir radau Aurorą balkone su 
naktiniais marškiniais, rodančią į jūros skardį po kojomis. Po 
dviejų dienų jos motinos kūnas buvo rastas Inčidonio paplūdi- 
myje. Sunku apsakyti, kaip tai paveikė Aurorą. Lyg būtų maža, 
kad ji turėjo motiną, kurios meilė dukteriai buvo tarsi vandens 
srovė iš čiaupo - tai paleidžiama, tai nei iš šio, nei iš to užsu- 
kama. 

Granija kaip įmanydama stengėsi neišsiduoti, ką jaučia. 
Buvo baisu net pagalvoti, kad Aurora matė motinos šuolį į mirtį. 
Ji ramindama uždėjo plaštaką Aleksandrui ant rankos. 

- Žinai, galiu tik pasakyti, kad turint galvoje, ką teko išgy- 
venti Aurorai, jos dvasinė pusiausvyra tiesiog neįtikėtinai tvirta. 

- Sakai? - Aleksandras nevilties sklidinomis akimis pažvelgė 
į Graniją. - Mat Auroros reakcija į motinos mirtį gydytojams 
kėlė didelį susirūpinimą. Buvo nerimaujama, kad Aurora pavel- 
dėjo nestabilią motinos psichiką. Auroros regėjimai, per kuriuos 
ji mato motiną ant jūros skardžio, girdi ją šaukiant, košmarai... 
visai tai gali būti panašios kaip Lili ligos užuomazgos. 

— Arba, kaip pirmiau sakei, įprastos sukrėtimą patyrusio mažo 
vaiko pastangos susidoroti su tuo, ką jai teko matyti, ir susitaikyti 
su motinos netektimi. 

— Taip, tikėkimės, kad taip ir yra. - Aleksandras blausiai nu- 
sišypsojo. - Ir atrodo, kad būdama su tavimi ji smarkiai pasi- 
stūmėjo į gerąją pusę. Koks aš tau dėkingas, Granija. Nemoku 
apsakyti, ką man reiškia ta mergytė. 

- Tau nepavyko sužinoti, ar Lili vaikystėje nėra patyrusi di- 
delio sukrėtimo? - paklausė Granija. - Tai gali sukelti įvairiausių 
sutrikimų. 

— Kaip skulptorė, - Aleksandras kilstelėjo antakį, - esi labai 
neblogai pasikausčiusi šioje srityje. 

— Mano... buvęs vaikinas psichologijos dėstytojas. Mėgsta- 
miausia jo tema - vaikystės traumos. Tos mano kuklios žinios, 
kurių turiu, įgytos nuolat klausantis jo kalbų, - prisipažino Gra- 
nija. 

- Aišku, - linktelėjo Aleksandras. - Jei grįšime prie tavo klau- 
simo, tai labai nedaug težinau apie Lili vaikystę. Kai ją sutikau, 
gyveno Londone. Niekada nemėgo kalbėti apie savo praeitį, nors 
žinojau, kad buvo gimusi šiuose namuose ir čia prabėgo didelė jos 
vaikystės dalis. 

— Manau, apie Lili gyvenimą tuo laiku, kai ji buvo čia, kai ką 
Žino mano motina, - iš reto tarė Granija. 

— Tikrai? Gal galėtų man papasakoti? 

- Neprižadu, - Granija truktelėjo pečiais, - labai išsisukinėja 
nuo šitų kalbų. Bet esu visiškai tikra - kažko būta, nes ji iškart 
pasišiaušia ištarus Lili vardą. 

— Ojoi, - Aleksandras kilstelėjo antakius, - nekaip skamba. 
Bet būčiau dėkingas už bet kokią informaciją, kuri man padėtų 
išnarplioti Lili galvosūkį. 

- Žiūrėsiu, gal pavyks ką išpešti, - pažadėjo Granija, - bet 
daug nesitikėk. Mano mama užsispyrusi kaip mulas. Gali tekti 
ilgai laukti. 

— O laukti kaip tik neturiu kada, - sumurmėjo Aleksandras. 

Po dešimties dienų vėl turiu išvažiuoti. Dar nesugalvojai, ką to- 
liau ruošiesi daryti? 

- Ne, - trumpai nukirto Granija, jusdama, kad jai tenka 
plaukti sprunkant nuo vis labiau plintančio potvynio. 

- Tvarka. Nenoriu tavęs spausti, bet akivaizdu, kad turiu kai 
ką sutvarkyti dėl Auroros, jei nenorėsi daugiau pasilikti. 

— Žinai, kiek užtruksi? 

— Gal mėnesį, gal du. 

— Gerai. - Granija linktelėjo. - Rytoj turėsi atsakymą. 

Ji atsistojo ir ėmė kraustyti indus ir valgius nuo jų pietų stalo. 

— Granija, - priėjęs Aleksandras paėmė lėkštes jai iš rankų ir 
padėjo ant stalo. Suėmė delnais jos rankas. - Noriu pasakyti - 
nesvarbu, nuspręsi pasilikti ar išeisi, - kaip gerai, kad tave su- 
tikau. Manau, tu nepaprasta. 

Jis švelniai švelniai pabučiavo ją į lūpas, paskui nusisuko ir 
išėjo į sodą. 


Grynai moterišku stiliumi Granija kelias valandas kankinosi 
analizuodama netikėtą Aleksandro bučinį, ir šiaip, ir taip vers- 
dama jo motyvus. Tai įvyko taip staiga, kad ji pamanė, ar tik ne- 
sapnuoja. O tai galėjo reikšti, kad tai nieko nereiškia. Neatrodė, 
kad jis nori daugiau. Kita vertus, argi tinka bučiuoti savo dukters 
auklę tiesiai į lūpas? 

Aleksandras, jo elgesys ir jausmai buvo visiška paslaptis. Vis 
dėlto ji jautė, kad juos skiriančios sienos pamažu trupa, - juos 
dar labiau artino nepaaiškinama dviejų žmonių, žinančių, kas 
yra skausmas ir praradimai, tarpusavio atjauta. 

Granija suprato viena — ji pamažu grimzta į aklos meilės 
liūną. Reikia iš jo lipti, kol nevėlu. 


276 Lucinda Riley 


- Apsisprendžiau, Aleksandrai, - pasakė jam kitą rytą nuve- 
dusi Aurorą į mokyklą ir grįžusi į virtuvę. 

- Ir koks tas sprendimas? 

— Negaliu pasilikti. Atleisk. Turiu... neišspręstų reikalų Niu- 
jorke, kuriuos būtinai reikia sutvarkyti. Žinai, kaip myliu Au- 
rorą, bet... 

— Tu neturi aiškintis. - Aleksandras kone gindamasis iškėlė 
rankas. - Ačiū, kad pasakei. Dabar skirsiu visas jėgas ieškoti, kas 
tave pakeistų. 

Apsisukęs ant kulno jis išdrožė iš virtuvės. 

Granija it nusikaltusi išsliūkino į lauką ir per kiemą nuėjo į 
dirbtuvę - atsisakiusi pasilikti pasijuto kaip apgavikė. Auroros 
skulptūra buvo beveik baigta, teliko ją išlieti ir nubronzuoti. Ji 
atsiduso. Kuo greičiau išeis iš šių namų, tuo geriau. 

Visą rytą praleido dirbtuvėje naikindama savo buvimo pėd- 
sakus. Ir svarstydama, kad gal jos motina ir neklydo - Rajanams 
nuolat gresia Lajelų vylius, dėl to jos galvoje kilo tokia sumaištis. 
Net dėl Auroros negalima tapti emociškai priklausomai nuo 
beveik nepažįstamo vyriškio. Švelnius jausmus galėjo jam suža- 
dinti globodama jo vaiką... galbūt jis norėjo papirkti ją bučiniu, 
o paskui kai kuo daugiau... 

Granija visa esybe juto, kad turi išeiti. 

Tądien pasiimti Aurorą iš mokyklos jai buvo sunkus išban- 
dymas. Aurora buvo pilna svajonių apie ateitį, kurioje buvo vieta 
ir jai. Žinodama, kad turi tik kelias dienas, kol atiduos Aurorą į 
kažkieno kito rankas, Granija bijojo, kad neištvers. 


— Ką tai reiškia - išeini? 
— Ak, Aurora, mažutė, tu gi žinai, aš čia esu tik laikinai. Ne- 
galiu amžinai pasilikti Danvorlio rūmuose. 

Tai buvo kitas rytas - po to, kurį Aleksandras apsisukęs dingo 
iš virtuvės, Granija jo taip ir nematė. Bet žinojo, kad turi pa- 
sakyti Aurorai išeinanti: mergaitė turėjo pasiruošti dar vienam 
suaugusiųjų dezertyravimui - Granija įsivaizdavo, kaip Aurorai 
atrodys jos išėjimas. 

— Granija, betgi tu negali išeiti! - Auroros akys pritvinko 
ašarų. - Aš tave myliu ir maniau, kad tu mane myli! Mes draugės, 
mums gera kartu, tėvelis tave myli ir... 

Aurora ėmė pratisai kūkčioti. 

- Brangioji, būk gera, neverk. Labai prašau. Aišku, aš tave 
myliu, bet žinai, kad gyvenu Niujorke. Turiu savo gyvenimą ir 
darbą, jis man labai svarbus. 

— Tu išvažiuoji į Ameriką ir mane palieki! 

- Ne dabar, mieloji, dar pagyvensiu su savo mamyte ir tė- 
veliu mūsų sodyboje. Būsiu visai šalia. 

- Tikrai? - Ji pakėlė į Graniją nevilties pilnas akis. - Tada ir 
aš galiu su tavim ten gyventi? Tavo namiškiams aš juk patinku, 
ar ne? Pažadu, padėsiu melžti karves, ganyti avis ir... 

- Aurora, galėsi ateiti, kai tik norėsi. 

Granijos savitvarda ėmė tirpti. 

— Būk gera, leisk man išeiti kartu su tavim! Nepalik manęs 
čia! Vėl grįš baisūs sapnai, vėl grįš mamytė. 

Aurora apsivijo Graniją rankomis ir taip suspaudė, kad ši 
ėmė gaudyti orą. 

Granija išvydo, kaip virš galvos užsiveria liūnas, ir suprato, 
kad turi gelbėtis. 

— Brangioji, pakalbėkim kaip du protingi žmonės. - Granija 
pakėlė Auroros smakrą ir pažiūrėjo jai į akis. - Vien dėl to, kad 
kas nors nebūna su tavimi kambaryje arba tą minutę nėra šalia, | 
negalima sakyti, kad tas žmogus tavęs nemyli. Tikra tiesa - labai 
norėčiau, jog tu būtum mano duktė ir galėčiau tave pasiimti 

kartu. - Granija nurijo ašaras, kad galėtų kalbėti toliau. - Bet tu 
negali su manimi išeiti, Aurora. Nes negali palikti tėvelio vieno. 
Jam tavęs reikia, mažute. Pati gerai žinai. Kartais gyvenime 
reikia daryti tai, kas labai sunku. 

- Taip. - Aurora įsmeigė į ją akis ir iš jų buvo matyti, kad 
viską supranta. - Tiesa, - atsiduso. - Žinau, kad esu reikalinga 
tėveliui. Ir kad negali su manimi pasilikti. Turi savo gyvenimą, 
ir tai labai svarbu. - Umai Aurora atitraukė rankas ir nusi- 
suko. - Visų gyvenimas svarbesnis už mano. Tokie tie suau- 
gusieji. 

— "Kada nors suaugsi, Aurora. Ir suprasi. 

- O, aš suprantu. - Aurora atsigręžė į Graniją. - Suprantu, 
ką reiškia būti suaugusiai. - Patylėjusi ji giliai įkvėpė ir priėjo 
arčiau prie Granijos. - Suprantu, Granija, kad turi išeiti, bet ti- 
kiuosi, kad vėl susitiksim. 

- Tikrai susitiksim, mieloji, pažadu. Kai tau manęs reikės, tik 
pakviesk. Visada ateisiu. 

- Gerai. Na ką, - linktelėjo Aurora, - metas į mokyklą? 

Pakeliui Aurora buvo nekalbi, ir Granija suprato, kodėl. Su- 
prato ir tada, kai išlipusi iš automobilio ir pasukusi prie draugų į 
žaidimų aikštelę Aurora neatsisuko dar kartą į ją pažiūrėti, - juk 
buvo tokia įskaudinta, kad ją paliko. 

Granija sukandusi dantis pagalvojo apie Merę, visko atsiža- 
dėjusią, kad apsaugotų vaiką, kuris net nebuvo jos. Ir kuris ga- 
liausiai Merei atsuko nugarą, kai jam atrodė patogu. Kad ir ką 
jaustų Aurorai, šitas vaikas jai nepriklauso. Ir ji neturi leisti, kad 
istorija pasikartotų. 


— Mama, neištversiu - tas nusiminęs veidėelis, ir vis tiek toks iš- 
didus ir ryžtingas... neįsivaizduoji, ką tam vaikeliui teko išgyventi. 

Nuvežusi Aurorą į mokyklą, Granija grįždama užsuko į tėvų 
viensėdį. Atsisėdo su motina prie virtuvės stalo ir jos skruostais 
pasruvo ašaros. 

- Tikrai kad neįsivaizduoju, dukrel, - bandė guosti ją Kat- 
lina. - Bet tai, ką padarei, kad ir kaip sunku, yra teisinga. Kaip tu 
ir sakai - ji tau nepriklauso. Ji priklauso savo tėčiui. 

- Neįsivaizduoju, kaip ji be manęs gyvens. Mam, visi ją pa- 
liko, - atsiduso Granija, - visi. Ji manė, kad aš ją myliu, ja rūpi- 
nuosi, O aš... 

— Suprantu. Bet tarp jūsų užsimezgęs ryšys niekada nenu- 
trūks. Ir kaip mane matai - perduok Aurorai, kad ji šiuose na- 
muose visada laukiama. Visi ją mylim, ką ir kalbėti. Eikš pas 
mamytę, apsikabinkim. 

Granija pakluso. Kad ir kaip kartais Katlina ją erzino, šią aki- 
mirką ji dėkojo dangui, kad ją turi. 


Dar trys dienos Danvorlio rūmuose praėjo stebėtinai ramiai. At- 
rodė, kad Aurora visiškai susitaikė su likimu. Ji nesišalino Gra- 
nijos, netgi pasiprašė likusį laiką praleisti kartu ir skirti jųdviejų 
mėgstamoms pramogoms. Granija sutiko ir jos ilgai vaikščio- 
davo palei uolėtą jūros skardį, vieną popietę paaukojo terlionei 
su papjė mašė, o paskutinį vakarą nuėjo pavakarieniauti į Gra- 
nijos tėvų namus. 

Atėjus metui grįžti į Danvorlio rūmus - Aurorai jau buvo 
rorą lyg tikrą savo vaiką. 

— Aš juk galėsiu dažnai dažnai ateiti pas jus ir pas savo šu- 
niuką, Katlina? 

- Žinoma, galėsi, vaikuti. O ir Granija kol kas niekur iš čia 
nesiruošia, tad mūsų durys visada atviros, sakau iš širdies, - ra- 

mino ją Katlina, mesdama Granijai nevilties pilną žvilgsnį. - Iki, 
vaikeli. 


Grįžusios namo jos rado virtuvėje laukiantį Aleksandrą. 

— Aurora, būk gera, lipk į viršų ir ruoškis į lovą. Man reikia 
pasikalbėti su Granija. 

— Gerai, tėtuk, - klusniai pasakė Aurora ir išėjo iš virtuvės. 

Ant virtuvės stalo Granijos laukė keletas vokų. 

— Čia viskas, kas tau priklauso. 

- Dėkui. 

Granija savęs klausė, kodėl jaučiasi taip nesmagiai ir nejau- 
kiai, nors tai ji pirma ištiesė ranką, kai jam reikėjo. 

- Susiradau labai mielą mergaitę iš vietinių, ateis ryt dešimtą. 
Gal galėtum nuvesti Aurorą į mokyklą ir paskui porą valandų 
pabūti su Lindse - parodytum jai visas gudrybes ir atėjus laikui 
ji paimtų Aurorą iš mokyklos. 

- Žinoma, galėsiu. O dabar, - Granija surinko nuo stalo 
vokus, - noriu paguldyti Aurorą. 

— Gerai, - linktelėjo Aleksandras. 

Granija priėjo prie durų ir jas atvėrė. 

— Granija... 

Ji atsigręžė į jį ir sutiko sielvartingą žvilgsnį. 

- Tikiuosi, vieną dieną suprasi, kodėl aš... — jis papurtė 
galvą. - Jei rytoj nepasimatysim, sėkmės tau ateityje. Sakiau aną- 
kart - tu ypatinga. Ačiū už viską ir tikiuosi, kad tavo gyvenimas 
gerai susiklostys. 

Granija linktelėjo, išėjo iš virtuvės ir užlipo laiptais paskuti- 
nįkart pasakyti Aurorai labanakt. 

Kitą rytą Aurora neatrodė suimta nevilties ir nemaldavo Gra- 
nijos pasilikti, kai ši išsodino ją prie mokyklos. | 

— Dabar susitiksiu su tavo auklyte, - paaiškino Granija. - Jos 
vardas Lindsė, atrodo, bus miela. Tu gi žinai, tėvelis nesamdytų 
nemielo žmogaus tau globoti. 

Aurora linktelėjo. 

— Žinau. 

- Ir dar žinok, kad paėjusi takeliu rasi mane viensėdyje. 
Ateik, kai tik norėsi. 

- Gerai. 

- Iki, mieloji. Kuo greičiau ateik pas mane, kai tik galėsi. 

— Gerai. Iki, Granija. 

Aurora nusišypsojo, apsisuko ir nuėjo į mokyklą. 

Aleksandro į aukles nusamdyta Lindsė atrodė maloni, paty- 
rusi ir išmananti reikalą. 

— Aš įpratusi prie atsakomybės, Granija, tad man nebus keb- 
lumų. 

- Taip, manau, atliksite šias pareigas kur kas geriau negu aš. 
Aš diletantė, ėmiausi šio darbo tik iš bėdos. 

Vis dėlto Granija norėjo Lindsei papasakoti apie Auroros 
poreikius ir pomėgius. Kur guldyti meškutį ant pagalvės, kaip ją 
apkamšyti, kad ji bijo kutenimo kaklo dešinėje... 

Granija paprašė Šeino ją parvežti. Danvorlio rūmus paliko 
su palengvėjimu ir kartu bloga nuojauta. 

Jau buvo praėjusios trys dienos, kai Granija išsikraustė iš rūmų, 
ir visa šeima kaip ant adatų laukė, kada takeliu pasišokinėdama 
atitrepsės smulki, grakšti Auroros figūrėlė. Tačiau ji vis nesi- 
rodė. 

— Gal tai reiškia, kad ji visai patenkinta nauja mergina, - gar- 
siai pasvarstė Katlina. 

— Turbūt, - be išraiškos atsakė Granija. 

- Ilgainiui apsipras, neimk į širdį. Vaikai moka prisitaikyti, o 
Aurorai pakanka tvirtybės. 

— Turbūt, - atsakė Granija. 

Bet abi žinojo, kad nei viena, nei kita tuo netiki. 

Tą patį vakarą suskambo Granijos mobilusis telefonas. 
Skambino Lindsė. 

— Labas, - tarė Granija, iš kitos pusės uždarydama virtuvės 
duris ir eidama į svetainę, kur galėjo ramiau kalbėtis. - Kaip ju- 
dviem sekasi? 

— Man atrodė, kad visai neblogai. Iki šiandien, kai nuva- 
žiavau paimti jos iš mokyklos. Jos ten nebuvo. 

— Ką norite pasakyti? Kaip nebuvo? 

- Ji dingo. Mokytoja sakė, kad čia matė ją žaidimų aikštelėje, 
čia ji jau dingo iš akių. 

- Vajėzau, - sumurmėjo Granija ir širdis ėmė daužytis kaip 
pašėlusi. Ji dirstelėjo į laikrodį ant rankos. Buvo be dešimt šešios. 
Vadinasi, Aurora prapuolusi jau dvi valandas. - Kur ieškojote? 

— Visur. Aš... - Granija girdėjo neviltį Lindsės balse, - pa- 
skambinau jums, gal žinote kokias jos mėgstamas vietas, kur ji 
galėtų būti, arba pas ką galėjo nueiti. Maniau, tai yra tikėjausi, 
kad ji pas jus. 

— Ne, bet dėl visa ko apieškosiu namus ir ūkinius pastatus. 
Ji galėjo ateiti per laukus niekieno nepastebėta. Ar Aleksandras 
neišvažiavęs? 

- Šiandien popiet išvažiavo į Korką ir dar negrįžo. Keliskart 
skambinau jam mobiliuoju, bet neatsiliepė. 

- Ieškojot palei jūros skardį? 

— Taip, bet niekur nė kvapo. 
skardžio papėdėje. 

— Na, gal dar kartą apieškokite namus ir sodą, o aš tuo tarpu 
apžiūrėsiu mūsų sodybą. Jei nieko nerasite, būkite namie ir 
niekur neikite, jei grįžtų Aurora. Aš iškart jums paskambinsiu, 
kai tik aptiksiu kokių pėdsakų ar dar ką sugalvosiu. Greitai su- 
siskambinsim. 

Granija pasiuntė Šeiną iškrėsti tvartų ir daržinių, o Džonas 
sėdo prie landroverio vairo ir apvažiavo laukus aplink sodybą. 
Katlina, nieko geriau nesugalvodama, beprasmiškai zujo po 
sodą šūkaudama Auroros vardą. 

Šeinas su Granija susitiko kieme. 

- Bijau, kad nė gyvos dvasios, - atraportavo jis. - Bet, at- 
rodo, nėra ir to šuniuko, kurio ji taip norėjo. 

— Ką tu sakai? 

— Gal tik-sutapimas, bet kaip manai - gal Aurora čia buvo 
atėjusi ir jį pasiėmė“ 

— Jei Lili nebėra, tada taip, - pritarė jam Granija ir šiek tiek 
apsiramino - bent paaiškėjo, kur paskutinįkart buvo Aurora. 
Tai teikė vilčių, kad mergytė kur nors iškeliavo su šuneliu, o ne 
„užsimušė nukritusi ant uolų. - Važiuosiu dviračiu palei jūros 
skardį. O tu gal galėtum eiti priešinga kryptimi, link Klono? - 
pasiūlė Granija, stumdama aprūdijusį dviratį nuo daržinės 
sienos. 

— Gerai, - tarė Šeinas, atsivarydamas kitą dviratį ir sėsdamas 
ant jo. - Turiu pasiėmęs mobilųjį, tėtis irgi. Mama liks čia, jei ji 
kartais užklystų. 

Po dviejų valandų Rajanai vėl susirinko virtuvėje. Nė vienas 
nebuvo aptikęs jokių Auroros pėdsakų. 

— Visaip laužiau galvą, kur ji galėjo įlįsti, - kalbėjo Katlina 
žingsniais matuodama virtuvę. - Jėzaumarija ir Juozapai šventas! 
Jei kas nors atsitiko vargšei mažytei, tai... 

— O galvis dėlto skambinkim tvarkos sergėtojams? - pasiūlė 
Džonas. 

— Lindsė sakė, kad jai pavyko susiskambinti su Aleksandru, 
jis jau pakeliui namo iš Korko. Tokį sprendimą turi priimti jis. 

Granija ėmė šildytis rankas prie krosnies. 

- Gal kam ko karšto atsigerti? - paklausė Katlina. 

— Ačiū, būtų gerai, širdel, - atsiliepė Džonas. - Juk be jokio 
transporto aštuonmetė mergytė su šuniuku toli nenuėjo, kaip 
manot? Kas nors būtinai ją pamatys. Kažin, ar ji turi pinigų. Gal 
grįš, kai išalks, - logiškai samprotavo. 

- Šuniukas irgi bus nelaimingas be mamytės pieno, - pridėjo 
Šeinas. 

Granija beveik nesiklausė. Mintyse ji perkratinėjo, kas vyko 
per tas dešimt savaičių, už ko galima užsikabinti spėliojant, kur 
galėjo nueiti Aurora. Galiausiai išgirdo sugrikšėjus žvyrą po 
Aleksandro automobilio padangomis. Iššokęs jis puolė prie vir- 
tuvės durų. Jam įėjus visa šeima pamatė, kaip iš išgąsčio papil- 
kėjo jo sunykęs veidas. 

- Atleiskit, kad taip įsibroviau, bet Lindsė sakė, kad visi ieš- 
kojot Auroros. Nieko neradot? 

— Ne, Aleksandrai, dar nieko. Visur iššukavom. Beje, čia 
mano mama, tėtis ir brolis Šeinas, - užbaigė Granija. 

— Malonu susipažinti, - Aleksandras mašinaliai išbėrė man- 
dagų atsaką. - Gal turite kokių minčių? 

— Na, manom, kad ji pasiėmė savo mylimą šuniuką, tad bent 
jau yra ne viena, - pasakė Šeinas. 

— Štai, mielasis. - Katlina padavė Aleksandrui puodelį karš- 
tos arbatos. - Išgerk, gerai pasaldinau, reikia, kai toks sukrė- 
timas. 

— Labai ačiū. Sakote, pasiėmė šuniuką? O tai reiškia... 

— „kad ji buvo pirmiau čia atėjusi, sere, - pasakė Džonas. 

Aleksandro žvilgsnyje šmėstelėjo palengvėjimo šešėlis. 

— Na, bent tiek. Ar toli gali nueiti per kelias valandas maža 
mergaitė su šuniuku? 

- Sakyčiau, netoli, - atsakė Katlina. 

- Mes svarstėme, sere, gal jau reikėtų skambinti policijai? — 
pasakė Šeinas. 

— Dar ne, - iškart atsakė Aleksandras, - bet jei dar porą va- 
landų neaptiksim pėdsakų, manau, reikės skambinti. 

- Atleiskite, jei neprieštarautumėt, eičiau persitarti su mūsų 
draugais ūkininkais kaimynystėje, - pasakė Džonas. - Jie galėtų 
apieškoti savo daržines ir sklypus, kol dar yra vilties. 

— Gera mintis, mielasai, - pritarė Katlina, Džonui pakilus ir 
pasukus prie durų. Ji sėdėjo nudūrusi akis į savo arbatos puo- 
delį. - Žinote, gal tai tik tuščia nuojauta, bet man atrodo, kad 
mažoji kur nors netoliese. 

— Paprastai tavo nuojauta neapgauna, mam. - Šeinas drąsi- 
namai linktelėjo Aleksandro pusėn. - Tik klausimas - kur. 


Po bevaisių paieškų ant jūros skardžio ir jo papėdėje, aplinkinių 
ūkininkų daržinėse ir laukuose Aleksandras kapituliavo ir pa- 
sakė, kad metas skambinti policijai. 

Granija išėjo į orą ir sustojo plyname lauke priešais namus. 
Dangus buvo juodas kaip rašalas, be mėnulio ir žvaigždžių, 
kurių šviesa būtų galėjusi padėti aptikti Aurorą. 

- Kur tu, mieloji? - sukuždėjo ji į tamsą. Ėmė vaikštinėti 

pirmyn atgal. Nuošalioje sąmonės kertelėje kažkas kirbėjo, tik 
niekaip neprasimušė į paviršių. Umai jai galvoje tarsi nušvito, 
apsisukusi ant kulno bėgte pasileido į virtuvę. Aleksandras ką 
tik buvo paskambinęs policijai. 

— Po dešimties minučių jie bus Danvorlio rūmuose paklausti 
tam tikrų detalių. Važiuosiu jų pasitikti. 

— Aleksandrai, kur palaidota Lili? 

Aleksandras iš lėto atsigręžė į Graniją. 

- Prie Danvorlio bažnyčios. Nemanau, kad... 

— Galim nuvažiuoti tavo mašina? 

- Galim. 

Antrąkart jo raginti nereikėjo. Jiedu išėjo į lauką, sėdo į 
Aleksandro automobilį ir nurūko prie Danvorlio bažnyčios, pri- 
siglaudusios kalvos papėdėje. 

- Lili sakydavo, kad norėtų čia atgulti amžino poilsio, - nu- 
traukė tylą Aleksandras jiems važiuojant. - Sakydavo, kad tai 
geriausia vieta pasaulyje žvelgti į amžinybę. 

Jie paliko automobilį šalikelėje ir pasišviesdami žibintuvėliu, 
kurį Aleksandras paėmė iš kišenės automobilio durelėse, įžengė 
pro girgždančius kalinėtus vartelius į bažnyčios šventorių. 

- Ji kairėje pusėje, pačiame gale. 

Aleksandras ėjo pirmas, abu atsargiai statė kojas tarp ant- 
kapių. | 

Granija sulaikė kvapą, kai jie prisiartino tiek, kad žibintu- 
vėlio spindulys apšviestų Lili antkapį. Ir štai ten, įsitaisiusi tarp 
lauko gėlių ir žolynų, kuriais buvo apaugęs kapas, gulėjo Aurora. 
Jos glėbyje kietai miegojo kalytė Lili. 

- Ačiū Dievui, - užsikirsdamas pratarė Aleksandras. 

Granija matė, kad iš palengvėjimo jis vos neapsiverkė. 

Jis atsigręžė ir uždėjo Granijai ranką ant peties. 

- Ačiū, Granija, kad geriau už mane pažįsti mano dukterį. 

Aleksandras pirštų galais priėjo prie Auroros, pasilenkė ir 
atsargiai paėmė ant rankų. 

— Labas, tėtuk, - pasakė ji apsimiegojusi. 

- Sveika, meilute. Parvešim tave namo ir paguldysim į lo- 
vytę, ten bus gera ir šilta. 

Granija sekė paskui Aleksandrą, nešiną savo dukryte, paskui 
jis paguldė ją Granijai ant kelių ant užpakalinės automobilio sė- 
dynės. 

— Labas, Granija, - žiūrėdama aukštyn nusišypsojo jai Au- 
rora. - Pasiilgau tavęs. | 

— Ir aš tavęs pasiilgau. 

— Kaip tu mane radai, tėtuk? - paklausė ji. 

— Tai ne aš radau, mažute, - pasakė Aleksandras vairuo- 
damas keliuku aukštyn į Danvorlio rūmus. - Granija atspėjo, 
kur tu gali būti. 

- Taip. Žinojau, kad ji atspės. - Regis, Aurora buvo kone pa- 
tenkinta. - Ji kaip tikra mama. Granija, aš tave myliu, - pasakė 
ji. - Tu juk manęs nebepaliksi? 
mulą gerklėje ir tarė: 

— Ne, brangioji, niekada tavęs nebepaliksiu. 


Kai Aurora jau buvo saugiai paguldyta į lovą su šilto vandens 
buteliu prie kojų, o šuniukas atiduotas Šeinui, kad šis nuneštų 
jį pas motiną, Aleksandras paskambino policijai pranešti, kad 
Aurora atsirado, ir pasiūlė Granijai virtuvėje išgerti po taurelę 
brendžio. 

— Ačiū. 

Granija pavargusi prisėdo ir suėmė taurę delnais. 

- Lindsę išsiunčiau pas motiną į Skiberiną, - pasakė Alek- 

sandras. - Ji smarkiai sukrėsta. Bent jau Aurora, atrodo, palyginti 
nenukentėjusi. Sušalusi, bet šiaip nenukentėjusi, - pakartojo jis. 

— Tikrai. Jau lindo blogiausios mintys, kad... 

Granija įsmeigė akis į Aleksandrą, o šis linktelėjo, taip pat 
grįžtelėjęs į uolėtą jūros skardį. 

— Man irgi. - Jis ištiesta ranka palietė Granijos plaštaką. — 
Nežinau nė kaip tau dėkoti, kad ją man suradai. Jeigu būčiau ne- 
tekęs Auroros... - Aleksandras papurtė galvą. - Manau, nedaug 
trūko, kad taip būtų baigęsi. 

— Taip. Tikrai taip. 

'- Bet paklausyk, Granija, - primygtinai ėmė ją įtikinėti Alek- 
sandras, - Aurora - žavinga, iš prigimties miela ir guvaus proto 
mergaitė. Bet kartu ji mėgėja manipuliuoti, kaip ir jos motina. 
Šio vakaro nuotykis buvo jos pagalbos šauksmas, ir kažin ar ji 
šaukėsi manęs. Tai tavęs ji norėjo. Labai prašau, nepasiduok tam 
emociniam šantažui. 

— Aleksandrai, tikrai nemanau, kad ji sąmoningai taip daro. 

— Ir aš nemanau, - pritarė jis. - Tai vaikiškas būdas mėginti 
tave susigrąžinti. O kad ji šitaip tave myli, tik rodo, kaip tu ja 
rūpinaisi. Ir kad su tavimi ji jaučiasi saugi. Tačiau - pabrėžiu - tu 
neturi leistis jos valdoma. Kad ir kas būtų, neturi jokių prievolių 
mano dukteriai. Ir tiesiog negalėčiau pakęsti, kad dėl jos atsisa- 
kytum savo planų. 

Kokių planų? - tylomis savęs paklausė Granija, apie nieką 
daugiau negalėdama galvoti, tik apie Aleksandro fizinį artumą 
ir jo ranką ant savo rankos. 

— Girdžiu, ką sakai, Aleksandrai, ir už tai esu dėkinga. Tik 
bėda, - atsiduso Granija, - kad ir aš ją myliu. 

— Kartoju, tu nesi už ją atsakinga. Tai mano pareiga. 

— O kokie tavo planai, Aleksandrai? - Granija pažvelgė jam 
tiesiai į akis, jų visų labui norėdama išsiaiškinti tiesą. 

— Aš... - Aleksandras atitraukė ranką, sunkiai atsiduso ir 
persibraukė pirštais plaukus. - Granija, turiu tau kai ką pasa- 
kyti. 

— Pasakyk, - švelniai paragino ji. 

Jis visu kūnu atsisukęs į ją suėmė už rankų. Ilgai žiūrėjo jai į 
veidą, galiausiai papurtė galvą. 

— Negaliu. 

Brendis pralaužė įprastą Granijos santūrumą. Dabar jau ji 
spustelėjo jo rankas. 

— Prašau, Aleksandrai, pasakyk. 

Jis palinko į ją, kad net susilietė jųdviejų keliai, ir švelniai 
pabučiavo į lūpas. 

— O Viešpatie. - Vėl ją pabučiavo. - Aš... tu nuostabi. 

Po šių žodžių apkabino ją ir jau tikrai vyriškai pabučiavo. Ji 
juto, kaip pasineria į jo kūno kvapą - visagalį ir tokį geidžiamą. 
Jos rankos irgi jį apsivijo, prisiglaudusi atsakė į jo bučinį su tokiu 
pat įkarščiu. Tada jis ūmai atsitraukė. 

— Atleisk man! Negaliu... neturiu taip daryti. Būtų negar- 
binga prieš tave. Kad ir kokie būtų mano jausmai tau, aš... 

Staiga jis atsistojo, tobulus jo veido bruožus perkreipė pyktis. 
Paėmė savo brendžio taurę ir tėškė ją į sieną - ant grindų elegan- 
tiškai pažiro šukės. 

Granija nustėro ir pasibaisėjo dėl jo išpuolio. 

— O Dieve! Atleisk... 

Jis vėl atsisėdo ir apglėbė ją abiem rankomis. Tada švelniai 
nuo savęs atitraukė ir įsižiūrėjo jai į akis. 

— Neįsivaizduoji, kaip man sunku. 

— Gal pamėgink paaiškinti, - Granija šiaip taip surezgė ra- 
cionalų sakinį. 

- Reikėtų. Bet negaliu. - Suėmė jos pirštus, sunėrė su savai- 
siais ir vėl palinkęs švelniai pabučiavo jai veidą. - Kad žinotum, 

kiek apie tave galvojau... kokia tu graži... kokia gera, švelni, my- 
linti, kokia gyva. Ir už tai, ką davei Aurorai, niekada negalėsiu 
tau deramai atsilyginti. Kažin ką atiduočiau, kad galėčiau paimti 
tave ant rankų ir nusinešti laiptais aukštyn. - Jis pirštų galais 
braukė palei jos veido apybraižas. Bet, patikėk, Granija, geriau 
tau būtų išeiti iš šių pasmerktų namų. Grįžk į savo gyvenimą ir 
gyvenk kitur. Užmiršk mane, Aurorą ir... 

— Aleksandrai, - silpnu balsu atsiliepė Granija, - kalbi kaip 
kino filme. Liaukis. Tai niekur neveda. 

— Tikrai, teisybė. Lili mėgo sakyti, kad aš iš prigimties linkęs 
dramatizuoti. Atsiprašau. Šis vakaras tikrai buvo dramatiškas. — 
Jis niūriai nusišypsojo. 

— Išties. 

Aleksandras nuo jos nusisuko. 

— Turėjau rytoj išvažiuoti. Manau, dėl Auroros turiu atidėti. 

— Kiek laiko būsi išvažiavęs? Ilgiau negu du mėnesius? 

- Jei reikalai pakryps blogiausia linkme - gerokai ilgiau. 

— Klausyk, galiu tau kai ką pasiūlyti, - pasakė Granija. 

— Ką? 

- Šįvakar matei, kaip mano tėvų šeima myli Aurorą. Kodėl 
man jos nepasiėmus į mūsų namus, kol tavęs nebus? Jei kuriuo 
nors metu nuspręsiu, kad turiu grįžti į Niujorką ir ten gyventi, 
ji bent tiek nebus išmušta iš vėžių, kad toliau gyvens mano tėvų 
namuose. O grįžęs galėsi ką nors nuspręsti. 

— Manai, tavo tėvai sutiks? 

- Po šio vakaro spektaklio, - Granija kilstelėjo antakius, — 
manau, visiškai akivaizdu, kad sutiks. Aš nesugebėjau jiems pa- 
rūpinti vaikaičių, tad, atrodo, jie įsivaikaitino Aurorą. 

— Na, ką... man tai tiesiog svajonių pasiūlymas, - perkreiptas 
jo veidas bent kiek atsileido, - nes žinosiu, kad Aurorą globoja 
geri žmonės. Žinoma, tau ir tavo tėvams už viską sumokėsiu. 


Mergaitė ant jūros skardžio 291 


- Tvarka. Rytą skambtelėsiu mamai ir dėl visa ko pasiklausiu, 
ar sutinka, bet esu tikra, kad sutiks. - Granijai vis dar sukosi 
galva nuo šį vakarą patirtų jausmų gausybės. Ją išsekino žaibiški 
Aleksandro nuotaikų ir elgesio pokyčiai. - Jei nesupyksi, - pa- 
sakė kildama, - eisiu atsigulti. Labai pavargau. 

— Būtinai. Buvo pragariška diena. Ir turiu pridurti, kad tu 
šios dienos didvyrė. 

— Dėkui. - Granija atsistojo. - Labanakt, Aleksandrai. 
tada skersai virtuvę eina durų link. 

— Granija... 

— Klausau. 

- Atleisk man. Jei tik būtų kitokios aplinkybės... 

Ji atsigręžė ir linktelėjo. 

— Suprantu, - sumelavo. 


Aurora 


Kol dar nepaklausėte, pasakysiu, kad visai nesipuikuoju. Be abejo, 
mano tėvas teisingai pasakė - tada aš griebiausi manipuliavimo. 
Bet buvau suimta tokios nevilties. Be to, man jau buvo sakyta, 
kad Granija mane ilgai ilgai globos, tad buvau nelaiminga, kai 
reikalai pakrypo į bloga ir ji mane paliko. 

Ilgai galvojau, kur pasislėpti. Kur nors, kad ji mane rastų, 
jeigu tikrai myli, bet ne tokioje lengvai numanomoje vietoje, kaip 
daržinėje pas šuniuką arba ant jūros skardžio. 

Nors nebijojau šmėklų, nes, kaip man atrodė, jas pažįstu, man 
nelabai patiko vienai kapinėse. Viena gyva tarp mirusiųjų jaučiausi 
keista prašalaitė. Be to, buvau tik aštuonerių metų ir tik žmogus... 

Vargšė mano Granija. Būdama kilnios širdies, nelabai turėjo 
iš ko rinktis. Ir, žinoma, ji mane mylėjo. O tai anksčiau ar vėliau 
išgelbėja. 

Ir dar manau, kad būtų pamilusi ir tėvelį, jei reikalai būtų 
pakrypę kitaip... 

Vis nesiliauju galvojusi, kad norėčiau perrašyti šį pasakojimą. 
Žinau, jog Didysis Pasakotojas, į mūsų gyvenimą įaudžiantis plo- 
nytes likimo gijas ir patį mūsų gyvenimą paverčiantis likimo gija, 
yra kur kas didesnis meistras už mane. Ir nors kartais sunku rasti 
atsakymą į klausimą „kodėl“, reikia tikėti, kad Jis yra. Kad Jam 
žinoma, dėl ko mums kas nors atsitinka, ir kad Jis pasirūpins lai- 
minga pabaiga. Net jeigu ji bus anapus šydo uždangos, kurią vadi- 
name mirtimi, ir gyvi laimingos pabaigos nepamatysime. 

Kaip jau turbūt pastebėjote, nesu didelė evoliucijos teorijos 
gerbėja, nors ir skaičiau Darvino „Rūšių kilmę“. 

Beje, meluoju. Perskaičiau du skyrius ir vietoj „Rūšių kilmės“ 
skaičiau „Karą ir taiką“ - ši knyga man pasirodė daug lengvesnė. 

Aš kreacionistė. 

Bet, spėju, priartėjus gyvenimo pabaigai žmogus kitoks negali 
būti. 

Atleisk, Skaitytojau, už savigailą. Kelios dienos man buvo ne- 
kokios. O ir „Karas ir taika“ nėra linksma pasakaitė. 

Nuotaikai pakelti man dabar nepakenks kuri nors iš Osten 
knygų. Man patinka jų pabaigos - labiau nei mano pačios gyve- 
nimo pabaiga. 

Taigi tęsiu savo pasakojimą... 

Granija nieko nesuprato. Vairuodama į pakalnę, kur stovėjo jos 
tėvų namai, į reindžroverį įsisodinusi Aurorą ir mašinos gale su- 
krovusi brangiausią jos turtą, ji laužė galvą, ką sau mąsto Alek- 
sandras. 

- Štai ir mes! - sušuko Aurora, stryktelėjusi iš automobilio, 
perbėgusi skersai kiemą ir atlapojusi virtuvės duris. Tada puolė 
Katlinai į glėbį. - Labai ačiū, kad leidote pas jus pagyventi, - o 
aš galėsiu miegoti su Lili? Garbės žodis, rytą iškart nunešiu ją 
mamytei, kai užsinorės pienuko. 

— Na, šuniukų neatskiriam nuo mamyčių, kol jie nepaauga 
iki tinkamo amžiaus. Nebent gal išskyrus ypatingus atvejus, kaip 
pirma tavo nakvynė pas mus. 

Katlina paglostė Aurorai skruostą ir virš Žavingų ticianiš- 
kų jos garbanų pasikeitė su dukterimi kapituliuojančiais žvilgs- 
niais. 

Prieš sėdant vakarieniauti Šeinas nusivedė Aurorą į ganyklą 
ant kalvos, kur avys pradėjo ėriuotis. 

— Tik pamanyk, - tarė Katlina. - Ar nesakiau, kad Rajanams 
taip jau lemta - priglausti kokį Lajelų vaiką. 

- Et, mam, neburk iš kavos tirščių! Kiek gi galima apie pra- 
eitį, - atsiliepė Granija. - Ar aš nematau, kad tu nuo jos tirpsti. 

— Na, taip. - Katlina nesispyrė kaip mažas vaikas. - Tas vai- 
kelis, nors ir kaip šiaušiausi, kažin kaip prasiskynė kelią į mano 
širdį. O tavo tėtis išvis įklimpęs iki ausų. Man atrodo, jis sugrįžo 

į tavo vaikystės laikus. Perdažė rausvai laisvą kambarį ir net buvo 
nukakęs į Kloną pirkti jai lėlių. Kad tu matytum, Granija, kokio 
baisumo jų marmūzės, - sukikeno Katlina. - Bet iš to matyti, 
kaip jis stengiasi. Tavo broliui ji irgi prie širdies, - užbaigė ji. 

— Bet, suprask, tai laikina, tik kol Aleksandras grįš namo. 

— Paminėsi mano žodį - į Rajanų namus Lajelų vaikai nie- 
kada neateina laikinai. - Katlina įspėjamai pagrūmojo dukteriai 
pirštu. - Bet negaliu gintis - pasirodžius mažajai visi atgijom. — 
Katlina ant viryklės užkaitė virdulį. - Ir, kad kokios, stočiau už 
ją mūru. Taigi pripažįstu, kad prieš Lajelų vaiką susileidau kaip 
ir visos šios giminės moterys. Bet ką aš galiu padaryti, kad žiūriu 
į ją ir šypsausi. - Ji atsigręžė į dukterį ir sukryžiavo ant krūtinės 
rankas. - Kur kas svarbesnis klausimas, ką tu, Granija, dabar 
darysi. Kai dabar Aurora laimingai apsigyveno pas mus ir nieko 
jai čia netrūksta, tu laisvai galėsi apsispręsti dėl savo gyvenimo. 

- Tikrai, mama. Ir aš jums už tai labai dėkinga. Būčiau lai- 
minga, jei galėčiau pasakyti, kad kažką sugalvojau, bet nenoriu 
meluoti. Gal per kelias dienas po visų šių dramatiškų įvykių rei- 
kalai susigulės. 

— Na, taip, - atsiduso Katlina. - O dar tas Aleksandras - net 
ir aš matau, kad visai neblogas vaikis. O akys... 

— Mam! Turėk tu sarmatos, - nusišypsojo Granija. 

- Aš ir turiu, ir visada savo nenaudai, - vyptelėjo ji. - Juk 
galima pasvajoti, ar ne? Ką gi, šį vakarą iškilminga vakarienė. 
Manau, paruošiu ką nors ypatinga mūsų mažajai princesei. 


Tą vakarą, užstalėje atsisėdus Aurorai, linksmybės liejosi be 

ribų. Po vakarienės Džonas pasibaisėjęs, kad Aurora nemoka nė 
vienos iš senųjų savo gimtinės dainų, pasiėmė bandžą ir uždai- 
navo. Šeinas sulaužė ilgametį savo paprotį ir neišėjo į alinę. Visi 

penki šoko airiškus džigus, kol Aurora ėmė žiovauti ir Granija iš 
akių pamatė, kad ji pavargusi. 

— Metas į lovytę, vaikuti. 

— Gerai, - atsakė ji beveik dėkinga. 

Granija užvedė Aurorą siaurais laiptais į naujai perdažytą 
laisvą kambarį, apvilko naktinukais ir apklostė paguldžiusi į lovą. 

— Aš myliu tavo tėvus ir brolį, Granija. Tikiuosi, man nie- 
kada nereikės iš jūsų išeiti. 

Aurora prisimerkusi saldžiai nusižiovavo. 

Kai Granija išeidama uždarė kambario duris, Aurora jau 
miėgojo. 


Parėjęs namo Metas nunešė į pagalbinį kambarį krepšį su savo 
rūbais, kuriuos reikėjo išskalbti. Nuėjęs į virtuvę šio to prasi- 
manė valgyti. Nebuvo čia įkėlęs kojos nuo to ryto, kai atsibudo 
po audringai su Čarle ir draugužiais praleistos nakties. Nupė- 
dino į svetainę, pasidžiaugė, kad lofte daugiau nieko nėra, ir 
šlumštelėjo ant sofos. Žinoma, visai galėjo būti, kad Čarlė išsi- 
kraustė. Juk jos bute turbūt jau baigta nauja apdaila. 

Metas paraudo prisiminęs tą rytą, kai atsibudęs su siaubu 
šalia pamatė Čarlę ir toji buvo prisiglaudusi prie jo nuoga. Jis 
nusiprausė po dušu, į krepšį susikrovė viską, ko reikės porai sa- 
vaičių, ir išsėlino iš savo namų kaip nebereikalingas meilužis. 
Bjauriausia, kad niekaip neprisiminė, ką darė arba ko nedarė 
aną naktį. 

Šiaip ar taip, Čarlė dar nebuvo pasirodžiusi - nei susidrovė- 
jusi, nei meiliai čiauškanti, kaip būtų galima tikėtis po kartu pra- 
leistos nakties. Jis irgi jos neieškojo - ir ką, velniai rautų, būtų jai 
sakęs? Jam reikėjo, kad ji pirmiau jam leistų suprasti, kas buvo, 
kad galėtų reikiamai reaguoti. 

Metas išgirdo spynoje brakštelint raktą. Pro duris įžengusi 
Čarlė su nuostaba pažvelgė į Metą. 

— Sveikas, nesitikėjau, kad tu namie. 

— Tikrai? - atšovė Metas. - Keista, nes aš čia gyvenu. 

— Aha, tikrai, - pasakė ji sukdama į virtuvę ir ten įsipylė 
stiklinę vandens. Perėjusi svetainę ketino eiti į savo miegamąjį. 

— Nieko neatsitiko? - šūktelėjo Metas. Ji buvo neįprastai 
tyli. 

— Ne, tikrai nieko. Tik labai pavargau. | 

Tą vakarą (tiksliau, ir visus kitus tos savaitės vakarus) tiek ją 
ir tematė. Kai būdavo namie kartu, Čarlė į jo klausimus atsaki- 
nėjo vienskiemeniais žodžiais, paskui smukdavo į savo kambarį 
ir nesirodydavo iki ryto. Metas matė, kad jo vengia, ir suprato, 
kodėl, bet neišmanė, kaip išspręsti šį reikalą. 

Galiausiai Metas nutarė, kad viena, ką galima padaryti, tai 
tiesiai pasikalbėti su Čarle. Tą vakarą parėjusi namo ji atsidarė 
šaldytuvą ir įsipylė pieno. 

- Čarle, mieloji, manau, mums tikrai reikia pasikalbėti. 

Čarlė sustojo svetainės vidury - pusiaukelėje į savo miega- 
mąjį. 

— Apie ką? 

— Manau, žinai, apie ką. 

Čarlė minutėlę tyrinėjo jo veido išraišką. 

- O ką čia kalbėti? Taip jau atsitiko, tai buvo klaida, aki- 
vaizdu, kad tu gailiesi... 

— Pala pala! - Metas instinktyviai atstatė priešais save 
rankas. - Liaukis. Siūlau kur nors nueiti užkąsti ir pasikalbėti. 

- Jei nori, - gūžtelėjo Čarlė, - gerai. Einu, nusimaudysiu. 

Po valandos jie sėdėjo vienas priešais kitą itališkame resto- 
rane už poros kvartalų. Metas gėrė alų, o Čarlė atsisakė alko- 
holio ir tenkinosi grynu vandeniu. 

— Kaip jautiesi? Turiu galvoje - fiziškai. Nepanašu į tave, kad 
atsisakytum vyno taurės, Čarle, - Metas nusišypsojo, mėgin- 
damas išsklaidyti įtampą. | 

— Dabar ne kažin kaip jaučiuosi. 

- Nueik pas gydytoją, pasitikrink, - ėmė ją įkalbinėti Metas. 

— Aha. 

Čarlė nuleido akis - čiupinėjo servetėlę, vengdama jo 
žvilgsnio. 

- Klausyk, Čarle, čia aš, Metas, kalbėk su manim. Nekenčiu 
savęs už tai, kad aiškiai būsiu tave kažkuo įskaudinęs. 

Čarlė ir toliau tylėjo. Metas vyriškai nenuleido rankų. 

— Mieloji, bėda ta, kad neprisimenu, ką tą naktį dariau. 
Šitas jaunuolis turbūt jau sensta - jam nebegalima gerti kiek 
anksčiau. 

Šis nedrąsus bandymas pajuokauti nesulaukė jokio atsako. 

- Klausyk, - jis vėl pamėgino ją prakalbinti, - sąžiningai pri- 
sipažinsiu: kai bandau prisiminti, kas buvo tą naktį, kai grįžom 
iš restorano, mano galvoj daugiau nieko nėra, tik migla. Tai yra 
neturiu supratimo, ar mes... Ar aš... 

Čia Metas staigiai pristabdė, sucypė stabdžiai. Nebebuvo ką 
daugiau sakyti, kol neišgirs Čarlės atsakymo. Ji iš lėto pakėlė į jį 
akis. Jis nesuprato, ar jos pilnos liūdesio, ar pykčio. 

— Tu... neprisimeni*! 

- Ne, - nuraudo Metas, - neprisimenu. Labai apgailestauju, 
bet bus geriau, jei nemeluosiu. 

- O varge, - atsiduso Čarlė, - va čia tai viršūnė. 

— Neturiu ką daugiau sakyt. Aš suglumęs ir pakraupęs. Ti- 
kiuosi... nieko, kad mes... tai yra... kaip anksčiau... 

- Ak, - Čarlės akys apsiblausė, - vadinasi, kaip nieko ne- 
buvę, ar ne? Tai, kad su manim pergulėjai, nieko tokio, nes tai 
darėm ir anksčiau. Tu man šitai nori pasakyti, Metai? 

- Ne, aš... po perkūnais, Čarle! - Metas suglumęs persibraukė 
pirštais plaukus ir įrėmė į ją akis. - Tu rimtai? Sakai, tą naktį su 
tavim pergulėjau? 

— Taip, Metai, taip. O gal mane kaltini, kad meluoju? 

— Aišku, ne. Prakeikimas! Negaliu patikėti, kad taip pada- 
riau. Atleisk, Čarle. Atleisk, labai gailiuosi, - patikino. 

- Et, - Čarlė truktelėjo pečiais, - vis tiek aš labiau gailiuosi. 
Nesijaudink, aš įsikirtau, koks reikalas. Nesvarbu, prisimeni 
ar neprisimeni, - užtenka, kad dvi savaites nieko iš tavęs ne- 
girdėjau, tad viskas man aišku. Jei ką, tai džentelmenas turi pa- 
skambinti damai, - pridūrė ji. - Tu manim pasinaudojai, Metai. 
Ir aš nesijaučiu to nusipelniusi. 

- Tikrai, - sutiko Metas, nuo šalto jos žvilgsnio muistyda- 
masis kėdėje. - Jaučiuosi visiškas pašlemėkas, tavim dėtas, su 
tokiu tipu daugiau nenorėčiau turėti nieko bendra. 

- Tokia mintis ir man buvo šmėstelėjusi, - atitarė jam Čarlė, 
o tuo tarpu jiems atnešė picas. - Noriu pasakyti, kad laikiau tave 
bent jau draugu. O tu su manimi pasielgei taip, kaip nepasi- 
elgtum su pikčiausiu priešu. 

— O ne. - Metui galvoje netilpo, kaip jis galėjo išprovokuoti 
tokią įvykių seką. Tai, kaip jo elgesį pavaizdavo Čarlė, buvo vi- 
siškai į jį nepanašu, tad jis net neturėjo kaip gintis. - Čarle, ne- 
žinau, ką sakyti. O Viešpatie! Pats savęs nebesuprantu. Anksčiau 
riečiau nosį, koks aš teigiamas ir pavyzdingas, bet dabar turbūt 
reikia prisipažinti, kad ne. 

— Ne, - Čarlė įsidėjo į burną mažulytį picos kąsnelį ir ėmė 
kramtyti, aiškiai nenorėdama, kad jis pasijustų gavęs nuodėmių 
atleidimą. - Turbūt ne. Ir kas, jei ne aš, dieną naktį klausėsi, kai 
tu dejavai dėl Granijos? Kas, jei ne aš, tave palaikė, kai tau rei- 
kėjo? O tu kuo atsilygini? 

— Oi, Čarle, puikiai suprantu, - atsidūsėjo Metas, išmuštas 

iš vėžių karčių jos žodžių. - Betgi tu ir moki vaikiną priversti 
bjauriai pasijusti. 

- Atleisk, Metai, - atlyžo ji. - Bet tą naktį prieš suguldamas 
su manimi kalbėjai labai įtikinamai. 

— Nejaugi? 

- Taigi taigi. Pavyzdžiui, sakei, kad mane myli. 

Metas pajuto, kad tuoj užsprings nuo pasipylusių kaltinimų. 
O jie greičiausiai dar ir teisybė. Kam Čarlei meluoti? Juk ji ne 
tokia. Jie kartu užaugo - iš visos moterų giminės jis geriausiai 
ją pažinojo, jei neminėsime Granijos. Metui pritrūko žodžių. 
Nieko netardamas įbedęs į ją akis sėdėjo prie stalo. 

- Žinai, Metai, - Čarlė sunkiai atsiduso, - puikiai suprantu, 
kad tau dabar sunkus laikas. Tada buvai girtas ir aš sutinku, kad 
gal kalbėjai tai, ko visai negalvoji. O aš pasipainiojau tau po 
ranka ir patikėjau tuo, kuo neturėjau tikėti. Taigi, manau, kad ir 
aš kiek kalta. 

- Velniai griebtų, Čarle, tik jau savęs nekaltink. Aš kaltas nuo 
pradžių iki galo ir nenoriu, kad bent dėmelę mestum ant savęs. 
Jei galėčiau atsukti laiką atgal, taip ir padaryčiau. Taip, tiesą 
sakai, dabar man sunkus metas. Bet tu niekuo dėta ir aš niekada 
sau neatleisiu, kad uždaviau tau širdį. Stebiuosi, kaip nuo manęs 
nepabėgai ir iš viso dar su manim kalbiesi. 

— Būčiau taip ir padariusi,bet darbai mano bute užtruko kur 
kas ilgiau, negu tikėjausi. Nesijaudink, Metai, - liūdnai gūžtelėjo 
ji, - kai jis bus gyvenamas, išsikraustysiu. 

- Vadinasi, galas mūsų draugystei? - iš lėto paklausė jis. 

— Nežinau, Metai, - ji atsiduso. - Man reikia pagalvoti apie 
tai, ką dabar kalbėjom. 

- Be abejo. 

— Noriu tavęs paklausti, Meti, kaip yra iš tikrųjų. Kai tu sakei... 
tai, ką sakei tą naktį prieš mūsų glamones, buvo netikra, ar ne? 

— Nori Žinoti, ar tave myliu? - paklausė Metas. 

— Taip. 

- Aš tikrai tave myliu, Čarle, — išspaudė jis, - pati žinai. Aš 
nemelavau. Kaip visada sakiau, mes buvom kartu, tu man buvai 
sesutė, kurios niekada neturėjau. Bet... 

Metas atsiduso, nerasdamas žodžių, kuriais galėtų pasakyti, 
ką nori. 

— „.bet tai ne tokia meilė, - pasufleravo Čarlė. 

Metas patylėjo ir galiausiai tarė: 

— Ne tokia. 

— Nes tu vis dar myli Graniją? 

— Vis dar. Manau, taip. 

Metas žiūrėjo, kaip Čarlė atsipjauna dar vieną picos kąsnelį, 
pasmeigia šakute ir susikaupusi kramto. Nurijusi staiga pašoko 
ant kojų. 

- Atsiprašau, Metai, man reikia į vieną vietą. 

Metas žiūrėjo, kaip Čarlė spėriausiu žingsniu, kiek tik leido 
išsiauklėjimas, nuskuto skersai restorano salę ir nusileidusi laip- 
tais dingo iš akiračio. Jis pastūmė savo picą į šalį, pasirėmė alkū- 
nėmis ant stalo ir delnais įnirtingai pasitrynė skruostus. Kažkoks 
košmaras... Kaip jis galėjo padaryti tai, apie ką jam papasakojo 
Čarlė? Jis, psichologas, puikiai išmanantis žmogaus prigimties 
trūkumus, šitaip pasidavė silpnumui. 

Metas savęs klausė, kas gi jam atsitiko - visus trisdešimt še- 
šerius gyvenimo metus vaizdavosi esąs geras vaikinas. Manė, 
kad pagarbiai elgiasi su moterimis, niekada jų neužgaulioja ir 
neišnaudoja. Vertina jų stipriąsias savybes ir elgiasi, kaip jam 
įdiegta auklėjimo ir išsilavinimo. Negana to, Metas visada sten- 
gėsi būti padorus, ir pasibjaurėjimą savimi kėlė mintis, kad tą 
naktį su Čarle, geriausia savo drauge, nusižengė padorumui. 

Metas žiūrėjo į laiptus, bet Čarlė vis nesirodė. Jam bent už- 

teko drąsos sąžiningai su ja pasikalbėti ir aiškiai leisti suprasti, 
kad ateityje tarp jų negali būti nieko bendra. Tebūnie ji labai 
įskaudinta, ir net tegul ana naktis nepataisomai sugriovė jų 
draugystę - Metas žinojo, kad dabar elgiasi teisingai. 

Nes... 

Nori to ar nenori, jis vis dar myli Graniją. 

Iš tualeto išėjo išblyškusi Čarlė ir atsisėdo priešais Metą. 

— Tau nieko? - suraukė antakius Metas. - Atrodai tikrai kaip 
nesveikuojanti. 

- Nieko gero, - papurtė galvą Čarlė. - Nieko gero. 

- Gal aš kaltas? Gal ką negerai padariau? 

— Na, tam tikra prasme, sakyčiau, padarei. - Čarlė pažvelgė 
jam į akis, vaiskios ašaros žibėjo ant blyškių jos skruostų. - 
Metai, visa bėda, kad aš nėščia. 

Vieną rytą pabudusi Granija pamatė pirmuosius laukinių fuk- 
sijų pumpurus, ir galiausiai jų purpuru apsipylė visos gyva- 
tvorės abipus keliuko, vedančio į rūmus. Šis reginys pranešė ne 
tik atėjus pavasarį ir jam ant kulnų lipant vasarą, bet ir išbuvus 
ją Airijoje beveik keturis mėnesius. Apsirengusi ir nusileidusi 
į apatinius kambarius greitosiomis papusryčiauti, prieš vežant 
Aurorą į mokyklą, ir paskui, grįžusi į Danvorlio rūmus, Gra- 
nija suirzusi galvojo, kaip lengvai ji pasiduoda rutinai. Ir kaip 
čionykštė kasdienybė tapo jai tokia pat įprasta kaip ankstesnis 
gyvenimas Niujorke. Atrakinusi dirbtuvės duris Granija pagal- 
vojo, kad gal iš dalies kaltas naujo kūrinio sumanymas. Tai buvo 
tarsi Traibekos lofto studijos, kur visas jos mintis pavergdavo 
kuriama skulptūra, reminiscencija. 

Nusivilkusi striukę ir priėjusi prie darbastalio Granija sau 
pagalvojo, kad pastaruoju metu dirbdama rečiau patirdavo kū- 
rybinį jaudulį. Rytų pakrantės piniguočiams lipdomos jų vaikų 
ir gyvūnų statulėlės tapo jos duona. Iš to ji gyveno ir galėjo sau 
leisti širdžiai mieliausią „kūrybinį sumanymą“ - susilaukti vaiko. 

Granija apžiūrinėjo ant darbastalio pastatytas dvi naujausias 
skulptūras. Ir juto, kaip kūnu bėgioja jaudulio šiurpuliukai. Abu 
kūriniai dar buvo neužbaigti, netobuli, bet profesionali jos akis 
leido suvokti, kad tai geriausi iš kada nors jos sukurtų darbų. 
O priežastis, kaip tylomis pamanė pati sau, buvo ta, kad ji šias 
skulptūras kūrė iš įkvėpimo, ne iš reikalo. Tas jausmas, su kuriuo 

ji sėdo prie stalo ir susitelkusi ėmė lipdyti iš molio dailiai išlenktą 
pėdą, pirmiausia ją ir nuvedė į skulptūros meną. Sukurti vaizdą, 
primenantį tikrovėje regėtą grožį, sustabdyti akimirką ir visiems 
laikams perkelti ją į apčiuopiamą medžiagą jai buvo šventė. 

Įkvėpimas ją aplankė vieną popietę, kai jos su Aurora ir augin- 
tine Lili vaikščiojo taku palei jūros skardį. Ji žiūrėjo, kaip Aurora 
šoka pabėgėjusi priešais, džiugindama akį žavingu savaiminiu 
grakštumu. Staiga Granija pajuto troškimą įamžinti šį vaizdą. 
Skubiai išsitraukusi telefoną greitai spragtelėjo kelias nuotraukas, 
įvairiomis pozomis užfiksuodama džiaugsmu spinduliuojančio 
vaiko judesius. Ir kitą rytą pradėjo kurti skulptūrų ciklą. 

Nuo tos dienos ją aplankė palaiminga ramybė - iš muzikinio 
centro sklindant klasikinės muzikos garsams, visą dieną dar- 
buodavosi puikiojoje savo dirbtuvėje priešais langą su žavingu 
vaizdu, kuriame galėjo matyti subtiliausius metų laikų kaitos 
ženklus. 

Tą popietę, gavusi panelės Elvos leidimą, Granija ruošėsi eiti 
į baleto studiją pažiūrėti šokančios Auroros ir padaryti jos nuo- 
traukų. 

Nuo pat ryto pasinėrusi į darbą, Granija dirstelėjo į laikrodį 
ant rankos ir pamatė, kad jau pusė ketvirtos. Pačiu laiku susi- 
griebė, kad spėtų paimti Aurorą iš mokyklos ir nuvežti į baleto 
pamoką Klonakiltyje. 

Jos įkvėpėja laiminga atsisėdo šalia į automobilio krėslą ir 
pakeliui į miestelį čiauškėjo apie naują savo geriausią mokyklos 
draugę, kuri rytoj užsuks pas ją į viensėdį išgerti arbatos ir pa- 
žiūrėti šuniuko. Statydama automobilį Granija galvojo, kad dau- 
giausia džiaugsmo Aurorai teikia paprasčiausi dalykai, kurie 
daugeliui vaikų atrodo savaime suprantami. Ji pirmąkart gyve- 
nime gyvena normalų gyvenimą. 

Granija atsisėdo baleto studijos kampe pasiruošusi eskizų 

albumą kaip mažiausiai trikdančią priemonę fiksuoti Auroros 
šokį. Vos per du mėnesius Aurora padarė tokią pažangą, kad ją 
buvo sunku pažinti. Šlifuojami įgimti gebėjimai leido jai vis šva- 
riau atlikti baleto pozas. Aurorai atlikus tobulą sukinį Granija 
pagalvojo, kad nors mergaitės gyvenimas viensėdyje tapo beveik 
toks kaip visų, talentas liko išskirtinis. 

Po pamokos panelė Elva išsiuntė Aurorą iš studijos, liepusi 
persivilkti triko. Tada atsigręžė į Graniją. 

— Na, kaip tau atrodo? 

— Miela žiūrėti. 

— Tikrai taip. - Panelės Elvos balse buvo justi pagarba. - Ji 
pati gabiausia mokinė iš visų, kurias turėjau laimės mokyti. Bai- 
minausi, kad pavėlavo pradėti mokytis, ir jai tikrai vis dar trūksta 
technikos. Bet manau, kad turi visas galimybes įstoti į Karališ- 
kojo baleto mokyklą. Ar pavyko apie tai pakalbėti su jos tėvu? 

- Jis žino, kad Aurora lanko baleto pamokas, bet apie die- 
ninę baleto mokyklą dar su juo nekalbėjau. Pati nežinau, ar tai 
jai tiktų. Jos gyvenime pirmąkart atsirado pusiausvyra. Kada jai 
reikėtų pasirodyti peržiūroje? 

— Vėliausiai po pusantrų metų. Būdama vienuolikos jau bū- 
tinai turi lankyti dieninę mokyklą. 

— Gerai. Tad gal tiesiog žiūrėkim, kaip jai seksis? Tada kitais 
metais vėl pagalvosim. 

Granija sumokėjo už pamoką, padėkojo panelei Elvai ir 
nuėjo pasiimti Auroros. 

— Na, - nerūpestingai užkalbino ji Aurorą pakeliui į namus, - 
kaip manai, ar kada norėtum išvykti į baleto mokyklą ir lankyti 
dieninio skyriaus pamokas? 

— Pati žinai, Granija, kaip man patinka baletas, - patvirtino 
Aurora. — Tik va bėda - kas prižiūrės Lili ir padės Šeinui melžti 
karves, kai aš išvažiuosiu? 

— Rimtas reikalas, - pripažino Granija. 

— Ir dar nenorėčiau palikti savo naujų mokyklos draugų, - 
toliau kalbėjo Aurora. - Gal kai paaugsiu. 

— Gerai, kai paaugsi. 


Tą pačią dieną vėlai vakare, kai Granija jau ruošėsi kilti laiptais 
miegoti, suskambo jos mobilusis telefonas. 

- Klausau. 

- Čia tu, Granija? 

= Taip, aš. 

- Čia Aleksandras. 

Gal buvo blogas ryšys - balsas buvo silpnas, prislopęs. 

— Labas, Aleksandrai. Kaip laikaisi? 

— Nieko... - Aleksandras patylėjo, - gerai. Kaip Aurora? 

— Labai laiminga įsikūrusi pas mus viensėdyje. Atrodo, mo- 
kykloje jai puikiai sekasi, turi daug draugų. O šiandien kalbėjau 
su jos baleto mokytoja ir... 

— Granija, - pertraukė ją Aleksandras, - turiu tave pamatyti. 
Skubiai, - pridūrė. 

— Gerai - kada grįžti namo? 

— Va čia ir yra bėda. Bijau, kad dabar negaliu grįžti namo. 
Tenka prašyti, kad tu pas mane atvyktum. 

— Ir kur tu galėtum būti? 

Granija jo nebuvo girdėjusi visą mėnesį, tad neturėjo supra- 
timo, kur jis. | 

- Šveicarijoje. Aš Šveicarijoje. 

— Aišku. Na, jei skubiai reikia, tada... 

— Tikrai reikia, - primygtinai pabrėžė Aleksandras. - At- 
leisk, Granija, kad prašau tave leistis į kelionę, bet patikėk, ne- 
labai galiu rinktis. 

- Tvarka. Ką gi, šiandien trečiadienis... šį savaitgalį savo 
ūkyje kirpsim avis, tai gal ateinantį antradienį? 

— Granija, reikia, kad atvyktum rytoj. 

— Rytoj?! 

— Taip. Jau užsakiau lėktuvo bilietą. Iš Korko oro uosto iš- 
skrendi be penkiolikos trečią, ketvirtą nusileidi Londone, ten 
persėdi į „Britų oro linijų“ lėktuvą, kuris šeštą skrenda į Že- 
nevą. Mano vairuotojas tave paims iš oro uosto ir atveš pas 
mane. 

— Gerai, - neryžtingai atsakė Granija. - Nori, kad atskrisčiau 
su Aurora? 

— Ne, Jokiu būdu... - Aleksandrui užlūžo balsas. - A, tiesa, 
nepamiršk pasiimti savo gimimo liudijimo. Šveicarų pasų tik- 
rintojai pagarsėję priekabumu, tad geriau apsidrausti. 

- Sutarta. 

- Susitiksim ryt vakare. Granija... 

— Ką? 

— Ačiū. 

Granija paspaudė mygtuką pokalbiui užbaigti ir apstulbusi 
klestelėjo prie virtuvės stalo. Įdomu, ką Aleksandras būtų sakęs, 
jei ji būtų nesutikusi atvykti. Kaip matyti, viskas jau buvo nu- 
spręsta dar jai nepakėlus ragelio. 

— Apie ką galvoji, Granija? 

Iš susimąstymo ją pažadino motinos balsas. Ši stovėdama 
"prie durų įdėmiai žvelgė į dukterį. 

— Man... man ką tik skambino Aleksandras - labai keistas 
skambutis, — iš lėto prakalbo Granija. - Nori, kad rytoj atskris- 
čiau į Šveicariją su juo susitikti. Jau užsakė man lėktuvo bilietus. 

— Nieko sau. - Katlina sukryžiavo rankas ir kilstelėjo an- | 
takį. - O tu? 

- Atrodo, neturiu kitos išeities. 

— Na, visada gali pasakyti „ne“. 

-— Taip, mam, galiu, bet jo balsas, - Granija gūžtelėjo, - kaž- 
koks ne toks. Žinau, kad kažkas negerai: 

- Sakyčiau, jei ponulis turi bėdų, tegul pats parvažiuoja ir 
pasako. O tau nėra ko paskui jį lakstyti po visą pasaulį. 

- Sutinku, betgi man bus visai nedaug vargo - viskas gatava. 
Beje, prašė pasiimti gimimo liudijimą, sakė, tenykščiai valdi- 
ninkai sunkiai sukalbami. Gali jį iškasti, mam? 

- Taip, galiu, bet kažkas man čia negerai kvepia. 

- Man irgi, - atsakė Granija. - Bet nieko geriau nesugalvoju, 
tik skristi pas jį ir pažiūrėti, ko jam reikia. 

- Granija, - Katlina žingtelėjo artyn, - būk gera, nemanyk, 
kad kišuosi, bet... ar tarp tavęs ir Aleksandro kas nors buvo? 

- Tiesiog nežinau. - Granijos noras su kuo nors atvirai pa- 
sikalbėti pergalėjo įprastą polinkį nutylėti nuo motinos didžiąją 
dalį informacijos. - Tikrai nežinau. 

— Arjis... - Katlina atsikrenkštė, - kai tu ten buvai... 

— Mes pasibučiavom, mam, - prisipažino ji, - ir, jei atvirai — 
taip, aš kažką jam jaučiu. Bet paskui... - Granija sumišusi pa- 
purtė galvą, - jis pasakė... na, kad negali daugiau turėti santykių 
su moterimis. | 

-— Paaiškino, kodėl? 

— Ne. Gal tebemyli Lili, o gal dar ką nors - kas ten žino?.. 
Aišku tik viena - bent aš tikrai nežinau, - atsiduso Granija. 

— Na, prisiekti negalėčiau, bet tą vakarą, kai Aurorai šovė į 
galvą pabėgti, aš stebėjau ponulį. Ir mačiau, kaip jis į tave žiūri. 
jo dukterį, ar dėl dar ko nors. Šiaip ar taip, Granija, tu jam daug 
reiški. Kitas klausimas - ar jis tau ką nors reiškia? 

- Taip, mama, reiškia. Bet ką iš tikrųjų, kaip, kodėl ir kuo tai 
baigsis, negaliu pasakyti. Be to, aš... 

— Nagi? 

- Nepadėjau taško su Metu, - prisipažino ji. 

- Žinau, vaikeli, kad ne. Gal niekad ir nepadėsi. Bet dabar 
per tave galutinai supratau, kad viskas slypi praeityje, - tarė Kat- 
lina. - Tiesiog dabar neskubėk, gerai? 

— Gerai. - Granija atsistojo. - Gal geriau einu, atsigulsiu, jei 
jau rytoj keliauju į Šveicariją. - Ji priėjo prie motinos ir apsika- 
bino. - Ačiū, mam. Kaip sakai, greičiausiai viskas savaime susi- 
klostys. 

- Tikėkimės. Labanakt. 

Katlina metė žvilgsnį dukteriai pavymui ir ant viryklės už- 
kaitė virdulį. Šeštasis jausmas, dėl kurio vaikai ir vyras iš jos 
pasišaipydavo, bet kuriuo vis tiek pasikliaudavo, kai būdavo pa- 
ranku, siuntė aliarmo signalus. 

- Oi, ta jų giminė, - sumurmėjo glaudžiau įsisupusi į megz- 
tinį ir ėmusi žingsniais matuoti virtuvę laukdama, kol užvirs 
vanduo virdulyje. Atsisėdusi su dideliu puodeliu karštos ka- 
kavos, mėgino susigaudyti, kodėl vidinis balsas sako, kad Gra- 
nija dabar... dabar, kol nepaliko saugaus šių namų prieglobsčio 
ir neišskrido į Šveicariją, turi sužinoti jos pasakotos istorijos pa- 
baigą. 

— Aš turbūt visai susenau ir sukvailėjau - kam Granijai dar 
daugiau žinoti apie praeitį? - murmėjo pati sau. Išgėrusi kakavą 
sunkiai atsiduso. - Viskas, pasiduodu, - pasakė ji aukštybėms ir 
atsistojo nuo stalo. Užkrypavusi laiptais pabeldė į Granijos kam- 
bario duris. - Čia aš, mama, - sušnibždėjo. - Galima? 

- Aišku, mam, - atsakė Granija - ji sėdėjo lovoje sukry- 
žiavusi kojas, prieš save pasidėjusi pusiau sukrautą kelioninį. 
krepšį. - Vis tiek miegas neima. Stebiuosi, kas mane neša ryt į 
kelionę. - Ji kilstelėjo antakį. 

- Na ką, - Katlina prisėdo ant jos lovos, - dėl to ir atėjau pas 

tave. Tai štai, balsas galvoje... na, jis liepia man būtinai iki tavo 
išvažiavimo papasakoti visą istoriją. Apie Lili. - Katlina paėmė 
dukters ranką ir spustelėjo. - Tai ne šiaip sau istorija, reikės laiko 
jai papasakoti, tad galim įtraukti į naktį. 

— Nieko baisaus, mam, - padrąsino ją Granija, - mielai pa- 
klausysiu, kad mažiau suktųsi mintys apie rytojų. Klausausi iš- 
tempusi ausis. 

— Tada gerai, - Katlina sunkiai nurijo gumulą gerklėje. - Šito 
dar niekas nėra girdėjęs iš mano lūpų. Jei kas, galiu ir apsiašaroti 
pasakodama. 

— Ak, mama. - Granija stipriai suėmė motinos ranką. — 
Niekas mūsų neveja. Turim laiko iki ryto, spėsim. 

- Teisybė. - Katlina pasiryžo pradėti. - Ši pasakojimo dalis 
prasideda tada, kai man buvo šešiolika metų, o Lili Lajel - pen- 
kiolika. 

- Jūs buvote draugės, mam? - nustebo Granija. 

- Taip, draugavom, - linktelėjo Katlina. - Prisimink - Lili 
tiek daug laiko būdavo mūsų viensėdyje, kad aš ją laikiau jau- 
nesniąja sesute. O mano vyresnysis brolis... 

- Brolis?! - Granija išpūtė akis. - Nežinojau, mama, kad tu- 
rėjai brolį. Niekad apie jį nekalbėjai. 

— Ne... - Katlina lėtai palingavo galvą. - Taigi, nuo ko pradėti?.. 

Danvorlis, Vakarų Korkas, 
Airija, 1970 


Šešiolikmetė Katlina Rajan atsibudusi šoko iš lovos, atitraukė 
Džo ir Lili surengs iškylą ant Danvorlio paplūdimio smėlio. Jei 
lis (o šiuose kraštuose taip neretai būna net per patį vidurvasarį), 
bus dar viena nuobodi diena sėdint namie ir lošiant kortomis ar 
žaidžiant stalo žaidimus. Lili turbūt norės surengti vaidinimą, 
kuriame reikalaus pagrindinio vaidmens. Dideliuose namuose 
ant kalvos ji turėjo lagaminą su senais motinos vakariniais ap- 
darais ir labiau už viską mėgo staipytis prieš veidrodį apsivilkusi 
per didelėmis suknelėmis. 

— Kai visai užaugsiu, būsiu gražuolė ir mane iš čia pasiims 
žavingas princas, - sakydavo atsistojusi pamaiviška poza. 

Negalėjai abejoti, kad Lili bus gražuolė - ji visus stulbino 
savo grožiu jau būdama penkiolikos. 

— Matysi, vaikinai neduos jai praeiti, - kartą pasakė Katlinos 
motina savo vyrui Šeimesui. 

Katlina nelaiminga žiūrėdavo veidrodyje į savo kresną stotą, 
pelės pilkumo plaukus, bespalvį veidą su erzinančiomis strazda- 
nomis ant nosies kuprelės. 

- Užkariauti vyro širdį grožio neužtenka, brangute, jie mus 
myli dėl kitų savybių, - besiskundžiančią ją ramindavo mamytė. 

Katlina nelabai išmanė, kokios gi tos kitos savybės, bet susi- 

taikė su prastoka savo išvaizda. Ir su tuo, kad Lili iš visų tiesiog 
reikalauja dėmesio ir veržiasi būti jo centre. 

Ir kad jos brolis Džo dievina žemę po Lili kojomis. Katlina 
suprato, kad Lili su savo egzotišku grožiu, žavinga motina ir pi- 
nigingu tėtušiu iš didžiųjų namų buvo ne ta varžovė, su kuria ji 
galėtų rungtis. 

Ir ji nepavydėjo, netgi gailėjo jos. Lili motina Ana, žymi 
balerina, retai rodydavosi namuose. Jos tėtį Sebastianą Lajelą, 
nekalbų pagyvenusį vyriškį, Katlina retai matydavo. Kiek galėjo 
suprasti iš nuogirdų, retai matydavo jį ir Lili. Jos globa buvo pa- 
likta visos plejados guvernančių rūpesčiui, kurio Lili kaip įma- 
nydama vengė, ir jai tai sekėsi. 

Paskubomis rengdamasi, kad galėtų imtis kasdienės ruošos — 
surinkti kiaušinius ir parnešti šviežiai pamelžto pieno kibirus 
iš karvidės, - Katlina galvojo, kad dabar Lili turbūt dar miega 
savo dailiame miegamajame rūmuose ant uolėtos kalvos. Lili 
neturėjo jokių darbų. Ji turėjo kambarinę, kuri patiekdavo pus- 
ryčius, pietus ir vakarienę, skalbdavo jos drabužius ir parūpin- 
davo visko, ko jai reikėjo. Dėl to Katlina kartais niurnėdavo šaltą 
dieną motinos siunčiama į lauką. 

— Katlina, betgi tu turi tai, ko neturi Lili, - šeimą, - atsaky- 
davo jai mamytė. 

Katlinos galva, tai buvo ir Lili šeima - ji, galima sakyti, gy- 
veno po jų stogu. Ir niekas neliepdavo jai nė piršto pajudinti. 

Ir vis dėlto, nepaisydama Lili turimų privilegijų ir kartais er- 
zinančio jos puikavimosi ir maivymosi, Katlina ją labai gynė ir 
globojo. Nors Lili už ją buvo jaunesnė tik pusantrų metų, jos 
vaikiškumas ir pažeidžiamumas žadino Katlinos motiniškus 
jausmus. Ir dar jai, regis, buvo svetimas sveiko proto balsas. Lili 
prasimanydavo visokių nuotykių - laipioti stačiomis uolomis, 
naktį pasprukus iš namų plaukioti jūroje - ir atrodė nejaučianti 

nė trupučio baimės. Dažnai tie sumanymai buvo tiesiog pasi- 
baisėtini ir ne kartą Katlina ne tik gelbėjo Lili iš pavojaus, bet ir 
prisiėmė bausmę iš mamos ir tėčio, lyg būtų pirmoji sumaniusi 
išdaigą. 

O gerasis Džo, žinoma, būtų sekęs paskui Lili į pasaulio 
kraštą, jei ji būtų pamojusi ranka. 

Globėjiški Katlinos jausmai Lili buvo niekis, palyginti su tuo, 
ką ji jautė švelniam savo didžiajam broliui. Prieš trejus metus 
Katlina tiesiog paklaiko radusi Džo ant keliuko tarp gyvatvorių. 
Kaimo berniūkščiai buvo jį pavertę gyvu taikiniu - mėtė su- 
brendusius kaštonus. 

— Mam, jie prasivardžiavo baisiais žodžiais! Sakė, kad jis 
kaimo kvailelis, galvoj neturi košės, kad tą žioplį reikia laikyti 
namie uždarytą. Už ką jie taip, mam? Jis tik nori su jais draugauti. 

Suvilgiusi sūnui mėlynes gydomuoju skysčiu ir išsiuntusi į 
lauką padėti tėčiui parvesti karvių, Sofija užtrenkė virtuvės duris 
ir Katlinai paaiškino, kodėl jos vyresnysis brolis kitoks negu visi 
berniukai. 

— Jis sunkiai gimė, - pasakė Sofija. - Daktarai mano, kad 
gimdamas Džo patyrė deguonies badą. Dėl to kažkas pasidarė 
jo smegenims. 

— Betgi Džo nekvailas, mam? Moka pasirašyti, truputį skai- 
čiuoti. 

- Taip, mieloji, Džo nekvailas. Tiesiog jis, kaip sakytų dak- 
tarai, lėčiau vystosi. 

- O kaip jį myli gyvuliai, mam. Jis švelniai su jais kalba ir jie 
kuo patikliausiai eina prie jo. 

- Taip, Katlina, taip. Bet gyvuliai geresni už žmones, - atsi- 
duso Sofija. 

- Ir mokykloje berniukai jam vis prikrečia šunybių, mam. 
O mokytojai galvoja, kad Džo kaltas, nes jis pats didžiausias. Ir, 

žinok, mam, Džo su tuo susitaiko! —- Katlina užsidengė veidą 
delnais. - Negaliu žiūrėti, kaip jį uja. O jis niekad nesigina, tik 
šypsosi ir nuolankiai priima skriaudas. Kokia neteisybė, mam, 
kokia neteisybė. Juk žinai, Džo nė musės nenuskriaus. 

Netrukus motina ir tėvas atsiėmė Džo iš mokyklos. 

— Man atrodo, jis išmoko visko, ko galėjo išmokti, o viensė- 
dyje su manim ir gyvuliais bus laimingesnis, - pasakė Šeimesas. 

Ir tėtis buvo teisus. Džo visą dieną padėdavo jam darbuotis 
ūkyje - dėl savo mokėjimo apsieiti su gyvuliais ir neįtikėtinos 
fizinės jėgos buvo visos šeimos ramstis. 

Rinkdama kiaušinius Katlina mąstė apie Džo gyvenimą. 
Jis buvo viskuo patenkintas, niekada nebūdavo nusiminęs ar 
piktas. Keldavosi anksti, papusryčiaudavo ir iki vakaro triūs- 
davo lauke. Grįžęs pavalgydavo jau laukiančios jo vakarienės ir 
eidavo miego. Džo už namų sienų draugų neturėjo, bet nesijautė 
vienišas. Sulaukęs septyniolikos nesidomėjo tuo, kuo paprastai 
domisi paaugliai. Džo akys sužibėdavo tik tada, kai į namus 
įžengdavo Lili Lajel. Tylomis stebėdavo ją, išdidžiai vaikštinė- 
jančią po virtuvę ir kartkartėmis atmetančią ant peties raudonai 
auksinių plaukų kupetą. 

— Tigrė, - kartą trijulei išėjus pasivaikščioti netikėtai ištarė 
Džo. 

— Kur tigrė, Džo? - apsidairė Lili. 

- Tu tigrė. 

- Tigro Lelija! - vienu balsu sušuko Katlina ir Lili. 

— Plaukai, - Džo dūrė pirštu į Lili. - Tigro spalva. 

- Džo, tu man davei labai tinkamą vardą, - pasakė Lili, 
smulkia balta rankute imdama jo didelę leteną. - Tai knygos 
„Piteris Penas veikėja, ji indų princesė. 

— Tu princesė. 

Džo nuleidęs galvą su meile pažvelgė į Lili. 

Nors iš prigimties ir savimyla, su Džo ji buvo labai gera. 
Kantriai klausydavosi, kaip Džo dėlioja žodžius, net apsimetė 
susirūpinusi sparną susilaužiusiu strazdu, kurį Džo išgelbėjo ir 
slaugė, kol sparnas sugijo. Labiausiai dėl to Katlina ir atleisdavo 
Lili daugelį trūkumų. Tegul ji buvo išlepinta ir mylėjo tik save, 
bet su Džo buvo meili ir rūpestinga. 

Padėjusi surinktus kiaušinius į podėlį, Katlina nuėjo į virtuvę 
pusryčiauti. Džo jau sėdėjo prie stalo ir valgė, dideliu kaip ližė 
delnu laikydamas košės šaukštą. 

- Labą rytą, - tarė Katlina, atsipjaudama duonos ir tepdama 
ją sviestu. - Graži diena Džo, gal eisim į paplūdimį? 

— Gerai. Ir Lili. 

- Sakė, bus čia apie vienuoliktą. Žadėjo pasiimti ko užkąsti, 
bet ji visada pažada ir pamiršta, - pasakė Katlina. - Padarysiu 
mums visiems trims sumuštinių. 


- Sveiki visi, štai ir aš! - vėliau virtuvėje pasirodė Lili, kaip vi- 
sada teatrališkai gestikuliuodama. - Spėkit, kas pas mus namie? — 
pasakė vartydama akis ir pasiėmusi iš vaisių dubens obuolį atsi- 
kando. 

— Kas? - paklausė Katlina, kraudama sumuštinius į iškylų 
pintinę. 

— Džeraldas! Tas bjaurybė suvestinis mano brolis. — Lili 
grakščiai klestelėjo ant kėdės. - Buvau jo nemačiusi daugiau 
kaip metus - praėjusias atostogas praleido pas savo motinos gi- 
mines Klere. 

Sebastiano Lajelo sūnus su pirmąja žmona Adele visiems jiems 
buvo tikra nelaimė. Pasipūtęs berniūkštis nuo Katlinos ir Džo 
suko nosį, lyg jie būtų kuo dvokę, bet vis tiek norėdavo įsitraukti 

į trijulės žaidimus, tik ne žaidė, o gadino žaidimą. Jei nelaimė- 
davo, raukydamasis kaltindavo juos sukčiavus ir ypač piktai už- 
sipuldavo Džo, iš kurio, būdamas to paties amžiaus, be gailesčio 
tyčiojosi. 

- Betjis neis į paplūdimį, ar ne? - sunerimusi paklausė Kat- 
lina. 

— Ne, šįryt man pasakė, esą, jam jau aštuoniolika ir jis beveik 
suaugęs. Laimė, man atrodo, išvis nenori su mumis susidėti. Iš 
tikrųjų visiškai suaugęs. Vos pažinau. Atrodo kaip tikras vyras ir 
ūgiu beveik susilygino su tėčiu. Jeigu tai nebūtų bjaurybė Dže- 
raldas, sakyčiau, visai gražus, - sukikeno Lili. 

— Tik ne su tokiu charakteriu, - nusipurtė Katlina. - Na, o 
šiaip labai gerai, kad mes jam per prasti į draugiją. Tu jau, Džo? 

Džo kaip visada dievinančiu žvilgsniu sekiojo Lili. 

— Jau, - atsakė. 

Trijulė patraukė į paplūdimį. Lili, kaip beždžionėlė įsitaisiusi 
ant tvirtų, plačių Džo pečių, spygavo vaizduodama, kaip bijo, kai 
jis leidžiasi per uolas. 

— Apsistokim čia, - tarė šnopuodama Katlina ir ant minkšto 
smėlio padėjo sunkią pintinę su iškylos vaišėmis. - Nuleisk Lili 
žemėn, Džo, tegul ji man padeda iškrauti krepšį. 

— Oi, bet kaip karšta, noriu į jūrą! - atsakė Lili, nusivilkdama 
suknelę, po kuria pasimatė maudymosi kostiumėlis ir balto 
kūno kontūrai, tarsi pumpuras besiskleidžiantys į moteriškas 
formas. - Džo, gaudyk! - kurstydama šūktelėjo Lili ir bėgte per 
smėlį pasileido į jūrą. 
pakeliui nusimetė marškinius ir po kelių sekundžių pūkštelėjo 
į vandenį su apatiniais. Katlina ant smėlio patiesė paklotus iš- 
kylos vaišėms, kurias buvo suruošusi. Žiūrėjo, kaip stirnakojė 

negrabiai drėbtą savo figūrą ir pagalvojo, kad norėtų būti tokia 
pat nesivaržanti kaip jos pusseserė. 

Po dešimties minučių Džo parplumpino pas ją ir parodė į 
rankšluostį. 

- Lili šalta, - pasakė. 
jūros krašto grįžęs Džo apgaubė drebančią Lili. Pagalvojo sau — 
kaip gerai, kad ji ne iš pavydžiųjų. Nors Katlina kaip įmanydama 
rūpinosi Džo, įnirtingai gynė, nes jis nemokėjo pats apsiginti, 
mylėjo jį ir saugojo, vis tiek žinojo, kur linksta Džo širdis. Jei jam 
būtų reikėję rinktis, ką gelbėti - skęstančią seserį ar pusseserę, - 
Lili būtų be vargo laimėjusi. Lili dievinančiam Džo ji buvo akių 
šviesa - menkiausias trupinys nuo jos stalo prilygo metams se- 
sers rūpinimosi ir globos. Ir jei Lili darė Džo laimingą, kas gi čia 
bloga? Katlinai liko viena viltis - kad Lili užaugus ir pasukus sa- 
vais keliais (nebuvo jokios abejonės, kad būdama tokia gražuolė 
išsirinks vyrą, kokio tik norės) Džo kaip nors tai ištvers. 

Katlinai jau buvo aišku, kaip grožis padeda gyventi - net 
mokykloje dailios mergaitės lenkė prastesnes. Regis, nesvarbu, 
kokia tu esi, gera ar bloga, bet jei tavo išorinė pakuotė patrauk- 
lesnė, iškart turi pranašumą. Žmonės lenkiasi grožiui, ypač 
vyrai. Jie sakydavo, kad tai tik paviršutiniškas Žavėjimasis, bet 
Katlina taip nemanė. Visos kino žvaigždės gražuolės, rūmų gy- 
ventojos damos taip pat gražuolės, ir retai tesutiksi gražią mer- 
giną, besiplūkiančią su juodais darbais virtuvėje. Nebent būtum 
Pelenė, bet vis tiek ateis tavo princas ir atpažins tave iš mote- 
riškai mažutės kojos. 

— Ak, Katlina, mirštu iš bado! Galiu paimti sumuštinį? - Lili 
grįžo prie paklotų, Džo atsekė per kelis žingsnius atsilikęs nuo jos. 

- Imk, turim su troškinta mėsa ir uogiene. 

Katlina padavė Lili popierinę servetėlę su sumuštiniais. 

Džo paėmė laisvą apklotą ir apsiautė Lili pečius. Tada su šla- 
piais apatiniais atsisėdo šalia sesers ant smėlio. 

- Imk, Džo, ir tu išalkai. - Katlina parodė jo sumuštinių dalį. 

— Džo, galiu išmainyti savo mėsiškus į tavo su uogiene? - pa- 
prašė Lili. - Nepakenčiu troškintos mėsos. 
nius su uogiene. Lili kramtė juos ir mėtė plutas į smėlį, paskui 
atsigulė ant nugaros ir ištiesė priešais saulę ilgas, grakščias kojas. 

— Ir kam man reikėjo gimti su tokia balta airiška oda? - nu- 
siskundė Lili. - Atrodau kaip mėnulis tamsią naktį. 

= Ne. Graži, - nusišypsojo Džo. 

- Ačiū, Džo. Žinai ką, Katlina? - Lili pasirėmė alkūnėmis. - 
Kai buvom jūroj, Džo paprašė manęs už jo tekėti. - Ji sukikeno. — 
Argi ne miela? 

— Na, taip, miela, - atsakė Katlina, pyktelėjusi dėl pašaipaus 
Lili žvilgsnio. 

— Rūpinuosi tavim, - Džo linktelėjo, kramtydamas dar vieną 
sumuštinį su mėsa. 

— Ačiū, Džo. Žinau, kad visada manim rūpiniesi. 

Lili spindinčiomis akimis išsitiesė smėlyje prieš saulę. 

— Gal nesupyksit - Džeraldas norėjo ateiti. 

Katlina įrėmė žvilgsnį į aukštą, gražiai nuaugusį jaunuolį 
ant virtuvės slenksčio. Naujasis, suvyriškėjęs Džeraldas beveik 
niekuo nepriminė ankstesniojo - suprato neapsigavusi tik kai 
pastebėjo kaip visada pašaipiai sudėtas lūpas. 

— Sveikas, Džeraldai, - pasisveikino. 

— Sveika... - Džeraldas pasikrapštė pakaušį. - Atsiprašau, ne- 
prisimenu tavo vardo. 

— Katlina, tai yra Katlina Dunan. O čia mano brolis Džo. 

— A, tikrai. Kaip laikotės? 

- Šiaip gerai, - atsakė Katlina. - Gal kur nors eisim? 

— Sveika, Lili, - tarė Džo, tikėdamasis, kad ji kaip visada jį 
apkabins. 

- Labas, Džo, - atsakė Lili, nesitraukdama nuo Džeraldo 
šono. - Mes nukniaukėm tėčio meškeres - ar ne, Džeraldai? - 
Lili nusišypsojo pakėlusi į jį veidą. 

- Taip, vis bus geriau negu rykštė su virve ir mėsos kąsniu 
ant galo, - nusišiepė jis dirstelėjęs į savadarbius Katlinos ir Džo 
žvejybos įrankius. 

Visi keturi išėjo į lauką ir pasuko prie upelio. Kurį laiką niekas 
nekalbėjo ir buvo nejauku, Katlina varžėsi šalia Džeraldo. Lili, 
žingsniuodama greta suvestinio brolio, ėmė nerūpestingai su juo 
čiauškėti, Džo sekė iš paskos. Visiems priėjus upelį Džeraldas 
tuoj pat iškilmingai padavė Lili dailią suglaudžiamą kėdutę. 

- Leisk pasiūlyti, kad neišsižemėtum derriėre“, - paaiškino jis. 

- Ačiū, Džeraldai, tu labai malonus, - atsakė sėsdamasi Lili. 

Kiti trys atsisėdo ant kranto, Džeraldas rodė dėmesį Lili, 
mokydamas laikyti meškerę. Visi sėdėjo tylomis, įprastus gera- 
širdiškus juokus nutildė Džeraldo draugija. Jei Katlinai šaudavo 
kokia mintis, burna buvo it užrišta. Dirstelėjusi kairėn pamatė į 
upelio vandenį niūriai dėbsantį Džo - jis buvo nukabinęs nosį, 
kad negavo atsisėsti šalia savo numylėtos Lili. 

Žinoma, pirmiausia laimikis užkibo Džeraldui. Lili negailėjo 
garsių pagyrų, kai Džeraldas sukdamas ritę ištraukė labai solidų 
upėtakį. 

— Tai bent, - nusišypsojo jam. - Aiškiai žinai kažkokią gud- 
rybę. 

- Visa gudrybė, kad čionykštėse upėse visko pilna. Tėvas vi- 
sada rūpinosi savo valdomis. 

- Atleisk, Džeraldai, bet šis upelis dabar yra mūsų žemėje. 
Praėjusiais metais ją nusipirko mūsų mamytė ir tėvelis. - Kat- 
linos išdidumas neleido šito nutylėti. - Tikiuosi, kad išpirksime 
ir likusią žemę, kurią nuomojamės, kai tik tavo tėvelis bus nusi- 
teikęs parduoti. 

— Gerai jau, gerai, žemvaldžiai jūs po šitiek metų, - nusišaipė 
Džeraldas. - Spėju, pirštus prikišo Lili motina, ką? Gal norėjo 
seseriai padaryti dovaną? 

- Ne, sere, tai yra Džeraldai, - Katlina net paraudo iš pik- 
tumo, - mamytė ir tėvelis nusipirko, ir baigta. 

— Aišku, - Džeraldas kilstelėjo antakį, nepatenkintas šia nau- 
jiena. 

— O šiaip, - atsiduso Lili, - koks skirtumas, kieno žemė? Ta 
vargšė žuvis šįvakar vis tiek atsidurs kieno nors lėkštėje. Ne- 

manau, kad jai didelis skirtumas. Imk mano meškerę, Džo, 
karšta, noriu nusimaudyti. 

Džo paėmė meškerę, o Lili paėjėjo upelio pakrante, ieško- 
dama patogesnio atabrado. Nusimetusi drabužius, pūkštelėjo į 
ledinį vandenį. Katlina sušnairavo į Džo, paskui į Džeraldą ir 
matė, kaip dvi poros vyriškų akių įsisegė į plaukiojančią Lili. 

- Turiu pripažinti, - pasakė Džeraldas jiems suvalgius at- 
sineštus užkandžius, - saulėtą dieną čia visai žavus kampelis. 
Gaila, kad tavo motina, Lil, retai kada užsuka čia pasigėrėti. 
Beje, kur ji dabar? | 

- Et, Londone, žinai gi, negali pakęsti kaimo, - lyg niekur 
nieko atsakė Lili. 

- Stebiuosi, kaip tėvukas su tuo taikstosi. Žiauru turėti 
žmoną palaidūnę, - pasakė Džeraldas. 

- Žinai gi, mamaitė - laisvas paukštis, į narvelį neuždarysi, - 
ramiai atsakė Lili. - Kai bus metas, parskris namo. 

- Tik kada tai bus, - sau po nosimi sumurmėjo Džeraldas. - 
Na, artimiausiu metu čia nesirodysiu, važiuoju mokytis į Sand- 
herstą, gal iš manęs išeis karininkas, - pareiškė sušnairavęs į 
Džo ir Katliną. - Kartais jums abiem pavyzdžiu. Dienų dienas 
vis tas pats - avis suskaičiuoji, karves pamelži. 

— Sakyčiau, mūsų gyvenimas ne vien iš to susideda, - atsi- 
kirto Katlina, neapsikęsdama niekinamų jo kalbų. 

- Jo irgi? - Džeraldas dūrė į Džo. 

- Džo laimingas. Tiesa, Džo? - švelniai paklausė Katlina. 

— Aha, - linktelėjo Džo. - Myliu Lili. Lili gerai ir Džo gerai. 

— Tikrai? - kilstelėjo antakį Džeraldas. - Myli? Gal ketini 
vesti Lili, Džo? 

— Taip. Vesiu Lili. Rūpinsiuosi ja. 

-— Viešpatie aukštielninkas! - užsikvatojo Džeraldas. - Girdi, 
Lil, ką jis sako? Džo tikisi, kad už jo tekėsi. 

- Nesišaipyk iš jo, Džeraldai, jis nesupranta, - sudraudė jį 
Lili. 

— Na, tai iškart supras, kai po kelių savaičių išsidanginsi į 
internatinę mokyklą ir tavęs čia nebebus. 

Lili prisitraukė prie krūtinės kelius. 

- Jie manęs neprivers, jei nenorėsiu, Džo. O aš nenoriu, dėl 
to ir esu čia, - papūtė lūpas Lili. 

Katlina žvilgtelėjo į Džo veidą - jame buvo siaubas. 

— Lili išvažiuoja? - iš reto paklausė jis. 

Lili atsistojo, priėjo prie Džo, atsisėdo šalia ir paplekšnojo 
jam ranką. 

— Nebijok, Džo, pažadu - niekur nevažiuosiu, kad ir ką sa- 
kytų mama ir tėtis. 

— Kažin ar tavęs kas klaus, mažėle, - pasakė Džeraldas. 

- Lili lieka. - Džo sušnairavo į Džeraldą ir tarsi gindamas 
apkabino ranka Lili per pečius. 

— Matai? - nusišypsojo Lili. - Džo neleis manęs išsiųsti, ar ne? 

— Neleisiu. - Džo ūmai atsistojo ir metėsi prie Džeraldo. - 
Lili lieka. 

— Nesiusk, Džo, tėvai viską sprendžia, ne aš. Nors sakyčiau, 
kad Lilei tikrai būtų ne pro šalį kaip tik dabar pasimokyti ge- 
resnių manierų ir tikros damos elgesio. 

— Lili dama! - Džo žaibiškai smogė Džeraldui tiesiai į žan- 
dikaulį. 

Džeraldas net atsilošė nuo stipraus smūgio. 

— Klausyk, liaukis, draugeli! 

Katlina sustingo priblokšta karingos Džo reakcijos. Niekada 
nebuvo jo mačiusi griebiantis smurto. Toks jam nebūdingas el- 
gesys negalėjo likti be kur kas piktesnės už jį aukos atsako. 

— Džo! - sušuko ji atsipeikėjusi. - Tuoj pat atsiprašyk Dže- 
raldo, kad jam sudavei. Nepyk, Džeraldai, jis nenorėjo, tik labai 

gina savo Lili. - Katlina truktelėjo Džo už rankos. - Nagi, atsi- 
prašyk, Džo. 

Džo nuleidęs akis į žemę giliai įkvėpė ir ištarė: 

- Atsiprašau. 

- Et, ką čia, menkniekis... - Džeraldas atsistojo ir nusibraukęs 
dulkes nuo drabužių atsigręžė į Lili. - Dar ne tiek esu gavęs, ir 
nieko, gyvas, kaip matot. 

Katlina matė, kad jo savimeilė nukentėjo kur kas labiau negu 
žandikaulis. Juolab Lili akivaizdoje. 

— Na, pamirškim, neverta gadintis nuotaikos, - Katlina iš pa- 
skutiniųjų stengėsi gelbėti padėtį. 

— Žinoma, - atsakė Džeraldas, - pamirškim. Taika, Džo? 

Džo nenoromis padavė ranką. 

- Na, ir viskas pamiršta, - tarė Džeraldas. 

Bet Katlinai kažkodėl pasirodė, kad Džeraldas Lajelas nei at- 
leido, nei pamiršo. 


Bėgo vasara, Džo ir Katlina matydavo Lili rečiau nei paprastai. 
Džo valandų valandas spoksodavo pro savo kambario langą 
laukdamas, kada ant keliuko tarp gyvatvorių pasirodys Lili. O 
pasirodžiusi ji būdavo išsiblaškiusi, kažkokia kitokia. Katlina 
galvojo, kad jai neduoda ramybės kybanti internatinės mo- 
kyklos grėsmė. 

- Žinokit, ten nebūsiu, jei man nepatiks, - vieną karštą rug- 
pjūčio vakarą pasakė Lili, su Katlina ir Džo vaikštinėdama taku 
palei jūros skardį. - Imsiu ir pabėgsiu. 

- Et, manau, tikrai ten ne taip baisu, kaip galvoji, Lili. - Kat- 
nespėsi nė mirktelėti, ir jau grįši per Kalėdų atostogas. Kaip sakai, 
Džo? 

- Lili lieka. Lili lieka čia. 

- Pažadu, kad grįšiu, Džo. - Lili apkabino Džo per pečius. — 
Tik turiu šiomis dienomis nuvažiuoti į Londoną ir nusipirkti 
drabužių mokyklai. Parvažiuos mamytė ir išsiveš mane į Angliją. 
Tėtis net virpa jos laukdamas. - Lili kilstelėjo antakius. - Garbės 
žodis, nežinau, kaip jis ją pakenčia. Atvažiavusi be perstojo lei- 
džia tą kokčią baleto muziką. Nors kauk. Niekaip nesuprantu, 
kam gali patikti, kai krūva žmonių stovi ant vienos kojos ir dvi 
valandas neištaria nė žodžio! Nuobodybė. 

Katlina girdėdavo savo motiną kalbant, esą baletas kelia Lili 
tokį pasibjaurėjimą dėl to, kad tai motinos aistra, iš jos pasaulio 
centro išstumianti dukterį. Bet šiaip jau Katlina buvo linkusi pri- 
tarti Lili. Kartą teta ją nusivedė į baletą Dubline ir vidury spek- 
taklio Katlina užmigo. 

— Na, turiu lėkti. Džeraldas moko mane lošti bridžą. Aš jau 
visai nebloga lošėja. - Pabučiavusi Džo ir Katliną, Lili purptelėjo 
Danvorlio rūmų link. 
šlumštelėjo ant žemės ir įsistebeilijo į jūrą. Katlina priklaupusi 
šalia apkabino galingus jo pečius. 

— Ji grįš, Džo, Žinai gi, kad grįš. 

Džo akyse sublizgo ašaros. 

- Myliu ją, Katlina. Myliu. 


Katlina iškart suprasdavo, kad į svečius atėjo teta Ana, vos jai 
įkėlus koją į viensėdžio trobą. Iš svetainės į virtuvę atsklisdavo 
aitrus kvepalų ir cigarečių dūmų kvapas. Ji girdėdavo kimų tetos 
juoką ir porcelianinių puodelių skimbčiojimą - motina juos iš- 
imdavo iš bufeto tik tada, kai savo apsilankymu juos pagerbdavo 
teta Ana. 

- Miela Katlina! Kaip tu, b-brangute? - pasakė teta Ana, 
Katlinai pasilenkus jos pabučiuoti. - Še tau, - Ana vertinamai 
nužvelgė dukterėčią, - papilnėjai nuo tada, kai tave mačiau. 

— Ačiū, - automatiškai atsakė Katlina, nežinodama, ar tai 
komplimentas, ar ne. 

— Nagi, - Ana paplekšnojo sofą šalia savęs, - sėsk ir p-papa- 
sakok, kaip tau sekasi. 

Katlina atsisėdo ir kaip visada šalia tetos trapios elegancijos 
jautėsi lyg nešulinis arklys. Varno sparno juodumo tetos Anos 
plaukai, kaip sakė jos mamytė - dažyti, buvo ant sprando su- 
sukti į glotnią viją. Didžiulės akys buvo apvestos juodai, lūpos 
liepsnojo ugniniu raudoniu. Šių akcentų derinys su nepriekaiš- 
tinga balta oda teikė veidui įspūdingo, kerinčio žavesio. 

Kaip paprastai, atsidūrusi šalia moters, kurią žinojo esant 
baleto pasaulio įžymybę, Katlina tylėjo it liežuvį prarijusi. Nega- 
lėjai įsivaizduoti didesnio skirtumo tarp seserų - tegul jos buvo 
ne vieno kraujo (mamytė sakė, kad Aną jos tėvai įvaikino), vis 
dėlto kartu augusios vienuose namuose. Tame mažame kam- 
barėlyje, apstatytame prastais tamsiais baldais, teta Ana atrodė 
kaip egzotiška gėlė, per klaidą išdygusi Airijos pelkėje. 

— Dar negalvoji, ką v-veiksi ateityje? - pasiteiravo Ana. 

Katlina neišmanė, ką atsakyti. Prisipažinti, kad nori būti viso 
labo žmona ir motina, regis, nederėjo. 

— Nežinau, teta. 

— O kaip vaikinai? - šelmiškai kumštelėjo jai Ana. - Nesakyk, 
juk tikrai koks jaunikaitis pramynęs taką prie tavo durų. 

Katlina pagalvojo apie šokiuose neseniai sutiktą jaunuolį iš 
Skiberino. Džonas Rajanas keturiskart ją šokdino ir jiedu išsi- 
aiškino, kad yra tolimi giminės per jos senelę Koliną Rajan. Kita 
vertus, šiose vietose visus siejo šiokia ar tokia giminystė. 

— Matau matau, kad kažką turi! Va kaip paraudai! 

— Tikrai, Katlina? - paklausė motina, sėdinti priešais krėsle. — 
Turi vaikiną? Nagi, Ana, ji man nieko apie tai nesakė. 

- Ką gi, turbūt visos mergaitės turi paslapčių. Ar ne, Kat- 
lina? - nusišypsojo teta Ana. 

— Aš neturiu paslapčių, - užsikirsdama paprieštaravo ji, bet 
pajuto, kaip rausta. 

- Šiaip ar taip, kas gi čia bloga, Sofija, jei žmogus turi tru- 
pučiuką paslapčių? - nusišypsojo teta Ana. - Manau, mama tau 
t-tikrai pasakojo, Katlina, kaip mano įmotė Merė, norėdama 
mane apsaugoti, globėjui Lorensui Lajelui pasakė, kad inter- 
natinėje mokykloje miriau nuo gripo! Gali įsivaizduoti? - Ana 
nusikvatojo būdingu kimiu juoku. - O galiausiai aš turėjau įžū- 
lumo n-nusidanginti į Airiją ir ten ištekėti už brolio to žmogaus, 
kuriam prieš daugelį metų buvo pasakyta, kad aš mirusi. Va čia 
tai bent paslaptys. 

- Bent man, Ana, atrodo, kad čia nėra ko juoktis, - sužaibavo 
akimis Sofija. - Nė kiek ne blogiau už mane žinai, kiek mūsų 
mama padarė, kad tave išgelbėtų ir apgintų. Galiu pridurti — 
smarkiai rizikuodama. Juk ją galėjo įmesti į kalėjimą. 

- Žinau, sesute, ir aš jai už tai neapsakomai d-dėkinga. 
Manau, Žinai. | 

— Turbūt iš dėkingumo su ja nesikalbėjai penkiolika metų ir 
sutrypei jai širdį? — rėžė Sofija. 

Sėdėdama tarp jų Katlina norėjo skradžiai žemę prasmegti. 

— Palauk palauk, Sofija! Nepamokslauk man. - Ana pavartė 
akis. - Ką gi aš p-padariau - ką ir kiekviena normali mergina, tai 
yra išskridau iš gimtojo lizdo. Malonėk prisiminti, kad tada net 
neįsivaizdavau, ką Merei teko dėl manęs padaryti, kad man pa- 
dėtų. Juk negali manęs dėl to kaltinti? Na, bet pakalbėkim apie 
ateitį. Turbūt Žinai, kitą savaitę pasiimsiu Lili į Londoną ir įtai- 
sysiu į internatinę mokyklą. 

- Zinau. 

kad daug kas tarp seserų jai nežinoma. 


- Negaliu patikėti, kad pirmadienį turiu išvažiuoti, - at- 
siduso Lili, su Katlina gulėdama ant smėlio ir žiūrėdama į 
žvaigždes. - Kaip visa tai palikti? Erdvę ir laisvę... jūros kvapą, 
kurį brizas rytais atneša pro langą... audras, kurios tūžmingai 
daužo bangas į uolų papėdę. O svarbiausia, - sunkiai atsiduso 
Lili, - čia nėra žmonių. Man atrodo, aš nemėgstu žmonių. O tu, 
Katlina? 

Katlina buvo įpratusi nesistebėti, kad Lili aplanko keistos 
mintys. 

— Negaliu pasakyti - niekada negalvojau, mėgstu žmones ar 
ne. Na, jie tiesiog yra. Ir tenka su jais gyventi, argi ne taip? 

— Bet ar gali įsivaizduoti, kad miegotum su septyniais nepa- 
Žįstamais viename kambaryje? O man teks - nė savaitė nepraeis. 
Turbūt net praustis turėsiu prie pašalinių akių. Ak, Katlina, ar 
gali įsivaizduoti? 

Tiesą sakant, Katlina neįsivaizdavo. Staiga jos pačios gyve- 
nimas pasirodė besąs labai ištaigus. Ji negalėjo suprasti, kodėl 
Lili, tokiomis privilegijuotomis sąlygomis augusi mergaitė, turi 
būti atiduota į įstaigą, kuri, Lili pavaizduota, buvo ne ką geresnė 
už tą, apie kurią skaitė Čarlzo Dikenso „Oliveryje Tviste“. 

- Šiaip ar taip, kaip sakiau, jei man ten nepatiks, pabėgsiu. 
Pavogiau iš tėčio tiek pinigų, kad užtektų kelionei atgal į Airiją. 
Jei kas, galėsiu nakvoti kuriame nors jūsų svirne, o tu nešiosi 
man valgyti. 

— Nagi, Lili, - ramino ją Katlina, - matysi, bus daug geriau, 
nei manai. Sakei, į tą mokyklą, kurioje turėsi mokytis, savo duk- 

teris siunčia daugelis pasiturinčių šeimų. Neabejoju, rasi ten 
daug draugių. 

— Bet aš nepakenčiu taisyklių, Katlina. Tu gi Žinai, - dejavo 
Lili. - Aš visai nesugebu pagal jas gyventi. 

Katlina pasvarstė, dėl ko taip yra - ar kad nuo pat pradžių 
niekas Lili pernelyg nediktavo taisyklių, ar kad tiesiog tokia jos 
prigimtis. Sofija mėgo savo dukterėčią vadinti laisvūne ir, Kat- 
linos akimis, tai puikiai apibūdino jos asmenybę. 

— Manau, tikrai nebus taip blogai, kaip galvoji. Juk jaunoms 
damoms pridera ten mokytis, ar ne? 

— Džeraldas sako, kad jam patiko Itone, - atsiduso Lili. Staiga 
ji atsisuko į Katliną ir svajingai parėmė smakrą alkūnėmis. — 
Klausyk, koks dabar Džeraldas gražus, ką? 

— Ne mano skonio, - atsakė Katlina ir nusipurtė vien nuo 
minties apie jį. 

- Bet vis tiek nebe tas pasipūtęs spuoguotas šlykštukas kaip 
anksčiau. Beje, pasiūlė paskutinį mano vakarą Airijoje praleisti 
mums visiems keturiems paplūdimyje - užkurti laužą ir surengti 
atsisveikinimo vaišes. Ateisi, Katlina? Su Džo. 

— Aš - žinoma, bet dėl Džo... - Katlina atsiduso. - Nemanau, 
kad Džeraldas norėtų būti su juo vienoje draugijoje. 

- Oi, Džeraldas seniai viską pamiršo. - Lili numojo ranka į 
Katlinos susirūpinimą. - Tu tik pasakyk Džo, kad aš ten būsiu, 
ir jis tikrai mielai ateis. Be jo būtų ne tas, ar ne? 

- Tikrai, - pritarė Katlina, - būtų ne tas. 

Kaip ir buvo galima tikėtis, Džo nušvito išgirdęs, kad vakare pa- 
plūdimyje pamatys Lili. Nesvarbu, kad šalia reikės pakęsti bjau- 
rybę Džeraldą. Kai dangus tarsi apsunko nuo sutemų ir tapo 
švininis, Katlina su Džo nuėjo į užutėkį. 

- Nepamiršk, Džo, tai paskutinis vakaras ir pasilinksmi- 
nimas su Lili. Kad ir ką tau sakytų Džeraldas, pažadėk, kad ant 
jo neužpyksi. 

— Gerai, Katlina. 

— Pažadi, Džo? 

Jis linktelėjo. 

— Pažadu. Turiu vieną daiktą. Duosiu Lili. - Iš kišenės Džo 
išėmė dailiai išskobtą angeliuką. - Lili angelas, - pareiškė jis. 
numanė, kiek Džo užtruko drožinėdamas medį ir kaip didžiulės 
jo rankos išgavo šitokį trapų grožį. 

- Džo, - nuoširdžiai sužavėta tarė Katlina, - kaip gražu! 
Rodos, tu talentingas drožėjas! - Ji uždėjo delną jam ant plaš- 
takos. - Ji irgi bus sužavėta, pamatysi! 

Atėję Katlina ir Džo jau rado Džeraldą ir Lili įrengusius sto- 
vyklavietę. Smėlyje plaikstėsi lauželio liepsna, Džeraldas ant jos 
ėmė skrudinti dešreles. 

— Labas! - džiugiai šūktelėjo jiedviem Lili. - Tikiuosi, sočiai 
prisinešėt valgyti, mirštu iš alkio! Argi čia ne puiku? 

liais ir suktis po paplūdimį. 

— Nors nekenčia baleto, bet tikrai paveldėjo motinos grakš- 
tumą, ar ne, Katlina? - tarė Džeraldas, neatplėšdamas akių nuo 
šokančios Lili. 

— Tikrai taip. - Katlina vogčia dirstelėjo į Džo - šis apsalęs 
spoksojo į Lili. Išėmusi atsineštus paklotus patiesė ant žemės. — 
Sėsk, Džo. 

Džo atsisėdo, neatitraukdamas akių nuo Lili. 

Grįžo uždususi Lili ir gaudydama kvapą griuvo ant žemės. 

— O! Kai baigsiu tą nelaimingą mokyklą, grįšiu čia ir amžinai 
gyvensiu Danvorlyje. Norit paplaukioti prieš vakarienę? 

Katlina papurtė galvą. 

- Šalta, Lili. 

- Na, tu ir baikštuolė. O kur nuotykiai? Juk tai mano pasku- 
tinis vakaras! 

— Na, gerai jau, - nenoriai sutiko Katlina. - Prižiūrėkit deš- 
reles, berniukai, gerai? 

Abu vaikinai žiūrėjo, kaip mergaitės bėga į bangas. Džeraldas 
iš kuprinės išėmė butelį. 

— Kol jos plaukios, susišildykim. 

Džo iš lėto atitraukė akis nuo tolstančios Lili figūros ir atsi- 

-.Naminė. Airiška. Tėvui davė vienas nuomininkas. Ragavai 
kada, Džo? 

Džo lėtai papurtė galvą. 

— Na, tai gurkštelkim po šlakelį. Būk sveikas! 

Džeraldas gerokai truktelėjo ir padavė butelį Džo. 

Džo gurkštelėjo ir suraukė nosį. 

- Tu vyras ar ne? Koks tu airis, jei neparagausi tautinio gė- 
rimo. Juk nenorim, kad Lili mus palaikytų skystablauzdžiais, ar 
ne, Džo? 

Tada Džo atsargiai pridėjęs butelį prie lūpų nugėrė gerą 
mauką. Dusdamas ir kosėdamas grąžino butelį Džeraldui. 

— Pirmas gurkšnis bjauriausias, matysi, keliskart truktelėsi, 
ir bus daug skaniau. 

Džeraldas vėl truktelėjo. 

Grįžusios mergaitės rado iškeptas dešreles, o Džo ir Dže- 
raldą besikvatojančius iš kažkokio pokšto. Katlina drebėdama 
apsisiautė apklotu ir pasidžiaugė sau matydama, kad tarp vai- 
kinų neliko priešiškumo. 

— Turim šeivamedžio sulčių. 

Džeraldas mirktelėjo Džo ir padavė mergaitėms stiklinę. Abi 
godžiai ją ištuštino. 

- Viau! - springdama pasibjaurėjo Lili. - Keistas skonis. 

— Tikrai. - Katlina pastatė akis į Džeraldą. - Kas tai? 

- Truputis šilumos, kad nesušaltume, ar ne, Džo? Nori dar? 
lį Džo. 

- Kas nori dešrelių? - paklausė jis. 

Po gero pusvalandžio Katlina gulėdama aukštielninka žiū- 
rėjo į žvaigždes ir stebėjosi, kodėl jos sukasi. Niekada nebuvo 
jų tokių mačiusi. Girdėjo, kaip net springdami iš kažko kvatoja 
Džeraldas ir Džo, matė priešais laužą šokančią Lili it šešėlį. 

Katlina nusišypsojo, jai buvo šilta ir gera. Užsimerkė ir už- 
migo. 


Kai atsibudo, nesusigaudė, kur esanti, smarkiai pykino. 

— Jėzaumarija ir Juozapai šventas! 

Sutąsė skrandį ir jo turinys kliurktelėjo šalia ant smėlio. Pasi- 
juto dvigubai prasčiau, tačiau bent liovėsi suktis galva. Užkasus 
vėmalus ėmė deginti troškulys ir ji pasuko prie laužo paieškoti 
atsinešto butelio su vandeniu. 

Ant patiesalų niekas negulėjo, laužas buvo užgesęs. 

Godžiai atsigėrė iš butelio ir atsistojusi ėmė dairytis, gal tri- 
julė plaukioja jūroje. Keistai drebančiomis kojomis vaikščiojo 
pakrante, bet negirdėjo nei įprastų šūksnių, nei kvatojimo, nei 
mauduolių taškymosi bangose. Grįždama į stovyklą Katlina vėl 
ėmė šaukti juos balsu. 

— Ei jūs, visi trys, žinau, kad slepiatės! Išlįskit! 

Niekas neatsiliepė. Tik bangos vienodai plakėsi į smėlį 

— Negi jie parėjo namo mane palikę? - tarė Katlina pati sau. - 
Kaip aš ir užnešiu visą šitą gerą ant skardžio. 

Katlina šūkavo, kol užkimo, galiausiai vėl atsisėdo ant pa- 
tiesalo. Ir pamatė smėlyje besimėtantį tuščią butelį. Pakėlusi 
pauostė ir sudejavo - dabar suprato, kodėl jai taip bloga. Dže- 
raldas į šeivamedžio sultis turbūt įpylė naminės. Daug kas iš 
vietinių ją varė iš bulvių ir Katlina žinojo, koks tai pavojingas 
gėralas. 

— Džeraldai, tu pusgalvi, kam mus nugirdei? 

Katliną suėmė bloga nuojauta ir baimė pagalvojus, kad girta 
trijulė nesusivokdami galėjo nubristi į bangas. Ėmė sukti galvą, 
ko griebtis. Jei eis šauktis pagalbos, tėtis odą nuners išgirdęs, kad 
ji pasigėrė, ir tikrai nepatikės, kad tai Džeraldas įpylė degtinės į 
sultis. Ir kiekgi iš tikro išgėrė Džo? Jis iki tol gyvenime nebuvo 
ragavęs nė lašo svaigalų. Vienas Dievas težino, kaip jį paveikė 
gėrimas. 

Dar dešimt minučių paklaidžiojusi pakrante, ieškodama 
draugų ir šaukdama juos vardu, Katlina besidaužančia širdimi 
suprato, kad neturi kitos išeities, tik kviestis pagalbos. Neturėjo 
supratimo, kiek dabar laiko, ir atsistojusi pamanė, kad vienintelė 
jai likusi viltis - jog trijulė paliko ją miegančią ir parėjo namo. 
Nesirūpindama, kad paplūdimyje liko jų daiktai, Katlina nulei- 
dusi galvą nukėblino aukštyn vedančiu taku tarp uolų. 

Staiga išgirdo kažką šaukiant paplūdimio pakrašty, kur pa- 
sukus už pakrantės akmenų buvo gretimas užutėkis. 

Atsigręžusi pažvelgė ten, bet nepažino pavidalo tolumoje. 

— Katlina, čia tu? 

— Aš! - šūktelėjo ji. 

- Čia aš, Džeraldas! - Jis pasileido bėgte į ją. Pribėgo smar- 
kiai uždusęs ir susirietęs ėmė gaudyti kvapą. Pakėlęs galvą pa- 
žvelgė jai į veidą ir paklausė: - Matei tuodu? Lili sa Džo? Prieš 
valandą ar daugiau jie sakė, kad eina maudytis. Pasakiau, kad 
pasaugosiu stovyklą, nes tu miegojai. Kai negrįžo, nuėjau ieš- 
koti. Bet ant kranto nė padujų. Gal jie parėjo, tik aš nemačiau? 

- Ne, buvau čia visą laiką, nepasirodė nei vienas, nei kitas. 

— Vajėzau, - atsitiesdamas sudejavo Džeraldas. - Džo buvo 
kaip reikiant įsilinksminęs. Tikiuosi, jiems nieko baisaus nenu- 
tiko. 

— Tai štai, - Katlina įsisprendė rankomis į šonus, - ką sau 
galvojai, jį girdydamas? 

— Džo - suaugęs vyras. Jis neatsisakė. 

— O Lili? Ir aš? - Katlina pratrūko pykčiu, sumišusiu su 
baime. - Pusgalvi tu, pripylei naminės mums į sultis! Kam tau 
šito reikėjo? O kas, jei Lili nuskendo? Juk tu būtum kaltas! Ir 
ką - paskui ramiai sau gyventum, pone Lajelai? 

- Klausyk, Katlina, nieko aš nepadariau, tik norėjau pajvai- 
rinti nuobodų vakarėlį. O šiaip niekas nieko neįrodys. Be to, kaip 
manai, kuo visi tikės, a? Tavim ar manim? Na, bet visa tai, - jis 
truktelėjo pečiais, - neturi reikšmės. Reikia kuo greičiau surasti 
Lili ir Džo. Visur apieškojau, bet jų niekur nė kvapo. 

Katlinos akį patraukė purvina kraujo dėmė ant Džeraldo 
šortų. | 

— Kas čia? - parodė pirštu. 


»-No- so) 

— Gal nusibrozdinau iki kraujo karstydamasis per akmenis. 
Et, niekis, - dar paieškom, ar einam kviestis pagalbos? 

— Manau, reikia šaukti pagalbą. 

— Gerai. Ir perspėju, - Džeraldas taip metėsi prie jos, kad ji 
net susigūžė iš baimės, - nesvarbu, kad jūs turit kelis akrus be- 
vertės pelkės su upeliūkščiu, vis tiek dar esat mano tėvo žemės 
nuomininkai. Jei bent žodį pasakysi apie butelį, kurį šiąnakt at- 
sinešiau į paplūdimį, pasakysiu tėvui, kad išmestų jus iš namų ir 
žemės - skrisit lauk net mirktelėti nesuspėję. Supratai? 

— Supratau, - apsiašarojusi atsakė Katlina. 


Po valandos ant kojų buvo sukeltas visas Danvorlio kaimelis ir 
visi leidosi į paplūdimį ieškoti kokių nors Lili ir Džo pėdsakų 
užutėkiuose ir jūroje. 

Išaušus vienas iš vietos ūkininkų visus sukvietė prie nedi- 
delės olos - joje be sąmonės gulėjo Lili. Jos suknelė buvo suplė- 
šyta, pati ji žiauriai sumušta. Ukininkas užnešė ją uolėtu taku į 
laukiantį automobilį. Atsargiai paguldė ant užpakalinės sėdynės 
ir nuvežė į Korko ligoninę. 

Po dvidešimties minučių Džo buvo rastas miegantis ant 
akmenų mažiau nei už dvidešimties jardų nuo tos vietos, kur 
buvo rasta Lili. 

Pažadintas jis nesusivokė, kur esąs. 

- Lili, - murmėjo jis, - kur Lili? 

Tos pačios dienos pavakarę kažkas pabeldė į viensėdžio trobos 
duris. Jas atidariusi Sofija pamatė ant slenksčio du airių polici- 
ninkus. | 

— Ponia Dunanė 

— Taip. 

— Norėtume su jūsų sūnumi ir dukterimi pakalbėti apie pra- 
ėjusią naktį, - pasakė vienas policininkas. 

- Jie juk nieko neiškrėtė? - sunerimusi paklausė Sofija, įleis- 
dama juos į vidų. - Jie geri vaikai, nieko bloga nėra padarę. 

— Pirmiausia pakalbėsime su jūsų dukterimi, ponia Dunan, - 
pasakė vienas iš policininkų, įkandin Sofijos eidamas į svetainę. 

— Kaip Lili? Turbūt nukrito nuo uolų? Man sakė Katlina, 
mano duktė. Aš... 

— Apie tai ir norime su ja pasikalbėti, - pertraukė ją kitas 
policininkas. 

- Einu, atvesiu, - tarė Sofija. 

Po kelių minučių kambaryje pasirodė Katlina iš baimės 
linkstančiomis kojomis. 

- Jūs Katlina Dunan? 

- Taip, sere. 

— Prašom sėsti, Katlina. Nebijokite, mes tik norime kai ko 
paklausti apie tai, kas įvyko vakar naktį. | 

— Kaip Lili, sveika? - nerimaudama paklausė Katlina. 

- Atsigaus, nesijaudinkite, - nuramino vienas policininkas. — 

Taigi, Katlina, ar galite papasakoti apie tos nakties įvykius? Nuo 
tada, kai visi keturi nuėjote į paplūdimį. 

— Taigi, - ji nurijo gumulą gerklėje, - mes surengėme iškylą 
kaip Lili išleistuves prieš jos išvykimą į internatinę mokyklą. 
Vaikinai kurstė laužą ir kepė dešreles, o mes su Lili nuėjome 
užsirašinėja. 

— O paskui? - paklausė jis. 

— Mes grįžome, suvalgėme, ką buvome pasiėmę, o paskui 
aš... na, užmigau. | 

— Buvote pavargusi? 

— Greičiausiai, sere. 

— Kada atsibudote? 

— Nežinau, bet atsibudusi pamačiau, kad Lili, Džo ir Dže- 
raldo nėra. Visur jų ieškojau, bet neradau. Paskui pamačiau 
Džeraldą, ateinantį iš to užutėkio, kuriame buvo rasta Lili. Jis 
pasakė, kad irgi jų ieško. Paskui mes visus sukėlėme ant kojų. 
Tai tiek, - gūžtelėjo Katlina, - viskas, ką galiu papasakoti, be to, 
ką jau žinote. 

— Katlina, prašau atsakyti į mano klausimą: kaip buvo iš 
tikrųjų, - švelniai kreipėsi policininkas. - Ar iškylaudami gėrėte 
kokių nors svaigalų? 

— Aš... ne, sere. Kodėl klausiate? 

- Nes ligoninėje atlikus tyrimą jūsų pusseserės Lili kraujyje 
buvo rasta nemažai alkoholio. Nejaugi ji viena vaišinosi? 

- Sere... - Čia Katlina prisiminė, ką šiąnakt jai sakė Dže- 
raldas - kad išmes jų šeimą iš savo žemės, jei ji prasitars, kaip 
buvo iš tiesų. - Taip, - prisipažino susigėdusi. - Mes visi išgėrėme. 
Bet nedaug, sere. Ir negaliu pasakyti, ar Džeraldas gėrė, - skubiai 
pridūrė ji. 

— O kaip jūsų brolis Džo? 

- Manau, gurkštelėjo kartą ar du, - sąžiningai atsakė Katlina. 

- Ką gi, kai prieš ateidami pas jus kalbėjomės su ponaičiu 
Džeraldu, jis sakė, kad Džo buvo labai girtas. 

- Nemanau, sere. Džo niekada negeria, tai gal ir mažas kiekis 
trenkė jam į galvą. 

„Maža kas trenkė jam į galvą, - panosėje sau sumurmėjo 
kitas policininkas. 

- Ponaitis Džeraldas sakė, kad jūsų broliui labai patinka Lili. 
Ar tai tiesa? 

— Tikra tiesa, sere, jis ją dievina, - patvirtino Katlina. 

— Ponaitis Džeraldas sakė girdėjęs Džo kalbant, kad jis nori 
vesti Lili. Ar jam nepasigirdo? 

— Kaip čia pasakius, - Katlina laužė galvą, koks atsakymas 
būtų teisingiausias, - juk mes vieni kitus pažįstame nuo vai- 
kystės. Mus sieja giminystė. Džo visada mylėjo Lili. 

- Taip, panele, betgi sutikite - jūs nebe vaikai. Bent jūsų 
brolis, - niūriai pasakė kitas policininkas. - Ar galėtumėte pasa- 
kyti, panele Dunan, kad jūsų brolis agresyvaus būdo? 

— Džo? Ne! Jokiu būdu! Manau, pasaulyje nesutiksi taikesnio 
žmogaus už jį: Jis ir musės nenuskriaus. 

— Ponaitis Džeraldas mums sakė ką kita, Katlina. Jis sakė, kad 
prieš kelias savaites Džo smogė jam į veidą. Sakė, kad ir jūs matėte. 

— Aš... - Katliną iš įtampos išpylė prakaitas. - Taip, mačiau, 
kaip Džo sudavė Džeraldui, bet tik dėl to, kad Džeraldas kažką 
pasakė apie Lili, kas Džo nepatiko. Sakyčiau, jis pasiruošęs nuo 
visų ją ginti. Garbės žodis, bet ko paklauskite, visi pasakys, koks 
Džo taikus, - karštligiškai aiškino Katlina. - Jis švelnus ir gera- 
širdis, tikrai nenorėjo jam suduoti, patikėkite. | 

- Ar galėtumėte pasakyti, kad jį liguistai traukė pusseserė 
Lili? - paklausė policininkas. 

- Ne, - Katlina papurtė galvą, jausdamasi it tampoma už vir- 

velių ir verčiama taip atsakinėti, kad viskas skambės blogai. - Jis 
tiesiog ją dievino, - truktelėjo ji pečiais. 

— Katlina, ar matėte savo brolį liečiant Lili? 

— Žinoma! Daugybę kartų! Jis nešiodavo ją ant kupros, pa- 
kėlęs nešdavo ir mesdavo į jūrą... jie šitaip žaisdavo... 

— Dėkojame, Katlina. Dabar trumpai pasikalbėsime su jūsų 
mama, 0 paskui su Džo. 

— Nieko nesuprantu, sere. Labai prašau pasakyti - juk Džo 
niekas negresia? Gal jis ir buvo truputį išgėręs ir anąkart sudavė 
Džeraldui, bet, patikėkite, dėl jo niekam nė plaukas nenukris, 
ypač Lili, - beviltiškai įtikinėjo ji. 

- Kol kas viskas, Katlina. Galbūt dar kartą turėsime su jumis 
pasikalbėti. 

Nelaiminga Katlina atsistojo ir nuo ašarų perštinčiomis akimis 
išėjo iš svetainės. Motina laukė virtuvėje. Ji nerimastingai pažiū- 
rėjo į Katliną. 

— Ko jie nori, Katlina? 

— Nežinau, mam, nežinau. Daug klausinėjo apie Džo, bet ne- 
sakė, kodėl. Žinau, kad Lili sudaužyta, bet taip atsitiko jai nukritus 
nuo uolų, ar ne? Ne dėl to, kad kas nors... - Katlina rankomis už- 
spaudė sau burną. - Ak, mam, negi policininkai mano, kad Džo... 

— Norėtume su jumis pasikalbėti, ponia Dunan. 

Ant virtuvės slenksčio stovėjo vienas iš policininkų. 

- Gerai, - atsiduso Sofija. Ji atsistojo ir nusekė paskui jį. 

Katlina užlipo laiptais į savo miegamąjį ir ėmė kliuvinėdama 
matuoti žingsniais ankštą kambarėlį - ji suprato, kad atsitiko 
kažkas klaikaus. Išėjusi iš savo kambario pabeldė į Džo duris. 
Nieko neišgirdusi, stumtelėjo jas ir rado Džo tysantį lovoje po 
galva sudėtomis rankomis ir spoksantį į lubas. 

— Džo, - priėjusi prie lovos ji prisėdo ant krašto, - kaip tu? 

Džo nieko neatsakė. Jis toliau nelaimingas stebeilijo į lubas. 

Katlina uždėjo ranką ant mėsingos jo plaštakos. 

- Ar žinai, kas naktį nutiko Lili? Ir dėl ko pas mus atėjo po- 
licininkai? 

Ilgai tylėjęs, Džo papurtė galvą. 

— Matei, kaip ji nukrito ir susitrenkė, Džo? Juk taip ir buvo, 
ar ne“ 

Galiausiai jis nukreipė akis į Katliną ir lėtai papurtė galvą. 

— Neatsimenu. Miegojau. 

— Ak, Džo, aš bijau. Turi prisiminti. Ar matei, kaip Lili nu- 
krito ir užsigavo? - pakartojo ji. 

— Ne, - Džo vėl papurtė galvą. - Miegojau. 

— Džo, tai labai svarbu, paklausyk manęs, - ėmė jį įkalbinėti 
Katlina. - Pasistenk suprasti, ką sakau. Tiksliai nežinau, bet po- 
licininkai turbūt įsikalė į galvą, kad tu sumušei Lili. 

Kai tai išgirdo, Džo pašokęs atsisėdo lovoje. 

— Ne! Niekada nemušiu Lili! Niekada! 

- Žinau, Džo, bet jie to nežino. Kažkas atsitiko Lili, dėl to jie 
čia ir atėjo. Nori sužinoti, kas šiąnakt įvyko. Manau, jie gali tau 
suversti kaltę. 

— Ne! Niekada nemušiu Lili! - šaukė jis daužydamas kumš- 
čiais lovą. 

Katlina iš Džo akių matė, kad jis jaučiasi išduotas ir piktas. 

- Suprantu, gali nepasakoti. Žinau, kad myli Lili. Bet tie po- 
licininkai, kurie sėdi apačioje, šito nežino ir gal visai kitaip mato 
tai, kas nutiko Lili. Pažadėk man, kad nepyksi, jeigu jie klaus to, 
kas tau nepatiks. Būk geras Džo, stenkis būti ramus, net jeigu jie 
klaus, ar tu mušei Lili, - meldė Katlina. | 

- Niekada nemušiu Lili, myliu Lili! - pakartojo Džo. 

Suimta nevilties Katlina prikando lūpą - ji suprato, jog nieko 
negali pasakyti nei padaryti, kad apgintų savo nuostabųjį, švel- 
nųjį brolį nuo jo paties. 

— Ak, Džo, gal man viskas atrodo per daug juoda. Gal Lili apie 
viską papasakos kitaip. - Katlina atsiklaupė lovoje ir stipriai apka- 
bino Džo. - Tu tiesiog būk, koks esi, ir pasakyk jiems, kad miegojai. 

— Gerai, - klusniai linktelėjo Džo. 

Po kelių minučių Katlina vis dar buvo jį apsikabinusi, kai visa 
išbalusi motina įėjo pasakyti, kad Džo kviečiamas į apatinius 
kambarius. Ji sunkia širdimi žiūrėjo, kaip jis nerangiai stojasi iš 
lovos ir eina pro duris. 


Tądien policininkai išsivežė Džo į tolesnę apklausą. Po dviejų 
dienų atėjo dar vienas policininkas ir tėvams su seserimi pa- 
sakė, kad Džo kaltinamas Lili Lajel išžaginimu ir sužalojimu. Iki 
teismo jis bus laikomas Korko kalėjime. 

Jam išėjus Sofija atsisėdo prie stalo. Susiėmė galvą rankomis 
ir tyliai apsiverkė. Šeimesas, pats su ašaromis akyse, priėjęs ap- 
glėbė ją. 
palūžę. 

Galiausiai Sofija pakėlė galvą ir sugriebė vyrą už rankos. 

— Jis to nepadarė, juk nepadarė? 

— Ne, širdele, puikiai žinom, kad nepadarė. - Šeimesas iš reto 
pakraipė galvą. - Bet ką mums daryti, kad tai pataisytume, ne- 
išmanau. - Šeimesas pasisuko į Katliną. - Kas nors šiuose na- 
muose turi juk žinoti, kas tą naktį atsitiko? Kaip tau, mergaite, 
šovė į galvą gerti naminę? Juk žinai, kaip ji susuka protą, ypač 
tokiems lėtapėdžiams kaip Džo! 

- Tėt, atsiprašau, labai atsiprašau. - Katlina grąžė rankas, 
trokšdama jam pasakyti, kaip buvo iš tikrųjų - kad Džeraldas 
visus juos nugirdė. 

— O policininkai kaip visada klausys, ką sako anglas. Gal 

man nuėjus pasikalbėt su Džeraldu, eit ir pakalbėt? - Šeimesas 
ėmė sukti ratus po virtuvę. 

- Ir jis pasakys tau tiesą? Kažkas juk taip pasielgė su Lili, 
ir mes gerai žinom, kad ne mūsų Džo. Bet ką mes galim pada- 
ryti? — sielvarto palaužta Sofija papurtė galvą. - Jei tai padarė 
Džeraldas, argi jis prisipažins? Niekada! 

— O kaip Lili? - paklausė Katlina. - Gal man pas ją nueiti? 
Juk žinai, mes didelės draugės, mam. 

- Ką manai, Šeimesai? Aplankyti Katlinai Lili ar ne? 

— Manau, tokiu atveju viską verta išmėginti, - pritarė jai tėvas. 

Kitą dieną Katlina autobusu nuvažiavo į Korką. Lili buvo pa- 
guldyta į Nepaliaujamos pagalbos seserų ligoninę. 

Įėjusi į Lili palatą, Katlina rado ją užsimerkusią. Katlina 
įsižiūrėjo į juodai violetinį ratilą apie kairę akį, perskeltą lūpą, 
mėlynes ant žandikaulio. Ji sunkiai nurijo seilę - net minties 
nebuvo, jog Džo būtų galėjęs šitaip pasielgti su savo numylėta 
Lili. Ji atsisėdo ant kėdės šalia lovos - žinojo, kad Lili pabudus 
ir joms ėmus kalbėtis turi likti rami, nepulti į isteriją dėl baisios 
neteisybės, ištikusios brolį. 

Galiausiai Lili atsimerkė, sumirksėjo ir tada pastebėjo šalia 
sėdinčią Katliną. Ši paėmė ją už rankos. 

— Na, kaip jautiesi? 

— Miego, - atsakė Lili, - labai noriu miego. 

— Gal tau ko nors duoda nuo skausmo? Dėl to ir esi mieguista... 

— Taip, - Lili apsilaižė lūpas. - Gali man paduoti vandens? 

Katlina padėjo Lili atsisėsti ir atsigerti. Kai ši atsigėrė, Katlina 
padėjo ant gretimo staliuko stiklinę ir švelniai paklausė: 

— Kas tau atsitiko, Lili? 

— Nežinau. - Lili vėl užsimerkė. - Negaliu prisiminti. 

- Turi ką nors prisiminti, - ragino ją Katlina. - Juk nemanai... 

tai yra... tu gi supranti, kad Džo niekada negalėtų su tavimi taip 
pasielgti. Ar ne, Lili? 

— Policija manęs klausinėjo to paties, ir aš nieko negaliu at- 
sakyti. 

- Jie jį suėmė, Lili. Suėmė Džo, - sušnibždėjo Katlina. - Kal- 
tina jį už tai, kas tau atsitiko. Tu juk pasakysi jiems, ar ne? Kad 
Džo tave myli ir niekada nebūtų nuskriaudęs... tu gerai žinai. 
Būk gera, Lili, pasakyk jiems. 

Lili ir toliau gulėjo užsimerkusi. 

— Ne, nemanau, kad jis tai padarė, bet negaliu pasakoti to, ko 
neprisimenu. 

— O Džeraldas? Gal jis bandė... - Katlina negalėjo ištarti tų 
žodžių. - Gal tau reikėjo nuo jo gintis?.. 

Lili staiga atsimerkė. 

- Katlina! Jis mano suvestinis brolis! Kaip galėčiau jį tuo kal- 
tinti? Be to, - jos akys vėl ėmė merktis, - juk sakiau, neprisimenu. 
Atleisk, aš labai pavargusi, nenoriu daugiau apie tai kalbėti. 

— Lili, - Katlina nurijo ašaras, - jei neužtarsi Džo, jį gali už- 
daryti į kalėjimą! Būk gera, maldauju... 

— Liaukis, - pasakė balsas jai už nugaros. 

Tarpduryje stovėjo teta Ana, ant krūtinės sukryžiavusi rankas. 

— Manau, Katlina, laikas t-tau išeiti. Kaip Lili ir prašė. 

- Būkite gera, teta Ana, - iš nevilties ėmė maldauti Katlina, - 
jie mano, kad Džo šitaip pasielgė su Lili, o jūs juk žinote, jis ją 
tiesiog dievino, nuo visų saugojo. 

— Liaukis! — šiurkščiai nukirto teta. - Tu pradedi isterikuoti, 
Lili tai n-nesveika. Siūlau palaukti, kol policija baigs tyrimą. 
Niekas negali pasakyti, ką galėjo p-padaryti girtas Džo, manau, 
mergaite, ir tu vargiai gali spręsti. Tu aiškiai n-nulūžai pasigėrusi, 
tad nieko nei matei, nei girdėjai. 

— Nemačiau, bet mačiau kraują ant Džeraldo... 

— Sakau, liaukis! Prašau tučtuojau išeiti iš mano dukters pa- 
latos arba liepsiu tave išvesti. Ir noriu tau pasakyti, kad mes su 
Sebastianu esam visiškai vienos nuomonės - mūsų d-dukterį iš- 
niekinęs Žmogus nusipelno bausmės! Ir mes tuo pasirūpinsim! 

Katlina išbėgo iš palatos nieko nematydama pro ašaras. Išė- 
jusi iš ligoninės ji atsisėdo ant suoliuko dailiame sodelyje. Viskas 
veltui, perniek... o Džo, vien dėl to, kad jis yra Džo, visiškai be- 
jėgis apsisaugoti ar apsiginti nuo to, kas jam gresia. Jei Lili ar teta 
Ana jo neužtars, nėra jokios vilties. 


Po trijų mėnesių Katlina su tėvais sėdėjo ir klausėsi, kaip Džo 
skelbiamas nuosprendis kalėti iki gyvos galvos už Lili Lajel išža- 
ginimą ir sužalojimą. Džo advokatui pavyko išreikalauti, kad dėl 
riboto protinio išsivystymo Džo būtų laikomas uždaro režimo 
gydymo įstaigoje Midlandse. 

Katlina kaip gyva nepamirš suglumusio, baimės kupino 
žvilgsnio iškamuotame Džo veide, kai sargybinių šiurkščiai 
sugriebtas už parankių jis bandė rodyti į savo šeimą teismo sa- 
lės gale. 

— Džo! - per visą salę sukliko Sofija. - Prašau, neišveskite 
jo! Jis mano sūnus, jis nesupranta! Prašau... mano vaikelis, jam 
manęs reikia... Džo! Džo! 

Kai Džo buvo išvestas iš teisiamųjų suolo ir dingo iš akiračio 
nutemptas laiptais žemyn, Sofija susmuko kėdėje ir ėmė karčiai 
raudoti. | 

- Jis ten numirs uždarytas su pamišėliais, be savo mielųjų 
gyvulėlių. O Dieve... O Dieve... 

Katlina su tėvu, lygiai taip pat plyštančia širdimi, sėdėjo šalia 

Ji suprato, kad niekada gyvenime neatleis Lajelams už tai, ką 
jie padarė jos šeimai. 


Danvorlio viensėdis, šie laikai 


— Ak, mama, - ėmė švelniai kalbinti Katliną Granija, žiūrė- 
dama, kaip rauda purto motinos pečius. Ji apsikabino ją. - Ak, 
mama. 

- Atleisk, vaikeli, skaudu visa tai pasakoti. 

— Mama, net nežinau, ką sakyti. Va, nušluostysiu. - Granija 
išėmė iš dėžutės, padėtos prie lovos, popierinę servetėlę ir švel- 
niai nubraukė motinai ašaras. 

- Žinau, sakysi - kada tai buvo, - kalbėjo Katlina, stengda- 
masi susiimti, - betgi aš žinau, Granija, kad Džo buvo nekaltas, 
juk mačiau jį visą gyvenimą kiekvieną mielą dieną. Supranti, jis 
nesuvokė, kas dedasi. Jį uždarė tuose šiurpiuose namuose, kur 
aplink buvo vieni bepročiai, kaukiantys, daužantys užrakintas 
duris, kad juos išleistų. - Katlina sudrebėjo. - Ak, Granija, tu 
net neįsivaizduoji. 

— Tikrai neįsivaizduoju, - tyliai atsiliepė Granija. - Ar jūs 
bandėte skųsti nuosprendį? r 

— Gal nustebsi, bet kai susitikom su advokatu, jis pasakė, kad 
tai būtų tik pinigų švaistymas. - Katlina liūdnai nusijuokė. - Be 
to, Džo būklė ten pablogėjo. Jam visada buvo sunku kalbėti, bet 
ten jis visai nutilo. Turbūt likusius dešimt gyvenimo metų ne- 
beištarė nė žodžio. Sėdėdavo prie lango ir pro jį spoksodavo, ir 
net kai jį aplankydavom, kažin ar suprato, kas mes tokie. Manau, 

jam duodavo vaistų, kaip ir visiems. Kad būtų ramesnis, o slau- 
gytojų gyvenimas - lengvesnis. 

— Arjis ten tebėra, mama? 

— Ne, - papurtė galvą Katlina. - Mirė nuo infarkto, kai tau 
buvo dvylika. Bent mums taip sakė. Džo nuo gimimo turėjo šir- 
dies ūžesį, bet aš manau, kad širdis jam plyšo ne tiek nuo fizinio 
veiklos sutrikimo, kiek iš sielos skausmo. - Katlina atsiduso. - Ar 
buvo dėl ko vargšui vaikinui gyventi? Jį apkaltino nuskriaudus 
žmogų, kuris jam buvo brangesnis už gyvybę. Ir už tai atėmė iš jo 
laisvę. Džo nebuvo stiprios galvos ir net neabejoju, kad neįstengė 
suvokti, kas jam nutiko. Tad mėgino susidoroti su savo nelaime 
užsisklęsdamas savyje. Bent taip mums aiškino psichiatras. 

— Ak, mama, - Granija papurtė galvą, - kaip baisu. Ar Lili 
kada nors apie tai su tavimi kalbėjo? Ar prisiminė, kas tada įvyko? 

- Tą dieną ligoninėje aš su Lili Lajel kalbėjau paskutinį 
kartą, - atsakė Katlina. - Kai tik ją išleido namo, teta Ana tuoj 
pat išsivežė dukterį į Londoną - tiek ją ir tematėme. Kol po dau- 
gelio metų su vyru už parankės grįžo į Danvorlio rūmus. 

— O Džeraldas? - paklausė Granija. - Iš to, ką dabar pasa- 
kojai, galima suprasti, kad jis ir padarė tą nusikaltimą. 

- Ne kitaip - kol gyva būsiu, niekas man neįrodys prie- 
šingai, - nukirto Katlina. - Tai galėjo padaryti tik kuris nors iš 
jųdviejų, ir tai tikrai negalėjo būti mano švelnusis Džo. Bet čia 
yra šiokia tokia paguoda. Iš vieno žmogaus, kuris tarnavo Dan- 
vorlyje ponui Sebastianu: Lajelui, - ji piktai iškošė pro dantis šį 
vardą, - girdėjau, kad Džeraldas buvo nužudytas tarnaudamas 
anapus Lamanšo. Galiu pridurti, kad žuvo ne kovodamas už 
savo šalį, o viename Kipro bare per girtų muštynes. Jis mirė pir- 
miau negu Džo, būdamas dvidešimt ketverių. Dėl to Lili ir pa- 
veldėjo Danvorlio rūmus. 

— Kaip manai, ar tai, kas tąnakt nutiko, galėjo paveikti Lili? 

Turiu galvoje... - Granija atsargiai rinko žodžius, žinodama, kad 
motinai tai skausminga tema. - Aleksandras man sakė, kad Lili 
buvo smarkiai sutrikusios psichikos. 

— Negaliu pasakyti, nes Lili buvo keista ir vaikystėje, ir pa- 
auglystėje, - susimąsčiusi prakalbo Katlina, - ir niekada nepra- 
sitarė, ar prisimena, kas įvyko tą naktį. Bet tu, kiek suprantu, 
spėji, kad jeigu prisiminė, tai galėjo ją paveikti? 

— Be jokios abejonės, - patvirtino Granija. - Be to, man pa- 
aiškėjo, dėl ko taip nerimavai, kad bendrauju su Lajelais. Dabar 
jau gerai suprantu. - Granija suspaudė motinai ranką. - Atleisk, 
jei mano bendravimas su jais tave užgavo ir sugrąžino sunkius 
prisiminimus. 

— Ką gi, kaip nuolat kartoja tavo tėtis, praeitis niekaip su ta- 
vimi nesusijusi. Bet ji sumaitojo mano šeimos gyvenimą. Mama 
ir tėtis liko nebe tie. Juk ne tik Lili, bet ir mamos sesuo Ana 
atsisakė užtarti savo sūnėną. Net mamytės maldaujama pasakyti 
policininkams, kad Džo niekam nėra padaręs bloga, Ana nesu- 
tiko. Šiaip ar taip, ji buvo skvairo žmona, ir jos balsas būtų buvęs 
išgirstas. 

- Bet, mama, - atsiduso Granija, - argi galėtum šito iš jos 
tikėtis? Džeraldas juk Anos posūnis. Ji buvo ištekėjusi už jo tėvo. 
O varge, kokia kebeknė. 

- Tikrai, - sutiko su ja Katlina, - ir, žinoma, tu teisi. Teta Ana 
visada jautė, iš kur vėjas pučia. Sebastianas sukūrė jai ištaigingą 
gyvenimą ir davė visišką laisvę. Po to įvykio teta Ana retai grįž- 
davo į Airiją, daugiausia būdavo Londone, namuose, kuriuose 
augo. Seserys daugiau niekada nesikalbėjo. 

Granija patylėjo, mintyse perkratydama, ką jai pasakė motina. 

— Suprantu, kad nekentei Lili už tai, kas per ją atsitiko Džo, 
bet ar tikrai ji buvo kalta, mama? Ji patyrė baisų smurtą, kad 
ir kas buvo tas nusikaltėlis. Gal ji iš tiesų negalėjo prisiminti, 

bet jei prisiminė, kaip galėjo apkaltinti savo suvestinį brolį? - 
svarstė Granija. - Ir kas gali žinoti - jei Džeraldas grasino tau, 
gal jis pagrasino ir Lili, kad laikytų liežuvį už dantų. Tikrai ne- 
noriu jos teisinti, - paskubėjo ji pridurti, - bet nematau, kad ji 
būtų turėjusi išeitį. 

— Taip, tiesą sakai, - tarė Katlina. - Lygiai tą patį man metų 
metus kartojo tavo tėtis. Ir negaliu meluoti - kai netrukus po 
Džeraldo mirė Sebastianas Lajelas ir Lili iš tėvo paveldėjo Dan- 
vorlio dvarą, mano tėvelis parašė jai į Londoną prašydamas leisti 
išsipirkti visą ūkį. Ji sutiko ir tikrai nepasirodė brangininkė. 

- Ciniškai žiūrint, gal ji tiesiog pasistengė, kad kuo mažiau 
ryšių sietų ją ir tavo šeimą? 

— Taip. Gal ir taip, - neprieštaravo Katlina. - Bet jai galėjo ir 
prabilti sąžinė. 

— Manau, Aleksandras tikrai nieko apie tai nežino, - pasakė 
Granija. 

— Vargu ar žmona jam apie tai pasakojo. 

- Turbūt ne, bet gal Aleksandrui palengvėtų, jei sužinotų. 
Jis vis kalba, kad jam nemielas Danvorlis. Sakyčiau, - Granija 
pasikasė pakaušį, - net kai nesi kaltas dėl savo gyvenimo draugo 
nelaimių, vis tiek graužiesi, kad gal per mažai jam padėjai. O iš 
to, ką Aleksandras pasakojo, supratau, kad jis padarė viską, kas 
įmanoma, kad palaikytų Lili. 

— Neabejoju. Ir jei tai ką nors keičia, Granija, galiu pasakyti, 
kad nebekaltinu Lili dėl to, kas įvyko. Bet dėl Džo man amžinai 
skaudės širdį. 

- Turbūt... o Lili, kaip atrodo, irgi už viską sumokėjo. Vargšė. 
Nepyksi, jei radusi tinkamą minutę visa tai papasakosiu Alek- 
sandrui? | 

— Ne, nepyksiu. Kaip tik staiga pajutau, kad prieš tau išvyks- 
tant būtinai turiu papasakoti. Liūdniausia, kad aš likau vienin- 


+ 348 Lucinda Riley 


telė gyva iš tos naktinės iškylos paplūdimyje dalyvių. Sakytum, 
tą vakarą mums visiems pasaulis būtų apvirtęs aukštyn kojom. 

— Mam! Taigi aš esu, ir Šeinas, ir tėtis, - trupučiuką paerzino 
ją Granija, - tad ne viskas jau taip ir apvirto. 

— Taip, dukrel. - Katlina ištiesusi ranką paglostė dukteriai 
skruostą. - Žinoma, taip. - Ir dar, Granija, jei po viso to šalia 
nebūtų buvę tavo tėvelio, turbūt būčiau iš proto išėjusi. Jis buvo 
stačiai nuostabus. Buvo ir yra, nors kai kuo mane ir erzina, - 
sukrizeno ji. - Na, dabar duosiu tau bent kiek pamiegoti. Tik 
pažadėk, kad būsi atsargi, gerai? 

- Žinoma, mam, aš gi jau didelė mergaitė. 

- Bet niekad nebūsi tokia didelė, kad nebegautum pylos nuo 
mamytės, - pavargusi nusišypsojo Katlina. 
eina durų link. - Labanakt, mama. Myliu tave. 

- Ir aš tave myliu, Granija. 

Išėjusi iš dukters kambario Katlina nužingsniavo prie savo 
durų. Džonas kietai miegojo, pamiršęs užgesinti šviesą. Švelniai 
pabučiavusi vyrą į kaktą, ji priėjo prie savo staliuko su veidro- 
džiu. Ir paėmė dailiai išdrožinėtą medinį angeliuką, kurį Džo su 
tokia meile padirbino Lili. Kelios savaitės po Džo nuosprendžio 
paskelbimo ji aptiko tą statulėlę smėlyje prie pat olos, kurioje 
buvo rasta Lili. Prispaudusi angeliuką prie krūtinės, Katlina pa- 
kėlė akis aukštyn. 


— Dabar ramiai miegok, Džo, - sumurmėjo ji. 


Aurora 


Ak, skaitytojau! Vargšė Katlina! Stebiuosi, kaip ji iš viso man leido 
peržengti savo namų slenkstį, juk paskui mane slinko tamsus gi- 
minės istorijos šešėlis. | 

Ir vargšas Džo... viena iš beginklių žmogiškų būtybių, nepa- 
jėgiančių apsisaugoti nei apsiginti nuo rūstaus gyvenimo, likimo 
loterijos auka be jokios kaltės. Galiu vien tikėtis, kad ta švelni siela 
sugrįžo kaip šeimos numylėtinis, pavyzdžiui, katinėlis, o bjaurybė 
Džeraldas virto pele, kurią Džo patykojo ir pažaidęs galiausiai 
pribaigė vien dėl pramogos. 

Blogiausia, kad kuo daugiau sužinau apie savo praeitį, tuo 
labiau nerimauju dėl savo paveldėtų geny. Bjaurybė Džeraldas 
buvo mano dėdė! Ką jau kalbėti apie mano senelę Aną, dėl kurios 
egoizmo Lili užaugo be motinos meilės - bene svarbiausio dalyko 
žmogaus gyvenime. Lygiai taip pat paskui augau ir aš, kol pasi- 
rodė Granija ir mane išgelbėjo. 

Ši istorijos dalis man bent jau padėjo suprasti Lili. Pagal- 
vojau, kad gamta pagailėjo Džo įprastų savo dovanų, tad jis tapo 
auka, ir lygiai taip pat Lili pražudė jos dovana - grožis. Gali 
būti, kad vienodai blogai turėti ir per daug, ir per mažai. Ji buvo 
tokia pažeidžiama - ne mažiau nei Džo, tik kitaip. Gal jis ir 
atpažino šį jydviejų bendrumą, nors daugelis matė tik jos išorę. 
Daugeliui, kaip ir Katlinai jaunystėje, grožis ir turtas siejasi su 
valdžia ir galia. O Džo matė jos pažeidžiamumą ir tiesiog norėjo 
ją apginti. 

Be kita ko, pastaruoju metu skaičiau daug religijos filosofijos 
veikalų. (Jei prabilau rimtesniu balsu nei ankstesniuose pusla- 
piuose, kaltos šitos knygos.) Mokslas jau yra nustatęs, kokios gene- 
tinės savybės perduodamos iš kartos į kartą, bet aš labiau linkusi 
manyti, kad ką tik gimęs kūdikis turi savo unikalią dvasią ir už- 
augęs bus toks, koks iš tikryjų yra, joks auklėjimas šito nepakeis. 
Man pačiai nuo šios minties lengviau, jei turėsime omenyje mano 
genų rinkinį. 

Ankstesniuose puslapiuose esu sakiusi, kad pasaulis nieko 
nepasimoko iš gautų pamokų. Skaitytojau, manau, kad klydau. 
Per penkiasdešimties metų tarpsnį tokie žmonės kaip Džo, kurie 
dėl savo trūkumų šimtmečius buvo skandinami vos gimę arba 
laikomi uždaryti, dabar globojami visuomenės. Žinoma, yra 
ir kita šio medalio pusė. Vakarų pasaulyje vaikų ir šiaip niekas 
nebegrūda į dūmtraukius valyti kaminų, jie tausojami ir su jais 
maloniai elgiamasi. Bet kadaise buvę mėgstamiausio vyrų ir mo- 
terų žaidimo (suprantate, ką turiu omenyje!) šalutinis produktas, 
dažnai nepageidaujamas, dabar jie tapo šeimos gyvenimo centru. 
Pastaruoju metu sutinku smarkiai išpaikintų mažų žmogučių, ir 
sunkiai įsivaizduoju pasaulį, kuriame jie pagalvotų dar ir apie 
kitus, ne vien apie save. Galbūt tai reiškia, kad žmonija apsuks 
dar vieną ratą, kuriame vyraus egoizmas, kol nauja karta viską 
pakreips kita linkme, nes mes niekada nenustygstame vietoje. 

Aš laiminga, kad gyvenau būtent tokiu metu, kaip man buvo 
lemta. Senovėje būčiau buvusi nuskandinta kaip ragana. Kartu 
su Katlina, kuri mato ir jaučia tuos pačius dalykus kaip aš ir tai 
supranta. 

Šis intarpas gal kiek ilgesnis nei kiti, nes vis atidėlioju tolesnę 
pasakojimo atkarpą. Man ji bus nelengva... 

Ženevos oro uosto atvykstančių keleivių salėje vairuotojas su 
livrėja laikė iškėlęs lapą su Granijos vardu. 

— Prašom paskui mane, madam. 

Prie oro uosto laukė juodas mersedesas. Ji įsėdo ir vairuo- 
tojas tylėdamas išsuko iš aikštelės. 

Važiuodama per Ženevą nežinoma kryptimi, Granija savęs 
klausė, kaip ji gali taip naiviai elgtis. Kodėl ji pasitiki Alek- 
sandru? Juk beveik nieko apie jį nežino. Jis gali būti įsivėlęs į 
kokią tik nori aferą: ginklų, narkotikų prekybą... 

„Ramiau, moteriške, neleisk įsisiautėti vaizduotei, - su- 
draudė save Granija. Vis dėlto sužvejojusi rankinėje mobilųjį 
telefoną dėl visa ko įsidėjo į striukės kišenę. 

Išvažiavęs.iš miesto ir pakilęs į už jo stūksančius kalnus, au- 
tomobilis sustojo priešais ryškiai apšviestą šiuolaikinį pastatą. 
Vairuotojas atidarė keleivio pusės dureles ir ji išlipo. 

— Lauksiu jūsų čia. Ponas Devonšyras trečiame aukšte. Pa- 
siteiraukite registratūroje ir slaugytojos paaiškins, kaip jį rasti. 

Tada Granija pakėlusi akis pamatė, kad stovi prie Ženoljė 
klinikos paradinių durų. Ranka pati pakilo prie burnos. 

— O Viešpatie... O Viešpatie... - sukuždėjo pati sau. 

It nesava liftu pakilo į trečią aukštą, kaip buvo nurodęs vai- 
ruotojas, ir nuėjo prisistatyti į medicinos seserų postą. 

— Jūsų pavardė? - paklausė seselė. 

— Granija Rajan. 

— Puiku, - nusišypsojo seselė, radusi jos vardą, - ponas De- 
vonšyras jūsų laukia. Prašom eiti sa manimi. 

Einant koridoriumi ir seselei beldžiant į duris Granijai at- 
rodė, kad širdis iššoks. Kažkas silpnu balsu atsakė: 

— Prašom. 

Seselė parodė Granijai stumtelėti duris. 

Lovoje gulėjo Aleksandras arba, kaip būtų pasakiusi Granija, 
blankus šešėlis to žmogaus, su kuriuo ji atsisveikino prieš kelias 
savaites. Buvo visiškai nuplikęs, oda gelsvai pilka, prie kūno pri- 
jungti įvairūs vamzdeliai, aplink monotoniškai pypsėjo moni- 
toriai. Aleksandras sunkiai pakėlė sulysusią ranką, rodydamas, 
kad ją pažino. 

— Paliksiu jus kurį laiką dviese, - pasakė seselė ir linktelėjo 
prieš uždarydama duris. 

— Granija, ačiū... kad atvažiavai. 

Granija stovėjo it stabo ištikta, gerai suprasdama, kad išsi- 
duoda, kokia ji priblokšta. Bet vargiai galėjo suvaldyti veido iš- 
raišką. 

- Žinau, - sugergždė Aleksandras, - žinau. Šito, - jis parodė 
į save, - nesitikėjai. 

Granija tylomis papurtė galvą, vieno tenorėdama - nepa- 
siduoti silpnumui. Jis geibiai mostelėjo ranka kviesdamas pri- 
eiti arčiau. Priėjusi pamatė, kad tamsiai mėlynos jo akys pilnos 
ašarų. Nejučia pasilenkė ir pabučiavo šaltą kaktą. 

- Aleksandrai, - sukuždėjo, - kas tau atsitiko? Negaliu su- 
prasti. 

Jis mostu parodė prisitraukti kėdę ir atsisėsti šalia. Jai taip ir 
padarius ištiesė ranką ir ji suėmė jo plaštaką. 

- Smegenų auglys. Sužinojau prieš metus. Tada, kai buvau iš- 
važiavęs, gydžiausi. - Jis liūdnai nusišypsojo. - Pati matai. Nepa- 
dėjo. Aš mirštu, Granija. Maniau, kad man liko daugiau, bet... - 

jis apsilaižė suskirdusias lūpas, kad galėtų toliau kalbėti, - yra 
kitaip. 

— Kaip... - ašaros pačios ėmė riedėti Granijos skruostais, 
kaip liūdna, Aleksandrai. Kodėl man nesakei? Supratau, kad 
kažkas negerai, pastarąjį kartą grįžęs namo labai nekaip atrodei. 
Ir tie galvos skausmai... dabar aišku, iš kur. Atleisk man. - Ji ėmė 
naršyti po rankinę ieškodama nosinės nusibraukti nosį. - Kodėl 
man nieko nesakei? - vėl paklausė. 

— Kol buvo vilties, nenorėjau, kad žinotų Aurora. Arba tu, - 
pridėjo jis. | 

- Ir jau... gydytojai nieko negali padėti? - žiūrėdama į jį Gra- 
nija matė, kad taip klausdama tik griebiasi šiaudo. 

- Nieko. Viskas išmėginta. Bijau, kad baigtas mano gyve- 
nimas. 

- Kiek?.. - Granija neįstengė iki galo paklausti. 

Aleksandras jai pagelbėjo. 

— Dvi savaitės, galbūt trys... bet pagal tai, kaip jaučiuosi, 
manau, greičiau. Granija, - staiga jis stipriai suspaudė jai ranką, — 
man reikia tavo pagalbos. 

— Viską padarysiu, Aleksandrai, tik sakyk. 

— Dėl Auroros. Labai bijau, kad nebus kam ja rūpintis, kai 
manęs neliks. 

— Dėl to tikrai nebijok. Aš ir mano tėvai tikrai ja rūpinsimės. 
Manau, žinai ir pats, Aleksandrai. - Granija matė, kaip jam 
senka jėgos ir nuo kalbėjimo, ir nuo išgyvenimų. 

— Vargšė mano dukrytė... kas jai bus, kai sužinos. - Dabar 
jau Aleksandras apsiverkė. - Granija, kodėl gyvenimas toks 
Žiaurus“ 

- Nežinau, Aleksandrai, tikrai nežinau. Viskas, ką galiu tau 
pažadėti, tai kad Aurora bus rūpestingai globojama ir mylima. 

— Atleisk man... pavargau, vaistai - supranti. 

snūdo. Nuo sukrėtimo jai pačiai akyse tavaravo, rodės, nualps. 
Ji visko tikėjosi, bet tik ne atsidurti prie mirštančio Aleksandro 
lovos. Mėgino šaltu protu suimti tai, kas vyksta, bet protas ne- 
veikė. Sėdėjo ir kiek galėdama tvirčiau laikė jo ranką, sakytum, 
vildamasi, kad jos sveikata ir energija kaip nors padės jam įsi- 
kibti į gyvenimą. 

Galiausiai jo akys atsivėrė ir jis pasuko galvą, norėdamas ge- 
riau ją įsižiūrėti. 

— Tikiu tavim, Granija. Mačiau, kaip myli Aurorą. Ir tavo 
tėvų šeima... geri žmonės. Noriu, kad Aurora būtų su tavim 
ir... jais. 

— Sakau Aleksandrai, ji galės būti. Bus. 

— Ne, - Aleksandras mėgino papurtyti galvą, - tai dar ne 
viskas. Negalima palikti vietos jokiam atsitiktinumui. Granija, 
turiu tavęs kai ko paprašyti. 

— Ko tik nori Aleksandrai, pats Žinai. 

— Ar tekėsi už manęs? 

Tą pribloškiančių netikėtumų pilną vakarą šis labiausiai ją 
apstulbino. Granija rimtai pagalvojo, ar Aleksandrui nepasi- 
maišė protas. 

- Tekėti?! Bet... 

— Suprantu, niekas nesvajoja apie tokias piršlybas. - Alek- 
sandro lūpose pasirodė graudi šypsenos imitacija. - Norėčiau 
paprašyti tavęs tekėti kitokiomis aplinkybėmis. 

— Nesuprantu, Aleksandrai. Gal galėtum kaip nors paaiš- 
kinti? 

— Ryt tai padarys mano advokatas. Tada mirsiu žinodamas... — 
Aleksandras giliai įkvėpė, tramdydamas jausmus, - kad mano 
dukrytė visiškai apsaugota. 

— Ak, Aleksandrai... - Granijai užlūžo balsas. 

— Gerai? Sutinki? Dėl manęs? - lemeno jis. 

- Man... - Granija įrėmė pirštus į kaktą, - taip netikėta, 
man... man reikia laiko kiek pagalvoti. 

- Kaip tik laiko mes ir neturim. Granija, maldauju. Pažadu, 
paliksiu tave aprūpintą visam gyvenimui. 

— Nenoriu iš tavęs pinigų, Aleksandrai. 

— Granija, labai prašau. Reikia tai padaryti, kol dar... nevėlu. 

Žiūrėdama į sielvartingą jo veidą ji suprato, kad neturi pasi- 
rinkimo. 

— Gerai, - iš lėto ištarė, - aš tai padarysiu. 


Kitą rytą po bemiegės nakties, nors praleido ją žavingame Že- 
nevos viešbučio apartamente, Granija dešimtą valandą hole su- 
sitiko su Aleksandro vairuotoju ir vėl nuvažiavo į ligoninę. 

Jai įžengus pro palatos duris Aleksandras įstengė šyptelėti. 
Šalia jo lovos sėdėjo vyresnis žmogus glotniai sušukuotais žils- 
telėjusiais plaukais, vilkintis nepriekaištingu kostiumu. 

Jis atsistojo — šalia jo Granija pasijuto mažutė - ir ištiesė jai 
ranką. 

— Gerą dieną, panele Rajan, aš Hansas Šneideris. Esu pono 
Devonšyro advokatas, senas draugas ir Auroros krikštatėvis, — 
užbaigė jis. 

— Hansas atėjo su tavim pakalbėti apie tai, ką abu kalbėjom 
vakar vakare, - pasakė Aleksandras. - Tu... ką nors apie tai gal- 
vojai? 

— Tiesą sakant, man sunku buvo ką nors galvoti. Manau, vis 
dar esu priblokšta, - atsakė Granija. 

— Savaime suprantama, - tarė Hansas. - Manau, derėtų mums 
abiem nusileisti į restoraną ir aš jums viską paaiškinčiau apie 
Aleksandro pasiūlymą. 

Granija tylėdama linktelėjo, jausdamasi kaip pėstininkas jai 
nesuprantamoje šachmatų partijoje. 

Žemesniame aukšte įsikūrusiame jaukiame restorane Hansas 
abiem užsakė kavos. Tada išsiėmė kelis storus segtuvus. 

— Tai štai, panele Rajan, - tarė jis su kapotu vokišku ak- 
centu, - galiu vadinti jus Granija? 

- Žinoma, - linktelėjo ji. 

— Pirmiausia turite suprasti, kad viskas daroma tam, kad Au- 
rora būtų apsaugota tada, kai jis pats ja rūpintis nebegalės. 

- Taip, Hansai, tik nesuprantu vieno dalyko - juk argi Alek- 
sandrui neužtenka testamentu ar kokiu atskiru specialiu do- 
kumentu pareikšti valią, kad aš ir mano šeima įsidukrintume 
Aurorą? 

- Įprastomis aplinkybėmis to beveik užtektų. Bėda ta, Gra- 
nija, kad esamos aplinkybės nėra įprastos, - paaiškino Hansas. — 
Atsiklausiau Aleksandro, ar galiu kalbėti jo vardu, mat jis dabar 
per silpnas aiškiai išdėstyti šias mintis, o jums, be abejo, svarbu 
visa tai žinoti. Jis rūpinasi vien tik Auroros gerove ir saugumu. 
Nori būti tikras, kad po jo mirties niekas jai nesugriaus gyve- 
nimo. Už jo ištekėdama tapsite Auroros pamote ir, jei dabar pra- 
dėsime įvaikinimo procesą, jis bus nebeatšaukiamas. 

— Bet kas gi jį norėtų atšaukti? 

- Granija, Aleksandras yra nepaprastai turtingas Žmogus. 
Jo paliktas turtas atiteks Aurorai. Ir ne tik jis, - po tėvo mirties 
Aurora paveldės Danvorlio rūmus ir kitą vertingą jos motinos 
Lili paliktą turtą. Nesvarbu, kad didžioji šio turto dalis įšaldyta, 
kol Aurorai sueis dvidešimt vieni metai, vis tiek tam asmeniui - 
ar asmenims, - kuris ją augins, atiteks stambus kąsnis. Šiuo metu 
ponas Devonšyras turi nemažai giminaičių, kuriuos labai sušil- 
dytų tokia suma. Pavyzdžiui, jo sesuo, artimiausia Aleksandro 
kraujo giminaitė, gali kreiptis į teismą, kad būtų atšauktas Alek- 

sandro testamentas. Jis su ja jau daug metų nesikalba. Patikėkite, 
Granija, aš ją mačiau, - Hansas kilstelėjo antakius, - ir suprantu, 
kodėl Aleksandras nenori, kad Aurora ir jos turtas atsidurtų jo 
sesers rankose. 

— Aišku. 

- Galbūt jums atrodo, kad Aleksandras pernelyg nepatiklus, 
bet aš turiu trisdešimt penkerių metų advokato darbo praktiką 
ir galiu jus patikinti, kad po Aleksandro mirties tikrai suskris 
maitėdos. 

— Supratau, - tarė Granija. 

— O dabar ne tik kaip Aleksandro advokatas, bet ir kaip geras 
draugas bei Auroros krikštatėvis turiu jūsų paklausti: ar esate 
pasiruošusi prisiimti atsakomybę ir ją įsidukrinti. 

- Jei tik reikia - tikrai taip. Aš ją myliu, - paprastai atsakė 
Granija. 

- Ir dar vienas - svarbiausias dalykas, - nusišypsojo Hansas. - 
Aleksandras nerimauja dėl vieno - kad Auroros įsidukrinimas 
niekaip neapribotų jūsų ateities galimybių. Žinokite, jei norė- 
tumėte grįžti į Niujorką, jis bus laimingas, jei Aurora pasiliks 
Airijoje su jūsų tėvais. Norėčiau paklausti: kaip į Aurorą žiūri 
jūsų tėvų šeima? 

- Jie ją dievina ir ji juos dievina. Šiuo metu ji yra pas juos 
Airijoje, ir tokios laimingos jos dar nemačiau. Bet klausykite, 
Hansai, - Granija suimta nevilties papurtė galvą, - kaip man 
reikės jai pranešti, kad jos tėtis... 

Vos pagalvojus apie tokį pokalbį Granijai iš akių ištryško 
ašaros. 

— Suprantu jus. - Hansas per stalą ištiesė ranką ir paplekš- 
nojo jai plaštaką. - Tai dar viena priežastis, dėl kurios Alek- 
sandrui atrodo, kad turi jus vesti. Taip, Aurora neteks tėvo, bet 
jo netekusi gaus motiną. Jis mano, kad šitaip bus sušvelnintas 

smūgis, kurį jai teks patirti. Jis sakė, kad ji ir taip jus jau laiko 
motina. 

— Malonu girdėti, kad jis taip sakė, — atsiliepė Granija, steng- 
damasi nepasiduoti jausmams. - Aš ją tikrai myliu kaip savo 
vaiką. Tarp mūsų iškart užsimezgė ryšys. 

— Tikiu, kad kartais pats Dievas prideda ranką, nors mums 
jo keliai nežinomi, - tyliai atsakė Hansas. - Tad jei esate pasi- 
ruošusi priimti Aleksandro pasiūlymą už jo tekėti, jis galės mirti 
ramus, kad jo brangi dukrelė bus apsaugota ir mylima. Nežinau, 
kokiais žodžiais apsakyti, kaip jis jus gerbia, Granija. Ir dar turiu 
pasakyti - laiko turime labai mažai, turbūt dar mažiau, nei netgi 
jis įsivaizduoja. Jau rytoj turime surengti jungtuvių ceremoniją. 
Aš susisieksiu su kuriuo nors vietos civilinių aktų registruotoju, 
galinčiu atvykti į ligoninę įregistruoti santuokos. Deja, Granija, 
rytoj jūsų vestuvių diena. 

Ji tylėdama linktelėjo - su karčia ironija pagalvojusi, kaip 
metų metus atsisakinėjo tekėti už Meto, o dabar tragiškomis 
aplinkybėmis jos laukia, regis, neišvengiamas aktas, - ir nurijo 
gumulą gerklėje. 

— Manau, Aleksandras paprašė jūsų pasiimti gimimo liudi- 
jimą. Jei galėtumėte man įteikti tą dokumentą kartu su pasu ir 
pasirašyti šį popierių, kurį drįsau iš anksto parengti, tada viską, 
ką reikia, sutvarkysiu. 

Mediniais pirštais Granija pasirašė blanko apačioje, tada iš 
rankinės išėmė gimimo liudijimą ir pasą ir padavė jam. 

— Dėkoju. O čia reikalingi dokumentai įvaikinimo procesui 
pradėti. 

Granija negalvodama pasirašė blankus ir grąžino juos 
Hansui. 

— Vadinasi... - Sudėjęs popierius į krūvelę ir susikrovęs į port- 
felį, Hansas pažvelgė jai į akis. - Jūs nieko nežinote apie tai, kokį 


Mergaitė ant jūros skardžio 359 


turtą Aleksandras skiria jums kaip žmonai. Ir vis tiek pasirašėte 
tuos blankus? 

— Juk pinigai čia nieko nereiškia - kaip jums atrodo? Aš tai 
darau dėl to, kad myliu Aurorą ir man labai brangus jos tėvas. 

— Supratau. - Staiga Hanso veidą užliejo šilta šypsena. - 
Dabar suprantu, kodėl Aleksandras nori, kad augintumėte jo 
dukterį. Taip ir sakė, kad visai nesidomėsite finansiniais susi- 
tarimais, - Hansas jai mirktelėjo, - ir ką tik paaiškėjo, kad jis 
teisus. 

— Klausykit, - lyg gindamasi atsakė Granija, supratusi, kad 
jis ją šitaip tikrino. - Nepamirškite, kad aš nesiprašiau įtrau- 
kiama į tuos reikalus. Labai ačiū, duonai pati užsidirbu. Man 
Aleksandro pinigų nereikia. 

- Prašau atleisti. Žinodamas, ką jums patiki Aleksandras ir 
kaip sunkiai jis serga, turėjau pats įsitikinti, ar tikrai jis yra tik 
kūno, o ne ir proto ligonis. Dabar galėsiu ramia sąžine dėti pa- 
rašą, kad jis sveiko proto. Aš būsiu jo testamento vykdytojas ir 
ateityje tvarkysiu jūsų bei Auroros finansinius reikalus. Padėsiu 
jums visais galimais būdais. Ir dabar galiu jums pasakyti, kad 
testamentu jis paliko jums... 

— Pakaks! - pervargusi Granija nebegalėjo daugiau klau- 
sytis. - Gal galėtume čia ir sustoti, Hansai? Galėsime apie tai 
pasikalbėti kitą kartą. Dabar noriu grįžti pas Aleksandrą. 


- Aleksandrai, - sušnibždėjo Granija, atsisėdusi prie jo lovos. 
Jis atsimerkė ir pažvelgė į ją. 

- Sveika, Granija. 

- Noriu tau pasakyti, kad mes su Hansu dėl visko sukal- 
bėjom. Aš pasirašiau įvaikinimo dokumentus ir mes galėsime 
rytoj susituokti. 

Didžiulėmis pastangomis Aleksandras pasuko į ją galvą ir 
pakėlė ranką, kad ji paimtų. 

- Ačiū, Granija. Nusipirksi gražią suknelę pasipuošti? Ir, 
žinoma, štai žiedas, - Aleksandras mostelėjo į šalia stovinčios 
spintelės stalčių. - Atidaryk. 

Granija pakluso ir viduje rado raudonos odos „Kartjė“ dė- 
žutę. Aleksandras ištiesė ranką, kad ji įdėtų dėžutę jam į saują. 
Labai sunkiai kilstelėjo visu kūnu, atidarė dėžutę ir išėmė žiedą 
su soliteru. 

— Granija Rajan, ar tekėsi už manęs? 

Granija linktelėjo, ašaros jai temdė akis. 

— Taip, Aleksandrai. 

Stengdamasis iš visų dar likusių jėgų, Aleksandras užmovė 
žiedą jai ant piršto. 

— Ir dar vienas dalykas, Granija... paskutinis. - Jis smarkiau 
spustelėjo Granijos pirštus. - Ar pabūsi su manim iki... galo? 
Kaip... tikra žmona. - Jis liūdnai nusišypsojo. 

- Tikrai būsiu su tavim. Bet... ką sakysim Aurorai? 

— Kad išvažiavom medaus mėnesio. Ji džiaugsis. 

— Ak, Aleksandrai, bet ką gi man reikės daryti - kaip aš jai 
pasakysiu? | 

- Tikiu, kad pasakysi tai, ką reikia. Aš bent jau žinau, kad ji 
turi naują mamą, kuri ją myli. 

Aleksandro vokai užsivėrė. Granija sėdėjo šalia, kol jis 
miegojo, pro langą žiūrėdama į žavingą tolumoje dunksančio 
Monblano vaizdą. 

Nors rytoj turėjo būti jos vestuvės, dar niekada gyvenime ne- 
sijautė tokia vieniša. 

Palikusi Aurorą mokykloje, Katlina grįžo namo ir nuėjo lesinti 
vištų bei rinkti kiaušinių. Nuo Granijos išvykimo buvo praėju- 
sios jau keturios dienos. Ir dar nieko iš jos nebuvo girdėti. Bent 
kelis kartus Katlina bandė skambinti, bet jos telefonas vis buvo 
išjungtas. 

— Tai mergiotei reikia gerai kailį iškaršti, - bambėjo trepsė- 
dama namo su kiaušiniais. - Kažkur išsitrenkė ir nė žodelio ma- 
mytei, kur ji ir kaip jai sekasi, nesvarbu, kad toji eina iš galvos 
besirūpindama. 

Arčiau pusiaudienio suskambo telefonas ir Katlina pakėlė 
ragelį. 

— Mam, čia aš, Granija. 

- Girdžiu gi, kad tu! Jėzaumarija ir Juozapai šventas! Ko tik 
neprisigalvojau apie tave. 

- Atleisk, mama. Galiu tik pasakyti, kad nė iš tolo negalėtum 
pagalvoti, kaip yra iš tikrųjų, bet dabar negaliu kalbėti. Aurora 
namie“ 

— Ne, šiandien pirmadienis, jeigu ką. Ji mokykloj. 

— Taip, žinoma, - sumišusi atsakė Granija. - Klausyk, ban- 
dysiu su ja vėliau pakalbėti, bet dabar sudėtinga. Mama, reikia, 
kad jai kai ką mano vardu pasakytum. 

— Ir kas tai būtų? 

- Pasakyk, kad... aš ir jos tėvelis susituokėm. Ir kad aš būsiu 
jos naujoji mamytė. 

Katlinai it kas vėzdu būtų davęs per galvą. 

— Ką aš girdžiu?! Ištekėjai už Aleksandro? 

— Taip, mama, bet reikia daug pasakoti. Dabar negaliu aiš- 
kint, bet, patikėk, yra kitaip, nei atrodo. 

— Tikrai kad atrodo, - pasakė Katlina. - Ir ar ne tu naktį prieš 
išvykdama man aiškinai, kad tarp tavęs ir Meto dar niekas ne- 
baigta? Kas tau pasidarė, gražuole? Ar tu viso proto? 


362 Lucinda Riley 


— Mam, patikėk manim bent kartą gyvenime. Dėl manęs pa- 
sakyk Aurorai, kad mes su jos tėveliu išvykom medaus mėnesio. 
Tiksliai nežinom... - čia jai staiga užgniaužė gerklę, - kiek už- 
truksim. 

— Supratau. O man tu gali pasakyti, kiek užtruksit? 

— Gerai būtų, jeigu žinočiau, mama. 

— Granija Rajan... beje, Granija, kas gi tu? Šiais laikais... 

— Devonšyr. Aš esu ponia Devonšyr. 

— Na, bent jau ne Lajelų pavardę paėmei. 

— Klausyk, mam, nebegaliu kalbėti. Pažadu, viską paaiš- 
kinsiu, kai grįšiu namo. Stipriai pabučiuok Aurorą ir pasakyk, 
kad mes su tėveliu ją labai mylime. Greitai tau paskambinsiu. 

Katlinos rankose liko pypsintis ragelis. 

Katlina retai išgerdavo, bet šįkart nuėjusi į svetainę įsipylė 
stiklelį šerio. Išlenkusi jį vienu atsikvėpimu, grįžo prie telefono, 
susirado retai naudojamą vyro mobiliojo telefono numerį ir jį 
surinko. 

Metas, regis, klaidžiojo negandų ir painiavos migloje. Žmogus, 
skaitantis kitiems paskaitas apie psichikos procesus, nuolat skel- 
biantis straipsnius šia tema ir parašęs knygą, kurią išleido Har- 
vardo universiteto leidykla, pats jautėsi visiškai susipainiojęs 
savo gyvenime. 

Kai Čarlė jam pasakė didžiąją naujieną, Metas nežinojo nei 
ką sakyti, nei ką galvoti. Nežinojo ir dabar. Suvokė, kad reagavo 
ne taip, kaip derėtų. Čarlė išėjo iš restorano paplūdusi ašaromis. 
Apmokėjęs sąskaitą ir po kelių minučių įkandin grįžęs namo 
rado Čarlę jau užsidariusią savo miegamajame. Pabeldė į duris 
ir nesulaukė jokio atsako. 

— Galima? - paklausė jis. 

Vėl niekas neatsakė, tad jis įėjo be leidimo. Čarlė gulėjo susi- 
rietusi po patalais ašarų išvagotu veidu. 

— Galima, prisėsiu? 

— Mhu, - sumurmėjo iš po patalų. 

— Čarle, širdele. Aš labai atsiprašau. 

— Nėr už ką, - gailiai atsakė ji. 

-— Tu jau... galvojai, ką darysi? Tai yra... ar šito nori? 

Šįkart patalai nuskrido į šalį ir Čarlė atsisėdo lovoje iš pik- 
tumo degančiomis akimis. | 

— Nori, kad nutraukčiau? 

— Ne. Po perkūnais! Net nepradėjau galvoti, ko aš noriu. 
Viskas priklauso nuo tavęs. 

— Ką?! Ei, Metuk, berneli, jei ką, mes abu tą darėm. Taigi 
priklauso ne nuo manęs, 0 nuo mūsų. 

„Kokių mūsų?“ - pagalvojo Metas, bet garsiai to nepasakė, 
nenorėdamas užsitraukti dar didesnės Čarlės rūstybės. 

— Žinau, širdele, bet iš pradžių norėjau išsiaiškinti, ką tu gal- 
voji. 

Čarlė prisitraukė ilgas kojas po smakru ir tarsi apsisaugo- 
dama jas apkabino. 

- Kadangi minėtą naktį prisiekinėjai, jog mane myli, aš iki 
pat dabar turbūt mačiau ateityje kartu tave, save ir tą kažką. Bet 
kadangi tai ne tas atvejis ir šįvakar man labai aiškiai tai parodei, 
dabar jau nebežinau, ko noriu. 

— Tad gal mums abiem reikia kiek laiko pagalvoti. 

— Na, aš neturiu tokios prabangos kaip laiko perteklius ap- 
mąstymams. Tas kažkas manyje auga, ir manęs nežavi mintis 
apie prisirišimą, jei jau turėsiu... 

Ji neužbaigė sakinio. 

— Na, taip, - sutiko Metas. - Tu... tikrai žinai, kad taip yra? 

— Ką? Tu manim abejoji? Trūksta, kad paprašytum pasida- 
ryti DNR tyrimą ir įrodyti, kad tas velnio vaikas - tavo! 

Metas prisislinko apkabinti jos. 

- Aišku, neprašysiu Čarle, juk žinau, niekada su manim taip 
nepasielgtum. Mes gi seni bičiuliai ir tu niekada nebuvai melagė. 
Neverk, širdele. Viską išspręsim, matysi. Ryt turiu išvažiuot - gal 
tai bus į gera. Mums ne pro šalį atskirai pamąstyti. Kai grįšiu, 
tada ir pakalbėsim - gerai? Kai abu būsim apsiraminę. 

- Gerai, - verksmingu balsu pritarė Čarlė. 

Metas pabučiavo ją į viršugalvį ir atsistojo. 

- Pasistenk bent kiek pamiegoti. 

Jis pasuko prie durų. 

— Meti... 

— Na? - Jis patylėjo. 

— Ar tu nori šito vaiko? 

Metas neskubėdamas atsigręžė į ją. 

— Atleisk man, Čarle, bet, jei atvirai, nežinau. 

Tai buvo prieš savaitę. Dabar Metas pakeliui į namus buvo ly- 
giai toks pat neapsisprendęs, kaip ir išvykdamas. Sukdamas spy- 
noje raktą pagalvojo - ką gi jis apgaudinėja? Jam visiškai aišku, 
kad nemyli Čarlės ir nenori su ja vaiko. Jei tam pasismerktų, tai 
tik iš džentelmeniškumo, nes padarė neatitaisomą klaidą. Kita 
vertus, juk tiek vaikinų lygiai tokiomis aplinkybėmis buvo pri- 
versti pasielgti „padoriai“. Čarlė jo vaikystės draugė, jų tėvai 
nuolat matydavosi viešuose suėjimuose. Jis net nusipurtė pagal- 
vojęs apie galvas kraipančius rinktinio užmiesčio klubo narius, 
pasklidus gandui, kad nuo jo nėščia Čarlė buvo palikta. 

Svarbiausia, mąstė Metas nešdamasis kelionkrepšį į miega- 
mąjį, kad jos rankose visos kortos. Jei nuspręs išnešioti vaiką, 
Metas matė neturįs kito pasirinkimo, tik mėginti palaikyti jų 
ryšį. Jis svarstė, kad galėjo būti ir blogiau, - jie bent jau gerai 
vienas kitą pažįsta, yra susigyvenę, yra iš to paties sluoksnio, jų 
draugai tie patys... 

Gal jam vertėtų į visa tai žiūrėti kaip į sutartas vedybas. Tai 
išmėgintas ir patikimas ėjimas. Šiaip ar taip, su Granija nieko 
neišėjo. Metas dirstelėjo į nuotrauką ant naktinio staliuko prie 
lovos. Nelabai galėjai patikėti, kad tai nebe paauglės nuotrauka. 
Ji daryta jiems atostogaujant Florencijoje, priešais Duomo, - 
Granija kvatojo lesindama milžinišką būrį balandžių. 

Metas šlumštelėjo ant lovos, kuri kadaise buvo jų bendras 
guolis ir kurioje jis, pats to nežinodamas, išdavė ją su Čarle. Gal 
jam dabar nieko daugiau nelieka, tik laukti, ką pasakys Čarlė. 
Bet, Dieve brangus, šią minutę jis beprotiškai ilgėjosi Granijos. 
Labiausiai jį pribloškė, kad dabar norėjosi jai papasakoti, kas 

atsitiko. Žemiška airiška jos išmintis visada jį prablaivydavo. 
Staiga pasidavęs nenugalimam įnoriui, Metas pasirausė krepšyje 
ir išsitraukė mobilųjį telefoną. Nestabtelėjęs pagalvoti, ką darąs, 
surinko Granijos numerį, nors net nežinojo, ką jai sakys, jei at- 
silieps, - tiesiog norėjo išgirsti jos balsą. Jos mobilusis buvo iš- 
jungtas, tad jis paskambino tėvų laidiniu telefonu. 

Po antro signalo jis išgirdo atsiliepiant. 

— Klausau? - tai buvo nepažįstamas vaiko balsas. 

— Labą dieną, - pasisveikino Metas. - Su kuo kalbu? 

— Su Aurora Devonšyr, - atsiliepė ji taisyklinga angliška tar- 
timi. — O aš su kuo kalbu? 

— Aš Metas Konelis. Gal apsirikau rinkdamas numerį? Ieškau 
Granijos Rajan. 

— Neapsirikote, pone Koneli. Deja, Granijos nėra namie. 

- Gal netyčia žinote, kur ji? 

— Taip, žinau — Šveicarijoje. Išvažiavo medaus mėnesio su 
mano tėčiu. 

— Atsiprašau - ką pasakėte? —- Metas sunkiai suvokė, ką iš- 
girdęs. - Gal galite pakartoti, ką pasakėte, panele? 

- Mielai. Pasakiau, kad Granija prieš savaitę ištekėjo už mano 
tėčio ir dabar Šveicarijoje jų medaus mėnuo. Gal jai ką perduoti? 
Gali jau visai netrukus grįžti. 

— Ne... Norėjau pasakyti, kad... - Metui reikėjo įsitikinti, kad 
vaikas sako tiesą. - Ar jos motina Katlina yra namie? 

— Yra. Gal norėtumėte, kad ją pakviesčiau, pone Koneli? 

— Būčiau labai dėkingas. - Mirdamas iš nekantrumo Metas 
meldė, kad Katlina paneigtų, ką sakė toji mergaitė. 

- Klausau. 

— Katlina, čia Metas. 

- Ak... - Katlina patylėjusi tarė: - Sveikas, Metai. Kaip lai- 
kaisi? 

- Gerai, - automatiškai atsakė jis. - Labai atsiprašau, kad jus 
trukdau, bet ta mergaitė man ką tik pasakė, kad Granija išvažia- 
vusi medaus mėnesio. Kad ji ištekėjo. Ar tai tiesa? 

Kitame linijos gale įsivyravo tyla. Metas girdėjo Katliną sun- 
kiai alsuojant. 

— Taigi kad taip, Metai, regis, taip. 

— Granija ištekėjo?! - Metui vis norėjosi kartoti tą žodį, kad 
smegenys pagaliau jį įsisąmonintų. 

— Taip, Metai. Ištekėjo. Labai... atsiprašau. 

— Nebegaliu kalbėti, Katlina. Ačiū, kad... mmm... pasakėte. 
Viso gero. 

— Laimingai, Metai, - pasakė Katlina, bet linija jau buvo iš- 
jungta. 

Metas stovėjo kaip maišu trenktas. Granija... ištekėjusi? Ši- 
tiek metų atsisakinėjusi tekėti už jo. Atsistojo ir jį paliko nieko 
nepaaiškinusi, o po kelių mėnesių už kažko ištekėjo. Meto širdis 
daužėsi krūtinėje kaip kūjis, su dviguba jėga varinėdama kraują 
gyslose, ir jam sutavaravo akyse. Pats nežinojo, verkti ar juoktis. 
Kažkoks siurrealizmas, groteskas... 

Metas nusprendė rinktis trečią galimybę ir supykti. Nuo 
naktinio staliuko pagriebė jos nuotrauką ir tėškė į sieną - stiklas 
pažiro į šimtą šukelių. Dusinamas įsiūčio išgirdo atsiveriant lau- 
kujes duris. 

- Jėzau, - Metas suleido pirštus į plaukus, - duosi žmogui 
bent kelias sekundes atsipeikėti ar ne? - pagrūmojo jis dangui. 
Giliai įkvėpęs oro pamėgino suvaldyti staigią fizinę reakciją į iš- 
girstą naujieną. Emociniams padariniams prireiks kur kas dau- 
giau laiko. 

Po penkių minučių pasigirdo tylus beldimas į jo miegamojo 
duris. Jis atsistojo ir atidarė. 

- Labas, Čarle. 

Jam palengvėjo pamačius, kad ji dabar kur kas panašesnė į 
save, vėl nepriekaištingai išpuoselėtos išvaizdos. 

Ji džiugiai jam nusišypsojo. 

- Sveikas, Meti, kaip jaunos dienos? 

- Ai, žinai... - pralemeno jis. 

— Klausyk, zuiki, tu kažkoks nelaimingas. 

— Ačiū, Čarle, pats jaučiu. 

— Darbe sunki savaitė? - paklausė ji. 

— Galima ir taip sakyti. 

— Ar nenorėtum kur nors šįvakar pavakarieniauti? 

- Taip ir buvo planuota, ar ne? 

- Žinoma. Lendu po dušu ir po penkiolikos minučių šiaušiam. 

— Tvarka. 

Čarlei nuėjus nusimaudyti, Metas nušlepsėjo į svetainę ir 
nemąstydamas iš šaldytuvo pasiėmė alaus. Įjungė televizorių, 
ėmė varinėti per kanalus, per vieną rodė beisbolą - bukinantis 
reginys bent kiek atitraukė nuo skausmingų minčių. Suzvimbė 
telefonspynės signalas ir Metas atsistojo atsiliepti. 

- Klausau, - pasakė į ragelį. 

— Sveikas, Metai, čia Rodžeris. Granija man paskolino 
knygą - žadėjau užnešti, kai perskaitysiu. 

Rodžeris buvo Granijos draugas, pirmąkart atvykusi į Niu- 
jorką ji kartu su juo nuomojosi butą. Metas jį mėgo. 

- Užeik. - Jis paspaudė mygtuką ir jau po trijų minučių pa- 
siūlė Rodžeriui alaus. - Kaip atsidūrei šalia? - paklausė. 

- Ėjau apžiūrėti nuomojamo kambario lofte už poros namų. 
Manau, imsiu. Vieta patinka. Granijos nėr? 

- Ne, - atsakė Metas, kiek per smarkiai užtrenkdamas šaldy- 
tuvo dureles. 

- Tai nieko. Kaip tau darbai klojasi? Granija sakė, kad tu jau 
įgijęs vardą. 

— Tikrai? Na ką, reikia kaip nors suktis. O tu internatūroj? 

- Aha, ir ištisai lindėdamas ligoninėj pradedu galvoti, ar ne- 
reikėtų pasiieškot lengvesnio gyvenimo. - Rodžeris kilstelėjo 
antakius ir gurkštelėjo alaus. 

- Turbūt tau sunkiau negu man, - sutiko Metas. 

— Tai kaip Granija? 

— Aš... - Metas atsiduso, - tiesą sakant, drauguži, nežinau. 

— Mat kaip. 

Stojus nejaukiai tylai abu toliau gurkšnojo alų. 

— Aš jau. — Iš vonios išėjusi Čarlė stabtelėjo pamačiusi Ro- 
džerį. - Kas jūs? - paklausė. 

— Labas, aš Rodžeris Sisensas, - pasakė jis tiesdamas ranką. — 
O jūs? 

- Čarlė Kaningam. Malonu susipažinti. 

- Ir man, - ištarė Rodžeris, kiek per ilgai stebeilijęs į Čarlę. - 
Klausykit, ar mes nebuvom susitikę? 

— Ne, - kategoriškai paneigė Čarlė, - aš gerai įsidėmiu veidus. 
Labai atsiprašau, bet tavęs nepamenu. Eime, Meti? 

— Aha, gerai. - Metas nejaukiai pasijutęs pasimuistė. Puikiai 
žinojo, ką galvoja Rodžeris, bet tai buvo visiška netiesa. Arba dar 
blogiau - tiesa. 

— Tai nebetrukdysiu, - pasakė Rodžeris, paskubomis ištuš- 
tindamas alaus bokalą. - Išeisiu kartu su jumis. 

Jie išėjo iš lofto ir tylėdami ėmė laukti lifto. 

- Na, buvo smagu susipažinti, Čarle, - pasakė Rodžeris, neš- 
damasis atgal Granijos knygą, kad jau taip pakrypo reikalai. - 
Susitiksim, Metai, - atsisveikino. 

— Gerai, Rodžeri. 

Čarlė įsikibo Metui į parankę ir skubiai nuvairavo jį ant ša- 
ligatvio. 

— Keistas bičas, - pareiškė. - Gyvenime nesu jo mačiusi. 

Vakarieniaujant Čarlė, regis, stengėsi palaikyti lengvą po- 
kalbį. Jau buvo atėjusi kavos stadija, ir tik tada Metas pagaliau 
įsidrąsino prieiti prie temos, kurią jie ir turėjo aptarti. 

— Taigi, ką tu manai? 

- Turi omeny - dėl vaiko? 

— Taip, dėl vaiko. 

— Ak, žinoma, ruošiuosi palikti, kaip yra. Man jau trisdešimt 
penkeri ir aš visada norėjau vaikų. Juk tai savaime aišku, ar ne? 

— Gal. Jei taip sakai, - skubiai pridūrė Metas. 

- Klausyk, atsiprašau už dramą aną savaitę. Ką tik pati buvau 
sužinojusi ir priblokšta. Elgiausi kaip tos dėmesio besiprašan- 
čios vištos, kurias pati niekinu. Nagi, aš didelė mergaitė, turiu 
gerą darbą ir nuosavus namus. Į kuriuos, - pridūrė Čarlė, - kaip 
tik galėsiu išsikraustyti jau kitą savaitę. Tad, šiaip ar taip, nu- 
lipsiu tau nuo galvos - nė mirktelėti nesuspėsi. 

- Taigi, sakai, - Metas atsargiai rinko žodžius, - kad ruošiesi 
turėti vaiką, ir nesvarbu, būsiu aš su tavim ar ne? 

- Mhu, - linktelėjo Čarlė, - galų gale naujas tūkstantmetis. 
Moterims nebereikia vyro šalia, kad galėtų auginti vaiką. Na, 
gerai, kai kas kraipys galvas užmiesčio klube, mamai su tėčiu 
irgi nelabai patiks, bet jiems vis tiek reikės su tuo susitaikyti. 

— Na, taip. 

- Klausyk, Meti, - Čarlė ištiesė į jį ranką, - nebūk toks pri- 
trėkštas. Pastarąją savaitę tikrai supratau, kaip tave tai paveikė. 
Nesiruošiu tau spęsti spąstų. Iš tavo reakcijos pamačiau, kad tai 
tikrai buvo klaida, nesusipratimas... tikrai, baikim apie tai. Abu 
mes suaugę Žmonės ir, manau, laisvai galim su tuo susidoroti. 
Vienokiu ar kitokiu būdu, - pabrėžė ji paskutinius žodžius. 

— Ką turi galvoj? 

- Na, manyčiau, dabar tavo eilė sakyti, ką galvoji. Jei nu- 
sprendei, kad nesi pasiruošęs būti tėvu, aš neprieštarausiu. Kita 

vertus, džiaugsiuosi, jei norėsi turėti teisę bendrauti su vaiku, 
prisidėti prie jo auklėjimo. Bet visa tai nuspręsim, kai ateis laikas. 

Čarlė linksmai jam nusišypsojo. 

- Žinoma, - linktelėjo Metas. - Taigi, kiek suprantu, atsi- 
sakai minties, kad mes kartu auginsime vaiką? Kaip tikri tėveliai. 

- Aha, atsisakau. — Čarlė kilstelėjo antakį. - Spręsdama iš 
to, ką tu pasakei ir ko nepasakei, - pridūrė. - Praėjusią savaitę 
aiškiai leidai suprasti, kad tėvelio ryšys su mamyte tavo piešia- 
mame paveiksle nenumatytas. | 

Metas pakėlė į ją akis. Ir staiga į galvą jam siūbtelėjo kraujas. 
Gal jį paveikė ką tik gautas smūgis į paširdžius, o gal instink- 
tyvus noras atsimokėti Granijai tuo pačiu - šito Metas pats neži- 
nojo. Bet Granijos šalia nebuvo, o priešais sėdinti moteris, kurią 
jis pažįsta beveik visą gyvenimą, nešioja jo kūdikį. Ką jis praras, 
jei visa tai priims? 

- Aš apsigalvojau, - pareiškė jis. 

- Tikrai? 

— Sakiau tau, kad man reikia atsitraukti ir pagalvoti. Ir dabar 
manau, kad mums galėtų būti gera kartu. 

- Nejaugi? - abejodama paklausė Čarlė. 

— Mhu. 

— O Granija? 

Šis vardas pakibo ore it juodas debesis. 

— Baigta. 

- Kaip? - Čarlę, regis, vis dar graužė įtarimai. - Aną savaitę 
taip neatrodė. Kas nutiko, kad apsigalvojai? 

— Turbūt tiesiog ėmiau mąstyti, kad tu ir aš... mes visada 
buvom artimi, net kai ryšys tarp mūsų nutrūko. O dabar, kai tai 
nutiko, - jis mostelėjo į Čarlės pilvą, - regis, pats likimas mums 
rodo kelią. 

— Supratau. - Ji toliau rijo jį akimis. - Tikrai taip galvoji, 

Meti? Juk sakiau - jau susitaikiau, kad auginsiu vaiką viena. Vi- 
siškai nenoriu tavęs spausti. Žinok tai. 

- Žinau, Čarle, ir esu dėkingas. Tik sakau, kad esu pasiruošęs 
pamėginti. O tu? 

- Aš tiesiog priblokšta šito tavo posūkio. Aš... - Čarlė su- 
triko, - nenoriu, kad vėl mane įskaudintum. 

- Suprantu tave. Ir prisiekiu mūsų kūdikio gyvybe — tavęs 
neskaudinsiu, Čarle. 

- Buvau tokia įsitikinusi, kad tu visiškai nejauti man to, ką aš 
tau jaučiau, - Čarlė sumišusi nuleido akis. - Ar žinai, Meti, kad 
visada tave mylėjau? 

- Ir aš tave visada mylėjau, - Metas pats nusistebėjo išgirdęs 
save taip lengvai meluojant. Kažkas jame trakštelėjo ir lūžo. 

- Kaip „draugas“? 

— Mes ilgai buvom draugai, Čarle. Manau, dabar yra svarus 
pagrindas eiti toliau. 

- Gerai, - nutęsė Čarlė. - Tad ką siūlai? 

— Pirmiausia siūlau niekur nesikraustyti ir likti lofte su manim. 

- Atskirame miegamajame? - pasiteiravo Čarlė. 

— Ne, - Metas giliai įkvėpė ir ištiesė į ją ranką. - Bendrame. 

— Oho, tikrai moki stebinti merginas. Jau ko iš tavęs šįvakar 
nesitikėjau, tai šių žodžių. 

- Nagi, pati žinai, aš staigmenų meistras, - beveik su kartėliu 
atsakė Metas. 

Čarlė to nepastebėjo. Negana to - paėmė ištiestą ranką. 

— Už mus, - švelniai ištarė ji, - ir už tą mūsų pradėtą mažytį 
berniuką ar mergytę. 

— Taip, - Metas pajuto šleikštulį. - Už mus. 

Praėjus dviem savaitėms po išvykimo iš Danvorlio į Šveicariją, 
Granija niekam nepranešusi po pietų pasirodė virtuvėje. Laip- 
tais nusileidusi Katlina rado dukterį susmukusią ant kėdės prie 
stalo, padėjusią galvą ant rankų. Ji geras kelias minutes tylomis 

- Sveika, Granija. 

- Sveika, mam, - besipinančiu liežuviu atsakė Granija nepa- 
keldama galvos. 

- Užkaisiu virdulį, gerai? - pasakė Katlina. 

Duktė nieko neatsakė. Katlina palengva pripildė virdulį ir 
užkaitė ant viryklės. Tada atsisėdo ant kėdės šalimais ir švelniai 
uždėjo jai ant peties ranką. 

— Kas atsitiko, Granija? 

— Ak, mama... ak, mama... 

— Eikš, vaikeli. Nežinau, kodėl tokia liūdna, bet eikš, mamytė 
tave pamyluos. 

Granija sunkiai pakėlė galvą ir motina pamatė, koks iš- 
blyškęs ir sumenkęs jos veidas. Katlina abiem rankom apkabino 
dukterį ir Granija ėmė gailiai kūkčioti. Virdulys švilpė geras dvi 
minutes, kol Katlina pakilo iš vietos. 

- Einu, nukelsiu tą virdulį ir abiem užplikysiu arbatos. 

Ji nieko nesakydama užplikė arbatžoles ir atnešusi pastatė 
puodelį priešais Graniją, dabar ši sėdėjo it mietą prarijusi, be- 
prasmišką žvilgsnį įrėmusi prieš save. 

- Granija, nenoriu tardyti, bet, dėl Dievo meilės, atrodai bai- 
siai. Gali mamytei pasakyti, kas dedasi? 

Granija bent kelis kartus žiojosi mėgindama kažką sakyti, 
bet jai taip ir nepavyko ištarti žodžio. Galiausiai išlemeno: 

— Jis mirė, mama. Aleksandras mirė. 

Katlina viena ranka užspaudė sau burną, kita persižegnojo. 

— Ne, ne, ne... kaip? 

Granija apsilaižė lūpas. 

- Jam buvo - jau anksčiau - smegenų auglys. Tada, kai bū- 
davo išvažiavęs, gydėsi. Mirė... prieš keturias dienas. Kaip jo 
žmona, turėjau pasilikti ir surengti laidotuves. Ir pasirašyti visus 
popierius. 

Ji kalbėjo kaip robotas. 

- Dukrele, mažute, būk gera, gurkštelk arbatos. Ir cukraus 
būtų ne pro šalį. Einu, dar šio to atnešiu, mums abiem nepa- 
kenks. - Katlina iš virtuvės spintelės paėmė brendžio, kurio 
šliūkšteldavo į kai kuriuos kepinius. Kliūstelėjo po nemažą šlaką 
į abu arbatos puodelius. Pakėlė puodelį dukteriai prie burnos. 

— Gerk, Granija. 

Granija triskart gurkštelėjo, užsikosėjo ir dar vieno gurkšnio 
atsisakė. 

— Granija, matau, kad yra ką pasakoti, tačiau... - ji dirstelėjo 
į virtuvės laikrodį pažiūrėti, kiek valandų. - Iki Auroros grįžimo 
nė valandos neliko. Gal paskambinti jos geriausios draugės ma- 
mytei Dženiferei ir paprašyti, kad po mokyklos parsivežtų Au- 
rorą išgerti arbatos? Man atrodo, bus negerai, jei ji tave tokią 
pamatys. 

— Prašau, paskambink, - sutiko Granija. - Aš nepasiruošusi... 
negaliu... ne. 

Skruostu jai tyliai nusirito ašara. Katlina švelniai nubraukė 
ją pirštu. 


Mergaitė ant jūros skardžio 375 


- Atrodai kaip savaitę nemigusi. O gal einam į lovą, pašil- 
dysiu tau patalą karštu buteliu? 

— Kažin ar užmigsiu, - pasakė Granija, atsistojusi padedama 
motinos ir jos vedama laiptais aukštyn. 

— Gal ir ne, bet pamėginti juk nepakenks. - Katlina nuvilko 
Granijos striukę, paskui nuavė, numovė džinsus ir paguldžiusi į 
lovą apkamšė. Atsisėdusi ant lovos krašto kaip seniau, kai Gra- 
nija buvo maža, ėmė glostyti dukters kaktą. - Bandyk pamiegoti, 
dukryte. Jei ko reiks, pašauk, būsiu apačioj. 

Stodamasi pamatė, kad Granijos akys jau merkiasi. Katlina 
pastovėjo koridoriuje akyse tvenkiantis ašaroms. Tegul visi 
šiuose namuose juokiasi iš jos šeštojo jausmo ir aimanavimo, 
kad jos mylimoji dukrelė susidėjo su Lajelais, - regis, nuojauta 
jos neapgavo. 


Po dviejų valandų Granija apdujusi pasirodė virtuvėje. 

- Kiek laiko aš miegojau? Jau beveik tamsu. 

- Miegojai tiek, kiek reikėjo, - pasakė Katlina. - Tai va, su- 
sitariau su Dženifere, kad šiąnakt Aurora nakvos pas juos. Tėtis 
prieš pusantros valandos susiruošė su tavo broliuku pavakaroti 
užeigoj iki išnaktų. Tad nesijaudink, niekas čia nevaikščios. 

— Ačiū, mama. 

Granija sunkiai atsisėdo prie stalo. 

— Išviriau trupučiuką avienos troškinio. Tavo mėgstamo. 
Kaip žiūriu, tavo skilvis turbūt nematė Žmoniško valgio nuo 
tada, kai išvažiavai. 

- Ačiū, mama, - pakartojo Granija, Katlinai priešais padėjus 
dubenį su troškiniu. 

- Na štai, užvalgyk, kiek norėsi. Tuščias gurklys širdies ne- 
guodžia. 


- Ak, mama... 

- Nekalbėk, Granija, valgyk. 

Granija abejingai dėjosi valgį į burną, mašinaliai kramtė ir rijo. 

— Daugiau nebegaliu, mama, tikrai. - Ji pastūmė dubenį. 

— Na, nieko, bent skruostai kiek parausvėjo. - Katlina paėmė 
dubenį nuo stalo ir nunešė į kriauklę. - Granija, neverčiu tavęs 
kalbėti, bet, žinok, klausau, jei nori man ką papasakoti. 

— Nnnn... nežinau... nuo ko pradėti. 

— Galiu įsivaizduoti. Kol miegojai, aš mintyse suvedžiau kai 
kuriuos galus. Kai Aleksandras buvo čia aną vakarą dingus 
Aurorai, jo veido spalva, kaip čia pasakius... na, supratau, kad 
kažkas jam negerai. Man atrodo, jis jau seniai žinojo, kad sun- 
kiai serga. 

- Taip ir buvo. Bet tada, kai gydytojai nustatė ligą, dėl auglio 
dydžio ir padėties smegenyse jo nebebuvo galima operuoti. Vie- 
nintelė viltis buvo chemoterapija. Nepadėjo. 

— Supratau. 

— Prieš kelias savaites, kai visai pablogėjo, jis suprato, kad 
turi susitaikyti su tuo, kas neišvengiama. Tada pradėjo galvoti, 
ką daryti su Aurora. Man... 

— Neskubėk, vaikeli. - Katlina atsisėdo prie stalo šalia Gra- 
nijos ir uždėjo plaštaką Granijai ant rankos. - Kiek reikės, tiek 
ir kalbėk. 

Iš pradžių užsikirsdama, Granija ėmė motinai pasakoti. Kat- 
lina tylėdama klausėsi, viską dėdamasi į galvą ir stengdamasi 
suprasti. Ir viduje sau priekaištaudama, kad iš pradžių Granijos 
sprendimą tekėti už Aleksandro palaikė kaprizu. 

— Po poros savaičių čia atvyks jo advokatas Hansas ir atveš 
Aleksandro pelenus. Sakė norintis juos išberti ant Lili kapo. — 
Granija patylėjo ir pratisai atsiduso visa krūtine. - Ak, mam, 
žiūrėti, kaip jis miršta... buvo baisu. Baisu, - tartum užtvirtino ji. 

— Iš to, ką pasakoji, vaikeli, atrodytų, kad jam tai išsivada- 
vimas iš kančių. 

— Tikrai. Jis kentėjo baisius skausmus. - Staiga ji pakėlė akis 
į motiną ir nežymiai šyptelėjo. - Žinai, mam, tavo nuojauta, kad 
turėjai man prieš kelionę į Šveicariją būtinai papasakoti istoriją 
apie Lili, neapgavo. Man pavyko Aleksandrui prieš mirtį apsa- 
kyti, kas ištiko Lili ankstyvoje jaunystėje. Jis pasakė, kad jam pa- 
lengvėjo, ir aš tikrai taip manau. Jis labai ją mylėjo. 

- Ką gi, tikėkimės, jie jau kartu ten, aukštai, ir kančios abiem 
pasibaigė, - rūškanu veidu pasakė Katlina. - Ir dabar žiūrėdami 
iš aukštybių gali būti ramūs, kad jų brangi dukrelė su mumis 
saugi. 

- O Dieve, mama, - Granija suimta nevilties papurtė galvą. - 
Ir kaip jai reikės pasakyti? 

— Granija, čia jau nežinau, ką tau patarti. Man tiesiog šiurpu, 
kad jos tėtis paliko tau šitą priedermę. 

- Taip, tiesa, - sutiko Granija, - bet jei būtum mačiusi, kokia 
buvo jo būklė... atrodė kaip vaiduoklis, savo paties šešėlis. Ir 
nors neapsakomai troško paskutinįkart pamatyti Aurorą, kietai 
laikėsi - esą, jai būtų tik blogiau. Juk visi žinom, kaip motinos 
mirtis paveikė Auroros būseną. Manau, jis pasielgė teisingai. 

- Ar bent įsivaizduoji, kaip su ja kalbėsi? - paklausė Katlina. 

— Kelias pastarąsias dienas išvis neturėjau jokių minčių, - 
bejausmiu balsu atsakė Granija. - Gal tu turi kokių minčių? 

— Manau, jei tik galima, geriau nemeluoti. Kiek įmanoma 
švelniau pasakyti tiesą. 

— Sutinku, - pritarė Granija, - bet nenoriu, kad ji žinotų, 
kaip baisiai jis kentėjo. 

- Taip, jis užkrovė tau didžiulę naštą, bet galiu tik patikinti: 
tada, kai jai pasakysi, mes širdimi būsim su tavim, ir ji iš mūsų - 
ir iš tavęs - gaus visą meilę ir paramą, kokią tik galim suteikti. 

Juk žinai, Granija, kad ir ką pasirinksi gyvenime, Aurora visada 
turės namus čia, su mumis. 

- Žinau, mama, ačiū tau. Dėl šito rūpinosi ir Aleksandras - 
nenorėjo, kad Auroros įsidukrinimas pakenktų mano ateities 
planams. 

- Ir mamytė tau gali pasakyti, kad tikrai nepakenks, - tvirtai 
pasakė Katlina. 

— Šiaip jau, — atsiduso Granija, - labai abejoju, ar greitai kur 
nors keliausiu. Nebeturiu kur eiti, - truktelėjo pečiais. Paskui 
nusižiovavo ir pakilo nuo stalo. - Oi, mama, kaip pavargau. Jei 
jau turėsiu Aurorai ryt pasakyti, man būtų ne pro šalį pamiegoti. 

- Tikrai. - Katlina apkabino Graniją ir priglaudė prie savęs. — 
Saldžių sapnų, vaikeli. Nieko daugiau tau nepasakysiu, tik kad 
mamytė nepaprastai laiminga turėdama šitokią dukrą. 

- Ačiū, mama. Labanaktis, - atsakė Granija ir išėjo iš vir- 
tuvės. 

Po pusvalandžio grįžo Džonas su Šeinu. Katlina jiems papa- 
sakojo liūdną pasaką, išgirstą iš Granijos. 

— Vargšas vaikelis, - kalbėjo Džonas, tolydžio nusibrauk- 
damas ašarą. - Bent tiek gerai, kad Aurora turi mus. 

- Tikrai, - įsiterpė Šeinas. - Visi ją mylim kaip savą. 

— Ir dabar jai turim parodyti visą meilę, - įsakmiai pridėjo 
Katlina. - Kaip ir Granijai. Ji, būdama niekuo dėta, išgyveno 
klaikias dienas. 

— Na ką, širdel, regis, ir vėl neapgavo tavo šeštasis jausmas, — 
tarė Džonas. - Juk nuo pat pradžių tave kankino bloga nuojauta. 

- Akivaizdus raganavimas, mam, - pritarė jam Šeinas, mei- 
liai plekšnodamas motinai ranką. Jis atsistojo. - Einu gulti, mam, 
ir pasakyk Granijai ir mielai mažylei, kad abi labai myliu. 

Kai atsigulė ir sutuoktiniai, Džonas paklausė: 

— Kada Granija ruošiasi pasakyti Aurorai? 

— Manyčiau, ryt pavakare, kai grįš iš mokyklos. Tad Granija 
turi dar bemaž visą dieną jėgoms sukaupti. 

— Nagi, balandėl. - Džonas ištiesė savo tvirtas rankas ir ap- 
glėbė žmoną. - Nesisielok taip. Aš matau ir šviesiąją pusę - nors 
Auroros rytoj laukia baisus smūgis, galiu pasakyti, kad jai negresia 
nežinomybė dėl ateities. Ji supras, kad visą gyvenimą mūsų namai 
bus ir jos namai. Be to, kad ir ką teko iškentėti mūsų Granijai, ža- 
viuosi, kaip Aleksandras viską numatė ir viskuo pasirūpino. 

- Išties. Čiūčia liū, mielasai. 

- Čiūčia liū. 

Ir tik tada, mėgindama užsimerkusi užmigti, Katlina prisi- 
minė Meto skambutį. 


Rytą Granija atsibudo bent fiziškai kiek atsigavusi. Gulėdama 
bandė mintyse dėliotis, kas jai nutiko ne tik per tas dvi savaites, 
bet ir per pastaruosius keturis mėnesius. Į jos gyvenimą kaip 
viesulas įsiveržė Aurora ir neatšaukiamai jį permainė. Permainė 
tiek, kad oficialiai ji yra ponia Devonšyr, pamotė vaiko, kuriam 
greitai taps įmote. Ir dar našlė... 

Lygiai kaip kadaise Merė. 

Granija mėgino ieškoti žodžių, kuriais galėtų Aurorai pasa- 
kyti apie tėvą, paskui liovėsi, pamačiusi, kad beprasmiška. Nieko 
negalima numatyti, nes nežinia, kaip reaguos Aurora. Teks im- 
provizuoti. Ir kuo greičiau, tuo geriau. 

Granija staiga panūdo išeiti į lauką ir įkvėpti į plaučius tyro 
oro. Dvi savaitės užsidarius slogioje ligoninės aplinkoje buvo 
nemenkas išbandymas. Ji užsitempė treningines kelnes, palai- 
dinę su kapišonu, apsiavė sportbačiais ir nulipo į pirmą aukštą. 
Katlinos niekur nebuvo matyti, tad ji pasileido ristele gyvatvorių 
įrėmintu keliuku nuo namų ir pasuko tiesiai į taką palei jūros 

skardį, vedantį į Danvorlio rūmus. Buvo žavinga saulėta diena, 
jūra lygi kaip stiklas. 

Uždususi Granija prisėdo ant žole-apžėlusios uolos, kur 
pirmąkart pamatė vienišą mergytę ant jūros skardžio. Pakėlusi 
galvą pažvelgė į rūmus, dabar priklausančius Aurorai ir galin- 
čius būti jos namais, jei norės čia gyventi. 

Galiausiai Hansas įvardijo, kokią sumą Granijai testamentu 
paliko Aleksandras, - jos visiškai pakako, kad Granija būtų galė- 
jusi nieko daugiau nedirbti visą gyvenimą, jei tik būtų norėjusi. 
Ji buvo turtinga moteris. 

— Ak, Metai, - staiga Granijai išsprūdo jo vardas. 

Motina nepaprastai ją palaikė, bet dabar jai kaip niekada 
reikėjo šilumos, supratimo ir meilės žmogaus, kurį visada laikė 
savo sielos dvyniu. Tiesiog fiziškai skaudėjo dėl jo praradimo. Ir 
buvo akivaizdu, kad viskas baigta, kad jis niekada jos nebepa- 
guos kaip anksčiau. 

Granija atsistojo ir ėmė kilti šlaitu į Danvorlio rūmus. Nega- 
lima sustoti... gyvenimas eina savo keliu ir kelio atgal nėra. At- 
vėrusi vartus ji įžengė į sodą priešais rūmų fasadą. Aleksandras 
testamente iškėlė sąlygą, kad šie rūmai turi atitekti Aurorai per 
jos dvidešimt pirmąjį gimtadienį. Tada jo duktė pati nuspręs, 
ar juos pasilaikyti sau, ar parduoti. Jis paliko solidžią sumą rū- 
mams renovuoti, - bet visa tai reikės aptarti su Hansu jam at- 
vykus. 

Pasukusi į kiemą už namo, Granija po akmeniu susirado 
dirbtuvės raktą. Įėjusi atsisėdo prie darbo stalo ir ėmė apžiūri- 
nėti skulptūras. Ir pirmąkart po dviejų savaičių pajuto širdyje 
virptelint menkutį džiaugsmo šuorą. Skulptūros tikrai buvo pui- 
kios, kokias jas ir prisiminė, - bet gali būti dar geresnės. 

— Jėzaumarija ir Juozapai šventas! Kurgi buvai? - šūktelėjo 
Katlina Granijai įėjus į virtuvę. 

- Atleisk, mam, užėjau į savo dirbtuvę ir nepajutau, kaip pra- 
bėgo laikas. Yra ko valgomo? Badu mirštu. 

— Greitai padarysiu sumuštinį. - Katlina sunerimusi dirste- 
lėjo į laikrodį. - Žinai, kad po pusvalandžio Aurora bus namie? 

- Žinau. - Granijai nuo šios minties skrandį sutraukė. - Kai 
pareis, išsivesiu pasivaikščioti. 


- Granija! - Aurora kaip kulka šovė Granijai į glėbį ir stipriai 
ją apsikabino. Motina ir duktė apsikeitė liūdnais žvilgsniais jai 
virš galvos. 

— Kaip gera tave matyti, meilute, - atsakė Granija. - Kaipgi 
laikaisi? 

- Ačiū, labai gerai, - atsakė Aurora. - Tau Šeinas sakė, kad 
mūsų aviganė Meizė turės šuniukų? Jis žadėjo leisti man būti 
prie jos, kai vaikuosis, jei ką - net vidurnaktį, - ji sušnairavo į 
Katliną. - O aš visiems draugams mokykloj pasakiau, kad tu jau 
tikra mano mama. - Aurora atšlijo nuo Granijos ir ėmė daryti 
sukinius po virtuvę. - Kokia aš laiminga! - Sustojusi vidury su- 
kinio paklausė: - Kur tėtukas? 

— Aurora, gal pasiimam Lili ir einam pasivaikščioti palei 
skardį? - pasiūlė Granija. 

— Gerai, - sutiko Aurora. - Aš tuoj. 

— Lauksiu kieme, - šūktelėjo Granija pavymui išbėgančiai 
Aurorai. 

Priėjusi prie dukters Katlina ramindama uždėjo ranką jai ant 
plaštakos. 

- Laimingai, Granija. Visi laukiam judviejų grįžtant. 

Granija nieko nesakydama linktelėjo ir išėjo pro duris. 

Kylant šlaitu Aurora buvo pilna šnekos, šuniukas gaudė 
muses ir šmirinėjo apie kojas savo mažajai šeimininkei. 

— Žinai, vieną dieną pagalvojau, - kaip visada it suaugusi 
prakalbo Aurora, - kaip man patinka taip gyventi. Kol nesutikau 
tavęs, Katlinos, Džono ir Šeino, buvau tokia vieniša. O kaip man 
patinka gyventi ūkyje. O dabar, kai ištekėjai už tėtuko, jie jau 
visai mano šeima, ar ne? 

— Noriu trupučiuką prisėsti, Aurora, - pasakė Granija joms 
priėjus žole apžėlusią uolą, nuo kurios matėsi jūra. - Atsisėsi 
šalia manęs? 

- Gerai. - Aurora grakščiai klestelėjo ant žemės, ir Lili su- 
sisuko jai ant kelių. Ji pažvelgė į liūdną Granijos veidą. - Kas 
nutiko? Turi man kažką pasakyti, ar ne? 

— Taip, Aurora. 

Granija paėmė mergytę už rankos. 

- Apie tėtuką? - nekantraudama paklausė Aurora. 

— Taip. Tikrai. Iš kur Žinai? 

— Nežinau, tiesiog... žinau. 

— Aurora, brangioji, nežinau, kaip tau pasakyti, tad pasa- 
kysiu iškart... 

— Tėtukas išėjo, ar ne? 

- Aurora... taip, išėjo. 

- Į dangų? 

- Taip. Kai mes susituokėme, jis sunkiai sirgo ir... mirė. Labai 
labai gaila. 

— Suprantu. - Aurora susitelkusi žiūrėjo į šuniuką ant kelių 
ir nesiliovė glosčiusi. 

- Bet noriu tau pasakyti, Aurora, mano brangiausias vaikeli, 
kad tu turėsi mus visus - savo naują šeimą, ir mes tave globosim. 
Be to, - tvirtai pasakė Granija, — aš ne tik tavo pamotė, - mes su 
tėveliu pasirašėme dokumentus, pagal kuriuos aš tave kuo grei- 

čiausiai įsidukrinsiu. Tu būsi mano duktė ir niekas negalės tavęs 
atimti iš manęs. 

Ir dabar nebuvo nė menkiausio ženklo, kad Aurora būtų pa- 
kirsta sielvarto. Pačiai Granijai akys aptemo nuo ašarų. 

- Tu žinai, kad myliu tave kaip savo vaiką. Kažkodėl man 
atrodo... visada mylėjau, - toliau kalbėjo Granija, norėdama būti 
tokia pat tvirta kaip šalia sėdinti maža mergaitė. - Aurora, su- 
pranti, ką sakau? 

Aurora pakėlė akis nuo šuniuko ir pro uolos viršūnę nu- 
kreipė žvilgsnį į jūrą. 

- Taip, suprantu. Žinojau, kad jis greit išeis. Tik nežinojau, 
kada. 

— Iš kur žinojai, Aurora? 

— Mamytė... - čia Aurora pasitaisė: - mano senoji mamytė 
pasakė. 

— Tikrai? 

- Tikrai. Sakė, kad ateis angelai ir nusineš jį pas ją į dangų. - 
Aurora atsigręžė į Graniją ir pažiūrėjo į akis. - Aš tau sakiau, kad 
ji buvo vieniša. 

— Sakei. 

Aurora ilgai sėdėjo netardama nė žodžio, galiausiai prakalbo: 

- Man labai jo trūks. Labai. Būčiau norėjusi su juo atsisvei- 
kinti.. 

Ji prikando lūpelę, ir Granija pirmąkart pamatė sužibusią ašarą. 

- Mieliausioji, žinau, kad neatstosiu tau mamytės ir tėvelio, 
bet pažadu - viską padarysiu, kas mano jėgoms. 

Aurora vėl nukreipė žvilgsnį į jūrą. 

- Suprantu, mamytė norėjo, kad jis būtų su ja, bet kodėl 
mane palieka visi, kuriuos myliu? 

Tada ji ir pravirko, rauda supurtė visą jos kūną. Granija ap- 
glėbusi Aurorą pasisodino ant kelių ir ėmė sūpuoti kaip kūdikį. 

— Aš nepaliksiu tavęs, mylimiausia, nepaliksiu, - be paliovos 
murmėjo ją sūpuodama. - Ir tėtukas nenorėjo tavęs palikti. Jis 
labai labai tave mylėjo. Jis taip tave mylėjo, jog viską padarė, kad 
tik tu būtum saugi su manim ir mūsų šeima. Dėl to mes ir susi- 
tuokėme. 

Aurora pakėlė į ją akis. 

— Manau, kad jis ir tave truputėlį mylėjo. - Ji atgalia ranka nu- 
sišluostė ašaras ir paklausė: - Tau liūdna, Granija? Kad jis išėjo. 

— Labai, - atsakė Granija. - Beprotiškai liūdna. 

— Tu mylėjai tėtuką? - paklausė Aurora. 

- Taip, manau, mylėjau. Man liūdna, kad mes turėjome tiek 
mažai laiko kartu. 

Aurora suėmė Granijos pirštus ir stipriai spustelėjo. 

— Tai va, mes abi jį mylėjom. Ir abi jo pasiilgsim, taip? 

- Taip. 

— Tai mes galim viena kitą linksminti, kai kuriai nors dėl to 
pasidarys liūdna, gerai? 

Auroros ryžtas ir tvirtybė graudino labiau negu jos ašaros. 

— Gerai, - pasakė Granija, tvirtai apkabinusi Aurorą, - taip 
ir darysim. 


— Kur Aurora? - paklausė Katlina, Granijai vėl įžengus į virtuvę. 

- Paguldė Lili miegoti ir sakė, kad nori su Šeinu pažiūrėti avių. 

— Tikrai? - kilstelėjo antakį Katlina. - Tu jai pasakei? O gal ne? 

— Pasakiau. 

— Ir kaip ji tai priėmė? 

— Mam, - Granija suglumusi, negalėdama atsistebėti papurtė 
galvą, - ji sakė, kad jau žinojo. 


Aurora 


Taip. Aš žinojau. 

Nors paaiškinti, iš kur žinojau, beveik neįmanoma. Jei pa- 
sakysiu, kad girdėjau balsus, beveik nėra abejonės - nuspręsite, 
ir nedaug apsiriksite, jog aš tokios pat nestabilios psichikos kaip 
vargšė mano mama Lili. Tiesiog sakykime, kad turėjau tokią nuo- 
jautą. Juk daugelį žmonių aplanko įvairios nuojautos. 

Ir vis dėlto tai buvo didžiulis sukrėtimas - atrodė, viskas taip 
gerai klostosi. Granija ištekėjo už mano tėčio... kaip aš ir norėjau, 
ir - taip, prisipažįstu - stengiausi, kad taip įvyktų. 

Akimirksniu džiaugsmas virto skausmu. Nebuvo kada pasi- 
džiaugti laime, buvo neįmanoma sustabdyti akimirkos keliems 
mėnesiams ar bent savaitėms. 

Tėvelis padarė viską, kad mane apsaugotų, - vedė Graniją ir 
suteikė jai galimybę lengvai mane įsidukrinti. Savo meilę man jis 
parodė praktiniais veiksmais, kaip ir dauguma vyry. Bet būčiau 
norėjusi pati su juo atsisveikinti, kad ir kaip šiurpiai jis būtų at- 
rodęs. 

Man būtų buvę nesvarbu, nes iškart žinojau, kad jis serga. Jei 
ką nors myli, nesvarbu, kaip jis atrodo... norisi paskutinįkart iš 
arti pajausti jo esybę. 

Kaip dabar galvoju, Granijai turėjo būti ne lengviau. Ją įtraukė 
mūsų šeimos audrų verpetas ir ji buvo priversta nusileisti tėvui, 
trokštančiam žūtbūt apsaugoti mylimą vaiką. 

Neseniai skaičiau knygą, kurioje rašoma, kaip sielos esą tun- 

tais keliaujančios po laiką. Jos keičiasi vaidmenimis, bet jas vieną 
su kita sieja nematoma gija. 

Gal taip galima paaiškinti, kodėl Katlinai atrodė, kad per 
mane ir Graniją istorija kartojasi. Šiaip ar taip, jai, geraširdei, 
reikėjo vaiko, kurį galėtų mylėti, ir tada ji sutiko mane - našlaitę - 
ir priglaudė po savo sparnu. Oi, Skaitytojau, tikiuosi, niekada taip 
beširdiškai nesielgiau, kaip mano močiutė Ana su Mere. Budistai 
sako, kad tol turime grįžti į žemę, kol išmokstame gaunamas pa- 
mokas, - ir tikiuosi, kad Granijai rodžiau tik dėkingumą ir meilę. 
Nes išties norėčiau pakilti į aukštesnį lygį, kai bus baigta. Nirvana 
skamba labai maloniai. Gal man dar liko nueiti kokį kelią, bet vi- 
sada stengiausi būti gera. Ir tikrai šito siekčiau, jei turėčiau naują, 
tvirtesnį kūną... 

Dabar ruošiuosi grįžti į Niujorką, kur Metas tuo tarpu gadi- 
nasi gyvenimą. 

Nėra abejonės - iki šio momento viskas rutuliojosi blogiausia 
linkme. Tad štai klausimas: ar Metas gali tai pakreipti į gera?.. 


37 


Čarlė persikraustė į Meto miegamąjį tą patį vakarą, kai jie su- 
tarė kaip nors klijuoti artimesnius santykius, bet dėl nėštumo 
paskelbė veto bet kokiam kūniškumui. Metui dėl to tik pa- 
lengvėjo - bent jau buvo atidėta toji egzekucija. Kadangi nega- 
lėjo prisiminti paskutinio karto, kai jie buvo suėję, mat tada buvo 
girtas, atmintyje kartais šmėstelėdavo laikai, kai jie buvo pora. 
Prisimindavo neįkvepiančias jųdviejų sueitis - jam tai buvo me- 
chaninis veiksmas. Kitaip negu svaigios glamonės su Granija, 
kai jis tiesiogine prasme jausdavo, kaip susijungia jų sielos. 

Metas nukirto tą minčių virtinę, išlipo iš lovos ir nuėjo į 
vonią nusimaudyti po dušu - čia turėjo progą prisiminti, kad 
naujas Čarlės statusas sukėlė ir daugiau nemalonių pasekmių. 
Pirmiausia kriauklės pakraščius ir lentynas užgriozdė didžiulis 
jos kosmetikos arsenalas - visi įmanomi tepalai ir purškalai, ko- 
kius tik galima įsigyti „Sakso“ grožio prekių skyriuje. Minima- 
liai teatsieinantys Granijos grožio ritualai (duoklė jiems buvo 
kremo indelis), o dar tai, kad dabar jo drabužiai šalia įspūdingų 
Čarlės apdarų - dizainerių kurtų vienetinių modelių - užėmė 
vos aštuntadalį spintos, dar labiau pabrėžė tų dviejų moterų 
skirtumus. 

Ieškodamas barzdaskutės Metas sugebėjo nušveisti į kriauklę 
makiažo rinkinį, bet šiaip taip susivaldė nesuirzęs. Juk pats jai 
pasiūlė pamėginti gyventi kartu. Čarlė jo nespyrė ir net nesi- 
beldė į sąžinę. Nėra ko jos kaltinti. 

Vis dėlto ji jau pradėjo laidyti užuominas apie persikėlimą 
kitur - ėmė siūlyti pirkti namą Greniče, šalia jos tėvų. Meto 
ši mintis nežavėjo. Kita vertus, nors jiėms su Granija vos prieš 
kelis mėnesius tokiomis pat aplinkybėmis nekilo minties per- 
sikelti už miesto, Čarlės noras parūpinti savo vaikui grynesnio 
oro buvo suprantamas. Kai Metas užsiminė, kad niekaip netu- 
rėtų iš ko jiems įtaisyti tokių namų, Čarlė į jo protestus tik nu- 
mojo ranka. 

— Mama ir tėtis mums padės, Meti. Puikiai Žinai. 

Metas pamažu ėmė suprasti, kaip turėjo jaustis Granija, kai 
jo tėvai siūlydavosi padėti. Jis nieko nenorėjo imti iš Čarlės gim- 
dytojų. Kitą vakarą Čarlė ėmė jį kamantinėti, ar jis tikrai nenorįs 
įsitraukti į savo tėčio verslą. 

— Kai bus mažiukas, turėsiu mesti darbą - bent keliems mė- 
nesiams. O kas žino, - truktelėjo pečiais Čarlė, - gal ir visam 
laikui. Baisiai nesmagu taip kalbėt, Meti, bet to, ką uždirbi, vos 
užteks nusisamdyti filipinietę auklę trims dienoms per savaitę, 
o ne nuolatinę padėjėją, kurios man reikės. 

Metas skubiai apsirengė džiaugdamasis, kad nėra Čarlės - 
ji buvo išėjusi atsiskaityti su interjero dizaineriu už savo butą 
madingame rajone. Praėjusią savaitę buvo nusivedusi Metą 
parodyti, ir tas akis išvertė pamatęs tokią ultraprabangą. Visur 
stiklas, chromas ir balta spalva - čia buvo „jauku“ kaip operaci- 
nėje. Metas nusistebėjo, kaip Čarlė pakenčia tokią lindynę kaip 
jo loftas. Jis išsivirė kavos ir šaldytuve susirado iš galiojimo laiko 
išėjusį riestainį. Čarlė išvis negamino valgyti (pastarąsias dvi 
savaites jiedu mito parsineštais pirktiniais gatavais patiekalais) 
ir Metas pajuto, kaip renkasi seilės prisiminus Granijos dažnai 
kepamą gardų kumpį su daržovių grūstiniu. 

„Velniava!“ - sudraudė save Metas. Negalima be paliovos ly- 
ginti abiejų moterų. Jos skirtingos, ir tiek. Iš tikrųjų bėda buvo 

ta, kad, jo akimis, jųdviejų lyginimas kaskart pakrypdavo Čarlės 
nenaudai. Metas atsisėdo prie darbo stalo ir įsijungė nešiojamąjį 
kompiuterį. Dar buvo neparašytas straipsnis, kurį reikėjo baigti 
prieš tris savaites, bet ir šio darbo neišėjo nusitverti, galva buvo 
kaip puodynė. Permetė akimis, ką parašęs, ir suprato, kad vėl 
neparašys nė žodžio. Atsilošęs krėsle atsiduso. Puikiai matė, kur 
link viskas krypsta. Šitiek metų nėręsis iš kailio, kad tik gyventų 
kitaip nei tėvai, dabar jau buvo bežengiąs jų pėdomis. Reikėjo 
su kuo nors pasikalbėti... trūks plyš. O vienintelis žmogus, su 
kuriuo galėjo pasikalbėti išėjus Granijai, buvo motina. 

Jis čiupo mobilųjį telefoną ir paspaudė tėvų namų numerį. 

— Mama, čia tu? Metas. 

— Metai, kaip šaunu tave girdėti. Kaip tu? 

— Klausyk, mama, pagalvojau, kad galėčiau kelioms valan- 
doms pašokt už miesto. Labai užsiėmus savaitgalį? 

— Ryt pas mus bus keletas draugų, vaišinsimės lauko keps- 
niais, bet šiandien tavo tėtis Žaidžia golfą ir aš viena namie. Gal 
užsuktum per pietus užkąsti? 

— Tinka, mama. Tuoj atsirasiu. 

Vestsaido greitkelis buvo pustuštis ir Metas į tėvų įvažą Bel 
Heivene įriedėjo nepraėjus nė valandai. 

— Labas, mielasis. - Eleina stovėjo ant slenksčio ir laukė, 
kada galės jį meiliai apkabinti. - Koks malonus netikėtumas. Ne 
taip dažnai sulaukiu sūnelio. Eikš į vidų. 

Metas nusekė paskui mamą į erdvų prieškambarį, iš jo - į 
didelę virtuvę, kimšte prikimštą įvairiausios įrangos. Jo tėvas 
Bobas turėjo silpnybę visokiems prietaisams. Pirkdavo juos 
žmonai per kiekvienas Kalėdas ir gimtadienį. Eleina išpakuo- 
davo bejėgiškai šypsodamasi, padėkodavo ir padėdavo laukti 
geresnių laikų į vieną iš talpių virtuvės podėlių. 

— Gal kokio gėrimo, aukseli? 

- Būtų neblogai alaus. 

Metas dvejodamas stoviniavo virtuvėje - čia atsidūręs ne- 
bežinojo, ką sakyti. Mama žinojo tik tiek, kad Granija išėjo, ir 
nieko daugiau. 

— Kaip gyvenimas mieste? 

- Na... et, velniava, mama! - Metas papurtė galvą. - Ką čia 
slėpti - nežinau, kaip išsrėbsiu tą košę. 

- Ką gi, - Eleina padėjo priešais sūnų alaus bokalą ir pažvelgė 
motiniškos užuojautos pilnomis akimis, - papasakok viską ma- 
mytei. 

„Metas taip ir padarė - kiek įmanydamas atviriau atskleidė 
padėtį, nors ir nutylėjo, kad net neprisimena nelemtosios nak- 
ties. Pamanė, kad Eleinai šito jau bus per daug. 

- Taigi, - tarė Eleina, - leisk susigaudyti. Granija dingsta vos 
grįžusi namo iš ligoninės. Ji išvyksta į Airiją ir tau nesako, kuo 
tu nusidėjai. Tada tarp jūsų kelis mėnesius tvyro tyla. Ir paskui 
tu išgirsti, kad ji už kažko ištekėjo? 

— Taip, bendrais bruožais - taip, - atsidusdamas patvirtino 
Metas. 

- Toliau: Čarlė persikelia į tavo butą palaikyti tau draugijos, 
kol pertvarkomas jos butas. Jūs imate glaudžiau bendrauti ir už- 
mezgate artimus santykius. - Eleina pasikasė pakaušį. - Ir tu 
sakai, kad nesi tikras dėl savo jausmų jai? 

Ž Taip, - patvirtino Metas. - Galima dar alaus? 

Eleina nuėjo atnešti. 

- Žodžiu, manai, kad taip pasielgti galėjai iš nusivylimo? 

— Mhu. Ir dar, - Metas giliai įkvėpė, - tai dar ne viskas. 

— Geriau iškart sakyk, vaikeli. 

— Čarlė nėščia. 

Eleina keistai į jį pažvelgė ir tik tada paklausė: 

- Tikrai? Neapsirinki? 


Mergaitė ant jūros skardžio 391 


— Aišku, neapsirinku, mama. Ji užsirašė į ultragarso tyrimus 
po dviejų savaičių. Eisiu kartu. 

— Gerai, - nutęsė Eleina. - Paruošiau pietums salotų. Eime 
pavalgyti į terasą. 

Metas padėjo jai nunešti į lauką salotas, lėkštes ir įrankius. 
Jiems susėdus Metas pamatė, kad motiną krečia drebulys. 

— Labai prašau, atleisk, mama. 

— Neatsiprašinėk, Metai. Aš ne maža, susidorosiu. Čia ne tai, 
kad... bet... — ji susiraukė, - kažkas čia nesuprantama. Bet dabar 
pažiūrėkim vienu aspektu. Svarbiausias klausimas - ar tu myli 
Čarlę. 

— Taip, myliu kaip draugę, galbūt kaip partnerę... Dar nežinau, 
mama, tikrai nežinau. Na, mes kartu augom, turim bendrų pa- 
žįstamų... jūs sutariat su jos gimdytojais... kas čia gali nepatikti? 
Viskas taip lengva, - jis atsiduso. 

- Tuoktis su kuo nors iš tos pačios aplinkos visada lengviau. 
Nėra abejonės, Metai. Taip ir man buvo. - Eleina nusišypsojo 
kraudama į lėkštes salotas. - Tai patogi išeitis, ir artima pažintis 
gali peraugti į meilę. Bet ji nebus tokia... - Eleina kiek pagal- 
vojo ieškodama tinkamo žodžio, - pakylėjanti. Tai bus atsargus 
ėjimas. 

Metą nustebino motinos supratingumas. 

- Tiksliai į tašką, mama. 

— Nemanyk, kad nesuprantu, Metai, - puikiai suprantu. Kai 
pasukai su Granija, tai buvo beatodairiškas žingsnis, ir aš žavė- 
jausi, kad išsiveržei iš ankšto kiauto. Ji buvo tikra tavo aistra. Per 
ją pasaulis tau atgijo. 

- N-taip, tikrai. - Metas sunkiai nurijo gumulą gerklėje. 
Jautė - kad kiek, apsiašaros. - Ir tik tada, kai ji išėjo, supratau, 
kaip ją mylėjau... myliu. 

— Aš irgi mylėjau vieną Žmogų... iki tavo tėvo. Mano tėvai 

laikė jį netinkama pora - jis buvo muzikantas. Aš nutraukiau su 
juo ryšius, išvijau jį... 

— Nežinojau. - Metą gerokai nustebino mamos prisipaži- 
nimas. - Gailiesi? 

— Argi dabar laikas gailėtis? - karčiai ištarė Eleina. - Pada- 
riau, ką maniau esant teisinga, kad visi būtų laimingi. Bet nėra 
tos dienos, kad nepagalvočiau, kur jis dabar... - Jos balsas už- 
lūžo, bet ji veikiai susigriebė. - Atleisk, Metai, šito tau nereikia 
girdėti. Ir mes su tavo tėveliu visą gyvenimą puikiai sutarėm. Ir 
tave turiu. Tad dėl nieko nesigailiu. 

- Bet yra skirtumas - aš nevijau Granijos. 

- Tikrai. O ji jau ištekėjusi, - pasakė Eleina. 

— Taip telefonu pasakė jos mama. 

— Na, išties stebiuosi. Žinau, kad ji nejaukiai jautėsi tarp 
mūsų, Metai, gal manė, kad jos nemėgstam. Bet aš labai gerbiu 
ją ir jos talentą. Ir žinau, - tvirtai ištarė Eleina, - kad ji mylėjo 
mano vaiką. Dėl šito galėčiau viską jai atleisti. 

- Ką gi, mama, Granija išėjo. Ir greitai negrįš. Turiu gyventi 
savo gyvenimą. Tik klausimas, ar verta bandyti gyventi su Čarle 
ir kaip man tai seksis. 

- Sunkus pasirinkimas. Čarlė graži, galvota ir iš tos pačios 
aplinkos. Be kita ko, viską komplikuoja kūdikis. Tikrai žinai, kad 
ji nėščia? — vėl paklausė Eleina. 

— Taip, mama! 

— Ką gi, - atsiduso Eleina, - atrodo, jau viskas nuspręsta. Ir 
žinau, kaip tau buvo.skaudu dėl Granijos prarasto kūdikio. Nors 
man... 

— Kas, mama? 

— Nieko, nieko, - paskubėjo atsakyti Eleina. - Jei viskas yra, 
kaip sakai, nemanau, kad labai turi iš ko rinktis. 

— Taigi... - rūškanu veidu atsakė Metas, - atrodo, neturiu. Ji 

jau užsiminė, kad eičiau į tėčio verslą. Prestižinio rajono mer- 
ginos Čarlės netenkins psichologijos dėstytojo alga. 

- Pats žinai, kaip tėvas svajoja, kad perimtum jo verslą. Bet, 
Metai, tu juk ne šito nori... 

— Mam, dabar nieko neturiu iš to, ko noriu. - Metas sudėjo 
šalimais peilį ir šakutę ir žvilgtelėjo į laikrodį ant rankos. - Gal 
jau eisiu. Čarlė manęs pasiges. 

Jis kilstelėjo antakius. 

— Norėčiau tau daugiau pasakyti, bet jei Granija ištekėjusi... 

— Net ir dabar nežinau, kaip, bet kažkodėl sugebėjau viską 
sumauti. 

— Viską suprantu, mielasis, tikrai suprantu. Ilgainiui pamilsi 
Čarlę. Aš tikrai išmokau mylėti tavo tėtį, - Eleina kreivai šypte- 
lėjo. 

- Manau, tu visiškai teisi, - sutiko jis atsidusdamas. - Na ką, 
ačiū, kad pavalgydinai ir išklausei. Iki, mama. 

Užtrenkusi duris grįžo į terasą. Sulaužė paprotį, kurio laikėsi 
visą gyvenimą, ir nepuolė iškart plauti nuo stalo nurinktų indų, 
o atsisėdo ir ėmė mintyse narplioti, ką sūnus jai papasakojo. 

Po pusvalandžio Eleina priėjo prie išvados, ką rinktis: reikia 
nenukrypti nuo bendro kurso ir pasilaikyti sau, ką žino. Šitaip 
ne tik bus išsaugotas status guo, bet ir patenkintas egoistiškas jos 
noras turėti sūnų ir būsimą anūką arčiau savęs. Eleina neabejojo, 
kad gimus vaikui Čarlė parsitemps Metą atgal į Greničą. Kitas 
kelias - toliau gvildenti tai, kas jai kelia įtarimų... 

Eleina išgirdo įvaža atburzgiant savo vyro džipą. 

Ir nusprendė viską palikti rytojui. 

Viensėdžio gyventojai akis ištempę laukė Auroros emocinio su- 
krėtimo ženklų. Ji išties buvo tylesnė nei visada, prigeso įprasta 
joie de vivre". 

— Na, vis dėlto kažkas dar bus, - vieną vakarą Džonas pasakė 
Katlinai. 

Katlina Auroros paklausė, gal norėtų kurį laiką neiti į mo- 
kyklą, bet mergaitė gynėsi - būtinai turi eiti. 

- Tėtukas norėjo, kad neapleisčiau mokslų, be to, kol ne- 
būsiu, Emilė gali susirasti kitą geriausią draugę, - sakė Aurora. 

— Galiu tik nusilenkti prieš tą mažylę, - pasakė Katlina grį- 
žusi į virtuvę iš antro aukšto, kur buvo pabučiuoti Auroros prieš 
miegą. - Labai tikiuosi, kad tai nėra tik jos noras pasirodyti 
gerai, antraip paskui gali užgriūti tikra katastrofa. 

— Išties, - pritarė jai Granija, ką tik grįžusi iš dirbtuvės. — 
Iki šiol jokių sukrėtimo požymių - atrodo, lyg tam būtų ruo- 
šusis. | | 

— Dėl šito sutikčiau. - Katlina žvilgtelėjo į dukterį. - Neabe- 
joju, kad ji nebe pirmąkart šioje žemėje. Joje gyvena sena siela. Ji 
taip viską supranta, kaip gal net mes nesuprantam. Tau orkaitėje 
šiltai padėtos dešrelės. 

- Ačiū, mam, nepamačiau, kaip prabėgo laikas. 

— Ką veiki toje savo dirbtuvėje? - paklausė Katlina. 


* džiugi nuotaika (pranc.). 

- Ką ir visada, - atsakė Granija, leisdama suprasti, kad toliau 
nenusiteikusi plėtoti šios temos. Niekada neaptarinėdavo ne- 
baigto savo kūrinio. O šis sumanymas jai buvo taip arti širdies, 
sakytum, į molį būtų sudėjusi visą sielą, tad vis dar negalėjo pa- 
žvelgti iš šalies. - Ryt ateis Hansas. 

— Jis jau čia? 

Katlina iš orkaitės išėmė dešreles su bulvių koše ir padavė 
lėkštę Granijai. 

— Nakvoja Danvorlio rūmuose. Šiandien jam paruošiau 
vieną kambarį. | 
ta knaibo valgį. - Na, ir kaip nusiteikusi, dukrel? 

- Gerai. Trupučiuką pavargau, bet kad daug dirbu. - Granija 
papurtė galvą. - Turbūt jau per vėlu valgyti. - Sudėjo lėkštėje 
peilį ir šakutę. 

— Nepanašu į tave, kad atsisakytum mėgstamo valgio. 

Granija atsistojo ir nunešė lėkštę į kriauklę. 

— Būtų ne pro šalį pamiegoti, mam. 

— Labos nakties. 

— Ir tau, mam. 


- O aš dar maniau, kad Aurora bus sukrėsta. Atrodo, ji tai 
pakelia geriau negu mūsų duktė, - pasakė Katlina. 

— Ką gi, - žmonai įsitaisius nakčiai lovoje prie šono, Džonas 
apgraibomis susirado elektros jungiklį. - Mano galva, Aurora 
prarado tėvelį, bet atrado gyvenimą, o Granija savo gyvenimą 
prarado. 

Tamsoje Katlina net pakraipė galvą stebėdamasi vyro gilia- 
mintiškumu. 

— Man dėl jos neramu, Džonai. Jai dabar pats laikas gyventi. 

Dabar ji turi būti pačiame gerume, pačiame žydėjime. O ji jau- 
čiasi žuvusi, kaip mane matai, Džonai. 

— Palauk mažumėlę, širdel. Dabar tiek visko ją užgriuvo - 
sakyčiau, nepelnytai. 

— O ką aš tau sakiau? Apie Lajelų giminės prakeiksmą. Aš... 

- Liaukis, Katlina. Nėra ko ieškoti kaltų. Granija viską darė 
laisva valia. Labanakt, širdel. 

Katlina nieko daugiau nesakė - gerai žinojo, kad neverta 
vyro kalbinti, kai jis nenori. Bet tamsoje miegas niekaip neėmė 
ir ji toliau sielojosi dėl brangiosios savo dukrelės. 


Pamačius tvirtą Hanso Šneiderio stotą automobilyje, riedan- 
čiame į Danvorlio rūmų kiemą, Granijai keistai palengvėjo ir 
tapo ramiau. Nusišluosčiusi į prijuostę moliu išterliotas rankas, 
atidarė dirbtuvės duris ir išėjo jo pasitikti. 

— Kaip laikaisi, Granija? - pabučiavo ją į abu skruostus. 

Šalia mirštančio Aleksandro kartu išgyventas skausmas juos 
suartino ir tarp jų neliko advokato ir kliento oficialumo. 

— Ačiū, gerai, Hansai. Kaip sekėsi kelionė? 

— Na taip. - Hansas atsisukęs apžvelgė Danvorlio rūmus. - 
Atrodo, labai reikia lopyti stogą. 

- Gali būti. Eime vidun? 

Po valandos abu pavalgė pietų šviežių austrių, kurių Granija 
rytą buvo nupirkusi Ringo prieplaukoje. Granija pasinaudojo 
ir vyno rūsio atsargomis, pasiteiravusi Hanso, kokio vyno at- 
kimšti. 

— Taigi, kaip Aurora? - paklausė Hansas. 

- Puikiai, - atsakė Granija. - Gal net per daug gerai, bet to- 
liau matysim. Deja, - atsiduso Granija, - mylimų žmonių ne- 
tektis jai ne naujiena. O ir veiklos turi per akis - laimė, tarp mo- 

kyklos, baleto pamokų ir įdomybių ūkyje jai beveik nėra kada 
pasinerti į apmąstymus. 

— O kaip tu? - paklausė Hansas. 

- Jei atvirai, tai vis dar prieš akis stovi tos paskutinės dienos 
ligoninėje. 

- Taip. Suprantu, apie ką kalbi. Buvo... sunku. Beje, atvežiau 
jo pelenus. 

— Gerai, - santūriai atsakė Granija. - Gal dar austrių? 

Jie kurį laiką tylėdami valgė, paskui Granija prakalbo: 

— Paklausti Auroros, ar norėtų kartu su manimi išberti juos 
ant Lili kapo? 

— Kažin, ar tai pernelyg neišmuš jos iš vėžių? 

— Nežinau, bet ji taip liūdėjo, kad negalėjo atsisveikinti su 
tėveliu. Gal tai ją apmaldytų. Prieš tai perspėjus, kad gal geriau 
jai nematyti jį virtus pelenų sauja. 

— Na, iš to, ką man pasakei, matau, kad iki šiol puikiai susido- 
rojai su padėtimi. Turbūt ir toliau tau reikia pasikliauti nuojauta. 

— Ačiū, Hansai. Iš tikro tai pati Aurora puikiai susidorojo. Ir 
mano tėvai su broliu nepaprastai jai geri. Jie tiesiog ją dievina. 

— Tam tikra prasme net šitokia tragedija, kai neliko nei Alek- 
sandro, nei Lili, galbūt išėjo Aurorai į sveikatą, nes dabar jos 
gyvenimas normalioje šeimoje įgavo pastovumo, - susimąstė 
Hansas. - Jos vaikystė buvo labai sunki. 

- Tikrai. Ir klausantis pasakojimų apie Lajelų giminės istoriją 
atrodo, kad jos motinai buvo ne ką geriau. Gal šitie namai taip 
veikia... - Granija staiga sudrebėjo. - Labai keista jų atmosfera. 

— Neabejoju, pagelbės renovacija. Aurora sakė, kad nori čia 
gyventi? - paklausė Hansas. - O gal labiau nori likti su jumis 
viensėdyje? 

- Šiuo metu jos jėga nenutemptum nuo mylimų gyvulėlių, - 
nusišypsojo Granija. - Bet ji gali ir apsigalvoti. 

— Per tą savaitę, kol čia būsiu, noriu rasti statybų specialistą, 
kuris galėtų pasakyti, kokius darbus čia reikia atlikti, - pasakė 
Hansas. - Gal jis rekomenduotų statybų bendrovę, galinčią at- 
naujinti šiuos namus. Tavęs prašyčiau tik tiek, kad atėjus sienų 
dažymo etapui dailininkės akimi padėtum parinkti spalvas, - 
nusišypsojo Hansas. 

— Mielai, - sutiko Granija. 

— Nesvarbu, ar užaugusi Aurora norės pasilikti šiuose rū- 
muse, - jeigu nuspręs parduoti, jie bent bus geros būklės, - to- 
liau kalbėjo Hansas. - Ir nuvažiuosiu į Korką pasikalbėti su savo 
kolega airiu, kiek pasistūmėta dėl įvaikinimo procedūros. Bet 
nei jam, nei man neatrodo, kad kiltų kokių nesklandumų. Po 
mirties Aleksandras toks pat dalykiškas kaip ir būdamas gyvas. 
Žinant aplinkybes, tai neišvengiamai būtina. Jo sesuo jau manęs 
teiravosi dėl Aleksandro testamento turinio. - Hansas niūriai 
nusišypsojo. - Kaip jau sakiau, prie numirėlio suskrenda mai- 
tėdos. O kaip tu pati, Granija? - jis įdėmiai įsižiūrėjo jai į veidą. - 
Jau turėjai kada pagalvoti apie ateitį? 

— Ne, - trumpai atsakė ji. - Tiesiog rūpinuosi, kad Aurorai 
nieko netrūktų, ir šį tą dirbu. Tai padeda. 

— Man irgi atrodo, kad darbas - sielos balzamas. Norėčiau 
pamatyti tavo skulptūrų, Granija. Aleksandras man sakė, kad 
turi išskirtinį talentą. 

- Jis buvo labai geras... - paraudo Granija. - Jaučiu, kad po 
pastarųjų mėnesių vienintelis man tikrai likęs dalykas yra kū- 
ryba. Parodysiu vėliau. Ir dar galvoju, kad galėčiau atvesti Au- 
rorą susitikti su tavim. Rytoj šeštadienis, jai nėra pamokų. 

— Nepaprastai džiaugsiuos ją sutikęs. Jau porą metų nemačiau. 

Granija nurinko lėkštes ir sudėjo į kriauklę. 

— Tau nieko, kad teko vienam būti šiuose namuose? 

- Aišku, nieko, - nusišypsojo Hansas. - Kodėl klausi? 

- Šiaip sau. Jei ko reikės, tuoj pat skambink. Šaldytuve pusry- 
čiams yra pieno, duonos, šoninės, kiaušinių. 

— Lauksiu rytojaus, kada galėsiu pamatyti Aurorą ir tave. 

- Iki, Hansai, - tarė Granija ir išėjo namo. 

— Iki, - atsakė šis. 

Hansas dar įsipylė į taurę vyno ir galvojo - kaip liūdna, kad 
Aleksandras negalėjo ilgiau pasidžiaugti paėmęs į žmonas tokią 
puikią moterį. 


Kitą rytą Granija atvežė Aurorą į Danvorlio rūmus. 

— Dėde Hansai! - Aurora puolė jam į glėbį. - Šimtą metų 
tavęs nemačiau! Kur buvai? 

- Kur ir visada, Aurora, - plačiai nusišypsojo Hansas, - Švei- 
carijoje dirbau išsijuosęs. 

— Kodėl vyrai visą gyvenimą dirba? - paklausė Aurora. - Ne- 
nuostabu, kad suserga. 

- Manau, liebchen, - atsakė Hansas, Aurorai virš galvos švy- 
tinčiomis akimis žiūrėdamas į Graniją, - tavo požiūris labai tei- 
singas. 

— Tikiuosi, dėde Hansai, šiandien tau laisvadienis, taigi ga- 
lėsiu parodyti savo gyvulėlius. Naujiems Meizės šuniukams dar 
tik dvi dienos. Dar neatakę. 

— Manau, puiki mintis, - įsiterpė Granija. - Aurora, gal nusi- 
vestum Hansą į viensėdį, o aš padirbėčiau? Tada pareitumėt per 
pietus ir paplūdimyje surengtume pikniką. 

- Granija, - papūtė lūputes Aurora, - dabar jau tu dirbi ne- 
pakeldama galvos! Na, gerai, aš paglobosiu dėdę Hansą, o paskui 
ateisiu ir tave pasiimsiu. | 

Jiems išėjus ir ėmus leistis į pakalnę viensėdžio link, Granija 
pasuko į savo dirbtuvę. Žvilgtelėjusi pro langą matė, kaip Aurora 

straksi greta Hanso. Nukreipusi akis į skulptūrą, kurią buvo pa- 
sidėjusi priešais, pagalvojo: kaip norėtų perteikti visą plevenantį, 
lengvutį Auroros judesių grakštumą. | 

Nepastebimai praskriejo ryto valandos ir štai pasigirdo bel- 
dimas į duris. 

— Galima? Viską parodžiau dėdei Hansui ir dabar mirštu iš 
bado! 

Aurora įsiveržė į dirbtuvę ir apkabinusi ant suolo sėdinčią 
Graniją iš už nugaros pabučiavo į skruostą. Jos žvilgsnį patraukė 
ant stalo priešais Graniją išdėliotos skulptūros. 

— Čia aš? 

Granija nenorėjo tų figūrėlių rodyti Aurorai, kol nebuvo už- 
baigusi. 

— Taip. 

— Dėde Hansai, tu tik pažiūrėk! Granija pavertė mane statula! 

Hansas prisiartino prie darbastalio ir išpūtė akis pamatęs 
sulptūrėles. 

— Mein Gott! - Jis pasilenkė apžiūrėti iš arčiau. - Granija, juk 
jos... - jam pritrūko žodžių, - neįtikėtinos! Kaip norėčiau... — 
Hansas su nauja pagarba pažvelgė į Graniją, ir ji iškart pagavo, 
ką jis galvoja. - Aleksandras visas būtų įsigijęs. Tu tiesiog per- 
kėlei Auroros dvasią į molį. 

- Ačiū už gražius žodžius, - pasakė Granija. - Man jas kurti 
buvo grynas katarsis. 

— Matau. Ir ne tik - tu sukūrei nepaprastą grožį. 

— Ar galit mažiau kalbėti apie mano statulėles ir pasakyti, kas 
pietų? - ėmė maldauti Aurora. 

Visi trys maloniai praleido popietę Inčidonio paplūdimyje. 
Aurora šuoliavo, šokinėjo, sukosi tarp bangų, o Hansas su Gra- 
nija sėdėdami kopose maloniai šildėsi įsaulyje. 

— Tiesą sakei — iš pažiūros neatrodo, kad ji būtų stipriai pa- 

veikta, - samprotavo Hansas. - Atrodo... laiminga. Gal dėl to, kad 
šitam vaikui anksčiau trūko dėmesio. O dabar jo gauna į valias. 

- Ir jai patinka rodytis publikai, - nusišypsojo Granija, Au- 
rorai be jokių pastangų atlikus žetė. - Jos baleto mokytoja mano, 
kad ji turi išskirtinių gabumų, - pridūrė ji. - Šiaip ar taip, jos 
močiutė buvo garsi balerina. 

— Tadjei norės eiti šiuo keliu, tai ir turi eiti. Kaip ir tu turi kurti 
skulptūras, - pasakė Hansas. - Kur eksponuoji savo darbus? 

- Juos rodo viena Niujorko galerija, bet pastaraisiais metais 
vis daugiau dirbau pagal privačius užsakymus. Tai nebuvo mano 
svajonė, tačiau bent žinojau, kad turėsiu už ką valgyti, - nesla- 
pukaudama prisipažino Granija. 

— Rodos, šitas sunkus metas, Granija, atnešė tau vieną tei- 
giamą dalyką. Juk žinai, dabar esi turtinga. 

- Ir tu, Hansai, žinai, kad nenoriu šito priimti. - Užsiminus 
apie pinigus Granijos tonas kaipmat pasikeitė. 

Hansas įdėmiai pažiūrėjo jai į veidą. 

— Granija, jei leistum tiesiai pasakyti, tai man atrodo, kad 
kartais tavo puikybė nustelbia sveiką protą. 

— O... --Granija net atsilošė iš netikėtumo išgirdusi Hanso 
žodžius. - Ką tuo nori pasakyti? 

— Kas čia bloga priimti dovaną iš žmogaus, kuris nori tau ją 
duoti? 

— Ne, ne tai, Hansai. Tiesiog... 

— Tada kas, Granija? Pasakyk, - kurstė jis. 

— Na... 

Ūmai Granijai prieš akis prabėgo tokie pat epizodai su Metu. 
Kaip ji be atodairos kratėsi jo tėvų pagalbos, o blogiausia - net 
atsisakė už jo tekėti. Tie sprendimai buvo priimti iš grynos pui- 
kybės. Ne dėl to, kad taip būtų norėjusi. Ar, kaip dabar buvo 
matyti, kad būtų buvę teisinga taip elgtis. Pagaliau, jei ji būtų 

ištekėjusi už Meto, kažin ar viskas būtų pasibaigę kaip dabar. 
Ir nėra jokios abejonės - šiokia tokia Meto tėvų parama, kurią, 
kaip ką tik paaiškino Hansas, jie tiesiog norėjo suteikti kaip do- 
vaną, būtų palengvinusi jiems gyvenimą. 

— Gal tu ir teisus, - galiausiai sutiko Granija, sumišusi dėl 
staiga padaryto atradimo. - Bet aš visada buvau tokia. 

— Gali būti, tiesiog toks tavo charakteris, bet dar labiau gali 
būti, kad tai kyla iš nesaugumo jausmo. Turėtum savęs paklausti, 
kodėl nenori, kad žmonės tau padėtų. Ogi todėl, kad esi įsitiki- 
nusi nesanti verta pagalbos. 

- Žinai, kad... nežinau, - neišsisukinėdama atsakė Granija. — 
Tačiau tu teisus, manau, kad tam tikra prasme mano puikybė ga- 
dina man gyvenimą. Na, jau užteks apie mane. Bet ačiū, Hansai, 
už atvirumą. Patikėk, tikrai man padėjai. 


Kitą rytą, kaip ir kiekvieną sekmadienį namiškiams išėjus į mi- 
šias, Granija pasiliko prižiūrėti Auroros. 

- Gal norėtum paskui nueiti į Danvorlio bažnyčią? Dėdė 
Hansas iš Šveicarijos atsivežė indą su... - Granija kruopščiai 
rinko tinkamus žodžius, - na, turbūt galėtume taip pavadinti — 
su tėtuko stebuklingais milteliais. 

- Nori pasakyti - jo pelenais? - paklausė Aurora atsikąs- 
dama skrebučio. 

— Taip. Norėčiau žinoti, ar padėtum man juos išbarstyti. 

- Žinoma, padėsiu, - sutiko Aurora. - Galima, išrinksiu vietą? 

- Taip, nors tėvelis sakė, kad galima išbarstyti ant mamytės 
kapo. 

— Ne, - Aurora nurijo skrebučio kąsnį ir papurtė galvą. - Aš 
ne ten noriu jį padėti. 

— Gerai. 
- Ten tik seni mamytės kaulai. Ten ji negyvena. 
- Gerai, Aurora, tu man tik parodyk. 


Ėmus temti Aurora pareiškė norinti eiti su Granija išberti tėvo 
pelenų. 

Įsidėjusi Aleksandro urną į pirkinių krepšį, Granija gyva- 
tvorių juosiamu keliuku nusekė paskui Aurorą. Ši nuvedė ją iki 
tako palei jūros skardį, vedančio į Danvorlio rūmus. Priėjusi 
žole apaugusią uolą Aurora sustojo. 

— Dabar, Granija, atsisėsk savo mėgstamoje vietoje. 

Aurora paėmė pirkinių krepšį ir išėmė urną. Atidarė dang- 
telį ir it pakerėta įsižiūrėjo į vidų. 

— Kaip rupus smėlis, tiesa? 

- Tikrai. 

Aurora nusigręžė, užkopė ant uolos ir sustojo per sprindį 
nuo jos krašto. Staiga sudvejojusi ir lyg sunerimusi atsigręžė. 

- Granija, gali ateiti? Padėk man. 

- Žinoma. 

Granija žengė į priekį kelis žingsnius ir atsistojo šalia Auroros. 

- Čia nukrito mano mamytė. Kartais ją čia matau. Mamyte! — 
jos akyse žibėjo ašaros. - Lik sveikas, tėtuk, eik pas mamytę, jai 
tavęs reikia. - Aurora išbėrė pelenus už skardžio atbrailos, vėjas 
juos pagavo ir nunešė į jūrą. - Myliu tave, tėveli. Ir tave, mamyte. 
Greitai susitiksim danguje. 

Matydama Auroros tvirtybę ir narsą Granija pajuto, kaip 
gerkle lipa gumulas. Paskui ji grįžo ant savo uolos, palikusi Au- 
rorą vieną. Žiūrėjo, kaip tirštėjant sutemoms Aurora atsiklaupė 
ir galbūt tyliai meldėsi - šito ji negalėjo Žinoti. 


404 Lucinda Riley 


Galiausiai Aurora iš lėto atsistojo. Atsigręžė į Graniją. 

- Jau galiu eiti namo. Jie nori, kad eičiau. 

— Tikrai? 

— Tikrai. 

Aurora padavė ranką Granijai ir ši suspaudė ją saujoje. Jos 
pasuko į viensėdį ir ėmė palengva leistis į pakalnę. 

Staiga Aurora atsigręžė. 

- Žiūrėk, žiūrėk! - mostelėjo ji ranka. - Matai juos? 

— Ką? 

— Tu tik pažiūrėk... 

Granija prisivertė atsigręžti ir pažvelgė į įlanką, kur rodė Au- 
rora. 

— Jie skrenda, - su baiminga pagarba pasakė Aurora. - Ji 
atėjo jo pasiimti ir jie kartu eina į dangų. 

Granija žiūrėjo į horizontą ir nieko daugiau nematė, tik jūros 
vėjo gainiojamus debesis, lekiančius per visą dangų. Granija 
švelniai truktelėjo Aurorą už rankos ir nusivedė į kalvos papėdę 
pasitikti ateities. 

ekrane, buvo gyvas tos nakties, kurios jis negalėjo prisiminti, įro- 


dymas. 
— Norite pamatyti trimatį vaizdą? - paklausė echoskopuo- 


tojas. 

- Be abejo, - sutiko Čarlė laborantui vedžiojant prietaisą per 
jos pilvą. 

- Čia galvytė, čia rankytė... jei nustos spurdėti, galėsim pa- 
matyti aiškų vaizdą... 


— Čia tai bent, - aiktelėjo Metas žiūrėdamas į ekraną. Spal- 
votas vaizdas, iš užpakalio, iš priekio, viskas kaip ant delno. Štai 
ką reiškia, kai susimoki už vizitą garsiausioje privačioje klinikoje. 
Granijos kūdikio atvaizdas vietos ligoninėje kiek pavažiavus 
nuo jų lofto, palyginti su šiuo, buvo lyg penktojo dešimtmečio 
nespalvota juosta šalia Džeimso Kamerono kino epopėjos. 

Kai buvo baigta, vienoje rankoje gniauždama nuotraukas, 
kita ranka Čarlė įsikibo į Metą. 

— Nori ko nors užkąsti pietų? Mane kažko suėmė alkis, - su- 
kikeno ji. 

- Žinoma, jei tik nori. 

Pietaudama Čarlė kalbėjo už juos abu. Metas tuo nesiste-. 
bėjo. Kad ir kokie būtų jo jausmai, Čarlei tai pirmas vaikas, ir 
kas galėtų jai prikišti, kad nesitveria savo kailyje. Rytoj Čarlės 
tėvai savo namų kieme rengia lauko kepsnių pobūvį, per kurį 

bus paviešinta, kad jis ir jų duktė - pora. Ir kad jie laukiasi kū- 
dikio. Jis atsiduso. Net tyrimą atlikusio laboranto pateiktos datos 
buvo tarsi bakstelėjimas į skaudžią vietą. Jis turi galų gale susi- 
taikyti, kad tai jo gyvenimas. Toks, kokį pats norom ar nenorom 
susikūrė. Taip yra, ir nieko nepadarysi. 

Čarlei pakiliai kalbant apie rytdieną, kai reikės pasakyti nau- 
jieną draugams - bendriems jų draugams, - Metas neatsilaikė. 
Be jokios abejonės, ji buvo gražiausia moteris restorane. Pavydė- 
tinai graži. Išties, kaip ir spėjo jo motina, ilgainiui jis ją pamils, 
jam ims patikti jų bendras gyvenimas. Ir pamils būsimą jųdviejų 
kūdikį. 

Granijos nebėra... 

Metas davė ženklą padavėjui ir kažką šnibžtelėjo jam į ausį. 

Po penkių minučių ant stalo atsirado šampano butelis. Čarlė 

— Kas čia? 

— Pamaniau, reikėtų atšvęsti. 

— Tikrai? 

— Aha. 

— Turi galvoj kūdikį? 

— Taip, ir... - Padavėjas įpylė šampano į dvi taures. Metas pa- 
kėlė savo taurę. - Mus. 

- Sakai? 

- Sakau. Ir, kol dar neatėjo rytojus, noriu tavęs, Čarle, pa- 
klausti: ar suteiksi man garbę ir tekėsi už manęs? 

- Tikrai? Tikrai? - pakartojo Čarlė. - Tu peršiesi? 

— Taip. 

— Tu rimtai? - ji suraukė antakius. 

— Rimtai, mieloji. Tad ką tu atsakysi? Ar šiam kūdikiui 
duosim mano pavardę? Ar jis bus teisėtas vaikas? Ar paskelbsim 
rytoj per vakarėlį apie mūsų būsimas vestuves? 

- Ak, Meti... neįsivaizduoji, kaip aš... - Čarlė papurtė galvą 
ir akys jai paplūdo ašaromis. - Oi, nekreipk į mane dėmesio. 
Hormonai ramybės neduoda. Aš tik norėčiau būti tikra, kad tu 
tai darai iš teisingų paskatų. Tai yra dėl mūsų, ne dėl vaiko. Nes 
jeigu ne, tai pats Žinai, nieko neišeis. 

- Aš spėju... - Metas pasikrapštė pakaušį, - kad mes skirti 
vienas kitam. 

- Ir aš visada taip maniau, tik bijojau sakyti, - tyliai atsakė ji. 

— Nair? - Metas pakėlė taurę. - Ar pasakysi man „taip? 

— O, Meti, žinoma. Taip! 

— Tai pasivaikščiokim po parduotuves ir išrinkim sužadė- 
tuvių žiedą, kurį galėsi rytoj parodyti. 


Metas su Čarle grįžo į loftą po trijų valandų. Jis buvo tiesiog pri- 
baigtas. Nusivedė ją į „Kartjė“, į „Tifanį, paskui vėl į „Kartjė“, 
ir ji toje velnio neštoje parduotuvėje išsimatavo visus žiedus. Jo 
akimis, vienintelis skirtumas tarp to žiedo, kuris iš pradžių jai 
krito į akį, ir to, kurį galiausiai išsirinko, buvo dar plėšikiškesnė 
kaina. Galutinis rezultatas jam kainavo šešių mėnesių atlyginimą 
(atsiskaitė kredito kortele) - atrodė, tai jai sukėlė susižavėjimą. 

Ilgainiui ją pamilsi... 

Naktį padėjęs galvą ant pagalvės Metas galėjo guostis tik 
šiais motinos žodžiais. 


Lauko kepsnių vakarėlyje, per kurį buvo švenčiamos džiaugs- 
mingos naujienos, jam viskas buvo pažįstama - ir atmosfera, ir | 
susirinkę žmonės. Jis gėrė kur kas daugiau, negu derėjo (vis tiek 
buvo numatyta, kad liks nakvoti pas jo gimdytojus), ir kai pra- 
nešė apie savo ir Čarlės sužadėtuves bei būsimas vestuves, akyse 

jam pasirodė ašaros. Nė vienam iš mačiusiųjų šis neabejotinas 
stiprių jausmų ženklas neleido suabejoti, kad Metas nepaprastai 
myli moterį, kurią ruošiasi vesti. Čarlė tiesiog švytėjo su nauja 
ta proga įsigyta „Šanel“ suknele. Metui net nugarą paskaudo 
nuo draugiškų plekšnojimų. Vėliau, kai svečiai ėmė skirstytis 
ir liko tik abiejų pusių tėvai su vaikais, kelis žodžius tarė Čarlės 
tėvas. 

— Žinoma, man trūksta žodžių išreikšti džiaugsmą, kurį jau- 
čiu šią akimirką. Ir žinau, kad tavo tėvai, Metai, mielieji mano 
draugai Bobas ir Eleina, man pritars. Mes visi keturi nusprendėm 
jums, vaikai, įteikti vestuvinę dovaną. Tai namas netoli nuo čia, 
Oukvudo skersgatvyje, jis tikrai jums puikiai tiks - erdvus, su di- 
deliu sodu vaikučiui žaisti... Metai, aš ir tavo tėtis ryt ruošiamės 
kalbėtis su nekilnojamojo turto agentu. Ir ruošiamės tą namą 
pirkti jums. 

— O, Meti! - Čarlė atsisukusi į Metą stvėrė jo ranką. - Argi 
nenuostabu? Tik pagalvok, du komplektai senelių prie pat 
slenksčio - galės žiūrėti vaiką! 

Visi ėmė juoktis, išskyrus Metą, šis dar įsipylė šampano. 

Vėliau tą patį vakarą, per dešimt minučių jiems parvažiavus 
į jo tėvų namus, motina rado Metą vieną lauke, išėjusį į terasą. 

— Ar tu laimingas, sūneli? 

- Taip, mam, - atsakė Metas, pats girdėdamas savo balse niūrią 
gaidą. Jis susigriebė. - Žinoma, laimingas, kas gi man trukdo? 

— Niekas. - Ji uždėjo ranką Metui ant peties. - Aš tik noriu, 
kad mano sūnelis būtų laimingas. 

Eleina perėjo skersai terasą. Atsigręžė pažiūrėti į Metą. Visu 
kūnu jis sakyte sakė visai ką kita. Eleina atsiduso. Pagalvojo, kad 
tiesiog toks jau tas gyvenimas. Vėliau, atsigulusi savo vyrui prie 
šalies, negalėdama užmigti susimąstė apie pastaruosius trisde- 
šimt devynerius savo gyvenimo metus - iš šalies viskas galėjo 

atrodyti taip idealu, kad geriau nebūna. Tačiau širdis nesiliovė 
jai bylojusi priešingai, nes jos vedybinis gyvenimas buvo tik san- 
tarvės klastotė. 

Ir jos sūnus tiesiu taikymu eina į tokią pat kančią. 


Vasaros dienos Danvorlio įlankoje buvo švelnios ir malonios — 
tai šilta ir saulėta, tada Granija su Aurora galėdavo eiti į paplū- 
dimį ir maudytis jūroje, tai dulkė lengvas lietus, ne tiek mer- 
kiantis, kiek apipurškiantis užkluptuosius. Aurora atrodė rami 
ir patenkinta vaikščiodama po viensėdžio laukus su Džonu ir 
Šeinu, važinėdama į Korką su Katlina pirkti naujų drabužių, su 
Granija leisdamasi į ekspedicijas po gražiausias pakrantės vietas. 
Kai nebūdavo su Aurora, Granija užsidarydavo dirbtuvėje ir to- 
liau tobulino šešias savo modelio skirtingomis šokio pozomis 
studijas. 

Vieną rugpjūčio dieną Granija pasirąžiusi pakilo nuo darbo 
stalo. Prie statulėlių buvo nebegalima nei pridėti, nei atimti ne- 
sugadinant. Jos buvo užbaigtos. Granija kurį laiką jautėsi pa- 
kylėta, kiekvieną atsargiai suvyniojo ir paruošė vežti į Korką 
bronzuoti. Tai padariusi atsisėdo ant stalo ir sieloje pajuto 
tuštumą. Susitelkimas į šį sumanymą leido jai išvengti keisto 
sąstingio, kuris kaustė pastaruoju metu. Sakytum, negalėjo iki 
galo užmegzti ryšio su pasauliu, sakytum, į viską aplink žiū- 
"rėjo pro šydą, slopinantį paprastai audringus jos jausmus. Štai 
dabar Granija ir pasijuto kaip menka nespalvota ankstesnės 
spalvingos savo asmenybės reprodukcija. 

Be abejo, tai, kad Aurora greitai turėjo tapti jos dukterimi 
(Graniją su Aurora jau buvo išsikvietę pokalbio Airijos parei- 
gūnai), buvo nuostabi ir labai teigiama naujovė jos gyvenime. Ji 
mėgino pirmiausia žiūrėti į šviesiąją pusę ir mažiau sukti galvą 

dėl sunkesnių klausimų. Pavyzdžiui, kad ir kaip mylėjo savo 
tėvus, nenorėjo amžiams likti su jais po vienu stogu. Danvorlio 
rūmai buvo kapitaliai renovuojami, tačiau net jei renovacija 
būtų baigta, Granija nežinojo, ar tikrai jauku būtų ten gyventi. 
Be to, Aurorai buvo tikra palaima gyventi viensėdyje ir ji nebūtų 
apsidžiaugusi jokiu pasiūlymu kraustytis kitur. O kol ji iki galo 
nebuvo susitaikiusi su tėvo netektimi, tokia permaina apskritai 
galėjo būti pražūtinga. 
Tad kol kas atrodė, kad ji čia įstrigo ilgam. 


Rugsėjį Hansas vėl atvyko į Airiją ir visas trejetas nuvyko į Korką 
šeimos bylų teisme užbaigti oficialaus įvaikinimo proceso. 

— Na, štai, Aurora, - pasakė Hansas jiems papietavus, - tu jau 
oficialiai turi naują mamą. Koks jausmas? 

— Nuostabus! - Aurora stipriai apkabino Graniją ir pridėjo: — 
Ir dar naują močiutę, senelį ir, - ji pasitrynė nosį, - manau, 
Šeinas dabar yra mano dėdė. Tiesa? 

— Tiesa, - nusišypsojo Granija. 

— Kaip manai, jie nesupyks, jei vadinsiu juos močiute ir se- 
neliu... ir dėde Šeinu? - sukikeno Aurora. 

— Tikrai nesupyks, - atsakė Granija. 

— O tave, Granija? — staiga Aurora susidrovėjo. - Galiu tave 
vadinti mamyte? 

— Brangi Aurora, - susigraudino Granija, - jei nori mane 
taip vadinti, jausiuosi labai pagerbta. 

— Tai dabar jau aš jaučiuosi užmirštas, - pasipūtė Hansas. — 
Atrodo, likau vienintelis, oficialiai su tavimi nesusigiminiavęs, 
Aurora! 

— Nekvailiok, dėde Hansai! Tu mano krikštatėvis! Ir visada 
būsi mano dėdė - tai bus tavo garbės vardas. 

- Ačiū, Aurora, - Hanso akys suspindėjo žvilgtelėjus į Gra- 
niją, - esu labai dėkingas. 


Hansas kartu su visais sėdo prie šventinės vakarienės stalo, Kat- 
linos paruošto oficialaus Auroros įvesdinimo į jų šeimą proga. 
Po vakarienės pakilęs nuo stalo pasakė, kad turi vykti į viešbutį 
Korke, nes anksti rytą išskrenda į Šveicariją. Atsisveikindamas 
pabučiavo Aurorą, padėkojo Katlinai ir Džonui, o Granija jį pa- 
lydėjo iki automobilio. 

- Kaip gera matyti tą vaikelį tokį laimingą. Jai pasisekė, kad 
pateko į tokius namus, kur visi susiklausę ir vieni kitus myli. 

— Na, mano mama sako, kad atsiradus Aurorai ir jų gyve- 
nimas prasidėjo iš naujo. 

— O kaip tu, Granija? - Hansas stabtelėjo prieš lipdamas į 
automobilį. - Ką galvoji apie ateitį? 

- Tiesą sakant, kol kas nieko. 

— Labai prašau, nepamiršk Aleksandro noro, kad Auroros 
atėjimas į tavo gyvenimą neužkirstų tau jokių kelių, - priminė 
jai Hansas. - Savo akimis mačiau, kokia Aurora čia laiminga. Jei 
kada sumanysi pradėti kitokį gyvenimą, nemanau, kad ją įskau- 
dinsi. 

— Ačiū, Hansai, bet aš nebeturiu kitokio gyvenimo. Tai ir yra 
mano gyvenimas. 

— Tada turi susirasti kitokį gyvenimą. Gal verta ilgai nelaukus 
grįžti į Niujorką? Granija, - Hansas uždėjo jai ranką ant peties, - 
tu per jauna ir per daug talentinga, kad čia save palaidotum. Ir 
nesinaudok Aurora kaip dingstimi viską mesti. Kiekvienas tu- 
rime būti savo likimo kalvis. 

- Žinau, Hansai, - neprieštaravo Granija. 

— Atleisk, kad mokau gyventi. Bet, man atrodo, tu kan- 

kiniesi. Ir pastarieji penki mėnesiai tau daugiau kainavo, nei 
manai. Bijau, kad tave įtraukė rutina, ir dabar turi iš jos ištrūkti. 
O kad tą padarytum, kartais tenka paminti savo puikybę, kuri 
tau, Granija, kiek suprantu, yra nemažas kliuvinys. - Jis nusi- 
šypsojo ir pabučiavęs ją į abu skruostus įlipo į mašiną. - Sudie, 
ir prisimink, kad visada gali man paskambinti. Jei tik kuo ga- 
lėsiu padėti asmeniniuose ar dalykiniuose reikaluose, viską pa- 
darysiu. 

- Ačiū tau. 

Granija atsisveikindama pamojavo Hansui - buvo liūdna su 
juo išsiskirti. Per pastaruosius mėnesius jie labai susigyveno ir 
Granija gerbė jo nuomonę. Tai buvo išmintingas žmogus, ge- 
bantis pataikyti tiksliai į tašką ir balsu pasakyti tai, apie ką Gra- 
nija nedrįso net pagalvoti ir kas jai kėlė baimę. 

Gal ir tikrai grįžti į Niujorką... 

Granija nusižiovavo. Anot garsiojo Skarlet O'Haros posakio, 
pagalvos apie tai rytoj. Ši diena kainavo jėgų. 


Kai Vakarų Korko pakrantėje vėl ėmė ūžauti šalti Atlanto vėjai 
ir jos gyventojų namuose suliepsnojo židiniai, Granija pradėjo 
kurti naują skulptūrų ciklą. Šįkart modeliu ji pasirinko Auroros 
senelę Aną iš paveikslo „Mirštanti gulbė“, kabančio Danvorlio 
rūmų valgomajame, ir sumanė suteikti jai apčiuopiamą pavi- 
dalą. Prisiminė, kaip per ankstesnę gulbės statulėlę susikirto 
jos ir Meto keliai. Dabar sumanyto kūrinio pavadinimas buvo 
tarsi likimo ironija. Tačiau, šiaip ar taip, ji bent jau susirado savo 
mėgstamiausią mėtier'. Šokėjų elegancija ir grakštumas teikė jai 
įkvėpimo ir atitiko individualius jos, kaip skulptorės, gebėjimus. 


* Čia - veiklos kryptis, specializacija (pranc.). 

Lapkričio pabaigoje laukė devintasis Auroros gimtadienis ir 
Granija, išgirdusi, kad Dubline bus rodomas Anglijos naciona- 
linio baleto spektaklis, slapta užsakė bilietus. Kaip ji ir numanė, 
mažoji nežinojo kaip džiaugtis. 

- Granija! Tai geriausia dovana mano gyvenime! Ir dar 
„Miegančioji gražuolė“ - mano baletas! 

Granija jiedviem užsakė nakvynę „Džuris In“ viešbutyje 
Dubline, kad būdamos mieste galėtų smagiai pasivaikščioti po 
parduotuves. Žiūrėti į susižavėjusį Auroros veidelį jai buvo dar 
maloniau negu į sceną. | 

- Ak, Granija, - svajingai ištarė Aurora joms išėjus iš teatro, - 
vis dėlto apsisprendžiau: kad ir kaip myliu mūsų gyvulėlius, 
manau, turiu būti balerina. Kada nors šoksiu princesės Auroros 
partiją. 

— Neabejoju, taip ir bus, mažute. 

Kai abi parėjo į viešbutį, Granija nakčiai pabučiavo Aurorą ir 
įlipo į dvigulę lovą šalia jos. Išjungė šviesą ir tamsoje pasigirdo 
balselis: 

— Granija, žinai ką? 

— Ką? 

- Žinau, visi kalbėjo, kad Lili nekentė baleto, bet jeigu taip, 
tai kodėl ji man davė garsiosios princesės vardą? 

— Gerai sakai, Aurora. Gal ir tikrai ji nebuvo priešiškai nusi- 
stačiusi. 

— Turbūt ne... 

Kurį laiką ji patylėjo, paskui vėl prakalbo: 

— Granija... 

— Ką, Aurora? 

— O tu laiminga? 

— Taip. Kodėl klausi? 

— Nes... kartais matau, kad tu labai liūdna. 

— Nejaugi? - Granija buvo priblokšta. - Aišku, aš laiminga, 
mažute. Turiu tave, savo darbą, šeimą. 

Vėl kurį laiką stojo tyla. 

— Taip, Žinau. Bet tu neturi vyro. 

— Neturiu. 

— Tai va, tau reikia vyro. Nemanau, kad tėtukas būtų labai 
laimingas žinodamas, jog likai viena. Ir vieniša, - patikslino Au- 
rora. 

- Labai miela iš tavęs girdėti, mažute. Bet man tikrai gerai. 

— Granija, žinai ką? 

— Ką, Aurora? - Granija atsiduso jau iš nuovargio. 

— Ar tu ką nors mylėjai iki tėtuko?: 

— Taip, mylėjau. 

- Ir kas atsitiko? 

- Na, reikėtų ilgai pasakoti, bet iš tikro... aš net nežinau. 

- Štai kaip. Tai gal reikėtų išsiaiškinti? 

- Aurora, tau jau tikrai reikia miegoti. - Granija nebenorėjo 
apie tai kalbėti. Buvo pernelyg nepatogi tema. - Jau vėlu. 

- Atleisk. Tik dar du klausimai, ir viskas. Kur jis gyveno? 

— Niujorke. 

— O koks jo vardas? 

— Metas, jo vardas Metas. 

— Štai kaip. 

- Labanakt, Aurora. 

— Labanakt, mamyte. 

Čarlė jau buvo šeštą mėnesį nėščia. Tryško sveikata, žydėjo kaip 
rožė, kartu su ja platėjo ir vienetinių dizainerių drabužių būsi- 
moms motinoms pasirinkimas jos spintoje. Jau buvo nupirktas 
namas, kurį tik trys medžiais apaugusios gatvės skyrė nuo jo ir 
Čarlės tėvų namų. Čarlė pasinėrė į kapitalinę šio būsto rekons- 
trukciją, nors Metui atrodė, kad ir taip gerai. Ji jau buvo pasi- 
ėmusi motinystės atostogų ir daugiausia būdavo tėvų namuose, 
kad galėtų prižiūrėti statybininkų darbus. Metas buvo jai už tai 
dėkingas - pasidarė laisviau kvėpuoti ir atsirado laiko susitelkti 
į darbą. Tarp jų buvo prasidėję audringi ginčai dėl Meto nenoro 
įsitraukti į tėvo investicijų verslą, bet jis manė turintis išgelbėti 
bent dalį to, ką buvo pasiekęs, - tokiomis atkakliomis pastan- 
gomis savo profesinėje srityje susikurtas vardas, regis, nyko 
diena po dienos. 

Nyko jo paties savastis... 

Ruošdamasis kraustytis į naujus namus jau buvo pradėjęs 
perrinkinėti savo mantą. Čia vis dar buvo Granijos daiktų. 
Metas neturėjo supratimo, ką su jais daryti. Gal tiesiog sukrauti 
į dėžes, padėti į sandėlį ir parašyti Granijai jos tėvų adresu, kur 
tie daiktai saugomi. Bet jei iki šiol jai jų neprireikė, vargu ar kada 
prireiks. Be to, šaltai pasvarstė Metas, naujasis jos vyras tikrai 
padėjo jai įsigyti visko, ko reikia. 

Jis nieko daugiau netroško, tik kad meilė jai ir netekties 

kančia virstų pykčiu. Kartą tai buvo atsitikę, tada iš tiesų buvo 
ant jos užsiutęs, bet tai truko neilgai. 

Metas nusprendė išeiti iš namų ir kur nors papusryčiauti. 
Prisėdo mažoje kavinukėje ir ėmė gurkšnoti latę, užsikąsdamas 
riestainiu. 

— Sveikas, Metai, kaip klojasi? 

Metas pakėlė galvą ir pamatė šalia stovintį Granijos bičiulį 
Rodžerį. 

— Nieko, gerai, - sulinksėjo reikšdamas entuziazmą, kiek tik 
įstengė. - Tu jau čiabuvis, Rodžeri? 

- Aha, patinka šios apylinkės. Kaip tavo mergina? - paklausė 
Rodžeris. 

- Tu apie Čarlę? 

— Aha, apie Čarlę. 

- Gerai. Mes... - Metas paraudo, - ruošiamės tuoktis. 

- Ką aš girdžiu? Sveikinu. 

- Kai Čarlė pagimdys. 

Metas nusprendė atskleisti visas kortas. Nebuvo prasmės me- 
luoti. 

— Puikios naujienos! - nusišypsojo Rodžeris. - Tiesą sakant, 
žinojau, kad jūs, žmonės, dėjot pastangų. Kai tą vakarą tavo lofte 
pamačiau Čarlę, prisiminiau, kur buvau ją anksčiau sutikęs. 
Aš dirbu vaisingumo klinikoje ir mačiau atėjusią. Gali jai nuo 
manęs perduoti, kad jai nusišypsojo laimė. Nepaisant visos me- 
dicinos mokslo pažangos, tik nedidelei daliai pavyksta pastoti, 
net ėmusis geriausių priemonių. 

Metas sutrikęs pakraipė galvą. 

— Matei Carlę vaisingumo klinikoje? 

— Taip, ir tai tikrai buvo ji, aš jai padėjau apsivilkti chalatą. 
Bet suprantu - dauguma porų nenori garsintis. Šiaip ar taip, 
linkiu jums sėkmės. 

— Ačiū. 

— Iki, Metai. 

— Mhu, iki. 

Rodžeris pasuko prie kavinės durų. 

— Rodžeri... Ar gali prisiminti, kada ją matei? 

Rodžeris pasikrapštė pakaušį. 

— Bene gegužės vidury. 

- Tikrai atsimeni? 

— Tikrai, bet... kas negerai? 

Rodžeris atrodė sutrikęs. 

— Ne, man tik... et, neturi reikšmės. 

Metas grįžo į savo loftą. Rodžeris juk suklydo? Ir ko gi vi- 
dury gegužės Čarlei vaikščioti į vaisingumo kliniką? Nebent... 

Suskambėjo mobilusis ir Metas nedelsdamas atsiliepė. 

— Metai, čia mama. Kaip būsimasis tėvelis? 

- Hm... 

— Nieko neatsitiko, sūnau? 

— Žinai ką, mama? Šią minutę nežinau, atsitiko ar ne. Ką tik 
išgirdau tokį dalyką... 

— Ką, Metai, kas dedasi? 

— O Viešpatie, mama, aš... kažin, ar galiu tau sakyti. 

— Meti, tu gi Žinai, viską gali man sakyti. 

— Tvarka, mama, bet tam, ką noriu pasakyt, neturiu jokių 
įrodymų. Ką tik sutikau pažįstamą interną ir jis man pasakė, kad 
Čarlė buvo atėjusi gydymo procedūrų į vaisingumo kliniką, ku- 
rioje jis dirba. Jis ją pažino, kai buvo užėjęs į mano loftą kažko 
užnešti. Jis sako, kad tai buvo gegužę - apie tą laiką, kai... velniai 
rautų, mama! Spėju, kad gal jis apsirinka, bet... Aš tikrai nebe- 
žinau, ką galvot. Jis visiškai įsitikinęs, kad tai buvo ji. Kaip tau 
atrodo?.. 

Eleina atsakė ne iškart. Galiausiai atsidususi tarė: 

— Ne, čia ne atrodymo klausimas. Klausyk, Metai, aš kai ką 
žinojau, tik tau nesakiau. Nori atlėkt pas mane? 
— Lekiu. 


— Čarlė paauglystėje, kai jai prasidėjo moteriški dalykai, - 
tai paminėjusi Eleina vos pastebimai paraudo, - turėjo bėdų dėl 
sveikatos. Kas mėnesį kentėdavo tokius skausmus, kad net ne- 
galėdavo eiti į mokyklą. Galiausiai mama nuvedė ją pas brangų 
specialistą. Jis diagnozavo jai endometriozę - O tai reiškia, kad 
kiaušidėse susidaro cistų. Čarlė sužinojo, kad greičiausiai nie- 
kada natūraliai nepastos, nebent dirbtinai, bet ir tai abejotina. 
Aš visa tai žinau, nes man pasakojo jos mama. Ji iš galvos ėjo, 
kad duktė gali neturėti vaikų. Jie niekam daugiau nesakė - čia ne 
tokia naujiena, kuria girtumeisi užmiesčio klube, ypač jei tikiesi, 
kad duktė susiras gerą partiją. Čarlei buvo paskirta kontracep- 
tinių tablečių, kurios padeda slopinti skausmą. Daugiau nieko iš 
jos mamos apie tai negirdėjau. 

Metas švilptelėjo. 

— Aišku. 

- Suprask, mielasis, apie tai pasakydama aš sulaužiau konfi- 
dencialumą, gal net įstūmiau į pavojų draugystę. Bet jeigu nu- 
spręsi apie tai kalbėti su Čarle, gal galėtum manęs neminėti? Pa- 
žadi, Metai? - beveik meldė Eleina. - Nes vis dėlto yra tikimybė, 
kad tavo bičiulis internas sakė tiesą. Ir net jei man pasidarys 
sunkiau gyventi, kai Čarlės mama sužinos, kad tau pasakiau, 
negaliu leisti, kad mano vaikas būtų apgaudinėjamas dėl tokių 
svarbių dalykų. 

Eleinos akys blykstelėjo retai jose pasirodančiu pykčiu. 
Metas paplekšnojo jai ranką. 

— Nesirūpink, mama, nė žodžiu neprasitarsiu. Ir dar man 


Mergaitė ant jūros skardžio 419 


reikia pagalvoti, kaip elgtis. Jeigu Čarlė buvo... yra... Po galais, 
mam! Tiesiog galvoj netelpa. Kol ji neparėjo namo, turiu pagal- 
voti. - Metas atsistojo ir apkabino motiną. - Labai tau dėkingas, 
kad pasakei. Po kokių poros dienų paskambinsiu. 

Metui vairuojant atgal į miestą galvoje sukosi minčių spie- 
čius. Nežinojo nei ką galvoti, nei kaip jaustis... Geriausiu atveju 
buvo tik nelaimingas sutapimas, kad tada, kai Čarlė nusprendė 
turėti vaiką, jis vieną naktį pasigėrė. Velniava! Pagaliau net ne- 
galėjo prisiminti, ar jis ją išdulkino... Gal ji šitaip norėjo paruošti 
organizmą, kad padidėtų tikimybė pastoti? O gal viskas nuo 
pradžios iki galo - jos suregzta intriga ir jis tapo niekuo dėta 
Čarlės noro turėti vaiką auka? 

Spėlioti buvo galima be galo, ir tai visiškai išmušė iš vėžių. 
Atidaręs savo lofto duris Metas suvokė, kad į visus šiuos klau- 
simus gali atsakyti vienintelis žmogus. Tačiau ar išgirs tiesą, jis 
nežinojo. 


Čarlė tą vakarą parėjo vėliau, džiaugsmingai čiauškėdama, kaip 
rado bendrą-kalbą su išsirinktu interjero dizaineriu ir kad turi 
puikių minčių dėl naujųjų namų įrengimo. 

Metas sunkiai įstengė jai atsakinėti. Prieš susiremiant su ja 
reikėjo kaip nors susidėlioti mintis. Puikiai žinojo, kad pykčiu 
nedaug laimėtų. Čarlė imtų gintis ir liktų mažiau vilčių, kad są- 
žiningai viską pasakys. Ir net dabar, kai jis turi ją demaskuo- 
jančių įrodymų, ji lieka nekalta, kol galutinai neįrodyta kitaip. 

Metui pavyko prastumti tą vakarą linkčiojant ir nusišypsant, 
kai reikia. Jie atsigulė į lovą ir Čarlė pasilenkė jo pabučiuoti. 

— Labanakt, meile. Kai pagalvoju apie mūsų ateitį, taip gera 
pasidaro. 

Ji pasisuko išjungti šviesos. 

Čia Metas ir pasiryžo. Jis vėl įjungė šviesą. 

- Čarle, turim pakalbėt. 

— Aha, gerai, širduk. - Ji atsisėdo lovoje ir paėmė jį už rankos. - 
Nerimauji, kas bus, kai tapsi tėčiu? Neimk į galvą, Meti, daktaras 
sakė, kad tas nerimas - įprastas reikalas. Jis sakė, kad... 

— Čarle, turiu tavęs kai ko paklausti. Ir noriu, kad sakytum 
būtų, padaryk tai dėl manęs, gerai? 

— Gerai, širduk, aš gi niekada tau nemeluoju. 

— Ivarka... - Metas giliai įkvėpė. - Ar gegužės mėnesį tu tu- 
rėjai gydymo kursą vaisingumo klinikoje, kad pastotum? 

Metas nė akimirkos neatitraukė akių nuo jos veido. Žinojo, 
kad per pirmąsias kelias sekundes, kol ims krutėti jos smegenys 
ir regzti kokią nors istoriją, akys išduos tiesą. 

— Aš... kad tave kur, širduk! 

Ji nervingai nusišypsojo. 

Tą akimirką Metas ir suprato, kad buvo jos apgautas. 

- Viešpatie, Čarle! Nežinau, kaip ir kodėl, betgi tu gydeisi, 
ar ne? Sąžiningai man atsakyk, nes turiu žinoti, kaip buvo iš 
tikrųjų. 

Metas ir toliau buvo įsisiurbęs jai į akis. Čarlė kelias sekundes 
dvejojo, galiausiai prapliupo ašaromis. 

— Ak, Meti, kaip sužinojai? 

- Vakar kavinėje sutikau Rodžerį. Jis mus pasveikino su sėk- 
mingai įvykdytu projektu. Na, klausimas „kaip“ čia ne vietoje, 
tad... 

- Tebūnie! Taip, aš gydžiausi, bet neketinau tau dumti akių 
ar įvilioti į spąstus. Nuo pat pradžių buvau nusprendusi gimdyti 
vaiką viena. Negi pamiršai? —- desperatiškai įtikinėjo ji. - Kai 
tada apie tai kalbėjom? Sakiau, kad ruošiuosi gimdyti, kad ir ką 
nuspręstum. Meti, po šitiek metų, kai maniau, kad niekada ne- 

turėsiu savo vaiko, tai buvo stebuklas. Kad tapau nėščia... Ak, 
Meti, ar gali man atleisti? Meldžiu, aš myliu tave! 

— Pažiūrėk į mane, Čarle. - Metas paėmė jos rankas. - Ar tai 
buvo sutapimas, kad tu pastojai tada, kai mes praleidom naktį 
vienoje lovoje? Ar iš anksto numatyta? 

— Ak, žinau, kad blogai padariau, bet... 

— Dabar turiu tavęs paklausti, - suprato, kad neleidžia jai 
pasiaiškinti, bet atsakymas į šį klausimą jam buvo gyvybiškai 
į akis, bet ji nusuko žvilgsnį į šalį. - Ar mes?.. - toliau kaman- 
tinėjo jis. - Turiu galvoje, tą naktį?.. Prakeikimas, Čarle! Man 
reikia tiesaus atsakymo. Ar aš tavo vaiko tėvas? 

Čarlė liovėsi verkusi. Sėdėjo tylomis spoksodama į sieną. 
Metas išlipo iš lovos ir ėmė žingsniuoti po kambarį. 

- Turiu tučtuojau sužinoti, neatidėliotinai. - Jis atsisuko į ją 
pažiūrėti. - Ir turiu būti tikras, kad pasakysi man tiesą. 

Regis, tą akimirką išgaravo visa Čarlės energija. Ji iš lėto pa- 
lingavo galvą. 

— Ne, Metai, tu nesi tėvas. 

- Rupūs miltai! - Jis galėjo tik nusikeikti, kad susivaldytų jai 
netrenkęs. Giliai įkvėpė, norėdamas aprimti. - Jei ne aš, tai kas? 

— Nežinau jo vardo, - truktelėjo ji pečiais. - Bet yra ne tai, ką 
galvoji, Meti. 

— Velniai rautų! Kaip gali būti ne tai, ką galvoju, Čarle? Tu 
dulkinaisi su kažkokiu kitu biču ir dabar nori prakišti šitą vaiką 
kaip mano? 

— Ne!!! Šito nebuvo, - ėmė rypuoti Čarlė. - Aš nežinau to 
bičo vardo tik dėl to, kad man suleista sperma turėjo tik DNR 
aprašą. Daugiau nieko. 

— Ką? - Metas papurtė galvą. - Vadink mane naivuoliu, bet, 
po perkūnais, neturiu žalio supratimo, apie ką kalbi. 

- Gerai, - linktelėjo Čarlė, akivaizdžiai stengdamasi susi- 
telkti. - Vaiko tėvas yra dvidešimt aštuonerių metų doktorantas, 
gyvena Kalifornijoje. Tamsiaplaukis, rudaakis, metro septynias- 
dešimt aštuonių ūgio. Nesirgęs sunkiomis ligomis ir aukštesnio 
nei vidutinio intelekto koeficiento. Toks jo genetinis aprašas, 
tiek ir težinau. 

— Vadinasi, - Metas atsisėdo ant lovos, pamatęs, kad jau švin- 
ta, - tu man sakai, kad nuėjai į spermos banką ir išsirinkai anoni- 
minį DNR aprašą į savo vaiko tėvus? Ir buvai apvaisinta ta sperma? 

— Aha. 

- Supratau. 

Abu kiek pasėdėjo tylėdami - Metas stengėsi įsisąmoninti, 
ką ji pasakė. 

— Tad kuriame veiksme, po velnių, pasirodžiau aš? Nuo pat 
pradžių buvau plano dalis? 

— Meti, - Čarlės ašaros jau buvo išsekusios, veidas išblyškęs, — 
noriu, kad žinotum, jog jau seniai buvau tai nusprendusi. Keli 
mėnesiai prieš įsikeldama pas tave. 

— Tada taip ir sakykim: aš tiesiog laiku pasitaikiau in situ - 
vėpla, kuris sueis už tėvelį? - su kartėliu pertraukė ją Metas. 

- Ne! Aš mylėjau tave, Meti, ir tebemyliu! - sušuko Čarlė grą- 
žydama rankas. - O ta naktis kitą dieną po gydymo procedūros - 
taip, galima sakyti, kad tai buvo sutapimas. Tu buvai girtas ir 
meilus ir pasakei man tikrai gražių žodžių. Ir aš pamaniau... 

— Čarle, ar mes tikrai tą naktį santykiavom, nes nė velnio ne- 
prisimenu, kad būčiau tai daręs? Kad ir koks buvau girtas, man 
šitaip niekada nėra atsitikę. 

— Ne. Bent jau ne taip, kad galėtų atsirasti vaikas, - prisipa- 
žino Čarlė. - Mes bučiavomės ir paišdykavom, bet tu buvai visai 
ne tos formos, kad... 

— Kad galėčiau tave išdulkinti? 


Mergaitė ant jūros skardžio 423 


— Taip, išdulkinti, - karčiai atsakė ji. 

— O Viešpatie! Tai kokio velnio sakei, kad taip padariau? 
Kam tas beldimasis į sąžinę... melavimas? Po perkūnais, Čarle! 
Kaip žiauru. 

- Baik, Metai! - Staiga Čarlės akys piktai sužaibavo. - Pri- 
siimu dalį kaltės, bet ką pasakojau apie aną naktį, buvo ne visai 
melas. Tu buvai meilus, draugiškas... bučiavai mane, lietei... 
sakei, kad aš graži, kad myli mane... - Staiga jai užgniaužė gerklę, 
ji nutilo, paskui vėl prakalbo. - Tegul tau ir... neišėjo, bet paskui 
tikėjausi iš tavęs bent skambučio ar žinutės. Pamaniau - o gal 
aš tau ir tikrai rūpiu, kaip tu man rūpėjai. Ir... nieko neišgirdau. 
Jaučiausi kaip pigi kekšė, kurią parsigriovei tą naktį. 

- Tu teisi, - išsigando Metas. - Pasielgiau kaip pašlemėkas, 
Čarle. Ir dėl to atsiprašau. Bet negi tai suteikė tau teisę man me- 
luoti apie... - Metas pirštu parodė jai į pilvą, - tai?! 

- Prisiekiu, iki tavo grįžimo po paskaitų ciklo ir mūsų nu- 
ėjimo pietauti nežinojau, kad aš nėščia, kad dirbtinio apvai- 
sinimo procedūra buvo sėkminga. Gal tą naktį kilo hormonų 
audra, gal buvau sukrėsta, o gal suveikė tai, kad ruošiausi tapti 
mama ir kartu supratau, jog tą naktį tau buvau ne daugiau negu 
bet kuris gatvėje sutiktas moteriškos lyties individas. Kad tu nie- 
kada manęs nemylėjai taip, kaip aš tave. Ir niekada nemylėsi. 
Tu mane labai įskaudinai, Metai, savo elgesiu. Ir... Man atrodo, 
norėjau tave nubausti. 

Metas, dabar jau apsiraminęs, nes sužinojo, ką norėjo, klau- 
sėsi nieko nesakydamas. 

- Ir tada, supratusi, kad tu visada mylėsi Graniją, o ne mane, 
pradėjau pati galvoti, ką daryti. Ruošiausi bet kokiu atveju gim- 
dyti, kaip po savaitės tau ir pasakiau. Susitaikiau, kad būsiu 
viena, kaip iš pradžių buvau numačiusi. O tada tu pasakei - gal 
pamėginkim. Ne tik apie vaiką, bet ir apie tave ir mane. Vajė, 

Metai, aš buvau be galvos iš laimės. Visos mano svajonės pildėsi. 
Staiga ėmė atrodyti, kad viskas taip ir turi būti. Šitiek metų tave 
mylėjau... - Čarlė atsiduso. - Paskui man pasipiršai ir aš tikrai 
ėmiau tikėti, kad mums gali pavykti. - Staiga pripuolusi prie jo 
apkabino abiem rankom. - Juk ir dabar dar gali pavykti, ar ne, 
Meti? Būk geras, suprantu, melavau tau, bet... 

Metas išsivadavo iš Čarlės gniaužtų. 

— Man reikia kur nors išeiti iš čia, turiu įkvėpt gryno oro. 

- Būk geras, Meti, - ji žiūrėjo, kaip jis rengiasi, - juk tu dabar 
manęs nepaliksi, ką? Visiems jau pasakėm, namas nupirktas, ir 
vaikas... 

Metas išeidamas trenkė durimis ir nulipo į pirmą aukštą. 
Išėjęs į lauką pasileido bėgte šaligatviu, šlumsėdamas gatvė po 
gatvės, kol uždusęs susirietė Baterio parke. Atsirėmęs į turėklus 
žiūrėjo į Hadsono vilnyse mirguliuojančius žiburių atspindžius. 
Aplink jį šlaistėsi žmogiškos būtybės, kurioms buvo miela nak- 
ties priedanga, - neaiškūs girtuoklių, įsimylėjėlių ir nenuoramų 
paauglių pavidalai. Atgavęs kvapą jis pamėgino mintimis ap- 
rėpti visą įvykių seką, atvedusią jį iki šio taško. 

Svarbiausia buvo ne tai, ką Čarlė padarė, bet dėl ko. Ar nuo 
pat pradžių spendė jam spąstus? Ar tikrai ji nusprendė išmėginti 
dirbtinį apvaisinimą, visiškai nesitaikydama į jį? Tą procedūrą ji 
darėsi gyvendama po jo stogu... prisipažino, kad jį mylėjo... ar 
galima tikėti, kad laikas atsitiktinai sutapo? 

Net jei ir taip, vis tiek nepateisinama, kad Čarlė tvirtino, jog 
vaikas jo. Ji įžūliai melavo. Negana to, pareiškė jam pretenzijas 
dėl akto, kurio jis net neatliko. 

Psichologas Metas žinojo, kad kiekvienas, būdamas neteisus, 
stengiasi pagražinti savo veiksmus. Visada yra puikus pasitei- 
sinimas — kad kaltininkas tikėjo turintis rimtų priežasčių, neva 
pateisinančių jo elgesį. Tačiau atsidusęs Metas turėjo pripa- 

žinti - kad ir kaip žiūrėsi į tai, ką jam padarė Čarlė, sunku ją pa- 
teisinti. Juo blogiau, kad ji buvo pasiryžusi su tuo melu gyventi 
visą tolesnį jų bendrą gyvenimą. Jis galėjo taip ir nesužinoti, kad 
vaikas, kurį tikrai būtų mylėjęs kaip savą, nėra jo. 

Metą net sutąsė apie tai pagalvojus. 

Jis dar pavaikštinėjo upės krantine, toliau stengdamasis visa- 
pusiškai apgalvoti faktus. 

Suprato, kad turi pripažinti pats prie to prisidėjęs - įskau- 
dintas žinios, kad Granija ištekėjo, jis karštakošiškai pasielgė tą 
vakarą restorane. Ūmus jo pasišovimas nepalikti Čarlės apsun- 
kino padėtį ir iš dalies prisidėjo prie to, kad viskas štai šitaip 
baigėsi. 

Tą vakarą ji tikrai sakė esanti pasiruošusi viena susilaukti 
vaiko. Ir ne kas kitas, o jis atmetė šią mintį ir pasiūlė pamėginti. 
Be to, dabar jis pamatė, kad niekada nesuprato, ką Čarlė jam 
jaučia. Kai sutiko Graniją, buvo taip apakintas savo jausmų jai, 
kad beveik nesiteikė pagalvoti apie Carlę sakydamas jai, kad tarp 
jųdviejų viskas baigta. 

Metas net sudrebėjo pagalvojęs, ko jie abu prisidirbo. Bet 
argi dabar svarbu, kam ir kodėl tai įvyko? Dabar svarbiausia — 
nuspręsti, ką daryti toliau. 

Jis apsvarstė galimybes. 

Buvo galima tęsti tai, kas pradėta, - kaip sakė Čarlė, dabar 
jis žino tiesą. Jis jos nemyli - niekada nemylėjo - ir šia prasme 
jau gyvena mele. Pasikeitė tik tai, kad jis sužinojo, jog jos nešio- 
jamas vaikas ne jo. 

Metas atsiduso prisiminęs, kaip norėjo globoti Graniją pir- 
maisiais jos nėštumo mėnesiais; pagalvojus apie jų būsimą kū- 
dikį kaskart jam širdis suspurdėdavo. Kiekviena savo kūno ląs- 
tele troško apsaugoti Graniją, kai ji buvo labiausiai pažeidžiama. 
Tokių jausmų jam nė iš tolo nekėlė nei Čarlė, nei jos nešiojamas 

vaikas. Vien tik neviltį. Ar išmoktų mylėti savo auginamą vaiką 
kaip savą? Metas prikando lūpą. Ar gali atsikratyti apmaudo? 
Labai jau daug jam teko skaityti paskaitų apie tai, kaip vaikams 
atsiliepia tėvų nuodėmės. Jis žinojo, koks gali būti poveikis, ir 
kaip gyvas nenorėjo įkliūti į tokius spąstus. 

Galop, saulei tingiai ėmus kilti iš už Naujojo Džersio hori- 
zonto, Metas koja už kojos pasuko namo. Jis vis dar niekur ne- 
buvo pasistūmėjęs ir neįsivaizdavo, ką sakys Čarlei. Tačiau bent 
buvo ramesnis. 

Loftas buvo tuščias. Ant jo darbo stalo į kažką atremtas sto- 
vėjo jam adresuotas vokas. 


Metai, 

aš išėjau. Atleisk, kad tave apgaudinėjau, bet tu irgi 
prisidėjai prie šitos makalynės. Aš lengvai apsisprendžiau 
dėl mūsų abiejų ir dėl vaiko. Mes visi verti daugiau. 

Kada nors susitiksim - 


Carlė 


Metas su palengvėjimu atsiduso. Čarlė už jį priėmė spren- 
dimą. Ir šįkart jis pagaliau buvo jai dėkingas. 

Žiema ritosi į antrą pusę. Už Granijos dirbtuvės langų skrie- 
jantys debesys melsvais ir pilkais paletės tonais tapė darganotą 
Danvorlio įlankos paveikslą. Didėjo skulptūrų kolekcija — ji 
dirbo nepakeldama galvos, kartais iki vėlyvo vakaro. 

- O tu su tomis skulptūromis nieko nedarysi, Granija? — 
vieną popietę paklausė Katlina, atsivedusi Aurorą pas ją į dirb- 
tuvę. - Aš ne meno žinovė, dukrel, bet ir aš pasakyčiau, kad tai 
ne šiaip sau kūrinėliai. - Katlina atsigręžė į dukterį su pagarba ir 
pasididžiavimu akyse. - Tai geriausia, ką esi sukūrusi. 

- Kaip gražu, mamyte. - Aurora glostė figūrėles piršteliais. — 
Bet močiutė teisybę sako. Negerai, kad jos vien čia stovi ir tik 
mes jas matom. Reikia nunešti į galeriją, kad žmonės galėtų nu- 
sipirkti. Noriu, kad jie mane pamatytų! - sukrizeno ji. 

Granija, pasinėrusi į naujos skulptūros kūrybą, išsiblaškiusi 
linktelėjo. 

- Gerai, gal ir taip. 

- Pareisi dabar namo užkąsti vakarienės, Granija? - paklausė 
Katlina. 

- Tuoj, mam, tik dar užbaigsiu šitą ranką. 

- Na, gerai, tik labai neužtruk, - ėmė suopti Katlina. - Mes 
jau pasigendam prie stalo tavo šviesaus veido - ar ne taip, Au- 
rora“ | 

— Aišku, kad taip, - pritarė jai Aurora. - Atrodai išbalusi, 
mamyte. Kaip sakai, močiute? 

— Tikrai išbalusi. 

— Man atrodo, užsileidau jus ant galvos, - sukikeno Gra- 
nija. - Viešpatie su viešpačiukais! Negana to, kad motina ūdija, 
dar ir tokią pat dukterį įsitaisiau. 

— Tai laukiam tavęs, susitiksim, - linktelėjo Katlina ir išsi- 
vedė Aurorą iš dirbtuvės. 

Aurorai ir Katlinai leidžiantis taku palei uolėtą jūros skardį 
pūtė žvarbus vėjas. 

- Žinai ką, močiute? 

— Ką, Aurora? 

— Man neramu dėl mamytės. 

- Ir man, vaikuti. 

— Kaip manai, kas jai yra? 

— Na, ką gi. - Katlina žinojo, kad neverta Aurorai dumti akių 
banalybėmis. - Jei nori išgirsti visą tiesą, tai sakyčiau, kad jai 
trūksta vyro. Granijos amžiaus moteriai nesveika būti vienai. 

— O tu žinai, kas jai atsitiko su tuo žmogumi, kurį ji mylėjo 
prieš tėtuką? Mamytė sakė, jo vardas Metas. Kodėl Granija pa- 
liko jį Niujorke ir atvyko į Airiją? 

— Oi, Aurora, gerai būtų, jei žinočiau. Bet kai jau mano duktė 
užsispiria, tai nė iš vietos. Nė žodžio iš jos neišpeši. 

— Ar jis geras? 

- Jis tikras džentelmenas, - švelniai pasakė Katlina. - Ir Gra- 
niją mylėjo - kaip akį kaktoj turėjo. 

— Kaip manai, ar dar myli? 

— Na, jei skaičiuosim, kiek kartų jai skambino į mūsų namus, 
kai ji pabėgo nuo jo iš Niujorko, išeitų, kad myli. O dabar... — 
Katlina atsiduso. - Kas žino? Gaila, kad Granija tada nenorėjo 
su juo kalbėti, kad ir kas būtų tarp jų atsitikę. Daug kas gali 
kitaip pasirodyti prisėdus prie arbatos puodelio ir gerai išsikal- 
bėjus. 

— Bet Granija labai išdidi, ar ne? 
— Tikrai taip, mažute. Na, paskubėkim. - Katlina nusipurtė 
smarkiau papūtus vėjui. - Ne tas oras būti lauke. 


Po kelių dienų Granijai paskambino Hansas pasiteirauti, kaip 
vyksta Danvorlio rūmų renovacija. 

— Ir dar noriu paklausti: ar kitą savaitę negalėtume susitikti 
Londone? Turiu meno kūriniais prekiaujantį draugą, jam pri- 
klauso galerija Korko gatvėje. Papasakojau jam apie tave ir tavo 
naujus darbus - jis nori susipažinti. Be to, - pridūrė Hansas, - 
gal tau ir šiaip būtų neblogai kelias dienas prasiblaškyti, ne vien 
sėdėti namie. Kartu parodyčiau nekilnojamąjį turtą Londone, 
kuris yra dalis Auroros palikimo, tekusio jai iš motinos. 

- Labai miela, Hansai, bet... 

— Kas „bet“, Granija? Nori pasakyti, kad nerandi laisvo tarpo 
dalykinių susitikimų darbotvarkėje? 

— Tu mane gal persekioji, Hansai? - Granija leido sau iro- 
niškai nusišaipyti. 

- Gal truputį ir persekioju. Tačiau, kaip ir privalo geras advo- 
katas, tiesiog vykdau testamentu pareikštą savo kliento valią. 
Užsakysiu tau kitam trečiadieniui lėktuvo bilietus į Londoną ir 
viešbutį, smulkesnę informaciją atsiųsiu elektroniniu paštu. 

— Kad jau taip, Hansai, kas man lieka, - atsidususi nusileido 
Granija. 

- Nieko nelieka. Iki, Granija, susisieksim. 

Po kelių dienų Granija parėjusi namo įsijungė kompiuterį 
patikrinti pašto ir susižinoti, kada išskrenda lėktuvas, į kurį 
Hansas užsakė jai bilietą. | 

Čia priėjo Aurora ir iš už nugaros apkabino ją per pečius. 

— Kur susiruošei, Granija? 

— Į Londoną, susitikti su Hansu. 

— Labai gerai, tau reikia pailsėti. - Aurora monitoriuje ste- 
bėjo, kaip Granija renka savo paso duomenis, internetu regis- 
truodamasi skrydžiui. 

— Galima, aš surinksiu? 

— O tu moki? 

— Aišku, kad moku. Visada padėdavau tėtukui, kai reikėdavo. 

Granija atsistojusi užleido jai vietą krėsle. Aurora susijuokė 
pamačiusi pase Granijos nuotrauką. 

— Kokia tu čia juokinga! 

- Najau, atsiprašau, - nusišypsojo Granija, - savo pase tu ne 
geresnė. 

— O tu turi mano pasą? 

— Taip, laikau šitame aplanke kartu su savo. 

- Va, baigta. Spaudžiu „spausdinti“? - paklausė Aurora. 

- Būkite maloni. - Granija įdėjo savo pasą atgal į dėklą prie 
Auroros dokumentų ir įkišo į stalčių. - Metas į lovą, mieloji 
panele. 

Aurora nenoromis užkopė laiptais, išsivalė dantis ir atsigulė. 

— Aš tik šiaip pasakiau apie tavo paso nuotrauką, - tarė Au- 
rora. - Man tu labai graži, mamyte. 

- Ačiū, dukryt. Ir tu man graži. 

- Betbijau, kad jeigu greitai neįsigysi vaikino, pasensi ir vyrai 
į tave nebežiūrės. Ojoi! - Aurora sukikeno pakutenta Granijos. 

— Malonu girdėti. Tik va, bėda, Aurora, kad nė vienas man 
nepatinka. 

— O Metas? Tas, kuris gyvena Amerikoje, apie kurį man 
sakei. Tu gi jį mylėjai? 

— Taip, mylėjau. 

- Jaučiu, ir dabar jį myli. 

- Gal ir taip, - atsiduso Granija. - Bet kas buvo - pražuvo, 

nebesugrąžinsi. - Ji pabučiavo Aurorą. - Labanakt, mylimiausia, 
saldžių sapnų. 
- Labanakt, mamyte. 


Trečiadienio rytą Granija savo automobiliu nuvažiavo į Korko 
oro uostą ir išskrido į Londoną. Hansas ją pasitiko atvykstan- 
čiųjų salėje ir abu nuvažiavo taksi į „Kleridžą“. 

— O Viešpatie švenčiausias! - šūktelėjo Granija, įžengusi į 
Hanso jai užsakytus žavingus apartamentus, — juk tai turi pasa- 
kiškai kainuoti! Tu mane lepini. 

— Tu nusipelnai svetingumo, be to, esi turtinga moteris, tu- 
rinti turtais aptekusią dukrelę - jungtinis jūsų turtas neša man 
uždarbį. Paliksiu tave iki vakarienės - čia jau jūs, moterys, ge- 
riau žinot, kokių reikia pasiruošimų, - ir lauksiu aštuntą bare 
žemutiniame aukšte. Po ketvirčio valandos prie mūsų prisidės 
Robertas - galerijos savininkas. 

Granija pasilepino vonioje, įsisupo į minkštą frotinį chalatą 
ir žavingai apstatytoje svetainėje išgėrė taurę šampano, įskai- 
čiuoto į apartamentų kainą. Ir, nepaisydama visos savo antipa- 
tijos išorinei prabangai, nusprendė, kad tai visai malonu. Apsi- 
vilkusi trumpą juodą koktelių suknelę, kurią praėjusią savaitę 
rado viename Korko butike (tarp rūbų, atsivežtų iš Niujorko, 
nieko nebuvo išeigai), pasidažė blakstienas ir brūkštelėjo pieš- 
tuku lūpas. Tada pasiėmė Auroros statulėlę, kurią buvo atsive- 
Žusi parodyti galerijos savininkui, ir nusileido laiptais į barą pas 
Hansą. 

Vakaras praėjo maloniai. Galerijos savininkas Robertas Samp- 
sonas buvo smagus pašnekovas ir liko sužavėtas Granijos kūrinio. 
Ji buvo pasiėmusi ir neseniai užbaigto naujojo skulptūrų ciklo 
nuotraukų. 

— Granija, - tarė Robertas gurkšnodamas kavą su arman- 
jaku, - manyčiau, jei per keletą mėnesių sukurtumėt dar šešias 
skulptūras, jau pakaktų parodai surengti. Šiuo metu Londone 
jūs nežinoma, ir norėčiau stipriai stumtelėti jus aukštyn. Mūsų 
duomenų bazėje esančiais adresais išsiuntinėsime kvietimus žy- 
miems, patikimiems ir turtingiems kolekcininkams, su kuriais 
bendradarbiauju, ir išstatysime jus kaip būsimą sensaciją. La- 
biausiai mane žavi, kad radote savo mėtier. Jūsų skulptūrų linijų 
takumas tiesiog nuostabus. Ir retai sutinkamas, - pridėjo jis. 

- Tikrai manote, kad mano darbai nusipelno tokių pagyrų? — 
Granija buvo pamaloninta jo entuziazmo. 

- Tikrai. Turbūt pats norėsiu nuvykti į Korką ir savo akimis 
pamatyti jūsų darbų ciklą, bet gana ir to, ką jau mačiau, tad 
džiaugiuosi galėdamas jus pakviesti į savo galeriją surengti 
parodą. 

- Turbūt pagelbės ir tai, kad Granija jauna ir fotogeniška. — 
Hansas jai mirktelėjo. 

— Žinoma, - sutiko Robertas, - jei jūs nenusistačiusi prieš 
šiokią tokią viešumą. 

- Jei tik pagelbės - žinoma, nenusistačiusi. 

— Puiku. - Robertas pakilo ir pakštelėjo Granijai į abu skruos- 
tus. - Buvo malonu su jumis susipažinti, Granija. Pagalvokite apie 
tai, ką sakiau, ir jei jus sudomins, parašykite man elektroniniu 
paštu ir aš atskrisiu į Korką toliau apsitarti. 

— Ačiū, Robertai. 

Jam išėjus Hansas tarė: 

— Taigi, sėkmingas vakaras, ar ne? 

- Tikrai - ačiū, kad su juo supažindinai, - pasakė Granija, 
pati stebėdamasi, kodėl nevirpa iš džiaugsmo, kaip derėtų. Ro- 
bertas Sampsonas buvo stambi meno pasaulio figūra. Palanki jo 
nuomonė apie naujus kūrinius buvo didžiulis komplimentas. 

Hansas kaipmat pastebėjo jos nusiteikimą. 

— Kas nors ne taip? 

- Ne, tik... na, manau, kad mintyse dar ne iki galo esu užtren- 
kusi duris į Niujorką ir neatsisveikinusi su ten pradėta karjera. 

— Ką gi, - Hansas paplekšnojo jai ranką abiem pasukus prie 
lifto, - gal dabar kaip tik laikas judėti toliau. 

- Sutinku. 

— O ryt rytą siūlau tau mažumėlę apsipirkti. Bondo gatvė 
nuo čia ranka pasiekiama, ten butikas prie butiko. Paskui galim 
susitikti pietų, per kuriuos turiu su tavim sutvarkyti kai kuriuos 
nuobodžius popierius. O į pavakarę nusivesiu pažiūrėti Auroros 
namų Londone. Labanakt, Granija. - Hansas švelniai pabučiavo 
ją į skruostą. 

— Labanakt, Hansai, ir dar kartą ačiū. 


Kitą rytą Granija be tikslo žiūrinėjo rafinuotų modelių „Šanel“ 
drabužius ant pakabų, galvodama sau, kad viskas, ko norėtų, ga- 
lėtų būti jos, tik staiga suskambo jos mobilusis telefonas. 

- Labas, mam, - atsakė išsiblaškiusi, - viskas savo vietose? 

— Taigi kad ne, Granija. 

Motinos balse ji išgirdo paniką. 

— Kas atsitiko? 

- Aurora. Vėl dingo. 

- O siaube! - Granijai širdis nusirito į kulnus. Ji pasižiūrėjo į 
laikrodį ant rankos. Buvo pusė dvyliktos. - Kiek laiko jos nėra? 

- Tiksliai nežinom. Ar žinai, kad praėjusią naktį ji turėjo 
nakvoti pas Emilę? 

— Aišku, žinau! Pameni, vakar ryte nuvežiau ją į mokyklą su 
krepšeliu nakvynei? 

- Tai va, ji pas juos nenakvojo. Prieš dvidešimt minučių man 

skambino iš mokyklos, ar ji neserga, nes neatėjo į pamokas. Tuoj 
pat paskambinau Emilės mamytei ir ta pasakė, kad nebuvo jo- 
kios kalbos apie Auroros nakvynę pas juos. 

— O Viešpatie, mam! Kada paskutinį kartą ją kas nors matė? 

— Emilė sakė, kad Aurora vakar po pamokų išėjo namo - 
neva reikėję pareiti į viensėdį pėsčiomis, nes tu išvykusi į Lon- 
doną. 

— Ir niekas daugiau jos nematė? 

— Niekas. Jos nebuvo visą naktį. Ak, Granija, - Katlinai už- 
lūžo balsas, - kur ji galėtų būti šitiek laiko? 

- Klausyk, mam, - Granija išėjo iš „Šanel“ parduotuvės ir pa- 
sileido gatve, kiek kojos įkabina. - Negirdžiu per mašinų ūžimą. 
Grįšiu į viešbutį ir po dešimties minučių paskambinsiu, kai ką 
nors sugalvosiu. Čia aš kalta - neturėjau jos palikti. Prisimink, 
kaip buvo aną kartą. Tuoj tau paskambinsiu. 

Po dviejų valandų Granija nervingai suko ratus viešbučio 
apartamentuose, o Hansas tuščiai stengėsi ją raminti. Džonas, 
Šeinas ir Katlina išnaršė visas apylinkes ir visas Granijos nuro- 
dytas vietas, kur galėjo būti Aurora, bet veltui. 

— Tėtis jau skambina policijai, - pasakė Granija - širdis krū- 
tinėje be paliovos daužėsi kaip kūjis. - O Dieve, Hansai, kodėl ji 
išėjo? Man atrodė, ji tokia laiminga mūsų namuose su mama ir 
tėčiu. Kam aš ją palikau... kam aš ją palikau... 

Granija susmuko ant sofos ir Hansas ją apsikabino. 

— Mieloji, labai prašau, nekaltink savęs. 

— Oką man dar kaltinti - aiškiai pražiūrėjau, kad Aleksandro 
mirtis Aurorą paveikė labiau, nei atrodė. 

- Pavyzdžiui, aš nieko nesuprantu, - atsiduso Hansas. - Ji 
atrodė tokia nurimusi. 

— Vačiair visas sunkumas, Hansai, kad labai sunku perprasti, 
ką jaučia Aurora. Atrodo tokia savarankiška, daugeliu atžvilgių 

tokia suaugusi... bet gali būti, kad širdyje slapta kenčia. O kas, 
jei... jei ji pagalvojo, kad ją pamečiau, ir nusprendė pasekti tė- 
vais? Sakiau, kad niekada jos nepaliksiu, Hansai, aš jai žadėjau... 
aš... - Granija ėmė kūkčioti jam ant peties. 

- Granija, labai prašau, tau būtinai reikia nusiraminti. Kiek 
yra tekę matyti vaikų, Aurora mažiausiai linkusi į savižudiškas 
mintis. Be to, ji pati ragino tave vykti į Londoną, argi ne? - už- 
baigė Hansas. 

— Taip, - sušniurkštė nosimi Granija, - ragino. 

— Ir manęs nepalieka stipri nuojauta, kad čia niekuo dėta 
neva nestabili Auroros dvasinė būsena. 

— Bet jeigu ne, tai kas tada jai nutiko? - Staiga Granija ranka 
užspaudė sau burną. - O Dieve mano, Hansai! O jeigu ją pa- 
grobė? 

- Bijau tau ir sakyti, bet tokia mintis man jau buvo atėjusi 
į galvą. Kaip žinai, Aurora yra itin turtinga mažoji ledi. Jei dar 
kokią valandą nieko apie ją nesužinosime, dėl visa ko pakalbėsiu 
su savo žmonėmis Interpole, kad pasidomėtų. 

— Manau, man reikia tučtuojau skristi namo. 

— Be abejo. 

— Hansai, jei tam vaikeliui kas nors atsitiko, - laužė rankas 
Granija, - niekada sau neatleisiu. - Čia pasigirdo jos telefono 
skambutis ir ji akimirksniu atsiliepė. - Turi žinių, mam? 

- Taip. Garbė Aukščiausiajam! Aurora sveika gyva. 

- Ak, mam, ačiū Dievui... ačiū Dievui! Kur ji atsirado? 

— Va čia ir yra visas įdomumas. Ji Niujorke. 

— Niujorke?! Bet kaip... kodėl... kur? 

— Ji pas Metą. 

Praėjo kelios sekundės, kol Granija suvokė, ką reiškia mo- 
tinos pasakyti žodžiai. 

— Pas Metą? Mano Metą? - pakartojo ji. 

— Taip, Granija, pas tavo Metą. Jis paskambino maždaug prieš 
dešimt minučių. Sakė, kad sulaukė skambučio iš oro linijų, - jie 
teiravosi, kodėl jis neatvyko į oro uostą pasiimti mažametės Au- 
roros Devonšyr, kaip buvo sutarta. 

— Ką?! - suriko Granija. - Kaip jai, po galais, pavyko?.. 

— Granija, neklausk manęs tokių dalykų. Nieko aš nežinau. 
Metas tuoj vėl skambins, aš tik norėjau kuo greičiau tau pasa- 
kyti, kad Aurorai nieko bloga neatsitiko. Kad ir kas tam vaikui 
šovė į galvą, ji atsirado pačiu laiku. 

— Taip, mam, tikrai. - Granija suglumusi pratisai atsiduso iš 
palengvėjimo. - Svarbiausia, kad jai niekas negresia. 


42 


Metas iš tikrųjų dešimtą ryto sulaukė skambučio iš „Aer Lingus“. 
Jis išklausė oro bendrovės įgaliotinės pasiteiravimo, kodėl neat- 
vyko į Kenedžio oro uostą, kaip buvo sutarta, pasitikti iš Airijos, 
Dublino, be suaugusiųjų palydos atskridusios mergaitės Au- 
roros Devonšyr. 

Metas nesusigaudė ir pirmiausia pamanė, kad kažkas iškrėtė 
jam nevykusį pokštą. Oro linijos, regis, žinojo jo vardą, pavardę, 
telefono numerį ir adresą, bet kas tas vaikas, neturėjo supratimo. 
Kadangi neatrodė, kad jis žinotų apie susitarimą, įgaliotinės 
balse pasigirdo nervingų gaidelių. 

— Tai sakote, kad nepažįstate šio vaiko, sere? - paklausė ji. 

- Na... - Metui vaiko vardas ir pavardė buvo kažkur girdėta, 
bet jis niekaip negalėjo prisiminti konteksto. 

- Atsiprašau, sere. - Kitame linijos gale jis išgirdo prislo- 
pintą balsą, paskui darbuotoja vėl ėmė kalbėti į ragelį: - Panelė 
Devonšyr sako, kad su jumis tarėsi panelė Granija Rajan. 

- Tikrai? - Metas pasijuto it vėzdu gavęs per galvą. 

- Taip sako ši mergaitė. Jei negalite paimti panelės Devonšyr, 
vadinasi, turime problemą. 

— Ne... viskas bus gerai. Būsiu po keturiasdešimties minučių. 

Važiuodamas į oro uostą Metas vis tiek negalėjo susigaudyti, 
kas čia per velniava. Tačiau bent jau Granijos vardas jam buvo 
žinomas, taigi Metas spėjo, kad čia ir bus siūlo galas, nors mažai 
turėjo vilčių. Šiaip ar taip, reikėjo tai išsiaiškinti. 

Atvykęs į Kenedžio oro uostą Metas pareigingai nuėjo į 
paskirtą pasitikimo vietą ir čia rado nedidukę žavią mergytę 
ugniaspalvėmis garbanomis, valgančią „Beno ir Džerio ledus. 
Jai iš šalių stovėjo oro linijų įgaliotinė ir oro uosto apsaugininkas. 

— Sveiki, aš Metas Konelis, - dvejodamas prisistatė jis. 

Mergytė iškart padėjo ledus ir puolė jam į glėbį. 

— Dėde Metai! Kaip galėjai pamiršti, kad aš atskrendu? Gra- 
nija žadėjo, kad čia būsi. Kaip visada, - atsisukusi į oro linijų 
darbuotoją ir apsaugininką ji atsiduso, - dėdė Metas toks išsi- 
blaškęs. Žinote, jis psichologijos profesorius. 

Apsaugininkas ir įgaliotinė atlaidžiai nusišypsojo, neatsi- 
spyrę vaiko žavesiui. Ji atsigręžė ir jis sugavo jos žvilgsnyje per- 
spėjimą. 

- Važiuojam namo į tavo loftą, dėde Metai? Man taip smalsu 
pamatyti Granijos skulptūras. Tik aš, - Aurora nusižiovavo, — 
labai pavargusi. 
ir tu, pasiimk mane iš čia.“ 

- Gerai... Aurora, - sutiko Metas. - Žmonės, atsiprašau, kad 
sudariau jums keblumų. Kaip ji sako, aš tikriausiai šiek tiek išsi- 
blaškęs. Kur tavo bagažas, vaikuti? 

— Čia viskas. - Ji parodė mažą kuprinėlę. - Tu gi žinai, dėde 
Metai, niekada nesivežioju daug daiktų. - Aurora padavė jam 
rankutę ir pakėlusi galvą meiliai nusišypsojo. - Eime? 

- Žinoma. Viso geriausio, žmonės, ir atsiprašau, kad pavė- 
lavau. Ačiū, kad ją paglobojot. 

— Iki, Aurora, - pamojavo apsaugininkas, Metui vedantis 
Aurorą. - Laimingai! 

— Ačiū. 

Vos kiek nutolus, kai Aurorą lydėję pareigūnai nebegalėjo jų 
matyti nei girdėti, ji pasakė: 

— Metai, aš tau viską paaiškinsiu namie. 

Kai jiedu atėjo prie jo automobilio, Metas atsigręžė į Aurorą. 

- Atleisk, brangute, mes toliau niekur neisim, kol man nepa- 
sakysi, kas esi ir ką čia veiki. Turiu įsitikinti, kad tai nėra kokia 
įmantri apgaulė, dėl kurios aš galiausiai būsiu apkaltintas vaiko 
pagrobimu. Kuo greičiau pasakysi, tuo geriau. 

— Gerai, suprantu, Metai, bet tai ilga istorija. 

- Užteks, jei pasakysi esmę. - Metas sukryžiavo rankas ir 
įrėmė į ją akis. - Pirmyn. 

— Gerai, tai va, - pradėjo Aurora, - esmė tokia. Aš prie savo 
namų sutikau Graniją ant uolų ir tada, kadangi tėtukas turėjo 
išvažiuoti, jis paprašė Granijos mane pažiūrėti, kol jis bus išva- 
žiavęs. O tada jis sužinojo, kad tuoj mirs, ir paprašė Granijos už 
jo tekėti, kad ji taptų mano pamote ir galėtų lengvai mane įsi- 
dukrinti. Dėl to jie susituokė ir jis numirė, tai Granija yra mano 
nauja mamytė ir... 

- Čia tai bent, Aurora! - vaiko pasakojimas Metą visiškai iš- 
mušė iš vėžių. - Padėk man suprasti vieną dalyką: Granija Rajan 
tave įsidukrino - teisingai supratau? 

— Teisingai. Jei nori, turiu įrodymą. - Aurora pasimuisčiusi 
nusiėmė nuo pečių kuprinę ir joje pasiraususi ištraukė savo ir 
Granijos nuotrauką. - Štai. - Ir padavė Metui. Šis įsižiūrėjo į 
nuotrauką. 

— Dėkui. Dabar kitas klausimas: ką čia veiki Niujorke? 

- Štai kas, Metai, - prisimeni, skambinai Granijai į senelių 
namus ir norėjai su ja pasikalbėti. O aš atsiliepiau telefonu - pri- 
simeniė 

Tai štai dėl ko jos vardas jam pasirodė girdėtas. 

— Taip, prisimenu, - patvirtino Metas. 

— Ir aš pasakiau, kad Granija išvažiavusi medaus mėnesio su 
mano tėveliu. Aišku, tada aš nežinojau, kad tėtukas taip serga. Ir 

kad Granija už jo ištekėjo vien dėl to, kad galėtų mane įsivaikinti 
ir aš galėčiau gyventi su jos šeima. | 

Metas linktelėjo, baisiai nustebintas šitokio Auroros mokė- 
jimo reikšti mintis, lyg būtų suaugusi. 

- Na, Granija buvo tokia liūdna, kai mirė tėtukas, ir dabar ji 
liūdna. Tada aš jos paklausiau, ar ji ką nors mylėjo. Ji pasakė — 
tave. Ir tada supratau, kad tai tau aš pasakiau, jog ji ištekėjo ir 
išvažiavo medaus mėnesio. Ir tu turbūt pagalvojai, kad ji tavęs 
nebemyli. O tai, žinoma, netiesa, - pridėjo Aurora. - Tai aš pa- 
galvojau, kad geriau jau pati atvyksiu ir tau pasakysiu, kad ji jau 
neištekėjusi ir kad ir dabar tave myli. 

- Supratau, - atsiduso Metas. - Tvarka, trečias klausimas: ar 
Granija žino, kad tu čia? 

—- Hmmm... ne, nežino. Jei būtų žinojusi, būtų manęs neišlei- 
dusi, tai aš sugalvojau slaptą planą. 

— Aurora, o kas nors žino, kad štai dabar tu esi čia? 

— Ne, - papurtė galvą Aurora. 

- Jėzau Kristau! Jie gi išeis iš proto dėl tavęs. - Metas iš švarko 
kišenės išsiėmė mobilųjį. - Tuojau pat skambinu Granijai. Ga- 
lėsi su ja pasikalbėti, o aš sužinosiu, ar man nemeluoji. 

— Dabar Granija Londone, - pirmąkart susinervino Au- 
rora. - Gal paskambink Katlinai? Ji visada namie. 

- Gerai. 

Metas taip ir padarė ir su didžiuliu palengvėjimu sulaukė at- 
siliepiant Katliną. Tada davė kalbėti Aurorai. 

— Labas, močiute... taip, nieko man neatsitiko. Ką? Oi, viens 
du, ir atskridau. Tu gi žinai, aš ir anksčiau taip skraidžiau. Tė- 
tukas įsodindavo mane į lėktuvą kaip vaiką be suaugusiųjų pa- 
lydos. Močiute, kad aš jau čia, galima, bent nuvažiuosiu į Meto 
loftą, o paskui grįšiu namo? Supranti, labai pavargau. 

Buvo sutarta, kad Metas parsiveš Aurorą namo. O dėljos grį- 

žimo į Airiją kalba bus vėliau, kai ji pamiegos. Metui vairuojant į 

— Niekada nebuvau Niujorke, bet man Granija pasakojo. 

- O dabar, vaikuti, - vairuodamas tarė Metas, - gal galėtume 
grįžti į pradžią, kai sakei, kad sutikai Graniją ant uolų? 

Aurora papasakojo viską iš naujo - šįkart Metas klausinėjo, 
jei ko nors nesuprasdavo. 

- O Granija tokia gera ir graži, aš baisiai jaučiausi, kad gal 
sutrukdžiau jums vėl būti kartu, - aiškino Aurora, abiem išsi- 
kvietus liftą kilti į loftą. - Ji man tokia gera ir aš nenoriu, kad ji 
visą likusį gyvenimą būtų vieniša. Arba pavirstų senmerge dėl 
to, kad aš kažką pasakiau. Supranti, Metai? 

— Mhu. - Taikydamas raktą į spyną, Metas su nuostaba pa- 
vaizdą, vaikuti. 

— Ak, Metai, - Aurora apžvelgė erdvią svetainę, - kaip šaunu, 
aš taip ir įsivaizdavau. 

— Ačiū, brangute. Ir man čia patinka. Nori ko nors? Pavyz- 
džiui, pieno? 

— Gerai, ačiū. - Aurora atsisėdo, o Metas įpylė pieno ir jai 
padavė. Ji išgėrė, paskui pasirėmė alkūnėmis į kelius, pasilenkė 
ir įbedė į jį akis. 

— Turiu tavęs paklausti kai ko labai svarbaus, Metai. Ar tu 
dar myli Graniją? Nes jeigu ne, tai tada, - ji, regis, sumišo, - iš 
tikrųjų nebežinau, ką daryti. 

- Aurora, aš visada mylėjau Graniją, nuo tos akimirkos, kai ji 
krito man į akį. Nepamiršk, tai ji mane palikusi pabėgo į Airiją. 
O ne priešingai. - Metas atsiduso. - Kartais suaugusiųjų reikalai 
labai painūs. 

- Betjeijūs mylite vienas kitą, nematau, kas gali būti blogai, - 
padarė logišką išvadą Aurora. 

— Ne... ne čia esmė, - kvėptelėjo Metas. Jis su Aurora elgėsi 
jau ne kaip su vaiku, kalbėjo kaip su suaugusiu žmogumi. - Jei 
galėtum savo naujosios mamos paprašyti, kad ji man paaiškintų, 
ką blogai padariau prieš kelis mėnesius ir tiesiog kodėl ji pabėgo 
į Airiją, gal mums kas nors ir išeitų. 

— Paprašysiu, - sutiko Aurora ir nusižiovavo. - Ak, Metai, 
kaip pavargau. Iš Airijos į Niujorką labai toli. 

- Tikrai toli, vaikuti. Eime, tave paguldysiu, pamiegok. 

— Gerai. 

Aurora atsistojo. 

- Ir dar vis tiek neįsikertu, kaip tau pavyko vienai atkeliauti 
iš Airijos. 

— Kai pamiegosiu, aš tau papasakosiu, - pasakė Aurora, Meto 
nuvesta į miegamąjį ir atsigulusi į lovą. 

- Tvarka, vaikuti. - Metas užtraukė užuolaidas. - Pamiegok, 
o paskui vėl pakalbėsim. 

- Gerai, - atsakė Aurora mieguistu balsu. - Metai... 

— Ką? 

- Žinau, kodėl mamytė tave myli. Tu geras. 


— Greičiausiai Aurora paėmė tavo kredito kortelės duomenis 
ir įsigudrino kompiuteriu sumokėti už skrydį į Dubliną ir paskui 
į Niujorką. - Hansas pakartojo, ką Katlina jam ką tik pasakė te- 
lefonu. - Sėdo į autobusą, nuvažiavo į Klonakiltį, o iš ten taksi į 
oro uostą. Ji prisistatė kaip be suaugusiųjų palydos skrendantis 
vaikas - sakė, kad ji daug kartų šitaip yra dariusi su Aleksandru, 
paskui persėdo į kitą lėktuvą Dubline. Atskridusi į Niujorką su- 
gebėjo tą Metą priversti ją pasiimti. 

— Supratau. 

Hanso įkalbėta Granija po rytmetinės įtampos trumpam 

prigulė atsigauti. Atsigulusi neužmigo, vis stengėsi sutalpinti į 
galvą, kur, o svarbiausia - su kuo dabar yra Aurora. 

- Turi pripažinti, - toliau kalbėjo Hansas, - ji tikrai išradingas 
vaikas. Svarbiausias klausimas - kodėl ji manė turinti leistis į tokią 

Granija pasijuto nejaukiai. 

- Iš kur aš žinau? 

— Savaime aišku, Aurora manė turinti labai svarią priežastį. 
Spėju, kad Metas - tai tas vyriškis, su kuriuo gyvenai Niujorke? 

— Taip, jis. 

Šią akimirką Granija pamanė, kad galėtų Aurorą pasmaugti 
savo rankomis. 

- Ir kodėl tarp jūsų baigta? 

- Jei leisi, pageidaučiau išvengti šito inkvizicinio tardymo, — 
ėmė atsikalbinėti Granija. - Tiesiog noriu pagalvoti, kaip ge- 
riausia susigrąžinti Aurorą namo. Galbūt man reikia tučtuojau 
skristi į Niujorką jos pasiimti. 

— Na, Aurora, man regis, apie tai turi savų minčių. Atrodo, ji 
patikimose rankose. Tavo motina sakė, kad Metas - žmogus, ku- 
riuo galima pasikliauti. Jeigu jau ji taip sako, tai aš tikiu, - Hansas 
nusišypsojo, mėgindamas atpalaiduoti atmosferą. 

— Taip, jis patikimas, - nenoromis pritarė Granija. 

— Ir neabejoju, kad Aurora norėtų su tavim pasikalbėti, taigi 
gal jai paskambink? Įsitikintum, ar jai tikrai nieko neatsitiko. 

— Na... tai reikštų, kad turėsiu kalbėti su Metu. Palauksiu, kol 
ji man paskambins. Gal dabar miega. 

- Tvarka, Granija, palieku tave ramybėje. - Hansas mokėjo 
nusileisti. - Bet vis dar nieko nesuprantu - man taip nėra buvę. 
Turiu šiokio tokio darbo. Jei vėliau norėsi su manimi pavakarie- 
niauti, skambtelėk į mano kambarį. 

— Gerai. 

Hansas paplekšnojo Granijai petį ir išėjo iš jos apartamentų. 
Vos jam uždarius duris Granija stryktelėjo iš lovos ir ėmė ner- 
vingai žingsniuoti pirmyn atgal. Dabar, kai jau buvo praėjęs 
šokas, Granija ėmė pykti... ne, siusti, kad Aurora manėsi galinti 
kištis į jos gyvenimą. Juk tai ne pasaka, ne vaikiškas žaidimas, 
kur visos susiranda savo princus ir ilgai ir laimingai gyvena. 
Tai tikrovė. Ir kartais kai ko nebegalima pataisyti, kad ir kaip to 
norėtų Aurora. Ji nieko daugiau netroško, tik kad Aurora kuo 
greičiau atsirastų namie, ištraukta iš Meto nagų. Įsivaizduoti, 
kaip jiedu kalbasi apie ją, buvo ne jos jėgoms. Ir dabar, kai ji iš 
paskutiniųjų - tiesiogine prasme iš paskutiniųjų — stengiasi eiti į 
priekį, kaip ją įkalbinėjo Hansas, kaip tik dabar kažkas ją tempia 
į praeitį. Vienaip ar kitaip juk reikės bendrauti su Metu. Su Metu, 
kuris beveik neabejotinai lofte gyvena susimetęs su ja... 

Granija suurzgė iš nevilties. Suprato, kad turi kuo greičiau 
pasikalbėti su Aurora, vien dėl šventos ramybės pasitikrinti, ar 
jai nieko neatsitiko. Ji pakėlė ragelį ir surinko numerį, bet vėl 
padėjo, kol kitame linijos gale nepradėjo skambėti telefonas. Ne. 
Šito ji neatlaikys. Tad surinko motinos numerį. 

— Ką ir kalbėti, tai visiems mums didžiausias palengvėjimas! — 
Katlinos balse girdėjosi euforija. - Tik pamanyk, mūsų mažoji su- 
korė šitokį kelią į Niujorką! 

- Tikrai, argi ne gudruolė? - bespalviu balsu atsakė Gra- 
nija. - Mam, prašysiu paskambinti Metui ir susitarti, kad jis kuo 
greičiau ją įsodintų į lėktuvą namo. Galėsi? 

— Kaip nori, Granija. Kai pirmiau kalbėjau su Aurora, ji sakė, 
kad norėtų dar porą dienų pabūti su Metu. Dievaži, kad jau ten 
nusigavo, tegul dar ir pasižiūri Niujorko. Metas labai ja suža- 
vėtas, ne kitaip. 

- Na, mano akimis, ji turėtų kuo greičiau grįžti namo. Ji pra- 
leidinėja pamokas, mam. 

— Ir kas gi nutiks? - atrėžė Katlina. - Sakyčiau, to, ką dabar 
pamatys, neatstos jokios pamokos. Ir dar vietinis žmogus jai 
aprodys miestą. 

— Ką gi, palieku tau tvarkytis savo nuožiūra, - Granija nu- 
sprendė nebeaušinti burnos. - Elektroniniu paštu atsiųsiu savo 
kredito kortelės duomenis sumokėti už Auroros bilietą namo. 

- Tvarka, - sutiko Katlina. - Sakau, gal Šeinui liepsiu už- 
sakyti bilietą. Nedraugauju aš su kompiuteriais. Klausyk, Gra- 
nija... 

— Klausau. 

— Kaip tavo savijauta? 

— Aišku, gera, mam, - nukirto ji. - Netrukus pasikalbėsim. 

Granija trenkė ragelį ant svirtelės ir nuėjo į miegamąjį. Pas- 
lika kritusi į lovą, pakišo galvą po pagalve, kad pasislėptų nuo 
skausmo ir kančios. 


Aurora ir Metas tolesnes keturiasdešimt aštuonias valandas 
leido apžiūrinėdami tai, ką verta pamatyti Niujorke. Metą ji 
tiesiog pakerėjo. Tas naivumo ir intelekto, tyrumo ir brandos 
mišinys... jam buvo nesunku suprasti, kaip Granija tiesiog ją 
įsimylėjo. 

Paskutinį Auroros viešnagės vakarą Metas nusivedė ją į mė- 
sainių užkandinę, kaip ji pareikalavo. Jis turėjo ją kitą rytą įso- 
„dinti į lėktuvą. Iki šios akimirkos abu uoliai vengė kalbėti apie 
Graniją. 

— Metai, negalvoji sėsti į lėktuvą, kad susigrąžintum Granijos 
meilę? | 

- Tai kad ne, - truktelėjo jis pečiais. - Manau, ji aiškiai pa- 
rodė, kad nenori su manimi kalbėtis. Juk tai jos motina man 
skambino tartis dėl tavo grįžimo. 

- Granija labai užsispyrusi, - pasakė Aurora. - Bent močiutė 
šitaip sako. 

- Žinau, kad užsispyrusi, brangute. — Metas nusišypsojo pa- 
galvojęs, kad jam patarinėja devynmetė. 

- Ir išdidi, - pridūrė ji. 

— Aha, ir tas tiesa. 

- Betgi žinom, kad ji tave tebemyli. 

- Žinom? - Metas kilstelėjo antakį. - Gal tu ir žinai, Aurora. 
Aš tai jau nebežinau. 

— Na gerai, aš žinau. - Aurora sąmokslininkės veidu pasi- 
lenkė per stalą. - Turiu vieną planą... 


vw € 


Granija dvi dienas lindėjo savo apartamentuose „Kleridžo“ vieš- 
butyje. Dabar, kai jau žinojo, kad Aurorai niekas negresia, nu- 
sprendė kol kas neskristi namo, kad nereikėtų klausytis motinos 
raginimų pačiai skambinti Aurorai. Ir girdėti, kaip puikiai ji lei- 
džia laiką su Metu. O gal ir su Čarle... 

Kai Aurora bus saugiai įsodinta į lėktuvą, bus galima ir jai 
grįžti namo. 

Tą vakarą ramiai pavakarieniavo su Hansu. Rytoj jis taip pat 
turėjo išskristi iš Londono - į Šveicariją. 

- Tikiuosi, kai kitąkart būsi Londone, galėsiu tau parodyti 
Auroros namus, - pasakė Hansas. - Labai gražūs. 

- Taip, kitąkart, - išsiblaškiusi atsakė Granija. 

— Granija, - Hansas įdėmiai pažvelgė jai į akis, - ko tu taip 
pyksti? 

- Pykstu? Visai nepykstu. Na, gal kiek ir pykstu ant Auroros, 
kad įvarė mums šitiek baimės. Ir kad kišasi į mano gyvenimą, - 
neišsisukinėdama pridūrė. 

- Puikiai suprantu, kad taip gali jaustis, - paguodė ją Hansas, — 

kita vertus, mes jau kalbėjom apie tavo bėdą - kad tau sunku 
priimti dovanas. Argi nesupranti - Aurora saviškai nusprendė 
paruošti tau dovaną. Mėgindama tau padėti. 

— Taip, bet ji nesupranta... 

— Granija, čia jau man nedera kištis, - pertraukė ją Hansas, - 
ypač į tavo širdies reikalus. Bet tavo pyktis išduoda, kokius stip- 
rius jausmus tau kelia tas vyriškis. Paprastai tariant, tu arba jį 
myli, arba nekenti. Bet čia tik tu gali nuspręsti. 

Granija atsiduso. 

— Aš myliu jį, - liūdnai prisipažino ji. - Bet viskas prieš kelis 
mėnesius sugriuvo. Ir dabar jis yra su kita. 

— Tikrai žinai? 

- Tikrai, - linktelėjo Granija. 

— Bet gal jis jos nemyli? 

— Hansai, tu labai mielas, bet tikrai nebenoriu apie tai kal- 
bėti. Ir labai nesmagu, kad mano meilės reikalai sukėlė šitą 
skandalą. 

— Klausyk, gal Aurora tiesiog stengiasi tau sugrąžinti bent 
dalelę tos meilės ir gerumo, kurį gauna iš tavęs. Nebark jos, Gra- 
nija, ir nebausk, kai susitiksite, gerai? 

— Gerai. Patikėk, Hansai, - jausmų pagauta atsidūsėjo Gra- 
nija, - norėčiau išvis užmiršti šį epizodą, lyg jo nė nebūtų buvę. 

Kitą dieną apie pietus grįžusi į Danvorlį Granija nuvairavo tie- 
siai į savo dirbtuvę, žinodama, kad Aurora bus namie tik po 
kelių valandų, ir nenorėdama būti tardoma motinos. Atsisėdusi 
prie darbo stalo ėmė piešti naujos skulptūros eskizus. Į pavakarę 
Granija nenoromis parvažiavo į viensėdį. 

- Mamyte! - mažoji išlėkė pro duris ir kaip žiežirba strykte- 
lėjo jai į glėbį. - Kaip tavęs pasiilgau! 

- Ir aš tavęs, - nusišypsojo Granija ir stipriai ją apkabino. 

- Kaip gražu Niujorke! Pripirkau tau dovanų. Bet man labai 
gera, kad grįžau namo ir pamačiau tave, - kalbėjo Aurora temp- 
dama ją už rankos namo. - Spėk, kas sugalvojo kartu su manim 
atvykti į svečius, - neatspėsi. 

- Tai labas, Granija. 

Ji kaip įkasta sustojo ant virtuvės slenksčio pamačiusi, kas 
sėdi prie stalo. Širdis krūtinėje suplastėjo kaip pašėlusi. Galiau- 
siai ji atgavo žadą. 

— Ką tu čia veiki? 

— Norėjau tave pamatyti, brangioji. 

Granija sušnairavo į motiną, kuri, it paspaudus „stop myg- 
tuką, sustingo su arbatinuku pusiaukelėje virš Meto puodelio ir 
išpūtusi akis žiūrėjo, kokia bus dukters reakcija. 

- Jis norėjo tave pamatyti, - gūžtelėjo Aurora. Jos balselis 
nuaidėjo tyloje. - Tu juk nepyksti, mamyte? 

Granija buvo per daug priblokšta, kad įstengtų atsakyti. Žiū- 
rėjo, kaip Aurora priėjo prie Meto ir jį apkabino. 

— Nesijaudink, Metai, sakiau, kad ji nustebs, bet žinau - sie- 
loje ji laiminga. Ar ne, mamyte? 

Aurora, Katlina ir Metas spoksojo į ją laukdami atsakymo. 
Granija pasijuto kaip užspeistas žvėris. Ir, kaip visada, jai kilo 
instinktyvus noras bėgti. 

- Ką gi, - sukaupusi visas jėgas, Katlina pamėgino išsklaidyti 
įtampą, - nieko keista, kad Granija priblokšta pamačiusi savo... 
seną draugą prie mūsų virtuvės stalo, - pasakė ji Aurorai. 

— Mamyte, būk gera, tik nepyk, - ėmė maldauti Aurora. - 
Aš turėjau skristi į Niujorką susitikti su Metu, negalėjau kitaip. 
Matai, kai tu buvai su tėtuku išvažiavusi medaus mėnesio, jis pa- 
skambino į šituos namus. Ir aš jam pasakiau, kad tu ištekėjusi. 
Betgi tu jau neištekėjusi, Granija, ar ne? Ir nenorėjau, kad Metas 
taip galvotų, kaip nėra, jei supranti, ką sakau. Aš Metui pasakiau, 
kad širdyje tu tikrai norėtum jį pamatyti, dėl to aš ir... 

- Aurora, susimildama! - Granija nieko daugiau neįstengė 
išdaužti. 

- Granija pavargusi, kaip ir mes, mieloji, - švelniai įsiterpė 
Metas. - Ir mes tikrai turėsim apie ką pasikalbėti, ar ne, Granija? 

— Na, marš laiptais ir į vonią, brangute. Nusišveisim visus lėk- 
tuvų purvus ir negaišuodamos - į miknaičius. - Katlina, griebusi 
Aurorą už rankos ir išsitempusi iš virtuvės, aklinai uždarė duris. 

Granija, giliai atsidususi, pagaliau žengė žingsnį į virtuvę. 

- Taigi, ką čia veiki? - šaltai paklausė Meto. 

- Taip, tai buvo Auroros sumanymas, - patvirtino Metas, - bet 
ji teisingai sugalvojo, Granija. Turėjau atvykti ir pamatyti tave, kad 
bent galėtume pasikalbėti ir aš suprasčiau, kodėl mane palikai. 

Lėtais judesiais Granija iš spintelės pasiėmė puodelį ir įsipylė 
arbatos iš arbatinuko. 

— Nagi? 

- Kas - nagi? - paklausė ji, gurkštelėjusi drungnos arbatos. 

— Galim pasikalbėti? 

— Metai, aš neturiu ką tau pasakyti. 

— Gerai. - Metas žinojo, kokia Granija gali būti nesukal- 
bama, kai užsispiria. Jis ėmėsi atsargumo taktikos. - Na, kadangi 
aš ką tik atlėkiau iš kito pasaulio krašto, kad tave pamatyčiau, gal 
galėtum žmogui skirti trumpą valandėlę ir paklausyt, ką jis turi 
tau pasakyti. 

- Klok, - truktelėjo pečiais Granija, pastatė puodelį ant stalo 
ir it gindamasi sukryžiavo rankas ant krūtinės. - Klausau įdė- 
miai. 

- O gal galėtume išeiti pasivaikščioti? Jaučiu, šiuose namuose 
ne tu viena ausis turi. 

Granija atsainiai linktelėjo, apsigręžė ir pasuko prie virtuvės 
durų. Metas nusekė jai įkandin ir lauke prisigretino šalia. 

- Turiu tau pasakyti, kad jeigu tikiesi didelių naujienų, jų ne- 
išgirsi, - pradėjo jis. - Aš ir dabar nesuprantu, kas tave taip už- 
veikė, kad mane palikai. Ir tol nesuprasiu, kol neužvesi manęs ant 
kelio. - Metas sužvairavo į ją, bet pamatė, kad Granijos smakras 
kietai atstatytas ir veidas neišduoda jokių jausmų. - Tebūnie, - 
atsiduso jis, - tada pasakysiu, kaip man viskas atrodo, gerai? 

Ir dabar negavęs atsakymo, Metas pradėjo. 

- Iš pradžių buvau priblokštas, kai ėmei ir išėjai. Pradėjau 
galvoti, kad gal kažkaip prisidėjau prie persileidimo. Kad gal 
iš dalies kalti hormonai. Paskui - kad gal (sakau - gal) ne tiek 
mano elgesys, kiek vaiko netektis privertė tave išeiti. Galėjau tai 
suprasti. Bet paskui,-kai tau skambinėjau, o tu taip šaltai atsaki- 
nėjai, pradėjau suvokti, kad vis dėlto čia aš kažkuo dėtas. Kiek 
bandžiau tavęs klausti, ką aš padariau, taip ir nepasakei. O paskui 
visai nustojai su manim kalbėti. - Metas atsiduso. - Dieve mano, 
nežinojau, ką galvoti. Bėgo savaitės, nei žodžio man ištarei, nei 
pasirodei. Visiškai susipainiojau bespėliodamas, ką gi aš padariau. 

Ir vis geriau suprasdamas, kaip stipriai tave myliu. Ir kaip tavęs il- 
giuosi. Velniai rautų, Granija! Kai išėjai, mano gyvenimas pradėjo 
ristis duobėn. Tokia katastrofa, kad negali įsivaizduot, brangioji. 

— Kurgi ne, - pašaipiai tarė Granija. 

— Kai Aurora pakišo man tą mintį, pamaniau, kad ji teisi, - 
kalbėjo toliau Metas. - Tai yra jei kalnas neina pas Mahometą... 
reikia nešti savo sėdimąją į lėktuvą ir skristi pas tave. Jei nieko 
daugiau neišeis, bent išsiaiškinsiu, kad liaučiausi save draskęs ir 
naktimis pradėčiau miegoti. 

Metas nutilo ir tik sekė paskui Graniją taku palei jūros skardį. 
Nebeturėjo ką sakyti. Galiausiai jie priėjo aukščiausią skardžio 
vietą ir Granija atsisėdo ant savo mėgstamos uolos. Atrėmė al- 
kūnes į kelius ir įsižiūrėjo į jūrą. 

- Nagi, brangioji, man reikia žinoti. - Metas atsitūpė šalia 
ir pirštų galais atsuko jos veidą į save. - Būk gera, - švelniai pa- 
prašė, - išvaduok mane iš kankynės. 

Ji nuožmiai įsmeigė į jį akis. 

- Ir tu dar gali žiūrėdamas man į akis sakyti, kad nežinai? 

- Tu visada sakydavai, kad aš prastas aktorius, brangioji, tad 
tokio spektaklio kaip dabar negalėčiau suvaidinti. 

— Na, gerai. - Granija giliai įkvėpė. - Kodėl man nesakei, kad 
prieš sutikdamas mane turėjai ryšį su Čarle? Kad iš tikrųjų su 
ja susitikinėjai, kai mes susipažinom? Ir kiek tai truko, kai mes 
buvom susipažinę? Ir kaip yra dabar? 
viskas įvyko dėl to? Kad prieš susipažindamas su tavim susitiki- 
nėjau su Čarle ir tau nepasakiau? 

— Nevulgarizuok, Metai, aš nekenčiu melagių. Labiau už 
viską nekenčiu melagių. | 

- Bet aš nemelavau, Granija. Aš tik... - Metas truktelėjo pe- 
čiais. 

— Pamiršai pasakyti, - vietoj jo užbaigė Granija. - Praleidai šį 
biografijos faktą, net jei tuo metu tai nebuvo praeitis. 

— Bet, Granija, kaip tu nesupranti? - Metas buvo kone žado 
netekęs, kad dėl šito, regis, Granija buvo pasitraukusi iš jo gyve- 
nimo. - Aš net nemaniau, kad tai svarbu. Tai nebuvo meilė nei 
dar kas nors, tiesiog ryšys, kuris... 

— Kuris truko pusantrų metų, kaip girdėjau iš tavo motinos 
ir tėvo? 

— Girdėjai iš mano mamos ir tėčio? Kur? Kada? 

— Jie atėjo į ligoninę aplankyti manęs po persileidimo ir, 
kai įėjo į palatą, aš kaip tik buvau vonioje. Jie nežinojo, kad esu 
ten. Mama kalbėjo - kaip liūdna, kad netekau vaiko, o tėtis pa- 
reiškė, kad jei tau būtų geriau klijavęsi su Čarle ir nebūtum jos 
dėl manęs metęs, viskas būtų buvę paprasčiau. - Granijos akys 
sužaižaravo nuo ašarų. - Manau, jie turėjo galvoje, kad man su 
savo genais, kaip žinoma, trauktais iš Airijos pelkių, nėra ko nė 
lygintis su jūsiške šiaurietiška karališkąja šeima. 

— Ir tu mane palikai dėl to, ką nugirdai sakant mano tėtį? — 
Metas atsisėdo ant žolės ir susiėmė galvą rankomis. - Velniai 
rautų, Granija, sutinku, geriau būtum niekada tokio pokalbio 
negirdėjusi, bet manau, kad per stipriai sureagavai. Žinai gi, 
koks mano tėtis: šiltas ir jautrus kaip šaldytuvas. 

- Žinau, - įsikarščiavusi atrėžė Granija, - o dėl perdėtos 
reakcijos, tai gal jos nebūtų buvę, jei būčiau bent įtarusi, kad 
jūs su Čarle kadaise buvot pora. Bet, žinoma, neįtariau. Na, ne- 
svarbu, - gūžtelėjo Granija, - dabar gali lakstyti paskui savo mė- 
lyno kraujo princesę, nes aš pasitraukiau iš kelio. 

- Po perkūnais, Granija! Nežinau, kokios velniavos prisigal- 
vojai, bet galiu prisiekti - man nerūpi Čarlė. Ir niekada nerūpėjo! 

— Tai kodėl ji atsiliepė mūsų namų telefonu, kai tau paskam- 

binau praėjus kelioms savaitėms po savo išėjimo? - pro dantis 
iškošė Granija. 

- O Viešpatie Dieve, mažyt... - Metas sunkiai atsiduso. - Čia 
ilgesnė istorija. - Dabar jau jis nutilo ir įsižiūrėjo į jūros tolį. 
Galiausiai tarė: - Tvirtai galiu tau pasakyti tik tiek: laimė, Čarlės 
mano gyvenime nebėra. 

— Vadinasi, pripažįsti, jog pastaruoju metu kažkas buvo? 

— Granija, - Metas netekęs vilties papurtė galvą, - kai iš- 
girdau, kad tu ištekėjai, mano gyvenimas taip pat... kiek kompli- 
kavosi. Ir tikrai galiu viską papasakoti, bet tai tokia keista isto- 
rija, jog bijau, kad nepatikėsi. 

- Ką gi, atrodo, bent vienu atžvilgiu tarp mūsų yra kai kas 
bendra, - tyliai atsakė Granija. - Abejoju, ar galėjai įsivelti į di- 
desnę painiavą negu aš pastaruoju metu, čia atsidūrusi. 

— Galir ne. - Metas pakėlė į ją akis. - O kaip Auroros tėvas? — 
Ar jūs... ar tuč.. 

- Ak, Metai, - atsiduso Granija, - kiek vandens nutekėjo, kai 
palikau Niujorką. 

— Na, tiesiog pamėginkim įsivaizduoti: pirmiausia, jei būtum 
tikėjusi mano meile tau, jei būtum suvokusi, kad jei būčiau no- 
rėjęs tos, kaip sakai, mėlyno kraujo princesės, būčiau ją ir tu- 
rėjęs, - tada nieko bloga nebūtų atsitikę. 

- Bet atsitiko, Metai, - pasakė Granija, - ir - taip, pripažįstu, 
kad tada, kai išgirdau tavo tėčio žodžius, buvau pernelyg įsijau- 
trinusi. Taip, tikrai elgiausi iracionaliai. Netekusi kūdikio visiškai 
netekau saugumo jausmo. Aš tada buvau tokia pakirsta skausmo 
ir tokia užsisklendusi. Hansas sako, - ji prikando lūpą, - kad 
mano puikybė verčia mane daryti kvailystes. Ir gal jis teisus, - 
pripažino Granija. 

- Ei, nežinau, kas tas Hansas, bet mielai su juo susipažin- 
čiau, - kreivai šyptelėjo Metas. 


454 Lucinda Riley 


— Kaip tu nesupranti? Kaip tik tada, kai po poros savaičių jau 
kiek apsiraminau ir suvokiau, kad turbūt perdėtai sureagavau, 
paskambinau tau namo išsiaiškinti. Bet telefonu atsiliepė Čarlė 
ir aš pasiutau. Pasitvirtino patys blogiausi mano įtarimai. 

— Tikrai galiu įsivaizduoti. - Metas atsargiai ištiesė ranką į 
Graniją. - Mažyt, turiu tau šį tą papasakoti. Bet čia mane tuoj 
ištiks hipotermija. Gal kur nors yra kokia užeiga, kur galėtume 
pasikalbėt, gal ir užvalgyt? Neatsisakyčiau ko nors užkąsti. 

Granija nusivedė Metą į barą šalia Ringo, kur būdavo pa- 
tiekiamos šviežios jūros gėrybės iš tos dienos laimikio. Atsisė- 
dusi priešais jį susidrovėjo. Svaigino rankos prisilietimas tarsi 
netyčia, lengvas familiarumas kaip tada, meilės dienomis. Metas 
atrodė ir savas, ir kartu nepažįstamas. 

— Taigi, - tarė jis kitapus stalo, - kas pirmas pasakoja savo 
istoriją? 

- Na, gerai, aš pirma pradėjau, galiu ir tęsti. - Granija pa- 
žvelgė jam į akis. - Ir noriu, kad abu sakytume visą tiesą. Šiaip 
ar taip, neturim ko prarasti ir galbūt esam skolingi vienas kitam. 

— Sutarta, - atsakė Metas. - Tau daug kas nepatiks. Bet, pri- 
siekiu: viskuo, ką pasakysiu, gali tikėti. 

- Ir aš galiu pasakyt tą patį, - tyliai ištarė Granija. - Na, Au- 
rora tau, matyt, papasakojo, kaip mes susitikom. O dabar turbūt 
nori sužinoti apie mano ryšį su Aleksandru? 

- N-taip. - Metas narsinosi, kad pajėgtų klausytis. Ir Granijai 
aiškinant pastarųjų penkių mėnesių įvykius pastebėjo, kad ji pa- 
sikeitusi, labiau subrendusi ir tarsi minkštesnė. Net girdėdamas, 
koks buvo artimas jos ir Aleksandro ryšys, Metas pajuto, kad 
dar labiau ją myli. Už gerumą, kilnumą ir tvirtybę, jos parodytą, 
kaip jis galėjo suprasti, pasibaisėtinomis aplinkybėmis. 

— „Štai taip ir baigėsi, - Granija truktelėjo pečiais. 

— Na ir istorija, - atsiduso Metas. - Ačiū, mažyt, kad atvirai 

papasakojai. Klausyk, - neryžtingai tarė, norėdamas išsiaiškinti 
vieną dalyką, kad daugiau nebereikėtų dėl to nervintis. - Prašau, 
suprask, aš tik žmogus ir tikrai noriu tikėt, kad fiziškai tu su juo 
nenuėjai toliau. Bet jei taip buvo, prašau, pasakyk. 

— Metai, mes viso labo pasibučiavom. Prisiekiu. Jis buvo toks 
sunkus ligonis. - Granija paraudo. - Bet jei visai atvirai - ne- 
galiu pasakyti, kad nieko nebūtų buvę, jei jis būtų buvęs sveikas. 
Jis mane traukė. 

- Tvarka. - Metas net sudrebėjo nuo tos minties, bet suprato, 
kad turi tai nuryti. - Gerai, taigi... dabar tu Granija Devonšyr, 
našlė su devynerių metų vaiku. Ir aptekusi turtais. Kas patikėtų, 
kad galima tiek nuveikti per penkis mėnesius! - pasišaipė jis. 

- Taip, suprantu, bet, patikėk - pasakiau, kaip buvo. Aurora 
ir mano tėvai gali patvirtinti kone kiekvieną mano žodį. Na, 
Metai, manau, turime išgerti dar po taurę. Ir tada tu man papa- 
sakosi apie Čarlę. 

Metas nuėjo prie baro ir užsakydamas gėrimus sunkia šir- 
dimi pagalvojo, kad kiekvienas žodis iš jo lūpų gali tik patvirtinti 
Granijos nuogąstavimus ir sustiprinti nepatiklumą. 
lengvu stiliumi kalbina barmenę. Atrodė vyresnis, negu jį prisi- 
minė. Gal sunkūs pastarųjų mėnesių išgyvenimai paliko brandos 
atspaudą berniukiškame jo veide. Kad ir kaip būtų, atsidususi 
pagalvojo - nuo to jis tapo dar patrauklesnis. 

Jis padėjo ant stalo gėrimus abiem. 

- Pamaniau, reikia paragauti vietinio gėrimo, - nusišypsojo 
gurkšteldamas „Merfio' alaus. - Na, kaip jau sakiau, tai nebus 
labai malonus pasakojimas, bet pradedu... 

Metas stengėsi pasakoti kiek įmanoma teisingiau ir sąžinin- 
giau. Pasakojo negailėdamas savęs, nes žinojo: jei jiedu su šia 
moterimi - moterimi, kurią jis myli, - kaip nors mėgintų susieti 

savo ateitį, jis turi sakyti tiesą. Pasakodamas kartkartėmis žvilg- 
telėdavo į ją mėgindamas suprasti, ką ji E 2 40ja ar jaučia, bet jos 
veidas buvo neįskaitomas. 

- Štai tiek, — atsipūtė Metas su palengvėjimu, kad papasakojo 
savo istoriją. - Atleisk, mažyt, kad tai, ką papasakojau, nėra labai 
gera ir gražu. 

- Taip, - pasukiojo galvą Granija, - nelabai. Kur dabar Čarlė? 

— Mano mama sakė, kad gyvena mūsų name Greniče. Ir susi- 
tikinėja su mano senu draugu Elu, kuris, atrodo, faktiškai pas ją 
įsikraustė. Jis seniai ją įsižiūrėjęs. - Metas niūriai nusišypsojo. - 
Vaikas gims po kelių savaičių. Mano vardas užmiesčio klube su 
žemėmis maišomas - et, koks skirtumas? 

— O kaip tavo motina ir tėvas? Juk jiems tikrai dabar ne- 
saldu? 

— Na, - Metas blankiai šyptelėjo, - atrodo, po to, kas man 
atsitiko, mama irgi nusprendė nuo manęs neatsilikti. Nuo kitos 
savaitės turėsiu naują buto kaimynę. 

— Ką? - suraukė antakius Granija. 

— Manau, mama, pragyvenusi šitiek metų su mano tėčiu, ne- 
buvo laiminga. Turbūt įsivaizduoji, kaip jam nepatiko, kad išsi- 
skyrė mano ir Čarlės keliai, - jis pasakė, jog turėjau likti su ja 
vien dėl formos. Mamai tai buvo šiaudas iš priežodžio apie kup- 
ranugarį. - Metas papurtė galvą. - Ironiška, bet ji pasakė, kad jai 
trūko kantrybė laikantis partinės linijos. Norinti bent kiek pa- 
gyventi, kol dar galinti. Nesvarbu, Granija, kokį apie ją susidarei 
įspūdį, bet Žinok - ji tave laiko didele šaunuole. Net pasakė, kad 
tu ją įkvėpei. 

— Nejaugi? - nuoširdžiai nustebo Granija. - Betgi tau turbūt 
liūdna, Metai. Jie taip ilgai gyveno kartu. 

— Na, nujaučiu, kad galiausiai ji grįš. Bet tėčiui bus ne pro 
šalį pabūti be jos. Gal pradės ją vertinti ir bent pirštą pakrutins, 

kad pataisytų santykius su žmona. Beje, ir su sūnumi. - Metas 
kilstelėjo antakį. - Na, bet ką mes čia šnekam apie mano tėvų ve- 
dybinį gyvenimą. Dabar svarbiau aš ir tu. Kaip manai, mažyt? — 
tyliai paklausė. 

— Garbės žodis, nežinau, ką sakyti, Metai. - Granija įrėmė 
akis į sieną ir galiausiai tarė: - Šįvakar ir taip yra apie ką pasukti 
galvą. 

— Bet argi ne gerai, kad mes turėjom progą pasikalbėti? To 
reikėjo jau prieš kelis mėnesius, Granija, - pagautas jausmo pa- 
sakė Metas. 

- Žinau, - švelniai atsakė ji. 

- Ir tavo mažoji viską padarė, kad turėtume tokią progą, — 
pridūrė Metas. - Ji pasirodė scenoje kaip mūsų fėja krikšta- 
motė. 

- Tikrai, - sutiko Granija, - bet... 

— Kas - bet? 

- Ji vis tiek negalėjo paversti į gera to, kas bloga. Arba ištrinti 
praeities. 

— Bet argi iš tikrųjų buvo kas nors bloga? - Metas įdėmiai 
pažvelgė jai į akis. - Priešingai negu tau, man visada viskas tarp 
mūsų atrodė tik gera. 

- Pavargau, Metai, - atsiduso Granija. - Gal eikim namo, 
gerai? 

— Aišku, gerai. 

Grįždami į viensėdį nieko nekalbėjo - Granija pro langelį 
žvelgė į nakties tamsą. 

Įžengė į virtuvę ir čia Metas paklausė: 

— Kur man miegoti? 

— Turbūt teks ant sofos. Atnešiu pagalvę ir patalynės. 

— Granija... labai prašau, mažyt, bent apkabink mane. Myliu 
tave... ir... — Jai einant pro šalį taikėsi paimti ją už rankos, bet ji 

išsisuko ir užlipusi į antrą aukštą iš džiovinimo spintos išėmė 
Metui reikalingą patalynę. 

- Štai, - numetė krūvą ant virtuvės stalo. - Atleisk, pas mus 
ankštoka. 

— Nieko, tiks, - staiga atšalęs tarė jis. - Nesijaudink, ryt nebe- 
sipainiosiu tau po kojų. Trečiadienį pradedu paskaitų ciklą kaip 
kviestinis dėstytojas. 

— Tvarka. Labanakt, Metai. 

Jai išeinant pro duris Metas nužvelgė pavymui. Suprato, kad ji 
sugluminta, kad jai nebuvo lengva klausytis apie tą makalynę, apie 
kurią jis turėjo šįvakar papasakoti, betgi ir jam Granijos istorija 
nebuvo lengvas pasivaikščiojimas. Jis ir dabar buvo pasiruošęs to- 
liau jos siekti, viską suprasti ir pateisinti, pamiršti praeitį. Tiesiog 
už viską stipresnis buvo jo troškimas būti su mylima moterimi. 

O štai ji buvo šalta kaip ledas, nelinkusi nusileisti nė per nago 
juodymą. Auroros prikalbintas, jis stengėsi, atskrido iš kito pa- 
saulio krašto su ja pasimatyti, paskutinįkart pamėginti išgelbėti 
jų ryšį. Metas nelaimingas krito ant paklode užtiestos sofos ir 
atsiduso. Gal ilgas kelias jį nuvargino, bet šįvakar jis nebeturėjo 
jokių vilčių. 


Granija gulėjo viršutiniame aukšte negalėdama užmigti. Nors 
ir tikėjo tuo, ką pasakojo Metas, jai nedavė ramybės vienas da- 
lykas - vis stovėjo skersai gerklės. Nesvarbu, girtas ar ne, Metas 
galiausiai atsidūrė vienoje lovoje su Čarle. Ir paskui jie penkis 
mėnesius gyveno po vienu stogu. Jos pašvitai buvo sukabinti 
spintoje, kur ir Granija kabindavo savo rūbus, pastaruoju metu 
jie turėjo bendrus namus ir buvo paskelbę apie savo sužadė- 
tuves. Graniją net nupurtė pagalvojus, koks buvo patenkintas 
Meto tėvas, kai sūnus grįžo pas daug tinkamesnę moterį. 

Bet ji taip pat žinojo, kad daugeliui porų yra pavykę sude- 
rinti kilmės skirtumus. Ir daugelis moterų apsąla iš laimės, kai 
jas ant žirgo nusineša išsvajotas princas. Granija atsiduso. Tai 
kodėl ji taip negalėtų? Be to, koks gi iš Meto princas. Iš tikrųjų, 
negi sūnus kaltas, kad jo tėvas - pasipūtęs, arogantiškas, siaura- 
kaktis, tikras asilas, kuris ją (o ir savo žmoną, kaip buvo galima 
suprasti iš Meto pasakojimo) vertė jaustis menkysta. Pagalvo- 
jusi, kad Eleina paliko vyrą, Granija pirmąkart nusišypsojo. 

Ir tai, kad Metas atlėkė iš kito pasaulio krašto jos pamatyti, 
tik rodo, kad jis neatsimetė. Kad vis dar ją myli... 

Tirpstant begalinėms nakties valandoms Granija atsisėdo 
lovoje, po smakru prisitraukė kelius ir čia jai ėmė aiškėti tiesa. 
Žvelgdama atgal ji ėmė suprasti, kad Meto pasirinkimas buvo 
būti su ja, kad ir ką manytų jo tėtis. Juk iš tikro nuo pat pra- 
džių ne kas kitas, o Metas siekė su ja užmegzti ryšį. Ji niekada 
jo nespaudė ir nevertė gyventi tokio gyvenimo, kokį jie kartu 
susikūrė. Jis pats to norėjo. Niekas kitas, tik jis nėrėsi iš kailio 
stengdamasis prisitaikyti prie jos nikių. Jis nusileido jos už- 
sispyrimui nepriimti jokių malonių, net kai jiems verkiant to 
reikėjo, jis suprato, kad jai sunku bendrauti su jo draugais, tad 
ėmė jų vengti, ir jis sutiko su ja gyventi kartu, jei jau negavo jos 
sutikimo tekėti. 

„O Viešpatie...“ 

Granija aiškiai pamatė, kad Metas niekuo dėtas, - visa prob- 
lema yra ji pati. 

Jos kvaila, buka, juokinga, viską griaunanti puikybė. Ir ne- 
saugumo jausmas, dėl kurio ji buvo akla jo meilei. O tas ligoni- 
nėje nugirstas pokalbis, kai ji buvo tokia silpna ir pažeidžiama, 
pataikęs į silpniausią vietą, viską joje apvertė. Ji pasijuto žlugusi 
kaip motina, kaip moteris, kaip žmogus. 

Granija atsiduso ir ėmė galvoti, ką apie ją kalbėjo Hansas. Per 

keletą mėnesių ji nepaprastai daug sužinojo apie save: tai, ką klai- 
dingai laikė savo stiprybe, dabar suprato esant silpnybę. Na ir kas, 
kad Metas jai nesakė turėjęs ryšį su CČarlė, iki jie susitiko? Jis apie 
tai neužsiminė, nes tiesiog to ryšio nelaikė svarbiu. O ne dėl to, 
kad širdyje būtų nešiojęs kokią didelę slaptą meilę. 

Iš tikro dabar ji suprato, kad Metas išvis nepadarė nieko 
bloga. 

Ėmus brėkšti nugrimzdo į miegą. Neilgai trukus ją pažadino 
atsargus beldimas į duris. 

— Prašau, - pakvietė ji mieguistu balsu. 

Pro durų plyšį nedrąsiai žvilgtelėjo Aurora su mokykline 
uniforma. 

— Čia aš. 

Granija pasikėlė ant alkūnės ir nusišypsojo. 

— Matau, kad tu. 

Aurora dvejodama priėjo prie Granijos lovos ir ant jos atsi- 
sėdo. 

— Aš tik norėjau atsiprašyti. 

— Už ką gi? 

— Močiutė vakar sakė, kad negerai padariau, kai sugalvojau 
kištis į kitų gyvenimą. Maniau, padarysiu tau gerą darbą, Gra- 
nija, bet man neišėjo, ar ne? 

— Oi, dukryt, eikš, pamyluosiu. 

Aurora prisiglaudė prie Granijos, laukiančios jos išskėstomis 
rankomis, ir ėmė kūkčioti jai ant peties. 

- Atrodei tokia vieniša ir liūdna. Ir norėjau, kad būtum lai- 
minga, kaip ir tu mane padarei laimingą... Norėjau ir tau pada- 
ryti ką nors gera. 

— Mylimiausia, tai, ką padarei, nuostabu. Ir labai drąsu, tik 
trupučiuką pavojinga, - užbaigė Granija. 


va- oo) 

— Ne, visai nepykstu, tik... - Granija atsiduso. - Kartais net 
fėja krikštamotė nieko negali pataisyti. 

— Ak, - atsakė Aurora, - maniau, kad jūs mylite vienas kitą. 

- Žinau, mylimiausia. 

— O Metas toks mielas, ir labai gražus, nors ne toks gražus 
kaip tėtukas, - paskubėjo ji pridurti. - Ir jūs taip ilgai vakar kal- 
bėjotės, ką? 

— Ilgai. 

— Tai gerai, - Aurora atsiplėšė nuo Granijos ir atsistojo, — 
man jau reikia į mokyklą. Pamatysi, daugiau nė žodžio nebesa- 
kysiu. Kaip sako močiutė, tu pati turi nuspręsti. 

— Taip, dukryt, bet ačiū, kad norėjai man padėti. 

Prie durų Aurora stabtelėjo. 

— Man tikrai atrodo, kad jums kartu viskas bus labai gerai. Iki. 

Granija vėl atsilošė ant pagalvių, norėdama susikaupti prieš 
nusileisdama į pirmą aukštą. 

Net jei abu su Metu pamėgintų vėl bristi į tą patį vandenį, 
kaip dabar jiems suderinti tokius skirtingus savo gyvenimus? 

Metas - kitoje Atlanto pusėje, o ji čia įleido šaknis su Aurora. 
Po to, kai paskutinį kartą matė Metą, ji tapo motina - koks pa- 
radoksas, turint galvoje aplinkybes. Ji neturėjo supratimo, ar jis 
norėtų ir galėtų užsikrauti tokią naštą. 

Granija nusiprausė po dušu, apsirengė ir nusileido laiptais. 
Aurora jau buvo su Katlina išėjusi į mokyklą. Metas sėdėjo prie 
virtuvės stalo ir kirto Katlinos paruoštus sočius pusryčius. 

— Tavo mama moka lepinti vaikinus, - pareiškė Metas pa- 
valgęs. - Man taip trūko tavo gaminto naminio maisto, mažyt. 

- Na, neabejoju, Čarlė tave viskuo aprūpindavo iš „Dino ir 
Delukos“ gatavų karštų patiekalų skyriaus. 

Tik paskui susigriebė, kad be reikalo tai pasakė. 

- Granija, - atsiduso Metas, - prašau, nebeminėk. 

Virtuvėje stojo nejauki tyla - nei vienas, nei kitas nežinojo, 
ką sakyti. Kol Metas baigė gerti kavą, ji užsiplikė arbatos. Jis atsi- 
stojo ir pasuko laukujų durų link, stabtelėjo prieš paspausdamas 
rankeną. 

— Klausyk, mieloji, aš stengiausi, bet matau, kad tu nenori 
palikti praeities ten, kur jai ir vieta. Ir turbūt nenori pradėti iš 
naujo. - Metas gūžtelėjo. - Tiesą sakant, jau pavargau vienas 
grumtis. Štai taip šįryt man atrodo mūsų reikalai. 

— Metai... 

— Nereikia, mažyt, tu neturi nieko aiškinti. Ir galbūt visos tos 
kalbos apie skirtingą kilmę ir Čarlę, nenoras tekėti už manęs dar 
kai ką reiškia: gal tai reiškia, Granija, kad tu niekada manęs taip 
nemylėjai, kad tai tau ką nors keistų. Žinai, visiems gyvenime 
būna sumautų ruožų. Tai kaip tik sustiprina tarpusavio ryšį. 
Sunkumai ir kompromisai. Tu niekada nesiruošei į juos leistis - 
viską darei savo nuožiūra. Ir ištikus pirmai bėdai papūtei uodegą 
ir palikai mane. Mirtinai pavargau. - Jis pažiūrėjo į laikrodį ant 
rankos. - Man reikia eit. Iki. 

Metas išėjo trinktelėjęs virtuvės durimis. Granija girdėjo, 
kaip jo išnuomotas automobilis išriedėjo gyvatvorių juosiamu 
keliuku, ir nuo netikėto sukrėtimo akis jai nutvilkė ašaros. Kodėl 
Metas su ja taip pasielgė? Taip, jai išsprūdo dygi pašaipa, bet ką 
jis norėjo pasakyti, neva ji niekada jo taip nemylėjusi, kad tai jai 
ką nors keistų? 

Ir štai jis išėjo. 

Ir viskas baigta. Jo kantrybė išseko. Jis labai aiškiai leido su- 
prasti. 

Išėjusi iš namų Granija medinėmis rankomis nuvairavo au- 
tomobilį į savo dirbtuvę - jai maudė paširdžius. Atsisėdo prie 
darbo stalo, bet ir toliau nieko nematė pro ašaras. Buvo neįprasta 
iš Meto gauti atkirtį. Jis buvo toks švelnus, gero būdo, galvotas. 

Tai ji buvo besiaikštijanti ginčininkė. Per naktį audusi tokias 
geras mintis ir pilna geriausių užmojų, netyčia pasakė vieną ne- 
tikusį žodį ir viską sugriovė. 

- Tu užsispyrusi kvaiša, Granija! Tu jį myli, - aimanavo 
varvindama ašaras ant naujos skulptūros, ir nuo jų ėmė tižti 
molis. - Metas taip atkakliai dėl tavęs grūmėsi, ir štai jo nebėra! 
Tu pati jį išvarei! 

Ji atsistojo, atgalia ranka nusibraukė ašaras ir ėmė žingsniais 
matuoti dirbtuvę. 

Ką jai daryti? 

Viena jos esybės dalis - senoji išdidėlė Granija - sakė, kad 
tegul jis eina savais keliais. 

Tačiau naujoji Granija, kurią jai padėjo savyje atpažinti 
Hansas ir pastarųjų kelių mėnesių įvykiai, sakė, kad reikia pa- 
minti savo puikybę ir sekti paskui jį. Ir maldauti, kad abu dar 
kartą pabandytų pradėti iš naujo. 

Juk kiek daug ji praras, jei to nepadarys. Žinoma, reikės iš- 
spręsti krūvą keblumų, pavyzdžiui, nutarti, kur jiems gyventi, ir 
išsiaiškinti, ar Metas pasiruošęs priimti Aurorą ir būti jai tėvu. 
Bet, kaip Metas sakė, jei ką nors myli, tikrai verta pamėginti. 

„Maniau, kad jūs mylite vienas kitą...“ 

Liūdnas Auroros veidas jau pirmiau buvo iškilęs Granijos 
mintyse. Argi bent kartą gyvenime ji negali sulaužyti savo 
įpročių, įveikti puikybės ir žengti paskui žmogų, kurį myli? 

Eik... eik... eik... 

Gal tai vėjas ūžavo aplink dirbtuvės langus, o gal Lili iš 
anapus ragino ją sekti paskui savo meilę. 

Granija sugraibė raktelius ir nurūko Korko oro uosto link. 

Pakeliui ji nežinia kiek kartų bandė prisiskambinti Metui jo 
mobiliuoju telefonu, bet jis buvo išjungtas. Važiavo smarkiai vir- 
šydama greitį, paskui nulėkusi į keleivių išlydėjimo salę pamatė, 

kad jau laipinama į Dublino lėktuvą. Pribėgo prie „Aer Lingus“ 
informacijos punkto ir nekantraudama atsistojo į eilę. 

- Mano... mmm... vaikinas ruošiasi lipti į Dublino lėktuvą. 
Būtinai turiu jam kai ką pasakyti. Ar kaip nors galiu su juo su- 
sisiekti? — desperatiškai ėmė kamantinėti mergaitę tarnautoją. 

— Mėginote skambinti mobiliuoju telefonu? - logiškai pa- 
klausė mergaitė. 

— Aišku, mėginau! Jis išjungtas - matyt, dėl to, kad jau laipi- 
nama į lėktuvą. Gal galite perduoti pranešimą per garsiakalbį? 

— Ką gi, viskas priklauso nuo būtinybės, - neskubėdama at- 
sakė mergaitė. - Ar tai būtina? 

— Be abejo, būtina! - susierzinusi atsakė Granija. - Nežmo- 
niškai būtina. Gal galėtumėt Metui Koneliui perduoti, kad Gra-. 
nija Rajan... laukia jo prie informacijos punkto. 

Ir kad myli jį ir labai labai nori jo atsiprašyti... 

Taip Granija galvojo, bet garsiai nepasakė, o tuo tarpu mer- 
gaitė, regis, sugaišo visą amžinybę, kol tarėsi su savo viršininku, 
ir iš akių Granijai pasipylė nevilties ašaros. 

Galiausiai visame nedideliame oro uoste aiškiai ir garsiai 
nuskambėjo pranešimas. Granija įsitempusi kaip styga įsisiurbė 
akimis į mobilųjį telefoną delne. Jokio atsako - nebylus liudi- 
jimas, kad ji padarė siaubingą klaidą. 

— Panele, lėktuvas ką tik pakilo, - pasakė mergaitė už bar- 
jero. - Nemanau, kad dabar jis jums paskambins, - paskutinių 
žodžių ji galėjo ir nebesakyti. 


- € 


burbtelėjo „ačiū ir medinėmis kojomis nusvirduliavo prie savo 
automobilio. 

Važiavo namo lėtai, galvodama, kad ką pasėjo, tą ir pjauna. 
Metas nebenori jos nei matyti, nei girdėti, ir nėra ko stebėtis. Sa- 
kytum, iki šios dienos ji buvo sustingdyta įšalo, įkalinta burbule, 

kurio storas lukštas nulipdytas iš nesaugumo jausmo ir pui- 
kybės. Lukštas subyrėjo ir Granija pamatė, ką prarado. Ir kodėl. 

Pastačiusi automobilį viensėdžio kieme, nelaiminga nusliū- 
kino prie virtuvės durų, taikydamasi tuoj pat lipti laiptais ir lįsti 
į savo miegamąjį. 

— Kur tave nešioja, Granija Rajan? Mes vos iš proto neišsi- 
kraustėm besirūpindami, kur tu! - Katlina atsistojo nuo virtuvės 
stalo, kur kiti šeimos nariai sėdėjo delnais suėmę didelius ar- 
batos puodelius, - visų iki vieno veiduose Granija išvydo pa- 
lengvėjimą. | 

— Tikrai, mamyte, - atitarė Aurora, - dabar suprantu, kaip 
jauteisi, kai aš dingau. 

- Eikš, sėsk šalia, vaikeliuk, gurkštelk karštimo, - paragino ją 
Džonas, plekšnodamas vietą sėsti šalia jo. 

Granija paklausė - nenoras su niekuo kalbėtis atslūgo pa- 
jutus šilumą, kuria ją apgaubė šeima, kaip matyti, nepaprastai ją 
mylinti, nepaisanti visų jos nesėkmių. 

— Ačiū, tėt, - sumurmėjo Džonui įpylus arbatos ir pastačius 
puodelį jai priešais. Gurkštelėjo, o visa šeima be žodžių stebeilijo 
įją, mėgindama suprasti jos būseną. 

— Veršelių kaina pakilo dešimčia procentų, - mėgindamas 
išsklaidyti įtampą staiga pareiškė Džonas, į nieką konkrečiai ne- 
sikreipdamas. - Šiandien buvau Korko turguje ir kiti bandžiai 
skundėsi, kad jų kaimenės kitąmet mažės, jei ir toliau kils kaina. 

Granijai už nugaros prasivėrė į laiptus vedančios durys, bet 
ji neatsigręžė. 

— Na kaip, tvarka? - pakėlė galvą Džonas. - Grįžęs iš to gal- 
vijų turgaus, žmogus bent kelias dienas tvartu atsiduodi. | 

— Aha, ačiū, - pasigirdo balsas Granijai už nugaros. - Ačiū, 
kad nusivedėt, Džonai. Buvo tikrai įdomu pamatyti aukcioną. 

Granija pajuto ranką ant peties. 

— Labas, mažyt, sveika sugrįžus. Mes su tavo šeimynykščiais 
dėl tavęs buvom sunerimę. 

Ji atsigręžė ir pažvelgė Metui į akis. * 

— Maniau... tu... išskridai. 

— Tavo tėtis pasiūlė man pažiūrėti gyvulių aukcioną Korke, - 
atsakė jis prisitraukdamas kėdę ir sėsdamasis šalia Granijos. — 
Pamaniau, prieš išvykstant verta bent kiek susipažinti su vietiniu 
airišku koloritu, ir tikrai kad susipažinau, - sukikeno Metas. 

— O kaip tavo... skrydis?.. Maniau, šiandien išskrendi. Sakei, 
vakar paskutinė diena. 

— Tavo tėtis pasiūlė šįryt kartu papusryčiauti Korke, tai aš ir 
atidėjau. - Metas po stalu susirado jos ranką ir spustelėjo. - Be to, 
mes su taviškiais nusprendėm, kad, atsižvelgiant į aplinkybes, gal 
man būtų visai neblogai kiek ilgiau pasilikti. Jie pagalvojo, kad 
gal tau reikia laiko kiek pamąstyti niekieno netrikdomai, tad visą 
dieną nelindau tau į akis. Nepyksti, kad pasilikau, Granija? 

Vėl visi sužiuro į ją, laukdami atsakymo. Jai gniaužė gerklę 
nuo jausmų pertekliaus. Su visos šeimos, susirinkusios čia, prie 
stalo, palaikymu Metui užteko meilės suteikti jai paskutinę progą. 

— Ak, mamyte, pasakyk, kad nepyksti! - užvertė akis Aurora. - 
Visi žinom, kad tu be proto myli Metą, be to, karves reikia nakčiai 
uždaryti. 

Granija atsisuko į Metą nuo ašarų žibančiomis akimis ir nu- 
sišypsojo. 

— Ne, Metai. Nė kiek nepykstu. 


Aurora 


Skaitytojau, man pavyko! 

Suprantu, kiek baimės ir nerimo įvarė mano dingimas, ypač 
Granijai, betgi tu žinai, kaip per visą šią knygą stengiausi per- 
rašyti siužetą ir pakeisti pabaigą. Ką gi, atėjo mano eilė įžengti į 
sceną ir padaryti tai, kas priklauso fėjai krikštamotei - išnirus iš 
dūmų debesies pataisyti padėtį. 

Jos visos skraido. Kaip ir aš, kai skridau į Ameriką. 

Man buvo visai nebaisu. 

Žmonės manęs klausia, kodėl aš, regis, nieko nebijau. Turbūt 
baimė daugelį ir sustabdo, kai reikia ką nors daryti, kad gyve- 
nimas taptų laimingesnis. Na, aš neturiu atsakymo, bet gal jei 
žmogus nebijo vaiduoklių - ar veikiau pačios mirties, kuri yra 
blogiausia, kas žmogiškai būtybei gali nutikti, - tada jo niekas 
negąsdina. 

Nebent skausmas... 

Tokią didelę vaikystės dalį praleidusi su suaugusiaisiais, vi- 
sada stebėdavausi, kaip jie, regis, nemoka pasakyti, ko nori. Kaip 
"gali nutrūkti bendravimas, nors matydavau, kad jiems skaudu, 
kad jie myli kitą žmogų. Kaip lengvai puikybė, pyktis ir nesau- 
gumo jausmas pražudo galimą laimę. 

Taip, viskas galėjo baisiai blogai baigtis, bet kartais reikia pa- 
daryti lemtingą žingsnį ir tikėti, kad baigtis gali būti kitokia. Blo- 
giausiu atveju aš bent jau būčiau pabandžiusi, ir šventai tikiu, 
kad tiek ir tegalime padaryti gyvenime. Nes jis toks trumpas ir, 

kaip jau žinau žvelgdama atgal likus nebedaug laiko, geriausia, 
kai turi kuo mažiau dėl ko gailėtis. 

Žinoma, ir Granija man padėjo. Jau kalbėjau apie gyvenimo 
pamokas, kurias turime išmokti. Taigi Granija pačiu laiku pa- 
matė ir pripažino savo trūkumus. Lenktynėse su laiku ji atsiplėšė 
vos per plauką, bet kad jau jai pavyko, galima tikėtis, jog ne tik šis 
gyvenimas jai bus lengvesnis, bet ir ateinančiame jos laukia kas 
nors miela. Pavyzdžiui, man visai patiktų būti paukščiu - galbūt 
žuvėdra. Norėčiau pajusti, ką reiškia turėti sparnus, sklęsti nuo 
uolų ir sukti ratus virš vandenyno. 

O Metas - kaip tik toks vyriškis, už kokio norėčiau ištekėti. Ir 
žinojau, kad jis tikrai pasistengs kiek įmanoma atstoti man pra- 
rastą tėvelį. Žinau, šiais laikais daug moterų nepripažintų, kad 
gyvenime joms reikia vyro, bet argi mes, žmonės, Skaitytojau, ne- 
same gimę susirasti gyvenimo draugą? Argi mūsų negena kone 
visą gyvenimą meilės stebuklo troškimas? 
tėra trys pagrindinės temos: karas, pinigai ir meilė. Ir paprastai, 
net jei vyrauja kuri nors iš dviejų pirmųjų, vis tiek kur nors tyko 
trečioji. 

Ir tikrai šiame pasakojime yra visos trys temos. 

Mes visais atžvilgiais artėjame prie pabaigos. 

Geriau jau paskubėsiu... 

Londonas, po mety 


Granija ir Aurora stovėjo priešais elegantišką baltą pastatą ir už- 
vertusios galvas žvelgė aukštyn. | 

— Koks grožis, - atsiduso Aurora. Ji atsisuko į Hansą. - Jis 
tikrai mano? 

— Visiškai tavo, Aurora. Šiuos namus kartu su Danvorlio rū- 
mais tu paveldėjai iš savo mamos, - nusišypsojo Hansas. - Ap- 
sidairysim viduj? 

— Taip, jei galima, - pasakė Aurora. 

Granija stabtelėjo ant laiptų ir įsikibo Hansui į parankę. 

— Koks šių namų adresas? 

— Kadogano rūmai, Kadogano aikštė. 

— O Viešpatie švenčiausias! - Granija ranka užspaudė sau 
burną. — Juk šiuose namuose tarnavo mano prosenelė Merė. Ir 
į šiuos namus Lorensas Lajelas atsivežė Auroros močiutę Aną 
Lengdon, kai ji buvo dar kūdikis. 

— Kaip įdomu. Kada nors galbūt galėsi Aurorai papasakoti, 
ką žinai apie jos protėvius. - Jie sustojo prieblandoje skendin- 
čiame hole ir Hansas truktelėjo nosimi. - Pelėsis, - pasakė apie 
savo įtarimus. - Šie namai daugelį metų buvo tušti. | 

- Žinau, kad čia su motina gyveno Lili po ją ištikusių bėdų 
Airijoje, - pasakė Granija, mėgindama atsekti galus. - Kai mirė 

Lorensas Lajelas, jos tėvas Sebastianas paveldėjo šiuos namus iš 
brolio. 

— Na, Aleksandras, Lili ir Aurora būdami Londone čia negy- 
veno. Aleksandras visai netoli nuo čia turėjo labai mielus namus 
Kensingtone. Taip, ne tokio įspūdingo dydžio, bet kur kas jau- 
kesnius. 

— Kokia erdvė! - nustėrusi pasakė Aurora, įėjusi į elegan- 
tišką svetainę, ir Hansas atidarė langines, kad įleistų bent kiek 
šviesos. 

— Taip tai taip, jaunoji panele, - pritarė Hansas, - bet, manau, 
šiam pastatui, kaip ir Danvorlio rūmams, reikia skirti šiek tiek 
lėšų, kad atgautų visą buvusią didybę. 

Įkandin Hanso ir Auroros einant iš salės į salę, paskui pa- 
kilus laiptais Granijos nepaliko jausmas, sakytum, visas namas 
būtų užpiltas drebučiais ir jiems sustingus užkonservuotas kaip 
kitos epochos reliktas. Aurora linksminosi timpčiodama var- 
pelių pasaitus - truktelėjus buvo girdėti tolimas tilindžiavimas 
virtuvėje. 

— Mano prosenelė Merė čia buvo viena iš tarnaičių, kurios 
turėdavo atsiliepti į varpelio skambinimą, - prisiminė Granija 
jiems leidžiantis laiptais. 

Visiems trims grįžus į holą, Hansas jau drebėjo nuo šalčio. 

— Ką gi, Aurora, ar tik tavo tėvo namai nebus tinkamesni 
apsistoti Londone, - pasakė jis kaip tikras šveicaras, mėgstantis 
tvarką ir švarą. 

— Oi ne, dėde Hansai, man čia patinka! - Ji šokio žingsniu 
nuplazdeno į svetainę ir parodė ant stalo riogsantį gremėzdą. - 
Kas čia? 

- Čia, mieloji Aurora, yra labai senas gramofonas. - Hansas 
su Granija persimetė šypsenomis. — Mes, praeities atgyvenos, 
per tokius prietaisus klausydavomės muzikos. 

Aurora žvilgtelėjo į dulkėtą vinilinę plokštelę, pamautą ant 
smaigo. 

- Tai „Gulbių ežeras“! Žiūrėk, Granija, „Gulbių ežeras“! Gal 
mano senelė Ana buvo paskutinė, kuri jo klausėsi. Ji buvo garsi 
balerina, dėde Hansai. 

- Gal ir klausėsi. Na, atrodo, pamatėm viską, ką reikėjo 
pamatyti. - Hansas pasuko prie laukujų durų. - Manau, daug 
verteivų mielai pasišildytų pirštus prie šio turto. Būtų puiku jį 
pertvarkyti į tris keturis prašmatnius butus. Be to, jis yra itin 
prestižinėje vietoje. Vertas daug daug milijonų. 

— Bet, dėde Hansai, jei panorėčiau, kad mes visi čia gyven- 
tume, kol lankysiu baleto mokyklą, ar labai daug kainuos, kad 
šie namai bent kiek pašviesėtų? 

- Taip, mieloji. Kainuotų didelius pinigus, - patvirtino jis. 

Aurora įsispyrė į jį akimis sukryžiavusi rankas. 

- O aš turiu tiek pinigų, kad šitą pastatą būtų galima paversti 
jaukiais namais mums gyventi? 

— Taip, turi, - patvirtino Hansas, - bet nepatarčiau. Juo la- 
biau kad turi kuo puikiausius jaukius namus Kensingtone, vos 
už kelių mylių. 

— Ne. Aš nusprendžiau - noriu čia gyventi. - Hansui raki- 
nant paradines duris prie slenksčio ji atsigręžė į Graniją. - O ką 
tu sakai, mamyte? Juk ir tau reikėtų čia gyventi. 

— Tai neapsakomo grožio senoviniai rūmai, Aurora, žinoma, 
aš būčiau laiminga su tavimi čia gyvendama. Bet, kaip sako dėdė 
Hansas, būtų išmintingiau juos parduoti. 

— Ne, - tvirtai nukirto Aurora. - Aš noriu gyventi čia. 

Trijulė paliko Kadogano rūmus ir sėdę į taksi grįžo į „Kle- 
ridžą . Visiems trims gurkšnojant arbatą su pyragaičiais Aurora 
įsakmiai liepė Hansui padaryti reikiamus patvarkymus, kad 
būtų pradėta jos namų renovacija. 

- Kol viskas bus gatava, galėsim gyventi tėtuko namuose 
Kensingtone. Gerai, Granija? 

- Jei tikrai šito nori, Aurora, tada — taip. - Čia suskambo 
Granijos mobilusis. - Atsiprašau. - Granija iš baro išėjo į vieš- 
bučio laukiamąjį nuošaliau pasikalbėti. 

- Sveika, mažyt, kaip klojasi? Jau matei rūmus? 

— Mačiau. Nuostabaus grožio ir neapsakomo dydžio, ir dar 
reikia kone visus kampus pakrutinti, kad pasidarytų gyvenami. 
Bet Aurora nusprendė, kad nori ten įsikurti. 

- O kaip vakarykštė peržiūra Karališkojo baleto mokykloje? 

- Aurora sakė, kad praėjo gerai, bet rezultatus sužinosim tik 
po kokios savaitės. 

— O tu, brangiausia? 

- Gerai, Metai. Pasiilgau tavęs. - Granijai vis dar buvo sun- 
koka tarti švelnybes, bet jau kur kas lengviau nei kadaise. 

- Ir aš, meile. Na, vos kelios dienos, ir būsim kartu. 

— Tikrai šito nori, Metai? 

— Tikriau nebūna. Jei ką, laukiu nesulaukiu, kada ištrūksiu 
iš Niujorko ir pradėsiu naują gyvenimą su abiem savo mergai- 
tėmis. Kad jau išėjo kalba, apkabink nuo manęs kitą mano mer- 
gaitę. 

— Gerai. 

— Ir dar žinai ką, Granija? 

- Ką? 

— O tu nesiruoši paskutinę minutę pabėgti nuo manęs kaip 
skolininkas nuo kreditoriaus? Taip sakant, viską metęs šitam pa- 
saulio pakrašty, nenoriu po trijų mėnesių pasibaigus mano vizai 
Jungtinėje Karalystėje sužinoti, kad tu apsigalvojai ir nebetekėsi 
už manęs. 

— Neapsigalvosiu, Metai, - pažadėjo Granija. - Tai kad ne- 
turiu iš ko rinktis. Jei taip pasielgsiu, tave gi išmes iš šitos šalies. 

— Būtent. Trauk velniai, jau beveik visai tikiu, kad šįkart su- 
sitarimas be jokių išlygų. Myliu tave, mažyt, jau tikrai greitai 
būsiu pas jus abi. 

- Ir aš tave myliu, Metai. - Įdėjusi telefoną į rankinę Granija 
nusišypsojo ir nužingsniavo atgal į barą. 

Praėjo visi metai skraidant pirmyn atgal iš Niujorko į Airiją, 
kol buvo pasirinktas geriausias planas, kaip visiems trims toliau 
gyventi ir kurti ateitį. Sprendimas buvo priimtas tada, kai Au- 
rora pareiškė norinti stoti į Karališkojo baleto mokyklą, įsikū- 
rusią Ričmondo parko žalumoje Londono apylinkėse. 

Prieš tris mėnesius surengta Granijos paroda sulaukė didelio 
pasisekimo, ji taip pat vis ilgiau užsibūdavo Londone. Liko tik 
Metui susirasti psichologijos dėstytojo vietą - prieš tris savaites 
ją ir pavyko gauti Karališkajame koledže. Per ilgąsias Meto ir 
Auroros atostogas, kurių vienas turėjo išeiti kaip universiteto 
dėstytojas, kita - kaip baleto mokyklos moksleivė, jie ketino 
grįžti į Danvorlį ir pasinaudoti proga pagyventi dailiai reno- 
vuotuose rūmuose. Taigi Granija galės kurti savo dirbtuvėje, o 
Aurora - pagyventi pas airius senelius ir dėdę bei bendrauti su 
mylimais gyvulėliais. 

Granija žinojo, kad išvykdamas iš Niujorko Metas aukojasi, 
bet, kaip jis pats sakė, galbūt Londonas kaip tik yra puikus kom- 
promisas - abu jie bus neutralioje teritorijoje (nei vienam, nei 
kitam tai nėra gimtinė) ir galės kurti bendrą ateitį. 

— Ką tik pasakiau dėdei Hansui, kad kai tik Kadogano rūmai 
bus išgražinti, man atrodo, reikia parduoti tėtuko namus Ken- 
singtone. Šitaip bus padengta dalis išlaidų, - pasakė Aurora. 

- Dukrelė - visa į tėvą, - kilstelėjo antakius Hansas, - vos 
dešimties, o kokia finansinė nuovoka. Ką gi, Aurora, kadangi tu 
mano klientė, taigi ir bosė, turiu vykdyti tavo pageidavimus. Ir, 
kaip tavo patikėtinis, manau, kad mąstai išmintingai. 

— Einu pasipudruoti, kaip sako močiutė, - pasakė Aurora. 

Jai išstraksėjus Hansas paklausė: 

— Kaip Metas“ 

— Ačiū, Hansai, gerai. Išsijuosęs pakuojasi daiktus prieš pa- 
likdamas loftą ir Didžiojo Obuolio miestą. 

— Jam - jums abiem - tai didelė permaina. Bet manau, 
kad teisingai nusprendėte. Pradėti iš naujo gali būti labai nau- 
dinga. 

— Taip, - pritarė Granija. - Turbūt tau taip ir nepadėkojau, 
kad, kaip paaiškėjo, pažįsti mane geriau už mane pačią. Tavo 
dėka pamačiau savo klaidas. 

- Eik eik! Nieko aš nedariau, - kukliai išsigynė Hansas. - 
Visas gudrumas - ne tik pripažinti savo klaidas, bet ir turėti 
noro jas taisyti. Tu taip ir padarei, Granija. 

- Ką gi, stengiuosi, bet tos savo puikybės niekada iki galo 
neišrausiu, - atsiduso ji. 

- Tu turi žmogų, kuris tave supranta, - gali būti, kad dabar 
dar geriau supranta nei anksčiau. Metas - geras žmogus, Gra- 
nija. Neapleisk jo. 

- Žinau, Hansai, pažadu - tikrai neapleisiu. 

— Apie ką kalbatės? - paklausė Aurora, grįžusi prie stalo. — 
Jau galim eiti į kambarį? Noriu paskambinti močiutei ir papasa- 
koti apie savo naujuosius namus. 


- Aurora man sako, kad nusprendė gyventi Kadogano rū- 
muose, - pasakė Katlina, kai Aurora baigė močiutei ūžti ausis ir 
perdavė ragelį Granijai. 

— Taip, iš tiesų. 

— Tu gi Žinai, kad ten tavo prosenelė Merė... 

— Taip, Žinau. 

— Tai va, aš ir galvoju: pameni, mano sakmėje apie Merę 
buvo vieta, kai Lorensas Lajelas parsinešė namo neseniai gi- 
musią mergytę, - jis liepė pastogėje saugoti lagaminėlį, kol kū- 
dikio motina atvyks pasiimti. Ar nemanai, kad?.. 

— Na, yra vienintelis būdas išsiaiškinti, - atsakė Granija. - 
Kai kitąkart ten būsiu, paieškosiu. 


Po savaitės Metui atvykus į Londoną, Granija nusivedė Aurorą 
ir Metą į Kadogano rūmus. Aurora pasišovė būti Meto gide, o 
po ekskursijos jis grįžo į virtuvę apatiniame aukšte ir apglėbė 
Graniją. 

— Klausyk, brangiausioji, gerai, kad neturiu tokio vargo kaip 
tu, - jis net švilptelėjo. - Pamatęs šitą namą net mano tėtis iš 
nuostabos atsisėstų. Jaučiu, taip ir būtų - kažkas nepaprasta! 
O aš čia dar ir gyvensiu nuomos nemokėdamas, - nusišypsojo 
jis. - Kad tik išdidumas nenukentėtų. 

— Nagi, Metai, juk visa tai ne mano. Auroros. 

— Aš tik erzinu tave, mažyt. - Metas ją stipriau priglaudė. 
nija. - Ar gerai čia jausiesi? 

- Ledi, - jis iškėlė rankas, - aš ruošiuosi būti su jumis ir dirbti 
mėgstamą darbą. Ir jeigu mano žmona ir duktė dar ir aprūpintos 
žemiškomis gėrybėmis, nematau čia nieko bloga. 

— Tai gerai. O dabar gal galėtum pasitarnauti ir kartu su 
manim nueiti į palėpę? Pasiėmiau žibintuvėlį. Noriu ten kai ko 
paieškoti. 

Aurorai jaukiai įsitaisius svetainėje ir klausantis iš senutėlio 
gramofono „Gulbių ežero“ garsų, Metas su Granija užlipo laip- 
tais į paskutinį aukštą. Granija parodė į kvadratinę kiaurymę 
lubose. 

— Turėtų būti čia. 

Metas užvertė galvą. 

- Reikia ant ko nors pasilypėti, kad pasiekčiau. 

Viename iš palėpės miegamųjų jiedu susiieškojo medinę 
kėdę. Metas atsargiai ant jos atsistojo ir pasiekęs surūdijusį 
skląstį ėmė klibinti. Smarkiai trūktelėjus skląstis atšoko ir su- 
kilus dulkių debesiui atsivėrė voratinkliais apėjusi anga. 

- Bose, čia turbūt dešimtmečius niekieno nesilankyta, - pa- 
sakė Metas įkišęs galvą į angą. - Duok žibintuvėlį. - Granija 
padavė ir jis pasišvietė vedžiodamas po pastogę. - Kažin ar tau 
patiks čia karstytis, mažyt. Jei pasakytum, ko ieškai, gal rasčiau 
pasirausęs? 

— Iš to, ką mama pasakojo, tai turėtų būti mažiukas labai 
senas lagaminas. 

- Viskas aišku. - Metas prisitraukęs rankomis atsisėdo ant 
angos krašto, nuleidęs kojas. Kažkas aukštai ėmė brazdėti. 

— Pelės arba dar blogiau - žiurkės, - išblyško Metas. - Geriau 
paprašyk eksperto užmesti akį, kai jis ateis apžiūrėti ir įvertinti 
reikiamų darbų. 

— Tai gal ko nors kito paprašykim kurią dieną viską iš ten 
išnešti, - krūptelėjusi pasiūlė Granija. 

— Ne ne! Bent kuo būsiu naudingas, - Metas nusišypsojo jai 
iš viršaus. - Palauk čia, o aš einu, pasiknaisiosiu. - Jis užkėlė 
kojas ant angos krašto ir atsargiai atsistojo. - Regis, kai kurios 
lentos papuvusios, mažute. Oho, kiek čia prigrūsta senienų. 

Granija stovėdama apačioje klausėsi Meto žingsnių virš 
galvos. 

— Va, radau porą lagaminų... bet jie labai sunkūs. 

- Ne, - šūktelėjo Granija, - tai buvo mažiukas lagaminas. 

— Kas ten jame tokio svarbaus? - atsišaukė jis. - O, velnias, 
čia tiek voratinklių - kaip siaubo filme! Net man baugu. 

Granija girdėjo virš galvos bildant Meto kilnojamus daiktus. 
O tada... 

— Manau, kažką radau - bent tai, kas iš to daikto liko. Pa- 
duosiu tau žemyn. 

Pro angą pasirodė Meto rankos su dulkių nusėstu ir per jas 
neaiškios spalvos lagaminėliu. 

- Na, man jau pakaks. Keberiojuosi žemyn. - Metas pasirodė 
nuo voratinklių pražilusiais plaukais. - Vajėzau! - pasakė nusi- 
leidęs ant kėdės. - Tokį žygdarbį galima atlikti tik iš meilės. 

- Ačiū, brangusis, - pasakė Granija ir sutelkė dėmesį į laga- 
minėlį. Nubraukusi dulkes nuo nutriušusios odos dangčio, pa- 
matė neryškius inicialus. Metas atsitūpė šalia jos. 

— Atrodo, L ir K, - pasakė ji. 

— Kieno gi tas lagaminėlis? 

- Jei tikrai tas, jis priklausė Auroros prosenelei. Lorensas La- 
jelas į namus parsinešė kūdikį, - paaiškino Granija, - ir tarnams 
pasakė, kad motina atvažiuos pasiimti Anos ir lagaminėlio. Ji 
taip ir neatvažiavo, taigi Ana nieko nežinojo apie tikrąją savo 
motiną. 

— Ką gi, reikia atrakinti tas užrūdijusias spyneles. Duok, pa- 
mėginsiu. 

Galiausiai jie nusinešė lagaminėlį į virtuvę, kad susirastų 
kokį įrankį. Granija iš stalčiaus paėmė peilį ir Metas galiausiai 
atkrapštė spyneles. 

— Na, pasiruošusi pažiūrėti, kas viduje? - paklausė Metas. 

- Manau, tai turi padaryti Aurora. Šiaip ar taip, teisiškai tai 
jos nuosavybė. 

Granija pasiėmė Aurorą iš svetainės ir laiptais nusivedė į vir- 
tuvę. 

— Kas čia? - Aurora su pasidygėjimu įsmeigė akis į murziną 
odinį lagaminėlį. 

— Manom, kad jis tavo prosenelės, kuri taip ir nepasirodė jo 
pasiimti. Jis čia gulėjo beveik šimtą 2 paaiškino Granija. — 
Norėtum atidaryti? 

- Oi ne, tu atidaryk, ten gali būti vorų. - Aurora suraukė 
nosį. 

Granija lygiai taip pat nedegė entuziazmu atidaryti savo ran- 
komis. 

— Ką gi, damos, manau, tai vyrų darbas. - Metas atsargiai pra- 
vėrė dangtį, subraškėjo sudiržusi oda ir lagaminėlio turinys iš- 
vydo dienos šviesą. 

Visi trys sužiuro į vidų. 

— Fui! Kaip smirdi, - pasakė Aurora. - Ir daugiau nieko 
nėra, ką? 

— Nieko. 

Granija pasijuto nusivylusi. Lagaminėlyje daugiau nieko ne- 
buvo, tik į šilką suvyniotas ryšulėlis. 

Pajutęs, kad jo mergaitės pačios nesiveržia prie radinio, 
Metas suėmė pirštais ryšulėlį ir išėmęs padėjo ant stalo. 

— Norite, kad išvyniočiau? 

Mergaitės sulinksėjo. 

Metas atsargiai išvyniojo tai, kas buvo apsukta plonu išblu- 
kusiu šilko audiniu. 

Aurora ir Granija įsisiurbė.akimis į Meto radinį... 

- Baleto bateliai, - kone baimingai sukuždėjo Aurora. Paėmė 
vieną apžiūrėti. Jai pavarčius batelį ant grindų nusklendė aptrū- 
nijęs vokas. 

Granija pasilenkė pakelti. 

- Tai laiškas, adresuotas... - Granija mėgino iššifruoti išblu- 
kusiu rašalu parašytas raides. 

— Man panašu į „Anastasiją, - pasakė Metas, žiūrėdamas 
Granijai per petį. 

— Ana... mano močiutė buvo Ana! - įsijautusi sušuko Au- 
rora. 

- Taip, tikrai. Galbūt Lorensas Lajelas sutrumpino jos vardą, - 
mėgino spėti Granija. 

— Tai rusiškas vardas, ar ne? 
kad Lorensas Lajelas atsivežė Aną iš Rusijos. 

— Galima, išimsiu laišką? - paprašė Aurora. 

— Gerai, bet labai atsargiai, kad nesutrupėtų, - perspėjo Metas. 

Auroros piršteliai atskleidė voką. Užmetusi akį į parašytus 
žodžius ji suraukė antakius. 

— Nesuprantu, kas čia parašyta. 

— Dėl to, kad rusiškai, - pasakė Metas joms iš už nugaros. — 
Aš vidurinėje trejus metus mokiausi tos kalbos, bet praėjo ne- 
mažai laiko, primiršau. Manau, su žodynu kaip nors iššifruočiau. 

- Brangusis, kiek dar talentų turi užslėpęs? - atsisukusi Gra- 
nija pakštelėjo Metui į skruostą. - Gal pakeliui namo užsukim į 
knygyną? 

Parvykę į dailius miestiškus Aleksandro namus Kensing- 
tone, kur visi gyveno, kol bus renovuoti Kadogano rūmai, rado 
ant kilimėlio laukiantį dar vieną laišką, adresuotą Aurorai. 

— Iš Karališkojo baleto mokyklos! - Aurora jį pakėlė ir pa- 
žvelgė į Graniją - viltis jos akyse buvo sumišusi su baime. 

— Gali už mane atplėšti, mamyte? Per daug jaudinuosi. 

— Na, žinoma. Taigi... 

Granija atplėšė voką, išlankstė laišką ir ėmė skaityti. 

- Kas parašyta, mamyte? - Aurora iš įtampos kumšteliais su- 
spaudė smakrą. 

- Parašyta, kad... - Granija pažvelgė į Aurorą ir nusišyp- 
sojo. - Parašyta, kad mikliai krautumeisi daiktus, nes tau siū- 
loma pradėti lankyti šią mokyklą nuo rugsėjo mėnesio. 

— Ooo, mamyte! - Aurora puolė Granijai į glėbį. - Kokia aš 
laiminga! 

— Na, tu ir šaunuolė, širduže, - pasakė Metas, apkabinda- 
mas jas. 

Visiems trims bent kiek aprimus, Metas užlipo į viršutinį 
aukštą su ką tik nusipirktu žodynu mėginti versti seno laiško. 

Granija visiems trims ėmė ruošti vakarienę, o Aurora atsi- 
sėdo prie virtuvės stalo, tebeglausdama prie krūtinės baleto ba- 
telius ir pakiliai čiauškėdama apie ateitį. 

- Kaip noriu, kad Metas paskubėtų, - mirštu iš nekantrumo 
sužinoti, kas buvo mano prosenelė. Ypač šiandien, kai sužinojau, 
kad seksiu jos pėdomis, - pridėjo ji. 

— Na, tu dar daug ko nežinai apie savo pirmtakus. Kada nors 
susėsim ir tau papasakosiu. O keisčiausia, kad, rodos, beveik 
šimtą metų mano ir tavo protėvių likimai buvo susipynę. Mano 
prosenelė Merė galiausiai įsidukrino tavo senelę Aną. 

— Tai bent! - Aurora išplėtė akis. - Va čia tai sutapimas, ar 
ne? Juk ir tu su manim tą patį padarei, mamyte. 

— Taip ir padariau. 

Granija švelniai pabučiavo Aurorą į viršugalvį. 

Po dviejų valandų Metas nusileido į pirmą aukštą ir pranešė, 
kad jam pavyko išversti beveik visus laiško žodžius. Jis padavė 
Aurorai spausdintą vertimą. 

- Štai, imk, širduže. Vertimas netobulas, bet stengiausi kiek 
galėdamas. 

— Ačiū, Metai. Garsiai perskaityti? - pasiūlė Aurora. 

- Jei tik nori, - atsakė Granija. 

— Gerai, - atsikrenkštė Aurora, - kas bus, tas. 

Paryžius 
1918 rugsėjo 17 


Brangiausioji mano Anastasija, 


jei skaitai šį laišką, vadinasi, manęs nebėra šiame pa- 
saulyje. Mielajam savo draugui Lorensui prisakiau ati- 
duoti tau šį laišką, jei negrįšiu jo atsiimti, - atiduoti, kai 
jau būsi gana užaugusi, kad galėtum suprasti. Nežinau, 
ką jis tau pasakys apie tavo mamą, bet svarbiausia - 
žinok, jog mylėjau tave, kaip tik gali mylėti motina. Dėl 
to ir pasirūpinau, kad mylimoje mūsų Rusijoje kilus ne- 
ramumams būtum saugi. Mano vaikeli, man būtų lengva 
kartu su Lorensu pabėgti nuo pavojų į Angliją, kaip pa- 
darė daugybė mano tautiečių. Bet turiu iš Paryžiaus grįžti 
į savo šalį. Žmogui, kuris yra tavo tėvas, gresia baisus pa- 
vojus. Iš tikryjų net nežinau, ar jis dar gyvas. Taigi turiu 
grįžti pas jį. Žinau, kad manęs laukia suėmimas ir gal net 
mirtis, bet galiu tik melstis, kad tu, mylima mano Ana- 
stasija, užaugusi taip pat patirtum, kokia laimė ir kančia 
mylėti tikra meile. 

Tavo tėvas yra Rusijos aukščiausios šeimos narys, bet 
mes turėjome slėpti savo meilę. Man gėda tau prisipažinti, 
bet jis jau buvo vedęs. 

Tu esi didžios mūsų meilės vaisius. 

Radusi batelius, kuriuos suvyniojau kartu su laišku, 
suprasi, kad aš balerina. Šokau Kirovo teatre ir esu garsi 
savo tėvynėje. Taip ir sutikau tavo tėvą. Jis atėjo pažiūrėti, 
kaip šoku „Mirštančią gulbę“, tada ir kritau jam į akį. 

Dabar esu Paryžiuje, nes suprantu, kad dėl ryšių su 
mūsų imperatoriškąja šeima man gresia mirtinas pavojus. 

Taigi pasirašiau kontraktą su Diagilevo „Rusų baletu“, kad 
galėčiau palikti Rusiją ir išvežti tave į saugų prieglobstį. 

Mano draugas Lorensas, mano mielasis anglų džen- 
telmenas (spėju, irgi truputėlį mane įsimylėjęs!), pasirodė 
kaip mano gelbėtojas ir pažadėjo, kad išsiveš tave į Lon- 
doną ir globos tave vietoj manęs. 

Brangusis mano kūdiki, karštai viliuosi, kad mūsų šalį 
apėmusi beprotybė greitai baigsis. Tada galėsiu laisvai at- 
keliauti pas tave į Londoną ir pasiėmusi atgal į mylimą 
mūsų tėvynę parodyti tave tikram tėvui. Tačiau, kol siau- 
tėja chaosas, turiu užgniaužti savo jausmus ir atsisveikinti 
su tavimi. 

Laimingo kelio, brangiausioji mano mažyte. Po kelių 
valandų ateis Lorensas Lajelas tavęs pasiimti ir iškeliaus 
su tavimi į saugų prieglobstį. Dabar jau likimas nuspręs, 
ar leisti mums vėl susitikti, tad sudie, mano brangioji 
Anastasija, tegul tave lydi sėkmė. 

Visada žinok, kad gimei iš meilės. 


Tavo mylinti mama 
Leonora 


Virtuvėje įsivyravo tyla. 

Metas kostelėjo ir vogčia nusibraukė ašarą. 

— Čia tai bent, - sukuždėjo jis, nežinodamas, ką daugiau 
sakyti. 

Granija apglėbė Aurorą, nes ir jai skruostais riedėjo ašaros. 

- Argi ne... nuostabu, Granija? - sukuždėjo Aurora. 

- Tikrai, - sutiko ji. 

— Leonora grįžusi į Rusiją juk mirė, ar ne? 

— Taip, greičiausiai taip. Jei ji buvo garsi, galbūt galėsim išsi- 
aiškinti, kas ją ištiko. Ir kas buvo Anastasijos tėvas. 

— Jei Anastasijos tėvas buvo Rusijos imperatoriškosios 
šeimos narys, tai netrukus, kai Leonora parašė šį laišką, visi jie 
buvo sušaudyti, - pridėjo Metas. 

— Leonora galėjo pabėgti į Angliją kartu su Lorensu ir kū- 
dikiu, - pasakė Aurora. - Bet nepabėgo, nes labai mylėjo 
Anastasijos tėvelį. - Aurora pasukiojo galvą. - Jai teko baisus 
pasirinkimas, bet ji nusprendė atiduoti vargšą vaikelį išsivežti 
svetimšaliui. 

- Taip, - pritarė Granija, - bet aš manau, dukrele, Leonora 
netikėjo, kad jai teks mirti. Visi mes priimame tokius spren- 
dimus, lyg amžinai gyventume. Ji padarė viską, kas tik buvo 
įmanoma, kad išgelbėtų Anastasiją. 

- Nežinau, ar turėčiau tiek ryžto, - atsiduso Aurora. 

— Na, - Metas stipriai apkabino Graniją per pečius ir pabu- 
čiavo Aurorą į viršugalvį, - tiesiog dar nežinai, ką žmogus gali 
paaukoti dėl meilės. Tiesa, Granija? 

— Tikrai, - Granija atsigręžusi jam nusišypsojo, - tikra tiesa. 


Aurora 


Argi tai ne geriausia pabaiga? 

Nei pridėsi, nei atimsi - „Ilgai ir laimingai“. Štai taip man pa- 
tinka. 

Granija ir Metas vėl kartu, jie pradeda naują gyvenimą viskuo 
aprūpinti iki gyvos galvos. O aš - kartu su jais, puoselėjanti sva- 
jonę tapti didžia balerina, lydima į gyvenimą mylinčios šeimos, 
kurioje jaučiuosi saugi ir kurios visada troškau. 

Kas gali būti geriau? 

Aš žinau, kas! Jų pačių kūdikis, mano broliukas arba sesutė. 

Iš tikryjų po metų taip ir atsitiko. 

O dabar svarstau, gal čia man ir pabaigti savo pasakojimą, 
negadinti jo skyriumi „Ilgai ir laimingai. Kas buvo po to...“ 

Bet supraskite - tada liktų nebaigtas pasakojimas apie mane. 

Prisipažįstu - iki šiol jus apgaudinėjau. 

Aš nesu sena, nors mano kūnas jaučiasi senas. 

Kokio šimto metų - ne mažiau. 

Bet, kitaip nei Auroros iš pasakos, kai užmigsiu šimtamečiu 
miegu - o iš tikryjų amžinu miegu, - joks pasakų princas neateis 
manęs pažadinti... 

Jei ir ateis, tai ne šiame pasaulyje... 

Mielas Skaitytojau, tikrai nenoriu tavęs liūdinti. Šešiolika 
metų laimingo gyvenimo vis tiek geriau, nei visai negyventi. 

Bet jei kur nors mano pasakojime radai pernelyg romantiškų 
arba naivių minčių apie pasakojimo veikėjus, gal man atleisi? 
Man šešiolika metų. Aš per jauna susiteršti meilės paklydimais. 

Ką gi. Aš mirštu. Dar nesusiteršusi. Dėl to dar tikiu meilės ste- 
buklu. Esu tikra, kad kiekvieno mūsų gyvenime, kaip ir pasakose - 
istorijose, žmonių sukurtose iš savo patirties, - yra teigiamas he- 
rojus ir teigiama herojė, fėja krikštamotė ir pikta ragana. 

Ir kad vieną dieną nugali meilė ir gėris, tikėjimas ir viltis. 

Be abejo, man buvo atėję į galvą, kad net piktoji ragana savo 
pačios istorijoje save mato kaip teigiamą heroję, - bet tai visiškai 
kitas požiūris. 

Ir visur yra ir teigiamas pradas, jei tik nori jį matyti. Mano 
liga paskatino mane užrašyti savo giminės istoriją. Šis rankraštis 
sunkiomis, skausmingomis akimirkomis buvo mano draugas ir 
guodėjas. Taip pat jis leido man pažinti gyvenimą. Tai buvo tam 
tikras man dovanotas trumpas paspartinto mokymosi kursas. 

Granijai ir Metui - tai yra mano mamai ir tėčiui - kur kas 
sunkiau susitaikyti su tuo, kas neišvengiama. Man ramu, nes man 
pasisekė. Žinau, kad būsiu ne viena, kai žengsiu anapus uždangos 
šydo: ten rasiu dvi poras mylinčių rankų, kurios manęs lauks. 

Dvasios... Šmėklos... Angelai... kad ir kaip juos vadinsi, Skai- 
tytojau, jie tikrai egzistuoja. Aš juos regėdavau visą gyvenimą, bet 
išmokau niekam nieko nesakyti. 

O jūs, cinikai, tiesiog prisiminkite, kad niekas nėra įrodęs ki- 
taip. 

Aš renkuosi tikėjimą. Mano nuomone, tai geriausias pasirin- 
kimas. 

Kaip sakiau pačioje pradžioje, visa tai rašau ne spaudai. Tėvai 
matė, kad kažką rašinėju, klausė, apie ką, o aš išsisukinėjau nuo 
atsakymo. Suprantate, tai tik mano, kol ateis pabaiga (arba pra- 
džia). 

Taigi, mielas Skaitytojau, mano pasakojimas beveik baigtas. 

Nesisielok dėl manęs, neliūdėk. Aš tiesiog laukiu kito savo ke- 
lionės etapo ir esu laiminga, kad leisiuosi į šią kelionę. Kas žino, 
kokie stebuklai manęs laukia anapus uždangos? 

Jei leisi, paprašysiu širdies kertelėje prisiminti mane ir mano 
giminės istoriją. Tai ir tavo istorija, nes visi mes tokie pat žmonės. 

O svarbiausia - niekada neprarask tikėjimo žmogaus prigim- 
ties grožiu ir gerumu. 

Jis niekada neišnyksta, tik kartais sunkoka jį rasti. 

O dabar metas tarti sudie. 


Epilogas 


Danvorlio įlanka, 
Vakarų Korkas, Airija, sausis 


Granija stovėjo ant aukščiausios jūros skardžio uolos, ausyse 
švilpė vėjas, lygiai kaip tą pavakarę, kai ji prieš aštuonerius 
metus pirmąkart pamatė Aurorą. 

Pečiai sutrūkčiojo nuo raudos be ašarų, jai prisiminus 
mergytę, kuri netikėtai išniro prieš akis kaip bekūnė dvasia ir 
negrįžtamai pakeitė jos gyvenimą. Prieš aštuonerius metus ji 
gedėjo netekusi kūdikio. Dabar nugrimzdo į gedulą dėl kito 
vaiko. 

- Nesuprantu! - suklykė įnirtusioms bangoms, dūžtančioms 
jai po kojomis. - Nesuprantu. 

Netekusi jėgų krito ant kelių ir susiėmė galvą rankomis. 

Auroros paveikslas užkariavo visus jos pojūčius - visais pa- 
vidalais ji buvo be galo gyvybinga. Aurora šokanti, besisukanti, 
straksinti ant uolos viršūnės, paplūdimyje... Jos energija, opti- 
mizmas, neišsenkamas gyvenimo geismas - tai Auroros asme- 
nybės esmė. Granija vargiai galėjo prisiminti, ar per aštuonerius 
metus, kai ją augino, Aurora kada nors buvo paniurusi ar liūdna. 
Net paskutiniais mėnesiais, kai išseko fizinės jėgos, ligoninės 
lovoje giedras Auroros veidas švietė šypsena, net sunkiausiais 
ligos laikotarpiais ji buvo pilna vilties ir mėgo juoktis. 

Atitraukusi nuo galvos rankas Granija prisiminė, kokią tvir- 
tybę Aurora parodė kaip tik šioje vietoje, kai teko jai pasakyti 

apie tėvo mirtį. Net su tuo Aurora susitaikė ir liūdną valandą 
matė ir šviesiąją pusę. 

Granija suprato, kad kaip nors turi rasti savyje jėgos, kokios 
turėjo Aurora, ir ištraukti save iš šios būsenos. Aurora niekada ne- 
ieškojo priežasčių, neklausė, kodėl, nedraskė savęs dėl gyvenimo 
loterijos neteisingumo. Gal taip buvo dėl to, kad tvirtai tikėjo, jog 
šioje žemėje pasibaigęs gyvenimas nėra gyvenimo pabaiga. 

Aurora paliko jai laišką, bet per dešimt klaikių dienų, praė- 
jusių nuo jos mirties, ji nesiryžo jo atplėšti. 

Granija atsistojo, grįžo prie žole apaugusios uolos, ant kurios 
dažnai mėgo sėdėti, ir iš striukės kišenės išėmė tą laišką. Nuo 
šalčio pamėlusiais pirštais vos sugraibė lapus, kad galėtų atversti. 


Mamyte, 


guldau galvą - žinau, kur skaitai šį laišką. Tu sėdi ant 
savo mėgstamos uolos Danvorlio įlankos skardžio viršū- 
nėje ir žiūri į jūrą. Tu ilgiesi manęs ir nerandi atsakymo, 
kodėl išėjau. Mamyte, žinau, tau bus liūdna. Liūdna bet 
ko netekti, bet turbūt baisiausia netekti vaiko, nes tai yra 
prieš gamtos tvarką. Betgi mes, žmonės, patys ir išradome 
laiko skaičiavimą. Man atrodo, romėnai pirmieji sudarė 
kalendorių ir suskirstė laiką į dienas, mėnesius ir metus. 
Ir garbės žodis, mamyte, manęs nepalieka jausmas, kad aš 
gyvenu visą amžinybę. 

Gal taip ir yra. 

Šiaip ar taip, niekada iki galo nesijaučiau šios žemės bū- 
tybė. Ir prisimink, mylima mamyte, kad visi nueisime ten, 
kur aš dabar esu, o matyti vieniems kitus mums leidžia tik 
oda ir kaulai - kūniškas mūsų pavidalas. Bet mūsų dvasia 
niekada nemiršta. Kas gi pasakys, kad dabar, kai tu sėdi 

ant savo uolos, aš nešoku aplink tave, kad tavęs nemyliu, 
kaip visada mylėjau, - tik dėl to, kad tu manęs nematai? 

Mamyte, neleisk man paliekant tave taip nuliūdinti, 
kad pamirštum mylėti ir globoti tėvelį ir Florianą. Ačiū, 
kad mano mažajam broliukui davei princo iš „Miegančio- 
sios gražuolės“ vardą - tikiuosi, vieną dieną jis ras savo 
princesę ir pažadins ją bučiniu. Prašau stipriai apkabinti 
močiutę, senelį ir Šeiną. Pasakyk jam, kad aš stebėsiu, kaip 
jis prižiūri Lili. Ji jau sensta ir jai reikia daugiau globos. 

Mamyte, pamėgink tikėti, kad niekas niekada nesi- 
baigia, ypač meilė. 

Gal jau kalbėjai su dėde Hansu ir sužinojai, kad tau 
palikau ir Danvorlio, ir Kadogano rūmus. Kažkodėl man 
atrodo teisinga, kad jie atiteks tau. Tai dalis bendros mūsų 
protėvių istorijos ir man patiktų, kad tarp jų sienų susilietų 
mūsiškės stiprių moterų linijos ir turėtų tąsą. Likę mano 
pinigai... na, dėdė Hansas žino, ką noriu su jais padaryti, 
ir patikiu jam įsteigti mano labdaros fondą - žinau, jis 
kaip visada tai atliks nepriekaištingai! 

Beje, palikau tau dar vieną dovaną. Tėtuko kabinete 
yra rašomasis stalas, ir vieną jo stalčių tėtukas visada laiky- 
davo užrakintą - tu žinai, apie ką kalbu. Visa tai parašiau 
mums visiems, abiem mūsų šeimoms, kaip įrodymą, kad 
daugiau kaip šimtą mety yra tave ir mane siejanti grandis. 

Mamyte, kai ką žinau, ko tu nežinai, - tavim dėta, kitą 
mėnesį pasitikrinčiau, bet giliai tavyje jau glūdi mažutė 
sielelė. Tai bus mergytė. 

Mamyte, ačiū tau už viską, ką man davei. 

Greitai pasimatysim — 


Tavo Aurora 

Granija iš lėto pakėlė nuo ašarų aptemusias akis. Ir pamatė 
mažą baltą žuvėdrą, pakreipusią galą ir smalsiai ją stebinčią 
nuo uolėto skardžio atbrailos. 

— Granija! 

Ji lėtai atsisuko į balsą. Kiek tolėliau stovėjo Metas. 

— Kaip tu, meile? - paklausė jis. 

Granija neįstengė atsakyti. Tylomis linktelėjo. 

— Man buvo neramu, audra, vėjas siautėja ir... galima, prieisiu 
ir tave prilaikysiu? 

Ji ištiesė rankas savo vyrui. Jis pasilenkė, apkabino ją stip- 
riomis rankomis ir tvirtai suspaudė glėbyje. Žvilgtelėjo, ką ji 
laiko rankoje. 

- Gal ji paliko tau šį laišką? 

— Taip. 

— Kas jame parašyta? 

- O, daug kas. - Granija šniurkštelėjo išsiėmusi naudotą po- 
pierinę nosinę. - Ji buvo - yra - nepaprasta. Kokia išmintinga, 
kokia stipri... kaip ji galėjo tokia būti tokioje jaunystėje? 

- Gal, kaip sako tavo mama, tai buvo sena siela, - sumur- 
mėjo Metas. 

- Arba angelas... - Granija bejėgiškai pasviro Metui ant pe- 
ties. - Sako kažką man parašiusi ir palikusi stalčiuje: kabinete. 

- Gal eikim namo ir paieškokim? Tavo rankos pamėlusios, 
mieloji. 

- Tikrai. 

Metas padėjo jai atsistoti nuo uolos ir abiem pasukus kopti 
įkalnėn apkabino per liemenį. 

— Aurora dar kai ką parašė tame laiške. 

- Ir ką gi? - paklausė Metas jiems ėmus žingsniuoti. 

- Ji sako, kad aš... 

Staiga pūstelėjęs vėjo gūsis išplėšė laišką iš sustirusių Gra- 
nijos rankų ir nunešė nuo skardžio. 

- Ak, mažyt, - bejėgiškai tarė Metas, matydamas, kad laiško 
niekaip nebeišgelbės. - Kaip gaila. 
vėjyje, kaip jo išgąsdinta pakyla žuvėdra ir įkandin jo nuplasnoja 
į jūrą. 

Granija pajuto staiga apgaubusią ramybę. 

— Dabar supratau. 

— Ką supratai, mieliausia? 

- Ji visada bus su manim, - sumurmėjo. 


Padėka 


Šiuose dviejuose puslapiuose tikiuosi parašyti tai, kas svar- 
biausia. Tai reiškia, kad knyga parašyta ir yra pakeliui į spaudą, 
ir tai įvyko dėl pasiaukojamos toliau išvardytų žmonių paramos, 
patarimų ir padrąsinimo. 

Pirmiausia dėkoju savo nuostabiai leidėjai Mari Evans iš 
Penguin leidyklos už neįkainojamus bakstelėjimus tekstui pa- 
tobulinti. Šiai knygai kelią aistringai tiesusiam visam Penguin 
kolektyvui, ypač Roseanne Bantinck, Annai Derkacz ir leidybos 
teisių užsienyje skyriui, kurio dėka mano romanai įgijo pasau- 
linę auditoriją. Dėkoju ir rankraštį rengusiai redaktorei Karen 
Whitlock, tekstą spausdinusiai Pat Pitt ir visiems užkulisiuose 
likusiems žmonėms, tiek daug prisidėjusiems prie knygos atsi- 
radimo. 

Stebuklingam savo agentui ir draugui Jonathanui Lloydui, 
kurio kantrybė (ir didžiulės išlaidos mano labui) galiausiai at- 
sipirko. Susan Moss ir Jacguelyn Heslop, kurioms vienintelėms 
patikėjau perskaityti savo rankraštį prieš išsiųsdama ir kurios 
taip nuoširdžiai mane ramino, kol sulaukiau profesionalių ver- 
tintojų nuosprendžio. Helene Rampton, Kathleen MacKenzie, 
Tracy Blackwell, Jennifer Dufton, Rosalind Hudson, Adrianai 
Hunter, Susan Grix, Kathleen Doonan, Sam Gurnejy, Jo Black- 
more, Sophie Hicks, Amy Finnegan... mergaitės, ką aš be jūsų 
būčiau dariusi?! Danny Scheinmannui už ramiai išsakytus aukso 
vertės patarimus, Richardui Madeley ir Judy Finnigan, kurių 

įsteigtas knygų klubas (Richard and Judy Bookclub) tapo puikia 
būsimų mano romanų starto aikštele. Davidui Makinsonui iš 
Holto knygyno (The Holt Bookshop), Richardui, Anthony ir Fe- 
licity Jemmettams, Moreno Delise, Patrickui Griene'ui, ir išskir- 
tinai noriu padėkoti jums abiem - genialiai osteopatei Isabelai 
Latter ir Ritai Kalagate, kurios padėjote man fiziškai atlaikyti 
nepabaigiamų perrašinėjimų laikotarpį. 

Dėkoju savo šeimai, kuri (beveik) nesiskųsdama pakentė 
mane ir mano kasdienę rašymo beprotybę. Visada mane palai- 
kančiai mamai Janet, seseriai Georgiai ir Oliviai, perrašinėtojai 
ir redaktorei viename asmenyje, kurios gebėjimai, sustiprinti 
stikleliu karčiosios, yra be jokių priekaištų. Ir savo fantastiškiems 
vaikučiams Harry'ui, Isabellai, Leonorai ir Kitui (nusipelnan- 
čiam specialios padėkos už tai, kad leido nukniaukti pirmąją šios 
knygos eilutę iš žavingos jo istorijos) - jų vardai čia surašyti pagal 
amžių, o ne pagal svarbą. Myliu jus visus, kiekvienas iš jūsų sa- 
viškai man duodate tiek daug meilės, linksmo juoko ir tiek gy- 
venimo. Galiu tik prisipažinti, kaip didžiuojuosi turėjusi garbę 
kiekvieną iš jūsų paleisti į šį pasaulį. Ir įvairovės dėlei pasakysiu, 
jog Žodžiais.nemoku išreikšti dėkingumo savo vyrui Stephenui. 
Galiu tau tik padėkoti. Už viską. Visa tai yra tau. 

mano, kad ši pažintis bus raktas į dviejų šeimų praeitį. Ir kad mergaitė pakeis 
visą Granijos gyvenimą. 

Lucinda Riley (Liusinda Raili) - britų žurna- 
listė, rašytoja. Baigusi aktorės karjerą, ji atsidėjo 
rašymui ir sulaukė sėkmės: jos romanai iš karto 
užkariavo viso pasaulio skaitytojų širdis. Lietuvių 


“| kalba jau išleistos knygos „Orchidėjų namai“ ir 
| I „Levandų sodas“ („Tyto alba“, 2012 m., 2013 m.). 
Aa B „Mergaitė ant jūros skardžio - jaudinanti dviejų 
šeimų istorija. Šis psichologinis jausmų romanas pasakoja apie praeitį, 


kurioje išgyventos aistros lemia dabar gyvenančių žmonių likimus, jiems 
patiems to nė neįtariant... 


Skulptorė Granija Rajan iš Niujorko grįžta į Airijos kaimelį, kur šei- 
mos prieglobstyje tikisi rasti ramybę po kūdikio netekties ir susivokti savo 
jausmuose. Išėjusi pasivaikščioti, ji pamato ant jūros skardžio stovinčią 
mergaitę - basą, su naktiniais marškiniais, palaidais plaukais. Granija ir 
mergaitė, vardu Aurora, susidraugauja iš karto; tačiau abi dar nenumano, 
kad ši pažintis bus raktas į dviejų šeimų praeitį. Ir kad mergaitė pakeis visą 
Granijos gyvenimą. 

Lucinda Riley meistriškai kuria dviejų šeimų - Rajanų ir Lajelų - bend- 
ros istorijos pynę. Švelnios ir kilnios meilės romanas karo metų Londone 
susipina su sudėtingais dviejų žmonių santykiais šiuolaikiniame Niujorke. 
Šeimų likimai jaudina ir kartu slegia tuos, kurie norėtų pradėti gyventi iš 
naujo, atskleidus Rajanų ir Lajelų paslaptis... 

Romantiška, jaudinanti ir nepaprastai įtraukianti Auroros ir Grani- 
jos istorija dar kartą primena, kad meilė visuomet atgimsta iš naujo. Ir 
tikėjimas tuo atgimimu gali viską įveikti. 


2 Liuinijs 


"785004" 5-503L8 
Galima pirkti tytoalba.lt 


